
CRIMĂ PENTRU PEŞTOAICĂ 


În dimineaţa zilei de 22 iulie 1977, pe strada Erugi, colţ cu 
strada Muntele Mic, din oraşul Caransebeş, a fost găsit 
cadavrul unui bărbat necunoscut, care prezenta urme de 
sugrumare, iar îmbrăcămintea îi era desfăcută, inclusiv 
pantalonii, având organele sexuale afară, iar buzunarele 
întoarse şi golite de conţinut. 

Cu ocazia cercetării la faţa locului, au fost găsite mai multe 
obiecte, înscrisuri şi nasturi proveniţi de la îmbrăcămintea 
victimei, în jurul cadavrului şi în curtea cetăţeanului Luci 
Erevin din Caransebeş, strada Muntele Mic nr. 86 (un briceag 
cu lama introdusă între cărămizile gardului de zid, doi nasturi 
de sidef, multe capete de ţigări „Mărăşeşti” şi un pulover plin 
de noroi la spate). 

Tot cu această ocazie, au fost găsite şi fotografiate mai multe 
fragmente de urme plantare de mărimea 43/44 cm. La 50 cm 
de capul victimei s-a găsit un bolovan, care, se observa, a fost 
scos de lângă zid - situat la 2 metri. 

„Identificarea victimei 

Întrucât asupra cadavrului nu s-au găsit acte din care să 
rezulte identitatea acestuia, s-au efectuat o serie de verificări în 
oraşul Caransebeş şi în împrejurimile acestuia, reuşindu-se a se 
identifica victima cu ajutorul unui coleg de serviciu pe nume 
loan Pop, muncitor la Sectorul forestier Teregova, parchetul 
„Pusta”. Acesta, la morga spitalului din oraşul Caransebeş, a 
recunoscut cadavrul ca fiind al numitului Gavril Strâmtoreanu, 
fiul lui Gheorghe şi Elena, născut la 5 mai 1927, în Vişeul de 
Jos, cu acelaşi domiciliu, muncitor la acelaşi parchet forestier. 

Din primele verificări efectuate în oraşul Caransebeş, s-a 
stabilit că, în seara zilei de 21 iulie 1977, Gavril Strâmtoreanu 
a fost văzut în grădina restaurantului „Pomul Verde” unde 
căuta o femeie pentru a întreţine raporturi sexuale cu ea, 
spunând că pentru aceasta plăteşte oricât. 

Aceste afirmaţii le-a făcut faţă de personalul feminin al 
restaurantului şi faţă de Damian Garas (ultima persoană care a 
văzut-o pe victimă în viaţă), conducător auto la taximetre, pe 
care l-a întâlnit în jurul orei 23:45 la intersecţia străzilor Mihail 
Sadoveanu şi Libertăţii. 


Constatările medico-legale 

Raportul de constatare medico-legală a stabilit mai multe 
semne de violenţă la nivelul capului, feţei, gâtului şi în regiunea 
claviculară stângă - treimea medie. 

Leziunea de la cap, aflată în regiunea tempo-parietală 
dreaptă, sub forma unui hematom pe o suprafaţă de un 
centimetru, cu strivirea ţesuturilor moi subcutanate, dar fără să 
intereseze casele calotei craniene, este explicată prin lovirea 
victimei cu o piatră. 

Restul leziunilor, sub formă de excoriaţii şi hematoame aflate 
în regiunile menţionate, au fost create prin zgârieturi sau 
compresiune cu mâna, fapt ce duce la concluzia că moartea 
victimei Gavril Strâmtoreanu a fost violentă, fiind cauzată de 
asfixia mecanică produsă prin comprimarea cu mâna a căilor 
respiratorii superioare. 

Victima a fost sugrumată în timp ce se găsea culcată la 
pământ, pe spate, fiind în stare de ebrietate. Ruperea 
testiculelor şi hainele pline de noroi indica o luptă între victimă 
şi agresor. 

Buletinul de analiză biocriminalistică a evidenţiat că sângele 
victimei avea grupa sanguină O I şi conţinea 2% alcool. 

Ipoteze de lucru 

Avându-se în vedere datele obţinute cu ocazia cercetărilor 
efectuate la faţa locului, a necropsiei şi a verificărilor 
întreprinse, au fost elaborate următoarele ipoteze: 

1. Omorul a fost comis în scop de jaf de elemente infractoare 
din localitate, care se aflau în local în seara respectivă sau au 
întâlnit victima pe străzile din apropierea restaurantului. 

2. Omorul a fost comis din răzbunare de colegii de muncă ai 
victimei, veniţi odată cu el la Caransebeş. 

3. Omorul a fost comis de persoane din localitate, bolnave 
psihic pe fond sexual (perverşi sexuali). 

4. Omorul a fost comis de către o femeie de moravuri uşoare, 
care a acostat victima în apropierea localului şi a condus-o în 
acel loc cu scopul de a o jefui. 

Verificări şi cercetări 

În cadrul primei ipoteze a fost instruită întreaga reţea a 
miliției oraşului Caransebeş, primindu-se o serie de informaţii 
care au semnalat mai multe elemente infractoare predispuse la 
comiterea unei astfel de fapte. 


Au fost audiate şi cercetate peste 50 de persoane, infractori 
violenţi, existând suspiciuni şi asupra lui Luci Ervin, 
proprietarul imobilului în dreptul căruia s-a comis fapta. La 
data comiterii omorului acesta se afla internat în spitalul 
orăşenesc Caransebeş, situat în apropierea imobilului 
respectiv, de unde în permanenţă reuşea să plece la domiciliu, 
cât şi pentru a consuma băuturi alcoolice. Fiind etilic cronic şi 
violent a fost inclus în cercul de bănuiţi şi lucrat informativ în 
vederea stabilirii dacă are legătură cu cauza. 

Pentru verificarea celei de-a două ipoteze au fost efectuate 
verificări la locul de muncă al victimei, pe traseul parcurs de 
acesta din comuna Teregova până la Caransebeş şi la 
restaurantul „Pomul Verde”, stabilindu-se că, în ziua de 21 iulie 
1977, au mai fost în Caransebeş numiții Dumitru Tinca şi Petru 
Haraga, colegi de serviciu cu victima, împreună cu un cunoscut 
al lor, Petre Dobrin. Gavril Strâmtoreanu a consumat cu aceştia 
băuturi alcoolice la restaurantul „Pomul Verde” până au ajuns 
în stare de ebrietate. 

Din cercetarea celor trei au rezultat unele elemente de 
suspiciune pentru numitul Petru Haraga în sensul că nu a fost 
văzut niciodată în compania femeilor sau vorbind despre femei, 
iar înainte de închiderea localului a dispărut, fără să se ştie 
unde, întâlnindu-se cu ceilalţi doi în oraşul Caransebeş, în 
dimineaţa zilei de 22 iulie 1977. 

Din  verificările efectuate, precum şi din recercetarea 
acestuia, s-a stabilit că nu justifică timpul la data critică, este 
pervers sexual şi violent când se află sub influenţa băuturilor 
alcoolice, fapt ce a determinat menţinerea sa în cercul de 
bănuiţi. 

Pentru verificarea celei de-a treia ipoteze au fost efectuate 
verificări asupra bolnavilor psihic, obținându-se date despre 
numitul loan Dumitrescu, care acosta bărbaţi pentru a întreţine 
relaţii homosexuale, iar la data critică se afla în oraşul 
Caransebeş. Acesta a fost introdus în cercul de bănuiţi, însă, în 
urma verificărilor efectuate, nu s-au obţinut date concludente 
pentru elucidarea deplină a situaţiei lui. 

Prostituate pe portativ 

Pentru verificarea ultimei ipoteze, pe baza informaţiilor 
obţinute de la surse şi a investigaţiilor efectuate în zona 
comiterii asasinatului, au fost identificate şi introduse în baza 


de lucru două femei Petria Lozici şi Ana Brânzei, prostituate, 
care acostau bărbaţi aflaţi sub influenţa băuturilor alcoolice 
sub pretextul întreţinerii de relaţii sexuale. În plus, pentru a nu 
fi condamnate pentru prostituție, îşi luaseră câte un serviciu, 
formal, ca  vânzătoare la un chioşc din vecinătatea 
restaurantului „Pomul Verde”. 

Petria Lozici locuia foarte aproape de locul unde s-a comis 
omorul, fiind o proxenetă mascată. Având o casă moştenită de 
la părinţi, ea ţinea în gazdă femei de moravuri uşoare pe care 
le exploata după bunul plac. 

Cu toate acestea, timp de trei ani nu s-a putut stabili dacă 
Petria Lozici a avut vreo implicaţie în asasinat, dosarul fiind 
înregistrat în evidenţa celor cu autori necunoscuţi. 

După trei ani 

După trei ani de la comiterea crimei o informatoare din 
anturajul Petriei Lozici a furnizat miliției o informaţie foarte 
interesantă din care rezulta că aceasta împreună cu o altă 
prostituată, Didina Pânzaru, nu sunt străine de uciderea lui 
Gavril Strâmtoreanu. La data respectivă Didina locuia în gazdă 
la Petria şi a continuat să mai stea la ea trei ani. În ultima lună, 
cele două femei se certaseră la cuțite şi Didina Pânzaru plecase 
de la Petria Lozici mutându-şi „activitatea” în Reşiţa. 

Identificându-se noua adresă din Reşiţa a Didinei Pânzaru, 
aceasta este invitată la Serviciul judiciar şi audiată de căpitanul 
Răcăreanu care timp de trei ani se ocupase de dosar şi nu 
reuşise încă să-i dea de capăt. Didina a fost foarte sinceră şi a 
relatat cu lux de amănunte despre comiterea omorului şi 
despre autor. 

În seara de 21 iulie 1977, Petria şi cu Didina se aflau şi ele la 
o masă în grădina restaurantului „Pomul Verde”. Deja ele 
agăţaseră un bărbat în persoana unui tânăr de 27 de ani, Petru 
Gherghescu, din comuna Cornereva, cu acelaşi domiciliu, 
muncitor pe un şantier din Caransebeş. Următorul care a fost 
agăţat a fost Gavril Strâmtoreanu care îşi manifestase public 
intenţia de a găsi o femeie cu care să întreţină relaţii intime. 
Femeile, ca să nu fie acuzate de prostituție, au plecat primele 
de la masă dându-le adresa celor doi bărbaţi. De fapt, ele 
locuiau foarte aproape. Bărbaţii, deşi în stare de ebrietate, au 
cumpărat băutură din belşug şi s-au dus la adresa indicată. 

După ce au consumat cu femeile toată băutura şi au ajuns în 


ultimul hal de beţie, urmau să se culce cu cele două 
prostituate. Numai că amândoi o voiau pe Petria care era mai 
corpolentă şi mai frumoasă decât Didina. Cum nu s-au înţeles şi 
aburii lui Bachus îşi făceau mendrele, s-au luat la bătaie. Au 
ieşit afară din curte şi s-au bătut pe străzile din jur până au 
ajuns în dreptul locuinţei lui Luci Erevin. Aici, ucigaşul, care 
era mai tânăr cu 23 de ani decât victima şi mai vânjos, a luat o 
piatră din gard şi l-a lovit pe Strâmtoreanu în cap. Acesta a 
căzut lat, pe spate. Ca să-şi desăvârşească „opera”, criminalul l- 
a sugrumat şi s-a urcat cu picioarele pe el. Apoi, pentru a 
deruta cercetările, i-a scos afară buzunarele de la pantaloni şi 
testiculele. 


POLIȚIST DE ŞANTIER 


Locotenentul major de Miliție Cornel Dima îşi aranjă încă o 
dată lucrurile în mica lui geantă: trusa de bărbierit, pijamaua, 
un prosop. Şi-a luat şi două cărţi, „poate le răsfoiesc în tren, 
căci acasă n-am nici o şansă”, se gândi o clipă şi trase 
fermoarul genţii de voiaj. Porni apoi agale spre cuier, unde era 
cascheta, trase cozorocul înspre sprâncene. Era gata să por- 
nească spre gară. Ceruse permisiunea şefilor să petreacă 
sfârşitul de an la oraş, urma să se întâlnească acolo cu nişte 
colegi de liceu - sărbătoreau un deceniu de la absolvire - şi era 
convins că o să se simtă bine. 

Pe şantierul acestei hidrocentrale, cea mai mare de pe 
râurile interioare ale ţării, venise în urmă cu doi ani. Venise 
pentru două luni, aşa a fost informat la judeţ: mergi acolo, 


tinere, două luni - inspiri aer curat, ozon, staţiune 
balneoclimaterică, boierie curată - şi după aceea te întorci la 
oraş. 


Cele două luni s-au făcut doi ani, timp în care n-a fost nici pe 
departe vorba de boierie. Şantierul era răspândit pe câţiva 
munţi, punctele de lucru erau la distanţă de zeci de kilometri, 
problemele cu care se confrunta erau dintre cele mai diverse. 
Işi făcuse numeroşi prieteni în toate punctele de lucru, la 
Petrimanu mai ales (Petrimanu înseamnă piatră, şi din piatră s- 
a născut lumina), dar şi în alte locuri. 

Cazurile pe care le-a avut de rezolvat în aceşti doi ani l-au 
solicitat intens, erau diverse, de la găinării mici până la afaceri 
de milioane de lei. 

Chemarea datoriei 

Acum se pregătea să încuie uşa, când se pomeni în prag cu 
sergentul major Dobrotă, un ardelean sfătos şi cumpătat, de un 
calm proverbial, echipat ca-n regulament. Îi privi valiza 
locotenentului-major, încercă să zâmbească, dar nu reuşi, şi 
îngână doar mai mult pentru sine: 

— Imi pare rău, dar cred că va trebui să amânaţi... Ştiţi, e o 
situaţie ca-n schiţele proaste despre noi, poliţiştii: la Castelu s-a 
întâmplat o dramă, un omor. Am primit un telefon acum zece 
minute; am verificat, nu e vorba despre o alarmă falsă... Ştiţi, 
eu anunţ la judeţ... Spun că eraţi deja plecat... 

Dima îl privi scrutător şi dojenitor pe sub sprâncene, ar fi 


vrut să-l ia la rost, să-l întrebe de unde a învăţat să mintă, dar a 
renunţat, şi-a dat seama că Dobrotă n-ar fi făcut asta, a vrut 
doar să-l menajeze, să-l consoleze pentru ghinionul venit ca un 
trăsnet la sfârşitul anului. 

Dobrotă continuă apoi dezarmant de firesc să dea unele 
explicaţii, să-l convingă pe Dima că n-a stat cu mâinile în sân, ci 
a acţionat prompt, a vorbit cu Vasile, şoferul de pe un ARO al 
şantierului, să-i prindă pe amândoi până la Castelu. 

O petrecere dorită 

Castelu era un punct de lucru izolat, la 36 km de sediul 
conducerii şantierului. Erau aici, la peste 1.000 de metri 
altitudine, câteva barăci din lemn, dispuse perpendicular pe 
drumul care însoțea apa unui pârâu de munte. De aici, de la 
Castelu, pe galeria subterană care măsoară câteva sute de 
metri se prăbuşesc apele în turbinele Pelton!, instalate în uzina 
din miezul pământului. 

Muncitorii de aici, oameni dârji ca locurile, lucrau pe rupte, 
locuiau în barăci, unii aveau nevestele şi copii cu ei, se 
obişnuiseră cu condiţia lor de şantierişti. Veniseră, cei mai 
mulţi dintre ei, din alte locuri, de pe alte şi alte puncte de 
lucru. Erau câteva zeci de familii, se cunoşteau bine de ani şi 
ani, între ei se legase o prietenie trainică, durabilă. 

În seara aceea de Moş Ajun s-au adunat într-o baracă - sală 
de mese în timpurile obişnuite -, hotărâți să petreacă 
apropierea Crăciunului, mai ales că a doua zi era duminică, 
ziua lor liberă, nu trebuia să intre în şut, puteau lenevi până 
mai târziu în aşternutul cald. 

Petrecerea începu frumos, bucătăreasa - o femeie inimoasă, 
trecută de prima tinereţe, grasă, ca toate bucătăresele din 
lumea asta - se străduise, şi a reuşit, să folosească priceperea 
ei în pregătirea unui meniu care putea fi invidiat de orice oră- 
şean trăit prin luxoase localuri. 

Asasinarea Violetei 

... În sală era cald, atmosfera se încinsese, sticlele cu ţuică se 
goleau rând pe rând, unii fredonau uşor în surdină „Să-mi cânți 
cobzar bătrân ceva/ Să-mi cânţi ce ştii mai bine”, alţii vorbeau 
tare şi se ajunseseră în stadiul când nimeni nu mai asculta. 

La un moment dat a intrat în sală Moş Crăciun, într-o manta 


1 Tip de turbine hidraulice inventate de Lester Allan Pelton (05.09.1829- 
14.03.1908). 


lungă din pânză roşie, cu barbă din vată şi cu sprâncene puse, 
cu un turban care îi acoperea fruntea. Mulţi l-au recunoscut, 
alţii nu şi-au bătut capul să-l recunoască, ştiau că e vreun tânăr 
pus pe glume... 

Violeta, frumoasa ospătăriţă, abia se zărea prin palida lumină 
împrăştiată de singurul bec din sală, corpul ei mlădios trecea 
printre mese unduindu-se, halatul imaculat şi şorţul negru îi 
veneau minunat... 

Mulţi îi cunoşteau necazurile, venise aici, pe şantier, cu 
bărbatul, trăiseră câteva săptămâni, apoi, într-o dimineaţă, 
după o ceartă de o noapte, el a plecat la alt punct de lucru şi 
poate la altă femeie şi dus a fost. Ea a încercat să-l „recupere- 
ze”, a fost după el de câteva ori, dar degeaba. Ce-a fost între ei 
nu ştie nimeni precis, probabil o scenă obişnuită de gelozie a 
lui, căci, se ştie, o femeie frumoasă în creierul munţilor - şi nu 
numai aici - poate stârni numeroase ofuri. Pe Violeta o bănuia 
că ar fi avut ceva cu Sile, un economist fâşneţ de la centrală, 
care de câte ori venea la Castelu întârzia mai mult la o cafea în 
sala cu mese, unde trebăluia Violeta. Că numai îşi făcea de 
lucru aici, ameţit de farmecul Violetei, că într-adevăr era ceva 
între ei nu poate nimeni şti cu exactitate. Cert este că şi pe la 
Castelu se vorbea mult, bârfa era uneori în floare, confirmându- 
se parcă adevărul potrivit căruia „Gura lumii numai pământul o 
astupă”. 

Au găsit-o pe culoarul care ducea la bucătărie. Zăcea fără 
suflare, culcată pe cimentul rece, undeva, după o uşă. Pe chipi 
se întipărise o spaimă amestecată cu un surâs forţat. Cei care 
au întâlnit primii corpul ei fără viaţă au scos un strigăt de 
durere. Erau doi prieteni de la sectorul de exploatare, care au 
rămas să-i prindă zorile Crăciunului pe baricade. l-au condus 
pe ceilalţi cu privirea, unii se clătinau de-a binelea, alţii bombă- 
neau la nesfârşit, fără să-i asculte nimeni. 

Ei doi, Gelu Ivaşcu şi Tudor Paşca, au hotărât să rămână, 
precum căpitanii de vas, ultimii. Nu şi-au pus problema 
absenței Violetei, credeau că a plecat să se culce, oricum, 
băutură aveau din belşug, mâncare la fel, magnetofonul cânta. 
Nu se îmbătaseră, duceau mai mult se pare, mintea lor era încă 
limpede, judecata lucidă, s-au simţit bine, ca de fiecare dată 
când se organizau petreceri în baraca lor de la Castelu. Acum, 
când să plece, s-au hotărât să treacă pe la bucătărie, să vadă 


dacă este totul în ordine. Culoarul care ducea aici era cufundat 
în întuneric, cineva a luat becul instalat în tavan sau acesta se 
arsese, aşa că au apelat la chibrituri. Şi-au aruncat privirea în 
bucătărie, au făcut un control sumar şi, când să plece, au 
distins corpul fără viaţă al Violetei. 

Fata aceasta, nespus de frumoasă, merita categoric o soartă 
mai bună. S-au hotărât s-o transporte la punctul sanitar, iar 
apoi să anunţe Miliția şantierului... 

Vata demascatoare 

Când a ajuns locotenentul major Dima la Castelu, corpul 
victimei era întins pe un cearşaf alb la punctul sanitar, aflat 
într-o baracă învecinată. Lângă Violeta erau adunate câteva 
persoane: Geta, bucătăreasa de la Castelu, care plângea, 
Tiberiu, asistent medical, Gelu Ivaşcu şi Tudor Paşca, cei care o 
descoperiseră. 

Dima cercetă fulger corpul victimei. Nu-i fu greu să 
descopere că fusese sugrumată, pe gât se vedeau clar urmele 
mâinilor ucigaşe. Pe halatul alb şi pe şorţul negru distinsese 
câteva fire de vată, agăţate de nasturi şi cusături. 

Îi ceru imediat lui Dobrotă să ia legătura cu judeţul şi să 
raporteze despre crimă. A ieşit în aerul tare al muntelui cu 
gândurile aiurea. Apoi reveni hotărât, întrebându-l pe asistentul 
sanitar: 

— Tiberiule, te rog, gândeşte-te cine ţi-a cerut vată în 
ultimele zile. 

— De ce vă interesează?, întrebă, la rândul său curios, 
felcerul. 

— E un secret al meu, o să ţi-l spun pe urmă. 

— Păi, mi-a cerut Gheorghe Podaru, un băiat de la 
Frumuşani, care aseară, la petrecere, s-a travestit în Moş 
Crăciun. 

— Unde locuieşte? 

— La barca cinci. E burlac. Deşi are peste 30 de ani, pe ăsta 
nu-l ia nici dracu’, pentru că atunci când bea îşi pierde minţile 
şi nu mai ştie ce face. 

Au pornit amândoi într-acolo. Dima nu voia altceva decât să-l 
vadă, să stea de vorbă cu el, să-i urmărească reacţiile. L-au 
găsit plângând pe marginea patului. Alături era mantaua de 
Moş Crăciun. Dima văzu barba din vată care atârna legată cu o 
sfoară de spătarul unui scaun. Era răvăşită, din ea continua să 


atârne fire într-o neorânduială stranie. 

Când l-a văzut pe polițistul în uniformă, Podaru a tresărit 
speriat. Apoi şi-a cuprins capul cu palmele şi a îngânat printre 
sughiţuri: 

— Deci, m-aţi descoperit. Nu-i nimic... Spun tot... 

Mobilul crimei 

„De mult o urmăresc pe Violeta. Chiar şi atunci când aceasta 
stătea cu soțul ei. După ce s-au despărțit, am simţit o mare 
uşurare. l-am propus să ne căsătorim. O opream în diverse 
locuri şi-i ceream, uneori pe un ton dur, să meargă cu mine. 

În seara de Moş Ajun am văzut-o plimbându-se printre mese, 
servindu-i pe participanţii la petrecere. 

O urmăream pe sub sprâncenele de vată şi mi se părea că-mi 
pierd minţile. Am mai golit câteva pahare de ţuică. Fram de 
acum trecut bine de miezul nopții, în sală fumul putea fi tăiat 
cu cuțitul, şi nimeni n-a observat când am ieşit după Violeta pe 
o uşă care era folosită foarte rar. Și iarăşi i-am propus să mă 
însoţească în camera mea. Violeta nici n-a vrut să audă. Am 
încercat s-o prind în braţe. M-a respins. Atunci... am prins-o de 
gât cu mâinile mele puternice. Şi-am strâns...” 


GHEORGHE PODARU, criminalul 


BUCHETUL DE PE MORMÂNT! 


Un cadavru desfigurat 

— Domnule maior, cred că de această dată este vorba de 
soţia mea. Am dat un telefon la morgă... Din datele pe care mi 
le-au oferit... 

— Vă caut de cinci zile, domnule Stamate, zise ofiţerul de 
judiciar, întinzând mâna celui care intrase precipitat în 
încăpere. 

Maiorul îl cunoştea de aproape o lună, de când reclamase 
dispariţia soţiei sale. Era un tip bondoc, cu un început de 
chelie, deşi de abia împlinise 35 de ani; trup atletic, cu mâini 
puternice, de care maiorul se convinsese de câte ori şi le-au 
strâns reciproc. 

Cum îi dispăruse soţia? La câteva zile după ce ieşise din 
spitalul de boli nervoase din Oradea, unde a fost internată 
pentru o accentuată stare depresivă, soţul nu a mai găsit-o 
acasă, deşi se afla încă în concediu medical. Rude nu avea. A 
căutat-o prin toate spitalele. Fără rezultat. Apoi s-a prezentat la 
miliţie. 

— Îmi pare rău, domnule maior, dar am avut de executat o 
lucrare în altă localitate. 

— Mă tem că vă aşteaptă un examen greu. Cadavrul la care o 
să mergem a fost scos din râul ce străbate oraşul nostru. După 
aprecierea medicului legist a stat în apă aproximativ o lună, 
ceea ce corespunde cu data dispariţiei soţiei dumneavoastră. 
Dar chipul îi este de nerecunoscut. 

În ochii lui Stamate începură să sclipească lacrimi. Fără să-şi 
ridice privirea spre maior, după un suspin prelung, spuse: 

— Trebuie să o recunosc. A fost doar soţia mea... Poate a mai 
rămas îmbrăcămintea, am descris-o în reclamaţie şi în 
declaraţia mea. Mai e ceva... atunci nu mi-am amintit. Avea o 
cicatrice la antebraţul drept... 

— Nu, din obiectele cu care aţi declarat că era îmbrăcată 
ultima dată nu a rămas nimic. Cât priveşte cicatricea, vom 
vedea. 

Identificare fără dubii 
La morgă lucrurile s-au clarificat repede. Omul a recunoscut 


1 Cazul care urmează s-a întâmplat în urmă cu mulţi ani, la Oradea, şi este 
relatat de colegul şi de prietenul meu colonel (r) Dumitru Bucur. [n.a.] 


în acel cadavru pe soţia sa. Cicatricea exista. În curtea 
spitalului, rezemat de un copac din apropierea clădirii unde era 
morga, Stamate a plâns minute în şir. 

De la nici zece metri distanţă îl privea un ins, în jur de 30 de 
ani, brunet, cu părul creţ, îmbrăcat într-o cămaşă neagră şi 
pantaloni din velur, sprijinit de gardul ce înconjura spitalul. 
Când în drum spre birourile laboratorului medico-legal trecuse 
pe lângă el maiorul Dragu, respectivul îl salutase cu o uşoară 
înclinare a capului. De mai multă vreme venea, aproape zilnic, 
la poliţie sau la morgă pentru a întreba dacă soţia sa, dispărută 
şi ea de la domiciliu, nu a fost găsită. De fiecare dată răspunsul 
a fost negativ. Acum parcă îl pizmuia pe omul care a putut să-şi 
recunoască soţia. El avea să-şi ducă pe mai departe 
chinuitoarea incertitudine. După ce Stamate a semnat procesul- 
verbal, omul cu pantaloni din velur s-a apropiat de el. 

— Vă pot fi de folos, domnule...? 

Stamate nici nu s-a uitat la el, a dat negativ din cap şi, 
aprinzându-şi o ţigară, s-a îndreptat cu paşi rari către poarta 
spitalului. 

O vizită în cimitir 

A doua zi a avut loc înhumarea soţiei lui Stamate. A 
participat puţină lume. Mai mult colegi de serviciu de ai 
maistrului şi vecini. Stamate a părăsit ultimul cimitirul, 
întârziind cu alcătuirea unui rond cu flori în jurul mormântului. 

Timpul se scurgea implacabil şi, încet, părea că uitarea s-a 
aşternut ca o pulbere peste mormântul celei care a trecut în 
neant printr-o altă apă înainte de a trece Styxul. 

Părea, pentru că maiorul, în pofida tuturor documentelor 
întocmite, nu considerase cazul femeii că rezolvat. Îşi pusese 
de mai multe ori întrebarea ce l-a reţinut să nu închidă dosarul. 

Într-o zi, aproape fără să-şi dea seama, s-a trezit în cimitir. A 
stat câteva minute lângă mormântul soţiei lui Stamate. Un 
buchet mare de trandafiri acoperea lespedea de piatră. Parcă 
atunci fusese depus. Pe albul pietrei părea o pată de sânge. Ce 
căuta el acolo? Vizita nu-i aduse nici o clarificare în 
frământările lui. Îi întărise doar convingerea că Stamate îşi 
iubise soţia, contrar unor afirmaţii. Dovadă, buchetul de 
trandafiri. Cum drumul de întoarcere spre sediul miliției trecea 
pe lângă şantierul unde lucra Stamate, maiorul hotări să poarte 
cu el un scurt dialog. Rămase surprins când află că maistrul era 


detaşat pe un şantier din alt judeţ de aproape o lună. Ce i-a 
provocat nedumerirea? Abia când s-a îndepărtat de şantier a 
realizat de ce a tresărit la primirea ştirii despre detaşare. 
Buchetul de trandafiri! Cine l-a depus? 

Întors la birou, răsfoi întreaga cartotecă a persoanelor 
dispărute şi cadavrelor neidentificate. Apoi se adânci în citirea 
dosarului referitor la soţia lui Stamate. Preţ de aproape un 
minut ţinu în mână o fotografie. Fusese realizată în cimitir în 
timpul înmormântării. Ceea ce îi trecu prin gând i se păru de 
domeniul fantasticului. Calm, căutând să nu se hazardeze într-o 
ipoteză lipsită de realism, deschise fereastra. Afară, toamna 
dădea primele semne, arămind frunzele copacilor. Maiorul 
introduse dosarul în mapa să tip diplomat şi se hotări să 
întreprindă investigaţii în trei spitale din oraş. 

Când amurgul îmbrăţişă urbea, maiorul se simţea răsplătit 
pentru eforturile sale. După o scurtă convorbire telefonică, 
plecă însoţit de un subofițer spre cimitir. A fost o aşteptare 
chinuitor de lungă, dar rezultatul a fost cel scontat. 

Identitate furată 

Dimineaţa rece, de toamnă, scăldată de razele unui soare 
timid, l-a găsit pe maiorul Dragu la birou. Nu era singur. Pe un 
scaun, aşezat într-o poziţie degajată, se afla domnul Stamate. 
Văzând că ofiţerul nu-i acordă aproape nici o atenţie, întrebă: 

— Domnule maior, am venit de la peste două sute de 
kilometri, călătorind aproape cinci ore cu trenul; cred că am 
dreptul să ştiu pentru ce am fost chemat. 

— Desigur, domnule Stamate, doar nu vă deranjam pentru o 
banală discuţie. Am să vă pun câteva întrebări la care, sper, voi 
primi răspunsuri sincere. 

— Vă ascult cu toată atenţia, domnule maior. 

— Atunci... totul este în regulă. Înainte de a fi detaşat, aţi 
scos de la CEC o sumă importantă de bani. În ce scop s-a făcut 
această restituire? 

Stamate zâmbi scurt. 

— Doar nu credeţi că livretul meu era fals?! 

— Nu, răspundeţi, vă rog, la întrebare. 

— Păi... aveam nevoie de bani. Detaşarea... şi dorinţa de a-mi 
cumpăra anumite lucruri din oraşul respectiv... 

— Un prim răspuns nesincer. Să trecem însă la o altă 
întrebare. Ce a determinat starea depresivă a soției 


dumneavoastră? 

— Era nemulțumită de repetatele mele detaşări şi... cam atât. 

— Cam atât? Nu există altă cauză? 

— Nu, domnule maior! 

— Cunoaşteţi pe un anume... Eftimie? 

— L-am cunoscut întâmplător. Prima oară l-am întâlnit la 
morgă. Mi-a spus că şi lui i-a dispărut soţia şi continua să o 
caute. De atunci nu l-am mai văzut. 

— Nici la înmormântare? 

— De ce să vină el la înmormântare? 

— De ce? Fiindcă era... soţia lui, şi nu a dumitale, domnule 
Stamate. 

— Cum?! 

Demascarea ucigaşului 

— Nu faceţi pe naivul, zise maiorul. Faptele sunt azi cât se 
poate de clare. După depunerea reclamaţiei de dispariţie 
despre care vom mai discuta, aţi pătruns de mai multe ori cu 
complicitatea portarului de la spital în morgă. Aşteptaţi ivirea 
unui cadavru de sex feminin apropiat ca vârstă de soţia 
dumitale, însă era de preferat să fie de nerecunoscut. Aşa aţi 
ajuns să cunoaşteţi semnul particular, respectiv cicatricea. 
Timp de o lună aţi urmărit dacă acel cadavru nu va fi 
revendicat de cineva. Nu a fost, deşi Eftimie, a cărui concubină 
era decedată, trebuia să procedeze la recunoaştere. Ştiţi de ce 
nu a făcut-o? Ameninţat repetat de concubină că se va sinucide 
dacă legătura lor nu se legalizează, a jurat că nu-i va face 
înmormântarea. Totuşi, a fost la un pas de a-şi călca jurământul 
când ai apărut dumneata, care, chipurile, ţi-ai „recunoscut” 
soţia. Atunci i-a încolţit în minte ideea şantajului. După 
înmormântare, la care a asistat aşa cum o dovedeşte această 
fotografie, te-a şantajat, cerându-ţi suma scoasă de la CEC. 
Pentru a nu repeta cererea, ţi-ai cerut detaşarea. 

— Ştii ce m-a determinat să nu consider cazul încheiat? La 
întrebarea ce ţi s-a pus în legătură cu eventualele semne 
particulare ai declarat că nu are. Apoi, dintr-o dată, ţi-ai amintit 
de cicatrice. A fost prima suspiciune. A urmat identificarea 
domnului Eftimie printre participanţii la înmormântare. De ce?, 
m-am întrebat. Ulterior, am constatat că pe mormântul celei ce 
ai pretins că ţi-a fost soţie cineva depunea flori. Cine, dacă 
dumneata erai detaşat? Într-o noapte, l-am surprins pe Eftimie 


în timp ce punea pe mormânt un nou buchet de flori. Era 
cuprins de remuşcări. Ce zici? 

— Eu? Nimic, domnule maior! Soţia mea a fost înmormântată 
cu forme legale. Ce declară Eftimie nu mă interesează. 

— Zău? Continui să susţii că femeia respectivă este soţia 
dumitale? 

— Exact. 

— Mare greşeală, domnule Stamate! Soţia dumitale, conform 
fişei medicale de la maternitate, a născut cu cezariană un copil 
mort. lată de unde venea o parte din decepţia ei. La aceasta s-a 
adăugat relaţiile dumitale cu doamna Valeria Dornea şi căreia i- 
ai promis că o iei de nevastă. Soţia dumitale a aflat şi atunci te- 
ai hotărât să-i iei viaţa. Cum ai procedat? Reţine că am efectuat 
exhumarea cadavrului şi femeia declarată drept soţia dumitale 
nu poartă urmele unei cezariene. Deci... care e răspunsul? 

Mai mult de un minut, în birou a domnit liniştea. 

— Am sugrumat-o. E îngropată în grădina casei. 


OBSESIA CRIMINALULUI! 

21 aprilie 1980 

În aşteptarea celui despre care ofiţerul de serviciu mă 
anunţase că sosise şi avea să fie condus la mine, mi-am aruncat 
privirea spre rezoluţia şefului. Era depusă pe un fluturaş de 
hârtie, prins cu o agrafă de reclamaţie. Deşi în atribuţiunile 
mele nu intră şi investigarea cazurilor de dispariţie de la 
domiciliu a unor persoane, totuşi şeful îmi repartiza, e drept 
mai rar, şi câte un astfel de caz. 

„Investigaţii şi convorbire. T. 3 zile”. Atât cuprindea 
rezoluţia. T. Însemna termenul pe care-l oferise să-i raportez 
dacă dispariţia femeii din sesizare putea fi considerată suspectă 
şi, drept urmare, cazul îmi rămânea mie ori lucrurile se lă- 
mureau şi reclamaţia se clasa. 

Investigaţii şi căutări 

Din investigaţii nu obţinusem nici un rezultat. Femeia era de 
negăsit. O căutase şi reclamantul, concubinul dispărutei. 
Acesta se numea losif Kerekes, iar concubina Maria Enciu. 
Ambii locuiau într-o căsuţă, compusă dintr-un mic hol şi o 
cameră de 2x3 m. Locuinţa celor doi parcă se ascundea după 
cele câteva apartamente aflate pe partea stângă a curţii. 

Holul era aproape nemobilat. În cameră, în stânga uşii, o 
sobă de teracotă; lângă perete, un pat, iar pe dreapta, fereastra 
ce da spre o mică grădină şi o masă. 

Împreună cu maiorul Ştefan Saray, un bun ofiţer criminalist, 
am cercetat cele două încăperi. Concubinul ne urmărea 
mişcările cu priviri descumpănite, mirate, nerealizând ce 
căutam. Stătea pe marginea patului, cu mâinile pe genunchi. 

La ieşirea din încăpere, nu ştiu nici acum de ce, ochii mi s-au 
oprit la soba din colţul camerei. Am privit-o preţ de câteva 
secunde, apoi am păşit peste prag. În curte i-am spus 
concubinului că dacă între timp află ceva despre dispărută să- 
mi dea un telefon. În stradă, maiorul Saray m-a întrebat: 

— De ce v-aţi oprit lângă sobă? 

Nu i-am răspuns imediat. Căutam să-mi explic, mai întâi mie, 
de ce am făcut-o. 

— Numai sobar nu a fost cel care i-a montat-o, continuă 
1 Acest caz a fost rezolvat şi este relatat de colegul şi de prietenul meu, 


colonelul (r) Dumitru Bucur, fost şef al judiciarului de la Miliția municipiului 
Oradea. [n.a.] 


maiorul. 

Da, poate asta era, mi-am zis, dalele superioare erau 
anapoda fixate, iar pasta de argilă rudimentar aplicată. Dar ce 
importanţă avea pentru noi? Nici una. 

Discuţie cu un fost judiciarist 

În apropierea curţii din care ieşisem se găsea un mic bufet. 
Gestionarul era un fost poliţist. Lucrase mulţi ani în miliția 
judiciară. 

— Stoica, i-am zis, îl cunoşti pe Iosif Kerekes? 

— E clientul meu şi el, şi nevasta lui. Cumpără, el sau ea, 
bere ori vodcă şi beau acasă. Dar de câteva zile nu i-am mai 
văzut. 

— Omului i-a dispărut nevasta. Nu ştie de ce şi nici unde s-a 
dus. 

Stoica zâmbi şi spuse proptindu-şi o mână în cantul uşii. 

— Vă pierdeţi timpul, domnule colonel, zău aşa. Păi, cucoana 
asta l-a mai părăsit de două sau trei ori. Insă tot la el s-a întors. 
Beau, se bat, pentru că el e foarte gelos, iar a doua zi au uitat 
totul. 

— De unde ştii că se băteau? 

— Mi-a povestit ea odată, când era puţin „ciupită”, că avea 
să-l părăsească definitiv pe individ. Din gelozie, de câte ori se 
îmbată o bate, zicea. A dispărut un timp, însă a revenit şi, cum 
evenimentul trebuia sărbătorit, au cumpărat amândoi o ladă cu 
bere. Nu v-a povestit el? 

— Acum reclamă pentru prima oară dispariţia concubinei. 

— Păi... anul trecut a fost plecată mai bine de o lună. Ce 
dracu' l-a apucat acum să se adreseze miliției? Numai dacă nu 
era beat când a scris reclamaţia... 


Două bătăi scurte în uşă şi în birou a intrat Iosif Kerekes. 
Slab, nebărbierit, cu ochii injectaţi, aproape de nerecunoscut. A 
dat din cap, silabisind un şters „să trăiţi” şi s-a oprit lângă uşă. 
L-am poftit să se apropie şi, după un timp, l-am întrebat: 

— Nici o veste? 

— Nu, domnule colonel. Nu ştiu unde să o mai caut. 

Vocea îi era dogită, lipsită de orice nuanţă. 

— Spune-mi, domnule, Maria a mai plecat de la dumneata, 
uneori timp îndelungat şi totuşi nu ne-ai sesizat. Acum de ce ai 
făcut-o? 


Ceru permisiunea să-şi aprindă o ţigară, apoi răspunse 
şoptit: 

— Ştiam unde se dusese... vorbisem cu ea la telefon. Era ba 
la o rudă, ba la alta. Acum însă nu-i de găsit. Unde să fi plecat 
numai cu rochia pe ea? Altă dată îşi luă în geamantan toate 
lucrurile ei. 

— Frai gelos şi... o cam băteai. 

— Vorbe, domnule colonel. Nu zic că... aşa o palmă, dar mai 
revenea ea la mine dacă nu-i convenea? 

Îşi strivi ţigara şi am observat că degetele-i tremurau 
puternic. Aveam convingerea că dacă-i dădeam un pahar cu 
apă nu-l putea duce la gură fără să verse. 

L-am lăsat să plece. Împreună cu un coleg l-am urmărit 
discret. A călătorit cu tramvaiul până la gară. Apoi a rămas în 
staţia autobuzului 11. Cu autobuzul a mers până la staţia din 
apropierea Străzii Ion Bogdan. A coborât şi, spre nedumerirea 
noastră, s-a urcat pe rambleul căii ferate, luând-o în direcţia 
Episcopia Bihor. După aproape 30 de minute l-am văzut 
părăsind rambleul, luând-o spre staţia de autobuz. Curând a 
apărut şi colegul meu. 

— Domnule colonel, ăsta nu-i întreg la minte. A mers circa 50 
de metri pe lângă calea ferată, apoi s-a oprit şi a rămas 
împietrit cu ochii în pământ minute în şir. După ce a plecat m- 
am dus şi eu în acel loc. N-am văzut nimic. 

— Condu-mă, te rog, unde s-a oprit el. 

Nici eu n-am găsit vreo justificare comportării ciudate a 
acestuia. 

„Am îngropat-o în grădină” 

În zilele ce au urmat, respectivul a revenit de multe ori la 
acel loc. Cu ajutorul unui teleobiectiv am realizat câteva 
fotografii. Oricât m-am uitat apoi la ele n-am găsit rostul 
acestei poziţii de sfinx umilit în faţa pietrelor de lângă calea 
ferată. Eram însă sigur că acea zonă îl obseda, dar de ce? M-am 
hotărât să trec la atac. 

— Domnule, i-am spus pe un ton dur, de cum a intrat în 
birou, e vremea să nu ne mai ascundem după degete. Timpul 
nostru este extrem de preţios. Spune-mi ce s-a întâmplat cu 
concubina dumitale. Nu ne mai pune pe drumuri fără rost. 

Individul înghiţi în sec, îşi trecu limba peste buze şi, cu 
bărbia tremurând, spuse că dintr-o răsuflare: 


— Da, nu mai rezist. Eu am omorât-o, domnule colonel. 

— Cum? 

— Am aruncat-o în Criş şi s-a înecat. Eram amândoi beti şi... 

Mi-a istorisit apoi cum a procedat, ora evenimentului şi alte 
baliverne. Nu credeam o iotă din ce debita, mai ales că, în locul 
pe care mi l-a indicat că a aruncat-o, adâncimea râului abia 
dacă avea 30-40 de centimetri. A încheiat spunându-mi: 

— Căutaţi cadavrul şi vă veţi convinge că spun adevărul. 

Aha, mi-am zis, tipului îi merge mintea. Dacă nu găseam 
cadavrul nu-l puteam învinui de comiterea omorului. l-am zis 
zâmbind ironic: 

— Mă crezi prost? Adică cum? Doamna a acceptat să se 
plimbe, seara, în luna aprilie, numai într-o rochie? 

Şi-a aprins o ţigară şi tot timpul cât a fumat nu a scos o 
vorbă. Privea tâmp, undeva. 

— Domnule colonel, începe lin, stingându-şi restul de ţigară, 
am să vă spun adevărul. Era seară... Băuse câteva sticle cu 
bere. Nu ştiu din ce ne-am luat la harţă. Am lovit-o o dată, de 
două ori, apoi a treia oară şi mai tare. S-a izbit cu tâmpla de 
colţul mesei şi nu s-a mai sculat de jos. Am săpat o groapă în 
grădina din faţa casei şi până dimineaţa nimeni nu putea spune 
că acolo, sub pământ şi cireş, zace o femeie... 

Misterul sobei de teracotă 

Patru ofiţeri am săpat, timp de aproape o jumătate de zi, 
grădina. Nici urmă de cadavru. Mă minţise din nou. Eu şi 
procurorul fierbeam. 

După-amiaza, suspectul a făcut obişnuita sa „excursie” pe 
rambleul de cale ferată. După plecarea lui, împreună cu 
maiorul Saray şi procuror am răscolit misteriosul loc, piatră cu 
piatră. Perseverenţa ne-a fost răsplătită. Intre două pietre am 
dat peste un fragment de os şi câteva fire de păr. Am dat fuga 
la şeful laboratorului medico-legal, doctorul Virgil Scridon. Era 
un fragment dintr-o calotă craniană, zona occipitală, provenind 
de la o femeie. 

Deci asta era, i-am zis, întrebându-mă unde putea fi restul 
cadavrului, neîndoindu-mă că fragmentul de os a aparţinut 
craniului Mariei. Probabil, prins de remuşcări, Iosif Kerekes 
venea în acel loc, uitându-se minute în şir, poate şi rugându-se 
să i se ierte abominabila faptă, la ceea ce mai rămăsese din 
Maria. 


Dar cine putea dovedi că era al dispărutei? Elanul meu, 
iniţial, începea să se topească. Nopțile aveam coşmaruri. Râsul 
satanic al lui Kerekes îmi domina visele. Până într-o dimineaţă, 
când i-am spus lui Saray: 

— Pişti, te pricepi să demontezi o sobă? 

Mi-a răspuns afirmativ. Ne-am reînfiinţat la locuinţa cu 
pricina. Medicul legist-şef şi procurorul Titus Păiuş ne însoțeau. 
De asemenea, Iosif Kerekes. 

Saray, îmbrăcat într-o salopetă, s-a pus pe demolatul sobei; 
bucată cu bucată. Ajunsesem la jumătatea sobei când medicul 
legist Scridon ceru să luminăm puternic interiorul. În colţul 
unei dale se afla o vertebră carbonizată. Apoi, alta. Mai jos, alte 
fragmente osoase. Doctorul s-a pronunţat pe loc: făceau parte 
dintr-un schelet uman de sex feminin. 

M-am uitat la Iosif Kerekes. Ne privea într-o stare de adâncă 
prostraţie. Ceea ce era de demonstrat avusese loc. Nu ne-a 
contrazis. Dimpotrivă, ne-a prezentat şi cuțitul de care s-a 
folosit la secţionarea cadavrului. 

Osemintele 

„După-amiaza, suspectul a făcut obişnuita să „excursie” pe 
rambleul de cale ferată. După plecarea lui, impreună cu 
maiorul Saray şi procuror am răscolit misteriosul loc, piatră cu 
piatră. Perseverenţa ne-a fost răsplătită. Intre două pietre am 
dat peste un fragment de os şi câteva fire de păr. Am dat fuga 
la şeful laboratorului medico-legal, doctorul Virgil Scridon. Era 
un fragment dintr-o calotă craniană, provenind de la o femeie. 
Deci asta era, i-am zis, întrebându-mă unde putea fi restul 
cadavrului, neîndoindu-mă că fragmentul de os a aparținut 
craniului Măriei. Probabil, prins de remuşcări, Iosif Kerekes 
venea în acel loc, uitându-se minute în şir, poate şi rugându-se 
să i se ierte abominabila faptă, la ceea ce mai rămăsese din 
Maria”. 


O CRIMĂ UITATĂ 


În dimineaţa zilei de 15 mai 1971, Elisabeta Oancea, din 
Timişoara, sosi la adresa fratelui său din Petroşani, Strada 
Ştefan O. Iosif nr. 13. După ce a strigat de câteva ori în faţa 
porţii, femeia fu cuprinsă de întrebări şi nelinişte. Işi aduse 
aminte că păstrează un rând de chei şi ea. 

Adormise în dormitorul fratelui său, iar neliniştea îi 
dispăruse ca prin minune. De altfel, loan Codău, fiind cavaler, 
chiar dacă era puţin tomnatic, mai dispărea de acasă. 

Dimineaţa i se păru ceţoasă, urâtă. Deschise geamurile 
camerei care păstrase un miros de lucruri vechi. Aerul de afară 
o relaxă. Ca să-şi omoare timpul, femeia începu să facă curat. 
Îşi aduse aminte doar fragmentar de clipele trăite în comun. Nu 
erau prea multe. Copilăria a zburat peste ei ca un val de iluzii. 
Dădu de câteva ori cu mătura prin dormitor. Fratele ei păstra 
un dulap de haine într-unul din colţurile camerei. Atinse cu 
mătura ceva. O presimţire rece, dureroasă începu să-i dea 
târcoale. Insistă. Cu mare greutate reuşi să urnească şifonierul. 
Ridică colţurile unui pled şi zări cadavrul fratelui său. Un 
strigăt de durere se năpusti dintre pereţii siniştri, afară. 
Femeia leşină. Auzind strigătul, vecinii s-au adunat în casă. 

Mesajul ucigaşului 

Echipa de cercetare sosită de la Miliția judeţului Hunedoara 
a înlăturat vecinii şi curioşii constatând că victima loan Codău 
era decedată de mai mult timp, cadavrul fiind în stare avansată 
de putrefacție. 

Lângă cadavru s-a găsit un carneţel în care asasinul scrisese 
negru pe alb: „Nu sunt din Petroşani. Am fost impreună 
internaţi în spital. E bulangiu! şi numai aşa am putut scăpa de 
elr”. 

Pe dulapul după care se afla victima şi pe un bufet au fost 
relevate mai multe fragmente de urme digitale şi palmare, a 
căror proveniență nu a putut fi clarificată pe deplin, deoarece, 
până la sosirea organelor de miliție, în încăpere s-au perindat 
câteva zeci de persoane, iar în acest du-te-vino nu s-au putut 
identifica toate persoanele care au pătruns în locuinţă. 

Mai mult, înainte de găsirea cadavrului, sora victimei făcuse 
curat în locuinţă, schimbând astfel ambianța locului faptei. 


1 homosexual, poponar, gay, pervers; om neserios, mincinos, nesimţit. 


Cine era victima? 

Despre loan Codău, născut la 31 august 1926 (deci avea 45 
de ani) în Arad, domiciliat în municipiul Petroşani, Strada 
Ştefan O. Iosif nr. 13, s-a stabilit că era pensionar pe caz de 
boală (TBC). Locuia singur, părinţii fiind decedați, şi era un 
pervertit sexual învederat. 

Pentru practicarea acestor relaţii nefireşti, racola bărbaţi din 
oraş sau din gara C.F.R., în special tineri, cu care practica acte 
de inversiune sexuală (în anus ori pe cale bucală), la domiciliul 
său ori cu ocazia excursiilor la cabanele din Valea Jiului. 

Din casă nu lipsea nimic, găsindu-se în camera unde se afla 
cadavrul, într-un sertar de la noptieră, suma de 900 lei ce 
reprezenta pensia primită de victimă cu puţin tip înainte. 

Ipoteze de lucru 

Pe baza analizei acestor date, în cauză au fost formulate 
două ipoteze de lucru: Omorul a fot săvârşit de persoane din 
anturajul victimei - pervertiţi sexual - din municipiul Petroşani 
sau din alte localităţi. 

Crima a putut fi comisă în mod spontan de persoane străine 
de localitate, venite pentru angajare sau din alte motive în 
municipiul Petroşani, una dintre acestea intrând în contact cu 
victima. În momentul în care loan Codău l-a dus la domiciliul 
său şi a recurs la acte de inversiune sexuală, respectivul a 
reacţionat prin uciderea gazdei. Timp de opt ani, în cadrul 
primei ipoteze, au fost identificate şi verificate 746 de persoane 
din anturajul victimei, cu domiciliul în Valea Jiului, municipiul 
Arad, Timişoara, Bucureşti, Craiova, Sibiu şi alte localităţi, 
precum şi cele care au fost internate în diverse spitale 
(sanatorii) din ţară, împreună cu victima. 

Pentru verificarea celei de-a două ipoteze s-au verificat şi 
identificat 3.590 de persoane. 

La tot acest volum de muncă colosal rezultatul a fost zero. 

_Experţi în afaceri judiciare 

În cursul anului 1978, eu, autorul acestei povestiri adevărate 
(ca de altfel tot serialul „Istoria crimelor pasionale în 
România”), care pe atunci aveam gradul de căpitan şi lucram 
ca specialist la Serviciul omoruri, din Direcţia Judiciară a 
Inspectoratului General al Miliției, am participat la primul curs 
organizat în România, la Bucureşti, cu durată de un an, de 
experţi în afaceri judiciare. Cursul a luat fiinţă la iniţiativa 


şefului Inspectoratului General de Miliție de atunci, generalul- 
locotenent Jean Moldoveanu şi a avut drept obiectiv formarea 
de astfel de ofiţeri experţi - opt în Capitală şi câte unul la 
fiecare miliţie judeţeană - care să rezolve marile afaceri 
judiciare ale timpului şi în special cazurile de omucideri rămase 
cu autori necunoscuţi. 

La acest curs, ca reprezentant al Miliției judeţului 
Hunedoara - judeţ unde timp de patru ani mi-am făcut ucenicia 
în miliţie - l-am avut coleg pe prietenul meu, căpitanul Ion 
Pitulescu, împreună absolvind cursul cu nota maximă. 

Reîntorcându-se acasă de la Bucureşti cu diploma de expert 
în afaceri judiciare în buzunar, în luna aprilie 1979, căpitanul 
Pitulescu s-a apucat să-i dea de rost şi acestui dosar. A început 
cu studierea lui de la capăt, ignorând cele treizeci de volume 
adunate pe parcursul celor opt ani cu rapoarte şi verificări a 
sute de suspecți, volume care ocupau trei fişete într-o încăpere. 

Punându-şi în valoare logica şi fineţea psihologică, ofițerului 
i-a atras atenţia declaraţia unei profesoare, Constanţa 
Păunescu, audiată în urmă cu opt ani - în iureşul căutărilor 
febrile de atunci - care îşi amintea că într-una din zile a văzut 
victima urcând pe strada Ştefan O. Iosif, împreună cu un bărbat 
care i s-a părut că şchiopăta. 

În continuare, Pitulescu şi-a axat verificările pe acest 
„amănunt”, luând măsuri ample de identificare a persoanelor 
din Petroşani care aveau un astfel de handicap (şchiop). Era 
treabă uşoară, aţi putea crede? Nu, pentru că şi lui Pitulescu i- 
au trebuit trei luni de zile pentru a ajunge la un nume: Nicolae 
Ghitan, care, în perioada omorului, era angajat ca mecanic de 
locomotivă la depoul C.F.R. Petroşani şi locuia în Strada 
Bazinului nr. 9, în apropierea locuinţei victimei. Acesta era 
şchiop cu adevărat... 

În urma investigaţiilor întreprinse, care au decurs 
nestingherite, deoarece cel în cauză părăsise în 1977 
localitatea şi se mutase în comuna natală Şimian, judeţul 
Mehedinţi, s-a stabilit că în comportamentul său din perioada 
1971-1972 s-a observat o schimbare, în sensul că îl preocupa 
ceva în mod deosebit şi consuma cantităţi mari de băuturi 
alcoolice. 

Cel mai bun prieten al său a relatat că în anul 1972, fiind 
amândoi sub influenţa băuturilor alcoolice, l-a întrebat ce-l 


frământă, iar Nicolae Ghitan a răspuns: „Nu ştii tu ce am pe 
suflet...” 
Expertiza grafologică 

Din verificările făcute la locul de muncă şi la domiciliu a 
rezultat că Nicolae Ghitan, deşi era acum în etate de 37 ani, nu 
s-a mai căsătorit, cu toate că era potent sexual şi trăia singur în 
locuinţa părinţilor din comuna Şimian. 

Îşi executa serviciul ca ajutor de mecanic de locomotivă, în 
ture la Întreprinderea de vagoane Turnu Severin şi în timpul 
liber consuma băuturi alcoolice peste măsură. 

S-au ridicat probe de scris de la întreprinderile unde acesta 
fusese angajat în perioada omorului, iar la 4 august 1979, 
Biroul criminalistic de la Miliția judeţului Hunedoara a 
confirmat prin raportul de expertiză că scrisul de pe carneţelul 
găsit la faţa locului îi aparţine lui Nicolae Ghitan. 

Mărturisirea crimei 

S-a evitat cercetarea celui în cauză până la testarea sa la 
poligraf, lucru care s-a realizat în ziua de 3 octombrie 1979, la 
miliția municipiului Petroşani, rezultând că la întrebările puse 
Nicolae Ghitan a dat reacţii de minciună. 

A doua zi a fost cercetat şi în momentul când i s-au prezentat 
probele în acuzare şi-a recunoscut crima furnizând toate 
amănuntele. L-a cunoscut pe loan Codău la restaurantul 
„Minerul şi acesta l-a invitat la el acasă unde au continuat să 
mai bea. N-a ştiut că loan Codău era pervertit sexual. In 
momentul când acesta l-a descheiat la pantaloni şi a vrut să 
facă sex oral cu el, a simţit că înnebunește. L-a lovit cu pumnii 
şi apoi l-a sugrumat... 

Doi poliţişti 

După rezolvarea în judeţul Hunedoara a tuturor cazurilor de 
omoruri rămase cu autori necunoscuţi - printre care şi cel de 
faţă - căpitanul Ion Pitulescu a avut o carieră fulminantă în 
miliţie şi apoi (după Revoluţie) în poliţie. Mai întâi a fost numit 
locţiitor al şefului Direcţiei Judiciare din Inspectoratul General 
al Miliției. După Revoluţie, a ajuns şeful Direcţiei Judiciare şi 
apoi locţiitor al şefului I.G.P.. Avansat la gradul de general de 
brigadă şi apoi de divizie, el a fost numit şeful Inspectoratului 
General al Poliţiei, iar înainte de a se pensiona a fost consilier 
al ministrului de Interne. 

Ca o mică paranteză, în ceea ce mă priveşte, în anul 1980 eu 


am „trădat” judiciarul în favoarea unei alte pasiuni care mă 
măcina - cea a condeiului -, devenind după Revoluţie 
redactorul-şef al tinerei publicaţii care lua fiinţă, săptămânalul 
Poliția Română, de unde am ieşit la pensie şi în cadrul căruia 
am cooperat cum nu se poate mai bine cu prietenul meu, 
generalul Ion Pitulescu. 


TRUNCHIUL DIN VAGON 


În ziua de marţi, 29 aprilie 1980, la ora 9:00, mecanicul de 
pe locomotiva de manevră nr. 50623 din staţia C.F.R. Ploieşti 
Triaj a observat la linia 11, într-un vagon-platformă, un cadavru 
secţionat şi a sesizat postul de miliţie TF Triaj. 

S-a constituit o echipă operativă, condusă de şeful miliției 
judeţului Prahova, care împreună cu un procuror şi un medic 
legist s-au deplasat la faţa locului, constatând următoarele: 

La linia 11, în vagonul k.s., seria 01-873314241-0, tip 
platformă, cu părţile laterale din metal, înalte de 0,45 metri, 
gol la un capăt, lângă peretele interior, se găseşte un trunchi 
uman, fără cap şi membre. 

Concluzia medicului legist după examinarea secţiunilor de la 
nivelul membrelor şi a gâtului a fost că acestea s-au făcut post- 
mortem. 

De la faţa locului s-au ridicat probe biologice, urmă de 
incendiu şi trei bețe de chibrit consumate. S-au executat 
fotografii color şi film judiciar. Au fost controlate şi celelalte 
vagoane din componenţa trenului, însă nu s-au găsit alte resturi 
de cadavru sau urme ce interesau cauza. 

În urma verificărilor efectuate s-a constatat că vagonul 
respectiv a fost ataşat în componenţa trenului de marfă 35066 
şi a circulat cu plecare din staţia C.F.R. Mija, judeţul 
Dâmboviţa, în ziua de 28 aprilie 1980, ora 17:48. A ajuns în 
staţia I.L. Caragiale la ora 18:23, de unde a plecat la 29 aprilie 
1980, ora 3:14, circulând fără oprire până în staţia C.F.R. 
Ploieşti Vest, unde a staționat de la ora 4:12 până la 5:48, iar la 
ora 6:01 a fost garat în Ploieşti Triaj, la linia 11. 

Echipa de verificare comercială a luat în primire trenul la ora 
6:40 fără a verifica conţinutul vagonului, întrucât era gol. 
Judiciariştii au făcut verificări în complexul staţiei Ploieşti Triaj, 
dar nu au mai fost găsite alte resturi de cadavru sau urme 
ajutătoare. 

În continuare s-au iniţiat primele măsuri care să conducă la 
rezolvarea cazului, astfel: 

e a fost alertat întreg efectivul miliției judeţene şi al 
miliției municipiului Ploieşti; 

e instruirea cu datele cazului a şefilor de posturi care se 
aflau la o convocare de învăţământ la reşedinţa 


judeţului, pentru a face verificări în legătură cu 
persoanele dispărute de la domiciliu; 

e verificări în zona căii ferate, tronsonul Ploieşti-Mija, 
precum şi în punctele de oprire şi staţionare a trenului; 

e s-a luat legătura cu miliția judeţului Dâmboviţa pentru 
a efectua verificări corespunzătoare pe raza de 
competenţă; 

e verificarea tuturor persoanelor (bărbaţi) semnalate ca 
dispărute de la domiciliu sau de la locurile de muncă. 

Identificarea victimei 

Din nou alarmă! În aceeaşi zi (29 aprilie 1980), la ora 12:00, 
în parcul din spatele staţiei C.F.R. Ploieşti Sud, sub un boschet 
a fost găsit bazinul cadavrului şi pantalonii ce au aparţinut 
victimei. 

Într-un buzunar al pantalonilor s-a găsit abonamentul pentru 
transport în comun pe raza municipiului Ploieşti, pe numele Ion 
Laudoiu, şi o reţetă medicală eliberată de Spitalul Boldescu pe 
acelaşi nume. 

Din verificările efectuate la evidenţa populaţiei şi în teren s-a 
stabilit că Ion Laudoiu era născut la 25 ianuarie 1944 în 
municipiul Ploieşti, cu acelaşi domiciliu, Şoseaua Nordului, bloc 
4, scara B, ap. 23, căsătorit, un copil minor, angajat ca 
electrician ascensoare la ICRAL! Ploieşti. Acesta dispăruse din 
data de sâmbătă, 26 aprilie 1980, după ieşirea din serviciu. 
Familia anunţase la miliția municipiului Ploieşti dispariţia sa 
luni dimineaţă, respectiv la 28 aprilie 1980. 

Soţia şi un frate al lui Ion Laudoiu au recunoscut pantalonii şi 
bluza de velur maro deschis (în care fusese învelit trunchiul) ca 
aparţinând acestuia. 

Aşadar, victima a fost identificată! Din verificările făcute la 
Spitalul Boldescu s-a stabilit că Ion Laudoiu se afla în evidenţa 
acestuia pentru tratament renal. Din radiografiile făcute 
rezulta că prezenta malformații la ambii rinichi, lucru stabilit şi 
cu ocazia necropsiei cadavrului. 

Pe urmele victimei 

Deşi avea numai 36 de ani şi era bolnav, Ion Laudoiu era un 
şpriţangiu şi un afemeiat notoriu, pentru care îşi neglija familia 
şi aducea puţini bani acasă. 

Sâmbătă, 26 aprilie 1980, după ce a ieşit de la serviciu, a 


1 Întreprinderea de Construcţii, Reparaţii şi Administrare Locativă. 


plecat la băut cu doi colegi. Până seara s-a îmbătat criţă, 
spunându-le colegilor că se duce la o femeie, la o curvă de-a lui 
care lucrează la ICRAL. Şi a plecat clătinându-se, de atunci 
nemaifiind văzut de nimeni. 

Se contura acum şi o ipoteză în privinţa mobilului omorului, 
judiciariştii conduşi de talentatul căpitan Andrei Banu bănuind 
că victima fusese surprinsă de un alt amant al femeii, între ei 
având loc o încăierare ce se soldase cu crimă. 

Labele din ghena de gunoi 

Nu trecuse nici o oră de la găsirea bazinului cadavrului şi un 
alt telefon sună strident la miliția municipiului Ploieşti. O 
femeie din Cartierul de Vest, respectiv din blocul 149, scara B, 
situat pe Aleea Bahluiului, a descoperit în ghena de gunoi 
labele de la picioarele unui bărbat. 

Căpitanul Andrei Banu şi subalternii săi aleargă într-acolo. 
Şi, într-adevăr, în ghena de gunoi de la scara B a blocului 149 
au găsit labele ambelor picioare, gambele, femurul stâng şi 
drept, acestea având lipsă parţială a ţesuturilor moi. De 
asemenea, au fost găsite multiple fragmente de ţesuturi moi, 
predominând tesuturile musculare din regiunile pubiană, 
inghinală şi de pe gambe. 

Pentru iscusitul judiciarist era limpede că aceste fragmente 
de cadavru fuseseră aruncate pe tobogan de la unul din 
palierele superioare, pe care se afla desigur şi apartamentul 
unde avuseseră loc asasinatul şi tranşarea cadavrului. 

Au început repede investigaţiile pe acea scară a blocului şi s- 
a aflat că la etajul II, la apartamentul 56, locuieşte o 
funcţionară la ICRAL Ploieşti, divorțată, care primeşte dese 
vizite ale unor bărbaţi. Ea se numea Doina Constantinescu. Se 
sună la uşa acesteia, dar nu răspunde nimeni. 

Căpitanul Banu lasă un ofiţer la uşă şi dă fuga la ICRAL, de 
unde află că Doina Constantinescu îşi luase de luni o 
săptămână de concediu. Acum era limpede că ea era amanta la 
care venea Ion Laudoiu. Se mai află că în urmă cu două ore 
aceasta se aflase în apartament şi nici un vecin n-o văzuse 
părăsind locuinţa. 

În această situaţie, ofiţerul intuieşte că s-a întâmplat ceva 
grav cu Doina Constantinescu, care a simţit agitația din bloc şi 
prezenţa miliției, şi hotărăşte spargerea uşii. 

Femeia este găsită în pat, în stare de comă, după ce ingerase 


două flacoane de ciclobarbital. Este transportată de urgenţă la 
Spitalul Judeţean din Ploieşti. După două zile de comă este 
salvată... 

_Mărturisirile fiicei 

În apartamentul Doinei Constantinescu s-au găsit două 
preşuri umede, prosoape, o faţă de pernă, pantaloni de damă şi 
alte obiecte recent spălate, iar pe uşa unui şifonier au fost 
identificate mai multe pete de sânge care au fost ridicate şi 
trimise la laborator pentru expertizare. 

Din verificări a rezultat că Doina Constantinescu, văduvă, 
avea o fiică, Mihaela Andrei, în vârstă de 24 de ani, cu care 
locuise împreună până în anul 1978. Atunci cele două femei se 
certaseră, şi fiica se mutase în Bucureşti, convieţuind cu un 
bărbat într-un imobil din Calea Griviței. 

Audiată, Mihaela Andrei, cât mama sa se afla în comă, a 
declarat că despărţirea dintre ele este ireconciliabilă. De ce? 
Pentru că mama sa, în afară de faptul că este bolnavă psihic, se 
culca pe ascuns cu toţi prietenii pe care fata îi aducea în 
apartament. 

Ştia că mama să trăia cu un anume Ion Laudoiu de mai mult 
timp, însă acesta nu era singurul bărbat cu care se culca, la uşa 
ei fiind coadă. Nu ştia nimic în legătură cu omorul şi nu bănuia 
cine să-l fi ucis pe Ion Laudoiu. 

Incredibilul deznodământ al poveştii 

După revenirea din comă, Doina Constantinescu a relatat o 
poveste incredibilă cu cele întâmplate în seara zilei de sâmbătă, 
26 aprilie 1980, în locuinţa ei. 

A recunoscut că întreținea relaţii sexuale de mai mult timp 
cu Ion Laudoiu. În acea seară, Ion a sunat-o, spunându-i că-i va 
face o vizită. A venit, dar era mort de beat, aducând o sticlă de 
un litru de vin, pe care a băut-o tot el. Apoi, în starea de beţie 
în care se afla, bărbatul i-a propus amantei să întreţină relaţii 
sexuale. Femeia, dezgustată şi mai mult scârbită, l-a refuzat 
categoric. Atunci amorezul, enervat, a încercat să aibă raport 
sexual cu forţa. Astfel, şi-a prins amanta în braţe pe la spate şi 
a târât-o spre mijlocul dormitorului, însă, în urma efortului 
depus, la un moment dat a căzut pe covor, unde a intrat în 
comă, după care a decedat. 

Cuprinsă de panică şi pentru a scăpa de cadavru, Doina 
Constantinescu l-a secţionat, transportat şi abandonat în 


locurile unde au fost găsite segmentele de miliţie. N-a mai avut 
putere psihică să transporte şi ultimul colet, astfel că labele, 
gambele, femurul stâng şi drept, precum şi unele ţesuturi 
rămase le-a aruncat pe tobogan la ghena de gunoi. 

Capul şi braţele cadavrului le-a pus într-un colet şi le-a 
aruncat în Cartierul de Vest al oraşului, în curtea unui 
cetăţean, în fundul grădinii, într-o vie. I-a condus pe judiciarişti 
în locul respectiv, de unde au fost recuperate şi aceste 
segmente. 

Antebraţele şi braţele le-a transportat într-un alt pachet, pe 
care le-a aruncat într-o groapă de gunoi din Cartierul de Vest, 
apoi le-a acoperit. Şi aceste ultime segmente din cadavru au 
fost recuperate. 

Autopsia confirmă versiunea Doinei Constantinescu. 

Fiind recuperate toate segmentele cadavrului tranşat, 
medicii legişti din Ploieşti au putut face o autopsie completă. 
Rezultatul acestei  autopsii avea să confirme povestea 
incredibilă a Doinei Constantinescu. 

Astfel s-a stabilit că decesul lui Ion Laudoiu a survenit ca 
urmare a ruperii unui vas din creier -  hematon 
intraparenchimatos cu înfundarea ventriculului pentru cerebral 
- în condiţiile unui efort moderat. 

Totodată s-au stabilit şi diagnosticele de insuficienţă renală 
acută, insuficiență cardiacă acută, anevrism cerebral, 
intoxicație alcoolică 1,95 g la mie şi 1,70 g la mie alcoolurie. 

În aceste condiţii, analizându-se cauza cu procuratura 
judeţeană s-a concluzionat că la mijloc nu este vorba despre 
omucidere, ci doar despre profanarea unui cadavru. Doina 
Constantinescu, care suferea de schizofrenie, a fost internată 
pentru tratament adecvat în Spitalul de psihiatrie Voila!. 


1 Spitalul de Psihiatrie Voila din Municipiul Câmpina, judeţul Prahova este 
un spital de monospecialitate-psihiatrie acuţi, pentru bolnavi cu afecţiuni 
psihice acute, cu un număr de 510 paturi, fiind amplasat într-o zona 
submontană la o altitudine de 675m, la o distanta de 7 km de centrul 
municipiului Câmpina. Se întinde pe o suprafaţă de 25 ha, din care 12 ha 
construcţii pavilionare. 


UN BUST CU PENE ŞI PĂR DE 
IEPURE 


În ziua de 3 februarie 1979, la ora 15:00, dispeceratul 
Inspectoratului General al Miliției înregistra următorul telex, 
transmis de la Galaţi: 

„... La orele 14:00, a fost găsit în Cimitirul «Eternitatea», din 
Galaţi, un fragment dintr-un cadavru uman, compus numai din 
torace, fără cap, membrele superioare şi organele interne. 
Acesta era ambalat într-o faţă de pernă din pânză albă şi într- 
un fragment de sac de hârtie. Din primele examinări a rezultat 
că aparţine unei persoane de sex masculin, probabil un tânăr 
peste 18 ani. Moartea datează de câteva zile, iar zonele de 
dezmembrare nu au caracter vital. Până în prezent, identitatea 
persoanei este necunoscută. Se continuă cercetările în vederea 
găsirii celorlalte părţi ale corpului, identificării cadavrului şi 
stabilirii împrejurărilor în care s-au produs decesul şi 
decapitarea. Vom raporta de urmare. Şeful miliției, colonel 
Dumitru Nichita”. 

Conform ordinului primit,  locotenent-colonelul Nicolae 
Ghircoiaş, locţiitorul şefului Direcţiei Judiciare, împreună cu 
doi ofiţeri de la Serviciul Omoruri (unul fiind semnatarul 
acestui articol) s-au deplasat imediat la Galaţi şi au început 
„asaltul”. 

Tabloul cercetării locului faptei 

După dezvelirea toracelui, în interiorul feţei de pernă s-au 
găsit câţiva fulgi de pasăre de culoare gri şi câteva fire de păr 
ce păreau a fi de animal. 

Pe hârtia de sac era imprimată, cu tuş negru, emblema: 
„Suceava. Sac D.L., 63x9x4x70, STAS 87-74, data 7 martie 
1978, bucata 3,50 lei”. In apropiere de gura sacului, erau unele 
sub altele: „131, 13, 2, 156...”. 

În cavitatea toracică s-a găsit o cămaşă flanelată, de corp, de 
culoare albă şi flauşată în interior. Cămaşa era uzată şi 
murdară, prezentând două cusături superficiale, cu aţă bej, la 
manşeta dreaptă şi la nivelul gâtului, în regiunea elasticului o 
cusătură în formă de „L”, cămaşa era îmbibată, pe alocuri, cu 
sânge. 

Pe fundul gropii nu s-au constatat urme de sânge. 

Extinzându-se cercetarea pe traseul parcurs de câinele de 


serviciu, care a mers pe anumite străzi din cartier, până la o 
staţie de tramvai, pe Strada Alunişului, în dreptul unui imobil, 
s-au găsit pe trotuar mai multe pete de sânge care au fost 
ridicate şi trimise la laboratorul din laşi. 

Constatările medico-legale 

Fragmentul de cadavru a fost examinat în primă fază de 
medicul-şef al judeţului Galaţi, doctorul Ciubotaru, apoi de 
specialişti din cadrul Laboratorului interjudețean Iaşi, dar, în 
lipsa altor date şi a celorlalte părţi din cadavru, nu s-a reuşit să 
se ajungă la o concluzie în privinţa cauzelor morţii. În această 
situaţie, s-a solicitat ajutorul prof. dr. Moise Terbancea, şeful 
Institutului medico-legal „Mina Minovici” din Bucureşti, care 
împreună cu un colectiv de medici legişti au făcut unele 
constatări de ordin medico-legal şi antropologic ce au ajutat 
anchetei, în special în procesul de identificare a victimei şi a 
stabilirii mecanismului de producere a morții. 

Date despre victimă: sexul masculin, vârsta 18-30 de ani, 
înălţimea 1,60-1,75 m, talia zvelt către atletic (tip sportiv), 
culoarea pielii albă, culoarea părului, probabil, castaniu închis, 
prezenta în dreptul claviculei drepte o cicatrice verticală de 1,5 
cm şi o aluniţă pe spate, sub omoplaţi, de mărimea unui bob de 
piper. Avea grupa sanguină O I. 

Relaţii cu privire la vechimea toracelui: segmentul de 
cadavru a fost adus în cimitir cu 2-3 zile înaintea datei de 
3.02.1979, când a fost găsit. Această apreciere a medicilor 
legişti, axată în principal pe faptul că leşul era proaspăt, 
prezenta o deosebită importanţă pentru progresul cercetărilor, 
deoarece - pe baza ei - s-a determinat cu aproximaţie perioada 
de dispariţie a persoanei, luându-se ca probabilă data de 
28.01.1979. 

Ipoteze 

În vederea stabilirii identităţii victimei, a împrejurărilor în 
care s-a comis omorul şi a identificării autorului, s-au emis 
următoarele ipoteze: 

e Omorula fost comis din ură sau din răzbunare. 

e Omorula fost comis din gelozie. 

e Omorula fost săvârşit în scop de jaf. 

e Omorul a fost comis în scopul realizării unui act de 
perversiune sexuală. 


Acţiuni criminalistice 

Au fost instruite întregul aparat de miliţie al judeţului Galaţi 
şi întregul potenţial informativ, pentru a furniza informaţii 
despre dispariţia unor persoane în împrejurări suspecte, despre 
persoanele care se află în diverse conflicte familiale, 
patrimoniale sau de altă natură; existenţa sau apariţia unor 
persoane pretabile la săvârşirea unei asemenea fapte, precum 
şi alte date cu valoare operativă ce ar fi putut interesa acest 
caz. 

A fost declanşată o acţiune de amploare, în care s-a cerut 
sprijinul populaţiei atât din mediul urban, cât şi rural pentru a 
semnaliza cazurile de persoane dispărute de la domiciliu sau de 
la reşedinţă. 

S-a trecut la verificarea simultană a bolnavilor psihic cu 
afecţiuni cronice, cunoscuţi cu manifestări violente, de 
organele de miliţie şi de cele sanitare, pretabili la săvârşirea 
unei asemenea fapte, sau bolnavi care puteau deveni victime. 

Verificarea tuturor elementelor cunoscute că practică 
perversiuni sexuale, a gazdelor unde se practică prostituţia, 
pentru a stabili dacă din rândurile lor sau ale relaţiilor acestora 
sunt persoane dispărute sau suspecte de săvârşirea unui omor. 

Investigaţii la unităţile de cazare în comun, pentru a se 
stabili la care se folosesc perne umplute cu pene, dacă au lipsă 
astfel de obiecte şi, eventual, dacă pot recunoaşte faţa de pernă 
corp delict. 

Comparări ale semnalmentelor „bustului” cu cele din fişele 
aflate în evidenţa persoanelor dispărute, atât pe plan local, cât 
şi la nivelul Institutului Criminalistic din Inspectoratul General 
al Miliției. 

Primele rezultate 

Desigur că, în faţa acestui noian de activităţi informativ- 
operative şi criminalistice, absolut necesare atâta vreme cât 
nici măcar victima nu era identificată, au început să apară şi 
unele date care să prefigureze o şansă sau alta ori care să dea 
contur vreunei supoziţii. Toate însă au „căzut” în cele din urmă, 
mai puţin una. Era vorba despre un schizofrenic, Vasile Nicolae 
Lovin, din Galaţi, în persoana căruia se întrezărea identitatea 
„bustului” din Cimitirul „Eternitatea”. 

Aflând despre cazul care ajunsese să fluture pe buzele a tot 
mai multor locuitori din Galaţi, părinţii celui în cauză s-au 


prezentat la miliţie şi au reclamat dispariţia lui survenită în 
seara de 31 ianuarie 1979. Din acest moment, dispariţia lui 
Vasile Nicolae Lovin a devenit foarte suspectă şi s-a aflat în 
atenţia colectivului de ofiţeri, considerentele „pro” adunându- 
se în număr tot mai mare şi cu valenţe care gradau un 
optimism pe aceeaşi măsură. lată cele mai importante dintre 
ele: 

Vasile Nicolae Lovin avea semnalmente asemănătoare cu ale 
„bustului” (familia, cel puţin, îi recunoscuse şi cămaşa 
flanelată), era un tip neîngrijit, murdar şi unsuros, care „vizita” 
în serie restaurantele din oraş, golind paharele cu alcool 
rămase pe mese şi strângând în traistă chifle, coji de pâine şi 
alte resturi de alimente. În seara dispariţiei fusese văzut, în 
compania unui bărbat, îndreptându-se în zona Cimitirului 
„Eternitatea”. Martorii care au făcut această descriere au 
precizat că însoţitorul lui Lovin motiva că îl duce să-i dea de 
mâncare. Acesta fiind bolnav psihic şi nerealizând o stare de 
pericol, putea fi „plimbat” foarte uşor de un răufăcător. In 
mintea lui rămăsese tot copil, în sensul că-i plăcea să se joace 
în mod exagerat cu pisicile. Avea acasă mai multe pisici cu care 
dormea şi noaptea în pat, părul de animal găsit în faţa de pernă 
în care fusese introdus „bustul” fiind asemănător cu cel recoltat 
de la aceste pisici, de fapt, concluzia specialiştilor a fost certă, 
că părul din faţa de pernă era de animal. 

Din aceste câteva considerente este lesne de înţeles cu câtă 
febrilitate Vasile Nicolae Lovin era căutat în toate acele locuri 
unde se presupunea că ar putea fi găsit, şi pe măsură ce 
„spaţiile” se închideau, perspectiva identificării victimei acestui 
omor căpăta o culoare tot mai deschisă. Unii ofiţeri, ce-i drept 
cu mai puţină experienţă, emiseseră în acest sens ipoteza cea 
mai plauzibilă, şi anume că partea inferioară a corpului fusese 
ascunsă de autor pentru a-şi masca homosexualitatea, iar capul 
îl aruncase pentru a zădărnici identificarea victimei. 

Urmărire generală 

Lucrurile nu puteau sta însă chiar aşa cu privire la mobil, fie 
şi la nivel ipotetic, atâta vreme cât lipsea tocmai prima verigă a 
lanţului, şi anume identitatea victimei. Practica a demonstrat şi 
în alte cazuri că, în lipsa unor garanţii criminalistice care să 
permită o identificare certă, „dansul” coincidenţelor produce 
pentru un timp o ameţeală plăcută, dar care, mai târziu, se 


transformă într-un duş cu atât mai rece, cu cât te prinde mai 
nepregătit. De aceea, colectivul de conducere a acţiunii şi-a 
luat măsurile de precauţie necesare şi, pe lângă intensificarea 
căutărilor lui Lovin şi verificarea celorlalte cazuri de dispariţii 
la nivelul judeţului Galaţi, a solicitat darea în urmărire generală 
a semnalmentelor bustului. Alături de ordinul de urmărire 
propriu-zisă, fiecare miliţie judeţeană a primit şi câte o fişă cu 
criteriile de selecţie a persoanelor dispărute de la domiciliu sau 
de la locul de muncă ce urmau a fi verificate în cadrul acţiunii. 
Reţinea atenţia că victima putea fi un om obişnuit cu munca 
fizică şi s-a dus indicaţia de a fi verificate persoanele care au 
rude ori prieteni pe teritoriul judeţului Galaţi, cu care au plecat 
în acest judeţ pentru a se angaja în serviciu ori pentru 
rezolvarea unor probleme personale de altă natură. 
Muguri de noi speranţe 

Receptiv şi abil, plutonierul Manolache Braţ, şeful postului 
de miliţie Umbrăreşti, judeţul Galaţi, luând la cunoştinţă despre 
dispariţia lui Dumitru Slavu din aceeaşi comună, angajat al 
Şantierului Naval Galaţi, a făcut imediat o legătură şi a 
raportat cazul, telefonic, la judeţ. 

Invitaţi la Galaţi, părinţii dispărutului, respectiv mama sa 
vitregă, recunoaşte cămaşa flanelată ca aparţinând lui Dumitru 
Slavu. Muguri de noi speranţe au renăscut pe chipurile 
ofiţerilor, când a precizat că cele două cusături (una în zona 
mânecii drepte, iar altă în jurul gâtului, în format de „L”) le-a 
făcut cu mâna ei. 

— Papiota cu aţă bej este acasă!, veni ea cu noi argumente. 
Am cusut flanela mai mult de mântuială, fiindcă Dumitru se 
grăbea tare. 

Aşadar, o nouă pistă: Dumitru Slavu... 

Dumitru Slavu, de 23 de ani, era angajat ca ucenic 
electrician la Şantierul Naval Galaţi şi era cazat la căminul de 
nefamilişti nr. 3 al şantierului, camera 32, însă de la data de 16 
ianuarie 1979 nu se mai prezentase la lucru. 

În urma verificărilor efectuate la şantier, s-a stabilit că i se 
desfăcuse contractul de muncă de la 14 februarie 1979, fără ca 
factorii responsabili să sesizeze că nu ştiau nimic despre 
acesta, în condiţiile în care, cu câteva zile înaintea dispariţiei, 
părinţii şi fraţii tânărului, care lucrau la Şantierul Naval Galaţi, 
fuseseră chemaţi la conducere pentru că Dumitru Slavu lipsise 


nemotivat mai multe zile în luna decembrie 1978 şi ianuarie 

1979. Şi toate acestea avuseseră loc când toţi angajaţii 

şantierului aflaseră despre bustul găsit în Cimitirul 

„Eternitatea” şi că miliția se interesa până şi de cel mai banal 

caz de lipsă de la serviciu sau de la domiciliu a unor persoane. 
Iubeau aceeaşi femeie 

Se adâncesc investigaţiile în jurul acestui dispărut şi se află 
că Dumitru Slavu era un tânăr care nu prea se omora cu 
munca, cum se spune, îi plăceau băuturile alcoolice şi umbla 
murdar. În ziua de 15 ianuarie 1979 fusese acasă, în comuna 
natală, iar spre seară plecase la Galaţi, la cămin, având asupra 
sa mai multe sticle cu vin, şi tot în acea seară dispăruse... 

Investigaţiile la căminul de nefamilişti au scos în relief că el 
locuise în camera nr. 32 împreună cu un coleg de serviciu, 
Dragu Grigoriţă, în vârstă de 30 de ani, cu care nu se înţelesese 
prea bine. Şi asta mai ales din toamna anului 1978, când 
amândoi se îndrăgostiseră de aceeaşi femeie: o tânără fată, 
Smaranda Călin, proaspăt angajată la Şantierul Naval Galaţi, 
ca vopsitoare. Fata era de la ţară şi fusese cazată la căminul de 
fete din apropiere. Din cauza ei, Dumitru Slava şi Dragu 
Grigoriţă se bătuseră de mai multe ori în cameră după ce 
consumaseră băuturi alcoolice. Smaranda Călin nu întreținea 
relaţii intime cu nici unul, însă flirta cu amândoi. Mai mult îl 
plăcea pe Grigoriţă, pentru că se purta şi se îmbrăca mai curat 
şi nu spunea vulgarităţi. Amândoi erau însă betivi de prima 
mână. 

În cameră era o mizerie crasă. Au fost identificate mai multe 
urme de sânge pe pereţi, pe dulap şi pe linoleum. De asemenea, 
pe faţa de masă şi pe saltea, în partea de jos. Totodată, s-au 
ridicat şi câteva fire de păr. Aspectul camerei şi urmele găsite 
au creat certitudinea că ancheta a ajuns pe un făgaş bun. 
Dragu Grigoriţă a declarat că părul era de iepure, iar sângele 
provenea de la doi iepuri pe care îi tăiase în cameră împreună 
cu Dumitru Slavu şi apoi îi preparase. Referitor la sângele de 
sub saltea, n-a putut da explicaţii, spunând că salteaua probabil 
aşa a fost încă dinainte de a se muta ei în cameră. 

În legătură cu Dumitru Slavu, a precizat că în seara zilei de 
15 ianuarie 1979, când a venit în cameră, a găsit pe masă un 
bilet prin care îl anunţa că nu-i mai convine la şantier şi că a 
plecat la lucru la Feteşti. Cu această ocazie, Slavu i-a furat un 


ceas de mână şi un pulover. A mai precizat că Slavu i-a trimis, 
ulterior, o vedere din Feteşti, pe care a arătat-o unor colegi aşa 
cum, de fapt, a procedat şi cu biletul. Din păcate, nu le mai 
avea, le aruncase. 

Asaltul final 

Vasile Nicolae Lovin şi-a făcut apariţia în municipiu. S-a 
stabilit că în seara dispariţiei, fiind beat, căzuse într-o groapă 
cu var, pe un şantier de construcţii şi fusese dus, noaptea, cu 
salvarea la spital. A fost internat în spital şi, deşi n-avusese nici 
un act asupra sa, nimeni din cadrele spitalului nu dăduse măcar 
un telefon la miliţie. 

Păţania lui Lovin, deşi tristă pentru ofiţerii de miliţie, venea 
acum să întărească şi mai mult pista Dragu Grigoriţă. În 
momentul când s-a aflat că Dragu Grigoriţă lipsise nemotivat de 
la serviciu în zilele de 16, 17 şi 18 ianuarie 1979 şi că încercase 
o stratagemă cu un certificat medical fals, pe care însă nu 
avusese curajul să-l prezinte, ci îl rupsese în faţa şefului său, în 
semn de protest pentru că nu este crezut că a fost bolnav, 
suspiciunile îndreptate împotriva acestuia căpătau deja 
caracter de certitudine. Confruntat cu colegii, cărora le 
pomenise numele, aceştia au declarat că le-a citit un bilet şi 
ceva după o vedere, ca fiind din partea lui Slavu, însă nu le-a 
dat să le vadă. Incepuseră să iasă la lumină manevrele lui 
Dragu Grigoriţă, care ştia că Slavu mai lucrase la Feteşti, 
urmând să probeze cu vederea că acesta era în viaţă. Curios 
este faptul că şi fratele lui Slavu, care lucra tot în Şantierul 
Naval Galaţi, fusese păcălit cu varianta cu Feteştiul, fără să se 
întrebe de ce tocmai familia, la care dispărutul ţinea totuşi, nu 
primise vederi sau scrisori de la el. 

Pe parcursul verificărilor s-a mai aflat că Dragu Grigoriţă le 
spusese unor muncitori din cămin că Dumitru Slavu fusese prin 
februarie la cămin, în lipsa lui, şi îi furase puloverul. 

„Şi-atunci de ce n-a dat pe acasă sau pe la fratele lui la 
şantier?...”, se punea o întrebare legitimă. „Pentru că nu era în 
viaţă!”, a fost răspunsul când s-a primit rezultatul analizelor de 
laborator. Părul recoltat din cameră era, într-adevăr, de animal 
(iepure), dar sângele era de natură umană, grupa sanguină O I. 

Smaranda Călin, fata de care era îndrăgostit Dumitru Slavu, 
nu-l mai văzuse nici ea din ziua de 14 ianuarie 1979, când îi 
spusese că a doua zi le va face o vizită părinţilor la ţară, şi nu 


primise de la el vreo vedere sau scrisoare. 
Mărturisirea ucigaşului 

Pe baza acestor probe, fără mărturisirea lui, Dragu Grigoriţă 
a fost arestat pentru omor. În cele din urmă a mărturisit. 

În seara zilei de 15 ianuarie 1979, Dragu Grigoriţă a venit la 
cămin în stare de ebrietate şi în jurul orei 21:00 s-a culcat. Pe 
la ora 23:00 a venit în cameră Dumitru Slavu, care, fiind şi el în 
stare de ebrietate, l-a trezit pe Dragu Grigoriţă pentru că mai 
avea chef să bea. După ce s-au cherchelit bine, Dumitru Slavu l- 
a luat la bătaie pe Grigoriţă, ameninţându-l că, dacă nu-i lasă 
iubita în pace şi se mai întâlneşte cu ea, îi ia gâtul. Grigoriţă i-a 
spus atunci că Smaranda numai pe el îl iubeşte şi, plin de furie, 
a luat cuțitul de pe masă şi i-a aplicat lui Slavu o lovitură 
puternică în abdomen. Slavu a căzut pe linoleum. Grigoriţă l-a 
urcat în pat fără să-i dea vreun ajutor, apoi s-a culcat. 

Dimineaţa, când s-a trezit, a constatat că Slavu decedase. S-a 
apucat să bea vinul adus de Slavu şi, îmbătându-se din nou, a 
luat hotărârea să dezmembreze cadavrul şi să-l arunce pentru a 
nu fi descoperit. Capul, organele interne, antebraţele şi o 
coapsă le-a transportat în două rânduri şi le-a aruncat în 
Dunăre. Braţele, labele picioarelor şi o coapsă le-a aruncat în 
WC-ul fratelui său din Galaţi, unde au şi fost descoperite. 

Bustul intenţiona să-l arunce tot în Dunăre, însă aflându-se în 
tramvai, la un moment dat s-a întrerupt curentul electric şi a 
intrat în panică. A coborât repede, luând hotărârea să-l lase în 
Cimitirul „Eternitatea”, care nu era prea departe. Sacul îl 
cumpărase dintr-un magazin din Galaţi. 


FEMEIA FĂRĂ CAP ŞI 
GAFA LUI CEACANICA 


Pornirea pentru această muncă cu necunoscutul mi-a 
insuflat-o predecesorii de o mare probitate profesională, între 
care colonelul Dumitru Ceacanica, dar şi alţii, precum Dumitru 
Mănuşi, Bebe Horăscu şi alţii, cărora le port o neţărmurită 
recunoştinţă. 

Am făcut această introducere pentru că în cazul pe care o să- 
l descriu în continuare o să vedeţi ce şansă joacă uneori un rol 
decisiv. 

Deci, la sfârşitul lunii ianuarie 1978, într-o zi de sâmbătă (ca 
un făcut, toate marile evenimente judiciare din cei 36 de ani de 
activitate s-au întâmplat, ca o fatalitate, de regulă sâmbăta sau 
duminica), tocmai studiam un dosar cu autori necunoscuţi 
privind un omor, împreună cu colegul meu de serviciu de 
atunci, căpitanul Ştefan Jora, un foarte bun amic, când 
secretara direcţiei, Doina Păunescu, ne invită în sala de 
şedinţe. 

Mai erau zece minute până la finele programului de lucru şi 
fiecare dintre noi ne făceam planuri cum să ne petrecem 
sfârşitul de săptămână. Doina ţinea în mână un maldăr de 
ordine de serviciu şi plicuri cu bani pentru avansul de 
cheltuieli, ce urmau a fi decontate după efectuarea unor 
misiuni în provincie. Ştefan Jora se scarpină în cap şi-mi 
şopteşte: „Teteule, am îmbulinat-o, cred că s-a întâmplat ceva 
nasol în ţară”. Aşa că adio planuri, odihnă, familie, distracţii 
etc. 

O crimă odioasă 

Trebuie să spun că noi, ofiţerii din direcţia judiciară a 
Inspectoratului General al Miliției, şi mai ales cei de la 
Serviciul omoruri, din care făceam parte, eram într-un 
permanent „război”, deşi era timp de pace, iar plecarea în orice 
misiune dura câteva minute. 

Permanent aveam la serviciu un geamantan în care se aflau 
cele necesare unei deplasări (de scurtă sau de lungă durată) şi 
un altul acasă, în acelaşi scop. Aşa că a pleca de urgenţă cu 
trenul sau cu avionul la Suceava, Tulcea, Satu-Mare, Timişoara 
sau aiurea constituia o bagatelă. 

Aşadar, am intrat în sala de şedinţe, unde a venit imediat 


şeful direcţiei, generalul-maior Nicolae Chiriac, având o mină 
care nu prevestea nimic bun şi, fără a pierde timpul, ne-a 
prezentat o speţă la auzul căreia ni s-a făcut părul măciucă şi 
pielea de găină. Despre ce era vorba? 

În cursul dimineţii de sâmbătă, 28 ianuarie 1978, au fost 
descoperite două colete (saci de iută) cu segmente de cadavru 
(o mână şi un picior cu o parte din abdomen) cu certitudine 
aparţinând unei femei, unul găsit în spatele gării din comuna 
Neajlov - Ilfov, iar celălalt pe rambleul de cale ferată din 
perimetrul gării Prahova, din judeţul cu acelaşi nume. 

Paralelism cu „cazul Anca” 

Poate cazul în sine nu prezenta un grad aşa mare de interes 
dacă în urmă cu câteva luni, mai precis în perioada 7-9 iulie 
1977, pe teritoriul Capitalei nu s-ar fi aruncat segmentele unui 
cadavru aparţinând unei tinere, Anca Broscoţean, din Sibiu, 
care a fost omorâtă în timpul unui act sexual de către un bolnav 
psihic, obsedat sexual. Crima a fost comisă într-o garsonieră 
situată în Piaţa Amzei din Capitală. Victima a fost secţionată şi 
introdusă în pungi de plastic, care au fost aruncate în diverse 
WC-uri publice. Trebuie să vă spun că acel caz se afla în curs 
de judecată, cu un autor inventat de un procuror incompetent 
dar zelos, în cărdăşie cu unele cadre cu funcţii înalte din 
Miliție. 

Acest caz a fost mediatizat foarte mult, atât înainte, cât şi 
după 1990, trista eroare judiciară sau, mai concret spus, 
înscenare judiciară, fiind cunoscută drept „cazul Anca”. 

Şi, ca să închei, după trei ani, mai precis la 30 noiembrie 
1980, adevăratul autor a fost identificat de un simplu ofițer 
judiciarist, dar rasat, pe atunci căpitan, Sică Dragomir de la 
Circumscripția 4 Miliție, situată pe Strada lon Neculce, 
Sectorul 1. Autorul a fost identificat şi condamnat la moarte, 
deoarece între timp mai ucisese o femeie în aceleaşi 
circumstanțe. 

Noi, cei care lucram şi în acest caz de tristă amintire, şi care 
nu am fost de acord că autorul este cel „determinat” (deşi nici 
acesta, lon Samoilescu, zis Sony, nu era un mieluşel, dar nici 
criminal), am tresărit la apariţia unei alte femei ucise şi 
segmentate. 

O mână şi un picior 
Deci, problema se punea ca noi, ofiţerii Serviciului Omoruri, 


să ne deplasăm în cele două localităţi, pentru identificarea 
femeii ucise şi, mai ales, pentru identificarea asasinului. 

Aşadar, eu, care pe atunci aveam gradul de căpitan, 
împreună cu colegul meu Ştefan Jora, a trebuit să ne deplasăm 
în comuna Prahova, o comună puternic industrializată, aflată la 
circa 15 km de municipiul Ploieşti, cunoscută mai ales datorită 
echipei de fotbal cu acelaşi nume, ce activa în Divizia B. Nu mai 
fusesem niciodată în această localitate, însă drumurile m-au 
purtat de sute de ori cu trenul prin această comună. 

Ne-am urcat într-o maşină şi am demarat spre locul faptei. 
Afară era un ger de peste -15 grade Celsius. Ajunşi la locul cu 
pricina ne-am apucat de treabă; procurorul criminalist, medicul 
legist şi ofiţerii, toţi din cadrul Miliției judeţului Prahova, ne 
aşteptau. Fragmentele de cadavru - o mână, un picior şi o parte 
din trunchi erau aşezate într-un sac de iută şi ambalate în 
hârtie de ziar. 

Din discuţiile foarte sumare purtate cu procurorul criminalist 
şi cu şeful Serviciului Judiciar, pe atunci colonelul Ion Saulea, 
se emisese ipoteza că ar fi vorba despre o victimă a unui avort 
empiric (în acea vreme avortul era interzis prin lege şi erau 
foarte frecvente cazurile de deces al unor femei ca urmare a 
acestor manevre abortive empirice). După ce le-am comunicat 
interlocutorilor că asemenea fragmente de cadavru s-au găsit şi 
la Neajlov-lIlfov, aceştia şi-au schimbat părerea. 

Lipsea... capul! 

Prea multe lucruri nu aveam de făcut în planul cercetării la 
faţa locului, doar amprentarea digito-palmară a singurei mâini 
existente în sac. Între timp am primit ordin de la Bucureşti ca 
fragmentele să fie de urgenţă transportate la Institutul de 
Medicină Legală „Prof. Dr. Mina Minovici”, pentru a fi 
împerecheate cu cele de la Neajlov. 

În cursul nopţii am primit prin telefon vestea că este vorba 
de cadavrul unei femei, dar din asamblarea lui lipseşte capul. 
Aici deducţia era simplă - autorul a aruncat sau a distrus capul 
victimei pentru a nu putea fi identificată ori ca să întârzie cât 
mai mult posibil acest lucru. 

Formula dactiloscopică 

Împreună cu colegul meu Jora ne-am apucat să însăilăm un 
plan de măsuri în care am prevăzut mai multe ipoteze, între 
care şi aceea a unui avort empiric cu moartea victimei, dar şi 


cea a unui omor comis din gelozie, răzbunare, jaf etc. 

Şeful Biroului Criminalistic de la Ploieşti s-a apucat hotărât 
de treabă şi în circa 30 de minute a făcut formula 
dactiloscopică mono şi deca-dactilară a mâinii stângi a victimei, 
pe care a transmis-o la Institutul de criminalistică din 
Inspectoratul General al Miliţei Bucureşti, pentru comparări. 

Aceasta era una din şansele reale şi sigure de identificare a 
victimei, dar numai în cazul în care ea ar fi fost, în vreo 
împrejurare, „clienta” vreunui organ de miliţie din România, 
lucru puţin probabil, dar care oricum trebuia încercat. 

_Filtru la Căminul Cultural 

Intre timp, efectivele s-au înmulţit şi se punea problema să le 
dăm de lucru, aşa că i-am direcționat spre domiciliul unor 
„moaşe” despre care existau informaţii la postul de miliţie că se 
ocupă cu întreruperi ilegale de sarcină, atât în comuna 
Prahova, cât şi din localităţile limitrofe, cu consemnul să ne 
vedem dimineaţă la ora 7 pentru noi ordine. 

Se făcuse unu noaptea, era un ger de crăpau pietrele, iar 
lângă postul de miliţie se afla căminul cultural, de unde 
răzbăteau ritmuri muzicale alerte de se cutremurau ferestrele. 
Colegul meu Ştefan Jora îmi propune să facem o „descindere” 
la căminul cultural pentru a vedea ce „arsenale” de arme au la 
ei tinerii din această comună, şi nu numai. Intră în atribuţiile 
noastre, cei care lucram în Serviciul Omoruri, de a preveni 
asemenea fapte care aveau loc frecvent şi în casele de cultură 
ori în saloanele de dans, comise spontan, pe fondul consumului 
exagerat de alcool sau al geloziei. 

Aşadar, împreună cu colegul, şeful de post şi trei ofiţeri de la 
judeţul Prahova, îmbrăcaţi „popă” - adică militari - ne-am 
deplasat peste drum, unde, la intrare, ne aştepta primarul 
comunei, însoţit de directorul căminului cultural. Îi punem în 
temă cu ce aveam de gând să facem, directorul instituţiei 
culturale pune mâna pe microfon şi explică tinerilor - băieţi şi 
fete - că vor trebui să treacă printr-un „filtru”. Şi ca să închei, 
trebuie să vă spun că asupra tinerilor nu s-au găsit arme albe - 
cu două excepţii: în poşetele a două fete s-au găsit cuțite cu 
buton -, dar, după golire, din salon am recuperat 63 de cuțite, 
pumnale, boxuri şi şişuri abandonate pe jos ori în ferestre, 
arme care puteau la o adică să producă vătămări corporale sau 
fapte mai grave. 


La locul faptei 

La ora 2:30 ne-am întors la postul de miliţie, de unde i-am 
„concediat” pe cei de la Ploieşti şi pe şeful de post, iar eu şi 
Jora ne-am lungit pe paturile de campanie existente în camera 
de oaspeţi a postului şi ne-am lăsat furaţi de Moş Ene. 

La ora 6 sună telefonul, iar la capătul firului am recunoscut 
vocea unui coleg care se afla de permanenţă la Direcţie. Acesta 
mi-a comunicat că victima asasinatului a fost identificată după 
amprentele digitale, urmare a implicării acesteia într-un furt în 
urmă cu cinci ani, culmea, chiar în municipiul Ploieşti. Am 
respirat uşurat, iar Jora se repede la mine şi mă ia în braţe: 
„Ura, plecăm la Bucureşti”. 

Într-adevăr, în 45 de minute am ajuns la Direcţie, unde am 
aflat că victima a fost identificată, se numeşte Maria Neaţă, de 
42 de ani, domiciliată în Bucureşti, Strada Popa Nan nr. 11-13, 
Sector 3. 

Acum urma să-l identificăm pe criminal, lucru ce părea infinit 
mai uşor decât până în acel moment. În asemenea cazuri, 
manualele de criminalistică şi practică judiciară spun că 50 la 
sută din rezolvarea unui asemenea caz îl constituie 
identificarea victimei. 

La domiciliul moartei se afla o echipă operativă de cercetare, 
dar nici eu, nici Jora nu am rezistat tentaţiei şi ne-am deplasat 
la locul fatidic. Aici, ca de obicei, nelipsiţi curioşi sau gură- 
cască, cum le spunem noi. 

Am evitat pe cât posibil aglomeraţia şi am pătruns într-o 
curte vecină, iar din mulţimea de curioşi a apărut o femeie care 
ne-a luat în primire pe un ton foarte hotărât. Ne legitimăm şi îi 
şoptesc cu o voce domoală că dorim să stăm de vorbă cu ea 
câteva minute. Supărată că am privat-o de „spectacol”, ne 
pofteşte totuşi în bucătăria locuinţei, scuzându-se că în casă 
era deranj. Am intrat în subiect şi am întrebat-o ce ştie despre 
vecina ei, Maria Neaţă, iar aceasta ne răspunde printr-o 
întrebare: dacă este adevărat că vecina a fost găsită la Ploieşti 
sau Giurgiu. li explic cum stă situaţia, femeia se cutremură, îşi 
face cruce implorând pe Cel de Sus, după care, cu voce fermă, 
ne spune: „Asta este mâna fostului soţ, Ion Neaţă”, care a venit 
de curând de la bahaos!”, şi în continuare ne face portretul 
acestuia. 


1 Puşcărie (argou). 


Noi amănunte 

Maria Neaţă era o femeie simplă, lucra ca îngrijitoare la o 
creşă de copii. Pe Ion l-a cunoscut cu 15 ani în urmă (mai bine 
nu îl cunoştea). Acesta era un cunoscut client al 
penitenciarelor, iar între două „sejururi” (a se citi condamnări) 
îşi mai aducea aminte şi de soţie, care-l întreținea din puţinul 
ei, iar drept răsplată el o bătea şi o alunga din locuinţă, deşi 
casa fusese primită de ea de la locul de muncă. Iar peste toate 
astea, era şi deosebit de gelos. 

După ultima condamnare - opt ani de închisoare pentru 
tâlhărie - femeia s-a decis să divorţeze, lucru pe care l-a şi 
făcut, iar acum, când se eliberase din penitenciar, Ion a revenit 
la fosta soţie, dar aceasta nu l-a mai primit, arătându-i 
hotărârea de divorţ, lucru care nu i-a căzut prea bine. Apoi 
Maria i-a spus că împarte aşternutul cu un alt bărbat, cu care 
intenţionează să se căsătorească. Ion a făcut atunci o criză de 
furie, după care a plecat. 

Vecina ne-a mai spus că l-a văzut pe Neaţă trecând prin faţa 
casei cu circa trei-patru zile în urmă. 

Urmărirea criminalului 

Am ieşit din bucătăria vecinei şi am intrat în casa victimei, 
unde criminaliştii au mai găsit ceva rămăşiţe din cadavrul 
femeii într-un sac depozitat în lada unui studio ponosit. Deci nu 
încăpea nici o îndoială că victima a fost ucisă în propria-i 
locuinţă, rămânând de văzut cine era criminalul. 

În ce mă priveşte, eram ferm convins că fostul soţ este 
autorul - o crimă pasională - şi, în consecinţă, trebuiau 
întreprinse măsuri de urmărire şi prindere a acestuia, lucru 
care nu era deloc simplu, deoarece era vorba de un infractor 
versat şi periculos, supoziţie împărtăşită şi de colegul meu. 

Aşadar, ne-am urcat în maşină şi am plecat la bază, unde 
şeful Direcţiei ne aştepta. Ajunşi aici, am declanşat urmărirea 
generală pentru Ion Neaţă. In acest sens, am cerut datele de 
identificare de la Evidenţa Populaţiei şi ne-am deplasat la 
Institutul de Criminalistică, de unde am scos fişa cu modul de 
operare pe care avea aplicată şi fotografia judiciară, faţă şi cele 
două profile. Cu fişa în mână, am intrat la directorul 
Institutului, care a chemat un fotograf şi l-a pus să multiplice 
poza pentru a fi transmisă băieţilor de la Urmăriri, şi nu numai. 

Am urcat la mine în birou la etajul trei şi am reflectat la acest 


caz care părea foarte complicat, dar care a fost totuşi unul 

simplu. Mi-am explicat de ce nu s-a găsit capul victimei şi nici 

nu a mai fost găsit vreodată, deoarece criminalul, care s-a 

dovedit a fi fostul ei soţ, a declarat că l-a aruncat de pe un pod 

în râul Neajlov. Crima o comisese, într-adevăr, din gelozie. 
Gafa colonelului 

Se făcuseră orele 11:00 şi la Direcţie a venit fostul meu şef şi 
mentor, care mă poreclise „Comisarul” pentru flerul de a-i 
„pescui” pe criminali, nimeni altul decât celebrul colonel (r) 
Dumitru Ceacanica. Aflase despre caz şi era convins că autorul 
acestui omor trebuia să fie unul şi acelaşi cu cel care o omorâse 
pe Anca Broscoţean, ce a făcut obiectul vestitului „caz Anca”, 
despre care am relatat în preambulul acestui material. 

Deşi cu o experienţă vastă, Ceacanica a comis o gafă 
monumentală, semn că mai îmbătrânise. În ce a constat gafa? 
El s-a dus direct la conducerea Inspectoratului General al 
Miliției, a intrat în biroul comandantului acestei instituţii, 
generalul Jean Moldoveanu, care se afla împreună cu locţiitorul 
său, generalul Valeriu Buzea, şi le-a sugerat acestora părerea 
sa, iar generalii - fiind la curent cu cazul - l-au cam tratat cu 
indiferenţă, iar acum era foarte necăjit şi chiar stingherit. 

M-am purtat cum se cuvenea faţă de un mentor, atât al meu, 
cât şi al lui Ştefan Jora, l-am consolat cât am putut, dar a plecat 
abătut şi, cred, supărat pe el însuşi. 

Ion Neaţă a fost prins în 24 de ore, la o soră a lui din 
Bucureşti, a recunoscut crima în totalitate şi cu lux de 
amănunte, a fost deferit justiţiei şi condamnat la 25 de ani 
închisoare. Iniţial a fost condamnat la moarte, dar apoi i s-a 
comutat pedeapsa. 

Cât priveşte supoziţia colonelului Dumitru Ceacanica, acesta 
nu avea suport, deoarece în iulie 1977 Neaţă se afla în detenţie. 


FLACARI IN NOAPTE! 

21 octombrie 1978 

Am revenit în comuna Ineu când noaptea era stăpână peste 
aşezare. Sub cerul de toamnă orchestra nevăzută a greierilor 
îşi trimitea ţârâitul, mereu acelaşi, spre covorul de stele. Rar, 
liniştea era destrămată de lătratul plictisit al unui câine. 
Probabil aşa arătase comuna şi în noaptea precedentă, când 
cunoscuse două evenimente ce i-au zguduit profund pe paşnicii 
săi locuitori. 

Mai multe căpiţe de fân luaseră foc, iar flăcările amenințau 
să mistuie şi casele din jur. 

Din declaraţiile unor persoane rezulta că, înainte de a se 
produce focul, au auzit câţiva căini lătrând, ceea ce i-a făcut să 
emită ipoteza prezenţei în comună a unui străin. Alţii au afirmat 
contrariul. Adică, nici vorbă de lătratul câinilor. 

Cert era doar faptul că nu putea fi vorba de o neglijenţă. 
Focul fusese consecinţa unui act criminal. Intre probele 
ridicate găsisem un rest de material textil care emana un iz de 
benzină. Era mai mult ca sigur ceea ce rămăsese din torţa 
folosită la aprinderea căpiţelor. Urmele ridicate atestau că 
autorul incendiului a purtat cizme din cauciuc. 

„Mama a fost omorâtă” 

În toiul frământărilor noastre cu privire la motivaţia abjectei 
fapte şi la posibilul ei autor, în sediu a intrat valvârtej un tânăr. 

— Mama a fost omorâtă!... Casa îi numai sânge... 

Vorbele lui disperate, gâtuite, ne-au făcut să ne ridicăm în 
picioare. Ne-am uitat unii la alţii şi apoi privirile ni s-au oprit 
asupra tânărului. Era din comuna unde avusese loc incendiul. 
Lipsise peste noapte deoarece lucra în schimbul trei într-o 
întreprindere orădeană. Am telefonat la procuratură şi la 
laboratorul medico-legal şi, însoţiţi de tânăr, am luat drumul 
către casa lui. 

Am dat peste un tablou înspăimântător. Femeia căruntă, 
îmbrăcată în cămaşă de noapte, desculţă, zăcea într-o baltă de 
sânge, cu capul aproape complet sfărâmat. Lângă ea, arma 
ucigaşului - un par. 

Am trecut, împreună cu ofiţerul criminalist, la cercetarea 


1 Acest caz a fost rezolvat şi este relatat de colonelul (r) Dumitru Bucur, fost 
şef al Biroului criminalistic din cadrul Miliției judeţului Bihor. [n.a.] 


încăperilor locuinţei. Nu am descoperit nici un indiciu care să 
ne ducă la mobilul omorului. După spusele tânărului, din 
cămară lipseau doar o bucată mare de slănină afumată şi o 
pâine. Puteau ele motiva cruzimea cu care i s-a luat viaţa 
femeii? Doar dacă era opera unui bolnav psihic. 

Ne-am întrebat dacă autorul omorului putea fi şi 
incendiatorul căpiţelor cu fân. Medicul legist sosit între timp 
acolo fixase ora producerii morţii aproximativ în jurul aceleia 
când s-a produs şi incendiul. 

Căutam să pun cap la cap ceea ce descoperisem. Optimismul 
criminalistului, izvorât din identificarea şi ridicarea, de pe o 
sticlă de un litru aflată pe masa din camera unde femeia îşi 
dăduse sfârşitul, a cinci urme digitale, nu m-a contaminat. Fiul 
victimei declarase că în după-amiaza zilei precedente băuse din 
ţuică două sau trei păhărele, după care se culcase. Seara s-a 
dus la serviciu. Acum, sticlă era goală. Unde dispăruse tuica? 
„Posibil, interveni tânărul, ca după plecarea mea cineva să-i fi 
cerut mamei să-i vândă ţuică. Obişnuia să vândă din vinul sau 
tuica noastră. [inea să aibă banii ei. De la condamnarea 
tatei...” 

Da, ştiam. Bătrânul Ion Budura era în penitenciar, unde 
executa o pedeapsă de trei ani pentru că săvârşise un furt din 
întreprinderea unde fusese paznic. Dar mai avea o meteahnă. 
Era de o gelozie patologică şi, din această cauză, toată viaţa 
soţiei sale, Maria, fusese un chin. Aflat în puşcărie, el îi scrisese 
nevestei şase scrisori în care îi imputa că acum, în lipsa lui, se 
lăfăie cu amanţii, însă nu va scăpa de dreapta lui judecată, 
pentru că atunci când se va elibera o va ucide. Femeia nu avea 
nici pe departe asemenea comportări şi n-avea cum să-i scoată 
nebunului din cap ideea lui fixă. 

Ostilitate 

Mă aflam, deci, în noaptea următoare producerii celor două 
evenimente în comuna Ineu. Tocmai mă apropiam de ograda 
victimei când câinele a venit la gard lătrând zgomotos. „În 
noaptea precedentă de ce nu a făcut la fel?”, m-am întrebat. 
Ferestrele casei erau mângâiate de lumină palidă şi 
tremurândă a lumânărilor din jurul moartei. Câţiva săteni, rude 
şi vecini se aflau la priveghi. Fiul victimei, Mircea, m-a invitat 
în casă. 

— Aţi dibuit criminalul? 


Nu, i-am răspuns şi, protejat de el împotriva câinelui, am 
intrat în casă. Cei câţiva săteni şi-au întors privirile spre mine. 
M-am înclinat spre sicriul unde îşi dormea somnul de veci 
nevinovată femeie şi am rămas, stingher, aproape de pragul 
uşii. Cu unii dintre ei discutasem după stingerea incendiului. 

Informaţiile primite, chiar şi unele versiuni, desigur 
verosimile, m-au ajutat totuşi să formulez ipoteze clare de 
lucru. 

Pentru colectivul nostru timpul avea o incomensurabilă 
valoare şi era drămuit minut cu minut. Nu numai eu eram 
prezent în plină noapte la datorie. De pildă, un coleg îmi 
comunicase, cu puţină vreme înainte, rezultatul verificărilor 
legate de declaraţia lui Mircea. Altul reluase împreună cu 
conductorul câinelui ce urmărise traseul urmat de acesta, în 
noaptea precedentă, din locul unde i se pierduse urma. 

Mircea refuză cooperarea 

Mircea a revenit cu o tavă pe care se aflau pahare cu vin şi 
ţuică. I-am spus că nu beau şi l-am rugat să ieşim afară câteva 
minute. 

Şi-a continuat drumul fără să-mi răspundă, ceea ce m-a 
determinat să-l urmez şi, făcând legătura cu rezultatul 
verificărilor întreprinse de colegul meu la întreprindere, să-i 
adresez în gând cuvinte nu tocmai frumoase, hotărându-mă în 
acelaşi timp să-l invit la sediul miliției. 

A traversat curtea intrând într-o anexă a casei folosită, de 
regulă, pe timp de vară. L-am aşteptat, aprinzându-mi o ţigară, 
în timp ce câinele îmi dădea târcoale mârâind ameninţător. A 
ieşit cu aceeaşi tavă încărcată cu pahare. 

— Aş dori să clarificăm împreună câteva aspecte, i-am spus. 
De ce ne-aţi minţit că în noaptea precedentă aţi fost în 
întreprindere? 

Clinchetul paharelor de pe tavă i-a trădat tremurul mâinii. 

— Eu sau cine i-a luat viaţa mamei vă interesează? 

— Evident, partea a doua a întrebării. Insă pentru a-i găsi 
răspunsul... avem nevoie de adevăr. Dacă persistaţi în 
susţinerea declarațiilor iniţiale... s-ar putea ca asupra 
dumneavoastră să planeze o mare suspiciune. 

— Că mi-am omorât mama? 

— Nu. Dumneavoastră ascundeţi un adevăr care ne poate 
conduce la asasin. 


— Altceva n-am ce să vă spun. 
Surpriza de la puşcărie 

Am ajuns la Oradea în plină dimineaţă. Prima oprire am 
făcut-o la penitenciar. Voiam să port o discuţie cu bătrânul Ion 
Budura. Comandantul penitenciarului s-a arătat dispus să-mi 
faciliteze dialogul şi, în acest sens, a telefonat unui subaltern. 
Subalternul a venit după cinci minute şi mi-a comunicat că Ion 
Budura fusese eliberat înainte de termen, în ziua când se 
pusese foc căpiţelor de fân. 

Gata, pentru mine cazul era acum rezolvat, ştiind că Ion 
Budura era piromanul şi criminalul căutat. 

La miliţie, în faţa biroului meu mă aştepta ofiţerul criminalist 
care participase la cercetarea celor două evenimente. După 
felul cum m-a primit mi-am dat seama că are a-mi împărtăşi un 
fapt deosebit. 

— Te ascult, i-am spus, rupând o foaie de calendar pe care 
am scris numele Ion Budura. 

— Domnule colonel, ştiţi cui aparţin două dintre urmele 
digitale ridicate de pe sticla aceea din casa victimei? 

— Ştiu, i-am spus şi i-am întins fila de calendar. 

A citit şi ridicându-şi ochi spre mine am văzut uimirea ce-l 
stăpânea. 

— Cum a fost posibil ca tocmai el... 

— Am văzut noi lucruri şi mai extraordinare, nu? Execută, te 
rog, expertiza dactiloscopică. 

De cum a părăsit criminalistul încăperea, am telefonat 
subofiţerilor din Ineu, dispunându-le să-l invite la postul de 
miliţie pe tânărul Mircea Budura. 

Sângele apă nu se face 

Peste mai bine de o oră eram în comună. Tânărul m-a privit 
cu o faţă ce trăda oboseala, dar şi un aer uşor euforic datorat, 
probabil, paharelor de vin sau ţuică băute la priveghi. 

— Mă arestaţi, domnule colonel?, mă întrebă cu o ironie 
nedisimulată. 

— Aş vrea, mai înainte de toate, să-mi răspunzi la unele 
întrebări. 

— Sunt numai ochi şi urechi. 

Am trecut din nou peste ironia din vorbele lui şi l-am 
întrebat: 

— Unde sunt cizmele care s-au aflat până ieri noapte în 


cămară? Nu mi-ai spus nimic despre ele, deşi locul unde erau 
aşezate de aproape trei ani le-a păstrat bine desenul tălpilor. 

— Aaa... Credeţi că m-am încălţat cu ele, am dat foc 
căpiţelor, apoi mi-am omorât mama, ca să nu mă divulge, şi 
cine ştie unde am aruncat cizmele? Aveţi imaginaţie... 

— Nu, omorul s-a comis înaintea incendiului. Cât priveşte 
imaginaţia... Unde ai plecat de la serviciu după ora 24:00? 

— Ei, asta nu vă pot spune, domnule colonel. Ar însemna să- 
mi trădez prietena. 

— Ştii că nu-i vorba de nici o prietenă. Să-ţi spun eu unde ai 
fost? 

— Mă rog, dacă ştiţi mai bine... 

— Mirceo, în întreprindere fiind ai aflat, cu totul întâmplător, 
că tatăl tău a fost liberat din penitenciar înainte de termen. 
Aducându-ţi aminte de conflictele anterioare dintre el şi mama 
ta, toate pe fondul unor bănuieli nefondate de infidelitate, ca şi 
de amenințările cu moartea adresate din penitenciar, te-ai 
hotărât să mergi acasă şi să preîntâmpini o nenorocire. Colegul 
tău, Tănase, te-a transportat până în marginea comunei cu 
autoturismul. Ai ajuns exact când căpiţele începuseră să ardă, 
iar tatăl tău părăsea în fugă locul faptei. Te-ai luat după el. 
Lângă lacul din apropierea pădurii, unde câinele nostru a 
pierdut urmele de cizme ale tatălui, am găsit şi urmele lăsate 
de pantofii tăi. Atunci încă nu ştiai că îi luase viaţa mamei. Abia 
când ai revenit, spre dimineaţă, în sat, ai constatat nenorocirea 
şi văzând că lipsesc cizmele ţi-ai dat seama de ce a fost în stare 
să comită bătrânul. Totuşi, îţi este tată şi nu ai dorit să-l 
denunţi chiar tu. Acum, că faptele se prezintă aşa şi nu altfel, 
spune-mi de ce a dat foc căpiţelor de fân? 

A răspuns suspinând: 

— Proprietarii căpiţelor au fost martori în procesul lui tata şi 
l-au demascat ca autor al furtului pentru care a fost 
condamnat. 

— De aici am pornit şi noi bănuiala. Apoi... câinele vostru 
care nu a lătrat... Cred că este ascuns undeva în pădure. Ne 
duci la el? 

— Nu, domnule colonel. Trebuie să înţelegeţi că nu o pot 
face. Vă indic însă locul unde îl puteţi găsi. Dacă aflam atunci, 
noaptea, că a omorât-o pe mama... 

După două zile de libertate, Ion Budura a fost prins în 


pădurea comunei şi arestat. 


INCREDIBILA REZOLVARE A 
UNEI ERORI JUDICIARE 


A ieşit din cârciumă afumat bine. Ameţit. Nu beat. „Un om 
este beat - zicea uneori - când il duc doi, iar al treilea îi mută 
picioarele.” Îşi făcuse un obicei din a se abate din drumul de la 
gară spre casă pe la bufet, unde golea 2-3 pahare de rachiu. 
Sau de tescovină. 

În bufet duhnea a tutun şi a transpiraţie, a băutură caldă ca 
leşia. În după-amiaza aceea, Dragoş era cătrănit rău. Câţiva 
băieţi, care terminaseră armata o dată cu el, în urmă cu doi ani, 
îi aruncaseră în compartimentul lor de navetişti vorbe grele. E 
adevărat că nu le auzea pentru prima dată. Esenţa lor, 
pigmentată cu tot felul de glume, care de care mai deocheate, 
era aceea că maică-sa iar fusese văzută cu unul... 

Dragoş era flăcău cu armata făcută, bun de însurat, dar 
maică-sa, deşi trecută de patruzeci de ani, nu se potolea deloc. 
Era, cum se zice în popor, rea de muscă. De multe ori a vrut să- 
i spună câte ceva, să-i spună mai ales ce vorbeşte lumea şi cum 
o privesc ceilalţi din sat, dar a renunţat de fiecare dată. 

Crima 

Şi acum, în drum spre casă, - ca de fiecare dată când 
poposea pe la cârciumă - se gândea să-i facă o morală pe 
cinste. Ajunse în dreptul casei tocmai când trecea pe acolo 
Dumitru a lui Prună, un tânăr brunet, un om harnic şi priceput 
la toate, căruia multe fete din sat îi căutau compania. 

— Hai măi, Dragoş, la mine să bem o ţuică faină, că nu zice 
Dumnezeu nimic, i-a zis după ce s-au salutat. E sărbătoare azi 
şi nu mergem la coasă. 

Dumitru locuia trei case mai sus de Dragoş, de-a lungul Văii 
Caselor, un râu năvalnic ce venea din munţii care parcă se 
prăvăleau pe sat şi se vărsa în Olt, la ieşirea din vatră. Cât să fi 
băut? Un pahar, două, trei... Cert este că într-un târziu Dragoş 
porni spre casă clătinându-se. Nu înainte de a-l asigura el pe 
Dumitru c-o va face zob pe maică-sa. 

— Îi arăt eu bărbaţi!, repeta el din când în când. 

Pipăi după gard să ia cheia de la poartă şi să descuie. Cheia 
nicăieri. Apăsă pe clanţă şi poarta se deschise. Parcurse curtea 
cu paşi grăbiţi. Încerca să se dezmeticească, să-şi revină din 
mahmureală, întrebându-se de ce a găsit poarta descuiată. 


Mângâie câinele care se tânguia la picioarele lui şi, după ce 
mai poposi câteva clipe în pridvor să-şi tragă sufletul şi să 
alunge gândurile negre, intră în casă. 

Maică-sa era întinsă pe pat şi din gură i se prelingea, până 
jos pe podea, un fir de sânge. Capul era făcut zob. Dragoş 
observă alături toporişca. O luă şi o cercetă atent. Se vedea că 
fusese folosită de criminal. O aşeză la loc, pe masă, după care 
alergă la un vecin să dea un telefon şefului de post, să-i anunţe 
nenorocirea... 

Fiul este găsit vinovat 

A treia zi după înmormântarea maică-sii a fost chemat la 
judeţ şi pus să dea o nouă declaraţie. Nu mai ştia a câta. După 
o săptămână a fost arestat. Nu-şi dădea prea bine seama ce se 
întâmpla cu el. Prin sat circula tot mai mult zvonul că el ar fi 
asasinul. 

A urmat procesul. Şi acuzaţiile curgeau: pe toporişcă s-au 
găsit amprentele lui. O pereche de pantaloni de-ai lui purtau 
urme de sânge. Declaraţiile lui că la ora crimei era la serviciu, 
că nu avea nevoie s-o omoare pe maică-sa, că n-a atins 
toporişca şi multe altele au fost infirmate prin administrarea de 
probe zdrobitoare: de la serviciu lipsise între orele care 
coincideau cu cea a asasinatului, mai mulţi martori, dintre care 
destui prieteni, au dezvăluit instanţei faptul că relaţiile lui cu 
cea care îi dăduse viaţă erau suficient de deteriorate. S-a pus 
problema moştenirii casei, a loturilor de pământ... 

În instanţă s-a mai demonstrat că Dragoş mai avusese o 
tentativă de omucidere. Cu câteva luni în urmă, întorcându-se 
acasă îl găsise pe Toader al lui Dărjan la maică-sa. Negru de 
furie, a vrut să pună mâna pe toporişcă şi să lovească. Dar 
Toader era voinic şi iute, iar Dragoş n-a avut sorţi de izbândă. 

Zilele treceau, procesul înainta greu. Într-o vreme, Dragoş 
avu o criză de nervi, ceru hârtie şi stilou şi aşternu o poveste 
din care reieşea că nu-şi aduce aminte, că băuse prea mult, că 
într-adevăr avea dese conflicte cu mama sa. _ 

A fost condamnat la 20 de ani închisoare. Inainte de a se 
urca în duba care-l ducea la penitenciar, le-a aruncat 
subofiţerilor care-l escortau: „Nu eu am omorât-o pe mama”. 
Şi-a izbucnit într-un hohot de plâns. 

Criminalul lăudăros 
Într-una din zile, cam la un an după ce fusese adus la Aiud, în 


celula întunecoasă şi rece a intrat un bărbat de vreo 40 de ani, 
noul coleg al lui Dragoş Vălcu... Primele cuvinte pe care acesta 
le-a rostit l-au cutremurat pe Dragoş. „Judecătorii ăştia sunt 
nişte fraieri... Mi-au dat şapte ani. Am bătut un popă care după 
câteva săptămâni s-a curăţat. Dac-ar fi ştiut că am şi alte crime 
la activ...” A 

La început nu prea îl luă în seamă. Il credea un lăudăros, un 
om care vrea să impresioneze cu orice preţ. Treptat, apoi, a 
devenit tot mai atent la cuvintele lui, la poveştile cu care îşi 
omorau timpul. Acest criminal se numea Barbu şi era din Sibiu. 
Iată o nouă poveste depănată de el: 

— Am cunoscut în Sibiu, la târg, o femeie frumoasă care 
locuia la Teciu. Se întâmpla acum un an... 

Auzind numele satului său, Dragoş tresări uşor. 

— M-a plăcut, continuă Barbu, şi mi-a dat adresa ei s-o 
vizitez cât mai repede. Era trecută de prima tinereţe, dar arăta 
bine. N-am stat pe gânduri. Am coborât din tren şi am pornit 
spre casa ei. Locuia undeva, pe malul unei ape. Era vară, 
oamenii erau pe câmp, iar ea mă aştepta. Bărbatul îi dispăruse 
de vreo câţiva ani, rămânând cu un ceas de buzunar de la el. 
Mi-a arătat ceasul, era frumos, cu capac de aur... 

— Copii n-avea?, întreba gâtuit de emoție Dragoş. 

— Se pare că avea un băiat care făcuse armata. În orice caz, 
n-are importanţă... 

„Ba are. Şi încă ce importanţă are, se gândi Dragoş. Doamne! 
Oare să fie ea?” 

— M-a servit cu un vin bun pe care l-a adus din pivniţă şi o 
gustare apoi am trecut în pat. Din păcate, n-am fost într-o 
formă prea bună, căci eram după un chef prelungit şi femeia a 
rămas nesatisfăcută. Am încercat eu s-o dreg, dar femeia mi-a 
aruncat-o în faţă că sunt impotent. Asta m-a enervat la culme. 
Lângă pat era o toporişcă. Am lovit-o. Am aşezat-o frumos în 
pat şi mi-am luat tălpăşiţa. Ca să nu plec cu mâna goală, am 
luat şi ceasul bărbatului ei care dispăruse. 

— Ce ai făcut cu ceasul?, întreba Dragoş cu inima cât un 
purice. 

— Îl am acasă, nu m-am îndurat să-l vând... 

O întâmplare la un miliard 

Dragoş Vălcu credea că visează... Luat în vâltoarea anchetei 

în care fusese principalul bănuit şi condamnat pe nedrept, 


uitase să-şi amintească unde se mai afla ceasul de buzunar cu 
capac şi lănţişor din aur al tatălui său. Pe capacul interior al 
ceasului, mascat de o fotografie rotundă ce reprezenta Piaţa 
Cibinului din Sibiu, era gravat numele tatălui său dispărut: 
Mircea Vălcu. 

Adevăratul criminal, care se afla în faţa lui - printr-o 
întâmplare, una la un miliard - nu se ostenise să înlăture acea 
fotografie, pentru că ar fi dat pe capac de inscripţia trădătoare 
şi l-ar fi vândut imediat... Dragoş credea că mama să ascunsese 
acest ceas pentru a-l vinde cândva cu un preţ bun. 

Provocarea la destăinuire 

Cum celula fusese ocupată şi de alţi deţinuţi, a doua zi, 
Dragoş Vălcu, care nu dormise toată noaptea, l-a provocat pe 
colegul lui să repete povestea de cu seară. 

— Am adormit şi n-am prea înţeles-o, a motivat el. 

Barbu Melinte n-a bănuit nimic şi a descris cu lux de 
amănunte cum a omorât-o pe Elvira Vălcu din Tanacu pentru că 
l-a făcut impotent. Şi apoi că i-a furat ceasul soţului dispărut de 
zece ani. 

În aceeaşi zi, Dragoş s-a prezentat la comandantul 
Penitenciarului Aiud şi i-a relatat pe larg cele întâmplate. După 
numai zece zile procesul s-a rejudecat şi după alte câteva zile 
Dragoş Vălcu era liber... 

Consătenii l-au primit cu braţele deschise şi l-au compătimit 
pentru cele suferite, dar întâmplarea - unică în felul ei - a făcut 
înconjurul ţării, intrând în analele judiciare... 


O VIZITĂ PRECIPITATĂ LA MILIȚIE 


Luni dimineaţă, 13 decembrie 1977, la prima oră, mă aflam 
în biroul şefului Serviciului Judiciar al Miliției judeţului Iaşi, 
maiorul Mihai Micu, unde stabilisem împreună sarcinile de 
urmat de către ofiţerii subordonați în cazul violării şi uciderii 
unei fetiţe de 7 ani în comuna Omeşti, din acelaşi judeţ, 
criminalul fiind necunoscut. 

Telefonul de pe masa maiorului a sunat deodată strident, la 
celălalt capăt al firului fiind ofiţerul de serviciu de la poartă. 
Acesta l-a anunţat că s-a prezentat cetăţeanul Vasile 
Harabagiu, din comuna Costuleni, judeţul Iaşi, care, fiind foarte 
precipitat, doreşte să aducă la cunoştinţă o moarte suspectă. 

Suspiciunile unui sanitar 

În faţa noastră s-a prezentat un tânăr de 30 de ani, îmbrăcat 
curat, tuns şi bărbierit. L-am invitat să ia loc pe scaun. 

— Vă rog să mă iertaţi că vă deranjez, a spus acesta după ce 
s-a aşezat, dar am suspiciuni în legătură cu un deces care s-a 
produs sâmbătă, 11 decembrie 1977, în comuna noastră. Este 
vorba despre moartea Gafinei Ignat, în vârstă de 46 ani. Soţul 
ei, Neculai Ignat, a spus că a găsit-o în curtea casei lor cu gâtul 
înfipt în gardul de sârmă ghimpată. 

— Sunteţi rudă cu decedata? L-am întrebat eu. 

— Nu, a răspuns calm interlocutorul. Nu sunt rudă cu ea şi 
nici cu soţul ei. Eu sunt din comuna Bucium, dar sunt căsătorit 
în Costuleni, şi casa noastră nu este prea departe de a lor. E 
drept că Gafina Ignat era o alcoolică. Sunt mulţi alcoolici în 
Costuleni, dar Gafina devenise notorie. 

— Chiar aşa? zise Micu. 

— Da, o ştia tot satul, pentru că dormea beată prin şanţuri, 
pe câmp sau pe unde apucă. Când n-avea de băut, îşi făcea 
rachiu din sfeclă de zahăr, un fel de poşoarcă... 

— Soţul ei n-are această patimă? 

— Nu, el este mai cumpătat. 

— Nu au copii? 

— Au doi copii, o fată şi un băiat, dar amândoi sunt 
căsătoriţi, la casele lor aici, în Iaşi. 

— Ce vi s-a părut suspect în moartea Gafinei? am intervenit 
eu. 

— Aseară, aşa cum e datina, am fost şi eu pentru scurt timp 


la priveghi. Moarta avea înfăşurată în jurul gâtului o basma. 
Am dat basmaua la o parte şi m-am uitat şi eu la rănile de la 
gât. Nici vorbă de înţepături de la sârmă ghimpată. În schimb 
se văd două echimoze care au imprimate contururile a două 
degete mari, degetele mari de la ambele mâini ale unui străin. 

In acel moment, eu şi maiorul Micu ne-am privit pe unde 
scurte. Ne uluiseră cunoştinţele acestui om de rând. 

— De unde aţi învăţat despre echimoze?, îl întreba maiorul. 

— În armată am fost sanitar şi am făcut un curs de 
specialitate, astfel că ştiu să deosebesc o plagă de echimoză şi 
aşa mai departe. Dar suspiciunea mea a căpătat şi mai mult 
contur când am auzit vorbindu-se la priveghi că doamna doctor 
de la dispensarul nostru sanitar nu a văzut cadavrul. Ea 
locuieşte în comuna Răducăneni, unde este măritată, şi stă mai 
mult pe acasă. Neculai Ignat s-a dus la ea acasă, şi acolo i-a 
eliberat certificat de deces. O cunoştea pe Gafina şi o avea în 
evidenţă cu ciroză hepatică. 

Din nou m-am privit uimit cu şeful Serviciului Judiciar. 

— L-aţi anunţat pe şeful de post? l-am întrebat. 

— Nu, pentru că nu este în comună, ci este plecat la o 
reciclare, după câte am aflat, iar ajutor nu are, postul e vacant. 
Atunci am luat hotărârea să vin direct la dumneavoastră, aici, 
la miliția judeţeană. 

— Bine aţi făcut, i-am mulţumit. 

— Eu aşa cred, mai zise oaspetele, dar vă rog să vă grăbiţi, 
pentru că şi Neculai Ignat se grăbeşte cu înmormântarea. A 
programat-o astăzi la ora 12:00. Mai sunt trei ore... 

Mortul este întors de la groapă 

Pentru că moartea Gafinei Ignat era într-adevăr suspectă, 
bănuind o asfixie mecanică prin sugrumare, am trimis imediat 
la înaintare doi ofiţeri din Serviciul Judiciar şi un ofiţer 
criminalist. Cu al doilea transport urma să sosim eu, maiorul 
Micu, procurorul de serviciu şi legistul. 

Mi-aduc aminte că pe drum, în maşină, procurorul, aflând că 
sunt căpitan în cadrul Serviciului Omoruri din cadrul 
Inspectoratului General al Miliției, m-a întrebat dacă cred în 
astfel de sesizări misterioase precum era cea de faţă. Era un 
procuror ceva mai tânăr decât mine. l-am răspuns că da şi i-am 
depănat câteva cazuri de crime din ţară descoperite în acest 
fel, unele după ani buni, după exhumarea şi autopsierea 


cadavrelor. În cazul de faţă, mergând pe mâna fostului sanitar, 
un băiat isteţ şi cu spirit justiţiar, mi-am repetat bănuiala unui 
omor prin sugrumare. 

Autopsia dovedeşte crima 

Prima echipă de ofiţeri de la laşi a ajuns în comuna 
Costuleni, după un şir de peripeții pe drum, tocmai când în 
cimitir, în faţa gropii, preotul ţinea ultima slujbă. La început, 
preotul, soţul decedatei şi mai mulţi săteni s-au opus ca mortul 
să fie întors de la groapă, dar n-au avut încotro şi au cedat. 

Cadavrul a fost transportat la dispensarul sanitar din 
comună, unde sosise şi doctoriţa vinovată ce îi eliberase lui 
Neculai Ignat certificat de deces fără să vadă moarta. Tremura, 
pentru că, dacă se constata că în speţă era vorba despre o 
moarte violentă, o aştepta o sancţiune foarte aspră, chiar 
mutarea ei de acolo. Ea o avea, într-adevăr, în evidenţă pe 
Gafina Ignat cu ciroză hepatică. 

Medicul legist a făcut autopsia cadavrului pe o uşă 
improvizată drept pat de autopsie şi a constatat că moartea 
Gafinei Ignat fusese violentă şi se datorase asfixiei mecanice 
prin sugrumare prin ruperea osului hioid. Alte semne de 
violenţă lipseau. 

Martorul mincinos 

Cadavrul a fost transportat de la dispensar la cimitir şi 
înmormântarea a avut loc după-amiază. Imediat am început 
investigaţiile pentru a afla ce se întâmplase cu victima în ziua 
de sâmbătă, 11 decembrie 1977, când decedase. 

În timpul cât s-a făcut autopsia cadavrului la dispensar, la 
care nu a avut voie să participe nici un străin în afară de 
membrii echipei noastre, m-am dus să stau de vorbă cu Neculai 
Ignat, soţul victimei. Acesta mi-a spus că toată după-amiaza şi 
seara de sâmbătă fusese la cazanul de fabricat ţuică din 
comună, venind rândul lui, fiind ajutat de un vecin, Vasile 
Harabagiu. Gafina trecuse şi ea pe acolo şi întrucât se îmbătase 
repede o trimisese acasă. Femeia plecase singură înainte de a 
se însera. Pe la zece seara, terminând de fabricat ţuica, a adus 
acasă damigenele, fiind ajutat de Vasile Harabagiu. Apoi l-a 
oprit pe vecin să se cinstească şi ei cum se cuvine. După ce au 
început să consume ţuică au observat că Gafina nu era acasă, 
pentru că ar fi vrut să le prepare ceva de mâncare. Atunci au 
căutat-o prin curte şi au găsit-o cu gâtul înţepenit într-o sârmă 


ghimpată din gard. Au luat-o amândoi şi au adus-o în casă 
punând-o în pat. Au lăsat-o să doarmă, dându-şi seama că abia 
a doua zi se va trezi din beţie. Numai că dimineaţă, când s-a 
sculat, a constatat că Gafina era moartă. 

Martorul Vasile Harabagiu, care îl însoţise pe Neculai Ignat 
la dispensar, mi-a confirmat şi el întru totul această declaraţie 
a soţului decedatei. Atâta vreme cât cauza morţii Gafinei Ignat 
era asfixie mecanică prin sugrumare, neconstatându-se altă 
plagă la gât, este lesne de înţeles că declaraţiile erau false, iar 
Vasile Harabagiu un martor mincinos pus de Neculai Ignat. 

Adevărul 

De ce avea nevoie Neculai Ignat de această acoperire a unui 
martor mincinos? Pentru că el îşi ucisese nevasta, după cum 
bănuiam. 

Pentru că Gafina devenise o epavă alcoolică, Neculai Ignat se 
încurcase cu o văduvă din sat, relaţiile dintre aceştia fiind 
cunoscute de toată lumea. Dar oamenii nu-l acuzau ştiind ce 
viaţă are cu nevasta lui alcoolică, ce nu mai trebăluia nimic, 
toată gospodăria căzând pe umerii bărbatului. 

Şi acum, o surpriză! În cadrul investigaţiilor întreprinse a 
fost identificat un cetăţean din comună, pe nume Gheorghe 
Savu, care, în sâmbăta critică, pe la opt seara, o găsise pe 
Gafina moartă de beată, căzută într-un şanţ nu prea departe de 
cazanul de fabricat ţuică. Omului i s-a făcut milă să nu îngheţe 
şi a transportat-o până acasă, unde nu era nimeni, şi a aşezat-o 
în pat, învelind-o cu o pătură. Aşadar, când veniseră acasă cu 
tuica, la ora 22:00, Neculai Ignat şi vecinul său Vasile 
Harabagiu o găsiseră pe Gafina în pat dormind dusă. Apoi se 
apucaseră de băut. 

În faţa acestei probe şi de frică să nu fie condamnat pentru 
mărturie mincinoasă, Vasile Harabagiu a recunoscut că a 
minţit, fiind învăţat să declare astfel de Neculai Ignat. Martorul 
plecase de la Ignat pe la miezul nopţii, după ce se îmbătase 
criţă. Pus în faţa tuturor dovezilor adunate până atunci, inclusiv 
a rezultatului autopsiei, Neculai Ignat s-a văzut nevoit să-şi 
recunoască fapta. După plecarea lui Harabagiu, într-un moment 
de mânie pe beţiile Gafinei, a strâns-o de gât. 

O mânie prostească, pentru că, după cum a rezultat la 
autopsie, Gafina avea ficatul terminat, ciroza se generalizase şi 
n-ar mai fi trăit mai mult de trei luni. 


AL DOILEA MIRACOL... 


Rezolvarea spectaculoasă a afacerii „Feodot”, în care Grind îi 
salvase pe poliţişti de la mari încurcături şi demascase un 
asasin, l-a determinat pe şeful unei echipe operative de 
cercetare din judeţul vecin să nu facă nici un pas, în cazul pe 
care îl instrumenta, până nu va sosi acest câine vestit. 

Cooperarea între milițiile judeţene fiind rodnică, Grind nu se 
lăsă aşteptat şi poposi împreună cu conductorul său, 
plutonierul Micu, în comuna Frasin, la locul evenimentului, de 
fapt tot un omor. 

— Oo! Ce câine falnic!, exclamă admirativ maiorul Nedelcu, 
cel care solicitase ajutor, când îl văzu pe Grind coborând din 
maşină. Ne bucurăm de prezenţa vrednicului urmaş al lui 
Ringo!... îi zise lui Micu, strângându-i mâna. Făget, câinele 
nostru de urmărire, este bolnav. 

— Vă mulţumesc pentru aprecierile făcute la adresa lui Grind 
şi-mi pare rău de Făget, spuse subofiţerul. Şi el este un câine 
bun, îl cunosc de la concursuri. Sper să se întremeze cât mai 
repede. 

— Şi eu sper, zise ofiţerul. Apoi, după o pauză: Dacă nu era 
Grind, cred că Dode Ailenei ar fi continuat să figureze şi acum, 
cu litere de-o şchioapă, pe lista suspecţilor. 

— Adevărat, recunoscu Micu, surprins că amănuntele 
afacerii „Feodot” erau cunoscute şi în acest judeţ. Grind a fost 
atunci într-o zi mare! 

Urma asasinului 

— Sper să fie şi acum... zâmbi maiorul, urmărind câinele care 
„ieşise la încălzire”. Cum vi se pare, este în formă? 

— E bine dispus, îi răspunse conductorul. De fapt, asta 
contează. g 

— Atunci, mă bucur, exclamă cu simpatie ofițerul. Inseamnă 
că avem şanse ca el să rezolve şi misterul morții lui Vasile 
Rotaru. Cadavrul acestuia zace acolo, la marginea drumului. 

Subofiţerul privi în direcţia indicată de maior şi nu se sfii să 
remarce, încruntându-se uşor: 

— E cam multă lume aici; şi asta nu-i bine! 

— Oamenii s-au alarmat înaintea noastră şi au venit buluc la 
locul faptei, explică ofiţerul. Când am ajuns noi, se adunaseră 
peste o sută de persoane. Între timp i-am mai împrăştiat... 


— Atunci e rău!, aprecie Micu. De data aceasta era chiar 
îngrijorat. De vreme ce atât de multe persoane au pătruns în 
câmpul infracţiunii, continuă el, nu ne putem aştepta la mai 
nimic de la câine. Urma asasinului a dispărut. 

— Curioşii s-au apropiat mult de cadavru, într-adevăr, 
recunoscu şi Nedelcu, nu fără părere de rău. 

Apoi, privind la Grind, care nu mai contenea cu ghiduşiile, 
adăugă: 

— Auzind despre miracolul pe care acest câine l-a înfăptuit în 
cazul „Feodot”, gândul m-a dus imediat la el, de aceea v-am 
chemat... 

— Da, dar acolo urmele erau proaspete, nu intrase nimeni în 
câmpul infracţiunii, replică imediat conductorul. Era cu totul 
altceva. 

— Ştiu, îi împărtăşi părerea ofiţerul, dar eu m-am gândit la 
un al doilea miracol. Şi asta cu atât mai mult cu cât au pătruns 
în câmpul infracţiunii atâtea persoane. Eu am crezut că Grind... 

Nedelcu nu-şi mai continuă ideea, se simţea tras, nu glumă, 
de manşeta pantalonilor. 

— Grind! Ce faci? Astâmpără-te! îl dojeni Micu. 

Câinele nici vorbă să-l asculte! li ardea de hârjoană cu 
maiorul, deşi atunci îl vedea pentru prima dată. li simţise 
probabil simpatia... Ofiţerul nu aşteptă altă invitaţie şi se lăsă 
pe vine, mângâindu-l drăgăstos. 

— Frumosule! Jucăuşule! Făget nu m-a tras niciodată de 
manşeta pantalonilor. E mai posac... 

După cum putu să observe şi Micu, Grind îl îndrăgea tare 
mult pe maior. Parcă de când lumea erau prieteni. Subofiţerul 
ar fi vrut să încerce să pună câinele la treabă, dar era convins 
că operaţiunea ar fi fost sortită eşecului. Se gândi că ar putea 
totuşi exista cine ştie ce şansă, dar nu ştia nimic despre cazul 
respectiv. 

— Cine a fost Vasile Rotaru?, îl întreba pe ofiţer. 

— Un om iute la mânie; dar după cum se vede, mai „iute” a 
fost altul decât el, veni răspunsul. E-njunghiat cu un cuţit chiar 
în zona inimii! 

— Cu un cuţit?... întrebă conductorul emoţionat. 

— Ştiu la ce te gândeşti, dar ar fi fost grozav să-l avem, dădu 
ofiţerul din cap. Dar asasinul l-a luat fiindcă îi aparţinea... 

— Aveţi vreo bănuială? 


— Dacă nu am avea, nu l-aş fi aşteptat pe Grind, zise maiorul 
misterios. 

Micu strecură dezarmat: 

— Domnule maior... 

Principalul suspect 

— Până să veniţi dumneavoastră, noi nu am stat cu mâinile-n 
sân, începu să povestească Nedelcu, scoţându-l astfel pe Micu 
din impas. Deşi cercetarea la faţa locului a fost blocată până la 
sosirea lui Grind, am declanşat investigaţiile încă din momentul 
găsirii cadavrului. Sunt raţiuni criminalistice... 

— Le cunosc foarte bine, glăsui subofiţerul, prinzând 
momentul să-şi ia o mică revanşă contra aerului aceluia 
misterios. Dacă nu găseşte proba (sau probele) care să-i 
salveze pe criminalişti, câinele de urmărire le oferă doar indicii, 
pe baza cărora - luate singular - nici un infractor nu a putut fi 
trimis în judecată. 

— Corect, încuviinţă maiorul. Astfel, am aflat că duşmanul 
numărul unu al lui Rotaru este un consătean, Mircea Ene. De 
câte ori se întâlneau, ieşeau scântei. 

— De ce? 

— Rotaru s-a căsătorit cu fosta iubită a lui Ene. A fost vrerea 
ei... 

— Dar Ene? 

— S-a căsătorit şi el, însă în mintea lui crede că a fost înşelat 
în dragoste de... Rotaru. 

— De ce nu de „iubită”, întrebă pe bună dreptate subofiţerul. 

— Eu ce să-ţi răspund acum?! ridică ofiţerul din umeri. Căile 
Domnului... 

— Mda, înţeleg, făcu Micu. Şi Ene are probabil un alibi... 

— Greu de doborât! Alibiul lui este chiar soţia lui Rotaru! 

— Serios? nu se putu stăpâni subofiţerul. 

— Tu ce crezi? Altfel mai apelam la Grind? Ene a mai fost 
condamnat; nu recunoaşte decât când îl prinzi cu mâţa-n sac. 
Este foarte versat. Dovadă, alibiul... 

— Poate că în taină Ene a revenit la dragostea dintâi cu... 
complicitatea „iubitei”. 

— La asta mă gândesc şi eu, îl aprobă maiorul pe un ton 
grav, aprinzându-şi o ţigară. Pentru Ene şi Victoriţa, aşa o 
cheamă pe soţia lui Rotaru, este o chestiune de timp, însă pe 
noi zeul Cronos nu ne iartă! Mulțimea adunată aici aşteaptă să- 


l vadă pe criminal. Ene îl pândeşte de mult timp pe Rotaru: şi 
sunt sigur că l-a pândit şi azi-noapte. 

— Cum a ajuns Rotaru până aici?, întrebă Micu, începând să- 
şi facă unele calcule. 

— l-ar fi spus nevesti-si că se duce să fure lemne, pădurea 
fiind la numai o sută de metri distanţă, după cum se vede. 
Auzind ţipete în această direcţie, Victoriţa s-a dus la Ene, care 
nu stă prea departe de el, să-i ceară ajutor. Intâmplător (?!) ea 
nu ştia că soţia acestuia era internată în spital. Tot ea mai 
spune că lui Ene i-a fost frică să intervină, să se ducă în direcţia 
ţipătului, deoarece bănuia că pe Rotaru îl prinsese poliţia la 
furat. 

— Gogoşi!, exclamă subofiţerul. Ce dacă se ducea, doar nu el 
furase! 

— Mai departe, ei spun că au rămas în „espectativă” până 
dimineaţa. 

— Fals! Fals!, se irită Micu 

— De acord, dar este totuşi un alibi cu două tăişuri, constată 
ofiţerul. In lipsa probelor... 

— De ce cu două tăişuri!, se miră Micu. 

— Pentru că Ene şi-a asigurat şi o variantă de rezervă, care 
mie mi se pare mai „tare” decât prima, îi răspunse Nedelcu. 

— Zău că mă faceţi curios! 

— Atunci, ascultă! Ene a mai spus că nu s-a dus într-acolo de 
frica lui Rotaru. Dacă acesta era teafăr şi în realitate nu se- 
ntâmplase nimic, putea să i-o coacă pe întuneric... 

— Ce şcoală are în el! Pfu! Nu se mai putu stăpâni Micu. 
După care analiză cu mult calm: inversând „logica” lui Ene nu 
găsesc decât o singură „traducere” şi anume că el l-a aşteptat 
pe Rotaru nu la marginea pădurii, în loc întunecos, ci în 
marginea lizierei de la salcâmi de colo, arătă el. 

Probe indirecte 

Liziera de salcâmi cu pricina se afla cam la cincizeci de metri 
de locul unde zăcea cadavrul lui Vasile Rotaru, dar spre sat. 

— V-aş ruga să mergem până acolo! nu mai avu răbdare 
Micu. 

Maiorul Nedelcu îl urmă cu o uşoară mină de remuşcare, 
deoarece el nu se gândise până atunci la varianta intuită de 
Micu. Calculele conductorului i se păreau foarte logice. 

Se opriră la marginea lizierei de salcâmi, spre uimirea 


mulţimii rămase în urmă, spre pădure. „Ce-o fi căutând spre sat 
şi nu vin aici, unde-i mortul?”, se întrebau oamenii. 

Celor doi criminalişti cu experienţă nu le fu greu să găsească 
locul în care asasinul îşi aştepta victima. In acel loc, iarba era 
culcată, iar în jur, înfipte în pământ, mucuri de ţigări 
„Mărăşeşti”. 

— Ene fumează ţigări „Mărăşeşti!” exclamă ofiţerul privind 
ţintă la Micu. El să fie oare...? Îi mai slăbise încordarea. După 
sputa rămasă pe mucurile de ţigări, vom afla şi grupa sanguină 
a asasinului... 

— Nu-i de-ajuns, spuse Micu. Grupa sanguină reprezintă o 
probă, dar... indirectă. Certitudinea ne-o va aduce tot Grind, o 
să vedeţi! completă el înflăcărat. 

Cu gândul la câine şi la reuşita acestuia în aflarea 
criminalului, Nedelcu nu mai scoase nici un cuvânt. Era 
entuziasmat de siguranţa vorbelor lui Micu. Nimeni ca el nu-şi 
cunoştea mai bine câinele. Apoi, animalul nu era altul decât 
faimosul Grind, urmaşul lui Ringo! Urmele erau şi ele oarecum 
proaspete, nealterate ca cele de lângă cadavru. 

— Eşti bucuros, băiatul meu! Bravo! îl întâmpină Micu 
înduioşat. Hai, gata acum cu joaca! Îl mai mângâie de câteva 
ori între picioarele din faţă, semn că după aceea i se cerea un 
efort şi o concentrare maximă. Gata! 

Grind înţelese ce urma şi se aşeză pe burtă fără comandă, 
privindu-şi nerăbdător stăpânul. 

— Trebuie să-l ajutăm şi pe admiratorul tău, mai zise 
subofiţerul punându-i hamul şi coarda de conducere. Prietenii 
la nevoie se cunosc!... 

Maiorul Nedelcu zâmbi. 

Câinele slobozi un scâncet, de parcă ar fi înţeles mesajul. 
Apoi ciuli urechile să asculte ordinul dinaintea misiunii. 

— Aici, Grind! îi indică Micu locul unde se alungise trupul 
unui om. _ 

Grind mirosi câteva clipe, dar nu adulmecă urma indicată. Îşi 
privi neîncrezător stăpânul. Nu era mulţumit, cantitatea de 
miros aspirată nu-i „ajungea” până la final. 

Animalul adulmecă noua urmă şi se arătă satisfăcut de ea, 
după felul în care dădea din coadă. 

— Bravo, Grind! îl felicită Micu, încântat. Bravo! Apoi, pe ton 
de comandă: Gata, urma! Urma! 


Ascultând ordinul, urechile câinelui se ridicară, vreme de-o 
secundă, în poziţie de drepţi; apoi animalul intră în legea lui: 
plecă hotărât la drum, cu botul în jos! 

— E-n formă, îi zise Micu ofițerului. 

Coarda de conducere a câinelui începu să se-ntindă şi pe-aci 
ţi-e drumul!... 

Mulțimea cea curioasă rămăsese departe, spre pădure; 
numai Grind şi cei doi însoțitori ai săi se îndreptau spre Frasin. 

De la marginea comunei animalul străbătu fără şovăire patru 
uliţe şi se îndrepta spre ograda lui Ene. 

Maiorului Nedelcu i se făcu inima cât un purice. Şi pe cât de 
bun criminalist era, cam în aceeaşi măsură scăpă o apreciere 
datorată momentului: 

— Grind o să-l înşface pe Ene, fiindcă-i acasă, nu printre 
curioşi! 

Afirmația, plină de entuziasm, trăda şi încordarea pe care o 
trăise până atunci, dorinţa grabnică şi legitimă de a reuşi. Dar 
câinele nu l-a ascultat, nici vorbă să se oprească în curtea 
bănuitului. Patrupedul trecu senin pe lângă ea şi îşi urmă 
drumul până în ograda lui Rotaru - victima. Îi întâmpinară o 
femeie tânără, îmbrăcată în doliu, Victoriţa. Plângea în hohote, 
o ţinea într-un bocet, nimeni nu s-ar fi putut înţelege cu ea. 

Istovit, şi fără să mai spere ceva, maiorul Nedelcu luă o cană 
cu apă din găleata aflată pe buza puţului, apoi se aşeză pe o 
grămăjoară de lemne de lângă peretele casei. 

Grind începu să mârâie în faţa lui şi să facă salturi 
acrobatice, parcă în necaz. ; 

— Ce l-o fi apucat? Zise ofiţerul, oarecum nervos. Ințeleg 
prietenie, da’ nici chiar aşa! Comandă-i să nu mai mârâie atâta 
la mine. 

Micu îi dădu câinelui comanda cerută de maior, apoi zise 
deznădăjduit: 

— Cred că am dat greş! E animal şi nu-l pot opri de la legile 
seminţiei lui. Orice câine care vede o pisică... 

— Ce pisică? se răsti ofiţerul. Unde o vezi? Altă părere am 
avut eu despre Grind... 

— Pisica se afla chiar în dreptul dumneavoastră: sus, pe 
acoperiş, la streaşină! 

— Zău? se ridică Nedelcu în picioare. 


Dovada de pe streaşină 

Micu avusese dreptate, iar câinele nu mai contenea cu 
lătratul, sărind în aer cât îl ţineau muşchii. Nimeni însă nu 
observase că Victoriţa, pe cât era de îmbrăcată în negru, pe 
atât se albise la faţă. 

Avantajată de poziţia ei - câinele nu ar fi putut să o ajungă cu 
nici un chip - pisica îi „dădea cu tifla” şi îşi lingea liniştită... 
„tainul”. 

Câinele se întărâtase totuşi atât de mult, încât Micu îi spuse 
că singura soluţie pentru a pune capăt acestei scene şi a-l 
linişti era să alunge pisica de pe streaşina casei. 

Victoriţa i-o luă înainte subofiţerului şi începu să arunce cu 
pietre pe acoperiş. Dar pisica, ageră, se ferea de toate 
loviturile, făcând tot felul de salturi, revenind întruna la 
streaşina casei, să nu-şi piardă „prada”. 

— Lăsaţi că o dau eu jos, zise Micu, nervos, îndreptându-se 
spre o scară înaltă lipită de magazie. O fi prins vreo vrabie, să-i 
dăm şi ei dreptate... 

Femeia mai ţinti pisica de câteva ori cu pietre, dar zadarnic: 
animalul era din cale afară de şiret. 

— Îi arăt eu, n-aveţi grijă! mormăi subofiţerul din ce în ce 
mai agitat, rezemând scara de marginea streşinii. 

Grind începu atunci să scheaune şi să sară pe stăpânul său. 

— Dar mai lăsaţi-o naibii de pisică! strigă Victoriţa, apucând 
de scară, să o ducă înapoi. Bărbatu meu zace mort în marginea 
pădurii, iar dumneavoastră vă arde să umblaţi după pisici? 

Câinele sări să o apuce de picior pe Victoriţa. 

— Vai, mă muşcă! Mă muşcă! se sperie femeia. 

Ca să se curme odată scena cu nepăsătoarea pisică, Micu 
urcă agitat treptele scării până la streaşină. 

Dar chiar în faţa pericolului care se ivise, pisica nu se îndura 
să fugă şi rămâne lângă vânatul ei. 

— Fantastic! exclamă subofiţerul, mângâind-o. 

În albia straşinei zăcea nu o vrabie, ci un cuţit cu lama plină 
de sânge, purtând inițialele M.E. (Mircea Ene)! 

Micu reveni în curte consternat. Îi înmână maiorului Nedelcu 
arma crimei, apoi îşi privi câinele cu acelaşi sentiment. Deşi 
pisica rămăsese pe casă, Grind se liniştise urmărind doar figura 
stăpânului său. 

Conductorul îngenunche în faţa câinelui şi, redevenind 


deodată vesel, începu să-l laude şi să-l mângâie drăgăstos: 

— Bravo, băiatul meu! Bravo! Incredibilă ispravă ai făcut! 
Bravo! Deci, nu pisica, ci cuțitul! Sângele... Într-o săptămână, 
al doilea miracol! 


CAROLINA UCIDE ÎN SOMN 


Prin luna octombrie 1976, Nicolae Rotaru, un agricultor din 
comuna Ceanu Mare, s-a prezentat la miliţie, insistând să 
poarte o discuţie cu şeful de post. Acesta l-a ascultat cu luare 
aminte. 

— N-aş fi venit la dumneavoastră dacă nu m-ar roade ceva pe 
suflet... a început omul. 

— Te rog. 

— Eu sunt foarte bun prieten cu Mănăilă Şipoş, cel care are 
casă cu etaj. 

— ÎI cunosc... Este un om foarte harnic. 

— Da, într-adevăr, numai că de la 1 septembrie a dispărut de 
acasă. 

— Cum vine asta? 

— Păi, el lucra ca muncitor forestier la parchetul 
„Nămăloasa” şi câştigă foarte bine. După 1 septembrie nu s-a 
mai prezentat la serviciu, soţia sa, Carolina, spunându-i că a 
plecat la Petroşani să se angajeze la o mină în Valea Jiului. 
Mănăilă i-a zis că la mină se câştigă mult mai bine decât într-un 
parchet forestier. 

— Asta cam aşa este. 

— Da, dar el nu este omul care să plece la muncă pe alte 
meleaguri, îl cunosc. 

— Da, dar poate avea mare nevoie de bani. 

— Asta da, pentru că parterul casei nu este terminat şi 
trebuie să investească încă mulţi bani. Totuşi, inima mea îmi 
spune că s-a întâmplat ceva rău cu el... 

— Care sunt bănuielile? 

— Gândul mă duce la băiatul lui vitreg, la Filip... 

— Nu-l cunosc prea bine. 

— Când a luat-o pe Carolina, ea îl avea pe Filip, un băiat din 
prima căsătorie. Apoi, împreună au mai făcut doi băieţi, pe 
Cornel şi pe Aurel. După naşterea acestor copii, Mănăilă ţinea 
mai mult la aceştia, iar pe Filip l-a lăsat mai de-o parte. Cam 
aşa se întâmplă în chestii de-astea... 

— Bine, dar l-a îngrijit, i-a dat de mâncare, acum s-a şi 
însurat. _ 

— Da, dar l-a şi scărmănat, mai ales când se îmbată. In fine, 
în familia lor au început să apară discuţii aprinse după data de 


24 august, când Filip s-a căsătorit. Soţia lui este săracă şi Filip 
a adus-o acasă. Mănăilă n-a fost niciodată de acord ca Filip şi 
soţia lui să locuiască cu ei. De aici, certurile... Carolina însă n-a 
cedat. I-a luat apărarea băiatului, spunând că o să muncească 
mai mult şi să termine el camerele de la parter, unde o să 
locuiască definitiv. Dar băiatul nu prea câştiga, iar la muncă nu 
se înghesuie. 

— Poate de acum încolo, că, de, e om însurat! 

— S-ar putea, dar până atunci el va rămâne stăpân în casă, 
fiindcă, după bănuiala mea, l-a aranjat pe Mănăilă. 

— Crezi că l-a ucis? 

— Mie sufletul aşa îmi spune. L-a urât pe Mănăilă de mic. 

— Altceva? 

— Cam atât. 

— Bine, am să verific eu. 

— Dar vă rog să nu afle Filip sau Carolina. 

— Nici o grijă. 

Plutonierul intră la idei 

Sincer vorbind, şeful de post nu a fost convins că se afla în 
faţa unui caz de dispariţie suspectă. Asemenea certuri de genul 
celor semnalate de Rotaru există în multe familii, dar pentru 
asta nu este nevoie să se ajungă la crimă. Lucrurile se aşază 
până la urmă... Totuşi, polițistul a hotărât să stea de vorbă cu 
Carolina şi cu Filip. 

Făcându-şi de treabă prin partea locului, s-a abătut şi la 
locuinţa familiei Mănăilă. 

— Facem o verificare a buletinelor de identitate, i-a spus 
subofiţerul Carolinei. 

Cu această ocazie, şeful de post a „aflat” că Mănăilă Şipoş 
plecase în Valea Jiului. 

— Acolo se câştigă foarte bine, zise Carolina, şi vrem să ne 
terminăm şi noi casa. E cheltuială mare... 

— La ce mină este? 

— Apăi, nu ştiu, căci până acum n-am primit scrisoare. 

— Şi nici bani? 

— Nu, pentru că ne-am înţeles să-i strângă pe toţi, noi 
urmând să ne descurcăm aici cum putem. 

— E bine. Filip cum se simte ca proaspăt căsătorit? 

— Acum sunt ca porumbeii, ştiţi dumneavoastră. 

— Bine. Transmiteţi-le din partea mea căsnicie de piatră. 


— Vă mulţumesc. Ziua bună! 

O vecină, împotriva mortului 

Folosindu-se de acelaşi pretext (verificarea buletinelor de 
identitate), subofiţerul a poposit şi în casele vecine. Astfel, o 
femeie, Maria Dogaru, i s-a destăinuit: 

— Eu nu cred că Mănăilă a părăsit bătătura. 

— De ce? 

— S-o luăm de la început... Lui Mănăilă îi place băutura şi, 
când se îmbăta, o bate atât pe Carolina, cât şi pe Filip. În vara 
lui '72, ea n-a mai putut suporta bătăile şi a plecat la o rudă, la 
Mangalia, împreună cu Filip şi Cornel. Până la urmă, Mănăilă, 
care este foarte orgolios, s-a înmuiat şi s-a dus la Mangalia, 
aducându-şi nevasta şi copiii acasă. Dar de bătut, tot a 
continuat s-o bată, săraca... Acum o bătea, pentru că îl părăsise 
şi plecase la Mangalia. Dar femeia a îndurat. După căsătoria lui 
Filip Diosan, Carolina trăieşte un adevărat calvar. Bătaie cât 
cuprinde... 

— De ce? 

— Pentru că Mănăilă nu-i înghite pe Filip şi pe noră-sa şi nu 
acceptă să locuiască cu ei. Dar unde naiba să se ducă bietul 
băiat? Nu în casa aia a crescut? Colac peste pupăză, Mănăilă a 
prins-o pe Carolina că a depus nişte bani la CEC pe numele lui 
Filip. Şi Filip este al ei, este şi ea mamă, trebuie să înţelegem. 
Dar bruta de Mănăilă nu poate înţelege şi dă-i iar cu bătaia... 
Eu l-aş fi omorât cu mâna mea, Dumnezeule! 

Miliţianul recepţionă ideea, apoi întrebă: 

— Filip n-a sărit să-şi apere mama? 

— Nu. A încasat şi el prea multă bătaie ca să mai poată 
reacţiona. Apoi, are o fire blajină, n-a tăiat măcar o găină la 
viaţa lui. E învăţat cu suferinţa... 

— Filip consumă alcool? 

— Bea ca toată lumea, un păhărel, două şi atât. Apoi, nici nu 
fumează, eu n-am văzut un băiat mai bun... 

Aceste date aflate de şeful de post au început să-i dea tot mai 
mult de gândit, să-şi pună tot mai multe întrebări. 

A dispărut şi patul conjugal 

Subofiţerul a deschis coperta unui dosar pe care a scris 
„dispariţie suspectă” şi a început intens verificările. Într-o lună 
a primit răspunsuri de la toate organele de miliţie din Valea 
Jiului că nici o persoană cu numele de Mănăilă Şipoş (cu datele 


de stare civilă comunicate) nu se angajase la vreo mină. 

Unde se află totuşi Mănăilă? El niciodată nu pleca undeva 
fără să scrie vreo scrisoare sau carte poştală. Acesta era un 
foarte frumos obicei al său. Bine, dar acum? Chiar aşa, să nu 
comunice unde era? Dacă i s-ar fi întâmplat o nenorocire, 
familia cum ar fi aflat, cum ar fi putut să-i sară în ajutor? 

Şeful de post a raportat cazul la judeţ împreună cu 
suspiciunile sale şi a doua zi a sosit o echipă operativă de 
cercetare compusă din ofiţeri de la Serviciul judiciar, biroul 
criminalistic şi procuror. 

Se cercetează imobilul în care a locuit dispărutul, precum şi 
anexele care erau în curte. Într-una din camerele din faţă, 
poliţiştii observă urma lăsată de un recamier, ce stătuse în acel 
loc timp îndelungat. 

— Unde este recamierul?, este întrebată Carolina de maiorul 
Dinu, şeful echipei de cercetare. 

— Nu mai era nevoie de el, căci avem atâtea paturi, spuse 
Carolina, şi de sărbători l-am mutat în bucătărie, iar dormeza 
am dus-o într-o cameră neterminată de la parter. 

Verificându-se afirmaţia femeii, milițienii nu găsesc dormeza. 

— Unde este? 

— Cred că mi-a furat-o cineva, zise Carolina, galbenă la faţă. 

Miliţienii se priviră pe unde scurte. 

— Cine v-a ajutat să căraţi dormeza? a venit repede o 
întrebare. 

— Nişte copii. Nu le ştiu numele... 

Se inventariază toate hainele lui Mănăilă Şipoş, constatându- 
se că nu-i lipseşte decât un costum de haine din tergal, or în 
acea perioadă (perchiziţia a avut loc la 20 ianuarie 1977) era 
frig şi nu putea părăsi domiciliul numai în acel costum. 

„Eu loveam, el nu murea” 

Carolina Şipoş este condusă la postul de miliţie şi cercetată. 
Aducându-i-se la cunoştinţă nepotrivirile din declaraţiile sale, la 
început n-a recunoscut nimic şi abia după noi investigaţii 
efectuate în jurul ei, aceasta a mărturisit că şi-a ucis soţul, l-a 
secţionat în bucăţi şi l-a ars în cuptorul de pâine, unde apoi a 
ars şi dormeza. 

Din declaraţia asasinei a rezultat că în seara zilei de 1 
septembrie 1976 au venit în vizită la ei soţii Rotaru. După 
plecarea acestora, Mănăilă Şipoş, care se îmbătase, s-a întins 


pe dormeză - care se afla în bucătărie. Pe la ora 20:45, eaa 
ieşit afară să-l caute pe fiul ei Cornel, mergând şi la locuinţa 
familiei Rotaru, aceştia fiind vecini. A revenit acasă şi s-a culcat 
în altă cameră. 

— Dar nu am putut dormi, a relatat Carolina. Mă gândeam la 
viaţa de câine pe care am dus-o, la bătăile suferite şi la cele 
care mai urmau... Mănăilă era un animal feroce, deosebit de 
crud. Îmi ajunsese cuțitul la os şi nu mai puteam suporta. 
Trebuia să fac ceva să scap din acest infern... Şi astfel, noaptea, 
pe la ora unu, m-am sculat decisă să-l omor. Am intrat în 
bucătărie, unde soţul meu dormea beat, şi am aprins lumina. 
Am mers în cămară, de unde am luat un topor, şi l-am lovit cu 
toată puterea în cap. De teamă că bestia nu a murit, i-am mai 
aplicat alte lovituri în cap, cu lama şi cu muchia toporului. Dar 
el nu murea... Îngrozită de zbaterile lui, am luat de pe masă un 
cuţit de bucătărie şi l-am tăiat la gât. Abia atunci, în sfârşit, îmi 
îndeplinisem răzbunarea... 

— Ce ai făcut cu cadavrul? 

— Întrucât îmi era teamă să nu-l vadă copiii făcut ferfeniţă, 
m-am gândit să-l tai în bucăţi şi să-l ard în cuptorul de pâine 
din fundul curţii. Cuptorul era destul de încăpător (lungimea 
vetrei inferioare era de 1,28 m). Am luat din podul grajdului 
mai multe braţe de lemne, iar din magazie o jumătate de litru 
de motorină. Copii dormeau, iar ceasul arăta ora două noaptea. 
L-am tăiat în bucăţi, în bucătărie, şi fiecare ciozvârtă am 
aruncat-o în foc. În aceeaşi noapte am spălat toporul şi cuțitul, 
podeaua bucătăriei, pe sub dormeză şi peretele de lângă ea. 
Ulterior, am opărit cuțitul şi l-am curăţat cu şmirghel. A doua zi 
dimineaţă a venit băiatul meu din prima căsătorie, Filip. 
Dormise cu soţia sa la socri. El a simţit că din cuptor ies aburi 
şi m-a întrebat dacă am făcut sarmale. l-am explicat că nu are 
rost să fac sarmale din moment ce tata nu este acasă. Le-am 
spus la toţi că el a plecat cu noaptea în cap să se angajeze ca 
miner în Valea Jiului, fiindcă nu mai suporta să vadă parterul 
casei ca un şantier. În aceeaşi zi, înainte de masă, l-am trimis 
pe Filip la magazinul sătesc să cumpere orez. Rămânând 
singură, m-am uitat în interiorul cuptorului de pâine şi am 
mărunţit cu drăgla oasele care nu se carbonizaseră total. Apoi, 
am tras cenuşa şi oscioarele în cenuşarul cuptorului, de unde 
am încărcat tot conţinutul într-un sac de nailon. Am luat sacul 


în spate şi am aruncat totul în albia pârâului Sopor, care curge 
pe la capătul grădinii noastre. Sacul nu îmi mai amintesc ce am 
făcut cu el... 

— Dormeza? 

— Mai târziu am constatat că sângele impregnat în dormeza 
din bucătărie a început să miroasă. Atunci am tăiat dormeza în 
bucăţi şi am ars-o în acelaşi cuptor. După ce s-a răcit cuptorul, 
am scos arcurile rămase şi le-am aruncat în apa pârâului Sopor. 
În aceeaşi seară, cu ajutorul fiilor, am adus recamierul şi l-am 
pus în bucătărie în locul dormezei. Le-am spus copiilor că 
dormeza am dus-o în una din camerele neterminate de la 
parter. De fapt, pe ei nu-i interesau aceste mutări de mobilier. 
Ei erau fericiţi că, pentru o vreme, scăpaseră de taică-su, plecat 
la muncă în Valea Jiului... Nici măcar Filip, pe care l-a bătut tot 
timpul, n-a ştiut nimic. Răzbunarea şi chinul erau numai în 
sufletul meu... 

Pentru poliţişti, greul abia cum începe 

Sunt foarte rare cazurile în jurisprudenţa mondială când 
asasinii pot fi trimişi în judecată în lipsa cadavrelor. Un 
criminal poate să recunoască 50 de asasinate, însă, dacă 
ancheta nu le probează, este degeaba. Astfel că întotdeauna, 
într-un astfel de caz, poliţiştii se confruntă cu partea cea mai 
grea a „afacerii”: probarea identităţii cadavrului după urmele 
rămăşiţelor sale! Atunci când există... Sau un surogat de probe 
indirecte, ceea ce este admis, dar numai pe temeiuri ştiinţifice. 

Declaraţia Carolinei Şipoş a fost privită la început cu o 
oarecare doză de îndoială, de neîncredere, ceea ce i-a 
determinat pe poliţişti să întreprindă ample activităţi în 
vederea găsirii „obiectului infracţiunii”: cadavrul ori rămăşiţele 
sale. În acest sens au fost efectuate scotociri, săpături în 
locurile unde pământul era mai reavăn, în casă, în grajd, în 
celelalte anexe şi prin grădină. S-a folosit o întreagă gamă de 
mijloace speciale, însă rezultatul tuturor acestor activităţi a 
fost negativ. 

În procesul acestei munci titanice a fost identificată o 
martoră foarte importantă, Susana Mocanu. lată ce a declarat 
ea: 

— In dimineaţa zilei de 2 septembrie, pe la ora 4:30, am ieşit 
în curte. Locuinţa mea este situată în apropiere de cea a 
Carolinei. Am observat flăcările din cuptorul ei, însă nu am dat 


importanţă, crezând că femeia pregăteşte de mâncare, mai ales 
că gătea foarte des pe această plită. Când am aflat însă de la 
vecina Viorica Rotaru despre bătaia cruntă pe care a încasat-o 
Carolina în seara precedentă şi despre dispariţia lui Mănăilă, 
am supravegheat-o împreună la culesul porumbului - la noi 
arşiţa e densă şi porumbul se culege mai devreme ca în alte 
părţi - dacă consumă pâine de casă sau de brutărie. Văzând-o 
că mănâncă pâine de brutărie, am întrebat-o ce a făcut în 
cuptorul de pâine azi-dimineaţă. A răspuns că a aprins nişte 
hârtii... 
Expertize şi o nouă declaraţie incriminatoare 

Este identificată o nouă martoră: Veronica Abrudan. Aceasta 
a mers la locuinţa Carolinei, aducând cu ea o pereche de 
pantofi pentru reparat, Filip Diosan fiind de meserie cizmar. A 
găsit-o acasă pe Carolina, în timp ce tăia stofa de la dormeză în 
bucăţi. Martora a întrebat-o de ce strică dormeza. Carolina 
Şipoş a răspuns că este prea uzată şi vrea s-o înlocuiască cu 
alta, adăugând că va arde dormeza în cuptor, deoarece vrea să 
facă pâine. 

Mirosul înecăcios (de cârpe arse) şi fumul abundent din ziua 
în care a ars dormeza au atras atenţia şi martorei Maria 
Cămărăşan. 

Cu ocazia cercetărilor efectuate, s-au ridicat de la locuinţa 
victimei toporul, cuțitul de bucătărie şi sfărâmătoarea de 
porumb. S-au recoltat particule de var de pe pereţi şi tavan, 
pelicule de vopsea din jurul locului unde a fost dormeza şi 
pământ de sub aceasta. 

Din expertiza biocriminalistică a rezultat că pe coada 
toporului, în zona în care a fost fixată partea metalică (în jurul 
şi dedesubtul acestuia), se găseşte sânge uman, a cărui grupă 
nu s-a putut stabili. Pe cuțitul de bucătărie nu s-a găsit decât 
sânge de porc amestecat cu grăsimi, lucru explicabil prin aceea 
că femeia, înainte de tăierea porcului, l-a spălat cu apă 
fierbinte şi apoi a curăţat cuțitul cu şmirghel. Nu s-a găsit 
sânge nici în particulele de var ce s-au recoltat de pe peretele 
bucătăriei, în solul de sub dormeză sau în vopseaua ridicată din 
jurul dormezei, întrucât toate aceste locuri au fost spălate cu 
apă. 

Miliţienii n-au dat însă înapoi şi s-au gândit şi la alte lucruri. 


Un nou asalt criminalistic 

În vederea verificării  sincerităţii declarațiilor de 
recunoaştere făcute de Carolina Şipoş au fost întreprinse noi 
măsuri criminalistice. 

Astfel, s-au recoltat cenuşă, funingine şi zgură din cuptorul 
de copt pâine în forma în care se găsea, apoi a fost demolat, 
continuându-se recoltarea de zgură şi cenuşă dintre cărămizi în 
vederea unor analize biocriminalistice. Rezultatul tuturor 
acestor analize a fost negativ. Cu toate acestea, s-a stabilit cu 
certitudine că de la data omorului s-a mai făcut foc de opt ori în 
cuptorul pentru pâine. S-au solicitat lămuriri suplimentare la 
Institutul de medicină legală „Prof. Dr. Mina Minovici” din 
Bucureşti, care a concluzionat că aprinderea repetată a focului 
a produs distrugerea proteinelor umane impregnate iniţial pe 
vatra cuptorului. 

După ce a indicat locul în albia pârâului Sopor unde a 
aruncat arcurile dormezei şi resturile de cenuşă şi oase, cu 
sprijinul locuitorilor din sat, la 25 ianuarie 1977 s-a procedat la 
spargerea gheții din albia părăului, pe o lungime de 20m. Intr- 
adevăr, în albia pârâului au fost găsite mai multe arcuri. 
Acestea au fost analizate spectrochimic la Institutul de 
criminalistică Bucureşti şi la Laboratorul de tratamente termice 
Bucureşti, concluzionându-se că arcurile corp delict au suferit 
încălziri la 600-700 de grade Celsius. 

Fiind stabilită şi temperatura ce se poate realiza în cuptorul 
de copt pâine, s-a solicitat Direcţiei domeniului public din 
Bucureşti, secţia cimitire, unele precizări în legătură cu 
carbonizarea cadavrelor umane. Răspunsul primit a fost că 
incinerarea în cuptorul de cremaţie a unui cadavru uman, la 
temperatura de 1.500 de grade Celsius, folosindu-se drept 
combustibil gazul metan, este de o oră. Comparând datele 
referitoare la temperatură, a rezultat că asasina a avut la 
dispoziţie un timp suficient, de peste patru ore, pentru a obţine 
arderea aproape dublă a bucăţilor dezmembrate din cadavrul 
victimei (cu riscul - semnalat în adresa secţiei cimitire - că 
oasele nu se calcinează integral). 

Confirmarea tezei de mai sus s-a realizat la 22 februarie 
1977, când, după topirea gheții, a fost oprit cursul apei în 
amonte de locuinţa victimei. A doua zi, după ce albia a secat, s- 
a cercetat toată albia pârâului pe o distanţă de 7 km în aval. Cu 


acest prilej s-au găsit numeroase fragmente osoase. Expertiza 
biocriminalistică (serologică) cu privire la aceste oase şi resturi 
de oase, întocmită de Institutul medico-legal din Bucureşti, a 
concluzionat că s-au identificat un număr de şapte fragmente 
osoase cu caractere morfologice de tip uman, printre care două 
fragmente diafizare de peroneu, extremitatea distolă a unui 
metatarsian, un fragment de stânca temporal etc., făcând parte 
din craniul şi membrele inferioare ale unui schelet de om adult 
(vârsta, sexul şi talia nu s-au putut stabili). De o importanţă 
deosebită a fost precizarea din raportul de expertiză, în sensul 
că toate aceste fragmente prezintă modificări produse prin 
calcinare. 

Pe baza tuturor acestor probe, coroborate cu recunoaşterea 
făptuitoarei, s-a ajuns la concluzia certă că ea şi-a ucis soţul în 
condiţiile descrise. Instanţa de judecată a condamnat-o pe 
Carolina Şipoş la 16 ani de închisoare, sentinţă rămasă 
definitivă. 


CĂPITANUL COLOMBO ŞI STAFIA 
DIAVOLULUI 


1976. Iarnă. Miezul nopţii. Afară, un ger care te pătrunde 
până la oase. Focurile din casele sătenilor încă nu s-au stins, iar 
fumul cenuşiu-negricios care iese pe hornuri desenează pe 
albul zăpezii chipuri şi imagini diabolice, apoi se năruie 
misterios spre coama dealului. Este ora când stafiile încep să se 
simtă în largul lor... Uite, după gardul unei uliţe apare o siluetă 
înspăimântătoare! Ce formează când se alungeşte ciudat, când 
se lăţeşte, când se scurtează! Şuieră!... Carnea mi se 
încrâncenează: „O stafie! Stafia diavolului!!!...”. Nu, nu este o 
stafie, ah... este Elena Voinea, o femeie între două vârste, care 
fuge... fuge ca o bezmetică pe drum, despletită, şi geme a 
durere. Fuge spre bufet, unde ştie că va găsi doi paznici, doi 
oameni buni care îi vor da ajutor... 

Şi în noaptea aceea, ca şi în nopţile următoare, ea n-a mai 
dormit acasă, de frică. A dormit la o soră din comună, Filofteia. 
Ce se întâmplase? 

— El şi cu neamurile lui sunt de vină?..., acuza ea tristă în 
faţa plutonierului Toma, şeful de post. Ar fi vrut să plângă, dar 
nu putea. „Probabil a plâns destul până azi”, se gândi 
subofiţerul. În noaptea aceea, Doamne ce noapte!... a venit beat 
şi a început să mă lovească cu ce apuca. Ultima dată a pus 
mâna pe un ciomag... Am reuşit să scap din mâinile lui şi am 
fugit ca o nebună prin centrul comunei găsindu-i pe paznicii 
Raţiu şi Cotigă. Văzându-mă în ce hal eram, li s-a făcut milă de 
mine şi m-au dus la Filofteia să dorm. 

— Mă mir, că îl ştiu om liniştit, zise şeful de post. 

— Da’ de unde. În ultima vreme nu era zi de la Dumnezeu să 
nu se îmbete, şi atunci începea cu bătaia! 

— Şi când te-ai întors acasă? 

— După o săptămână. Mi-a fost frică, dar nu l-am găsit. A 
plecat... 

— Unde crezi că s-o fi dus? Ai idee? 

— S-o fi dus la aia, la Târgu-Jiu, cu care a mai stat doi ani şi 
nu a dat nici un semn de viaţă, şi-a luat toate actele cu el... 

— Bine. Mergi acum acasă, că am să fac tot ce pot ca să-l 
găsim. O să stau eu de vorbă cu el. 

— Dar-ar Dumnezeu..., îşi făcu cruce Elena şi ieşi. 


Un om foarte priceput 

Primind reclamaţia de dispariţie a lui Leonida Sârbu, şeful de 
post trecu imediat la verificări. Astfel, află că Leonida, un om 
de 46 de ani, se născuse în comuna Şoimari, judeţul Prahova şi 
ţinea mult la locul natal. Avea o casă cu o gospodărie frumoasă, 
în care acum 20 de ani adusese o mireasă tânără, cu o privire 
limpede ca apa izvorului. 

Nu se putuse căsători oficial cu ea, deoarece Elena nu 
divorțase încă de fostul soţ, cu care avea un băieţel de 2 
anişori, cu părul bălai, Valerică. lubind-o pe Elena şi 
înţelegându-i tristeţea, Leonida îl luase pe Valerică la pieptul 
său, sub ocrotirea sa. Şi, ca lucrurile să meargă şi mai bine, 
făcuseră împreună un copil, o fată zburdalnică, cu ochi 
neastâmpăraţi, pe care o botezaseră Dorina, nume izvorât din 
cuvântul „dor”. Şi anii s-au scurs... Povara lor, dar mai ales un 
accident de muncă nefericit suferit de Leonida în anul 1966 
făcuseră dintr-un bărbat falnic un cocoşat, cu semne operatorii 
pe faţă şi cu ochiul drept intrat mult în orbită. Puterile îi 
slăbiseră şi ele, dar asta nu-l împiedicase să practice dulgheria 
în continuare. Avea în spatele casei o polată în care 
improvizase un atelier de tâmplărie, cu cele trebuincioase 
meseriei. După accident însă căpătase şi un nărav: băutura. 

Martori care nu mint 

Pe lângă aceste lucruri, plutonierul Toma fu întâmpinat şi de 
câteva surprize! S 

— Acum o săptămână? In noaptea de 17/18 februarie?, 
încerca să-şi amintească o vecină. Nu! N-a fost nici un scandal. 
N-am auzit nimic. Mă mir... Leonida când bea nu face scandal. 
Se duce şi se culcă. 

(Este întrebat paznicul Raţiu, de la cooperativă.) 

— Plângea mai mult îngânat, zise acesta, văitându-se că 
Leonida a lovit-o cu coada toporului peste corp şi picioare. Eu 
n-am văzut nici o vânătaie. „Hai înapoi, că-l liniştim noi”, i-am 
zis. N-a vrut să meargă, a refuzat. A zis s-o ducem la Filofteia, 
la soră-sa. 

Un alt martor, Alexandru Manea: 

„Duminică, 8 februarie, m-am dus la Leonida să arvunesc 
nişte ferestre pentru casa cea nouă. Nevastă-sa mi-a spus că nu 
este acasă, că plecase în ţară de joi (5 februarie), să caute de 
lucru”. 


„Bine, dar n-are atât de lucru la noi?”, i-am zis eu. „Aşa e 
voia lui, mi-a răspuns ea. I-a căşunat să câştige bani mulţi. Ştiu 
eu ce-o fi în capul lui?” 

Ultima persoană care îl văzuse în viaţă pe cel dispărut era 
sora lui, Viorica Sârbu. 

„De la Sfânta Bobotează nu l-am mai văzut”, spuse femeia. 

„Asta înseamnă... 6 ianuarie!” se uită şeful de post pe un 
calendar. 

„Da, de atunci. Nu treceau trei-patru zile fără să nu ne 
vedem...” 

Subofiţerul făcu o convorbire telefonică cu miliția din Târgu- 
Jiu şi solicită să se verifice dacă Leonida Sârbu nu se afla la o 
femeie Păşescu Catrina. În urmă cu 15 ani, Leonida plecase de 
acasă şi convieţuise doi ani cu această femeie. 

„Colombo” intră în scenă 

Trecuseră două luni de la sesizarea dispariţiei. Datele culese 
de plutonierul Toma îi întăriră bănuiala că nu se afla în faţa 
unui caz aşa-zis de dispariţie voluntară, ci a unei dispariţii 
suspecte. Avea nevoie de ajutor, de un specialist. 

Raportă superiorilor săi de la Miliția judeţului Prahova, iar a 
doua zi avu plăcerea să primească la Şoimari pe căpitanul 
Marinescu, de la Serviciul Judiciar, „Colombo”, cum era el 
poreclit în rândul colegilor săi de breaslă, datorită fineţii 
psihologice cu care era înzestrat şi cu care dezlega „enigmele” 
ce-i stăteau în faţă. 

lată ce mai aflară în plus: în ultimul timp, între dispărut şi 
concubina sa avuseseră loc numeroase certuri care aveau la 
bază unele neînţelegeri de ordin patrimonial. Elena insista ca 
dispărutul să treacă întreaga avere pe numele ei. Leonida nu 
acceptase în ruptul capului aşa ceva, fiind conştient că în felul 
acesta va fi alungat din casă, cu infirmitatea lui sau, cel mai 
probabil, ei o vor vinde. 

„Ei” erau trei: Elena, Valerică şi Dorina şi toţi într-un singur 
„cerc”. El era pe dinafară cercului. Pe Valerică îl pierduse. Deşi 
îl învățase dulgherie, băiatul abandonase şcoala profesională şi 
acum, la 22 de ani, umbla vagabond prin ţară. Nu-i plăcea să 
muncească. Se angaja o lună, două ca hamal în Portul 
Constanţa sau muncitor pe vreun şantier, apoi îşi luă tălpăşiţa. 
li plăceau aventurile. Avea de executat şi o pedeapsă de 15 zile 
închisoare contravenţională pe C.F.R. Tot focul acesta de paie îl 


„întreţinuse” Elena Voinea, care nu-i permisese concubinului să 
se amestece prea mult în educaţia lui Valerică. „Nu-i copilul 
tău”, îl repezea ea. 

In privinţa Dorinei, acelaşi „iz” de educaţie. „Faţa mamei”, 
elevă la un liceu din Ploieşti, se încurcase cu un tânăr şi 
primise accepțiunea Elenei Voinea de a abandona şcoala şi de a 
se mărita. Pater familias fusese însă împotrivă, dar nu-l 
ascultase nimeni. În sufletul lui era un mare singuratic... 

Ceea ce nu ştiuse dispărutul în ultimul an era faptul că soţia 
sa avea un amant la Ploieşti şi era în stare să facă orice pentru 
el, dragostea fiind înflăcărată. Cine era acest amant? Poate nu 
vă vine să credeţi, dar el era chiar fostul soţ al Elenei Voinea, 
cu care îl făcuse pe Valerică. Acestuia între timp îi murise 
nevasta şi omul era liber... Cu a doua nevastă făcuse doi copii, 
care acum erau căsătoriţi şi la casele lor în Ploieşti. 

Având 47 de ani, Lucian Gorea era un bărbat chipeş şi în 
putere. 

În ultimul an, Elena Voinea făcea tot mai dese drumuri la 
Ploieşti, motivându-i lui Leonida că se ducea să-şi ajute fiica, pe 
Dorina, proaspăt căsătorită. 

Concluzie certă: dispărutul e mort 

— O crimă pasională!, îngână „Colombo”. Acesta este motivul 
„dispariţiei” lui Leonida. 

— Da..., îl aprobă şeful de post. 

— Totuşi, ca să fim siguri pe ce mizăm, zise „Colombo”, vom 
face toate verificările posibile ca să excludem celelalte ipoteze. 
Eu mă voi ocupa de problema dării lui în urmărire generală, 
după care mă voi duce la Oficiul de asigurări sociale... 

— lar eu? era nerăbdător plutonierul Toma. 

— Tu vei merge la evidenţa populaţiei şi vei verifica fişa lui 
urmărind dacă nu apare undeva cu domiciliul schimbat sau cu 
viză de flotant. 

Leonida Sârbu nu fu depistat în ţară, iar la evidenţa 
populaţiei nu apăruse nici un fel de menţiune. 

„E mort!”, îşi spuse „Colombo” după ce verifică zadarnic la 
Oficiul de asigurări sociale. 

Împreună cu cetăţenii voluntari şi cu elevii şcolii comunale, 
„Colombo” şi şeful de post organizară scotociri în toată zona 
respectivă, inclusiv în munţi, ştiindu-se că Leonida se ducea des 
în pădure, după lemne. 


O tăcere... de fier 

După toate aceste măsuri şi verificări, pentru „Colombo” nu 
mai încăpea îndoială că dispariţia lui Leonida Sârbu se 
datorase uciderii sale, cadavrul fiind ascuns într-un loc 
necunoscut. 

După cum se stabilise, dispărutul fusese văzut ultima dată în 
ziua de 6 ianuarie 1976, iar de Sărbători Valerică şi Dorina 
fuseseră acasă, petrecând Revelionul cu toţii. Fata şi băiatul 
plecaseră la 3 ianuarie, astfel că până în ziua dispariţiei 
Leonida rămăsese cu nevastă-sa. De la Elena Voinea nu se 
putea obţine nimic, aceasta fiind atât de prudentă încât îşi 
număra şi paşii pe care îi făcea. 

Dorina era şi ea instruită „la milimetru”, neputându-se obţine 
nici de la ea ceva în plus. De fapt, maică-sa, la două zile, era la 
ea, la Ploieşti, fiind văzute stând de vorbă ore în şir şi în locuri 
unde nu le putea auzi nimeni. De acolo, Elena Voinea pleca la 
amant, intrând în casa acestuia numai după lăsarea 
întunericului şi furişându-se. 

„Colombo” hotări să adopte o altă tactică şi anume de a se 
retrage din „vizorul” Elenei Voinea pentru a o face să creadă că 
bănuielile s-au îndepărtat de ea, ofiţerul mergând pe alte piste. 
Spera ca din umbră să-i vâneze prima greşeală. 

Poliţiştii cad în capcană... 

Trecu o stare de acalmie de aproape patru luni, când 
căpitanul Marinescu primi o informaţie din a cărei pricină nu 
mai putea sta locului, nu mai putea dormi. Îl îmboldea „stafia 
diavolului” care, cu trei nopţi în urmă, fusese văzută îngropând 
ceva în grădină. 

„Poate a mutat cadavrul lui Leonida sau numai o parte din 
el!”, se frământa „Colombo”. „Sau poate... armă ucigaşă, 
actele, îmbrăcămintea. Cine ştie?” „Şi dacă dau greş?” se 
întreba tot el. „Asta ar însemna un eşec usturător şi un triumf 
opac al criminalei...” 

„Dar nu, nu pot să mai rezist! Mă duc!” 

Descinse cu şeful de post în grădina Elenei Voinea, la locul 
cu pricina, şi eşecul moral în care nu sperase, ci doar îl 
prevăzuse, îl produse leşul unui câine! Da... al unui câine! 
Murise câinele dispărutului şi Elena Voinea, vicleană, pentru a 
verifica dacă se mai află în atenţia miliției, îl îngropase 
noaptea, în taină, în grădină. 


Urmăriţi de insucces, poliţiştii mai controlară locuinţa 
dispărutului, dependinţele şi sondară groapa cu var nestins din 
curte. „Nu s-au găsit urme sau indicii care să intereseze 
cercetările, şi nici corpul dispărutului”, aşa a trebuit să 
consemneze ei, în final, în procesul-verbal pe care l-au încheiat 
şi pe care concubina dispărutului l-a semnat imediat, neavând 
obiecţiuni de făcut.... Din umbră, „stafia diavolului” radia... 

„Mucles sacanaua!”! 

După această bilă neagră ce căzuse în „sertarul” lui 
„Colombo”, ofiţerul nu mai cunoscu liniştea. Dar nici Elena 
Voinea, care, a doua zi după descinderea ce-i fusese făcută, 
părăsi locuinţa din Şoimari şi îşi luă o cameră cu chirie în 
Ploieşti. Se angajă imediat ca femeie de serviciu la Districtul 
C.F.R. nr. 4, Valea Rea. Îşi făcuse calculele ei. Lupta dintre 
„Colombo” şi „stafia diavolului” se dădea acum pe viaţă şi pe 
moarte.” „... Pe moarte?” Da, pentru că n-ar fi scăpat de 
pedeapsa capitală dacă era dovedită. 

„De data aceasta ai greşit... «stafia diavolului», se bucură 
«Colombo» când află vestea.” Nu ţi-ai dat seama că, venind la 
oraş, îmi dai posibilitatea să mă apropii mai mult de tine...”. 

Elena Voinea făcuse însă acest pas pentru a se apropia mai 
mult de iubitul ei, Lucian Gorea, (fostul soţ) şi de Dorina, 
intuind că fiica ei era singurul pericol care o putea da de gol. 
Fata era însărcinată şi posibil ca după naştere să nu mai ţină 
aşa de mult la mama ei... 

În urma investigaţiilor discrete întreprinse în jurul lui Lucian 
Gorea, acesta nu avea nici o contribuţie la dispariţia lui 
Leonida Sârbu şi nu ştia nimic ce se întâmplase cu acesta. Ce 
ştia el era varianta pe care „noua” sa iubită, Elena Voinea, o 
vânturase prin sat şi la miliţie. Lucian Gorea dorea sincer să 
convieţuiască din nou cu fosta lui soţie, însă aceasta îl amâna 
rugându-l să mai aştepte. Partidele de amor dintre ei aveau loc, 
ca şi întâlnirile, numai noaptea, atât la locuinţa lui, cât şi a ei (o 
cameră închiriată). 

„Colombo” mai dădu pe la oficiul de asigurări sociale..., 
rezultatul fiind acelaşi. Şapte luni, nici un semn. Se duse apoi la 
Şoimari să se intereseze dacă Elena Voinea lăsase casa în grijă 
cuiva şi ce discuţii avusese cu această persoană. 

Află că Elena nu lăsase casa pe mâna nimănui, însă îi dăduse 


1 Taci chitic! 


un pat unui ţigan în schimbul unor oale. Aprofundând 
investigaţiile, ofiţerul fu surprins că patul în cauză era tocmai 
cel din polată, din atelierul improvizat de tâmplărie, unde 
dormea Leonida Sârbu. Acest pat fusese foarte bine controlat, 
însă nu se identificaseră nici un fel de urme criminalistice care 
să intereseze cercetările. „Stafia diavolului” se pricepuse foarte 
bine să le şteargă, aşa cum de altfel, se pricepuse să regizeze 
toată povestea dispariţiei lui Leonida. 

„Colombo” se duse la ţigan şi confiscă patul, punându-i în 
vedere să nu scoată nici o vorbă. 

Ojjă pe post de sânge 

— Mucles sacanaua! zise tiganul de frica lui „Colombo”. 
Secret profesional... 

Ofiţerul bănuise că Leonida fusese ucis când era beat şi, 
aproape sigur, când dormea. Pe trezire, el ar fi fost răpus mai 
greu, s-ar fi luptat. De aceea, Elena Voinea se dispensase de 
acest pat, îi provoca coşmaruri când îl vedea. 

— Ce faci cu el?, îl întrebă curios un coleg pe „Colombo” 
când acesta descărcă patul, bucată cu bucată în curtea miliției 
judeţene. 

— Am să-l montez la mine în birou!, îi făcu cu ochiul 
„Colombo”. 

Fin psiholog, se ştia; toţi poliţiştii erau curioşi cum va reuşi 
„Colombo” s-o răpună în „duel” pe „stafia diavolului” şi s-o facă 
să vorbească. Ofiţerul nu se destăinui decât şefului său, 
colonelul Saulea. 

— La momentul oportun, am să stropesc patul cu puţin lac de 
unghii pe la încheieturi, scoase el din buzunar o sticluţă cu ojă 
roşie. Restul... după cum ştiţi, jocul psihologic! 

— Excelentă idee!, îi plăcu şefului. 

— Numai că... nu este a mea, ridică „Colombo” uşor din 
umeri. 

— Dar a cui? 

— A soţiei mele, Aurora. Ea mi-a dat ojă... 

Şeful începu să râdă. 

— M-a ghicit, că nu prea mai pot să dorm noaptea, continuă 
„Colombo”, şi a început să intre la idei, ştiţi cum sunt femeile... 
Vrând, nevrând, a trebuit să-i spun câte ceva despre cauza 
insomniilor mele. După ce a ascultat povestea, m-a bătut pe 
umăr, ca pe copii, şi mi-a zis: „Vai de mine! Pentru asta nu 


dormi tu? Te credeam băiat isteţ... De ce nu mi-ai spus de la 
început? Asta e soluţia! Mi-a dat ea atunci sticluţa. Pe femei le 
impresionează sângele tare mult, ce ştii tu...”. Şi-am luat-o, ce 
era să fac, din moment ce-mi dăduse... soluţia... 

Şeful râse din nou. 

— Bine, la treabă. Cât ai lipsit tu, Dorina a născut o fetiţă şi 
au început unele discuţii între ea şi maică-sa. 

— Vă mulţumesc. Înseamnă că a sosit momentul. De când îl 
aştept... Întâmplarea aceea cu leşul câinelui m-a dat peste cap. 

— Acum e rândul tău. Cine râde la urmă, râde mai bine. 

Şi, într-adevăr, sosise momentul pentru a se începe ancheta 
cu Dorina. Era şi ea acum mamă, iar afecțiunea deosebită pe 
care i-o purta copilului întrezărea o anumită „răceală” în unele 
„unghere” sufleteşti faţă de Elena Voinea. Pe asta miza 
„Colombo”. Era terenul lui. 

Un chip de monstru 

Dorina a fost adusă la miliţie, fără să ştie mama sa. Căpitanul 
Marinescu o atacă direct, fără menajamente. Fata începu să 
plângă. 

— Ai un copil de crescut... Gândeşte-te bine, eşti mamă... 

Dorina plângea întruna pe scaun. 

— Ia uită-te în ochii mei, îi zise „Colombo” cu o voce blândă, 
aplecându-se spre ea. Dorina ridică ochii plânşi. Tu eşti o fată 
bună, ai suflet... Se citeşte în ochii tăi... o mângâie ofiţerul. 

Dorina aprobă mărunt din cap. 

— Ea l-a omorât pe tata de dragul lui Gorea, zise vlăguită. 
Voia să pună mâna şi pe casă. Nu mi-a spus cum şi ce a făcut 
cu cadavrul lui tata. Când l-a omorât, eu eram la oraş, iar 
Valerică plecase în hoinăreala lui. 

Confruntarea dintre fiică şi mama criminală este dureroasă. 
Zbucium, zvâcniri, plânsete, reproşuri, dar Elena Voinea nu 
cedează. 

— Dacă credeţi că l-am omorât eu, atunci arătaţi-mi 
cadavrul!, zise Elena răstit. Arătaţi-mi măcar o probă, nu ce 
spune fetişcana asta, care nu m-a iubit niciodată şi care vrea 
să-mi ia averea. 

Hidoşenia sufletului ei îi dăduse un chip de monstru... 

— Să mergem în biroul meu, spuse „Colombo” autoritar. 
Acolo te aşteaptă şi proba. După aceea, poţi să te „culci” 
liniştită... în pat. 


Intrând în biroul ofițerului şi dând cu ochii de patul lui 
Leonida, criminala începu să tremure din tot corpul. 

— Degeaba ai şters urmele, îi zise „Colombo”. La 
încheieturile patului nu te-ai gândit. Priveşte! Sânge!... Sângele 
bărbatului tău... 

— Aaaa!!!, începu deodată femeia să răcnească, ţinându-se 
cu mâinile de cap. 

Făcuse o criză. 

— Eu l-am omorât! Eu, cu mâinile astea!, îşi încleştă ea 
ghearele. Să mă ardeţi şi pe mine în fundul grădinii, cum l-am 
ars eu! Aaaa!!!... 

Deconspirată, „stafia diavolului” se înălţă prin fumul de 
ţigară şi se scurse în iad... 

În seara zilei de 6 ianuarie 1976, Leonida Sârbu fiind beat, 
Elena Voinea îl ucisese cu un cuţit în timp ce dormea în patul 
lui din atelierul de tâmplărie. Apoi îi dăduse foc în fundul 
grădinii până arsese complet. Mirosul degajat prin arderea 
cadavrului nu trezise nici un fel de suspiciune din partea 
vecinilor (aflaţi la anumite distanţe unii de alţii), pentru că în 
acele zile afumătorile lor funcționau din plin şi fumul cu miros 
de afumătură sălăşluia peste tot. 

Criminala a fost condamnată la moarte prin împuşcare, 
sentinţa fiind executată. 


OTRĂVITUL DIN FÂNTÂNĂ 


Mai erau câteva ore până în anul 1974. La răscrucea anilor, 
oamenii sunt veseli, iar la mesele lor bogate se închină pahare 
pentru fericire. şi totuşi, în ziua ultimă a anului trecut, 
plutonierul Traian Giurgiu, şeful postului de miliţie din 
Măierişte, judeţul Sălaj, era supărat. Pe la ora 11:00 venise la 
post Floarea Ihos, o femeie trecută de prima tinereţe, îndeobşte 
veselă şi vorbăreaţă. Venise, de data aceasta, plângând, 
implorându-l pe subofițer s-o ajute să-şi găsească bărbatul. 

— S-a îmbătat aseară şi de atunci nu-l mai găsesc, se căina 
femeia. Cine ştie unde s-o fi dus... O fi îngheţat undeva, ca Nuţu 
lui Neli, şi-mi rămân copiii fără tată... Că ştiţi, când bea, e rău, 
nu ştie ce face. Oare ce Dumnezeu să mă fac? 

Era - spuneam - ultima zi a anului 1973. Plutonierul Traian 
Giurgiu ar fi dorit să se lungească clipele, îl chinuia obsedant 
fiecare minut scurs. A trecut şi el pe la cunoscuţii lui Vasile 
Ihos, aşa cum trecuse şi soţia celui dispărut. N-a aflat nimic. S- 
a interesat dacă nu cumva pe Vasile îl văzuse cineva plecând 
din sat. S-a dus, pe urmă, acasă la Floarea Ihos. Femeia era 
abătută. Plângea pe o margine de pat, cu gândurile aiurea. 
Plutonierul Traian Giurgiu n-a găsit atunci cuvinte de 
consolare. Împreună cu sergenţii-majori Gheorghe Puşcaş şi 
Pavel Tolaş a cercetat fiecare încăpere, dar nimic nu le-a 
reţinut atenţia în mod deosebit. Au ieşit, apoi, în curte. Oblonul 
fântânii era deschis. 

Giurgiu s-a uitat în fântână, nu se vedea nimic. A luminat 
adâncul şi ceea ce a zărit l-a făcut să se cutremure. În hăul 
fântânii zăcea Vasile Ihos. 

Nu e sinucidere 

Vasile Ihos fusese un om liniştit. Uneori, e adevărat, se oprea 
mai mult la bufetul din comună, împreună cu vecinii şi cu 
prietenii. Niciodată însă nu făcuse scandal. Pe cei trei copii îi 
crescuse cu dragoste. Cel mai mare însă, Viorel, a apucat-o pe 
drumuri greşite. La 18 ani furase ceva de la o şcoală şi fusese 
condamnat. După eliberarea lui din penitenciar, tatăl său luase 
trenul şi se dusese la Timişoara. Il adusese acasă. În tren îi 
vorbise despre muncă şi despre nevoia de cinste. 

Cu soţia Vasile Ihos se mai certa uneori. O dată, aceasta 
plecase la părinţii ei. Dar asta fusese acum câţiva ani; în 


ultimul timp trăiau în bună înţelegere. Fuseseră văzuţi de braţ 
prin sat. Ba, mai mult. În seara în care Vasile dispăruse, mai 
mulţi săteni îi văzuseră pe soţi dansând şi chefuind. Era 
penultima seară a anului 1973. 

S-a emis ipoteza sinuciderii. Medicul a stabilit că era vorba 
de o moarte violentă, provocată de un traumatism vertebro- 
medular şi cranian şi de leziuni produse prin căderea victimei 
de la 10 m în fântână. Foarte mulţi credeau că era, într-adevăr, 
vorba de sinucidere, pentru că Vasile Ihos ar fi aflat că soţia lui 
era încurcată cu un chiriaş de-al lor, Vasile Pădureanu. 

Prin activitatea de cercetare desfăşurată de echipa operativă, 
a fost infirmată această ipoteză. Pentru că, radiografiind 
activitatea lui Vasile Ihos, din ziua dispariţiei sale, s-a constatat 
că el, victima, se dusese la Vasile Ardelean, cu care se târguise 
ca să cumpere un porc. Băuseră aldămaşul şi stabiliseră preţul. 
Or, un om obsedat de ideea sinuciderii n-ar fi avut, cu câteva 
ceasuri înainte, un atât de firesc comportament. 

Nu putea fi vorba de un accident? Dacă victima se dusese la 
fântână să bea apă sau să se răcorească şi, din cauză că era 
beat, căzuse în fântână? Echipa de cercetare a înlăturat însă şi 
această presupunere: în casă, găleţile erau pline cu apă, iar de 
trei săptămâni încoace, Vasile Ihos lua apă de la vecini, căci 
fântâna lui secase. 

Se caută mobilul i 

...Au urmat zile încărcate de întrebări şi presupuneri. Intr- 
una din ele, echipa operativă a Inspectoratului județean Sălaj al 
Ministerului de Interne - în care, între timp, intrase şi ofiţerul 
Emil Sălăjan, şi care era condusă acum de lt. col. Vasile Ispas, 
şeful miliției județene - a dedus că nu putea fi vorba de 
sinucidere sau accident, ci de omor. S-a hotărât intensificarea 
cercetărilor. 

Am vorbit cu cei mai vârstnici oameni din comuna Maierişte. 
Feţele lor, săpate de ani, erau aproape negre de mâhnire. Nici 
unul nu şi-a amintit să mai fi fost vreo crimă în comuna lor şi 
nici de jur-împrejur, la mulţi kilometri distanţă. 

„Se mai încăierau cei tineri pentru vreo fată sau pentru alt 
motiv, dar să se ajungă la omor, nici vorbă”. 

Mâhnirea lor impunea, într-un fel, un plus de 
responsabilitate muncii de aflare a adevărului. Ofițerii se 
simțeau datori faţă de oamenii acestei comune. Câte zile au 


durat cercetările? Cu câţi oameni s-a stat de vorbă? Câte 
dosare au fost scormonite? Unde, în marea incertitudinii, se 
afla miezul adevărului? Este greu de răspuns la aceste 
întrebări. 

Poate nici nu mai interesează acum, deşi toţi ne putem da 
seama că a fost vorba de o uriaşă muncă depusă în slujba 
dreptăţii. O muncă la sfârşitul căreia trebuia răspuns răspicat 
cine şi de ce avusese interes să curme viaţa lui Vasile Ihos. 

Întrebări... Gânduri... 

Vasile Pădureanu era achizitor la Măierişte. Cu câteva luni în 
urmă intrase în dragoste cu Floarea Ihos. Floarea Ihos are 41 
de ani şi trei copii. 23 de ani de căsnicie cu Vasile Ihos. Nu 
cumva Pădureanu vrusese să-l înlăture pe soţul Floarei din 
calea sa? 

Maria Fota, o prietenă a familiei Ihos, a declarat că nu ştie ce 
s-a întâmplat în seara aceea de sfârşit de an, căci fusese la 
Şimleul Silvaniei, cu treburi. Doi oameni din comună o văzuseră 
însă intrând la Vasile Ihos în jurul orei 20:00. (Un autobuz 
soseşte, de la Şimleu, cam la ora 18:00). De ce a minţit Maria 
Fota? Ce legătură era între moartea lui Vasile Ihos şi minciuna 
acesteia? Ofițerii de miliţie căutau amănunte şi date. 

Plutonierul Traian Giurgiu, când fusese scos cadavrul din 
fântână, îl văzuse pe Viorel Ihos, fiul victimei, că se lovise cu 
capul de perete, şuierând, furios, printre dinţi: „lar mă 
mănâncă puşcăria!” Amănuntul care, pe moment, trecuse drept 
o manifestare a fricii datorate antecedentelor penale căpăta 
acum importanţă. În seara dispariţiei tatălui său, Viorel fusese 
însă la căminul cultural, îl văzuseră acolo mulţi oameni din sat. 
Dar unii îl văzuseră plecând cam în jurul orei 20:00. Să fi fost 
Viorel autorul odioasei crime? 

Fântâna se găseşte la câţiva metri de casă, într-o curte, 
înconjurată de pomi. Gura fântânii este mică. Atât de mică, 
încât abia intră găleata. Corpul unui om, chiar firav, ar fi 
trebuit să fie împins cu forţa pentru a trece de oblon. De aici, 
concluzia ofiţerilor că un singur om nu putuse înfăptui crimă 
sau că acest om era foarte voinic, iar victima - incapabilă să 
opună rezistenţă. 

Maria Fota a declarat, totuşi, într-un târziu, că soţii Ihos, în 
seara aceea, erau bine dispuşi, cântau şi dansau ca la nuntă, ca 
în tinereţe. Era ultimul dans, un ultim țipăt al vieţii înainte de a 


fi părăsită. Nimeni atunci nu ştia ori nu-şi închipuia că numai 
peste câteva clipe Vasile Ihos avea să sfârşească în hăul 
fântânii. 

Mătrăguna 

Viorel repeta obsedant că în seara aceea nu fusese acasă. 
Confruntat însă cu Maria Fota, Viorel a recunoscut că se 
întorsese de la cămin, că mâncase împreună cu tatăl, mama lui 
şi cu Maria Fota, că masa fusese veselă, că Maria Fota se 
dusese pe înserat şi mai adusese un canceu! cu vin... 

Ofițerii de miliţie, împreună cu procurorul Cornel lepan, au 
luat din nou la cercetări datele, documentele. S-a stat din nou 
de vorbă cu vecinii, cunoscuţii, prietenii, a doua, a treia, a 
zecea oară. Pop Lucreția, o femeie în vârstă, a mărturisit că 
venise o dată, la ea, nu de mult, fata lui Ihos să-i ceară 
mătrăgună, să se vindece bunica ei la picior. Nu-i dăduse 
atunci, era noapte, iar a doua zi fata nu mai revenise. Altă 
fetiţă, Haşnaş Rodica, a spus că fusese trimisă de Ihos Floarea 
la o altă vecină, tot după mătrăgună, şi că aceasta îi dăduse. 
Întrebată, Ihos Floarea a declarat că ceruse pentru Fota Maria, 
care era gravidă şi dorea să scape de sarcină. Nu acelaşi lucru 
l-a declarat însă Maria Fota. 

Ofițerii de miliţie au cerut să se execute o nouă autopsie. Din 
ordinul procuraturii s-a exhumat cadavrul şi medicul legist a 
descoperit ceea ce - din nefericire - îi scăpase prima dată: 
înainte de a fi aruncată în fântână, victima fusese otrăvită cu 
mătrăgună. 

Probele, adunate una lângă alta, i-au dezvăluit pe adevărații 
vinovaţi. Întreaga activitate a criminalilor a fost reconstituită 
episod cu episod, minut cu minut... 

În timp ce chefuiau, Floarea Ihos i-a turnat soţului ei 
mătrăgună în vin, astfel încât acesta era inconştient atunci 
când a sosit Viorel. Au hotărât să-l scoată afară, la aer şi l-au 
târât până în dreptul fântânii. Acolo, l-au aplecat deasupra uşii 
deschise, iar mama i-a spus fiului ei: „Aruncă-l! Vei vedea tu de 
ce”. Băut şi el, în relaţii nu prea bune cu tatăl lui, care-i cerea 
să nu fie un parazit, Viorel a ajutat-o pe mama lui să-l arunce în 
fântână. 

Au revenit în casă, marcați de efort şi de fapta lor inumană, 
spunându-i Mariei Fota că totul era în ordine, că soţul va reveni 


1 Cană mare de scos vin. 


dezmeticit... 
Mai târziu, au pornit prin sat, chipurile să-l caute... 


„„„Proces public la Măierişte. Mii de oameni. O mare de 
oameni trişti, îngânduraţi. Ascultau rechizitoriul şi nu le venea 
să creadă. 

Sentința aspră a avut darul să atenueze, oarecum, neliniştea 
imensă: s-a făcut dreptate. 23 ani închisoare Floarei Ihos (exact 
câţi ani de căsnicie avea, ce tristă şi neiertătoare coincidenţă!) 
şi 17 ani de închisoare lui Viorel Ihos. 

Dintre cei citați la proces a lipsit Vasile Pădureanu, aflat 
acum în penitenciar să-şi ispăşească o pedeapsă pentru 
delapidare. Legea compensaţiei?... 


MOŞUL PERVERS, GÂTUIT DE 
SOLDATUL GĂLUŞCĂ 


În dimineaţa zilei de 27 martie 1971, Maria Tudor, din 
Bucureşti, Strada Ştefan Furtună nr. 83, Sectorul 7, colocatară 
cu Ion Bobinaţiu, a sesizat că acesta a decedat în locuinţa sa. 
La faţa locului s-a deplasat o echipă formată din ofiţeri de la 
Serviciul Intervenţii la evenimente, procurorul de serviciu, 
medicul legist, ofiţeri din Serviciul Judiciar şi de la Sectorul 7 
miliţie. 

Din cercetări au rezultat următoarele: 

Imobilul din Strada Ştefan Furtună nr. 83 este compus din 
două apartamente. Apartamentul nr. 1, alcătuit dintr-o cameră, 
era locuit de Ion Bobinaţiu, iar apartamentul nr. 2, având două 
camere, era ocupat de Maria Tudor şi fiul său Ion Tudoran. 

Accesul în apartamentul nr. 1 se face printr-un hol lung de 4 
metri şi lat de 2 metri. 

În dormitor, în partea dreaptă de la intrare, pe perete este 
fixat un umeraş pe care se află un pardesiu şi o cravată. Între 
uşă şi sobă, pe podea, în dezordine, se găseau o carpetă, o 
pătură, două perne, o cămaşă bărbătească în carouri de culoare 
închisă şi un pulover alb. Lângă sobă, rezemat de perete se afla 
un covor împachetat. În interiorul sobei de teracotă s-au găsit 
trei pachete cu scrisori şi alte înscrisuri. 

Pe pat se afla cadavrul lui Ion Bobinaţiu, în vârstă de 71 de 
ani, acoperit parţial cu o plapumă, în decubit! lateral stâng, cu 
membrele inferioare şi superioare flectate spre abdomen. 
Pantalonii de la pijama erau traşi în jos pană la nivelul 
gambelor. Pe piciorul stâng se afla un fir electric, o parte a 
acestuia trecând prin spaţiul interdigital dintre degetul mic şi 
inelar. La extremitatea firului descris se găseşte un ştecher, iar 
restul firului se termină în suportul unei veioze situate la 
marginea patului, la o distanţă de 12 cm de piciorul stâng. 
Braţul drept, lipit de corp şi uşor ridicat în sus, avea antebraţul 
flectat, mâna aflându-se în dreptul nasului. Pe pielea păroasă a 
capului, în regiunea occipitală, prezenta o plagă contuză, 
semilunară, discret sângerând. Restul părului era uşor colorat 
de sângele prelins din această plagă. La narina stângă şi la 
comisura stângă a gurii se aflau câteva picături de sânge. 


1 Poziţie a corpului când este întins la orizontală. 


Pe corp apăruseră lividităţi cadaverice, situate în special pe 
torace şi abdomen, explicate prin poziţia de declivitate a 
corpului. Alte semne de violenţă nu s-au constatat. O moarte 
suspectă până aici. 

Cercetarea continuă 

Cadavrul era îmbrăcat cu pantaloni de pijama, cămaşă de 
culoare verde cu alb. Pe partea exterioară, cămaşa era pătată 
de sânge. Pe pat se aflau o saltea şi un cearceaf alb şi o pernă 
îmbibate cu sânge. Bluza de la pijama s-a găsit lângă capul 
victimei strânsă şi îmbibată cu sânge. În şifonier se găseau 
obiecte de îmbrăcăminte agăţate în ordine pe umeraşe, iar în 
partea de jos diferite cutii. 

Lângă peretele din faţa intrării se aflau o etajeră şi o ladă pe 
care se găseau un plic cu diferite fotografii, un bloc-notes, un 
umeraş, o bască bleumarin şi reviste vechi. 

În faţa lăzii, pe un suport de lemn, era montat un calendar de 
perete indicând data de 26 martie 1971, pe care erau scrise ora 
10 şi un cuvânt indescifrabil. Pe scaunul de lângă ladă se aflau 
aşezate, în dezordine, un maiou alb şi o pereche de pantaloni 
de trening bleumarin. Pe o masa acoperită cu muşama roşie s- 
au găsit două sticle de vermut „Zarea” (una de un litru şi una 
de jumătate de litru, ambele goale), două pahare a 250 ml 
goale şi alte două pahare cu puţin lichid, o scrumieră 
(confecţionată din cutie de conserve) în care erau cinci resturi 
de ţigări, din care trei de Kent şi două de Carpaţi cu filtru, o 
cutie de chibrituri aşezată pe cant şi două linguriţe, una într-un 
pahar, iar cealaltă aşezată pe marginea unei farfurioare. 

Pe peretele dinspre curte se aflau vasele de bucătărie şi un 
cuier pentru îmbrăcăminte. 

Pe peretele din stânga intrării era montată o etajeră cu 
diferite sticle şi prosoape, deasupra chiuvetei, iar sub chiuvetă 
un pachet cu cărţi. 

De la domiciliul victimei au fost ridicate înscrisuri şi 
fotografii ce au fost prelucrate criminalistic şi verificate în 
procesul cercetărilor. S-au ridicat paharele şi sticlele care erau 
purtătoare de urme digitale. 

Declaraţia martorei 

Din relaţiile date de Maria Tudor, locatara aceluiaşi imobil, 
rezultă că în jurul orei 8, mergând să-l trezească din somn pe 
Ion Bobinaţiu, ca de obicei, a găsit uşile descuiate şi 


pătrunzând în dormitor, l-a găsit decedat, în urma cărui fapt a 
anunţat organele de miliţie. 

Martora a mai arătat că în ziua precedentă l-a văzut pe 
decedat în cursul după-amiezii cu un tânăr blond, cu care s-a 
fotografiat în curtea imobilului. L-a mai văzut apoi în jurul orei 
22:00 conducând o persoană de sex bărbătesc spre ieşirea din 
curte. 

La faţa locului nu s-au găsit un aparat de radio „Mamaia”, un 
aparat de fotografiat şi o scurtă din piele, despre care Maria 
Tudor afirma că se aflau în locuinţă. 

Din raportul de expertiză medico-legală se concluzionează că 
este vorba de: „o moarte violentă datorată unei asfixii mecanice 
prin sufocare (comprimare şi astupare), foarte probabil cu 
mâna, a căilor respiratorii superioare”. 

La autopsie s-a mai constatat „o plagă contuză în regiunea 
occipitală, care s-a produs prin lovire cu sau de un corp dur şi 
infiltrare sanguine întinse, în regiunea toracică anterioară şi 
laterală, ce s-au putut produce prin lovire cu un corp dur şi 
imprimarea toracelui cu un corp dur”. 

Cine era victima? 

S-au efectuat verificări complexe şi operative în jurul 
victimei, pentru a se stabili relaţiile sale, natura lor, inclusiv 
împrejurările în care a survenit decesul. 

Din investigaţii a rezultat că Ion Bobinaţiu era cunoscut 
invertit sexual, fiind vizitat de anumiţi tineri, majoritatea 
sportivi. 

În locuinţa sa au fost găsite un număr de peste 250 fotografii, 
reprezentând bărbaţi tineri, îmbrăcaţi sumar, unii în timpul 
efectuării antrenamentelor de culturism. 

În aceeaşi încăpere au mai fost găsite şi aproximativ 260 de 
adrese ale unor bărbaţi domiciliaţi în Bucureşti şi provincie. Ion 
Bobinaţiu avea o singură rudă, respectiv un nepot, domiciliat în 
SUA, care periodic îi trimitea pachete ce conţineau obiecte de 
îmbrăcăminte, ce erau valorificate de invertit sau le folosea 
pentru acostarea şi atragerea tinerilor la domiciliul său. 

Pe baza datelor obţinute din aceste verificări şi cercetări, s- 
au emis următoarele ipoteze de lucru: 

e Ion Bobinaţiu a fost asasinat de un partener adus în 
locuinţa sa, ca urmare a unei repulsii sau în scop de jaf. 
e El ar fi putut fi victima unei morţi accidentale prin 


cădere, ca urmare a faptului că s-a împiedicat de firul 
de la veioză. 

e Ion Bobinaţiu a suferit un atac de cord, urmat de edem 
pulmonar acut şi din cauza unei intervenţii medicale de 
urgenţă a sucombat în condiţiile mai sus arătate. 

În lumea homosexualilor 

Pentru verificarea primei ipoteze s-a procedat la identificarea 
şi cercetarea persoanelor din anturajul victimei. 

In acest sens, a fost identificat numitul Benedict Zupcov, 
fotograf particular, având atelierul în Calea Plevnei nr. 126, 
care a executat majoritatea fotografiilor găsite în locuinţa lui 
Ion Bobinaţiu. Fiind cercetat şi lucrat informativ, a rezultat că 
nu are legătură cu cazul în speţă. 

In acelaşi timp au fost identificate şi cercetate 166 de 
elemente cunoscute de victimă, rezultatul fiind negativ. 

De asemenea, a fost identificat Ion Topliceanu, domiciliat în 
Buzău, despre care existau date că ar fi fost în compania 
victimei cu câteva ore înainte de a deceda. Pană la urmă a fost 
scos din cercul de bănuiţi, stabilindu-se că se afla în localitatea 
de domiciliu. În perimetrul Gării de Nord şi Piaţa Ilie Pintilie, 
unde se plimba Ion Bobinaţiu pentru a racola tineri în vederea 
satisfacerii instinctelor de perversiune sexuală „papacioc!”, 
acţiunile efectuate au condus la identificarea numiţilor Ion 
Martinescu, responsabilul bufetului pieţei, şi Ion Baciu, ospătar 
la Restaurantul Vulcan, care l-au văzut pe pervertit racolând 
tineri necunoscuţi. 

Cu aceşti doi martori s-a procedat la recunoaşterea 
persoanelor din albumele cu fotografii găsite în locuinţa 
victimei, însă rezultatul a fost negativ. 

A fost identificat şi un tânăr cu numele de Emil Filip, despre 
care existau date că-l vizita pe Ion Bobinaţiu destul de des. Deşi 
căsătorit, cei doi au continuat să întreţină relaţii de inversiune 
sexuală. Cu ocazia verificărilor s-a stabilit că Emil Filip în seara 
premergătoare decesului s-a aflat în locuinţa victimei. 

Pentru a stabili activitatea acestuia s-au întreprins activităţi 
şi verificări amănunțite, filaj, investigaţii tehnico-operative, dar 


1 1. (adj.; despre oameni) urât, scofâlcit, zbârcit; urâcios, rău. 2. (s.f.; fam.) 
epitet pentru o persoană ridicolă din cauza îmbrăcămintei; paparudă, 
sorcovă, pupăză. 3. rachiu. 4. (în argou în text aici şi mai departe:) bărbat 
care practică felaţia. 


rezultatul a rămas negativ. 

Un alt suspect lucrat a fost Dinu Carcaleţeanu, un invertit 
sexual din anturajul victimei, care a fost exclus din cercul de 
bănuiţi, întrucât în seara şi noaptea critică fusese la Constanţa, 
în prezenţa altui homosexual. 

Din investigaţii şi verificări a rezultat că Ion Bobinaţiu era 
foarte des vizitat de Avram Popa, cunoscut invertit sexual, care 
fusese trimis în judecată (într-o altă relaţie) conform Decretului 
nr. 153/1970 şi condamnat contravenţional la 5 luni de 
închisoare de Judecătoria Timişoara. A fost transferat în arestul 
Miliției Capitalei, unde, în timpul cercetărilor, a recunoscut 
crima, dar verificările efectuate au stabilit cu certitudine că 
acesta nu a părăsit Timişoara în ziua critică. 

Pe parcursul cercetărilor s-a făcut o descindere în comuna 
Campei de Pomezău la părinţii numitului Avram Popa, de unde 
s-a ridicat un clişeu fotografic şi trei tablouri reprezentându-i 
pe Avram Popa împreună cu Anton Crovinschi şi Ion Bobinaţiu. 

S-a trecut la cercetarea homosexualului Anton Crovinschi din 
Timişoara, de profesie medic, unul din amicii defunctului, cu 
care întreținea relaţii de inversiune sexuală, acesta fiind 
cunoscut şi foarte bun amic şi partener al lui Avram Popa, dar 
s-a stabilit că nu a părăsit domiciliul în perioada critică, 
neputându-se deplasa fără însoțitor. 

În continuare, cu sprijinul Inspectoratului General al Miliției, 
au mai fost identificaţi şi cercetaţi lon Neagu, din comuna 
Hăbut-Prahova, pavator în Bucureşti, şi lon Bârlădeanu, din 
Huşi, constatându-se până la urmă că nu aveau legături cu 
omorul, deşi fuseseră parteneri de orgii homosexuale cu 
victima. 

Verificarea ipotezelor 2 şi 3 

Verificările efectuate în cadrul ipotezelor 2 şi 3 au dat 
naştere la unele interpretări care puteau exclude varianta 
asasinatului. 

Astfel, din lectura actului medico-legal se desprindea starea 
de „stază şi edem pulmonar”, iar la nivelul septului o zonă de 
mărimea unei monede de 15 bani, culoare roşie-vineţie, ceea ce 
denotă că este o zonă incomplet vascularizată, cu ţesut axonic, 
tipic infarctului miocardic. 

Edemul pulmonar acut fiind o formă a unei hipertensiuni la 
nivelul vascularizaţiei pulmonare, urmată de mari modificări în 


schimbul gazos ce are loc la nivelul alveolei pulmonare, între 
aerul inspirat şi sânge, constituia cauza morţii prin asfixie. 

La nivelul căilor respiratorii nu s-a constatat existenţa unor 
urme de comprimare, iar leziunile descrise în actul medico- 
legal nu sunt în raport de cauzalitate directă cu moartea 
victimei, nefiind vitale, putând apărea în starea agonică 
consecutivă accidentului vascular cardiac (infarct) în care 
bolnavul trece printr-o agitaţie psihomotorie deosebit de 
pronunţată. 

Plaga din regiunea occipitală nu este o plagă tăiată, ci ruptă, 
putându-se produce în cădere prin agăţare de cuiele prinse în 
peretele dulapului, în zona cărora s-a constatat existenţa unor 
pete de sânge. 

Pijamaua mototolită sub formă de tampon, cu pete de sânge, 
poate apărea ca o manevră a victimei prin care a încercat să-şi 
oprească hemoragia abundentă provocată de leziunea existentă 
în regiunea occipitală. 

Drept urmare, s-a apelat la constituirea unei comisii de 
experţi medico-legali pentru a formula concluzii definitive cu 
privire la cauzele morţii lui Ion Bobinaţiu, pe baza datelor 
medicale existente. Comisia întrunită nu a optat asupra 
eventualei morţi accidentale sau a unui atac de cord, astfel că 
judiciariştii au rămas în plasa primului raport medico-legal şi a 
ipotezei nr. 1, cea a asasinatului. 

Amprenta demascatoare 

Pe un pahar de pe masa din locuinţă cu care se consumase 
vermut a fost ridicată o urmă digitală foarte clară ce nu 
aparţinea victimei, ci, probabil, ucigaşului. De aceea, unul 
dintre criteriile de verificare şi excludere a suspecţilor consta 
în compararea amprentelor acestora cu urma de la locul faptei. 

Astfel, s-au făcut mii de comparări dactiloscopice cu 
amprentele suspecţilor din cercul de bănuiţi şi cu toate 
amprentele din cartoteca centrală a Inspectoratului General al 
Miliției, precum şi a Miliției Capitalei. Rezultatul fiind negativ, 
s-a ajuns la concluzia certă că asasinul nu poseda antecedente 
penale, nu fusese niciodată cercetat şi nici depistat cu ocazia 
multiplelor razii făcute de milițienii din toată ţara. 

Ion Bobinaţiu, deşi avea 71 de ani, era un homosexual 
învederat, şi la această vârstă continuând să ademenească 
tineri aflaţi în zona Pieței Matache şi a Gării de Nord. Părerea 


căpitanului doctor Nicolae Gavrilă de la Serviciul Judiciar al 
Miliției Capitalei, care instrumenta acest caz, era că ucigaşul 
făcea parte numai din categoria acestor tineri racolaţi de 
victimă. 

Această supoziţie a ofițerului avea să se confirme după trei 
ani de la comiterea crimei, când Miliția Gării de Nord a 
depistat un hoţ de bagaje în persoana unui anume Toader 
Găluşcă, 24 de ani, din comuna Mărgineşti, judeţul Bacău. 
Acesta nu poseda antecedente penale şi îşi făcea veacul prin 
Bucureşti. Asupra lui s-a găsit o agendă plină cu nume de 
persoane şi adrese din Bucureşti şi din diferite localităţi din 
ţară. Locotenentul Ion Rânete, care l-a luat în primire, a 
descoperit în agenda hoţului şi numele lui Ion Bobinaţiu, Strada 
Ştefan Furtună nr. 83. 

Fără să mai facă un pas, tânărul ofiţer l-a sunat pe căpitanul 
Gavrilă, hoţul fiind preluat imediat de Serviciul Judiciar al 
Miliției Capitalei. 

— Ai fost vreodată amprentat?, l-a întrebat căpitanul. 

— Nu... 

Primă măsură a judiciaristului a fost să-l amprenteze pe hoţ, 
ducându-se apoi cu fişa  dactiloscopică la Serviciul 
Criminalistic. Aici, căpitanul Matache a comparat amprentele 
pe loc cu urma din evidenţă, stabilind cu satisfacţie că autorul 
crimei asupra homosexualului Ion Bobinaţiu fusese descoperit. 
Amprenta de pe paharul din locuinţa victimei fusese lăsată de 
degetul mijlociu de la mâna dreaptă a lui Toader Găluşcă. 

Mărturisirea ucigaşului 

Pus în faţa acestei probe ştiinţifice de necontestat, Toader 
Găluşcă şi-a mărturisit fapta imediat. În urmă cu trei ani, el 
fusese incorporat la o unitate militară din Caracal. La 22 martie 
1971, el primise o învoire de 7 zile pentru a-şi vizita părinţii în 
comuna natală din judeţul Bacău. De la Caracal a ajuns la 
Bucureşti, unde trebuia să schimbe trenul. Pană la plecarea 
personalului spre Bacău mai erau multe ore. Astfel, ca să-şi 
omoare timpul, a intrat în restaurantul Gării de Nord, unde a 
consumat bere. La masa lui s-a aşezat un bătrânel simpatic cu 
care a intrat imediat în vorbă. Sincer, soldatul s-a confesat 
bătrânului că provine dintr-o familie săracă şi mai are şase 
fraţi, că după satisfacerea stagiului militar ar dori să-şi caute o 
gazdă şi un loc de muncă în Bucureşti şi câte şi mai câte. 


Bătrânul i-a dat adresa şi i-a promis că-l va ajuta, invitându-l să- 
i facă o vizită când se va întoarce din permisie, în drumul spre 
Caracal, pentru a bea un şpriţ împreună şi să rămână peste 
noapte dacă e nevoie. 

Militarul a revenit de la Bacău în seara zilei de 26 martie 
1971, trenul ajungând în Bucureşti la ora 22:15. întrucât un 
personal spre Caracal era tocmai spre dimineaţă, tânărul, 
credul, s-a hotărât să-i facă o vizită noii sale cunoştinţe Ion 
Bobinaţiu. A ajuns la locuinţa acestuia la ora 22:45, bătrânelul 
primindu-l cu braţele deschise. L-a tratat cu trei ţigări Kent 
(soldatul fuma Carpaţi cu filtru) şi au băut un litru şi jumătate 
de vermut „Zarea”. Pe la ora două noaptea, gazda, care se 
ameţise, i-a propus să se culce pană dimineaţă, tânărul fiind de 
acord. Bobinaţiu s-a dezbrăcat primul, rămânând în cămaşă şi 
pantalonii de pijama. Tânărul a rămas numai în chiloţi şi maiou. 
Când, însă, s-a băgat în pat, bătrânul, cu neruşinare, i-a băgat 
mâna la penis şi a început să i-l frece, ducându-se cu gura într- 
acolo pentru a face sex oral. 

Soldatul, care nu era de acord cu asemenea practici, s-a 
speriat şi i-a tras bătrânului un pumn zdravăn în cap, apoi l-a 
sufocat cu mâna. 

Revenindu-şi cât de cât din şoc şi îmbrăcându-se, Toader 
Găluşcă s-a gândit atunci să regizeze crima ca fiind comisă tot 
de un homosexual ca şi victimă, şi i-a tras pantalonii de pijama 
în vine. Apoi, dacă tot omorâse un om, s-a gândit să adune ceva 
lucruri de prin casă, punând într-o sacoşă un aparat de radio şi 
unul de fotografiat. 

La plecare, i-a mai luat victimei o scurtă din piele, uitând de 
banii de pe masă sau să mai caute alte lucruri prin şifonier. În 
timpul luptei cu moşul, firul veiozei a ieşit din priză... 


DIVA OTRĂVITĂ - TULBURĂTOAREA 
MOARTE A FRUMOASEI 
„PAŢACHINE” 


Comisarul Tandin ne prezintă o senzaţională afacere 
judiciară. Victimă: Tita Cristescu, fosta „Miss România”, fata 
cea mică a lui Gheorghe Cristescu, secretarul Partidului 
Comunist. Suspectul: Liviu Ciulei, faimos bogătaş şi om de 
lume, tatăl celebrului regizor care a urcat România, în 1965, 
pe podiumul de la Cannes. În urma unui proces răsunător, 
inculpatul Liviu Ciulei a fost achitat. O crimă perfectă? Nu. 
La 35 de ani de la comiterea omorului, un preot dezlegat de 
taina spovedaniei dezvăluie numele ucigașei. 


La sfârşitul anului 1935 izbucnea la Bucureşti un mare 
scandal juridico-amoros care a tulburat întreaga opinie publică 
românească a timpului, declanşat în jurul morţii suspecte a 
Titei Cristescu, fata cea mică a fondatorului Partidului 
Comunist în România, Gheorghe Cristescu. Suspectul era o 
personalitate a vremii, Liviu Ciulei. Nimeni altul decât tatăl 
celebrului regizor care a semnat monumentala peliculă 
„Pădurea Spânzuraţilor”, premiată în 1965 la Cannes. 

Însemnările lui Constantin Argetoianu 

În însemnările sale zilnice la data de 3 ianuarie 1936, 
Constantin Argetoianu surprindea, în stilu-i caracteristic, 
esenţa problemei: 

„3 ianuarie 1936. Tânăra Tita Cristescu, fosta Miss România 
şi paţachină de meserie - fiica plăpumarului Cristescu, 
prietenul meu şi gălăgiosul comunist din 1920, a căzut moartă 
în câteva minute, zilele trecute, în casa ei. Tristul eveniment s-a 
întâmplat în prezenţa surorii ei mai în vârstă, măritată. 
Toxicologii au declarat, după ce au făcut analizele cuvenite, ca 
fata fusese otrăvită cu cianură de potasiu. 

Cristescu tatăl, disperat de moartea fetei care îi întreținea 
bătrâneţea prin «munca» ei, a făcut un denunţ Parchetului prin 
care acuza pe Ciulei, cunoscutul antreprenor de construcţii, om 
de câteva zeci de milioane şi stimat de toată lumea. Nimeni nu 
poate să creadă că un om ca Ciulei să fi comis o crimă. Fusese 
amantul Titei. Dar nu o rupsese cu dânsa. E drept că-i făcuse o 
vizită, câteva ore înainte să se întâmple drama. Dar de ce să fi 


omorât Ciulei? Fiindcă Tita Cristescu era logodită? Pare mai 
probabil ipoteza unui şantaj încercat de bătrânul vulpoi 
comunist împotriva unui om foarte bogat. Afacerea pasionează 
oraşul”. 

Cum s-a întâmplat drama 

Era în seara zilei de Crăciun, 25 decembrie 1935, ora 23:00. 
întoarsă de la cinema cu soţul său, Gella Gregorian, sora Titei 
Cristescu, a văzut lumină în apartamentul acesteia din urmă 
situat în Bulevardul Brătianu nr. 3. A urcat împreună cu 
prietena ei, Marioara Constantinescu. 

Mai departe povesteşte chiar Gella Gregorian: 

„Am sunat la Tita. Ea a venit şi ne-a deschis. Era veselă. Ne- 
am îmbrăţişat şi mi-a explicat cum Cuza Hotta, viitorul ei soţ, 
pe care îl condusese cu trenul, n-a vrut s-o lase să petreacă 
singură o noapte în tren şi de aceea a înapoiat-o de la Turnu- 
Severin, sosind pe la ora 10 seara, în Capitală. 

Deodată văd că se schimbă la faţă. Imi declara că îi este rău. 
Simte o senzaţie specială la gură. Mă reped la baie, îi aduc un 
pahar cu apa din care tocmai băuse. Tita se simţea din ce în ce 
mai rău. Alarmată, trimit pe Marioara jos, la soţul meu. Tita, 
între timp, are convulsiuni, vomită, e întinsă pe spate. Bărbatul 
meu a telefonat pe rând la mai mulţi doctori, dar nu i-a găsit 
acasă. S-a suit într-o maşină şi s-a dus la salvare. Tita 
murise...”. 

Autopsia 

Moartea neaşteptată a provocat surpriză şi stupoare, atât în 
public, cât şi în familia ei neconsolată. Cadavrul Titei Cristescu 
a fost dus la Institutul Medico-Legal „Dr. Mina Minovici”, 
conform articolului 45, şi aici a fost efectuată autopsia, 
analizele toxicologice fiind făcute de conf. univ. N. Ioanid. In 
urma cercetărilor a rezultat ca Tita Cristescu a murit otrăvită 
cu cianură de potasiu. 

Dovada  nestrămutată privitoare la cauzele care au 
determinat moartea victimei o fac cele două acte, cele două 
buletine de analize, medical şi chimico-legal, redactate şi 
întocmite de specialişti, persoane autorizate şi competente, în 
mod cert obiective, care nu aveau nici un interes să denatureze 
adevărul într-un sens sau altul. 

Sinucidere, accident sau crimă? 
Tita Cristescu lua în fiecare seară o caşetă de laxativ. Se 


pune întrebarea dacă victima a absorbit cianură de potasiu în 
bulinul laxativ sau în mod separat. Cianura de potasiu este o 
substanţă puţin stabilă, în contact cu aerul eliberând acidul 
cianhidric, iar reziduul transformându-se în carbonat de 
potasiu, produs caustic. Absorbită în aceste condițiuni, ea 
provoacă leziuni la gură şi pe tot parcursul gastric, până în 
stomac. Raportul medico-legal nu a pus în evidenţă astfel de 
leziuni. Raportul chimico-legal semnalează în schimb prezenţa 
în stomacul victimei a oxidului de magneziu, acea sare laxativă 
pe care Tita Cristescu o lua în caşetele aflate în posesia 
anchetatorilor. 

Aşa fiind lucrurile, este evident că victima a absorbit otrava 
ucigătoare în caşetul laxativ sau, eventual, dintr-o altă sursă. 
Dar cum a ajuns cianura de potasiu în acea caşetă inofensivă? 
Privită chestiunea din acest punct de vedere, nu puteau fi decât 
trei ipoteze: sinucidere, accident sau crimă. 

Ipoteza sinuciderii trebuie însă înlăturată. Martorii care s-au 
perindat în apartamentul victimei au arătat că Tita Cristescu nu 
se afla deloc în dispoziţia sufletească a omului care să se 
sinucidă. Era tânără, frumoasă, bogată, logodită, fiind pe 
punctul de a se căsători din dragoste. Tita îşi făcea proiecte de 
viitor şi se interesa de lucrurile cele mai neînsemnate. 

Abia întoarsă din călătorie, în chiar noaptea fatală, roagă 
servitoarea să se ocupe de masă la care îşi convocase familia şi 
mai ales, înainte de a se culca, ia caşeta laxativă, care urma să- 
şi facă efectul inofensiv abia a doua zi dimineaţă. Or, cine 
doreşte să se sinucidă nu ia mai întâi purgativ, ca să-i facă 
efect pe lumea cealaltă. 

Fiind exclusă ipoteza sinuciderii, se trece la cea de a doua 
ipoteză, cea a unui accident. Cum se prepară în farmacie 
caşetele? Se amestecă mai întâi într-un recipient 
medicamentele prescrise în pulbere, apoi, cu ajutorul unei cărţi 
de joc, se divizează amestecul în porţiuni absolut egale şi se 
umplu caşetele. Apariţia unei substanţe aşa de toxice ca şi 
cianura de potasiu într-un singur caşet din cele 16 livrate de 
farmacie este absolut imposibilă. Dacă se presupunea că ar fi 
fost o eroare farmaceutică, atunci cianura ar fi apărut în toate 
casetele, ceea ce în speţă nu se verifică. 

Aşadar, rămânea în picioare doar cea de a treia ipoteză, şi 
anume cea a crimei. 


_„Apostolii comunismului” 

În prezenţa lui Gheorghe Cristescu, tatăl victimei şi 
fondatorul Partidului Comunist în România, Tita Cristescu este 
înmormântată în acordurile Internaționalei. Şi presa 
reacţionează. 

Astfel, în numărul din 12 ianuarie 1936 al ziarului 
„Universul”,  grupajul consacrat „Misterului mortii Titei 
Cristescu” cuprindea şi un articol, nesemnat, intitulat sugestiv 
„Apostolii comunismului”, pe care îl cităm: „Din şirul de trişti 
«eroi» daţi la iveală de ancheta Justiţiei reținem încă o figură: 
comunismul. Intonarea «Internaționalei» în faţa mormântului 
victimei - ne impune să privim încă un aspect al oribilului 
scandal. Nici majestatea morţii n-a oprit pe farsori să facă din 
mormântul victimei un obiect de speculă, sentimentală, de data 
aceasta. Bogătaşul comunist nu neglija să facă şi din acest 
tragic prilej un spectacol pentru asistenţa de tovarăşi şi de 
«simpatizanți». 

În sunetul «Internaționalei» tovarăşul doldora de milioane 
adunate a asistat la înmormântare, după ce în prealabil familia 
pusese la adăpost, cu o socialistă grijă, ce mai rămăsese din 
agoniseala nefericitei tinere (!). În contrazicere flagrantă nu 
numai cu ideologia pe care o propovăduiesc altora, ci cu însăşi 
ţinuta morală a simplilor oameni de treabă. Cunoaştem 
sumedenie de tipuri din această categorie; i-am auzit 
spumegând în întruniri împotriva clasei exploatatoare, i-am 
văzut bătându-se cu pumnii în piept pentru binele şi fericirea 
fraţilor muncitori, i-am văzut propovăduind religia nouă 
socialistă-comunistă care tindea la distrugerea capitalismului 
împilător. l-am văzut gata să împartă cu săracii tot avutul 
rezultat din munca altora! Niciodată în faptă, grăsunii 
«apostoli» ai socialismului deveniți patroni nu aplicau teoriile 
cu care amăgeau muncitorimea. Dimpotrivă, mai haini, mai 
rapaci şi mai exploatatori decât «infamii burghezi», aduna cu 
lăcomie, cu brutalitate banii din sudoarea «tovarăşilor» de 
altădată, bieţi muncitori care aveau naivitatea să creadă în 
sinceritatea fruntaşilor”. 

„Gaâsculiţa” devenită vedetă naţională 

Cine putea să asasineze pe Tita Cristescu introducând 
cianură de potasiu în caşeta laxativă? Cine avea acces în casa 
victimei? 


Cea mai perfectă documentare şi descriere a făcut-o, în acest 
sens, renumitul istoric Mircea Duţu în articolul său publicat în 
revista „Historia” din luna iulie 2002 (paginile 52-57): „Destinul 
«fetei  plăpumarului», poreclită de cunoscuţi «gâsculiţa», 
«tânără atrăgătoare, dornică de viaţă şi în special de o viaţă de 
lux» (presa vremii), a fost unul asemănător cu cel al multor 
tinere care ating succesul în viaţă exploatându-şi farmecele 
personale, fără nici un fel de complexe. Născută într-o familie 
«pătrunsă» de austera morală proletară, ea a fost destinată 
iniţial unei căsătorii cuminţi şi dirijate în interiorul castei 
fruntaşilor clasei muncitoare. Tita s-a căsătorit iniţial cu Sandu 
Bujor, un om cumsecade, modest prin poziţie socială şi 
comportament. 

Numai că, la puţin timp, tânăra socialistă avea să cunoască o 
viaţă nouă, spre atingerea căreia avea să-şi dărâme prezentul şi 
să-şi construiască viitorul: în 1929 este desemnată Miss la un 
concurs de frumuseţe! Era adulată, mai ales dorită de bărbaţi 
culanţi. Ofertele, mai mult sau mai puţin adevărate, deveneau 
tot mai tentante; printre altele se prevedea un rol într-un film 
care să se toarne în străinătate! Se năştea astfel mirajul iniţial 
al ruperii cu condiţia cuminte şi modestă a lumii clasei 
muncitoare şi populare spre statutul irezistibil de «stea de 
cinema», cu bani mulţi şi existenţă spectaculoasă. 

Când familia cu regret şi Tita cu vădit interes i-a cerut 
divorţul, Sandu Bujor nu a ripostat, a înţeles noile date şi a 
acceptat despărţirea. Numai ca focul de paie al primelor 
«succese» s-a stins repede, marile promisiuni dovedindu-se mai 
degrabă pretexte spre a cuceri grațiile unei gâsculiţe”. 

Milionarul Liviu Ciulei, îndrăgostit lulea 

„Rămasă cu buză umflată, fără banii spre care tânjea cu 
ardoare familia Cristescu, a căutat repede noi «sponsori». 
Prima şi cea mai importantă victimă finală s-a dovedit a fi 
bogatul antreprenor şi inginer constructor din epocă, Liviu 
Ciulei, pe atunci în vârstă de 35 de ani, tatăl a doi copii, o fată 
şi un băiat (acesta din urmă, nimeni altul decât cunoscutul 
actor şi regizor de mai târziu cu acelaşi nume!). Aşa cum arată 
acesta în declaraţia dată în faţa instanţei de judecată, a 
cunoscut-o pe Tita în 1930 prin intermediul cumnatului ei, 
avocatul lonescu-Gregorian. După un flirt de aproape 6 luni, 
inevitabilul s-a produs: aflat la vârsta critică a rătăcirilor 


sentimentale, antreprenorul s-a îndrăgostit lulea de dama 
dispusă oricărui compromis şi împinsă spre el de familia 
dornică de a fi întreţinută. 

Dacă ar fi să-l credem pe Liviu Ciulei-senior, la numai 6 luni 
de la relaţie, avea să-şi dea seama că «deşi ţinea la mine, nu se 
despărţise de prietenii şi apucăturile mediului în care trăise», 
adică, mai pe înţelesul tuturor, nu renunţa şi la alte plăceri ale 
vieţii uşuratice. 

Orbit de pasiune şi acţionând cu resorturile raţiunii, Ciulei îşi 
propune să o remodeleze pe iubită întocmai precum Pygmalion; 
o determină să citească literatură, să dobândească deprinderi 
noi, conform statutului superior spre care aspira, astfel că înşişi 
membrii familiei rămâneau uimiţi de progresele ei şi exclamau: 
«Uite la Tita cum a ajuns cucoană!». 

În anul 1934, legătura sentimentală atinsese apogeul! Dar 
Tita avea planurile sale.” 

Mariaj din interes 

„Văzând că nu-l poate despărţi pe Liviu Ciulei de familie, 
«gâsculiţa» a încercat să se căsătorească, dar mai ales să-şi 
facă avere. Şi aceasta, după ce l-a întâlnit pe tânărul Cuza 
Hotta, salariat al Direcţiei de Presă a Ministerului de Externe, 
om «de o inteligenţă ieftină, care se insera în familia Cristescu 
sub clasicul rol al celui de-al patrulea la bridge». 

Cu ştirea lui, tânăra a reluat legăturile cu bogatul 
antreprenor pentru a-şi cumpăra un apartament şi a agonisit o 
dotă corespunzătoare.  Deopotrivă, familia Cristescu şi 
logodnicul aveau nevoie de bani, şi Ciulei, graţie Titei, devenise 
principala sursă de subzistență. 

La sfârşitul anului 1936, se pare că Tita îşi făcuse deja 
«plinul», aşa că oficializarea legăturii cu Cuza Hotta se 
apropia”. 

Viitorul soţ, un aventurier avar ca şi Tita, care plecase să-şi 
anunţe familia despre viitoarea căsătorie benefică, nici n-a 
catadicsit să vină la înmormântarea ei, deşi a fost anunţat din 
vreme despre tragedie. El a apărut în Bucureşti abia peste 10 
zile. 

Un singur vinovat 

După înmormântare, Gheorghe Cristescu depune o plângere 
la Parchet, declarând că îl bănuise drept ucigaş pe amantul 
fetei, Liviu Ciulei, iar primele cercetări au condus spre un 


singur vinovat: inginerul Liviu Ciulei. Astfel, s-a stabilit ca în 
ziua de 23 decembrie 1935, Ciulei i-a făcut o vizită matinală lui 
Mişu Gregorian, cumnatul Titei Cristescu, la Casa de Credit a 
Corpului Didactic, ca să afle din gura lui adevărul asupra 
proiectului de căsătorie a amantei sale cu Cuza Hotta. Cum 
Mişu Gregorian l-a asigurat că nimic nu mai poate împiedica 
această căsătorie, Liviu Ciulei, conform unor ipoteze emise de 
acuzare, hotărăşte să se răzbune pe Tita Cristescu. 

A doua zi s-ar fi dus la fabrica Metalica, pe care o stăpânea, 
la secţia de galvanizare care utiliza cianură de potasiu în 
procesul tehnologic şi ar fi procurat o doză puternică de otravă, 
venind apoi acasă la Tita Cristescu, cu care ar fi avut o discuţie 
aprinsă, lovind-o de mai multe ori. Apoi, ar fi intrat în baie, 
introducând cianura într-una din cele cinci caşete rămase. 

Intrebat despre vizita sa la Tita Cristescu, inginerul 
menţionează că s-a dus să-i spună ce părere are Gregorian 
despre ea şi că el e exact de aceeaşi părere cu acesta. Într-o 
altă declaraţie a mai adăugat că, fiind Ajun de Crăciun, s-a dus 
la Tita Cristescu şi pentru a-i înmâna un cadou. 

Deşi iniţial puţini credeau că un om de condiţia lui Ciulei ar fi 
fost în stare să se dedea la asemenea grave fapte, opinia 
generală s-a modificat în sensul culpabilizării şi ostracizării 
acestuia. „Ucigaşul”, „criminalul” - erau etichetele care afectau 
pe inginer, aflat în arest, dar şi pe întreaga sa familie. 

Un proces cu un enorm succes de public 

„Procesul a început la 18 septembrie 1936, ora 13, în faţa 
Curţii cu Juraţi din Bucureşti, în marea şi frumoasă sală de la 
parter a Palatului de Justiţie. Completul a fost format din 
preşedintele Florin Foişoreanu şi judecătorii asistenţi Manea şi 
Istrate, iar procuror, Benedict Stoenescu. Pe banca apărării au 
luat loc maeştri ai barei: Istrate Micescu, Paul Iliescu, Dimitrie 
Cioc, Emil Nicolau şi Oswald Dunăreanu. 

Partea civilă, constituită cu tradiționalul «1 leu despăgubiri», 
era reprezentată prin avocaţii: I. Vasilescu-Valjen, Sorin 
Negruzzi şi Virgil Soare. Au fost audiaţi circa 150 de martori. 
Dezbaterile au ţinut 12 zile şi au reprezentant principalul 
eveniment «monden» al Capitalei şi al întregii ţări prin 
intermediul ziarelor. 

Sala de judecată era ocupată cu ore bune înainte de publicul 
însetat de senzaţional. Succesul de public era aşa de mare, 


încât celebrul actor Puiu Iancovescu, prezent în sală, avea să 
exclame: «Ce bine ar fi de s-ar îmbulzi aşa şi la piesele mele». 

Raționamentul procurorului în privinţa prezumtivei vinovaţii 
a inginerului Liviu Ciulei era relativ simplu. Trăind cu Ciulei în 
concubinaj de peste cinci ani, iar la sfârşitul lui 1935 creându-şi 
deja o situaţie de independenţă materială (apartament, 
bijuterii, bani în bancă), Tita dorea să-l părăsească şi să se 
căsătorească cu tânărul diplomat Cuza Hotta. Cei doi tineri 
planificaseră chiar să plece de sărbătorile de iarnă în 
străinătate. Această evoluţie a lucrurilor l-ar fi afectat grav pe 
Ciulei, care - «împins de egoism şi gelozie feroce» - ar fi trecut 
la răzbunare, prin uciderea amantei cu otravă. Relaţiile 
tensionate dintre Tita şi Liviu, cunoscute de toţi, şi 
comportamentul inculpatului lăsau posibilitatea unei asemenea 
concluzii. 

Cu ocazia interogatoriului, care a durat aproape două zile, 
acuzatul a relatat cu un glas «domol, chibzuit şi oficial» 
întreaga poveste a legăturii sale cu Tita Cristescu şi a încercat 
să se apere faţă de acuzaţiile aduse. 

Audiat în faţa Curţii, Gheorghe Cristescu «a păşit emoţionat 
în faţa juraţilor. Fără doliu, figura sa era îmbujorată, întocmai 
ca şi cravata în chip de ciucure aprins arborată la gât. 
Povesteşte pe rând toată evoluţia legăturii dintre Tita şi 
inginerul Liviu Ciulei, afirmând că acuzatul promisese fiicei 
sale ca o va lua în căsătorie. Descrise apoi caracterul gelos al 
inculpatului şi felul în care el, tatăl, a luat parte la moartea 
tragică a copilei sale. Arătă apoi că nu s-a gândit niciodată ca 
Liviu Ciulei să fie asasinul şi ajunge totuşi la această concluzie 
după o lungă înşiruire a faptelor» (presa vremii). 

În schimb, mama decedatei, Ana Cristescu, şi sora, Gella 
Gregorian, au avut «o ţinută suburbană, împănată cu un 
vocabular de o savoare şi o sugestivitate de mahala, cu accese 
de plâns şi acuzaţii violente, încoronată, la sfârşit, de invective 
şi insulte», primind chiar huiduieli din partea publicului 
asistent. 

În acelaşi context moral, chiar dacă cu unele accente mai 
temperate, s-a înscris şi depoziţia cumnatului moartei, avocatul 
Mihai Gregorian, care a consolidat varianta uciderii din gelozie. 

Deosebit de interesante au fost şi mărturiile lui Cuza Hotta, 
prezumtivul logodnic al Titei, vădit marcat de fosta 


«concurenţă» a lui Ciulei şi dorind a se detaşa de o afacere 
care îi afecta oarecum imaginea de funcţionar public. El a 
încercat să facă din tânără o victimă a împrejurărilor, sedusă 
de Ciulei cu promisiunile de căsătorie şi viaţa îmbelşugată, care 
l-ar fi iubit sincer (!) pe inginer. Hotta a declarat că a iubit-o, 
fără să ştie dacă a fost iubit. El şi-a jucat atât de bine rolul, 
încât a reuşit să-l convingă cu atâta «sinceritate» până şi pe 
procuror, care astfel nu a mai avut de pus nici o întrebare!” 
Misterul crimei se dezleagă după 35 de ani 

„La 3 octombrie 1936, într-o atmosferă de tensiune maximă, 
după o prestație excepţională a avocaţilor apărării în frunte cu 
decanul Baronului de Ilfov, maestrul Istrate Micescu, Curtea a 
dat verdictul: nevinovat şi, în consecinţă, inginerul Liviu Ciulei 
a fost achitat. Principalul argument: marele dubiu în privinţa 
autorului crimei (in dubio pro reo!)." 

În plus, renumitul profesor Dan Rădulescu şi dr. Romanescu, 
angajaţi de Liviu Ciulei pentru apărarea sa, au pretins că 
moartea Titei Cristescu se datoreşte nu cianurii de potasiu 
ingerate o dată cu caşeta laxativă, ci acidului cianhidric degajat 
din migdalele amare pe care victima le-ar fi mâncat în seara 
fatală şi pe care ancheta nu le-a luat în calcul. „În ciuda deciziei 
Justiţiei, oprobiul opiniei publice a continuat să persiste. Sub 
această presiune, Ciulei a fost nevoit să-şi mute cei doi copii de 
la un liceu din Capitală în provincie şi să-şi trăiască apoi tot 
restul zilelor anatema morală a presupusului vinovat. 

Enigma avea să se dezlege abia după circa 35 de ani de la 
producerea crimei. Pentru că a fost într-adevăr un asasinat, dar 
comis de cu totul altcineva. La începutul anilor 1970, dezlegat 
de  legământul spovedaniei prin moartea celui care îi 
încredinţase astfel, un preot ortodox făcea o mărturisire 
zguduitoare: cianura fusese pusă în pasta de dinţi a Titei de 
către servitoarea Maria Suciu, geloasă pe succesele amoroase 
ale tinerei şi cu gândul să o prăduiască de bijuterii. Derularea 
evenimentelor făcuse ca răsplata să nu se mai împlinească, dar 
crima a rămas să chinuie pe alţii!” 


O CRIMA CARE A ZGUDUIT DUDEȘŞIII 

9 iulie 1906. 

Tinerii din Calea Dudeşti s-au adunat la hora din Bujaverca. 
Doi dintre ei, o fată şi un băiat, părăsesc grupul, mergând - la 
propunerea băiatului - „să se scalde” în Dâmboviţa, „dincolo de 
Vitan”. Cei doi tineri se cunoşteau de două luni. Işi scot 
hainele, rămânând numai în cămăşi, şi intră agale în apă 
Dâmboviţei. Fata, mai rapidă decât băiatul, înoată înaintea 
acestuia. Profitând de prilej, tânărul scoate de sub cămaşa un 
cuţit, pe care îl înfige cu repeziciune în spatele fetei. Pe apă 
apar pete de sânge. Deşi corpul fetei nu se mai mişca, 
însoţitorul acesteia îi mai aplică câteva lovituri de cuţit. Băiatul 
iese din apa cu priviri hăituite, se îmbrăcă pe fugă şi strânge 
hainele fetei, făcându-le ghem. Se uita la oglinda sângerie a 
Dâmboviţei şi aruncă cuțitul în direcţia ei. Sare gardul unei 
curţi şi îngroapă hainele tinerei acolo. Este seara, şi puţini 
oameni se mai aventurau la o asemenea oră să se scalde. 
Silueta tânărului se pierde curând în noapte. 

Cadavrul pescuit din apă 

Paletele morii bat apa ritmic. Ciclul acestora este întrerupt 
brusc. Iniţial, morarul a crezut că una dintre buturugile care 
pluteau pe apa Dâmboviţei i-a blocat instalaţia. Dar constată cu 
surprindere că în apă se afla corpul unei tinere, aproape 
dezbrăcată, prinsă în roata morii. 

A fost anunţat postul de poliţie de la Tânganu. Cercetările 
efectuate la faţa locului au dus la concluzia că fata a fost prinsă 
între paletele morii, dar că murise anterior, stare de fapt 
reliefată de cele şapte lovituri de cuţit care i-au fost numărate 
pe corp. 

Fiind vorba de o crimă, primarul din Tânganu a anunţat 
Parchetul Ilfov şi Prefectura Poliţiei Capitalei prin intermediul 
unei telegrame. De la Parchet s-a telefonat la Primăria 
Tânganu, cerându-se „să se păzească cadavrul până ce vor sosi 
la faţa locului reprezentanţii Parchetului”. Ulterior, judecătorul 
de instrucţie Negrea şi medicul legist Ionescu s-au deplasat la 
faţa locului, cei 34 de km fiind parcurşi cu ajutorul unei trăsuri 
în două ore. 

Între timp, sătenii au pescuit cadavrul din apă, iar medicul 
legist a putut să-i facă autopsia. Conform primelor observaţii 


medicale, fata nu era „de bune condițiuni”, din cauză că „avea 
tălpile picioarelor puţin îngroşate, ceea ce dovedeşte că a 
umblat desculţă” şi, în consecinţă, procurorul a considerat că 
fata provenea dintre „lucrătoarele” din marginea Capitalei. Pe 
corpul tinerei au fost numărate douăsprezece lovituri adânci de 
cuţit, dintre care cinci lovituri aplicate după decesul fetei. 
Corpul acesteia a fost acoperit cu câteva cârpe, resturile 
cămăşii în care a fost aruncată în apă după ce a fost 
înjunghiată. 
Cu moarta în căruţă prin toate satele 

Cum asupra cadavrului nu au fost găsite acte de identitate, 
reprezentanţii Parchetului au avut ideea originală de a afla 
detalii despre aceasta: au urcat corpul inert într-o căruţă pe 
care au însoţit-o în comunele prin care curgea Dâmboviţa sau 
în cele învecinate. 

După o zi petrecută în praful şi soarele verii, reprezentanţii 
justiţiei au observat că „sătenii priveau îngroziţi la cadavrul 
fetei şi dădeau din umeri”. Râvna celor de la Parchet nu s-a 
oprit însă aici. Cadavrul a fost dus la Morga din Bucureşti, 
urmând a fi expus celor care doreau să-l identifice. 

Agenţii poliţiei au fost trimişi prin tot oraşul „pentru a 
cerceta şi înştiinţa pe cei interesaţi, care ar fi avut vreo femeie 
tânără lipsă de acasă, despre cele întâmplate”. Doi medici de la 
Fabrica de Tricotaje au fost chemaţi la morgă după ce au 
declarat că „nişte lucrătoare” lipsesc de mai multe zile de la 
serviciu. Deşi medicii au dat curs cererii procurorilor, nu au 
reuşit să le uşureze acestora munca. 

Zilele treceau, însă identificarea cadavrului bătea pasul pe 
loc. În disperare de cauză, judecătorul de instrucţie Negrea, 
constatând că servitoarea propriei mătuşi lipseşte de câteva 
zile, l-a chemat la poliţie pe concubinul acesteia pentru 
lămuriri. 

În acelaşi timp, la poliţie s-a prezentat şi doamna Janeta 
Bersa. Aceasta a precizat că are o fiică de 21 de ani, „care 
lipseşte de două luni de acasă şi care are semnalmentele 
cadavrului”. Nici una dintre cele două piste nu a dat rezultatele 
aşteptate. 

Mama Anicăi recunoaşte ca fata nu s-a mai întors 
acasă de la horă 

Oamenii continuau să vină la poliţie cu sesizări. Astfel, 


Scarlat Niculescu a susţinut în faţa subcomisarului Vasile 
Muşetescu că îl bănuieşte de crimă pe propriul său fin, 
Lixandru Gheorghe Petre, de 17 ani, pe care l-a văzut de mai 
multe ori în compania fetei Anica Picu. Subcomisarul a 
prezentat informaţia comisarului-sef Adrian Popazu. Sfătuit de 
superiorul ierarhic, subcomisarul s-a îmbrăcat în civil şi s-a 
deplasat la domiciliul băiatului să verifice dacă acesta este 
acasă. Constatând că băiatul lipseşte de la domiciliu de mai 
multe zile, subcomisarul s-a deplasat în Şoseaua Vitan, la 
locuinţa fetei, unde - spre surprinderea sa - a constatat că 
mama tinerei a negat că ar avea o fată cu numele Anica. 
Curioasă din fire, femeia l-a întrebat în cele din urmă pe 
subcomisar de ce este aşa de interesat de fata respectivă. Aşa a 
aflat că Lixandru Gh. Petre a furat 1.000 lei, fugind împreună 
cu Anica. Informaţia oferită de agentul poliţiei a fost, în 
realitate, utopică. Acesta voia să constate dacă există o 
legătură între Lixandru şi Anica. Dialogul dintre cei doi a 
continuat, femeia recunoscând că are o fată, Anica, care 
„lipseşte de duminică, când a plecat la hora din Bujaverca, în 
Calea Dudeşti”. 
Poliţia pune ochii pe Lixandru 

Poliţia Capitalei l-a reţinut pe Lixandru Gh. Petre (13 iulie 
1906), la ora 7:30, fiind dus la Circa 33 de Poliţie. Comisarul 
Adrian Popazu l-a interogat pe tânăr, concluzia anchetatorului 
fiind că băiatul neagă acuzaţiile care i se aduc. Incolţit de 
întrebările comisarului, Lixandru Gh. Petre a recunoscut ca 
Anica a fost amanta lui şi că a omorât-o pentru că „îl urmărea 
încontinuu şi-l plictisea cu dragostea”. 

Comisarul Adrian Popazu anunţă Prefectura Poliţiei despre 
declaraţia suspectului. Romulus Voinescu, Şeful Sigurantei, se 
deplasează la Circa 33, continuând interogatoriul, din dorinţa 
de a afla unde sunt hainele fetei şi arma crimei. Lixandru 
afirmă că hainele fetei au fost ascunse într-o grădină de pe 
malul Dâmboviţei. 

A doua zi, Romulus Voinescu, Muşetescu şi Adrian Popazu s- 
au deplasat împreună cu suspectul la faţa locului pentru 
reconstituire. După câteva minute de căutări prin „desiş”, s-a 
găsit „o legătură” care conţinea o bluză şi o fustă de culoare 
albastră, un jupon roşu, o pereche de pantofi galbeni şi un şorţ. 
Arma crimei nu a fost găsită, deşi agenţii poliţiei şi-au dat toată 


silinţa. 
Deşi se iubea cu Lixandru, Anica era însărcinată cu 
altul 

Romulus Voinescu a considerat mobilul crimei ca 
nesatisfăcător. Cei doi tineri erau la vârsta la care băteau la 
porţile vieţii. În mod cert, între cei doi ar fi trebuit să intervină 
un „ibovnic” al fetei, ceea ce ar fi putut provoca gelozia 
băiatului şi reacţia violentă a acestuia. Anchetatorii au mai luat 
în calcul şi posibilitatea ca fata să nu fi fost totuşi surprinsă de 
prietenul ei în compania altui băiat. 

De la mama Anicăi, procurorii au aflat că fata făcuse două 
avorturi şi că, în momentul în care a fost omorâtă, era 
însărcinată în luna a doua. 

Lixandru a observat la horă ca Anica a fost curtată de mai 
mulţi tineri, prilej de a afla, „turbat de mânie”, că fata are un 
amant. Ştia că este însărcinată. Şi-a spus că este posibil să nu 
fie tatăl copilului care urma să se nască. În acel moment, s-a 
hotărât să-şi omoare iubita. Cuţitul l-a cumpărat cu 1,60 lei de 
la un armurier din Piaţa Sfântul Anton. Lixandru şi Anica se 
cunoşteau de două luni. Ambii lucrau la o grădină. Fata era 
deosebit de frumoasă şi trecută de 20 de ani. Băiatul, slab, 
palid, avea 17 ani împliniţi şi „făcea parte dintre nenumăraţii 
pungaşi din Vitan şi din împrejurimile Abatorului, care 
desfăşoară teroare printre locuitorii din partea locului”. 

Lixandru Gh. Petre a ajuns acolo unde îi era locul, la 
închisoarea Văcăreşti. Doamna Voinea, mama acestuia, a fost 
singura care a regretat moartea fetei. Potrivit declaraţiei pe 
care a făcut-o la tribunal, îşi considera odrasla „un băiat rău, 
leneş, şi chiar pe mine m-a ameninţat că mă aruncă în 
Dâmboviţa”. 

Descoperirea 

„Iniţial, morarul a crezut că una dintre buturugile care 
pluteau pe apa Dâmboviţei i-a blocat instalaţia. Dar constată cu 
surprindere că în apă se afla corpul unei tinere, aproape 
dezbrăcată, prins în roata morii.” 

Cine să fie? 

„Conform primelor observaţii medicale, fata nu era «de bune 
condițiuni», din cauză că «avea tălpile picioarelor puțin 
îngroşate, ceea ce dovedeşte că a umblat desculţă» şi, în 
consecință, procurorul a considerat ca fata provenea dintre 


lucrătoarele «din marginea Capitalei»” 
Cu moartă-n căruţă 
„Reprezentanții Parchetului au avut ideea originală de a afla 
detalii despre aceasta: au urcat corpul inert într-o căruţă, pe 
care au însoțit-o în comunele prin care curgea Dâmboviţa sau 
în cele invecinate. După o zi petrecută în praful şi soarele verii, 
reprezentanții justiţiei au observat că «sătenii priveau îngroziți 
la cadavrul fetei şi dădeau din umeri»” 
Iubire funestă 
„Lixandru şi Anica se cunoşteau de două luni. Ambii lucrau la 
o grădină. Fata era deosebit de frumoasă şi trecută de 20 de 
ani. Băiatul, slab, palid, avea 17 ani împliniţi şi «făcea parte 
dintre nenumăraţii pungaşi din Vitan şi din împrejurimile 
Abatorului, care desfăşoară teroare printre locuitorii din partea 
locului» 


PUNTEA SINUCIGAȘŞILOR 


Comisarul Camil Vasilescu, un reputat criminalist în anii '30, 
primeşte misiunea de a cerceta şi descifra enigma unei morţi 
suspecte produse la locul numit „Puntea Sinucigaşilor”, care 
traversează o prăpastie din munţii ce străjuiesc Băile 
Herculane. Victima, Carmina Bănulescu, soţia doctorului 
Casian Bănulescu, se prăbuşeşte în neant, în timp ce era 
îmbrăţişată de către soţ, pe respectiva punte, şi moare 
dramatic. Comisarul, investigând cazul, avea bănuielile sale şi a 
calificat acest incident stupid drept crimă. Pentru a demonstra 
crima, depistează un martor ocular, care-i oferă „cheia” 
dezlegării enigmei, dovedindu-se că se afla în faţa unei „crime 
trucate”. Cu toate acestea, intervine neprevăzutul, mistificarea 
şi adevărul sunt ascunse pentru mulţi ani. 

Comisarul, în continuare, îşi deapănă amintirile: 

„Am văzut şi cercetat destule crime. M-am confruntat cu o 
cazuistică deosebită şi complicată. Se poate face o paralelă 
dintre această crimă şi o alta, constatata la «Peştera Hoţilor», 
acolo unde victima a avut o identitate necunoscută, moartea în 
acest caz survenind datorită violenţei greu de descris. Mobilul 
crimei, în prima fază, nu ne era cunoscut. Evident, nu s-a 
urmărit jaful, dar spre final s-a concretizat faptul că este vorba 
de o vendetă, marcată de o ură viscerala determinată de o 
«reglare de conturi». Deh, se purtau şi atunci asemenea 
mobiluri. 

Exista totuşi un paralelism între crima de la «Puntea 
Sinucigaşilor» şi o alta, săvârşită la 20 noiembrie 1932, tot la 
Herculane, unde victime au căzut soţii Eberle, aceasta fiind o 
crimă greu de clarificat, întrucât autorii au recurs la săvârşirea 
unei «duble crime trucate». Dar despre aceasta am să vă 
povestesc cu o altă ocazie. 

Revenind la crima de pe Domogled, mă preveni comisarul, 
aceasta mi-a dat multă bătaie de cap. Martorul, un om cu spirit 
justiţiar, s-a decis să-mi relateze ceea ce văzuse prin binoclu, 
adică acţiunea criminală a doctorului de «a-i face vânt soţiei, 
care astfel s-a prăbuşit în prăpastie». Mi-am spus: totul este 
clar. Am demonstrat crima chiar cu un martor direct. Era o 
probă certă. Dar oamenii sunt slabi şi martorul, sub presiunea 
avocatului, ce-l apăra pe cel învinuit, a doua zi, a retractat 


depoziţia iniţială. Atunci când şi-a retras mărturia a invocat 
faptul că probabil s-a înşelat. A susţinut că «i s-a părut doar...» 

„Avocatul Noveanu a motivat că de pe versantul opus, nici nu 
se putea vedea acolo, pe Domogled, fiindcă în acea zi, la ora 
critică, muntele era învăluit într-o pâclă de ceaţă. Iată diabolica 
găselniţă. Au urmat reconstituiri simulate, expertize, 
întocmirea unor acte de «sărăcie» de la meteorologi şi până la 
urmă totul a fost zadarnic. Această minciună invocată a fost 
legalizată şi a devenit adevăr. In zadar au văzut alţi zeci de 
martori ca muntele nu era cu ceaţă. Fiind o zi senină, invenţia 
malefică, nefastă a avocatului a creditat-o pe Carmina ca fiind 
vinovată de propria-i moarte. 

A fost un caz care a constituit pentru cariera mea 
criminalistică - remarcă comisarul - un eşec şi m-a dezamăgit 
pentru mult timp. Cazul «Puntea Sinucigaşilor», acesta fiind 
numele de cod al dosarului, m-a determinat să-mi prezint 
demisia din Poliţie şi, dacă se aproba, poate că regretul mă 
urmărea pentru toată viaţa”. 

„Au trecut mai bine de cincisprezece ani. Crimele se uită sau 
se apropie, după atâta timp, prescripţia. De câte ori reveneam 
la Băile Herculane - cum nu mă împăcam cu severa mea 
înfrângere, m-am preocupat să desluşesc câte ceva din acest 
caz şi mai găseam puncte de sprijin pentru o reuşită ipotetică 
în demonstrarea crimei, dar, cu tot probatoriul pe care-l 
realizasem, totuşi nu am reuşit să obţin o dovadă indubitabilă. 

Persistau poveşti multe, zvonuri derutante, iar alpinistul, 
martorul meu «cheie», la o întâlnire întâmplătoare, şi-a cerut 
scuze... Atunci i-a fost frică de eroarea lui omenească, iar 
avocatul, simțind acest lucru, a forţat nota, reuşind să-mi 
demonstreze că pledând pentru nevinovăția doctorului, riscam 
şi eu o eroare judiciară. Dar acest sentiment nu l-am avut 
niciodată în respectivul caz. Nu am acceptat nici gafa făcută de 
către doctor de a se recăsători la scurt timp de la moartea 
soţiei, cu amanta care i-a inspirat şi crima. Acest lucru pentru 
ei nu a avut nici o relevanţă, însă pentru mine a avut darul să- 
mi confirme temeinicia unei suspiciuni.” 

Dezlegarea 

Au trecut destui ani până când într-o zi s-a apropiat de mine 
un călugăr şi-mi înmână o scrisoare. Apoi mă trase de-o parte 
şi-mi spuse: „Trebuie să-l iertați pe doctor. Este pe moarte, 


fiind suferind de o boală groaznică. Azi-mâine merge la 
«Judecata de-apoi». Ieri s-a spovedit şi în timpul Sfintei Taine, 
mi-a confesat totul, spunându-mi că de-atâţia ani îl apăsă pe 
suflet o grea povară, un mare păcat.” 

În scrisoare se afla o declaraţie a doctorului în care 
recunoaşte crima pe care a făcut-o în 1939. Nu a scăpat de 
pedeapsă. O crimă, mai devreme sau mai târziu, se răzbună pe 
ucigaş. lată deci că totul a fost zadarnic. Nevasta de-a doua l-a 
părăsit... Dacă trăia poate îl scăpa şi legea, adică prescripţia 
pedepsei pentru crimă, care-i şterge nelegiuirea. lar eu din 
acea clipă nu m-am mai simţit înfrânt. M-am bucurat de o 
izbândă, fie ea şi târzie.” 


ASASINAT ÎN FORTĂREAȚA CELOR 
400 DE NEBUNI 


Comisarul Tandin ne istoriseşte despre iubire, laşitate şi 
deznădejde. O crimă care a zguduit lumea bună a 
Bucureştilor anilor '30. S-a întâmplat într-un loc al groazei: 
„Sanatoriul celor 400 de nebuni’. Atunci, justiţia 
oamenilor a pălit în faţa justiţiei divine. 


În boxa acuzaților se afla o guvernantă, Magdalena Savu, 
care a fost sedusă şi abandonată de Horia Pavelescu, fiul unui 
bancher din Bucureşti. Acum (în procesul ce a fost relatat pe 
larg în gazetele anilor '30), femeia cu origine socială modestă 
va fi judecată pentru asasinarea soţiei amantului sau, Ina 
Pavelescu, care se afla internată într-un azil de psihiatrie, 
numit „Sanatoriul celor 400 de nebuni”. 

Iubirea... Nebunia... Laşitatea... lată cele trei sentimente 
conjugate, care au provocat crima ce se judeca în această zi de 
29 ianuarie 1932, la Tribunalul Municipiului Bucureşti. Sala 
este plină până la refuz cu un public numeros, din cele mai 
diferite clase sociale. În spate, aproape de intrarea principală 
dinspre hol, dincolo de balustrada de lemn lăcuit, se înghesuie 
o sumedenie de persoane anonime şi modeste, venite să o 
susţină pe eroina lor, Magdalena Savu, în vârstă de 28 de ani, 
aflată de aproape doi ani în detenţie preventivă, în aşteptarea 
procesului de astăzi. 

Intr-o lojă special amenajată, în marea sală cu arhitectură 
austeră, se află grupate mai multe doamne din înalta societate, 
alături de familia victimei, împreună cu părinţii şi rudele lui 
Horia Pavelescu, care urmează să fie audiat ca martor. 

_O poveste romantică şi tragică 

Într-adevăr, tragica, dar nu mai puţin romantica istorie, 
comentată pe larg de ziarele vremii, a început cu o pasională 
poveste de iubire şi s-a sfârşit cu o crimă ce a stârnit o valvă 
imensă, în mediile mondene, dar şi în lumea săracilor. Iubirea a 
început la voia hazardului... 

Era în luna aprilie, în urmă cu aproape doi ani, când 
Magdalena abia sosise în Bucureşti şi se angajase, cu o 
scrisoare de recomandare ca guvernantă la o familie de 
burghezi înstăriți, unde se ocupa de doi băieţei, unul de 3 ani şi 


celălalt de 5 ani. Profitând de o după-amiază însorită, când era 
liberă, tânăra, ce abia împlinise 26 de ani, a ieşit să se plimbe, 
impresionată de lumină şi de aerul proaspăt al primăverii. 

După o lungă promenadă pe aleile Herăstrăului, Magdalena 
tocmai se îndrepta spre cunoscuta „Roata a lumii”, care se afla 
chiar în inima parcului, când s-a lovit, pur şi simplu, cu umărul 
de un necunoscut... 

— Ciocnirea noastră a fost involuntară (povesteşte femeia, 
ridicată în picioare în boxa acuzaților), dar suficient de violentă 
ca să mă dezechilibreze, astfel încât era să cad dacă Horia nu 
mă prindea de mână. 

De fapt, lucrurile s-ar fi oprit exact în acel punct şi întreaga 
poveste tumultuoasă care a urmat nici n-ar fi avut loc... 
Bărbatul, foarte politicos, i-a cerut scuze tinerei şi - după ce s-a 
asigurat, într-un mod cavaleresc, ca totul este în ordine - şi-a 
luat la revedere, schimbând doar câteva vorbe convenţionale, 
de amabilitate. Dar, după ce s-a îndepărtat doar câţiva paşi, el 
s-a întors şi a privit îndelung silueta fină a Magdalenei, 
îmbrăcată într-o crinolină gri deschis. 

— M-am decis, brusc, să fac cale-ntoarsă, am ajuns-o din 
urmă şi m-am prezentat, cerându-i îngăduinţa să o acompaniez. 

Glasul lui Horia Pavelescu a luat aproape prin surprindere 
audiența, ce stătea cu ochii pironiţi pe acuzată, fără să observe 
că, între timp, grefierul îl introdusese în sala tribunalului pe 
martorul-cheie al acestui proces. 

Pe băncile din spate s-au stârnit câteva murmure, dar 
magistratul aflat în fruntea Completului de Judecată le 
potoleşte imediat. 

Bărbatul brunet, cu statura viguroasă şi faţa rotundă, 
brăzdată de o mustață destul de abundentă, după moda epocii, 
o tulbura atât de tare pe Magdalena prin prezenţa sa, încât 
ochii femeii se umplu de lacrimi... Horia începe să povestească 
cum a invitat-o pe tânără să servească un ceai împreună, într- 
unul din saloanele clubului aristocrației bucureştene. 

Apoi, în chip surprinzător, bărbatul insistă ca Magdalena să-l 
însoţească la un recital de valsuri celebre, în sala Filarmonicii, 
pretextând că şi el ar fi muzician. Tânăra este uluită de toate 
aceste atenţii pe care i le acorda necunoscutul. În atmosfera 
elegantă a sălii de concert, îmbătată de acordurile melodioase 
ale romanticelor valsuri, Magdalena se lasă cuprinsă pe după 


mijloc de mâna lui Horia şi îşi sprijină tâmpla pe umărul său. La 
încheierea serii, bărbatul închiriază o trăsură şi o conduce 
acasă, ţinând-o tot timpul în braţe şi sărutând-o... Despărțirea, 
care se petrece în faţa casei în care locuieşte familia la care 
este angajată Magdalena, seamănă cu aceea dintre doi 
îndrăgostiţi autentici. 

In fond, exact acest lucru se şi întâmplase între Horia 
Pavelescu şi Magdalena Savu: se înamoraseră la prima vedere! 
În cea de-a opta zi a acestei idile Horia a închiriat o cameră de 
hotel şi s-a culcat cu Magdalena, descoperind cu uimire că era 
primul bărbat din viaţa ei... 


22 iulie 1930 

Au trecut mai bine de trei luni de când modestă guvernantă 
este amanta unui tânăr bărbat din înalta societate a 
Bucureştiului interbelic. Abia de curând femeia şi-a dat seama 
că este gravidă. Ea nu se îndoieşte nici o clipă ca Horia va fi 
fericit la aflarea acestei veşti şi este convinsă că, în acel 
moment, bărbatul va decide să o ceară în căsătorie... 

Tânărul iubit s-a dovedit a fi un mincinos 

— Când i-am spus că am rămas însărcinată şi că aşteptăm un 
copil de la el, Horia a tresărit de parcă era înspăimântat şi s-a 
făcut alb ca varul (povesteşte din nou acuzata, în faţa 
Instanţei), apoi mi-a răspuns cu o vădită tulburare în glas: 
„Magdalena, iartă-mă, dar nu pot să mă căsătoresc cu tine!...” 

Incepând din acea clipă, tânăra guvernantă află, cu stupoare, 
că iubitul ei o minţise încă de la începutul relaţiei lor. Horia 
Pavelescu nu era muzician, ci fiu de bancher, provenind dintr-o 
familie bogată, nu avea nici o ocupaţie şi trăia pe seama averii 
părinţilor săi, ca un veritabil dandy. Mai rău decât atât, 
bărbatul era căsătorit de câţiva ani şi nu putea divorța, datorită 
intereselor financiare conjugate ale celor două familii ce se 
înrudiseră prin mariaj. 

— Soţia mea, Ina, era grav bolnavă (intervine Horia, rămas în 
picioare la bară, în tot timpul scurs de la intrarea în sala de 
audienţe) şi se afla internată, de o lungă perioadă, la Sanatoriul 
Mărcuţa!... 

Un nou murmur se stârneşte în sala cu arhitectură austeră a 


1 aflat lângă biserica şi cimitirul cu acelaşi nume, înfiinţat pe la 1820, în 


cartierul Pantelimon. 


tribunalului. Tot Bucureştiul cunoaşte acel loc blestemat... 
Situat la câţiva kilometri în afara Capitalei, Sanatoriul este, de 
fapt, un luxos azil de nebuni. Toate ferestrele au gratii, ca la 
puşcărie, iar personalul medical calificat, deşi se poartă 
ireproşabil cu musafirii, posedă arme pentru autoapărare. Unii 
bolnavi sunt ţinuţi în cămăşi de forţă, internaţi în rezerve 
speciale... Alţii au fost achitaţi de pedepse penale, datorită 
diagnosticului psihiatric şi se află aici pe viaţă, fiind trataţi ca 
prizonieri. Acest infern „paşnic” este numit „Sanatoriul celor 
400 de nebuni” şi se spune că, odată internat acolo, nimeni nu 
mai iese viu... 


2 septembrie 1930 

O femeie se prezintă la intrarea azilului. Ea se legitimează în 
faţa portarului, prezentând acte în regulă şi susţine că este 
nepoata bolnavei Ina Pavelescu, pe care doreşte să o viziteze. 
Fără nici o ezitare sau suspiciune, nepoata este condusă la 
vorbitor, într-o sală destul de întunecoasă, cu un crucifix uriaş 
atârnat pe perete... 

— Doream cu orice preţ (explică Magdalena Savu în faţa 
Instanţei, frângându-şi mâinile) să o cunosc pe Ina. După ce îmi 
dezvăluise existenţa ei, Horia afirmase că soţia sa este extrem 
de bolnavă şi că această căsătorie reprezintă un adevărat 
calvar pentru el. Mai mult decât atât, el îmi jurase că, deşi nu 
poate divorța, moartea foarte probabilă a Inei va desface, în 
curând, chinuitoarea lor legătură conjugală. 

Aşezat de data asta pe o bancă, în primul rând al sălii, alături 
de avocaţii prezenţi, Horia Pavelescu îşi apleacă privirile în 
pământ la auzul acestei dezvăluiri făcute de Magdalena şi 
roşeşte, în mod evident ruşinat... 

— Ina Pavelescu mi s-a părut (continuă acuzata, după 
această întrerupere) pe deplin sănătoasă din punct de vedere 
fizic. Era o femeie robustă, chiar puţin grasă, cu obraji rotunzi 
şi o privire extrem de blândă, aproape caldă... Desigur că mi- 
am dat seama imediat de instabilitatea sa psihică şi am înţeles 
că suferă de o depresie cronică, ceea ce o făcea, practic, de 
nevindecat vreodată, conform avizului medicilor. Dar evidenta 
sănătate fizică era dovada faptului că acea nenorocită femeie 
putea să mai trăiască vreo câteva zeci de ani! Am înţeles atunci 
că Horia mă minţise, încă o dată... 


În sală se aud din nou fluierături, însoţite de astă dată de 
huiduieli adresate lui Horia Pavelescu. Înainte de a-şi relua 
depoziţia, Magdalena îl caută cu privirile pe fostul său amant şi 
încearcă să-l privească în ochi, dar acesta rămâne cu fruntea 
aplecată şi bărbia înfundată în piept, dovadă a ruşinii care-l 
încearcă din ce în ce mai tare. Apoi, acuzata trage aer în piept 
şi îşi reia declaraţiile, pe un ton devenit mai rece şi mai hotărât 
decât la început. 

— Mai întâi am vrut să avortez, deşi ştiam că este interzis 
prin lege. Dar eu sunt o fiinţă care crede în Dumnezeu şi mi-a 
fost totuşi frică... Dar, chiar dacă nu m-aş fi temut, moaşa la 
care am fost să mă consulte mi-a atras atenţia ca sarcina era 
prea avansată, deci nu mai puteam să avortez fără să nu-mi pun 
viaţa în pericol. Aşadar, nu-mi mai rămânea decât o singură 
soluţie, disperată, e adevărat, pentru a evita naşterea unui 
copil din flori. 

Magdalena ar fi ucis pentru bărbatul dorit 

La data de 28 septembrie a aceluiaşi an, Ina Pavelescu 
primeşte o nouă vizită a „nepoatei” sale, la azilul supranumit 
„Sanatoriul celor 400 de nebuni”. Bolnava nici nu realizează că 
necunoscuta din faţa sa nu seamănă cu nici una dintre 
veritabilele sale nepoate. De această dată, străina care se 
pretinde rudă i-a adus Inei ciocolată şi flori. 

Cele două stau de vorbă ore în şir, discutând tot felul de 
banalităţi fără noimă, până când sala de vorbitor a Sanatoriului 
începe să se golească de vizitatori. 

În clipa în care au rămas singure, „nepoata” scoate un mic 
pistol din poşetă, îl îndreaptă spre Ina Pavelescu şi trage, în 
plin, trei focuri de armă. Rănită mortal, bolnava se prăbuşeşte 
în sala pustie, iar vizitatoarea o ia la fugă, de-a lungul 
culoarului ce duce spre ieşire, înainte de sosirea gardienilor... 

După ce şi-a ascuns pistolul la loc, în poşetă, necunoscuta s-a 
apucat cu mâinile de burtă şi a fugit, având o evidentă expresie 
de durere pe chip. 

— Chiar în momentul în care comiteam asasinatul, m-au 
apucat durerile de avort spontan. Mi-am pierdut cunoştinţa 
înainte de a reuşi să părăsesc Sanatoriul şi am fost dusă, cu o 
maşină, la cea mai apropiată maternitate. Acolo am avortat un 
copil mort, iar medicii mi-au spus, înainte de a fi arestată, că nu 
voi mai rămâne niciodată gravidă şi nu voi mai putea avea un 


copil tot restul vieţii mele. Asta e pedeapsa pe care o merit din 
partea lui Dumnezeu pentru crima comisă... 

Acuzata Magdalena Savu plânge în hohote, în fata 
Completului de Judecată, în faţa întregii asistenţe din sala 
tribunalului. Toţi cei prezenți sunt impresionați de 
deznodământul tragic al poveştii de iubire care a fost 
recapitulată în cursul acestui proces. 

Sala începe să se umple de murmure, care cresc neobişnuit 
în intensitate şi se aud primele voci care strigă: „Eliberaţi-o!”, 
„Nu o condamnaţi pentru omorârea unei fiinţe nebune şi fără 
scăpare!”, „Era disperată, dar şi-a primit deja pedeapsa de la 
Dumnezeu!”, „Judecaţi-l şi pe el! El este adevăratul criminal!”... 

In acest vacarm general, preşedintele Completului de 
Judecată s-a ridicat în picioare şi, cu o voce puternică, 
acoperind protestele celorlalţi, a ameninţat că evacuează sala 
de audienţe, dacă lumea nu se potoleşte. Până şi persoanele 
aflate în loja aristocraților protestaseră vehement faţă de cei 
din fundul sălii, fiecare apărându-şi cauza prin vociferări ce s- 
au potolit totuşi încet, încet... 

Dar procurorul, care reprezintă partea acuzării, a trebuit să 
aştepte minute în şir până când şi-a putut începe rechizitoriul. 

— Nu o veţi elibera pe Magdalena Savu (lansează el un apel, 
cu mâna ridicată ameninţător), deoarece această femeie, care 
plânge astăzi în faţa dvs., cu lacrimi de crocodil, nu este altceva 
decât o criminală! 

Un nou val de fluierături şi huiduieli trece peste capetele 
celor prezenţi, dar liniştea se reinstalează mult mai repede... 
Reprezentantul legii îşi continuă rechizitoriul abia început pe 
un ton încă şi mai vindicativ. 

— Acuzata era hotărâtă să facă orice, chiar şi o crimă, pentru 
a se căsători, adică pentru a-l agăța pe Horia Pavelescu. Ea ştie 
foarte bine că nu este nici o frumuseţe a naturii, că nu are nici 
avere şi că a rămas singură până la 25 de ani. Întâlnirea cu 
acest bărbat a reprezentat pentru ea o adevărată mană 
cerească... Iar el a fost suficient de imprudent pentru a-i face 
chiar şi un copil, ceea ce i-a oferit oportunitatea de-a dreptul pe 
tavă! Să nu vă amăgiţi cu gândul că Magdalena Savu a vrut, 
realmente, să avorteze! Dimpotrivă! Când a aflat de existenţa 
Inei Pavelescu, s-a gândit din prima clipă cum ar putea fi 
eliminat acest obstacol din calea planurilor ei! Este foarte 


probabil să-şi fi calculat chiar şi circumstanţele atenuante pe 
care spera să le obţină în cazul unui proces precum cel de 
faţă... 

Autorul moral al crimei scapă basma curată 

Procurorul se întrerupe, pentru câteva clipe, apoi îşi reia 
rechizitoriul, pe un ton din ce în ce mai sec. 

— Această crimă nu are nimic din caracterul pasional pe 
care, în mod sigur, apărarea va încerca să-l demonstreze, şi 
asta datorită tocmai faptului că este vorba de o infracţiune 
pregătită într-un mod meticulos. Un asemenea comportament 
indică sângele rece cu care a fost comisă crima pentru care 
astăzi, aici, acum, vă cer să pronunţaţi o sentinţă care să o 
pedepsească pe Magdalena Savu la cel puţin 20 de ani de 
muncă silnică! 

Un nou val de murmure, ceva mai joase de data asta, 
străbate sala Tribunalului din Bucureşti. Avocatul apărării se 
ridică în picioare şi îşi începe pledoaria. 

— Clienta mea a fost minţită şi dvs., onorată Instanță, aveţi 
acum această dovadă indubitabilă. 

Avocatul se întoarce şi arătă cu braţul întins mulţimea 
înghesuită în spatele balustradei din fundul sălii. 

— Aceşti oameni care îl huiduie şi îl fluieră pe Horia 
Pavelescu nu se înşală! Este adevărat că ei aparţin aceleiaşi 
clase sociale ca şi Magdalena Savu, dar au venit aici, astăzi, cu 
un mesaj clar, exprimat printr-o atitudine fermă. Ei vă 
semnalează că s-au înmulţit excesiv cazurile de femei seduse, 
abandonate sau înşelate, în buna lor credinţa, de către unele 
persoane din înalta societate. Nu facem un proces politic acum, 
pentru că Magdalena a comis o crimă, într-adevăr! Dar ce altă 
soluţie avea o femeie cu un copil în burtă, ajunsă la capătul 
răbdării? Să-l crească singură într-o lume plină de prejudecăţi? 
Nu vreau să fiu înţeles greşit, eu nu fac apologia asasinatului ca 
rezolvare a unei dileme dramatice! Dar care erau celelalte 
alternative ale clientei mele? Fiecare dintre dvs. ce ar fi ales 
dacă s-ar fi aflat într-o asemenea situaţie imposibilă? 

In loja aristocraților, atât mama victimei, cât şi mama lui 
Horia Pavelescu au început să plângă încet, ştergându-şi 
lacrimile cu batiste negre. 

— Magdalena a ucis, este adevărat (repetă avocatul apărării, 
într-o tăcere mormântală), dar la acest act a împins-o 


disperarea fără margini, produsă de minciunile lui Horia 
Pavelescu, care poate fi considerat drept autor moral al acestui 
asasinat! In ceea ce o priveşte pe acuzată de astăzi, se poate 
spune că şi-a primit pedeapsa din partea lui Dumnezeu... Căci, 
după cum aţi aflat, tocmai copilul pe care dorea să-l protejeze, 
căruia voia cu orice preţ să-i ofere un tată şi de dragul căruia a 
fost în stare să comită chiar şi o crimă, ei bine, tocmai acest 
copil a murit chiar în clipele următoare faptei comise de 
disperata mamă, din cauza unui avort spontan, provocat de 
emoția care a cuprins-o pe biata femeie! Mai mult decât atât, 
Justiţia Divină, şi nu cea lumească, a pedepsit-o, încă o dată, pe 
Magdalena, care ştie acum, ca şi dvs., că nu va mai fi niciodată 
mamă, din cauza avortului! 

Onorată Instanță, în sala istorică a acestui Tribunal, astăzi, în 
această boxă ar fi trebuit să se afle doi acuzaţi! Dacă vrem cu 
adevărat să facem dreptate, atunci trebuie să recunoaştem că 
lângă Magdalena Savu ar fi urmat să stea şi Horia Pavelescu... 
Dar acest bărbat, audiat doar ca martor, este - tragică ironie a 
sorții! - liber acum. Liber să cucerească alte femei tinere şi 
naive, liber să-şi trăiască viaţa... Liber chiar să se 
recăsătorească, dacă vrea, fiindcă destinul acestei nefericite 
acuzate l-a ajutat, iată, pe infamul bărbat să se debaraseze la 
momentul oportun de prima soţie. Aşa stând lucrurile, aveţi de 
gând să o condamnaţi pe Magdalena Savu, vreau să spun 
numai pe ea, singură? Sau îi recunoaşteţi măcar dreptul la 
circumstanţe atenuante, dacă nu chiar la... achitare? 

În sala izbucnesc strigăte patetice, adresate Completului de 
Judecată: „Eliberaţi-o! Eliberaţi-o!”. În aşa-numita lojă a 
aristocraților, Horia Pavelescu şi părinţii săi stau cu privirile în 
pământ, muţi de ruşine. Completul se ridică şi părăseşte sala, 
într-un vacarm general, iar Magdalena Savu plânge în hohote, 
singură, în boxa acuzaților... 

A fost condamnată la doar 10 ani de închisoare. 


ŞAMPANIA MORTALĂ 


Ultima cupă de şampanie. Cu cianură de potasiu. De 
Revelion, în 1938. S-a întâmplat în blocul care găzduieşte 
Teatrul „Nottara”! 

Puţini bucureşteni care trec pe lângă blocul ce găzduieşte 
Teatrul „Nottara” cunosc tragedia pe care a găzduit-o în anul 
1938, la puţin timp după ce acesta a fost terminat. O mare 
personalitate în lumea arhitecturii era îndrăgostit de o 
frumoasă actriţă din Bucureşti. Nu este important nici numele 
artistei, nici al teatrului pe a cărui scena fermeca publicul cu 
frumuseţea ei ieşită din comun. Ca semn al iubirii ce i-o purta, 
arhitectul îi dăruieşte un apartament în casa nouă şi frumoasă. 
Mult mai tânără decât protectorul ei, femeia îl subjugase şi cu 
măiestria cu care îi aducea ofrande zeului Eros. Omul avea o 
cheie de la apartamentul actriţei, cheie pe care o folosea ori de 
câte ori dorul îl mâna către aleasa inimii sale. 

Era spre sfârşitul anului, când arhitectul i-a spus amantei 
sale că va lipsi vreo două săptămâni din Capitală. Chipul 
frumoasei s-a întunecat pentru câteva clipe de un nor ce s-a 
dovedit trecător. Cu o voce de copil alintat l-a rugat „să nu mă 
laşi prea mult singură”. Apoi i-a zâmbit şi l-a sărutat îndelung. 
Cu gândul la cea care îl aştepta în frumosul sau apartament, 
bărbatul cu părul nins şi-a comprimat la maximum rezolvarea 
treburilor şi după numai trei zile s-a înapoiat la Bucureşti. De la 
gară s-a dus direct la iubita lui, fără a o preveni telefonic, aşa 
cum făcea de obicei. A introdus cheia în broască şi a intrat. 
Încă din taxiul care îl ducea spre iubita lui trăia bucuria pe care 
i-o va provoca surpriza venirii lui neaşteptate. Şi, într-adevăr, 
surpriza a fost teribilă şi de ambele părţi. 

Frumoasa şi iubitoarea lui amantă gemea de plăcere în 
braţele unui alt bărbat. Frumoasele ei picioare îi păreau 
monstruoase la lumina veiozei. Cu paşi uşori, amortizaţi de 
covorul gros, bărbatul se apropie de pat, astfel că amorezii nu 
au sesizat prezenta la doi paşi a arhitectului. Când, în sfârşit, 
încleştarea lor amoroasă a luat sfârşit şi epuizați au putut 
vedea limpede în jurul lor, chipeşul amant s-a ridicat uluit, şi-a 
căutat precipitat hainele şi a şters-o, temându-se de eventualele 
urmări neplăcute. Arhitectul continua să privească femeia din 
faţa lui, întinsă indecent în pat, care îşi acoperea speriată 


goliciunea. În mintea lui, nopţile de fericire din braţele ei se 
derulau precum un film văzut cu ochii altcuiva. Privea impasibil 
la femeia pe care o numise până atunci „zeiţa şi stăpâna mea 
absolută”. Ca şi cum nu s-ar fi întâmplat nimic, s-a îndreptat 
apoi spre uşă vorbindu-i liniştit: „Eşti cu mult mai tânără ca 
mine, te înţeleg”. Femeia, cu faţa schimonosită de frica şi 
lacrimi, încerca să ceară iertare, dar nu reuşea să articuleze un 
cuvânt. „Calmează-te, ne vedem în seara de Anul Nou, voi veni 
mai devreme.” 

Până la Revelion mai rămăseseră câteva zile. Seara de seară, 
arhitectul îi telefona ca şi până atunci. Parcă nu se întâmplase 
nimic. Femeia îşi revenise din şoc şi acum încerca să-l convingă 
pe tomnaticul ei amant că îl iubeşte, chiar mai mult ca 
„îinainte”. „Am vrut să mă sinucid, nu-mi pot ierta uşurinţa cu 
care l-am primit în casă pe aventurierul acela care m-a siluit în 
mod perfid. Mă crezi, iubitule?” „Să uităm, a trecut, desigur că 
te cred.” Amanta începuse să se convingă că binefăcătorul ei o 
iertase. 

Alo, sunt arhitectul! Trimiteţi să ia cadavrul! 

În seara de Revelion, încărcat cu delicatese: somon, caviar, 
mezeluri fine, şampanie etc., plus un colier pentru zeiţa lui, 
arhitectul îşi făcu apariţia. „Să facem o partidă de amor aşa 
cum ştim numai noi”, îi propuse actriţa. Bărbatul se declară de 
acord. Apoi actriţa îl lăsă, mergând să facă un duş. Când s-a 
întors din eleganta sala de baie, arata splendid. Bărbatul 
umpluse între timp paharele cu şampanie. 

Ceasul sună de 12 ori. Ciocniră şi sorbiră din şampanie. 
Trecură doar câteva clipe şi femeia se albi la faţă brusc şi căzu 
trăsnită pe covor. Omul nu părea deloc surprins. Puse mâna pe 
receptor şi ceru legătura cu chestorul Capitalei. „Bună seara, 
mă bucur că v-am găsit, domnule chestor. Este seara de 
Revelion şi nu prea mă aşteptam să fiţi la birou. Sunt 
arhitectul... Trimiteţi vă rog Ambulanţa să ridice cadavrul unei 
femei din blocul... apartamentul... Vă voi da explicaţii la 
chestură.” _ 

Cauza morţii fu stabilită repede. In timp ce femeia făcea duş, 
pregătindu-se pentru revederea cu protectorul ei, acesta îi 
turna discret, dintr-un pliculeţ minuscul, o doză de cianură de 
potasiu ce se ştie că este greu de recunoscut în băutură. Are 
chiar o aromă plăcută, de migdale amare. 


Procesul a provocat mare vâlvă în Bucureşti. „Bine i-a 
făcut!”, susțineau unii. „Orice i-ar fi făcut femeia, nu avea 
dreptul să-i ia viaţa”, replicau alţii. Apărătorul arhitectului a 
fost celebrul Ionel Teodoreanu, care a făcut asistenţa să 
plângă. Pledoaria a fost într-adevăr teribilă. A obţinut 
achitarea. Magistraţii tratau într-un mod deosebit cazurile de 
acest gen, acordându-le circumstanţe atenuante. „Emoţia 
vederii iubitei, făcând dragoste cu un oarecare, l-ar fi putut 
omorî. Pe cine? Pe protectorul ei. Oricum, autorul este un om 
sfârşit sufleteşte, chiar dacă fizic a reuşit să supravieţuiască 
acestei încercări”, rosti în finalul pledoariei sale faimosul 
avocat. 


GLOANŢELE „AU SPĂLAT” PĂCATUL 
UNEI IUBIRI... „RUŞINOASE” 


Să ne întoarcem în timp, cu 70 de ani în urmă. Din colbul 
arhivelor, un dosar cu câteva file îngălbenite ne dezvăluie o 
tristă poveste de dragoste, de-a dreptul incredibilă pentru zilele 
noastre. Era 29 aprilie 1934, când în punctul numit 
„Irigonomentru”, din  Teiuşul Caransebeşului, au fost 
descoperite două cadavre, ambele împuşcate în cap, alături 
aflându-se un revolver marca Buldo, calibru 9 şi două tuburi 
goale. 

Din cercetările efectuate de Comisariatul de Poliţie 
Caransebeş, s-a constatat că: „Tânărul Konig Adam, de 19 ani, 
a avut relaţii de dragoste cu Elisabeta Wallner, de 18 ani, 
aceasta rămânând dezvirginată şi de ruşinea care au făcut-o 
părinţilor, au găsit calea să se sinucidă amândoi” - se 
menţionează în raportul către Chestura Poliţiei Lugoj. Cu 
ocazia percheziţiei corporale, la Konig Adam s-a găsit o 
scrisoare de bun rămas, adresată părinţilor, fraţilor şi 
neamurilor, semnată de ambii sinucigaşi. Într-un portmoneu s-a 
mai găsit o hârtie pe care scria în limba germană: „Iubit 
împreună şi murit împreună. Liszi şi Adam”. 

De aici reiese că a fost dragoste mare! 

Comisarul-ajutor Petre Vasilescu a audiat mai multe 
persoane, printre care şi pe fratele sinucigaşei, Speichert 
Francisc, care a declarat: „În dulapul sorei mele am găsit un 
bileţel din care reiese că fata îşi ia rămas bun de la părinţi şi îi 
roagă să o ierte pentru ruşinea pe care a făcut-o şi că nu poate 
să dea ochii cu ei deoarece timpul este prea scurt. Şi pentru că 
din cei şapte copii pe care mama ei îi are, nimeni nu i-a făcut 
aşa ruşine mare cum a făcut-o ea şi mai bine îşi ia rămas bun şi 
moare”. 

În continuare, Speichert Francisc arată: „Sora mea, Elisabeta 
Wallner, a venit de la părinţii mei la mine în Caransebeş, pe 
Str. Ardealului nr. 2, pe ziua de 1 martie 1934, pentru a-mi face 
de mâncare, deoarece soţia mea legitimă m-a părăsit. Sunt 
frizer şi am local, unde venea des tânărul Konig Adam, care era 
bun prieten cu o calfă de-a mea. Nu am bănuit că aceste vizite 
erau mai mult pentru sora mea Elisabeta. De-abia astăzi am 
aflat de la lume cum că sora mea, în loc să se ducă, după cum 


îmi spunea, la mătuşa ei din Caransebeşul Nou, îşi dădea 
întâlniri cu tânărul Konig în Teiuşul Caransebeşului, unde 
stăteau câteva ore. De aici reiese precis că între ei a fost 
dragoste mare”. 

În acelaşi dosar se afla şi declaraţia tatălui sinucigaşului, 
Konig Erich, domiciliat tot în Strada Ardealului nr. 2, care prin 
dezvăluirile sale confirma premeditarea faptei săvârşită de fiul 
său. „In ziua de 26 aprilie 1934, fiul meu era tare trist şi a venit 
la mine să-mi dea o pălărie, spunându-mi că mi-o lasă să o am 
suvenir de la el, deoarece peste două zile pleacă. Intrigat de 
aceasta vorbă, i-am spus că nu are nimic. În ziua de 28 aprilie, 
băiatul meu mi-a comunicat că pantofii galbeni, o haină şi doi 
pantaloni să-i dau fratelui său mai mic, căci lui nu-i mai trebuie. 
La care eu i-am răspuns că face o prostie sau a înnebunit. Ela 
persistat şi a spus că nu mai are timp şi pleacă. Eu văzând 
încăpăţânarea lui i-am spus că dacă pleci să-ţi iei şi actele cu 
tine. La care, enervat, mi-a ripostat că el unde se duce nu-i 
trebuie nimic, nici acte. După-amiaza, pe la ora 2:30 a plecat. 
Nu l-am mai văzut decât la morgă.” 

Să revenim în zilele noastre. Desigur, bătrânul comisar, 
procurorul criminalist şi medicul legist au trecut de mult în 
lumea celor drepţi. Totul a rămas doar amintire. Chiar şi 
sinucigaşii, răpuşi de gloanţe, au devenit un „film voalat”. 
Probabil, sunt prea puţini aceia care îşi aduc aminte de Liszi şi 
Adam. În împrejurările actuale, poate, i-am fi cunoscut ca o 
familie fericită, la senectute, înconjurați de copii, nepoți şi 
strănepoţi. Nu trebuie să uităm însă perceptele morale ale 
acelor vremuri îndepărtate, care şi-au spus cuvântul. Tragic. 

Explicații 

„Tânărul Konig Adam, de 19 ani, a avut relații de dragoste cu 
Elisabeta Wallner, de 18 ani, aceasta rămânând dezvirginată şi, 
de ruşinea care au făcut-o părinţilor, au găsit calea să se 
sinucidă amândoi” - Raportul Poliţiei 

Ultima ceartă 

„La care eu i-am răspuns că face o prostie sau a înnebunit. El 
a persistat şi a spus că nu mai are timp şi pleacă. Eu văzând 
încăpăţânarea lui i-am spus că dacă pleci să-ţi iei şi actele cu 
tine. La care, enervat, mi-a ripostat că el unde se duce nu-i 
trebuie nimic, nici acte” - Tatăl sinucigaşului 


Morala vremii 
„Chiar şi sinucigaşii, răpuşi de gloanțe, au devenit un «film 
voalat». Probabil, sunt prea puţini aceia care îşi aduc aminte de 
Liszi şi Adam. În împrejurările actuale, poate, i-am fi cunoscut 
ca o familie fericită, la senectute, înconjurați de copii, nepoți şi 
strănepoţi. Nu trebuie să uităm însă perceptele morale ale 
acelor vremuri îndepărtate, care şi-au spus cuvântul”. - Epilog 


S-A ÎNSURAT, A UCIS ŞI VA PĂTIMI 
DE DRAGUL SOACREI! 


Zilele acestea s-a petrecut în Cuciurul Mare de lângă 
Cernăuţi o zguduitoare dramă familială, în condițiuni ce 
pasionează la exces opinia publică locală. 

Tânărul sătean Nicolae Lesaniuc de 22 de ani, căsătorit cu 
fiica lui Leonte Bratcu, întreținea relaţiuni vinovate cu soacra 
sa şi între ei se stabiliseră cu timpul asemenea raporturi de 
ataşament, încât tânărul ginere ajunsese involuntar un 
instrument docil în mâinile soacrei. 

Stingherită în desfăşurarea acestor raporturi de prezenţa 
soţului ei, soacra şi-a convins ginerele-amant să-l suprime pe 
Leonte Bratcu. Robit de pasiunea sa faţă de soacră, Nicolae 
Lesaniuc n-a stat prea mult pe gânduri şi într-una din nopţile 
trecute şi-a împuşcat socrul prin geamul odăii unde acesta 
dormea. 

Transportat a doua zi la spital, Leonte Bratcu a sucombat 
după două zile de chinuri groaznice, glontele perforându-i 
stomacul, intestinele şi rinichii. 

Postul de jandarmi din Cuciurul Mare l-a descoperit pe 
ucigaş, pe care l-a arestat împreună cu netrebnica soacra, 
autoarea morală a asasinatului. Cu actele dresate, cei doi 
amanti au fost înaintați Parchetului din Cernăuţi. 

Într-o primă declaraţie, tânărul Lesaniuc a mărturisit 
domnului prim-procuror Axente Volosciuc că nu s-a însurat de 
dragul nevestei, „care-i cam pocită”, ci de cel al maică-sii, pe 
care o iubea de mai multă vreme. 

(„Universul”, 9 iunie 1932) 


PREA CUVIOSUL STAREȚ AMBROZIE 
O IMPUȘŞCA PE MAICA CORNELIA, 
AMANIA SA 


În judeţul Neamţ sunt numeroase schituri şi mănăstiri locuite 
de călugări şi maici care, dezgustaţi de viaţă, s-au hotărât la o 
viaţă monahală, departe de cele lumeşti. După cum se vede 
însă, izolarea nu schimbă cu nimic pasiunile de care fuge tagma 
monahală. 

Aşa, printre mănăstiri, sunt două mari apropiate: Schitul 
Ţibucani, în care sălăşluiesc câţiva schivnici, şi mănăstirea de 
maici Războieni. Starețul schitului, călugărul Ambrozie 
Florescu, în etate de 50 de ani, întreținea de multă vreme 
legături amoroase cu maica Cornelia Ojica, de 28 de ani, de la 
Mănăstirea Războieni. Aceasta venea la schit ori de câte ori era 
chemată de Cuvioşia Sa şi rămânea tot timpul nopţii în chilia lui 
de pustnic. În zorii zilei se furişa, ca să nu fie văzută de ceilalţi 
fraţi. Totuşi, se cunoşteau legăturile lor. 

În schimbul orelor de dragoste pe care i le oferea din belşug 
„sora” Cornelia, „fratele” Ambrozie o mulțumea cu daruri de 
bani şi diferite alte obiecte de mică valoare. Cu câteva seri în 
urmă, stareţul a trimis un om la Mănăstirea Războieni ca să 
înştiinţeze pe călugăriţă că „Prea Cuviosul e dispus s-o 
primească”. 

Călugăriţa se conformă invitaţiei şi se duse să-şi facă vizita 
obicinuită. După o noapte de dragoste, în zorii zilei, Ambrozie 
Florescu puse mâna pe un revolver şi, îndreptându-l spre 
Cornelia Ojica, trase un foc. Glontele pătrunse în regiunea 
intercostală stângă, cu doi centimetri deasupra inimii, ieşind 
prin spate. După comiterea faptului, călugărul criminal a 
dispărut, fără să i se poată da până astăzi de urmă. 

Victima a căzut în nesimţire. Revenindu-şi, a izbutit să se 
târască până în curtea schitului, unde, fiind observată, a fost 
transportată la spitalul din Războieni. Acolo, după ce i s-a luat 
interogatoriul, a declarat că spre dimineaţă a avut un schimb 
de cuvinte de ocară cu amantul ei. Acesta susţinea că, în lipsa 
lui din chilie, ea se furişa şi îi fura bani. Fiind contrazis de 
călugăriţă, Ambrozie s-a înfuriat şi a împuşcat-o. 

Declaraţiile ei par oarecum neverosimile. Se bănuieşte că 


motivul tentativei de crimă a fost gelozia. 
(„Universul”, 11 iulie 1932) 


L-AU OMORÂT FIINDCĂ S-A ÎNSURAT 
CU CINE NU TREBUIE 


Lucrătorul de pădure Mathias Helmer, din comuna Putna 
(Rădăuţi), avea trei feciori: Frantz, Heinrich şi Johan, dintre 
care Johan se căsătorise în contra voinţei părintelui său şi a 
întregii familii cu fata Rosa Greif, din Gara Putnei. Această 
căsătorie a avut, drept urmare, o pasionantă duşmănie între 
tânăr şi familie. Pretextând că Johan şi-ar fi însuşit pe nedrept o 
fâşie dintr-un teren al fraţilor săi, aceştia, împreună cu tatăl 
lor, s-au hotărât să-l omoare, pândindu-l pe Johan, când se 
întorcea seara de la lucru, din pădure. 

Potrivit planului mai înainte stabilit, numiții l-au aşteptat pe 
Johan la o cotitură a şoselei, unde, năvălind asupra acestuia, l- 
au omorât cu lovituri de secure. 

După comiterea odioasei crime, asasinii s-au îndreptat spre 
casa lui Johan, cu intenţia de a omori şi pe soţia lui. Rosa 
Helmer, presimţind pericolul, s-a strecurat pe fereastră în 
întunericul nopţii, refugiindu-se la nişte rude din apropiere. 
Anunţat fiind postul de jandarmi, organele acestuia s-au pus în 
urmărirea criminalilor, arestându-i pe toţi trei şi înaintându-i cu 
actele dresate la Parchetul din Rădăuţi. 

(„ Universul”, 13 august 1932) 


UCIGAŞUL, DEMASCAT PRIN 
SPIRITISM 


Anul 1940. Ajunul Crăciunului. Crimă oribilă în preajma 
Gării de Nord. Poliţia, neputincioasă. Cazul avea să fie 
rezolvat patru ani mai târziu, graţie celebrului iluzionist 
Tihanhi, care a chemat la poveşti spiritul victimei. 
Comisarul Tandin ne relatează aceasta istorie incredibilă. 


În decembrie 1940 aveam şase ani. Eram o fetiţă frumuşică 
şi fericită, căci, dacă stau să mă gândesc bine, atât am fost 
fericită, şase ani. Atunci, mama avea doar 23 de ani. De vreun 
an de zile, se despărţise de tata, care plecase la altă femeie. 
Bunica mi-a povestit mai târziu ca între mama şi tata fusese 
dragoste mare. Mama avea 15 ani când l-a cunoscut pe tata, pe 
atunci student la Litere. Fiind o lichea destul de chipeşă, a 
sedus-o pe mama şi a rămas însărcinată. 

De nevoie, a fost obligat să se căsătorească cu ea, deşi el nu 
avea decât 20 de ani. A devenit ziarist la Curentul, era deştept, 
dar, din punct de vedere moral, era o secătură. Îşi cheltuia 
banii la cursele de cai şi, fiindcă era şi textier la Teatrul 
„Lănase”, îşi pierdea nopţile cu toate balerinele, pe care le 
plătea cu bani grei. În schimb, de mine şi de mama nu avea nici 
o grijă. Şi într-o zi a plecat definitiv, s-a mutat la o altă femeie. 

Misteriosul ofiţer 

Mama a fost nevoită să-şi ia serviciu. Avea doar patru clase 
primare, dar şi-a găsit, cu greu, un post de dactilografă la o 
bancă. Şeful ei, director adjunct, era trecut de 50 de ani şi 
văduv. Cum a văzut-o pe mama, a şi angajat-o, dar s-a şi 
îndrăgostit nebuneşte de ea. De-atunci, am început s-o ducem 
foarte bine, căci nenea [Iulian (aşa îi ziceam noi), ne ajuta cu 
bani; mie îmi aducea cutii de ciocolată fină de la Cofetăria 
„Capşa” şi rochiţe colorate. Mamei îi cumpăra rochii elegante, 
parfumuri. Şi era hotărât s-o ia de nevastă, chiar aşa, cu copil, 
căci se ataşase de mine şi eu de el. Mereu o grăbea cu divorţul. 
Bineînţeles că mama nu îl iubea, îi explica bunicii că este 
bătrân şi o sufoca cu dragostea şi gelozia lui. Ea se culca cu el 
doar din obligaţie, căci ne întreținea pe toţi. 

Tânără fiind, mama s-a încurcat, între timp, cu un tânăr 
ofiţer, bărbat frumos, dar şi el o altă lichea. Se întâlneau 


amândoi pe ascuns, într-o garsonieră, unde stătea el. Mama, 
sinceră, i-a spus ofițerului că are o fetiţă de crescut şi de aceea 
trăieşte şi cu un tip care o întreţine, deşi îl iubeşte doar pe el 
cu adevărat. L-a rugat, aşadar, să nu-i ceară să se despartă de 
babalâc. Bunica ştia de legătura lor şi o înţelegea, dar aflase că 
ofiţerul, pe care-l chema Andrei, îi făcea scene cumplite de 
gelozie, deşi nu avea de gând s-o ia de nevastă, o voia doar ca 
amantă. Şi, bineînţeles, fără copil. Aşa că, într-o zi, ea l-a 
anunţat pe ofiţer că se desparte de el; nu mai voia să trăiască 
cu doi amanti. În plus, terminase divorţul cu tata. Între ei a 
avut loc atunci o ceartă teribilă, cu ameninţări. 

Totul se întâmpla în decembrie 1940. La 23 decembrie 1940, 
în timp ce venea acasă de la serviciu, pe la ora 18:00, pe o 
străduţă din spatele Gării de Nord din Bucureşti, unde locuiam, 
mama a fost găsită împuşcată. Fusese împuşcată în burta şi 
încă mai trăia. Mătuşa mea, sora mamei mele, a stat la 
căpătâiul ei două zile şi două nopţi, dar ea nu mai recunoştea 
pe nimeni. Au venit şi de la poliţie, cu speranţa că mama îşi va 
reveni măcar o clipă, pentru a le spune cine a tras în ea. Dar 
degeaba, a închis ochii, ducând secretul cu ea, în mormânt. 

Au început cercetările. L-au interogat întâi pe tata, dar s-au 
lămurit repede poliţiştii. Tata nu avea nici un motiv s-o ucidă, 
avea deja altă nevastă, şi avea şi copii. Apoi au aflat imediat de 
amantul mamei, şeful ei, Iulian. Ziceau poliţiştii ca el ar fi avut 
motive s-o împuşte, din gelozie, la gândul că l-ar părăsi pentru 
un altul mai tânăr. Dar s-a probat cu vreo zece martori că el, 
între orele 16:00 şi 20:00, fusese la bancă, iar la ora 18:00 era 
chiar în plină şedinţă. I s-a dat drumul. Cercetările s-au 
încheiat, nu fusese găsit criminalul, tot ce se ştia precis era că 
fusese o crimă pasională, nu i se luase nimic, iar cel care 
trăsese o făcuse din răzbunare, şi a vrut ca ea să sufere, altfel 
ar fi tras direct în inimă. 

Bunica n-a suflat o vorbă despre ofiţer, deşi ştia cum îl 
cheamă şi unde stă. Mi-a povestit mai târziu, când m-am făcut 
mai mare, că nu a vrut să ştie lumea ca ea avusese doi amanți, 
fiindcă ar fi fost socotită o destrăbălată. Şi aşa am rămas fără 
mamă, la vârsta de şase ani. După doi ani, a murit şi tata, de 
tuberculoză; eram orfană. Locuiam în aceeaşi casă cu bunica, 
dar şi cu sora mamei care divorțase. 

Criminalul trăia liniştit cine ştie pe unde. Până în noiembrie 


1944, când s-a întâmplat ceva... Mătuşa, care era 
manichiuristă, începuse să aibă cliente bune de la Şosea. 
Veniseră comuniştii la putere şi în toate vilele locuiau acum, cu 
nevestele lor, ştabii comunişti. Iar noile cucoane îşi aduceau 
acasă coafeze şi manichiuriste, trăiau pe picior mare. Într-o 
seară, mătuşa a aflat de la o clientă că a venit în ţară un mare 
iluzionist, Tihanhy, şi dădea spectacole de iluzionism la circ. Şi 
a mai aflat că peste trei zile va veni însoţit de un medium, într- 
una din vile, şi pe ascuns va face nişte şedinţe de hipnoză cu 
mediumul, care putea să cheme morţii. 
Şi mama i-a răspuns! 

Onorariul era foarte mare, dar mătuşa nu s-a lăsat până nu s- 
a împrumutat de bani, ca să-l poată plăti. Nu ştia mai nimic 
despre hipnoză, dar şi-a făcut curaj şi i-a spus femeii căreia îi 
făcea manichiura că ar vrea să participe şi ea la o şedinţă. 
Vroia să vorbească cu sora ei, care murise împuşcată. l-a spus 
povestea tristă a mamei mele şi clientei sale i s-a făcut milă de 
ea şi i-a făcut o programare. Voia măcar să-i audă glasul. Nu i-a 
spus bunicii nimic şi, oarecum înfricoşată, s-a dus peste trei 
seri acolo, în vilă. Când i-a venit rândul să intre, mediumul era 
în transă, stătea nemişcat deasupra mesei şi, culmea, era un 
bărbat. S-a speriat, dar a strigat-o pe mama: „Ricuţo, mă 
auzi?”. Şi mama i-a răspuns, era chiar glasul ei. A rugat-o să 
aibă grijă de mine şi i-a spus lucruri de care mătuşa habar nu 
avea, căci ea nu ştia că mama se iubise şi cu un ofiţer, ea ştia 
doar de lulian, bancherul. „Andrei m-a împuşcat, deşi era 
întuneric l-am văzut şi i-am văzut şi cicatricea de la mâna 
dreaptă, în care ţinea pistolul. Acum a fugit la părinţi, la ţară, şi 
a ascuns pistolul în podul casei tatălui lui. Răzbună-mă, sufletul 
meu n-are linişte, am murit în chinuri”. Apoi a oftat şi a tăcut. 
Mătugşa a plecat plângând. 

Deşi trecuseră patru ani de la crimă, ea şi bunica s-au dus la 
poliţie şi l-au reclamat pe ofiţer. Bineînţeles că mătuşa nu a 
spus poliţiei de unde aflase toate datele. S-au făcut iar 
cercetări, i s-a aflat numele întreg, în ce sat locuiau părinţii lui 
şi s-au dus direct la el. Locuia într-adevăr acolo şi, aşa cum 
spusese biata mamă, avea o cicatrice la mâna dreaptă. Pistolul 
l-au găsit în pod. Poliţiştii au întrebat-o pe mătuşă de unde ştie 
despre el atâtea lucruri, iar ea a spus că de la bunica. Bunica, 
din povestirile mamei, ştia că are o cicatrice la mâna dreaptă, 


că părinţii lui sunt ţărani din satul Ciocârlia de Jos. Mama îi 
spunea tot, şi locul unde se iubeau ei pe ascuns, să nu ştie 
Iulian, celălalt amant. 

Poliţia a certat-o pe bunica, fiindcă nu a spus totul atunci, în 
1940. „De frică şi de ruşine, maică”, a zis bunica. 


TRAGEDIA DE LA „CARLION” 


O teribilă dramă s-a consumat într-unul din apartamentele 
blocului bucureştean Carlton, înainte ca acesta să se 
prăbuşească, datorită cutremurului din septembrie 1940. 

Căpitanul, un bărbat frumos, bine făcut, înzestrat cu o 
inteligenţă lucidă, poseda o însuşire superioară tuturor 
celorlalte virtuţi: avea un caracter deosebit, era generos, 
săritor, cinstit şi demn. Cu Eliza se însurase nu de mult. Era 
prin '39, perioada în care tara trecea prin mari frământări. 
Ofițerii de carieră erau trimişi în regimente dislocate în 
apropierea frontierelor. Deci şi căpitanul lipsea lungi perioade 
de acasă, tocmai când simţea nevoia să fie mai mult alături de 
femeia cu care se căsătorise din dragoste. 

Din păcate, frumoasa şatenă cu ochii negri scânteietori şi 
neastâmpăraţi, nu merita dragostea lui. În lipsa lui, avea un 
grup de prieteni cu care, seară de seară, găsea agreabile 
modalităţi de a-şi petrece timpul. Fie o partidă de pocher, fie o 
ieşire la un bar sau la un hipodrom, unde prinsese gustul 
pariurilor. Pe deasupra, începuse să consume droguri, cu 
regularitate. Era normal ca lipsa de bani să devină cronică. 
Norocul ei că se învârtea într-un cerc de prieteni bogaţi, care o 
împrumutau fără să-şi facă complexe. Unii chiar se prefăceau 
că uită de datoriile Elizei. Mai ales că femeia le spusese 
intimilor, cu francheţe, că nu poate răbda mai mult de câteva 
zile fără „amor”! Or Fănel pleca cu lunile... Se zvonea şi că-i 
nimfomană, şi că pentru ea nu conta cu cine era în pat: 
chelneri, comisionari, patroni de magazine de pe unde-şi 
cumpăra marfă „pe credit”, ba chiar şi ordonanța căpitanului! 

Datorii la pocher 

La epistolele pe care le primea aproape zilnic de la soţul său, 
aflat departe, în Moldova, scrisori pline de declaraţii pătimaşe 
de dragoste, Eliza răspundea superficial, cu fraze drăgălaşe de 
copil alintat, lapidar, dar neomiţând, în final, să-i ceară bani. 
„Dar să fie mai multişori, «pisoiaş», pentru că fetiţa ta are nişte 
datorii de onoare la pocher. E singura mea distracţie cu care 
îmi mai umplu timpul, însă am avut ghinion! Ştii doar ca tu eşti 
port-bonheurul meu. De câte ori nu eşti lângă mine pierd! Prea 
rar câştig câte ceva, dar acum datorez 10.000 lei”. Ofiţerul, 
cunoscut tuturor pentru probitatea sa morală, avea oroare de 


împrumuturi. N-avea însă ce face, căci era onoarea soţiei sale 
în joc şi îi trimise suma solicitată. 

Urmară şi alte cereri. Ghinionul nu se dezlipea de Eliza! Iar 
banii se pulverizau, de fapt, nu numai la pocher, unde 
cacialmalele copilăreşti se plăteau, ci şi la ruletă şi mai ales pe 
droguri, de care nu se mai putea lipsi. Disperat, nemaiavând de 
la ce prieteni să mai împrumute bani, ofiţerul ajunsese la un 
cămătar. Acesta voia dobânda 100%. Câteva rate le-a plătit. 
Apoi a clacat. Nu mai avea un leu. Îl imploră pe zaraf să-l mai 
aştepte. „Pot să vă fixez un nou termen, dar apoi...”. Veni din 
nou vremea scadenţei. Ofiţerul încă nu avea banii. „Nu vă dau 
în judecată. Mă voi adresa mai întâi colonelului”. Şi îşi înfăptui 
ameninţarea. Dar Fănel era îndrăgit de toţi colegii şi superiorii 
săi. Comandantul regimentului rămase perplex când i se 
expuse situaţia. Promise imediat că va rezolva această 
problemă. Cu ajutorul ofiţerilor şi completând suma cu banii 
lui, comandantul achită datoria. Părinteşte, cu cuvinte bine 
alese, încercă să afle cauza nevoii continue de bani a 
căpitanului. Află astfel că are datorii neonorate la numeroşi 
ofiţeri. Însă nu reuşi să scoată un cuvânt mai mult pe această 
temă de la nefericitul căpitan. Curând, pe la jumătatea anului 
1939, un ofiţer a fost trimis de colonel cu o corespondentă 
confidențială la Bucureşti. Fănel îl rugă: „Te rog, fi şi 
mesagerul meu. Du-i soţiei mele banii ăştia şi aceste mici 
atenţii!” „S-a făcut Fănele!”, îi răspunse cu bunăvoință 
locotenentul, un tip venal, fără scrupule. Înainte de a pleca pe 
frontieră, acesta trăise cu Eliza. Deci, acum, femeia avea două 
motive să-i facă locotenentului Titi o primire deosebită: întâi că- 
i aducea mult aşteptaţii bani, doi pentru că era un element de 
noutate erotică. Se săturase de amanţii ocazionali şi meschini. 
„E un tip grozav la pat!”, reflectă ea. 

Un veritabil Mefisto 

La înapoiere, locotenentul Titi îi înmână căpitanului o 
scrisoare neobişnuit de plină de „dor şi dragoste” din partea 
Elizei. Era fericit. „Cum mai arata Eliza, draga Titi?” „Infloreşte 
colega, e splendidă! Se învârt mulţi în jurul ei, dar n-au nici un 
spor!”, surâse acesta misterios. 

Dar un nor umbri faţa frumoasă a căpitanului. Intrigant, un 
veritabil Mefisto, locotenentul făcu în aşa fel încât să ajungă la 
urechile căpitanului, indirect, groaznicul adevăr: că Eliza 


ajunsese o prostituată de lux, că se droga, că era plină de 
datorii ca urmare a pierderii unor sume fabuloase la pocher, că 
pe toţi furnizorii de la care procura cele mai scumpe delicatese 
îi răsplătea cu una sau mai multe partide de „amor” şi altele. 
Când auzi, căpitanul ceru imediat o permisie de 48 de ore. 1 se 
aprobă. 

Ajunse la Bucureşti în miezul nopţii. Pătrunse în 
apartamentul din blocul Carlton, unde-şi avea locuinţa. Orgia 
era în toi. Bărbaţi şi femei în pielea goală se ospătau culcaţi, 
unii vomaseră pe covoare. Pe Eliza o descoperi repede, în 
dormitor, în plină acţiune, de grup sexy. O săruta de zor în zona 
pubiană un tip în vârstă, căruia îi atârnau câteva rânduri de 
burţi, hidos. Scoase pistolul şi trase. Apoi şi-l lipi de tâmplă şi 
apăsă pe trăgaci. Muri imediat. 

Bizar a fost faptul că deşi atât de aproape, totuşi n-a nimerit- 
o pe Eliza. Dar exista un Dumnezeu acolo sus care vede tot! 
Eliza muri în acelaşi an, îngropată în dărâmăturile Carltonului. 
Cel puţin pe nefericitul ofiţer, teribilul seism din septembrie '40 
l-a răzbunat! 


ŞI-A TRIMIS AMANTUL ÎN PĂDURE, 
SĂ-I TAIE LEMNE ŞI BĂRBATUL 


În comuna Pipirig, din apropiere de Târgu-Mureş, femeia 
Anica, măritată cu Vasile Curcă, întreținea de vreo doi ani 
relaţii amoroase cu tânărul Grigore Niţă. Ca bărbatul să nu afle 
nimic, amanţii se întâlneau pe ascuns. Cum această situaţie nu 
le era destul de plăcută, femeia a plănuit asasinarea soţului. În 
acest scop, a aranjat o petrecere, invitând şi amantul, care era 
prieten cu bărbatul ei! 

După ce s-au ametit de băutură, femeia i-a trimis în pădure 
după nişte lemne. Lui Grigore Niţă i-a dat toporul, sfătuindu-l 
să nu mai stea pe gânduri şi să ucidă în pădure pe cel care stă 
în calea fericirii lor. 

Ajunşi în pădure, soţul, obosit, s-a întins cu faţa în sus. 
Amantul a profitat de această poziţie şi, cu ascuţişul toporului, 
i-a aplicat o puternică lovitură peste gât. Victima a încetat 
imediat din viaţă. Criminalul, după ce a tăiat câteva craci, s-a 
înapoiat cu ele liniştit acasă. 

Cadavrul fiind descoperit de nişte săteni care treceau pe 
acolo, a fost anunţat postul de jandarmi, care, în urma 
cercetărilor, i-a descoperit pe vinovaţi. Femeia Curcă şi 
amantul ei au făcut mărturisiri complete. 

(Universul, 13 septembrie 1932) 


CRIMINALI DE VÂRSTA A TREIA: 
MONTA ŞI-A UCIS FIUL CA SA-I IA 
NEVASTA 


Manolache V. Popa, zis Monta, de 80 ani, din comuna 
Drincea, jud. Mehedinţi, a fost reclamat de fiicele sale că a 
otrăvit pe fiul său, Constantin, de 33 ani, întrucât bătrânul avea 
legături de dragoste cu nora sa, soţia victimei. 

Din cercetările făcute de jandarmi reiese că bătrânul a prins 
o viperă, pe care a fiert-o, iar zeama a turnat-o în mâncarea 
fiului său. Domnul medic legist Ciurea, în urma expertizei 
făcute, a confirmat existenţa otrăvii în stomacul nefericitului 
Constantin. Cazul a produs mare senzaţie în toate comunele 
vecine. Bătrânul a fost arestat imediat şi predat Parchetului. 

(Universul, 2 septembrie 1935) 


UN MIRE SPINTECAT ÎN FAŢA 
MIRESEI 


În comuna Vorona (Botoşani) s-a săvârşit o crimă fioroasă. 
Flăcăul Mihai Toma a fost invitat la nunta consăteanului sau 
Costache Chetrariu. După ce a băut câteva pahare cu rachiu şi 
cu vin, Toma şi-a adus aminte că, pe vremuri, a fost îndrăgostit 
de actuala mireasa. Fără să-şi dea seama ce face (?!), el a pus 
mâna pe un cuţit şi s-a repezit la mire, spintecându-l. 

Nunta s-a transformat într-o încăierare generală, unii ţineau 
cu Toma, ceilalţi cu Chetrariu. Cu mare greutate, nuntaşii au 
fost potoliţi de autorităţi. Criminalul a fost arestat. După câteva 
ore de chin, mirele şi-a dat duhul. 

(Universul, 27 septembrie 1935) 


GELOZIE TRATATĂ CU... TOPORUL 


Cârciumarul Marin Comac, din comuna Bolintin-Deal, a fost 
orbit de nevasta sa, Ioana, care, într-un acces de gelozie, i-a 
azvârlit cu vitriol în ochi. Nefericitul orb, reîntors de la spital, a 
crezut că nevestei sale i-au trecut pandaliile şi a rugat-o să-i 
prepare o mămăligă. În momentul când apa a dat în clocot în 
ceaun, Ioana, fără să stea prea mult pe gânduri, i-a azvârlit 
ceaunul cu apă clocotită în cap. Nebun de durere, Marin Comac 
a luat toporul din locul unde se afla de obicei şi, cu o singură 
lovitură, dată cu sete, şi-a omorât nevasta. 

După crimă, Marin Comac a rugat un vecin să-l conducă 
până la postul de jandarmi, unde s-a predat. 

(Curentul, 20 octombrie 1935) 


DIN DRAGOSTE PENTRU TATĂ, ÎŞI 


UCIDE MAMA 


Rada Ceauşu din Optaşi (jud. Olt), după 20 de ani de 
căsătorie, timp în care a adus pe lume cinci copii, a găsit cu 
cale să-şi înşele soţul cu prietenul (?!) acestuia, Damian Burciu. 
Din această cauză Rada şi-a neglijat complet soţul, copiii şi 
gospodăria. 

Ion Ceauşu a descoperit ticăloasa purtare a Radei şi, din 
pricina aceasta, zilnic erau certuri între ei. Sub îndemnul 
părintelui lor, copiii îşi urau de moarte mama şi aşteptau 
momentul să-l răzbune pe tatăl lor. Rada, care se temea de 
furia acestora, s-a mutat definitiv la domiciliul amantului ei. 

După vreo două luni, timp în care i-a umplut sufletul de ură, 
Ion Ceauşu trimite pe fiul sau mai mare, Gheorghe, în vârstă de 
17 ani, să-l răzbune. Acesta, sub motivul că a venit s-o vadă, 
pătrunde în noua locuinţă a mamei şi, pe când Rada închidea 
uşa, fiul ei i-a împlântat de mai multe ori cuțitul în spate. 
Internată în spitalul din Slatina, Rada Ceauşu a murit după 
două zile. 

Fiul criminalului a fost arestat în Bucureşti, unde se 
refugiase la o rudă a sa. 

(Universul, 1 februarie 1936) 


MIRAREA FACTORULUI POSTAL 

19 decembrie 1962 

Pe la ora 11:00, factorul poştal Vasile Cristian, cu geanta 
plină de scrisori şi câteva ziare, şi-a început periplul pe la 
casele din comuna Valea Stanciului, județul Dolj, unde era şi 
renumit ca „vestitor”. 

Cei mai mulţi aşteptau scrisori de la cei dragi şi mai rar bani 
sau colete. În comună erau numai cinci pensionari, doi dintre 
aceştia fiind soții Dumitru şi Ioana Popescu, ambii în vârstă de 
72 de ani, învăţători renumiţi. Ei îi şcoliseră în primii ani pe toţi 
cei cu carte din zonă, purtându-li-se un deosebit respect. Şi tot 
ei deţineau unul dintre cele trei abonamente la ziare. În acea zi, 
intrând în curtea dascălilor săi, Vasile Cristian nu a zărit nici o 
mişcare. Uşa de la intrare fiind deschisă, omul a îndrăznit şi a 
pătruns înăuntru. Un tablou de groază!... 

Miliția intra în alertă 

Bătrânul învăţător zăcea mort în patul său, într-un lac de 
sânge. Soţia sa, de asemenea, în alt pat. Primul care a sosit la 
faţa locului a fost şeful de post, care a constatat că Ioana 
Popescu, deşi grav lovită la cap, încă respiră. A luat măsura 
transportării de urgenţă la spitalul din Craiova, dar bătrâna n-a 
mai avut şanse de supravieţuire. 

Soseşte echipa operativă de la regiunea de miliţie şi începe 
cercetarea propriu-zisă a locului faptei. Pe plita sobei din 
încăpere sunt găsite un topor şi un mai de spart lemne, ambele 
pline de sânge. Ele aparţineau victimelor. Comparându-se 
leziunile prezentate de cele două cadavre, în raport cu cele 
două obiecte purtătoare de urme de sânge, s-a putut stabili clar 
că Dumitru Popescu a fost ucis cu toporul, iar soţia sa, cu 
maiul. 

Amprente pe sticla de lampă 

Examinându-se lampa ce fusese găsită (ciudat!) în holul 
casei, pe sticla ei s-au identificat şi relevat două amprente 
digitale foarte clare şi, deci, apte de comparat. 

— Sunt urmele fiului meu adoptiv, el e criminalul!, a spus, cu 
lacrimi în ochi, preotul Alexandru Teodorescu, din aceeaşi 
comună, satul Greceşti. L-am înfiat pe Emilian şi i-am dat 
numele meu la vârsta de 6 ani, deoarece eu şi soţia mea nu am 
putut avea copii. Când s-a făcut mare, a început să fure, fiind 


internat într-o şcoală de corecție. leşind de acolo, a continuat 
să fure, ajungând astfel un parazit în vârstă de 24 de ani. 

Când rămânea fără bani, îmi vizita toate rudele, cărora le 
cerşea alimente şi bani, dar cel mai mult îi „tapa” pe părinţii 
mei. Ultima dată i-a vizitat în urmă cu o săptămână, respectiv 
pe data de 13 decembrie 1962. Văzându-l ce zdrenţăros era, 
mama şi tata i-au dat 300 de lei, pensia lor pe o lună, numai să 
nu-l mai vadă astfel. Când am aflat, i-am certat şi le-am spus că, 
indiferent de calitatea lor de bunici, le-ar putea periclita viaţa. 
Şi ceea ce am prevăzut acum o săptămână s-a întâmplat! 

Previziune 

Previziunea preotului Alexandru Teodorescu s-a adeverit 
întru totul, fiul său adoptiv fiind identificat, după amprentele 
lăsate pe sticla de lampă, ca fiind asasinul bunicilor săi! A fost 
dat în urmărire generală, prinderea sa fiind numai o chestiune 
de timp. A fost prins după două săptămâni, la Hotelul Cişmigiu 
din Bucureşti, unde cheltuia cei 700 de lei pe care îi furase de 
la victime. 

Anchetat, şi-a recunoscut vinovăția, spunând că în ziua de 13 
decembrie 1962, când a fost la „bunicii” săi, care au fost 
impresionați în ce zdrenţe umbla, a văzut unde aceştia păstrau 
banii şi de unde i-au dat 300 de lei: într-o carte ţinută sub 
saltea. Crezând că acolo se ascunde o comoară, a revenit în 
noaptea de 17-18 decembrie 1962 şi i-a ucis cu un topor şi un 
mai pe care le-a luat din curtea victimelor. Din păcate, în cartea 
respectivă nu se aflau mai mult de 700 de lei: asta era toată 
„averea” bătrânilor învăţători pe care i-a ucis cu o cruzime 
greu de descris!... 

Acest fioros criminal, o otreapă a societăţii, în ciuda 
eforturilor de a i se da de mic o instrucţie şi o educaţie aleasă, 
a fost condamnat la pedeapsă capitală - conform legislaţiei de 
atunci, sentinţa fiind executată. 


NU CU PARUL CI... CU PAHARUL 


1941 

În comuna Tazlău, satul Balcani, s-a comis o_oribilă crima, 
căreia i-a căzut victimă gospodarul Ion Leahu. Între acesta şi 
soţia sa, Ana, existau de mai multă vreme neînţelegeri din 
cauza relelor purtări ale femeii, care, de mai bine de doi ani, 
întreținea legături neîngăduite cu flăcăul Petre Ivu. 

Cum Ion Leahu era un om chibzuit şi muncitor şi reuşise să-şi 
agonisească o stare materială frumoasă, necredincioasei soţii 
nu-i venea la îndemână să se lepede de el pe căile legale ale 
divorţului. De aceea, a pus la cale uciderea lui, planul criminal 
întocmindu-l încă din toamna anului precedent. 

Tentative de asasinat 

Astfel, prin decembrie, când Leahu a plecat de acasă cu nişte 
şindrilă de vânzare la Bacău, amantul Petre Ivu şi flăcăul 
Constantin Prisăcaru, mânaţi de necredincioasa Ana, s-au 
aşezat la pândă între satele Basasti şi Pustiana spre a-l ucide. 
Planul era să răstoarne sania peste el, spre a da aparenţa unui 
accident. Spre norocul lui Leahu, sania, care-i fusese slăbită de 
acasă, se stricase înainte de a ajunge unde era aşteptat. Cu 
mare greutate s-a întors acasă. 

A doua încercare de a scăpa de soţ, de astă dată prin 
otrăvire, necredincioasa femeie a făcut-o în cârdăşie cu mamă- 
sa, Marița. Pe 10 februarie 1941, ele l-au momit pe Leahu la 
cârciuma lui Toderica Jungu, din sat. După ce l-au îmbătat până 
n-a mai ştiut de el, i-au dat cârciumăriţei o puternică doza de 
arsenic, spunându-i că-i o doctorie care-l face pe om să nu mai 
bea atât de mult, care doctorie să-i fie pusă în vin. 
Cârciumăriţei însă nu prea i-au mirosit a bine prafurile date şi 
le-a aruncat în curte. De aici le-a lins câinele săteanului Iftimie 
Hapchina, câine care a doua zi a fost găsit ţeapăn, cu labele 
răschirate în sus, lângă locul unde fusese aruncată otrava. 

În ziua de 18 martie, soţia lui Leahu, care-şi pusese în cap să 
rămână negreşit văduvă, s-a sfătuit din nou cu mama sa. După 
ce au şuşotit preţ de vreun ceas, au pus la cale un nou plan 
diavolesc. Când s-a înserat, s-au pus de l-au îmbătat iarăşi pe 
Ion, după care au solicitat încă o dată serviciile amantului Ivu şi 
ale prietenului său, Prisăcaru. Aceştia trebuiau să-l sugrume pe 
soţul Anei, în somn, în propria casă. Intâmplarea a făcut ca 


Prisăcaru, care aştepta nerăbdător să-l vadă pe gospodar cât 
mai repede adormit, a băut un litru de rom şi s-a îmbătat atât 
de rău, încât a căzut grămadă, astfel că nu mai era cu cine să 
se mai „lucreze”. 

L-a dat gata nu cu parul, ci cu paharul 

A patra încercare, şi cea de pe urmă, a fost pusă la cale de 
Ana Leahu în ziua de 18 martie, când soţul ei a plecat să 
cumpere nişte brazi de la Ocolul Silvic Tazlău. Dar nici n-a 
apucat omul să se îndepărteze bine de casă că a şi fost ajuns 
din urmă de nevastă sub pretext că uitase să-i spună de ceva 
cumpărături care mai trebuiau făcute. 

Din vorbă-n vorba, vicleana femeie l-a atras în cârciuma lui 
Vasile Radu, din satul Frumoasa, unde i-a turnat băutură până 
seara. Cum era târziu să mai ajungă la Tazlău, Leahu şi-a luat 
nevasta de umeri şi a plecat cântând spre casă. 

Văzând că bărbatul ei nu-i complet beat, Ana l-a mai 
îndemnat să chefuiască niţel şi la cârciuma lui Toderica Jungu, 
din satul lor. Apoi au plecat acasă, dar n-au sfârşit încă cu 
băutura, căci femeia i-a dat şi câteva ceşti cu rom, ca la curcan, 
înainte de a fi tăiat... Într-un târziu, gospodarul s-a trântit pe 
pat şi a adormit buştean. 

Asasinii beau rom 

Pe la ora 23:00, Ana i-a chemat pe amantul ei, Petre Ivu, pe 
fratele acestuia, Gheorghe, şi pe  nelipsitul Constantin 
Prisăcaru, care erau pitiţi, din vreme, în şură şi grădină. După 
ce le-a dat de băut rom în bucătărie - ca să mai prindă curaj -, 
Ana le-a „distribuit rolurile”, care au fost jucate întocmai. Ea a 
astupat fata soţului cu o pernă. Petrică l-a luat pe rival de mâini 
şi s-a suit cu picioarele pe coşul pieptului acestuia. Costică 
Prisăcaru a fost cel care l-a sugrumat cu mâinile înfăşurate 
într-un prosop, spre a nu lăsa urme, iar Gheorghe Ion i-a ţinut 
picioarele strâns şi i-a sfârtecat testiculele. 

„Operaţia” n-a durat mult, căci nefericitul soţ al Anei şi-a 
aflat sfârşitul, în chinuri groaznice, în câteva minute numai. 

Mortul se „spânzură” 

După ce l-au ucis în chipul arătat, criminalii, spre a induce 
lumea în eroare, au ridicat cadavrul şi l-au spânzurat de o 
grindă, în podul şurii. Pe la ora 1:00 noaptea, Ana s-a dus la 
locuitorii Toderica Jungu (cârciumarul), Iftimie Hapchina şi 
Neculai Gherasimoaia, pe care i-a anunţat că bărbatul ei a 


înnebunit de atâta băutură şi şi-a scos hainele din casă şi de pe 
el spre a le da foc. Când cei anunţaţi au ajuns la faţa locului, au 
găsit cadavrul îngheţat în spânzurătoarea artificială pe care i-o 
făcuseră ucigaşii. 

Descoperirea crimei 

Fiind sesizat, şeful postului de jandarmi, plutonierul Sauciuc 
Haralambie, căruia îi revine meritul pentru descifrarea 
întregului fir, a întreprins cercetările cuvenite, care au dus la 
descoperirea monstruosului asasinat. Toţi criminalii şi complicii 
au fost arestaţi şi înaintați Parchetului Neamţ. 

Petre Ivu, amantul Anei, deşi nu avea decât 19 ani, mai 
suferise condamnări pentru lovire şi alte delicte, iar Prisăcaru 
mai executase patru luni pentru tâlhărie la drumul mare. 

Ce lasă Leahu în urma sa 

Astfel a fost omorât mişeleşte unul dintre cei mai de treabă 
oameni din satul Balcani-Tazlău, care botezase şi cununase 
jumătate din oamenii satului. La inventarierea făcută s-au găsit, 
de pe urma lui Leahu, 30.000 de lei numerar şi 72 de rochii 
făcute de el soţiei criminale, majoritatea din mătase. Şi... trei 
copii orfani. 

Faptul a produs o extraordinară impresie în rândul populaţiei 
din împrejurimi. 


AFACEREA SOREANU, SCENARIU DE 
FILM 


Soreanu, arhitect de prestigiu al Bucureştiului 
interbelic, s-a răzbunat cumplit pe soţia necredincioasă. 
Comisarul Tandin ne spune povestea ce avea să ajungă 
scenariu de film. 


Un scenariu de film franțuzesc 

În blocul cu cărămidă aparenţa de pe Strada Batiştei, din 
Bucureşti, locuia arhitectul Romulus Soreanu. El se bucura de 
un mare prestigiu, nu numai în ţară, ci şi peste hotare. Nu 
reuşea să facă faţă numeroaselor solicitări. 

Roxy, jumătatea sa, cu vreo 20 de ani mai tânără, era o 
femeie de lume, ştia câteva limbi străine, delecta la pian 
invitaţii în fiecare joi, când aveau zi de primire, iar cu 
personalităţile de mare calibru întreținea cu pricepere 
conversații pe cele mai diverse teme. Discret, dar ferm, pusese 
capăt imediat asaltului celor care li se aprindeau călcâiele după 
ea. Roxy era nu numai deşteaptă, dar şi foarte atrăgătoare. li 
povestea arhitectului, seara în pat, isprăvile pe tema 
„domesticirii” curtezanilor ei, ceea ce îl amuza teribil pe soţ, 
care o considera incoruptibilă. 

Ciudat, elevată doamnă se îmbrăca ultraelegant, dar îi cerea 
bărbatului contribuţii băneşti extrem de modeste! Nici pentru 
întreţinerea  luxosului apartament şi pentru hrana care 
întotdeauna cuprindea delicatese dintre cele mai scumpe Roxy 
nu pretindea decât sume modice. 

Intrigat, într-o bună zi, Romulus o întrebă: „Cum reuşeşti, 
dragă, să te descurci cu atât de puţini bani? Eşti un mister 
pentru mine! Cât cheltuieşti tu într-o lună, nevasta lui Basil (alt 
arhitect de mare clasă) toacă în trei zile!”. „Vezi, asta-i talentul 
meu! Chibzuiesc bine înainte de a cheltui fiecare leuţ!” 

Misterul luxului şi al vieţii îmbelşugate cu bani puţini era 
altul. Şi a fost descifrat, din păcate, în împrejurări dramatice. 

Portofelul buclucaş 

Roxy îşi făcea singură cumpărăturile, ceea ce o intriga pe 
menajeră, care s-a văzut frustrată de nişte sume ce le-ar fi 
putut „ciupi”. Debutul s-a produs la magazinul de coloniale şi 
delicatese, unde patronul era un domn încă interesant la cei 50 


de ani ai săi. „Ce ghinion, mi-am uitat portofelul acasă!”, 
exclamă Roxy, dezolată, în momentul în care trebui să achite 
nota. „Vai, doamnă, asta nu-i o problemă! Dumneavoastră, soţia 
unei asemenea personalităţi!...”, şi-i aruncă o privire arzătoare, 
semnificativă. Din conduita doamnei Roxy, el înţelesese că 
dorea să-i plătească pe loc... dar în natură! 

Acelaşi scenariu îl regiza Roxy la cofetăria care aproviziona 
lumea bună a Capitalei, precum şi la magazinul de la care 
procura fructele exotice, sparanghelul şi alte trufandale. 
Doamna Soreanu prefera însă croitorii. „Sunt mai serioşi, ba 
mai iscusiţi! Şi flecăresc mai puţin!”, îi lauda ea pe maiştrii 
care îi probau rochiile, mantourile, hainele de blană numai în 
budoarul doamnei. Plata se făcea tot în... natură! Meşterii se 
simțeau extrem de onoraţi şi căutau să fie cât mai prompţi. 
Unul se îndrăgosti în aşa hal de frumoasă mignonă, încât nu 
numai că nu pretindea bani pentru material şi manoperă, dar 
când, după o partidă de amor, Roxy îi şopti la ureche: „lubitule, 
fetiţa ta e într-o jenă financiară, o poţi ajuta?”, scoase imediat 
un teanc de bancnote şi-i vâri în decolteu, între superbii ei sâni. 

Menajera a fost cea care a dat de capătul firului. Venind într- 
o dimineaţă ceva mai devreme decât de obicei, a auzit gemete 
în budoarul doamnei. lIntredeschizând uşor uşa, rămase 
stupefiată! Maistrul croitor, gol puşcă, era lungit pe canapeaua 
confortabilă, iar doamna, numai într-o cămăşuţă scurtă, „lucra” 
deasupra lui. 

Din răzbunare, menajera îi destăinui arhitectului tot ce 
văzuse. Bărbatul nu-i reproşă nimic soţiei. Se comporta ca mai 
înainte, exuberant, glumeţ, delicat în relaţiile cu ea. Dar ochii 
plini de tristeţe, în momentele în care era singur, îl trădau. 
„Nu-mi voi murdări mâinile!”, gândi el. Plăti doi indivizi, care 
au ucis-o pe când se întorcea de la un amant care-i finanța 
toaletele. 

Crima a fost descoperită abia după doi ani, când infractorii 
„căzură” la o spargere şi mărturisiră şi despre înjunghierea 
soţiei arhitectului. Au fost condamnaţi la închisoare pe viaţă. 

Autorul din umbra al crimei, renumitul arhitect Romulus 
Soreanu, s-a ales cu zece ani de închisoare, iar „Afacerea 
Soreanu” a fost inclusă în antologia celor mai bizare crime 
comise în Bucureşti, servind ca bază pentru scenariul unui film 
ce a fost turnat în Franţa. 


„O TERIBILĂ SĂLBĂTICIE” 


În cele ce urmează vom relata un episod care la vremea lui 
„a stârnit mare vâlvă” în rândul ploieştenilor. 

În septembrie 1926, în Ploieşti „s-a petrecut o teribilă 
sălbăticie”, după cum relata ziarul local Virtutea. Florea 
Marinescu, în vârstă de 24 de ani, meseriaş franzelar, aflându- 
se în divorţ cu frumoasa sa soţie, Dumitra, de 16 ani, gelos fiind 
„că nevasta sa îl schimbă cu altul fără multă gândire, a trântit 
jos soţia infidelă şi cu un cuţit tăios i-a despicat o bucată de 
unde ştia că s-a produs trădarea de soţie. Carne care are 
denumire specifică, ce nu se poate pronunţa în scris”. 

În urma acestei sălbaticii, soţia a fost internată la Spitalul 
„Schuller”, iar „sălbaticul soţ cu sânge rece s-a predat singur la 
poliţie, prezentând şi halca de carne ce tăiase de la soţie”. 
Chirurgul spitalului, dr. I. Negruzzi, „a cerut acea halcă de 
carne spre a încerca cusătura la locul de unde a fost 
despicată”, dar poliţia a refuzat s-o predea, fiind „corp delict” 
şi, cum a început să intre în putrefacție, a fost introdusă în 
„spirt până la judecarea procesului”, care a făcut deliciul 
ploieştenilor, ei distrându-se mult timp de aceasta năstruşnică 
„încheiere de conturi”. 

Dar până la proces, „soţia pătată zace în spital, amantul stă 
nepăsător dispreţuind trădarea amantei, iar soţul franzelar, în 
loc de franzelă, mănâncă altceva... ce se mănâncă la poliţie”. 

În cursul zilei de 24 septembrie 1926 „a fost un adevărat 
pelerinaj la poliţie, lumea fiind curioasă să vadă pe criminal şi 
mai abitir acea halcă de carne”. 

În timpul interogatoriului soţul a declarat „neted”: „Aşa am 
avut condiţie la căsătorie. Care dintre noi va fi prins cu şoalda 
de necinste, fără discuţie să i se taie partea vinovată a 
înşelăciunii”. 

În interviul acordat ziarului Virtutea, C. Soare, prefectul 
Poliţiei Ploieşti, arata că până la acea dată, în cursul 
îndelungatei sale activităţi de poliţist, nu s-a mai confruntat cu 
un astfel de caz, apreciind că „monstruoasa sălbăticie a soţului, 
care a scos din sărite pe toţi cei ce au auzit, este rezultatul 
imoralităţii în care ne tăvălim. Ticăloşia soţiei e condamnabilă. 
Pedeapsa aplicată de soţ echivalează o osândă la 
spânzurătoare, deoarece, dacă victima va scăpa cu viaţă, se va 


mai putea oare să se mărite?” şi încheia cu: „Păziţi-vă, femei 
înşelătoare!”. 


RĂZBUNAREA DIN «ŞAPTE OAMENI» 


O crimă bestială s-a comis zilele trecute la Iaşi. 

Vasile Tăutu, zis Buciu, din Str. Aurel Vlaicu, paznic la 
Spitalul „Sf. Spiridon”, deşi căsătorit şi cu şapte copii, 
întreținea legături cu Elena Popovici din Str. Şapte Oameni. 
Din această cauză izbucneau certuri dese în casă. 

Natalia, soţia paznicului, dându-şi seama că toate stăruinţele 
depuse spre a-l face pe bărbatul ei să renunţe la această 
legătură extraconjugală sunt zadarnice, a conceput un crunt 
plan de răzbunare. 

Într-o zi, când soţul ei era la slujbă, s-a înarmat cu un cuţit şi, 
însoţită de copiii ei, Nicolae, Vasile, Ion şi Ana, porni în 
urmărirea rivalei. A pătruns în locuinţa ei din Str. Şapte 
Oameni şi, năpustindu-se asupra Elenei Popovici, a lovit-o cu 
cuțitul în abdomen. 

Victima a căzut într-un lac de sânge. Copiii, la rândul lor, au 
luat şi ei cuțitul şi l-au împlântat de mai multe ori în corpul 
victimei. În stare disperată, a fost dusă la Spitalul „Sf. 
Spiridon”, unde la poarta de serviciu se afla amantul ei. 

După trei ore de chin, Elena Popovici a murit în urma rănilor 
numeroase. 

Criminală şi fetiţa s-au predat poliţiei, iar copiii Nicolae, Ion 
şi Vasile au dispărut. 

(Universul, 11 martie 1936) 


UN PĂRINTE PERVERS 


Liniştea comunei Hezeras, aşezată la vreo 10 km depărtare 
de Lugoj, a fost teatrul unei teribile crime. Eroul principal este 
săteanul Alexandru loan, de 47 de ani. Fire violentă, având şi 
patima beţiei, era, pe deasupra, şi un pervertit sexual. S-a 
îndrăgit (sic! - n.r.) de propria fiică, Elena, de 22 de ani, pe 
care, sub ameninţări, a necinstit-o acum vreo doi ani, silind-o 
apoi să continue legăturile cu el. Soţia lui, aflând ticăloşia, 
evident certurile nu mai conteneau, certuri aproape totdeauna 
înăbuşite de satir prin bătăi. 

Tot acum doi ani, loan Alexandru şi-a măritat fata. Martori 
susţin că a măritat-o numai pentru salvarea aparenţelor, fiindcă 
la cununie fata era însărcinată, în urma monstruoasei legături. 
Nu a lăsat-o însă la bărbat decât puţin timp, apoi loan 
Alexandru şi-a adus fata acasă, continuând să trăiască însă cu 
ea. Fata a născut între timp doi copii. 

Întrebată de ce nu l-a denunţat, Elena a răspuns că-i era 
teamă să n-o omoare, căci o ameninţă mereu că, dacă îl 
denunța, o va ucide chiar şi după ce va scăpa de închisoare. 

Ion Alexandru o îndemnă pe fiică-sa să consimtă ca împreună 
s-o omoare pe mama, ca apoi să poată trăi singuri. Fata însă nu 
voia. 

In aceste împrejurări, dorul de răzbunare clocotea în inima 
Elenei. La 6 august, soţia satirului, întorcându-se de la Lugoj, 
unde fusese după cumpărături, acesta a luat-o din nou la 
bătaie. Apoi a târât-o pe fată în grădină cu intenţii perverse; 
dar, cum el era beat, fata a reuşit să fugă, iar Alexandru a 
adormit cu faţa în sus. Atunci Elena a luat un topor pe care 
tatăl ei îl ascuţise cu trei zile înainte ca să-şi ucidă nevasta şi, 
ducându-se lângă tatăl ei, care dormea dus, a îngenuncheat şi, 
cu trei lovituri, i-a tăiat gâtul. 

Moartea lui I. Alexandru a fost fulgerătoare. 

Elena s-a dus apoi şi s-a predat jandarmilor. Criminala, 
împreună cu corpul delict, a fost înaintată Parchetului. 

(Universul, 15 august 1936) 


DEZMĂŢ ŞI SÂNGE LA „CASA 
AMERICANULUI” 


Comisarul Tandin desluşeşte reţeta după care mama şi 
fiica au scăpat de soţul şi tatăl cel bun şi iubitor. Au 
înscenat un jaf armat, ai cărui actori erau nimeni alţii 
decât amanţii lor. O intrigă de film poliţist petrecută în 
1948. 


1948 

O familie de oameni simpli: tata, mama şi fiica. Fata reclamă 
şefului de post că, în zorii zilei, au fost atacați de bandiți care, 
după ce i-au împuşcat şi rănit ambii părinţi, le-au furat banii. 

La faţa locului au fost găsiţi un agent fiscal şi un flăcău. 
Băiatul era prietenul fetei, iar agentul, prieten al familiei. 

Casa era compusă din două camere despărțite printr-o tindă. 
Camera din faţa - dormitor, avea un pat în colţul din dreapta 
uşii, înspre tindă, iar lângă peretele dinspre stradă, un divan pe 
care dormea fata. Tatăl ei a fost găsit îmbrăcat, întins cu faţa în 
jos, lângă perete, cu picioarele spre uşă. Rigiditatea cadaverică 
şi sângele închegat de sub el erau indicii că asasinatul se 
petrecuse cu câteva ore înainte, victima fiind împuşcată o 
singură dată, în inimă. Femeia, îmbrăcată, zăcea pe pat, 
văitându-se de o durere la omoplatul drept. Fusese bandajată 
de fiica ei. Cealaltă cameră servea drept cămară. 

De la început, şeful de post a luat o declaraţie femeii, din 
care rezulta că mai mulţi indivizi mascaţi au intrat în casă şi au 
tras asupra lor. Fata a leşinat, iar ea a fost rănită în momentul 
când se întorcea să se uite la fată. După aceasta nu mai ştie ce 
s-a întâmplat, deoarece căzuse pe pat. Bandiţii le luaseră toţi 
banii, respectiv 2.500 de dolari pe care îi adusese bărbatul din 
America. Avuseseră 4.000 de dolari, însă cumpăraseră pământ, 
vite, reparaseră casa şi începuseră să-i facă zestre fetei. 

Dovada că tâlharii au tras şi asupra fetei erau urmele de 
gloanţe înfipte în peretele de deasupra divanului. 

Dintr-o simplă examinare a camerei s-au găsit gloanţele 
înfipte în pereţi, deasupra divanului, şi o urmă de glonţ în 
tavan. Aceasta urmă avea toate semnele unui ricoşeu. Glonţul 
cu care fusese răpus omul rămăsese, probabil, în corpul 
mortului. 


Câteva urme şi nici o supoziţie 

Au fost anunţate autorităţile: Parchetul şi legiunea de 
jandarmi. La o nouă examinare, amănunţită, la faţa locului s-a 
mai găsit, sub pat, un tub ars. După tub s-a dedus că arma era 
un pistol de calibru 5 mm. 

În cămară, pe capacul hambarului de grâu, unde fuseseră 
banii, s-a găsit o picătură de sânge care provenea de la femeie, 
târâtă de tâlhari cu forţa să le dea banii. 

Continuându-se investigaţiile, a fost identificat un martor 
care, în noaptea crimei, pe la ora 23:00, a văzut două umbre 
ieşind în fugă din curtea victimelor şi dispărând pe o străduţă 
din apropiere. Acest martor îşi baza afirmaţiile şi pe faptul că a 
auzit, apoi, mult timp, câinii lătrând în partea în care au 
dispărut umbrele. N-a fost posibil să distingă nici măcar 
îmbrăcămintea, fiind întuneric şi aflându-se la circa 200 de 
metri de casa victimelor. 

S-au căutat urme pe străduţa indicată, însă fără rezultat; 
trecuseră pe acolo vitele la păşune, nemaifiind posibil să se 
găsească vreun indiciu de care să se poată lega cercetarea. 

Despre familia victimei se ştia că omul fusese în America şi, 
timp de 16 ani, adunase cele câteva mii de dolari cu preţul 
sănătăţii, muncind cu greu prin fabrici. Se înapoiase când avea 
46 de ani, punându-şi toată nădejdea în liniştea unei gospodarii 
tihnite, fără grija zilei de mâine. 

Aveau cu ce să-şi mărite fata şi nu s-a împotrivit când a văzut 
că ea ţine la flăcăul acela sărac, însă zdravăn şi voinic. I se 
păruse cam fudul, însă înţelegea că fata este mai mult decât 
logodită cu el. 

Femeia nu prea avea un renume bun, deoarece în lipsa 
soţului trăise cu mai mulţi bărbaţi. Prietenia familiei cu agentul 
fiscal se legase după înapoierea omului. Agentul era sfetnicul 
cel mai nimerit în vânzarea dolarilor. 

Întrucât toată lumea vorbea că „americanul” are foarte mulţi 
dolari, unii exagerând că este chiar milionar, nu s-a putut 
contura vreo suspiciune asupra vreunei persoane anume. 
Astfel, şeful de post i-a luat „în calcul” pe foştii infractori de pe 
raza comunei, socotiți capabili de o asemenea tâlhărie. 

După o triere „exigentă”, peste noapte au fost reţinuţi cinci 
indivizi, fără a se ţine seama că aceştia aveau alibiuri perfecte. 
Deşi nu voiau să recunoască fapta, jandarmul s-a apucat de 


întocmirea actelor pentru trimiterea lor în judecată. 

Norocul a fost ca jandarmul a primit vizita unui ofiţer de la 
companie, venit în inspecţie. Pus la curent cu evenimentul, 
ofiţerul s-a dus în beci şi a stat de vorbă cu „tâlharii”. După o 
jumătate de ora de vorbă cu ei, a ieşit la lumină cu convingerea 
că toate probele sunt întemeiate pe prezumţii greşite. A dat 
ordin să înceteze întocmirea actelor, urmând să facă personal o 
nouă cercetare la faţa locului. 

„Mărturia” gloanţelor din zid 

Deplasându-se la locul faptei, ofiţerul a găsit mortul pe 
catafalc, cu bocitoare lângă el. Femeia se ocupa de treburile 
necesare înmormântării. Fata şi logodnicul se repeziseră la 
oraş să aducă găteli şi sicriu pentru mort. 

— Bine plutonier, se adresează locotenentul şefului de post, 
de ce n-ai scos toate gloanţele din zid? Trebuia să le găseşti pe 
toate patru! Am văzut că ai doar unul şi un tub! 

— Să le scot, domnule locotenent! Sunt însă la fel cu cel de la 
post! 

— Să vedem! 

Şi, în timp ce se străduia să scoată gloanţele înfipte, 
locotenentul, un vânător pasionat, rămase surprins de faptul că 
urmele erau oblice, indicând direcţia de tragere dinspre pat. 
Urma glonţului ricoşat din tavan era pornită tot din partea 
aceea. Glonţul acesta a fost găsit în divanul fetei. 

Femeia, care se pornise a boci, a fost convinsă cam greu să 
mai explice o dată cum au intrat tâlharii în casă şi cum i-au 
împuşcat. După ce şi-a şters o parte din lacrimi, printre 
suspine, ea a arătat cu mâna: ici, colo. 

— Cum au intrat aici, a spus ea, şi au dat cu ochii de mine, că 
mă repezisem să văd ce-i cu omul meu, au tras şi în mine, şi în 
faţă. Eu m-am ferit, dând să fug spre pat şi numai ce am simţit 
o arsură în spate. Când m-am uitat la fată, leşinase. Am crezut 
că au omorât-o, ca pe taică-său. M-au târât apoi să le arăt unde 
sunt banii. După ce le-am deschis hambarul, am căzut şi nu mai 
ştiu ce s-a întâmplat până a venit fata de m-a luat în casă. Ea 
mi-a pansat rana şi m-a culcat în pat. Nu i-am cunoscut pe 
tâlhari, căci erau cu căciulile trase pe ochi şi cu gulerele 
ridicate. 

Locotenentul rămase cu gândul la scena cu împuşcăturile. 
Direcţia indicată de urme nu se potrivea cu ce-i spunea femeia. 


Ţinând cu orice preţ să se convingă, a trimis să i se aducă nişte 
ţinte şi un mosorel cu aţă neagră. După ce a legat fiecare ţintă 
cu un fir de aţă, le-a bătut în urmele gloanţelor. A întins apoi 
aţele în direcţia indicată de urme. Toate trei firele s-au 
concentrat la pat; proba evidentă că de aici se trăsese. 

Ipoteza că tâlharii au tras asupra fetei, după ce o făcuseră pe 
mama să inofensivă, era îndoielnică. Trebuia aşteptată fata, 
pentru a fi şi ea întrebată din nou. 

Femeile încurcă... iţele 

Înspre seară, locotenentul a fost înştiinţat că fata venise cu 
sicriul. Tânăra aflase că ofiţerul fusese pe la ei şi că măsurase 
ceva cu aţele ce stăteau făcute ghemuleţe în zid. A fost rugată 
să explice cum şi de unde au tras hoţii. 

— De aici! 

Şi fata arătă în direcţia patului. 

— Dar tatăl tău unde era când a fost împuşcat? 

— Nu ştiu, că dormeam. Când m-am trezit, speriată de 
împuşcătură, l-am văzut aici. S-a rezemat de zid, lângă uşă, şi a 
căzut mort. 

— Arată! 

Deschizând pe jumătate uşa, fata a arătat ce spunea că 
văzuse. Locotenentul era din ce în ce mai nedumerit. 
Reconstituirea scenei, cu ajutorul fetei, a mai produs o enigmă: 
în momentul când fata arăta cum a deschis uşa tatăl său, s-a 
văzut că partea stângă a corpului era protejată. Atunci cum 
primise victima glonţul în inimă? Din tindă nu putea fi împuşcat 
decât în partea dreaptă. Nu-i venea să creadă. A desfăcut 
hainele mortului la piept, să se convingă că are rana în dreptul 
inimii. Rana era specifică împuşcăturilor de aproape. 

Logodnicul fetei asistase la toată această ciudată verificare. 

Locotenentul se convinsese: toată cercetarea şefului de post 
era o poveste proastă. Femeile minţeau! 

Desfrâu şi moarte 

Ofiţerul a dat ordin ca mama şi fiica să fie chemate la post 
pentru declaraţii. Adusă întâi fata, în cancelaria postului, i s-a 
explicat cum s-au petrecut lucrurile. 

— Tu, fată, tu l-ai omorât pe tatăl tău!, i-a spus răspicat 
ofiţerul. 

— Nu! Nu eu, Simu..., a izbucnit ea în plâns. 

Mama fetei a rămas o clipă încremenită în prag şi, cu un râs 


isteric, s-a năpustit asupra ei, ca o hienă. Auzise când fata 
pronunţase numele criminalului. 

În privinţa beciului de la post, locul celor cinci bănuiţi 
săturaţi de cazare a fost luat de logodnicul fetei şi de agentul 
fiscal. Aceştia, spre dimineaţă, şi-au început mărturisirile. La 
fel şi cele două femei. Acestora, în 16 ani, le secase din inimi 
ultima picătură de dragoste de soţ şi tata. Banii pe care îi 
primeau de la el nu le ajungeau decât pentru lene şi dezmăţ. 
Ajunseseră să-l socotească ca pe o pungă, bună cât nu se 
goleşte de bani. Amanţii le umpleau viaţa cu toate desfrâurile. 
Şi când le-a trimis vestea că se înapoiază acasă, l-au simţit 
deodată duşman. 

Amanţii le-au vorbit femeilor şi, după ce le-au convins de 
reuşita  înscenării, au elaborat planul în cele mai mici 
amănunte. Bătrânul trebuia să meargă la un cetăţean în satul 
vecin, care avea de vânzare nişte pământ. Erau siguri că are să 
întârzie până noaptea. Perceptorul avea să-şi facă de treaba 
prin partea locului şi să-l încurce pe om până pe la 10-11 seara, 
apoi să-l lase să vină singur, motivând că merge mai departe cu 
treburi urgente. De fapt, agentul fiscal urma să se întoarcă şi 
să-l aştepte în casă. Aşa s-au petrecut lucrurile, în momentul 
când omul a bătut la uşă, i-a deschis logodnicul şi, cum a făcut 
un pas să intre în casă, a tras. Agentul fiscal a completat 
repede înscenarea criminală. Trecând în spatele patului, a tras 
două gloanţe de lângă divanul fetei, apoi, aşezând femeia 
culcată pe stânga, i-a tras un glonţ de-a lungul omoplatului 
drept, făcându-i o rană superficială. Urma din tavan era făcută 
de acest glonţ. Trecând peste cadavrul omului, s-au dus în 
cămară şi femeia a descuiat hambarul de unde cei doi criminali 
au luat cutia cu bani. 

A doua zi, cu mortul pe catafalc, s-a reconstituit întreaga 
faptă. Pistolul a fost găsit într-o fântână, iar banii, în locuinţa 
perceptorului. 

Primul indiciu 

„Și, în timp ce se străduia să scoată gloanțele înfipte, 
locotenentul, un vânător pasionat, rămase surprins de faptul că 
urmele erau oblice, indicând direcţia de tragere dinspre pat. 
Urma glonțului ricoşat din tavan era pornită tot din partea 
aceea. Glonţul acesta a fost găsit în divanul fetei.” 


Mobilul crimei 
„Femeilor, în 16 ani, le secase din inimi ultima picătură de 
dragoste de soț şi tata. Banii pe care îi primeau de la el nu le 
ajungeau decât pentru lene şi dezmăţ. Ajunseseră să-l 
socotească ca pe o pungă, bună cât nu se goleşte de bani. 
Amanţii le umpleau viaţa cu toate desfrâurile. Şi când le-a 
trimis vestea că se înapoiază acasă, l-au simţit deodată 
duşman.” 
Înscenare riscantă 
„Agentul fiscal a completat repede înscenarea criminală. 
Trecând în spatele patului, a tras două gloanţe de lângă divanul 
fetei, apoi, aşezând femeia culcată pe stânga, i-a tras un glonţ 
de-a lungul omoplatului drept, făcându-i o rană superficială.” 


CA SĂ SE VINDECE DE IMPOTENŢĂ, 
I-A CRĂPAT CAPUL CUMNATEI 


S-a întâmplat în iunie 1925, la Bucureşti. 

De la o vreme, tânărul Gogu Niculescu, funcţionar în 
serviciul administrativ la „Cercul Militar”, era tot mai abătut. 
Randamentul sau conjugal era într-o vizibilă scădere. 
Consoarta era cuprinsă tot mai des de nevricale, îi făcea 
reproşuri pentru te miri ce şi spărgea tot ce-i ieşea în cale. Nici 
vinul roşu dres cu scorţişoară, nici iahnia de ţelină bine sărată 
nu reuşiseră să redreseze situaţia. 

În disperare de cauză, nefericitul soţ bătu într-o zi la uşa 
vestitei ghicitoare şi doftoroaie Mafalda, din Calea Rahovei, 
poate va descoperi ea pricina sleirii bărbăţiei la numai trei ani 
de la cununie. Madame Mafalda, după ce învârti cărţile preţ de 
jumătate de ceas şi de una mie lei, decretă: „Dle Gogu, cineva 
din apropierea dumitale, musai o femeie, ţi-a făcut farmece! 
Numai eu te pot scăpa, dar...”. Pacientul înţelese repede din ce 
cauză s-a poticnit madame în vorbă şi-i strecură în buzunarul 
capotului cea de-a doua bancnotă. Pentru aceasta, doftoroaia 
dădu pe loc o probă a competenţei profesionale. Luă dintr-o 
cutie o mână de gândaci de bucătărie şi-i aruncă pe plita 
încinsă. După ce-i prăji, îi pisă temeinic, iar praful rezultat îl 
descântă cu tainice bolboroseli. Apoi îl turnă într-o sticluţă pe 
care o umplu cu rachiu. 

În speranţa că armonia conjugală va fi în curând salvată, 
Gogu Niculescu bau conţinutul sticluţei pe nerăsuflate. 

În drum spre casă, în capul omului se făcu lumină! Numai 
parşiva de cumnată-sa i-o făcuse. Că ea se cam ocupa cu chestii 
din astea, şi-apoi mai e şi rea de muscă, fir-ar a dracu’ de 
curvă, bine i-a făcut barbatu-su, c-a lăsat-o la o lună după 
cununie. 

Cum dădu ochii cu nevastă-sa, Gogu vru să verifice 
neîntârziat efectul „doctoriei”. Acesta fu îndelung jelit de 
cucoană. Bietul Gogu încerca s-o liniştească; până seara sigur 
va scăpa de puterea farmecelor, „mânca-o-ar boala pe soră- 
ta!”. 

Puțin după lăsarea întunericului, din altarul conjugal răzbătu 
o nouă serie de ţipete, semn de netăgăduit că farmecele erau 
mai tari decât „antidotul”. Pentru Gogu era prea mult. Cuprins 


de furie, puse mâna pe topor şi năvăli în odaia din fundul curţii, 
unde locuia „vrăjitoarea”. O lovi pe cumnată de două ori în cap, 
lăsând-o fără suflare. 

La proces, juraţii au fost de părere că prostia e o boală mai 
grea decât impotenta, dar în nici un caz nu scuză omorul. 
„Fermecatul” a fost condamnat la 12 ani de temniţă. 


CARIERA UNUI CONCUBIN DE 
PROFESIE A FOSTI SIOPATA CU 
PIETRE 


Femeia loana Munteanu, de 57 de ani, din comuna Cireşu 
(jud. Mehedinţi), a fost arestată şi înaintată Parchetului, pentru 
că l-a omorât cu o lovitură de piatră pe Gheorghe Ciuhurezu, în 
etate de 60 de ani. Numitul, fiind văduv de mai mult timp, 
ademenea femei văduve sau fete şi, cu promisiunea că le va da 
averea sa şi că se căsătoreşte cu ele, le aducea în casa lui, 
trăind cu ele în concubinaj o vreme, după care le gonea. În felul 
acesta a adus în casa sa, rând pe rând, la diferite intervale, 18 
femei, fără să dea măcar un capăt de aţă vreuneia dintre ele. 

Ultima păcălită a fost Ioana Munteanu, care a venit în casa 
bătrânului care-i promisese, ca de obicei, că-i lasă toată averea, 
împreună cu fiul ei, Dumitru, şi cu soţia acestuia. 

După un timp, bătrânul Ciuhurezu, „sătul” de Ioana 
Munteanu, a abandonat-o în favoarea... nurorii acesteia, cu 
care avea relaţii intime în prezenţa concubinei. Aceste fapte au 
dat naştere la certuri şi scandaluri care nu mai conteneau. 

Într-o ultimă încăierare, Gheorghe Ciuhurezu a sărit cu o 
secure asupra lui Dumitru Munteanu, care voia să-şi ia nevasta 
din braţele moşneagului. În acest timp, Ioana Munteanu, sărind 
în ajutorul fiului său, l-a lovit în cap pe bătrân cu un bolovan. 
Ciuhurezu a căzut ca secerat, încetând imediat din viaţa. 

(Universul, 2 august 1937) 


SOŢUL ÎN AGONIE ŞI SOŢIA ÎN 
EXTAZ 


Locuitorul Ion Gheorghe Simion, de 26 de ani, din Moreni, cu 
serviciul la Societatea „Unirea”, din comuna Gura Ocniţei, 
bănuia de multă vreme că nevastă-sa, Niculina, de 19 ani, îl 
înşală cu chiriaşul sau, Nicolae Rotaru, de 36 de ani, cu 
serviciul la Societatea „Columbia”. 

Spre a-i surprinde, a recurs la vechiul truc: a spus soţiei că 
pleacă la serviciu, unde va întârzia, fiind reţinut de treburi. N-a 
întârziat şi s-a întors degrabă acasă şi s-a ascuns sub patul din 
camera chiriaşului, înarmat cu un cuţit. 

Nevasta, crezând că bărbatul ei va întârzia într-adevăr la 
serviciu, s-a gătit, s-a pudrat, s-a bucălat şi apoi, cu altă 
chiriaşă, rudă a lui Rotaru, s-au dus în camera acestuia, la o 
ţuică... 

După câteva minute, ruda a ieşit din cameră să cumpere 
nişte zarzavat de la un oltean care trecea pe stradă. 

Profitând de intimitate, îndrăgostiţii au sărit în pat. Fiind un 
pat de campanie, cu plasă de sârmă, salteaua s-a lăsat cam 
mult. Nu se ştie cum ţinea soţul încornorat cuțitul sub pat, căci 
acesta i s-a înfipt în inima până în plăsele. Nefericitul a murit 
fulgerător, fără să scoată cel mai mic sunet, în timp ce 
necredincioasa nevastă se desfăta în braţele amantului. Într-un 
târziu au observat cei doi sângele care şiroia de sub pat. 

De groază, tânăra femeia a început să dea semne de 
demenţă, iar chiriaşul Nicolae Rotaru a dispărut de la 
domiciliu. Legiunea de jandarmi face cercetări. 

(Universul, 7 aprilie 1938) 


UCIGAŞUL VĂDUVEI ERA ŞEFUL DE 
POST 


Sub ochii fetiţei de 8 ani, mama ei este împuşcată cu o 
armă militară. Trec anii, până când coperţile dosarului cu 
autor necunoscut sunt şterse de praf de un tânăr căpitan. 
Cel care ştie să caute cu răbdare este răsplătit în cele din 
urmă. La capătul căutărilor, ucigaşul abia aştepta să-şi 
mărturisească fapta. 


În cele ce urmează e vorba despre un omor, o cauză 
complicată, plină de întrebări de nedezlegat, enigmatică. 
Fusese trimis s-o rezolve un căpitan de la regiune. Acţiunea se 
petrecea undeva în nordul ţării. Intervenţia căpitanului se situa 
la o dată destul de îndepărtată de momentul comiterii 
omorului. Ofiţerul care se ocupase de acea cauză sosea în 
comuna în care fusese comis omorul pentru a relua un fir foarte 
subţire, ce nu ducea nicăieri. 

Intr-una din nopţi, imediat după război, o femeie fusese 
împuşcată în casă, pe întuneric, în faţa fiicei ei de 8 ani, de un 
bărbat apărut în încăpere pe neaşteptate. La ţipetele fetiţei, 
oamenii din vecinătate săriseră în ajutor. Câţiva apucaseră să 
vadă silueta unui bărbat înalt, cu o puşcă în mână, încercând să 
iasă din curte spre şosea, care siluetă însă, observându-i pe 
sătenii care se apropiau, se întorsese spre grădina din spatele 
casei victimei şi dispăruse apoi în pădure. Singura urmă de 
care cercetătorii se putuseră lega o constituiau două cartuşe de 
armă ZB!. Primele cercetări la locul faptei, primele investigaţii, 
căutările făcute în pădurea în care „pierise” ucigaşul fuseseră 
zadarnice şi parcă formale, ca şi când ar fi fost întreprinse doar 
de dragul de a fi întreprinse. 

Abandonarea cercetărilor 

Căutările acelea zadarnice aveau un gust searbăd, de parcă 
înşişi căutătorii ar fi urmărit să fie aşa. Şi impresia aceasta 
putea spori, întrucât căutătorii, după un timp renunţaseră la 
efort, convinşi probabil că, oricât ar fi căutat, tot n-ar fi găsit 
mai mult. Plecaseră din sat. Se mulţumiseră cu nişte reveniri 


1 ZB vz. 30 (Zbrojovka Brno vzor 1930, vzor însemând model) a fost o 
variantă interbelică îmbunătăţită a puştii-mitralieră ZB vz. 26 de fabricaţie 
cehoslovacă. ZB vz. 30 a fost fabricată sub licenţă în România de către 
Uzinele Metalurgice Copşa Mică-Cugir (abreviere: CMC Cugir). 


sporadice sau cu rapoartele periodice ale şefului de post. Nimic 
nou. Nimic, adăugat la nimic... Şi trecuseră astfel ani. Ca şi 
când n-ar fi fost vorba de un omor sau ca şi când cei însărcinaţi 
cu descoperirea autorului ar fi privit faptele acelea cu 
indiferenţă. 

Mi se părea imposibil să poată fi lăsate lucrurile aşa vreme 
de ani de zile. Şi poate că tocmai acesta era rostul dosarelor pe 
care şeful Biroului crime mi le pusese la dispoziţie ca „prime 
lecţii”. Să mă facă să mă încrâncenez şi să-mi propun ca, în 
cariera mea de ofiţer de judiciar, să nu las niciodată o acţiune 
neterminată! 

Am studiat mai departe dosarul, cu interes crescând. Doream 
să aflu cum fusese totuşi descoperit şi prins autorul în cazul 
dat?! 

Primele cercetări, cum am spus, nu oferiseră aproape nimic. 
Şi trecuseră apoi ani tot atât de sterili pentru cauza respectivă, 
ca şi cercetările dintâi. Şi iată că ofiţerul care primise sarcina 
să rezolve acest dosar nimerise în mijlocul unor oameni care 
începuseră să uite. Crima abominabilă îi zguduise la timpul ei, 
dar apoi uitarea se aşternuse tot mai mult peste întâmplare, 
oamenii străduindu-se ei înşişi să uite, pentru că asemenea 
amintiri nu sunt niciodată un bagaj prea plăcut. 

Căpitanul sosise aşadar într-o comună liniştită, în care toată 
lumea îşi vedea nepăsătoare de treburi. 

„.Văduva fusese singură în noaptea crimei, recapitulează 
căpitanul. Doar cu fiica ei, în vârstă de 8 ani. Faptele se 
petrecuseră seara, pe la unsprezece, pe o noapte uscată, în 
plină vară. Cei care văzuseră silueta ucigaşului cu puşca în 
mână mai trăiau. Şi căpitanul îşi propune în primul rând o 
discuţie atentă cu fiecare. După ani. Faptul că se discuta după 
atâta timp era un avantaj? Izbutiseră martorii oculari să se 
detaşeze mai mult, să se obiectiveze, să desluşească impresii 
estompate, în prima instanţă, de spaimă? 

Apar indicii noi 

Am citit cu sufletul la gura filele din dosar, în care erau 
consemnate aceste discuţii. Le-am comparat apoi cu primele 
declaraţii ale aceloraşi martori şi am constatat surprins că 
diferenţa era neaşteptat de mare. Oamenii uitaseră o mulţime 
de amănunte, dar unele nu putuseră fi uitate. Şi ceea ce era 
foarte interesant, la toţi, peste ani, rămăseseră imprimate în 


memorie aceleaşi amănunte, martorii selectând aproape în 
acelaşi fel, păstrând numai anumite elemente. Ca, de pildă, 
faptul că îmbrăcămintea ciudatei siluete o ajutase să se 
confunde cu noaptea. Era frapant la omul acela, îşi aduceau 
aminte martorii, faptul că nimic din îmbrăcămintea lui nu se 
distingea, nu avea o culoare aparte, adică nu era nici măcar o 
pată mai întunecată sau mai puţin întunecată decât restul. 

Aproape că nu îndrăzneam să deduc, dar ceea ce spuneau 
martorii sugera pregnant că asasinul purta uniformă... Putea fi 
vorba, bineînţeles, şi de un costum de culoare închisă, dar un 
cap poliţist nu putea să nu asocieze declaraţiile martorilor cu 
faptul că asasinul avusese arma... Un ZB. Şi, astfel, aria 
cercetărilor se îngustă brusc. Dar era bine oare să asculţi de 
prima impresie? 

Căpitanul încă nu vădea interes pentru ipoteze. El continua 
să lărgească investigaţiile. Refăcuse discuţiile cu toţi martorii 
care o cunoscuseră pe victimă în viaţă, căutase şi alţi oameni 
care ştiau cum trăise văduva în perioada războiului şi, mai ales, 
după sfârşitul lui, ce spusese aceasta, ce gânduri, ce proiecte-şi 
făcea, cu ea şi cu fetiţa. Într-un cuvânt, căpitanul urmărise să 
scoată tot ce era posibil pentru a putea vedea victima înainte 
de omor. 

Şi iată că, de la o cumătră dintr-un sat vecin, căpitanul 
obţinu un amănunt incredibil. Cumătra declarase că victima, cu 
cinci zile înainte de tragica întâmplare, îi spusese că era 
gravidă şi că nu ştia ce să se facă. Martora susţinea că văduva 
era foarte frământată şi că-i ceruse să n-o dea de gol, părându-i 
rău ulterior că-i scăpaseră vorbele din gură. Ea, martora, o 
asigurase de discreţia ei deplină şi - susţinea ea acum - 
păstrase într-adevăr taina şi nu spusese la nimeni, nici după 
moartea văduvei. Ce rost ar fi avut să întineze memoria bietei 
femei? Mai ales că avea şi fetiţa, care... 

Era ceva nefiresc în povestea cumetrei. Căpitanul părea să 
aibă un fel de inspiraţie... diabolică, depista mereu amănunte 
interesante, urma o pistă ce încerca mereu să capete contur şi 
care parcă ducea anume undeva, spre ceva. Victima 
mărturisise - nota bene!, în comuna vecină! - că era gravidă. 
Avusese ea un scop anume făcând acest lucru? Bizar era că, la 


1 Formulă prin care se atrage atenţia asupra unui pasaj, a unei idei într-un 
text ori asupra corecturilor deosebite de tipar. Prescurtat: N.B. 


autopsie, nu se stabilise graviditatea. Deci, toată povestea 
fusese o minciună. Şi minciuna respectivă fusese de natură s-o 
compromită. Atunci, de ce riscase? 

Răspunsul nu era greu de dat: văduva voise anume să afle de 
starea ei cineva din comuna vecină... Am simţit că-mi tremura 
sufletul pe urmele căpitanului anchetator. Să fi dus pista pe 
care pornise el la criminal? Să fi însemnat minciuna (aruncată 
în comuna vecină!) că acolo era un individ care trebuia să afle 
şi să se gândească la urmări? 

Toate răspunsurile începeau să conveargă spre o desluşire 
anume: trebuia aflat cine din comuna respectivă avusese relaţii 
intime cu victima! Abia în faza aceasta căpitanul se cufunda pe 
deplin în studiul trecutului. Refăcu pas cu pas, clipă de clipă, 
noaptea crimei. Porni apoi de la ea şi derulă filmul, până la trei 
luni înaintea evenimentului fatal. Şi ajunse să stabilească 
limpede un lucru: aproape în fiecare seară, în casa victimei era 
petrecere. Victima avea ţuică şi vin şi, fiind o femeie frumoasă, 
atrăgea bărbaţii din sat, care-şi făcuseră acolo, neoficial, 
cârciuma. (Nota bene: neoficial!) Mulţi o râvneau pe văduva 
tânără, dar ea îi ţinea-n frâu, petrecând cu toţi şi cu nici unul 
anume. Şi beau la ea şi mâncau, cântau şi glumeau. Se iscaseră 
gelozii, într-o noapte cineva-i mânjise cu păcură gardul de la 
şosea, fuseseră o serie de alte mici răzbunări, dar bărbaţii 
avuseseră grijă s-o recompenseze de fiecare dată pe gazdă. Şi 
petrecutul ţinuse aşa până-n seară crimei. În seara respectivă, 
spre surprinderea chefliilor, văduva-i izgonise. „Astă seară, 
nu!” 

Iubitul misterios 

Petrecăreţii jurau că nici unul dintre ei n-avusese alte relaţii 
cu victima. Căpitanul se străduise să refacă întregul lor cerc, 
căci cu unul dintre ei, desigur, avusese văduva şi relaţii intime. 
Era de presupus că minciuna ei cu graviditatea nu avusese alt 
rost decât să-l facă pe iubit să se simtă obligat. Probabil, iubitul 
avea o situaţie compromiţătoare - putea fi însurat, de pildă, 
putea fi considerat un om integru şi respectat ca atare, putea 
avea o funcţie care nu i-ar fi permis să ajungă în gura lumii... Şi 
iată, deci, mobilul! 

Dar căpitanul încă nu se grăbea să numească „mobil” ceva, 
încă nu se grăbea să caute pe cineva anume, să identifice pe X 
sau pe Y şi să-l pună sub supraveghere ori să-l descoasă direct. 


Ca prins într-un joc de reguli stricte, care-i interziceau să facă 
altceva, el se oprise asupra cercului de petrecăreţi şi era zi de 
zi cu ei, când cu unul, când cu altul, refăcând serile acelea 
fericite, când se învârteau în jurul văduvei ca fluturii în jurul 
unei lămpi. Şi iată că, între ei, apărea mereu un personaj 
absent acum: şeful postului de jandarmi din comuna vecină. De 
fapt, comuna victimei era o localitate fără post de jandarmi, 
arondată la postul din comuna vecină. Şi acum, când căpitanul 
aflase că era amestecat în vizitele la victimă şi şeful de post, se 
făcea dintr-o dată o mulţime de conexiuni cu datele anterioare. 
Şeful de post avea uniformă, avea arma ZB, participase la 
cercetarea de la faţa locului, fiind în afara oricărei bănuieli. Era 
om la locul lui, cu copii mari, deci putând fi compromis în caz 
că ar fi avut legături cu văduva. Încet, încet, datele începuseră 
să conveargă spre şeful postului de jandarmi! 

Interesant era însă un amănunt: la primele cercetări la faţa 
locului, şeful postului de jandarmi insistase să se controleze toţi 
localnicii care aveau arme şi, în primul rând, să fie controlate 
armele postului. Şi controlul armelor se făcuse, rezultatul fiind 
negativ; nu se trăsese cu nici una din armele controlate! Şi încă 
o dată, acum, am simţit cum se consolida pista spre jandarm ca 
autor al omorului. Acela ştia cu ce arma se trăsese, ştia că nu 
se trăsese cu vreo armă de la post, ştia unde se află ascunsă 
arma crimei şi de aceea ceruse, atât de sigur pe el, să se 
verifice armele cu care s-ar fi putut trage. i 

Toate bune, până aici, deşi erau numai deducţii. Incă nimic 
palpabil, nici o probă materială, iar presupusul autor plecase 
din comună, la nici o lună după crimă. Işi ceruse transferul, pe 
motiv că dorea să se apropie de casa părintească. Era de 
undeva dinspre Vâlcea. 

Căpitanul îl găsise într-una din zile sus pe munte, la o cale 
ferată forestieră, unde fostul şef de post de angajase, după ce, 
la înființarea miliției, fusese scos din rândul cadrelor 
Ministerului de Interne. 

Eram îngrijorat acum. Îmi dădeam seama că ofiţerul 
anchetator n-avea nici un atu concret. Dar, din moment ce până 
aici dovedise că era sigur pe el şi că mergea pe drumul acesta 
care (spre deosebire de altele) ducea undeva, din moment ce 
căpitanul respectiv (pe care începusem să-l îndrăgesc) se 
arătase atât de priceput, aveam încredere în rezultatul acţiunii 


întreprinse de el... Oricum însă, nu puteam să nu fiu îngrijorat: 
căpitanul n-avea nimic cu care să-l determine pe bănuit să-şi 
recunoască fapta. 

Mărturisirea 

S-a dovedit totuşi ca ofiţerul respectiv îi cunoştea bine pe 
oameni, firea lor, starea lor după comiterea unui act criminal, 
dorinţele lor cele mai intime spre care trebuia doar să ştii să te 
strecori. 

Am citit cu încordare maximă procesul-verbal de 
interogatoriu, deşi, desigur, acesta era doar o oglindă palidă a 
adevăratei discuţii pe care o avusese căpitanul cu criminalul. 

În procesul-verbal nu erau decât întrebările-cheie, care 
jalonau drumul spre mărturisire, în datele lui mai mari. Până la 
urmă, omul izbucnise în plâns. De mult dorea el clipa aceea, de 
mult nu-şi mai suporta viaţa. Hotărârea şi fapta lui fuseseră 
disperate, dar apoi înţelesese că nu realizase nimic şi, uite, 
faptul că se angajase aici, în munţi, era urmarea neputinței de 
a mai privi oamenii în ochi. Nu mai putea privi, mai ales, în 
ochii nevestei şi ai copiilor. Îl credea sau nu domnul căpitan, 
asta avea mai puţină importanţă, dar era bucuros că se 
sfârşise. Ba, putea spune că aşteptase aproape cu emoție clipa 
aceea, o aşteptase cu un fel de sete continua. Şi cea mai bună 
probă că aşa era o confirma faptul că el, ca fost subofițer de 
jandarmi, ştia precis ca nimeni nu avea probe să-i dovedească 
vinovăția. Dar nici nu se mai gândea să profite. Dimpotrivă, 
avea să meargă de îndată, legat sau cum dorea domnul căpitan, 
în comuna în care fusese şef de post, ca să arate unde 
îngropase carabina. De unde luase carabina? Era lucru ciudat, 
răspunsese, era straniu şi, abia acum, că i se pusese întrebarea, 
se gândea la ciudăţenia respectivă: pur şi simplu găsise 
carabina într-o buză de râpă în timpul unei patrulări obişnuite. 
Dar o găsise exact când era în încurcătura aceea, când văduva 
şoptise cumetrei că era gravidă şi că avea de gând să spună cu 
cine... Se găsiseră multe arme aruncate, după război, şi mulţi le 
culeseseră şi le ascunseseră, dar ZB-ul acela, cine ştie cum, 
scăpase. Dar nu cum scăpase era ciudat, ci cum de fusese găsit 
tocmai atunci şi tocmai de el! 


UN GARDIAN ÎŞI ARESTEAZĂ 
PROPRIUL FIU 


Colonia Nigels de lângă Oradea a fost sâmbătă noapte teatrul 
unei crâncene bătăi. Tinerii Mehes Petru şi Vas Iosif, amândoi 
de 18 ani, iubeau de multă vreme aceeaşi fată, din care cauză 
se urau de moarte. Întâlnindu-se sâmbătă noapte pe la ora 
11:00, harţa între ei a fost gata. În toiul luptei, Mehes Petru, 
scoțând un cuţit, l-a înfipt de câteva ori în pieptul adversarului, 
care s-a prăbuşit la pământ într-un lac de sânge. A fost 
anunţată salvarea, care l-a transportat pe Vas Iosif în stare 
gravă la Spitalul Central. Agresorul s-a dus apoi acasă, ca şi 
când nimic nu s-a întâmplat. 

Tatăl lui Mehes Petru, fost gardian, ieşit la pensie de numai o 
săptămână, auzind de isprava feciorului său, l-a arestat şi chiar 
în noaptea agresiunii l-a condus în arestul poliţiei. 

Dar din cercetările întreprinse şi din dispoziţiile martorilor 
reiese că Mehes Petru n-ar fi chiar atât de vinovat. Cearta a 
provocat-o chiar victima, iar Mehes ar fi fost doar în legitimă 
apărare. Bătrânul gardian însă şi-a făcut datoria, chiar dacă a 
fost vorba de propriul său fiu. 


(Universul, 20 august 1938) 


DUPĂ CE S-A RĂCIT DE IUBIT, S-A 
RĂCIT DE TOT 


A fost arestat Ion Dordea, din Str. Episcop Timuş - Floreasca, 
vinovat de crimă de omucidere. 

Numitul, de profesie zugrav, în etate de 34 de ani, trăia în 
concubinaj cu femeia Florica Sekedi, încă de acum trei ani. 
După vreo doi ani şi-a oprit poftele asupra fetei acesteia, în 
vârstă de 14 ani. După ce a necinstit-o, i-a promis că o va lua în 
căsătorie, dar nu s-a arătat prea grăbit. După câtva timp, fata, 
cunoscând un băiat de liceu, s-a răcit de zugravul Dordea. 
Intrebând-o într-o zi care este cauza acestei răceli, fata Ioana 
Sekedi i-a răspuns că „e cam prăfuit”. Zugravul Dordea s-a 
gândit că să se răzbune, suprimând-o. Şi-a pus planul în 
aplicare acum o săptămână, când a omorât-o cu 10 lovituri de 
cuţit. Apoi a încercat şi el să-şi curme zilele, dar, de această 
dată, fiind mai „milos”, n-a reuşit; după îngrijirile ce i s-au dat 
la spital a fost adus în faţa justiţiei. 


(Universul, 20 august 1938) 


DUPĂ CE A FOST UCIS, SOŢUL A 
FOST TRATAT CA PORCUL DE 
CRĂCIUN 


Curtea Criminală, Secţia a Il-a, a început judecarea femeii 
Ileana A. Gheorghe, de 40 de ani, domiciliată în comuna 
Răduleşti, jud. Ialomița. În septembrie anul trecut, numita, în 
urma unei certe cu bărbatul său, cu care de altfel de mulţi ani 
nu trăia bine, i-a aplicat acestuia două lovituri cu un furcoi, 
rănindu-l mortal. 

După aceasta ispravă, femeia şi-a suit soţul muribund în 
căruţă şi l-a acoperit cu paie, în intenţia să-l ducă şi să-l arunce 
pe câmp. Înainte de a porni însă, fiind descoperită de copila sa, 
care auzise horcăitul victimei, i-a spus despre ceea ce făptuise, 
dar a ameninţat-o că, dacă va spune ceva cuiva, o va ucide şi pe 
ea. 

Ajunsă la câmp, a dat foc cadavrului - căci între timp, pe 
drum, victima murise. Apoi, criminala s-a înapoiat în sat şi a 
spus celor ce o întrebau ca soţul sau a plecat în Basarabia. 

Cadavrul lui Alexandru Gheorghe a fost descoperit de săteni 
după trei zile pe câmp, parte ars, parte mâncat de câini. 
Criminala soţie fiind arestată, şi-a recunoscut fapta încă de la 
primele cercetări, arătând că nu regreta uciderea bărbatului, 
întrucât trăia rău cu el. 


(Universul, 26 aprilie 1939) 


AMOR (NE)REGLEMENTAR CU | 
CASCHETA PE CAP ŞI ARMA LANGA 
PAT 


Nopțile trecute s-a petrecut o sângeroasă dramă 
sentimentală în comuna Negreşti, din ţara Oaşului. 

Țăranul Vasile Sas, de 45 de ani, bănuind că soţia să îl 
înşeală cu un soldat teterist, anume Grigore Canon, originar 
din Bistriţa, a spus într-o seară soţiei că pleacă la pădure. In 
realitate s-a pus la pândă în apropierea casei. 

Pe la ora 3 din noapte, amantul intrând la femeia lui Sas, 
soţul înşelat l-a urmărit, surprinzându-l în flagrant delict de 
adulter. Încercând să-i ridice cascheta amantului de pe cap, 
spre a-l identifica şi apoi reclama superiorilor, acesta a luat 
arma rezemată de tăblia patului şi l-a împuşcat pe ţăran. 
Glontele i-a perforat gâtul, omorându-l pe Sas. 

După facerea autopsiei cadavrului şi a cuvenitelor cercetări, 
criminalul a fost arestat şi înaintat Parchetului. 


(Universul, 2 iunie 1939) 


O DISPARIȚIE ȘI UN ZVON... 


Era la începutul lui aprilie 1967, când Sandu Ioana, din 
Săpata, judeţul Argeş, a sesizat postului de Miliție pierderea 
buletinului. Şeful postului a îndrumat-o să meargă la fosta 
Miliție raională Costeşti. La 12 aprilie 1967, Sandu Ioana i-a 
spus unei vecine să aibă grijă de animalele şi de păsările ei şi a 
plecat la Costeşti, de unde nu s-a mai înapoiat. Vecina a 
anunţat după câteva zile postul de Miliție. La o lună, a apărut 
în comună zvonul că Sandu Ioana ar fi fost omorâtă de Balan 
Gheorghe - fostul ei concubin. 

Primele verificări 

Au urmat măsuri la nivelul postului de Miliție Săpata şi al 
fostei Miliţii raionale Costeşti, cazul fiind raportat ierarhic. S- 
au făcut verificări stabilindu-se: 

a) Sandu Ioana, de 48 de ani a trăit în concubinaj cu Balan 
Gheorghe în perioada septembrie 1965 - februarie 1966. 
Acesta, zis „Halda”, de 24 de ani îşi asigură existenţa pe seama 
părinţilor. Din cauza diferenţei de vârstă, „Halda” s-a retras la 
părinţi, intrând în relaţii cu alte femei. La rândul său, Sandu 
Ioana a trăit cu alţi bărbaţi. Ea n-a renunţat însă la Balan 
Gheorghe. Lansase zvonul că este gravidă şi umbla încinsă cu o 
pernă peste abdomen, acosta femeile cu care „Halda” 
întreținea legături şi le apostrofa. Din această cauză, între foştii 
concubini au avut loc dese certuri. 

b) După ce a plecat de acasă pentru a merge la fosta Miliție 
raională Costeşti, în ziua de 12 aprilie 1967, Sandu Ioana a fost 
văzută plecând pe jos spre Costeşti. Apoi n-a mai fost văzută de 
nimeni. 

c) Despre Balan Gheorghe s-a aflat că, la 12 aprilie 1967, a 
fost chemat la Comisariatul militar raional Costeşti, de unde s-a 
înapoiat cu autocamionul C.A.P. Pădureţi. 

S-a mai stabilit că, în intersecţia dintre şoseaua Pădureţi şi 
şoseaua Costeşti, împreună cu Sandu loana mai erau şi alţi 
cetăţeni, printre care şi Balan Gheorghe, care aşteptau să 
meargă la Costeşti. Unul dintre ofiţerii însărcinaţi cu 
cercetarea cazului s-a grăbit să-l întrebe pe Balan Gheorghe 
dacă a văzut-o pe Sandu Ioana. Balan Gheorghe a răspuns că 
nu mai are legături cu ea şi că a văzut-o aşteptând maşina spre 
Costeşti. Plecarea lui spre Costeşti a fost confirmată şi de alţi 


cetăţeni care îl cunoşteau. 
După trei ani 

Spre sfârşitul anului 1969, cauza a fost preluată de Serviciul 
Judiciar Argeş. S-a reuşit identificarea a doi martori care, în 
ziua de 12 aprilie 1967, l-au observat pe suspect mergând 
împreună cu Sandu Ioana pe şoseaua de la Pădureţi la Costeşti. 

În dreptul Pădurii Ciolpani cei doi au fost ajunşi din urmă de 
autocamionul CAP Pădureţi şi depăşiţi. Şoferul autocamionului 
a mai declarat că la întoarcerea din Costeşti l-a găsit pe Balan 
Gheorghe la barieră şi l-a dus cu maşina până la Pădureţi. La 
coborâre, şoferul l-a întrebat: „Ce ai făcut cu Ioana, ai scăpat 
de ea?”, la care Balan Gheorghe s-a îngălbenit, spunând că s-au 
despărţit la barieră. Afirmația era nesinceră, deoarece Ioana 
nu-şi făcuse apariţia în Costeşti. 

Mărturie 

Balan Gheorghe a recunoscut, dar a indicat eronat locul unde 
a ascuns cadavrul. La început a declarat că, ajungând cu Ioana 
pe jos lângă pădurea Ciolpani, s-au luat la ceartă. Ea l-a 
ameninţat că dacă nu se va întoarce la ea îl va denunța că a 
furat un vițel. Atunci el s-a enervat peste măsură şi a 
strangulat-o cu o sârmă găsită pe jos. După ce a omorât-o, a 
împins-o în apa heleşteului morţii şi a aşezat nişte bolovani pe 
trupul ei. Locul indicat de ucigaş se afla lângă tulpina unei 
sălcii şi la 80 de metri de malul eleşteului. 

Explicându-i-se că minte, criminalul a fost determinat să 
indice locul real. Acest loc se afla în pădurea Ciolpani, în 
punctul denumit „La par”, unde s-au găsit, de altfel, împrăştiate 
oase din membrele superioare şi cele inferioare, din coloana 
vertebrală, precum şi tălpile din cauciuc ale tenişilor. 

A stârnit curiozitate faptul că nu s-a găsit craniul victimei, 
însă problema a fost lămurită tot de asasin, care a declarat că, 
după un anumit timp de la îngroparea cadavrului, a venit să 
vadă dacă a fost scos de animale carnivore şi, observând 
craniul descoperit, l-a luat şi l-a spart cu un disc de tractor. 
Unele dintre ele au fost găsite în locurile indicate de criminal, 
constituind probe în plus la soluţionarea acestui caz foarte 
dificil. 


BARON CU TREI AMANIE 


S-a întâmplat la vreme de război. Din mare amor pentru 
baronul Muler, un chipeş căpitan neamţ, mama şi fiica îşi 
ucid cu sabia rivala: pe camerista cea frumuşică. Despre 
aceasta dramă, dar şi despre grozăvia petrecută la conacul 
boierului Nemţeanu povesteşte comisarul Tandin. 


Baronul Hans Muler, un tip înalt cu talia subţire şi faţă de 
adolescent, era căpitan în armata germană. La 25 de ani, 
făcuse campania din Franţa, Norvegia şi în anul 1942, când are 
loc întâmplarea la care ne referim, făcea parte dintr-o mare 
unitate de rezervă amplasată la Iaşi. Cartiruit la o familie de 
filogermani înfocaţi, se bucura de atenţii cu totul speciale. 

Frecvent, industriaşul Buciumeanu organiza petreceri, la 
care erau invitaţi ofiţeri superiori şi chiar generalul-şef al 
garnizoanei germane. La fel de des, omul de afaceri român 
pleca în Germania pentru diverse tranzacţii cu vestita societate 
Solagna. În lipsa lui, oficiile de gazdă la superba lui reşedinţa 
din cartierul Copou rămâneau în seama doamnei, o şatenă de o 
frumuseţe orientală, de vreo 38 de ani, şi a fiicei sale, Ana- 
Luiza, studentă în anul I la Medicină. 

După vreo lună de la cazarea lui Hans în somptuoasa vilă cu 
14 camere, Magda, stăpâna casei, puse stăpânire şi pe inima 
căpitanului. Aşa cel puţin credea ea, căci la fel de 
incandescentă era şi dragostea fetei, Ana-Liuza, pentru neamt. 

Un adevărat cuceritor 

Într-o dimineaţă, în timp ce Magda era la coafor, tânăra se 
pomeni în camera ei cu Hans. Totul se desfăşura în tăcere. S-au 
înţeles din priviri. Mai complicat a fost pentru el să-şi descalţe 
cizmele înalte, să-şi scoată tunica şi celelalte. Mult mai simplă 
se dovedi pregătirea pentru amor a tinerei studente. Fără nici o 
jenă, îşi lepădă cămăşuţa din mătase, vizită pentru câteva 
minute duşul şi se strecura în pat, aşteptându-l pe zveltul 
ofiţer. 

Vorbea germană în mod fluent, aşa că nu a fost nevoie de 
mari eforturi lingvistice pentru a-l dirija pe nu prea 
experimentatul căpitan pe făgaşul modului meridional de a face 
sex. 

Cântărind situaţia pe toate feţele, bavarezul ajunse totuşi la 
concluzia că focoasa Magda, prin patul căreia trecuseră destui 


amanți, avea mai multă dexteritate şi iniţiativă. Curând, Ana- 
Luiza realiză că şi maică-sa face amor cu Hans. Studenta 
descoperi că, de regulă, în timpul cât lipsea tatăl său, locul lui 
în patul conjugal era ocupat de Hans. Acum îşi explica fata de 
ce ofiţerul era palid şi avea cearcăne la ochi. 

Gelozie în familie 

Scânteia care declanşă incendiul fu o remarcă maliţioasă a 
mamei: „Fata mea, de când a poposit unitatea lui Hans în laşi, 
ai căzut la trei examene! Aud că ai o preferinţă pronunţată 
pentru culoarea verde a vestoanelor şi tresele argintii ale 
ofiţerilor!”. „Ştii ce, mamă, să nu ne ascundem după deget! Aşa 
o fi, dar dumneata n-ai nici măcar decenţa să te fereşti de 
servitori, când eşti în frigurile amorului cu neamţul, în patul din 
camera de colo!”, şi-i arată dormitorul părinţilor ei. Magda se 
înălbi de furie. Ridurile subţiri deveniră mai pronunţate. Se 
întoarse pe călcâie şi părăsi încăperea, fără un cuvânt. 

Se pare că Hans îşi pusese în gând să nu-i scape nici o fiică a 
Evei din vila de pe dealul Copoului. Într-o zi, Magda şi Ana- 
Luiza, care se complăceau într-un armistițiu mut, dar nu-şi 
uitau rănile pricinuite, trecând prin holul principal, au auzit un 
țipăt uşor de satisfacţie maximă, ce venea dinspre camera unde 
Lenuta, fata în casă, făcea curăţenie. Amândouă au năvălit 
acolo cu chipurile crispate. L-au văzut pe Hans în uniformă, 
aplecat asupra tinerei slujnice. Fustiţa ei, excesiv de scurtă, 
facilitase amorul pe fugă. 

Când le observă pe cele două femei, Hans părăsi „linia 
frontului” în grabă, lăsând-o prada „inamicului” pe neajutorata 
Lenuta, care n-apucase nici măcar să-şi tragă chiloţii. Mama şi 
fiica, solidare, tăbărâră pe rivală. Curând, pumnii delicaţi ai 
agresoarelor deveniră la fel de vineţi ca obrajii subretei. Lipsa 
de antrenament! În final, furioasă la culme, Magda lua sabia 
căpitanului, ce se afla într-un colţ, şi cu toată forţa o împlântă, 
pe la spate, în cea care jinduise la nobilul ei amant, ce-l 
împărţise cu fiica sa. 

Epilog 

Când industriaşul se întoarse de la Munchen, îşi găsi soţia şi 
fata în arestul poliţiei. În scurt timp se judecă procesul. Magda 
a fost condamnată la 10 ani închisoare, iar Ana-Luiza la 7. 
Indureratul căpitan muri în acelaşi an, la 15 noiembrie, în 
bătălia pentru Stalingrad. 


CONACUL ÎNSÂNGERAT 


Anul 1936. 

Dan Nemţeanu era un om bogat, în adevăratul înţeles al 
cuvântului. Avea moşii în judeţele Iaşi, Roman, Vaslui, iar în 
ultimii ani cumpărase numeroase terenuri şi pe plaiurile 
mănoase ale Bărăganului. În Bucureşti era puternic ancorat în 
lumea financiară şi pe cale de a achiziţiona câteva fabrici în 
industria textilă. Pe cât era Nemţeanu de bogat, pe atât era de 
„mână spartă”. Sume fabuloase se topeau pentru întreţinerea 
numeroaselor sale amante, pe care le avea aproape în toate 
oraşele unde îl purtau diversele sale afaceri. 

În timpul unei partide de pocher la casa unui bogătaş, un 
prieten al lui Dan remarcă maliţios: „De regulă, oamenii cu 
mulţi bani au o amantă, două, pe care le finanţează mai gras. 
Danuţ al nostru le oferă însă apartamente, maşini, coliere 
scumpe, mantouri, ca şi cum le-ar cumpăra câte o pereche de 
mănuşi. Asta-l va duce, mai devreme sau mai târziu, la faliment. 
E însă ceva care-l poate lăsa chiar şi fără viaţă!”. Partenerii 
ciuliră urechile, se făcu tăcere. Aşteptau cu toţii o explicaţie, 
care însă nu mai venea. „Fii mai limpede, nu ne mai fierbe.” 
„Că mâine să ştie tot oraşul, nu? Imi daţi cuvântul că vă veţi 
tine gura?” „Ne tratezi ca pe nişte puşti”, se bosumflă unul 
dintre parteneri, vorbind parcă şi în numele celorlalţi. 
„Necazurile vor veni de la una din moşiile recent cumpărate. 
Mai mult nu vă spun nimic.” „Ne-ai lămurit buştean”, fu replica 
înciudată a curiosului. 

Profeţia lansată la masa de pocher fu curând uitată şi plasată 
ca vorbă de clacă. O secvenţă neobişnuită avu loc însă luna 
următoare. Şoferul lui Nemţeanu a fost pus pe liber de stăpân. 
Ciudat, el, atât de tolerant, de omenos cu subalternii. 

Tot la o partidă de pocher se află şi motivul şi tot de la 
amicul bine informat. Se spunea că, la un şpriţ, cel care 
conducea Buic-ul bogătaşului dăduse să se înţeleagă că multe 
din nevestele arendaşilor se au bine cu boierul. „Deci, tu mă 
spionezi şi mă şi discuţi, Sile!, îl luă la rost patronul. Pentru 
asta nu te-ar ierta nici un stăpân.” 

Şoferul, care primi la plecare salariul pe un an, ca un nou 
gest de generozitate al stăpânului, confirmă o dată în plus lipsa 
sa de caracter. Il aşteptă pe Bogdan, arendaşul „încornorat”, pe 


care-l ştia că venea joia la Bucureşti, suflându-i la ureche: 
„Vedeţi că astă-seară boierul se duce la moşie. Frumoasa 
dumneavoastră soţie e demult combinată cu domnul Dan”. 

Arendaşul, mai în vârstă decât soţia cu 20 de ani, se făcu 
stacojiu. S-a întors acasă de la oraş mai devreme şi, fără a fi 
observat, s-a furişat în interiorul clădirii conacului. Aşteptă cu 
răbdare sosirea boierului. Văzu bucuria femeii la venirea lui, 
cum au servit opulenta cină, mângâierile femeii pentru 
încălzirea lui Nemţeanu, om trecut de 60 de ani, de care el nu 
se bucurase niciodată. În momentul suprem de voluptate, când 
trupurile celor doi se uniră, porni detunătura. Femeia muri pe 
loc. Dar Bogdan mai trebui să încarce arma încă o dată, căci 
Dan încă răsufla. Apoi, duse ţeava puştii de vânătoare la gură şi 
apăsă pe trăgaci. 

La sosirea şefului de post, dormitorul era o baltă de sânge. 
Feţele celor doi bărbaţi şi a femeii erau total desfigurate, de 
nerecunoscut. 

Jucătorii de pocher se lămuriră, în sfârşit, cum poate „ucide” 
o moşie. 


MOIANU A FOST CASTRAT CU 
FOARFECELE 


O dramă conjugală, care iese din comun şi care a făcut o 
deosebită impresie în Caracal, s-a petrecut acum câteva zile. 
Eroii acestei drame sunt cunoscuţi în oraş. lată faptele. 

De mai mult timp, dl. Aristide Dobrescu, un tânăr proprietar 
din localitate, îşi bănuia soţia cu avocatul Marin Motanu. Spre 
a-şi verifica bănuielile, dl. Dobrescu a pretextat că pleacă la 
moşie cu automobilul. După câteva ore, s-a înapoiat acasă şi a 
surprins-o pe soţia sa în flagrant delict de adulter cu numitul 
avocat. Văzându-şi căsnicia distrusă, soţul înşelat l-a lovit pe 
amantul soţiei sale cu tocul revolverului în cap. Apoi, cu 
ajutorul unor servitori, i-a tăiat organele genitale cu foarfecele. 
Dezbrăcat şi plin de sânge, avocatul Motanu a luat-o la fugă 
țipând pe stradă până a ajuns la spital. Soţul înşelat s-a 
prezentat apoi la poliţie punându-se la dispoziţia Parchetului. 

Victima acestei drame, avocatul Motanu, se află în stare 
gravă la spital, unde i s-a făcut o intervenţie chirurgicală. În 
urma faptului că a umblat gol pe stradă, în acest timp de iarnă, 
numitul a răcit grav şi se crede că va face o dublă pneumonie. 

Drama a produs o deosebită senzaţie. 


(Universul, 11 decembrie 1939) 


PROCESUL AVOCATULUI ERNEST 
ILIUJ 


Împărtăşind întru totul convingerea cronicarului loan 
Neculce cum că „nu exista zăbavă mai dulce decât cetitul” mă 
cufund adesea într-o asemenea îndeletnicire aducătoare nu 
numai de desfătare, dar şi de îndemn la meditaţie. Aflat la 
Biblioteca Academiei, într-una din zilele acestei atât de timpurii 
şi aprige ierni, într-un număr al colecţiei ziarului Universul, din 
20 martie 1941, mi-a reţinut atenţia o întâmplare. 

Este vorba despre judecarea la Curtea criminală, Sector 1, a 
procesului tânărului avocat Ernest lliuţ sub acuzaţia de a fi 
încercat s-o omoare cu o lovitură de cuţit pe Eugenia Cosmiţa, 
fosta soţie a cunoscutului scriitor Cezar Petrescu, pe care o 
iubea, fără ca distinsa doamnă să-i răsplătească dragostea. 

Tânăr, corect, liniştit, acesta mărturiseşte la interogatoriu că 
a cunoscut-o pe cea care i-a înflăcărat inima, în vara anului 
1935, la Mangalia. În anul următor s-au întâlnit în aceeaşi 
staţiune. Cu toate că îşi dădea seama că nu este iubit, a vizitat- 
o apoi şi la Bucureşti. 

Cum în casa acesteia îl găsea frecvent pe domnul Dimitrievici 
şi-a închipuit că între acesta şi femeia iubită exista ceva. Parcă 
pentru a-i întări convingerea, într-o zi, doamna Cosmiţa i-a 
adus la cunoştinţa dorinţa aceluia de a nu-l mai vedea pe acolo. 

Disperat din cauza situaţiei fără ieşire, Iliuţ a încercat în trei 
rânduri să se sinucidă, o dată cu revolverul şi de două ori cu 
otravă. 

În ziua de 25 octombrie 1940, s-a dus acasă la aceasta, având 
asupra sa pumnalul, cu intenţia de a-şi pune capăt vieţii în faţa 
ei. Întrucât ea nici n-a vrut să stea de vorbă cu el, ci i-a întors 
spatele, înfuriat i-a împlântat arma între omoplaţi, după care s- 
a dus şi s-a predat la poliţie. 

Martorii: inginer Valeriu Vinţoiu, fost coleg de şcoală cu 
acuzatul, colonel Ion Apostolescu, Corneliu Zenda şi inginerul 
Emil Dimitrievici, care locuia la doamna Cosmiţa, au avut 
cuvinte de apreciere la adresa caracterului, a comportării sale, 
în general. Dimitrievici a mărturisit că ştia despre dragostea ce 
o avea avocatul pentru victimă, dar afirmase că nu l-a crezut în 
stare de actul necugetat. 

Ca să vezi unde poate duce dragostea neîmpărtăşită... 


PENTRU A-ŞI DOVEDI BĂRBĂŢIA, UN 
SOŢ ÎNCORNORAT FACE TREI 
VICTIME 


Tânărul Vasile Alexandru, care lipsea de mai multă vreme din 
Capitală, fiind concentrat, înapoindu-se ieri noapte acasă, în 
Str. Arhitect Mândrea nr. 6, şi-a găsit soţia petrecând în 
tovărăşia tânărului Stănescu Mircea, cât şi pe sora soţiei sale, 
d-şoara Achimescu, funcţionară, în tovărăşia funcţionarului Gh. 
Theodorescu, din serviciul C.F.R.. Furios peste măsură de ceea 
ce vedea, a început să facă scandal, agitându-şi şi pistolul cu 
care era înarmat. 

— Împuşcă-ne dacă ai curaj, i-a spus sfidător soţia. 

Fără să mai stea pe gânduri, soţul ultragiat s-a executat şi a 
tras mai multe focuri asupra celor ce se aflau în dormitorul lui 
la acea oră. 

Soţia, reuşind să fugă din casă, a putut scăpa cu viaţa. În 
schimb, domnişoara Achimescu - adică cumnata sa - cât şi 
ceilalţi doi tineri, fiind loviți din plin de gloanţe, au fost răniţi 
atât de grav încât, după o scurtă agonie, au încetat din viaţa. 

După săvârşirea acestei sângeroase isprăvi, criminalul s-a 
prezentat singur la circumscripţia 16 poliţienească, unde s-a 
predat, povestind cele întâmplate la domiciliul sau. 


(Universul, 20 mai 1942) 


CADAVRUL DE SUB NUC 


M-am dus la Vâlcea, unde i-am cunoscut pe căpitanii 
Gheorghe Manila şi Mircea Raduica. Aceştia mi-au pus la 
dispoziţie dosarul pentru care venisem. 

În ziua de 29 iunie 1960, în jurul orei 19:00, într-un câmp 
situat cam la un kilometru de staţia C.F.R. Călimăneşti şi de 
satul Jiblea Nouă, fusese găsit sub de nuc cadavrul unei femei, 
Dumitra G. Moartea femeii fusese violentă, ca urmare a unor 
fracturi, cu înfundarea parţială a osului frontal, a arcadelor 
orbitale, precum şi a lamei osului etnoidal, completată cu 
„fracturile închise ale coastelor 3, 4, 5, 7 şi 8 din partea 
dreaptă şi 3,4 şi 5 din partea stângă”. 

În raport se mai arăta că fracturile osului frontal au putut fi 
produse prin aplicarea unor lovituri cu un corp dur, ce ar fi 
putut avea o formă oarecum pătrată. Femeia era legată peste 
mijloc cu o frânghie. Pe locul unde s-a aflat cadavrul, precum şi 
în jurul său, nu s-au identificat pete sau urme de sânge. 

Dumitra era bolnavă psihic, cu un intelect redus şi 
vagabonda prin diferite localităţi, ocupându-se cu furturi 
mărunte. Ea locuia în satul Jiblea Nouă la fratele ei, Gheorghe. 
Când nu vagabonda, era trimisă cu vacile la păscut de 
dimineaţă până seara. 

S-a mai stabilit că datorită comportării sale dezordonate avea 
dese discuţii cu soţia fratelui ei, pe nume Ana. Aceasta, de 
supărare, o mai lovea. 

O suspectă... 

De la început, organele de anchetă au tras concluzia că în 
speţă este vorba de omor. Principala suspectă a devenit Ana, 
cumnata victimei. 

De la domiciliul Anei a fost ridicată o bară care, prin forma 
muchiei (pătrată), putea produce fracturile osului frontal al 
capului. Ana a fost arestată, dar ea a negat omorul. A 
recunoscut că o bătuse de câteva ori, când era supărată pe 
Dumitra că lipsea de acasă şi veneau oamenii să-i ceară 
contravaloarea bunurilor furate de aceasta. 

Ana a fost pusă în libertate. 

Expertize contradictorii 

Lucrurile fiind neclare, se cere exhumarea cadavrului, 

trăgându-se concluzia că leziunile au fost produse printr-o 


lovire exercitată de un corp masiv, dar cu o suprafaţă brăzdată, 
aplicată de sus în jos. Aşadar, contradicții mari. 

Contraexpertiza înlătura „forma oarecum pătrată” a corpului 
dur. Din verificările ulterioare rezulta că victima, cu trei zile 
înainte de 29 iunie 1960, fusese cu vitele pe izlazul comunei 
Dealul Mare, unde, căzuse în „Râpa Neagră”. Marioara lui 
Rădoi (Dumitra) fusese văzută în pârâul râpei, făcută 
ghemotoc, de mai mulţi copii. 

Aceştia au chemat două femei şi împreună au coborât la 
Dumitra. Aceasta era în comă şi avea o rană la frunte. De 
asemenea, regiunea toracică era plină de vânătăi. 

Cele două femei au scos-o din râpă şi au dus-o până la un 
izvor din apropiere, unde au spălat-o şi au bandajat-o. Marioara 
lui Rădoi a fost întinsă pe iarbă, fiind supravegheată de cele 
două binevoitoare până când şi-a revenit, apoi a zăcut în 
fânarul casei două zile. 

Probare 

Pentru mine era limpede, acum, ca aceasta căzătură 
condusese la moartea Dumitrei. După ce zăcuse un timp în 
fânar, ea s-a dus singură unde a fost găsită, sub un nuc, dându- 
şi sfârşitul. 

În cauză lucraseră mulţi procurori, care se încăpăţânaseră să 
claseze dosarul, unii dintre ei mai crezând în ipoteza omorului. 
Şi asta pentru că în contraexpertiza medico-legală făcută de 
medicul Rouă de Deal, care între timp decedase, acesta 
descrisese direcţia loviturii de la cap „de sus în jos”. 

Atât medicul legist cât şi procurorii n-au putut intui că, în 
realitate, datele erau inversate: victima nu a fost lovită, ci ea a 
căzut într-o asemenea poziţie... 

Am fotografiat „Râpa Neagră” în locul cu pietre zgrunţuroase 
unde căzuse Dumitra, am redactat referatul de clasare a 
dosarului (moarte accidentală) pe baza acestor argumente şi m- 
am deplasat la Bucureşti, la Institutul medico-legal, unde i-am 
adus la cunoştinţa speța şefului acestei instituţii, profesorul 
doctor Moise Terbanca. Maestrul m-a aprobat întru totul şi mi-a 
dat un aviz medico-legal favorabil, rămânând prieteni. 


SERVITORUL - UNEALTA AMANTULUI 
UCIGAŞ 


În dimineaţa zilei de 21 noiembrie 1947, Postul de Jandarmi 
din Costelu a fost sesizat de către Fărcaş Ioan că, din gunoiul 
din spatele casei, câinii au scos la suprafaţa un cadavru ce pare 
a fi al copilului lancu Constantin. Cu aceeaşi ocazie, 
reclamantul a relatat ca din 17 noiembrie a găzduit nişte 
comercianţi ambulanți de petrol şi păcură, şi anume pe: Iancu 
C. Dumitru, zis „Dumitru Gheorghe”, de 41 ani, soţia acestuia, 
Dumitru Gheorghe Maria, de 39 ani, cei trei copii ai lor şi un 
servitor, loan Avram, de 19 ani, veniţi în Banat tocmai din 
oraşul Mizil. 

În noaptea de 18 noiembrie Iancu Dumitru, fiul său de 12 ani, 
Iancu Constantin, şi servitorul loan Avram s-au culcat în 
grajdul cailor. Dimineaţa tatăl şi fiul nu au mai fost găsiţi, 
servitorul arătând că acestora nu le-a plăcut în grajd şi au 
plecat să doarmă „probabil la alte cunoştinţe sau drăguţe”, 
luând din căruţă 4 litri de petrol să achite „cantonamentul”. 

Jandarmii s-au deplasat la faţa locului, constatând că în 
bălegarul din spatele casei se găseau picioarele, craniul şi o 
parte din oasele unui cadavru de copil de circa 12 ani şi câteva 
haine sfâşiate de câini. În grajd se afla o curea, iar lângă gunoi, 
doi nasturi verzi din os, ce aparţineau lui lancu Dumitru. 

După primele verificări, s-a confirmat suspiciunea că 
servitorul ar fi implicat în acest dublu asasinat, căci devenise 
limpede că cei doi au fost omorâţi. Mai mult, după ce un vecin 
l-a văzut pe loan Avram că acoperă ceva în bălegar, acesta, 
Maria şi cei doi copii au plecat de la Fărcaş şi s-au mutat la 
loan Munteanu, din aceeaşi comună, unde au fost găsiţi şi 
reţinuţi în vederea cercetărilor. 

Cu toată atitudinea lor impertinentă, s-au încurcat în hăţişul 
de minciuni, sfârşind prin recunoaşterea oribilului asasinat. La 
indicaţiile date de servitor, s-a găsit şi cadavrul lui Iancu 
Dumitru, cu capul complet zdrobit, cu faţa desfigurată, 
dezbrăcat, aflat în apropierea rămăşiţelor copilului, care a fost 
scos şi mâncat de câini. 

Urma să se stabilească mobilul acestei crime odioase - 
„crimă de dublu omor” - conform Codului Penal în vigoare la 
vremea aceea. 


Răzbunările 

Din declaraţia lui loan Avram rezulta că victima se purta cu 
el brutal, bătându-l şi schingiuindu-l, fapt pentru care în mintea 
şi în sufletul său i s-a înfiripat o cruntă sete de răzbunare. De 
asemenea, şi soţia era maltratată de Iancu Dumitru, care, 
probabil, aflase că Maria „întreținea relaţiuni de amor” cu 
ortacul lor, Gheorghe Costică, zis „Preda”, de 33 ani, din satul 
Balta Plopului, judeţul Buzău, care venise şi el în comuna 
Costelu să vândă petrol şi păcură. Acesta ştiind de ura 
servitorului faţă de stăpân, l-a îndemnat să-l ajute la omor, 
promiţându-i că va primi ca recompensă căruţa şi caii, iar el o 
va lua de nevastă pe văduva victimei „şi vom fi cu toţii oameni 
gospodari”. Dar iată cum s-au derulat faptele... 

În seara zilei de 18 noiembrie, Gheorghe Costică a vizitat 
familia Iancu. „Ne-am petrecut cu armonica până la ora 22, că 
Gheorghe a adus nişte vin. El mi-a făcut semn să ieşim afară, 
unde ne-am înţeles că în seara asta să-l omorâm” - avea să 
declare în anchetă Ioan Avram. Mai târziu, servitorul, stăpânul 
şi unul dintre copiii acestuia, Constantin, s-au dus să se culce în 
grajd. 

După vreun ceas, când viitoarele victime dormeau deja, 
servitorul a luat un topor şi l-a aşteptat la poartă pe Gheorghe 
Costică. Acesta, conform înţelegerii şi planului dinainte stabilit, 
venise şi el înarmat cu un topor. Amândoi au intrat în grajd pe 
uşa din spate, lăsată intenţionat descuiată de Ioan Avram, unde 
pusese un felinar aprins pentru a-i vedea mai bine pe cei care 
dormeau. 

Ca o bestie dezlănţuită, Gheorghe Costică i-a aplicat în cap 
lui Iancu Dumitru trei lovituri de topor, prima cu tăişul şi două 
cu muchia. În agonie, victima a ţipat şi s-a văitat, trezind şi 
copilul. „Ce este, tata?” - întrebă el. Speriaţi de aceasta 
întorsătură neprevăzută şi pentru a nu exista martori, loan 
Avram l-a omorât pe băiat cu două lovituri de topor în cap. 
Apoi, ucigaşii au îngropat cadavrele în bălegar, mai adânc pe 
cel bătrân, pe urmă copilul. 

La scurt timp, la semnalul dat de amant, care a tuşit într-un 
anume fel, a ieşit din casă soţia şi mama victimelor mulţumită 
că „treaba a fost aranjată”. Nici măcar moartea fiului ei nu a 
afectat-o prea mult, întrebând doar: „Nu se putea altfel?”. 

Totuşi, în timp ce aduna hainele soţului, căci acesta dormise 


dezbrăcat, a aruncat câteva vorbe de mustrare la adresa 
servitorului, care nici pe departe nu erau cuvintele unei mame 
îndurerate. Era preocupată de cu totul altceva: „Baga de 
seamă, cuţitu' să fie la gâtu' tău, tot să nu spui ce am făcut, că 
eu nu spun nimic şi atunci totul va fi bine pentru noi toţi. M-ai 
înţeles?”. 

loan Avram a curăţat sângele din grajd, împrăştiat în urma 
masacrului, iar pătura îmbibată cu sângele, părul şi creierii lui 
Iancu Dumitru a ascuns-o într-un stog de coceni. 

În seara următoare, la 19 noiembrie, Gheorghe Costică, 
amantul soţiei victimei, s-a mutat şi el la Fărcaş Ioan, unde, ca 
şi când nimic nu s-ar fi întâmplat, au petrecut împreună 
noaptea, într-un chef, stropit din belşug cu băuturi alcoolice. 

Cadavrele lăsate în urmă nu le-au umbrit amanţilor, câtuşi de 
puţin, momentele de dragoste fierbinte, descătuşaţi de acel 
contract de căsătorie, care îi împiedica să-şi „legalizeze” 
relaţia. 

A doua zi, Gheorghe Costică a plecat cu căruţa spre 
Timişoara, iar Maria, servitorul şi cei doi copii s-au mutat la 
loan Munteanu, urmând să plece şi ei după amantul-ucigaş. Nu 
au mai reuşit să părăsească localitatea, întrucât, precum 
spuneam, la aceasta gazdă au fost reţinuţi de jandarmi. 

Desigur, şi cel ce voia să dispară, Gheorghe Costică, a fost 
depistat pe drumul ce duce spre Timişoara. 

Cei doi bărbaţi criminali au fost condamnaţi la moarte, iar 
femeia complice la douăzeci de ani temniţa grea. 


DECLARAŢIE DE AMOR FĂCUTĂ CU 
CREIONUL CHIMIC PE COAPSA 
CADAVRULUI 


Autorităţile au reuşit să-l aresteze pe şoferul Florea Crăiescu, 
în vârstă de 27 de ani, autorul crimei din Capitală, Str. Petru 
Maior nr. 14. 

În noaptea de 15 iunie, el a omorât-o prin strangulare pe 
concubina sa, Anastasia Griva, de 25 ani, funcţionară în 
serviciul morii „România Mare”, din Şos. Basarab. După 
săvârşirea acestui asasinat, care se datoreşte geloziei, 
criminalul a scris cu creionul chimic pe coapsa piciorului drept 
al cadavrului următoarele: „Zăsico, te-am iubit prea mult ca 
să te pot uita! Puiu!”. Florea Crăiescu a fost descoperit acum 
două zile în podul casei locuitorului Cristea Petrache din Şos. 
Pantelimon nr. 246. Asupra lui s-au găsit o litră de ghiudem şi 
un litru de ţuică, cu care intenţiona să facă „pomenirea 
moartei”. 

Interogat la Prefectura Poliţiei, el a declarat că şi-a ucis 
iubita din gelozie, întrucât aceasta, motivând că nu-i ajunge 
leafa, mai avea doi prieteni... Criminalul susţine că, după cea 
dormit noaptea cu Anastasia, în zorii zilei a avut din nou o 
discuţie violentă cu ea. Înfuriat că nu avea de gând să renunţe 
la ceilalţi doi, Crăiescu a tăbărât asupra iubitei, gâtuind-o cu 
mâinile. În momentul când s-a apucat s-o gâtuie, victima i-a 
făcut un semn rugător cu mâna dreaptă să n-o omoare. 

Drept răspuns, el s-a îndârjit şi mai mult, drept care i-a 
aplicat o puternică lovitură cu pumnul în frunte spre a o ameţi. 
La vederea sângelui ce-o podidise pe nas, a continuat s-o 
sugrume cu şi mai multă furie. Apoi a înţepat-o cu un briceag în 
partea dreaptă a pieptului spre a vedea dacă a murit. 
Constatând că tot mai mişca, a strangulat-o cu propriul ei 
cordon de la halat, înfundându-i în acelaşi timp gura cu un 
tampon: „Ca să nu poată ţipa, dacă, Doamne fereşte, s-ar 
trezi!” - a declarat criminalul. 


(Universul, 18 iunie 1941) 


LA CÂTEVA MINUIE DUPĂ CE I-A 
LUAT GÂTUL, I-A FĂCUT NEVESTEI 
POMANĂ 


La o distanţă de vreo 40 km de Brăila se afla comuna Movila 
Miresei, declarată staţiune balneară din cauza băilor de apă 
sărată care le poseda comună, locuită numai de oameni 
gospodari. 

Printre ei se numără şi Mihai Z. Radu, care se căsătorise de 
câţiva ani cu o consăteancă, anume Ioana, şi în tovărăşia căreia 
îşi înjghebase o frumoasă gospodărie. De la un timp însă, Mihai 
Z. Radu credea că este înşelat şi veşnic se iscau între ei certuri. 

În ziua de 8 august, venind de la muncă şi negăsindu-şi 
nevasta acasă, omul s-a enervat într-un chip atât de îngrozitor, 
încât la apariţia ei pe poartă n-a mai aşteptat justificarea 
întârzierii, ci, ducându-se în bucătărie, a luat cuțitul cel mare 
şi, venind în camera unde se afla soţia lui, i-a retezat capul 
dintr-o lovitură. Imediat după comiterea crimei, Mihai Z. Radu 
a plecat întins în sat, la crâşmă, unde şi-a cinstit „mai mulţi 
prieteni”. Aceştia, curioşi de atâta dărnicie, îl întrebau dacă i-a 
reuşit vreo afacere. „Păi, şi încă cum”, răspundea enigmatic 
asasinul. 

Intr-un târziu, pătruns de remuşcări şi îngândurat pentru 
ceea ce-l aştepta în urma abominabilei sale fapte, s-a gândit că 
este mult mai bine să sfârşească şi cu el. Astfel, ştiind că pe 
seară urma ca prin dreptul comunei să treacă trenul accelerat, 
s-a dus într-o goană spre linia ferată şi, zărind maşina de fier, s- 
a aruncat înaintea ei. Din cauza vitezei trenului, mecanicul n-a 
mai avut timp să micşoreze iuţeala, astfel încât Mihai Z. Radu a 
fost prefăcut într-o masă informă de carne. 

(Universul, 12 august 1942) 


DISPERAŢII AMORULUI 


Dl. Jude instructor a dat ordonanța definitivă de trimitere în 
judecata Curţii criminale din Bucureşti a lăcătuşului Nicolae 
Ion, pentru omucidere cu voinţă. Acuzatul este autorul isprăvii 
sângeroase, săvârşită deunăzi în blocul „Brezoianu nr. 4”, 
asupra servitoarei Florica Dumitru. 

Cei doi erau temeinic legaţi şi păcatul concubinajului lor 
urma să fie pe curând spălat prin sfânta taină a cununiei. Bietul 
om se spetea, de aceea, în muncă spornică, spre a-şi aduna 
economii îndestulătoare pentru căminul înflorit cu nădejdii de 
viitor. 

Florica, de curând strămutată însă din mediul ei rural, calm 
şi însorit, în forfota frământătoare de viaţa a Capitalei, s-a lăsat 
prinsă de vârtejul dezmăţului şi al promiscuităţii, a prins silă de 
perspectivele vieţii de munca aspră şi de căsnicie modestă şi şi- 
a trimis logodnicul la perpetuă plimbare, adică l-a izgonit. 

De aceea, Nicolae Ion, în ziua fatală, când s-a văzut rupt din 
vadul visurilor lui, şi-a înjunghiat iubita în inimă. Au dispărut 
astfel, dintr-o dată, doi oameni: logodnica răpusă pentru 
uşurinţa ei şi ucigaşul, scos în lanţuri din rândul lumii. 


(Universul, 21 iunie 1943) 


AMANŢII TRAGICI 


Teribile poveşti de budoar ale anilor dintre războaie, 
tălmăcite de comisarul Tandin. La Bucureşti, în toiul unei 
orgii cu trei dame şi trei valeţi, o duduie e ucisă cu 
sălbăticie. 


1935. 

Cele trei prietene de nedespărţit Olga, Ana-Maria şi 
Lăcrămioara puteau fi rar văzute altfel decât împreună. Toate 
cu o stare materială foarte bună, erau în plus şi extrem de 
frumoase, deşi trecute de 35 de ani. Îmbrăcate elegant, fardate 
cu dichis, nu părea nici una mai mare de 30 de ani. 

Cum soţii, oameni de afaceri, erau mereu în străinătate, 
doamnele organizau serate cu perechi care ştiau cu adevărat să 
se distreze. Bineînţeles că fiecare dintre ele avea câte un 
amant. 

Deseori se întâlneau toţi şase, pe rând, la câte una dintre ele. 
Totul a fost OK până când doamnei Lăcrămioara a început să-i 
placă de domnul George, care era amantul Olgăi. 

Amor în şase 

Vizitând-o pe prietena ei Lăcrămioara fără s-o anunţe, era 10 
dimineaţa, Olga l-a găsit pe George în buduoarul doamnei. 
Poziţia celor doi pe sofa, excepţionala bună-dispoziţie, coniacul 
fin pe care-l sorbeau duceau la concluzia certă că perechea se 
simte bine. 

Olga n-a spus nimic, doar i-a cerut gazdei revista de modă 
pentru care venise, a mulţumit şi a plecat, nu înainte de a le 
dori celor doi petrecere frumoasă în continuare. 

Lăcrămioara s-a supărat foc pe... cameristă. „De ce nu m-ai 
anunţat, domnişoară?” „Ştiam că sunteţi prietene, doamnă.” 
Domnul George a asigurat-o pe amantă că „n-a fost nimic”, dna 
Olga l-a iertat (nu şi crezut), după care lucrurile au intrat în 
normal. 

La prima sindrofie de la dna Ana-Maria, protagonişti fiind cei 
şase, au amestecat băuturile devenind toţi grogy. Lui Dan, 
amantul Lăcrămioarei, i-a venit, se pare, ideea unui sexy-grup. 
Ana-Maria şi Lăcrămioara, practic nici n-au realizat că bărbaţii 
le dezbracă. Dan, amantul Lăcrămioarei, o ochise pe Ana- 
Maria, iar prietenul acesteia, Clement, jos pe covor, o pregătea 
pe Lăcrămioara. 


Când Olga a intrat în cameră, venind de la baie, grupul era în 
plină activitate. Se uită după George, amantul ei. Nici după un 
minut, în încăpere a intrat George. „Tu eşti de acord cu chestia 
asta?”, l-a luat scurt Olga. „Eu... eu... n-am ştiut nimic.” „Ba nu, 
tu eşti inspiratorul, ştiu eu.” 

Olga era şi ea beată. A tăbărât pe amant. 

Bărbaţii au fugit, femeile au plătit 

Curând, faţa acestuia era roşie de zgârieturile care-i lăsau 
urme adânci pe faţă. Celelalte două participante descurajate, în 
picioare, în pielea goală, o luară la rost pe Olga. „Ce fă, faci pe 
sfânta? Parcă noi nu ştim că te-ai culcat cu fiecare dintre ei?” 
„Eu? Voi sunteţi curve şi o dovediţi acuma.” 

Înfuriate că Olga le-a stricat frumuseţea de „joc”, zăpăcite de 
băutură, cele două muieri, ofensate, s-au repezit cu pumnii, cu 
unghiile la Olga, care, trântită pe covor, tipa după ajutor. Cine 
să i-l dea într-o casă din care cameristei şi şoferului li se 
dăduseră liber? 

Bărbaţii, de frica complicaţiilor, au şters putina. Cele două 
femei s-au trezit până la urma singure în fata cadavrului Olgăi. 
Abia spre seară, Lăcrămioara - gazda - a înştiinţat secţia de 
poliţie că are în casă o femeie moartă. „In ce circumstanţe a 
murit?” „Veţi constata la faţa locului”, i-a lămurit ea pe poliţişti. 

Cele două femei au fost condamnate la câte zece ani 
închisoare, după un proces care a produs mare vâlvă în 
Bucureşti. 


FURIA MICUJŢEI LESBIENE 


Gelozia micuţei lesbiene 

La internatul liceului de fete din Cluj lucrau, prin anii '40, 
două studente. Nevoite, din lipsa mijloacelor materiale, să 
ocupe funcţia de pedagog, tinerele erau bucuroase că, în afară 
de modica suma de bani ce o primeau ca leafă, aveau asigurate, 
gratuit, masă şi casă. 

Curând, studentele se îndrăgostiră. Nu de vreun tânăr 
profesor, ci de două eleve. La rândul lor, adolescentele Iulia şi 
Ana erau iubite de alte două eleve, din ultima clasă de liceu. 
Tensiunea între studente şi rivalele iubitelor lor creştea pe zi ce 
trece. Abandonatele puseseră la cale o anonimă contra 
pedagogelor. 

„Domnişoarele Loreta şi Ortansa nu fac nimic, puţinul timp 
în care, chipurile, supraveghează studiul nostru, şi-l consumă la 
cafele, fumat, şuete. Ba mai mult, întreţin intrigile între elevele 
de la internat. Noaptea, aici fac amor cu două colege de-ale 
noastre, pe care ele le-au corupt la lesbianism.” 

O asemenea anonimă, firesc, a pus pe jar conducerea 
liceului. Nu se confirmă nimic. Ba, dimpotrivă, rezulta că 
tinerele îşi fac conştiincios datoria. Cum era de aşteptat, 
acuzaţia cea mai gravă nu se adeveri. 

Şi-a lichidat rivalele cu puşca de vânătoare 

Amorul se consuma, în continuare, sâmbăta şi duminica, la 
locuinţa unei mătuşi a Loretei, care locuia singură în oraş. 

Iubita Ortansei, Iulia, asistase fără să vrea, aşteptându-şi 
perechea care întârziase la facultate, la o secvenţă de amor 
inedită pentru ea, între Loreta şi Ana. Scena o tulburase 
profund. Începu să-i facă „curte” Loretei. Până la urmă, îi 
propuse direct: „Te iubesc, vreau să mă iniţiezi în toate tainele 
amorului între fete. Am auzit că ai şi nişte «instrumente»”. 

Loreta rămase uşor surprinsă. Se înroşi şi îi răspunse printr- 
un surâs care promitea. li plăcuse nu numai francheţea fetei, 
dar şi corpul timpuriu maturizat al acesteia. În privinţa 
Ortansei, nu-şi făcea probleme. Ştia că mai are câteva iubite 
printre interne. Se întâlnea cu ele noaptea, în camera ei de la 
internat. O avertizase că e riscant, dar Ortansa negase totul. 
Acum aflase şi Ortansa de legătura Loretei cu „iubita” ei. Chiar 
îi spusese: „Ştiu că trăieşti şi cu lulia, dar nu-mi pasă. Fete 


amatoare sunt destule”. Cel mai mult suferise însă Ana. O ura 
de moarte pe iubita ei, studentă, dar şi pe Iulia, care nu se 
mulţumise cu o singură prietenă. 

Când se auzi în oraş că o elevă a folosit puşca de vânătoare a 
lui taică-său pentru a comite o dublă crimă, multora nu le-a 
venit a crede. Ana, complexată de faptul că nu era prea 
arătoasă, profund dezamăgită că amanta ei o abandonase în 
favoarea Iuliei şi a altor eleve de la internat, hotărî să se 
răzbune. 

Ulterior, avea să declare: „M-am decis să distrug pe cele 
două infame care mă trădaseră. Pe Loreta, singura mea 
dragoste, şi pe colega mea, Iulia, la fel de ticăloasă. Mă intrigă 
şi pasivitatea Ortansei, care s-a consolat cu un profesor, 
nepăsându-i că Loreta s-a combinat cu lulia, fosta parteneră. 
Am adus puşca tatei, demontată, şi le-am împuşcat în timp ce 
făceau amor la locuinţa noastră, pe care o numeam 
«conspirativă».” 

Criminala, fiind minoră, a fost internată într-o şcoală de 
corecție. 


ÎNTORCÂNDU-SE PE ÎNSERAT, A 
GĂSIT PATUL OCUPAT 


Hornarul-calfă loan Setelecan a plecat săptămâna trecută 
spre comunele din circumscripţia notarială Vima-Mică, de unde 
urma să treacă şi prin Salniţa. Din Vima-Mare, Setelecan a luat 
cu el pe Gheorghe Câmpeanu, străjerul comunei. Petru drum, 
cei doi au luat cu ei ceva ţuică. Ajunşi în comuna Salniţa, ei au 
tras la casa lui Dumitru Horga, unde au găsit numai pe soţia 
acestuia. 

Femeia, crezând că bărbatul ei nu va veni în seara aceea 
acasă, s-a arătat „ospitalieră” şi i-a primit în gazdă. Câmpeanu, 
băiat cuminte, s-a culcat într-o cameră separată, dar Setelecan, 
mai chipeş şi mai înfipt, a condus-o în dormitor pe soţia lui 
Horga. 

Noaptea, sosind gospodarul acasă şi găsind pe Setelecan în 
patul conjugal, „ocupat” cu nevasta lui, s-a repezit asupra 
musafirului, l-a legat burduf apoi l-a priponit afară, de un gard. 

La ţipetele disperate ale lui Setelecan, care era gol puşcă, s- 
au strâns mai mulţi săteni, în frunte cu primarul comunei. Toţi, 
dar mai ales femeile... stăruiau pe lângă Horga să-i dea drumul 
nenorocitului. Degeaba însă. 

Văzând că nu e de glumit cu soţul încornorat, primarul, spre 
dimineaţă, a adus cazul la cunoştinţa dlui pretor, care a dat 
ordin jandarmilor să plece la faţa locului. Jandarmii, după un 
veritabil asalt, l-au eliberat pe Setelecan şi l-au adus împreună 
cu torţionarul său la post, pentru facerea cercetărilor. 

De femeie nu se ştie nimic până în prezent. Străjerul 
Câmpeanu, de frică să nu fie şi el arestat (?! - n.r.), s-a 
spânzurat. 

(Universul, 22 aprilie 1938) 


DUPĂ CE ŞI-A SUGRUMAI IUBITA, 
CRACIUN ȘI-A FACUT SMERII... 
SEMNUL CRUCII 


Pe raza judeţului Caraş-Severin, organele jandarmereşti au 
găsit corpul neînsufleţit al femeii Maria Tamaş, originară din 
comuna Răchitoasa-Negoiu, judeţul Hunedoara. 

Femeia avea leziuni corporale grave şi prezenta urme de 
strangulare. În urma cercetărilor cuvenite, s-a stabilit că e 
vorba de o odioasă crimă, care a fost comisă de locuitorul 
Onesec Crăciun, consătean cu victima. 

Motivul acestei îngrozitoare fapte este că, în urma relaţiilor 
de dragoste cu viitorul ucigaş, Maria Tamaş rămăsese 
însărcinată şi-l ameninţa pe Crăciun cu moartea, dacă nu o ia 
de nevastă. 

Criminalul, spre a scăpa de acest bucluc, şi-a atras „iubita” 
pe şoseaua naţională Deva-Lugoj şi, în apropierea unei păduri, 
a sărit cu mâinile la grumazul ei, sugrumând-o. Ca să fie sigur 
că femeia a murit, a lovit-o apoi în mod sălbatic cu un ciomag, 
până când aceasta n-a mai dat nici un semn de viaţa. A târât 
apoi cadavrul în pădure, abandonându-l sub un tufiş. 

După ce a făptuit oribilul omor, Onesec şi-a făcut semnul 
crucii, întorcându-se mulţumit şi liniştit în sat, ca şi cum nimic 
nu s-ar fi întâmplat. 


(Universul, 6 iunie 1940) 


CRIMINAL CU „CONTRACT DE 
CASATORIE” 


1940. În comuna Petrila-Lonea (judeţul Hunedoara) s-a 
petrecut o impresionantă dramă sentimentală care iese cu totul 
din comun. 

Anul trecut, un oarecare Dumitru Tif şi-a părăsit soţia cu doi 
copii pentru a trăi cu Iulia Muler, soţia lui Edmond Muler, dând 
act scris lui Tif ca soţia să-i fie concubină. 

Cu tot comicul ei, aceasta consimţire a lui Muler a mers de 
minune mai bine de un an, soţia lui având astfel doi bărbaţi, 
care se înțelegeau foarte bine între ei. 

Dar, în ultima vreme, lui Muler i s-a părut că soţia lui are mai 
multă afecţiune faţă de Tif decât faţă de el şi gelozia a început 
să-l roadă; atât de tare încât, la un moment dat, el s-a hotărât 
să denunțe „contractul” pe care-l încheiase cu Tif. 

Au urmat certuri, bătăi între soţii Muler până când Iulia a 
ajuns să-şi amenințe soţul legitim că-l va părăsi, resemnându-se 
„să trăiască” numai cu concubinul Tif. 

Într-una din zile, când Tif a plecat la mina din Jieţ, el fiind 
miner, soţii Muler au rămas singuri, petrecând o zi fericită: 
mâncare bună, băutură aşijderea, dezmierdări... După ce s-au 
îmbătat amândoi, Iulia Muler a adormit... în dormitorul comun. 
În acest timp, soţul ei, cu un brici, i-a tăiat beregata, omorând- 
o. După această teribilă ispravă, Muler s-a spânzurat în casă, 
de o grindă. Târziu, băiatul lui Muler, în etate de 13 ani, a 
descoperit nenorocirea şi a dat alarma. 

Dumitru Tif, aflând despre cele întâmplate, a încercat şi el să 
se sinucidă tăindu-şi beregata, dar n-a reuşit, fiind transportat 
la spital. Aceasta dramă a impresionat profund întreaga 
regiune. 


DECEDATA A TRIMIS MESAJE TIMP 
DE 10 ANI 


Comisarul Tandin relatează misterioasa dispariţie a 
unei femei din Galaţi în anii de după război. Timp de 10 
ani, fugara trimitea vecinilor scrisori şi poze, spunând că 
e bine-mersi. De fapt, era oale şi ulcele de mult. Soţul o 
decapitase şi o aruncase în WC. 


În cartoteca persoanelor dispărute - în împrejurări suspecte - 
de la domiciliu a fost introdusă şi fişa Anetei Anton, pe baza 
sesizării soţului, Anton Vasile, din Galaţi, care relata că, în 
toamna anului 1947, în timp ce el, ca marinar pe vasul 
„Transilvania”, era plecat din ţară, ea ar fi părăsit căminul 
conjugal, fără a da nimănui de ştire. 

Cum acţiunile organelor de urmărire n-au dat rezultate, soţul 
părăsit a profitat de declararea morţii  prezumtive, 
recăsătorindu-se după cinci ani (în 1952) cu Olimpia Proca. Cu 
toate că organele miliției şi ale procuraturii locale 
determinaseră unele elemente ce susțineau ipoteza omorului, 
totuşi n-au putut întreprinde nici o acţiune în rândul rudelor şi 
prietenilor dispărutei, părinţii ei adoptivi nemaifiind în viaţă, 
iar mama sa, care îşi abandonase fiica pe când aceasta abia 
împlinise vârsta de un an, rămânând neidentificată. 

Scrisorile misterioase 

După doi ani de la venirea Olimpiei în gospodărie, vecinii au 
început să-l suspecteze pe soţul dispărutei, comentând 
insistent, o perioadă de timp, despre comportarea nefirească a 
Anetei, care n-a dat nici un semn de viaţă, precum şi despre 
inexistenţa vreunui motiv de a părăsi casa, în condiţiile în care 
nu avea nici o rudă sau cunoştinţă mai apropiată. 

Ipoteza unui omor, după care A.V. a înscenat faţă de vecini 
dispariţia soţiei de la domiciliu, devenise cea mai plauzibilă. In 
primăvara anului 1954, dispăruta (poate chiar asasinul) a 
început să acţioneze, iar organele de urmărire să înregistreze 
constatări stranii ce răspundeau parcă cerinţelor populaţiei din 
cartier... Începuseră vecinii să primească scrisori din partea 
dispărutei. Să fi luat criminalul măsuri pentru liniştirea 
spiritelor, gândind că astfel va reuşi să rămână în continuare 
nedescoperit până în ziua când va opera termenul prescripţiei? 


Expeditorul lipsă 

Deşi acest mod de a acţiona reprezenta începutul greşelilor 
sale, aşa-zisele măsuri de prudenţă oferind şanse numai 
organelor de miliţie, totuşi acalmia şi-a continuat cursul, 
criminaliştii mulţumindu-se, într-o primă etapă, să înregistreze 
fidel „activitatea” dispărutei sau a criminalului. 

Un cetăţean din Galaţi - prieten bun cu părinţii adoptivi ai 
dispărutei - a primit, prin poştă, o scrisoare şi fotografia Anetei. 
Plicul era expediat din Bucureşti, Calea Victoriei nr. 81. Din 
scrisoare reieşea că este sănătoasă şi că, aducându-şi aminte 
de el, i-a trimis o fotografie. Acesta, având în Bucureşti o soră 
care o cunoştea pe Aneta, a rugat-o să ia legătura cu dispăruta. 
În Bucureşti însă, la adresa indicată, n-a putut fi găsită şi nici 
nu a fost cunoscută de către locatarii din vecinătate. 
Cetăţeanul şi sora sa nu au mai dat importanţă evenimentului, 
însă scrisoarea a fost păstrată şi în final ridicată, cu ocazia 
cercetărilor, de către organele de miliţie. 

În această fază, a fost informată despre caz şi Direcţia 
judiciară, care a intervenit pentru a sprijini acţiunea de 
soluţionare a cazului. Din verificările pe care le-am făcut pe 
linia evidenţei populaţiei, a reieşit ca Aneta Anton, cu numele 
de fata Tancu, nu primise noul buletin de identitate cu ocazia 
preschimbării ce avusese loc în perioada respectivă. 
Constatarea demonstra că ea nu numai că nu exista în Galaţi, 
dar nici în altă localitate din ţară nu apărea înregistrată. S-au 
făcut verificări şi în evidenţa cadavrelor neidentificate, dar fără 
vreun rezultat pozitiv. Din investigaţii a reieşit ca în cursul 
anului 1947 nu a fost găsit nici un cadavru de femeie care să 
corespundă cu semnalmentele Anetei. 

Continuându-se investigațiile, ca urmare firească a 
elementelor de suspiciune ce se conturau împotriva soţului, au 
fost identificate încă două persoane care, în anul 1954, au 
primit câte o scrisoare cu fotografie. Toate fotografiile erau 
însă reproduse şi mărite, un exemplar identic primind şi soţul 
dispărutei. 

Dispărută fără urmă 

În urma primelor cercetări făcute în Bucureşti, prin 
ascultarea persoanelor care o cunoşteau pe Aneta, s-a stabilit 
că, în perioada dispariţiei, soţul ei s-a interesat dacă Aneta nu 
s-ar afla acolo, „confiindu-le” unora că a plecat să facă baie în 


Dunăre şi nu s-ar mai fi înapoiat, iar altora că ar fi dispărut fără 
să ştie unde. Aşadar, suspectul se afla - la acea dată - în ţară şi 
în nici un caz plecat cu vasul, aşa cum afirmase iniţial. 

Verificându-se la Tribunalul din Galaţi, s-a constatat că în 
luna decembrie a anului 1951, sus-numitul a intentat acţiune de 
divorţ pe motivul dispariţiei de la domiciliu, propunând în acest 
sens doi martori. Ei au susţinut că, fiind vecini cu reclamantul, 
cunoşteau că A.V. era frecvent îmbarcat pe vas, lipsind multă 
vreme din ţară, şi că, în anul 1947, la înapoierea sa, nu şi-a mai 
găsit soţia. Instanţa a pronunţat sentinţa de divorţ, menţionând 
în motivaţie ca „fapta pârâtei de a fi părăsit domiciliul conjugal 
încă din 1947, în timp ce soţul se găsea în serviciu, constituie o 
injurie destul de gravă”. După proces, A.V. s-a recăsătorit cu 
P.O., cu care de fapt trăia în concubinaj încă din 1947, imediat 
după aşa-zisa dispariţie a soţiei sale Aneta. 

Pentru noi se conturaseră de acum următoarele elemente: 

e AA. nu mai fusese văzută de nimeni încă din 1947, 
nefiind nici în Galaţi şi nici în alta localitate din ţară; 

e scrisorile primite de câteva persoane constituiau o 
acţiune de derutare; scrisul nu aparţinea dispărutei şi 
nici soţului acesteia, aşa cum a reieşit din expertizele 
grafice efectuate cu înscrisurile lor anterioare; scrisori 
asemănătoare primiseră mai multe cunoştinţe 
apropiate şi vecini ai soţului „reclamant”. 

Ştergerea prafului de pe dosar 

Noile elemente, obţinute după 10 ani de la misterioasa 
dispariţie, ne-au trezit speranţa şi, în acelaşi timp, dorinţa de a 
soluţiona cât mai repede vechiul dosar rămas în evidenţă 
pasivă. 

Praful şi apatia cu care acesta fusese tratat se confruntau 
acum cu graba şi emoţiile succesului aşteptat. Temerea 
generată de o eventuală prescripţie nu putea fi justificată, 
cunoscând că termenul legal ar mai fi tolerat încă scurgerea 
unui număr de ani. 

Noi, cei ce lucram cazul, aveam aceleaşi stări de vie 
curiozitate şi continuă agitaţie, toate verificările derulându-se 
cu maximum de operativitate. Trebuia să rezolvăm încă două 
probleme de importanţă vitală pentru succesul scontat: 

e unde se afla cadavrul, cunoscând că ipoteza omorului 
devenise cea mai plauzibilă; 


e cine a scris şi expediat scrisorile din Bucureşti către 

: vecinii şi soțul dispărutei? 

În vederea rezolvării primei probleme, studiindu-se 
topografia locului, s-a constatat că locuința lui Anton era 
izolată, fiind amplasată într-o curte separată, în interiorul 
căreia se afla un WC neobişnuit de mare, având o groapă de 
circa 15 metri adâncime - ce există şi în 1947 - şi în care 
autorul ar fi putut arunca cadavrul victimei, fără a fi văzut de 
alte persoane. 

S-a apreciat însă că nu este cazul să se treacă direct şi 
imediat la căutarea cadavrului în acel WC, aceasta fiind numai 
o presupunere, iar A.V. (care nu ştia că organele miliției 
lucrează intens în cauza ce-l privea) nu trebuia pus în gardă. 

_Un WC suspect de mare 

În vederea lămuririi problemei referitoare la persoana care a 
redactat scrisorile, pentru a evita irosirea de timp şi forţe, am 
acţionat după o prealabilă analiză. Astfel, s-a apreciat că A.V. 
nu-l putea însărcina cu executarea scrisorilor decât pe cel mai 
apropiat prieten al său. 

În consecinţă, am studiat dosarul personal al suspectului, 
operaţie realizată într-un birou al serviciului cadre de la 
întreprinderea „Navrom”. Ne-am fixat asupra referinţelor care, 
prin conţinutul lor, îi relevau numai aspectele pozitive, 
considerând că astfel putem să identificăm pe unul din prietenii 
lui cei mai apropiaţi. Cum verificarea avea un rol hotărâtor în 
rezolvarea cazului, fiecare referinţă elogioasă ne solicita o 
deosebită atenţie. Aceste examene comparative cu piesa 
incriminată ne determinau optimismul necesar identificării 
scriptorului anonim. 

În confruntarea înscrisurilor, studiam cu meticulozitate şi 
răbdare actele reflexe în formarea grafismelor, caracteristicile 
de plasament al scrisului, aşa-zisa cadență, greşelile de ordin 
lingvistic şi ortografic etc. După multe ore de lucru şi 
numeroase „victorii” de scurtă durată (datorită notei de 
relativitate a expertizei grafice), referinţa lui Wiesemberg 
Aurel, în vârstă de 60 ani, ne-a oferit cele mai multe elemente 
de asemănare, considerând că am identificat scriptorul pieselor 
incriminate. În final, experţii grafici ne-au confirmat şi ei că 
W.A. ar putea fi autorul scrisorilor. 

In întărirea valorii expertizei grafice ne-au fost prezentate - 


de către investigatori - următoarele date: 

e numitul W.A. a lucrat cu A.V. la „Navrom”, fiind 
prieteni de circa 18 ani; 

e funcţionarul W.A. era, în mod obişnuit, solicitat de 
către colegi pentru a redacta diferite plângeri sau 
scrisori; 

e serviciul cadre „Navrom” l-a caracterizat ca persoană 
cu trăsături negative de caracter, cu antecedente pe 
linia denunţurilor neîntemeiate, iar în câteva cazuri 
fusese chiar demascat. 

După cum era şi firesc, împreună cu organele procuraturii, s- 
a trecut, în prealabil, la cercetarea numitului W. A. Apariţia 
bătrânului funcţionar, care avea o înfăţişare ce inspira o notă 
de moralitate nepătată, ne-a tăiat, pentru moment, elanul în 
ancheta pe care o doream combativă, considerând aceasta 
confruntare ca fiind „nodul gordian al afacerii”. Nu aveam 
îndrăzneala să-l cred pe bătrân susceptibil de a se transforma 
într-un complice în acţiunea de acoperire a unui omor fără ca 
victima să-i fi lezat şi lui, într-o oarecare măsură, interesele 
egoiste. 

Cu toată această neaşteptată tendinţă de circumspecţie 
(datorată şi gradului de relativitate a expertizelor grafice), 
chiar de la prima întrebare (cu efect de trăsnet) i-am cerut să 
ne facă precizarea dacă, atunci când redacta scrisorile dictate 
de A.V., ar fi avut sau nu cunoştinţă şi despre scopul urmărit de 
prietenul său. 

Bineînţeles că prin tonul imperativ l-am stimulat să nege 
aspectul tăinuirii omorului, recunoscând în schimb ceea ce era 
vital pentru anchetă: întocmirea scrisorilor la cererea lui A.V. 

În continuare ne-a relatat că plicurile au fost predate unui 
curier al întreprinderii, pentru a fi depuse la una din cutiile 
poştale din Bucureşti. Cu toate că acţiunile lui A.V. i s-au părut 
a fi suspecte, totuşi a susţinut - în mod cu totul pueril - că n-ar 
fi bănuit realul scop privind acoperirea omorului săvârşit de 
către bunul său coleg. 

Fiind interogat şi curierul, acesta a recunoscut că, în anul 
1954, la cererea lui A.V. şi a lui W.A., a pus patru plicuri într-o 
cutie poştală din Gara de Nord. Au fost apoi ascultați martorii 
mincinoşi folosiţi de criminal la procesul de divorţ din 1952, 
care au recunoscut, în final, că au depus mărturii în spiritul 


celor solicitate de A.V. 
Într-un sfârşit a recunoscut 

Înarmaţi cu aceste probe, am hotărât arestarea şi cercetarea 
lui A.V. La domiciliul sau au mai fost găsite încă patru fotografii 
din cele multiplicate şi trimise persoanelor amintite. Negând un 
timp comiterea crimei, a sfârşit prin a recunoaşte că în anul 
1947 - când se afla într-o criză de nervi - şi-a omorât soţia, 
aruncând cadavrul acesteia, secţionat, în W.C. 

În timpul mărturisirilor, A.V. trecea printr-un întreg proces 
de tulburări psihice, în cele din urmă, redresându-se, a putut 
relata mai multe amănunte. După şocul produs de neaşteptata 
demascare, s-a făcut imediat simțită o stare de relaxare 
exprimată prin aceea că şi-a prezentat declaraţia cu 
dezinvoltura omului uşurat sufleteşte. Iniţial eram tentaţi să 
credem că ar fi avut momente când şi-ar fi dorit poate 
demascarea, nemaiputând suporta permanenta temere şi 
preocupare de a se ascunde de adevăr timp de 10 ani. 
Secţionarea victimei fusese făcută post-mortem, deci fără 
forme de ferocitate, cunoscând că a provocat moartea victimei 
prin împuşcare, în timp ce ea cobora în pivniţă. 

În această fază a cercetărilor obţinuserăm recunoaşterea ce 
însă nu putea fi încă coroborată cu alte probe materiale 
privitoare la reala împrejurare în care s-a produs omorul. 
Trebuia deci găsit cadavrul victimei, nu numai pentru a proba 
săvârşirea omorului, ci şi în scopul de a stabili gradul de 
vinovăţie, circumstanţele atenuante sau agravante, ce aveau să 
orienteze instanţa în aplicarea pedepsei, cunoscând că un omor 
săvârşit cu ferocitate (dacă victima ar fi fost ciopârţită în timp 
ce se găsea în viaţă) atrage după sine condamnarea la moarte. 

Ne preocupa obligaţia morală de a dovedi instanţei că 
infractorul secţionase victima după moartea acesteia, din spirit 
practic şi în nici un caz din sadism, deoarece moartea s-ar fi 
instalat - după spusele sale - fulgerător, prin împuşcare în 
ceafă, fără ca victima să fie chinuită cu prilejul secţionării ei. 

Cum criminalul nu cunoştea legislaţia şi deci nu-l stăpânea 
teama de o eventuală condamnare la moarte, în cazul când n-ar 
fi putut dovedi că n-a acţionat cu ferocitate asupra victimei, noi 
purtam şi grija lui, manifestându-ne mult mai agitaţi şi 
îngrijoraţi decât el. Pentru aflarea adevărului ne-ar fi fost 
necesară vertebra distrusă din zona cervicală a scheletului sau 


arma aruncată o dată cu victima. 
În fine apare şi cadavrul 

În timpul săpăturilor, pentru realizarea cărora au fost folosiţi 
muncitori cu echipament special şi măşti de gaze, actuala soţie 
(care asista la aceste operaţii) ne impresiona prin repetatele 
tânguieli, depunând aşa-zise garanţii morale pentru soţul ei, pe 
care nu şi-l putea imagina în postura de asasin. 

Cu toate că se efectuaseră deja numeroase săpături, nu-şi 
făceau încă apariţia segmentele scheletului şi nici arma corp 
delict. În repetate rânduri am intrat în biroul de anchetă, 
pentru a-l consulta pe Anton cu privire la necesitatea 
continuării săpăturilor, insistând să declare adevărul. Primind 
noi garanţii din partea celui arestat şi revenind la locul faptei, 
îmi fortificam moralul şi stimulam optimismul procurorului care 
supraveghea întreaga acţiune. 

În finalul operaţiilor, a fost găsit scheletul victimei, părul 
acesteia împletit în cozi - aşa cum îl purta - menţinându-se în 
aceeaşi formă. Lângă schelet se afla o armă Z.B. cu câteva 
cartuşe. Studierea cervicalei a evidenţiat o vertebră distrusă de 
forţa proiectilului, confirmându-se deci cele declarate de autor. 
Eram mulţumiţi că ne asiguraserăm de o dreaptă sentinţă, 
speța primindu-şi astfel o rezolvare completă. 


SCRIBUL 

„După multe ore de lucru şi numeroase «victorii» de scurtă 
durată, referinţa lui Wiesemberg Aurel, în vârstă de 60 ani, ne- 
a oferit cele mai multe elemente de asemănare, considerând că 
am identificat scriptorul pieselor incriminate. În final, experţii 
grafici ne-au confirmat şi ei că W.A. ar putea fi autorul 
scrisorilor.” 


EXECUȚIA 

„Ne preocupă obligaţia morală de a dovedi instanței că 
infractorul secționase victima după moartea acesteia, din spirit 
practic şi în nici un caz din sadism, deoarece moartea s-ar fi 
instalat - după spusele sale - fulgerător, prin împuşcare în 
ceafă, fără ca victima să fie chinuită cu prilejul secţionării ei.” 


O IUBIRE PERVERSĂ 


Locuitorii Comunei Cristian, situată la 6 km de Braşov, au 
fost profund impresionați de descoperirea unei crime, săvârşită 
de un consătean de-al lor. În numita comună locuiau doi fraţi: 
Dumitru şi Constantin Bescanu. Primul, de 26 de ani, trăia de 
mai multă vreme cu femeia Bercefonia Trifan, în vârstă de 30 
de ani. 

De o bucată de timp însă fratele său mai mic, Constantin, de 
19 ani, s-a îndrăgostit de concubina fratelui, dragoste de altfel 
împărtăşită şi de aceasta. 

Perversa femeie îşi împărțea grațiile „frăţeşte” când cu unul, 
când cu altul. Fratele mai mare a simţit însă infidelitatea 
ibovnicei sale şi de aici certuri, care de mai multe ori s-au 
transformat în scandaluri publice. La certurile lor contribuia şi 
atitudinea  concubinei, care, deşi îşi dădea seama de 
mârşăvenia faptei sale şi cu toate că fusese rugată să rupă 
legăturile cu mezinul, a continuat relaţiile, şi mai mult îi 
stârnea acestuia ura, arătându-i că fratele mare a devenit o 
piedică în calea fericirii lor. 

Ura a mers până acolo, încât fratele mai mic a hotărât să-l 
înlăture pe Dumitru. Într-una din nopţile trecute, în timp ce 
Dumitru dormea, Constantin i-a aplicat câteva lovituri de topor 
în cap, omorându-l. 

La două zile de la comiterea crimei, jandarmii au descoperit 
şi identificat cadavrul. Cercetările au fost îndreptate de la 
început pe o singură pistă care a dus la descoperirea 
criminalului - nimeni altul decât fratele victimei. 

S-a stabilit totodată că odioasa crimă a făptuit-o la 
îndemnurile şi încurajările infamei concubine. Cei doi asasini 
au fost arestaţi de comandantul Legiunii de jandarmi, care cu 
mare greutate a putut să-i scoată din sat datorită sătenilor 
indignaţi care erau hotărâți să-i linşeze. 

(„Universul” 31 martie 1940) 


SUFLET DE FIARĂ 


Găsindu-şi o concubină la vreun an de la căsătorie, criminalul 
„Şi-a dat seama” că se cam plictisise de nevastă. Nu-i mai 
plăcea, şi gata... În aşteptarea prilejului să scape de ea, o bătea 
aproape zilnic. 

Intr-o seară, în urma unui violent schimb de cuvinte, a smuls 
de la sânul mamei pruncul în faşe şi l-a trântit cu putere la 
pământ. Copila s-a zvârcolit puţin, apoi a închis ochii nevinovaţi 
pentru totdeauna. 

Mama, înnebunită de durere şi de groază, a mai avut puterea 
doar să-i strige: „Te voi băga la puşcărie, ucigaşule!” 

Dându-şi seama că nu glumeşte, s-a repezit la soţie şi a lovit- 
o de două ori peste faţă cu pumnul. Plină de sânge, nefericita a 
căzut peste cadavrul copilului. 

Criminalul s-a repezit din nou ca o fiară, a apucat-o de gât şi 
a strâns-o cu putere, după care a jucat-o cu bocancii în cap, 
până a ucis-o. După ce şi-a mai tras sufletul, a luat ambele 
cadavre şi le-a dus în beci, unde le-a îngropat sumar. 

Odiosul asasin, pus în lanţuri, a fost predat Parchetului 
pentru definitivarea cercetărilor. 

(„ Universul” 9 septembrie 1941) 


PISÂND CU CARÂMBII BOJOCII 
CONCUBINEI 


Iura Koleghin, zis lureş, din Bucureşti, Str. Gogu Ruse nr. 52, 
e un venetic. Nu se ştie de prin ce tărâmuri a venit în părţile 
noastre. Pe aici s-a încurcat cu o biată muncitoare româncă şi a 
devenit astfel localnic al ţării şi al căminului mizer al 
concubinei. 

lureş nu şi-a stăpânit totuşi multă vreme instinctele, care 
zilele trecute au răbufnit brusc şi sălbatic. Furios că femeia l-a 
scos din cârciumă - unde îşi băuse ultimul gologan şi arvunise 
ultima leţcaie din casă - s-a prefăcut că o urmează docil, adică 
s-a lăsat cărat pe umerii frânţi de muncă ai nenorocitei. 

Dar odată ajuns în faţa locuinţei comune, vigoarea şi 
demnitatea de stăpân al casei i-au revenit năvalnic. N-a mai 
aşteptat să-i treacă pragul şi s-a năpustit asupra sărmanei 
femei, i-a zdrobit coşul pieptului, zdrobind-o cu călcâiele. I-a 
luat suflarea şi a continuat s-o lovească până ce vecinii, 
îngroziţi şi înfuriaţi de fărădelegea muscalului, l-au smuls de pe 
rămăşiţele pământeşti ale victimei, l-au legat burduf şi l-au 
predat Poliţiei. 

Pentru ticăloasa-i faptă, Tribunalul Ilfov l-a osândit fără 
posibilitate de întârziere la ispăşirea a 7 ani de închisoare 
corecțională. 

(„ Universul” 3 septembrie 1943) 


CADAVRUL DIN LAC 


În municipiul Piteşti se afla un frumos parc denumit 
„Ştrand”. El este situat pe malul lacului de acumulare destinat 
microhidrocentralei Prundu.  Găzduieşte câteva locuri de 
distracţie, precum Grădina Zoologică, Teatrul de vară, un 
traseu şi o staţie de tren pentru copii, un restaurant, un 
debarcader şi o bază sportivă. Toate aceste obiective erau 
asigurate, atât pe timpul zilei, cât şi pe timpul nopţii, cu paza 
civilă contractuală, înarmată. 

Duminică, 20 iunie 1971. 

Dimineaţa, poliţia este sesizată de dispariţia paznicului Stan 
Diaconescu, 58 de ani, care fusese de serviciu în parc peste 
noapte. La ieşirea din schimb, acesta nu se prezentase să 
depună pistolul şi încărcătorul cu şase cartuşe. 

O echipă operativă, condusă de colonelul Romică Tutunaru, 
şeful Serviciului judiciar al IP] Argeş, se deplasează imediat la 
faţa locului şi constată că încăperea destinată paznicului era 
încuiată. În interior se afla însă servieta sa, iar pe masă caietul 
de procese-verbale pentru predarea şi primirea serviciului. 
Acesta era deschis la fila cu proces-verbal de predare a 
serviciului pentru ziua în curs, fără a fi semnat de cei în cauză. 

Extinzându-se cercetările în parc, pe o alee s-au descoperit 
mai multe pete de sânge, un nasture de la bluza de uniformă a 
paznicului şi cheile de la cabina sa. Întrucât urmele de sânge se 
întrerupeau la podul care traversa lacul spre Teatrul de vară, s- 
a emis ipoteza că omul fusese asasinat, iar cadavrul aruncat în 
lac. În această situaţie s-a apelat la desecarea lacului, 
descoperindu-se astfel cel care era căutat. Era îmbrăcat în 
uniformă. De gâtul şi picioarele cadavrului erau legate cu 
sârmă mai multe bucăţi de bordură (prefabricate din beton) în 
greutate totală de 25 kg. Nu s-au găsit pistolul, muniţia, 
cascheta şi porthartul cu documentele postului. 

Autopsia confirmă crima 

În urma necropsiei s-a stabilit ca paznicul a fost sugrumat 
după ce i s-au aplicat mai multe lovituri în zona craniană, care 
l-au adus în stare de inconştienţă. 

Era clar că asasinatul fusese comis cu premeditare de cel 
puţin două persoane, pentru a intra în posesia armamentului 
sau. 


Crima se petrecuse la ora 1:53, ora când se oprise ceasul de 
buzunar al victimei. 

Pentru soluţionarea acestui caz au fost alertate aproape 
toate cadrele de poliţie din judeţul Argeş. După zece zile de 
investigaţii intense - prin „sita” verificărilor trecând peste 300 
de suspecți -, s-a primit informaţia ca tânărul Ion Ştefănescu 
din comuna Cocu, acelaşi judeţ, ar şti cine sunt criminalii. El nu 
împlinise 18 ani şi lucra ca sculer-matriţer la Întreprinderea de 
Construcţii Piteşti. Afirmația o făcuse într-o doară, la o bere, 
faţă de un coleg de serviciu. 

Asasinii 

La poliţie, Ion Ştefănescu a negat că ar şti ceva în legătură 
cu asasinatul. El declarase că în noaptea de 19/20 iunie 1971 
dormise acasă, fapt infirmat însă de părinţi. 

Incet, încet „lanţul” s-a strâns tot mai tare. Crima fusese 
pusă la cale de doi prieteni ai săi, Nitişor Constantin (26 ani), 
din Ocnele Mari şi Stănicel Vasile (25 ani), din comuna Galicea. 
Cei trei s-au întâlnit la Piteşti, ocazie cu care Nitişor şi Stănicel 
i-au propus lui Ştefănescu să omoare un paznic şi să-i ia arma. 
Acesta a fost de acord, punând la cale asasinarea paznicului din 
parcul „Ştrand”. 

Folosindu-se de pistolul procurat, ei urmau ca în ziua de 28 
septembrie 1971 să atace autovehiculul cu care se transportau 
salariile de la I.C.H. Lotru în scopul însuşirii banilor şi 
armamentului. În continuare trebuia să mai atace un poliţist 
sau alt paznic înarmat pe care să-l ucidă şi să-i ia armamentul. 

În final se pregăteau să deturneze un avion de pe aeroportul 
Mihail Kogălniceanu din Constanţa, cu care să ajungă în 
Austria.  Nitişor Constantin şi Stănicel Vasile au fost 
condamnaţi la moarte, sentinţa fiind executată. Ion Ştefănescu, 
pentru că nu împlinise 18 ani, a primit 14 ani şi şase luni de 
închisoare. 


O RĂZBUNARE FEROCE ŞI O 
ÎNSCENARE POLIŢISTĂ 


Două crime oribile. Mama şi fiica ucise în propria casă. 
O anchetă, pornită iniţial pe o pistă falsă, este finalizată 
după trei ani de la comiterea faptei. Romulus Lustig, tânăr 
ofiţer  anchetator, aflat sub comanda lui Dumitru 
Ceacanica, răstoarnă întreaga anchetă şi dovedeşte 
adevăratul criminal. 


În dimineaţa zilei de 16 decembrie 1952, pe la ora cinci, când 
se mijea de ziuă, pe o stradă din Lipova, într-una din case 
izbucnise un incendiu. Strada se numea Cloşca, iar numărul 
casei era 17. 

Incendiul fusese văzut de vecinii care plecau la lucru spre 
fabrici. Vecinii mai văzuseră şi silueta unui ofiţer sovietic care 
se îndepărta spre fundul grădinii din spatele casei... 

De aici cetăţenii trăseseră concluzia că ofiţerul acela pusese 
foc imobilului. 

Mama şi fiica 

În căsuţa aceea locuiau două femei, mama şi fiica. Ceteraşi 
Maria, cu fiica ei, Ana. Două femei de o rară frumuseţe, se 
consemna la dosar. Dar frumuseţea e, uneori... dăunătoare. 
Uneori, frumuseţea e un... pericol. 

Maria Ceteraşi născuse din flori şi-şi crescuse fata singură. 
Niciodată nu scăpase de curtezani, niciodată nu se putuse opri 
la unul singur. Apăruseră mereu alţii, avuseseră loc certuri, 
bătăi! Încât viaţa Mariei Ceteraşi fusese o continuă singurătate, 
cu dragoste vinovată, furată, acceptată temporar şi cât mai pe 
ascuns. Şi fetiţa se ridicase încet-încet, ca orice copil întreg şi 
sănătos, mersese la şcoală, terminase cele şapte clase, iar când 
se ridicase, o întrecuse cu mult pe maică-sa în frumuseţe. 

Cum terminase şapte clase, fusese cerută îndată de nevastă 
de un tâmplar. Dar fetei nu-i plăcuse tâmplarul. Era prea mică, 
spusese, şi-l amânase cu doi ani. 

Toate aceste date se aflau la dosar, reprezentând 
caracterizarea victimelor. Da, victime, asta descoperiseră 
oamenii când pătrunseseră în casa lor ca să stingă incendiul. 
Ana şi Maria Ceteraşi fuseseră omorâte cu împunsături 
multiple de cuţit, de parcă asasinul ar fi simţit o plăcere sadică 


în repetarea gestului ucigaş. 

Fuseseră anunţate organele de miliţie. Acestea, în frunte cu 
plutonierul Ardeu, şeful biroului judiciar al miliției raionale, 
sosiseră de îndată la faţa locului. 

Cercetări N 

Şeful biroului judiciar nu făcuse singur cercetările. Intrucât 
bănuit de fapta odioasă fusese, de la bun început, un ofiţer din 
unitatea militară sovietică ce se afla cantonată în marginea 
oraşului, la cercetări participase şi un ofiţer de la biroul de 
securitate. Poate că nu era vorba de o crimă de drept comun, 
poate că nu se putea vorbi doar de un dublu asasinat... 

Fuseseră îndepărtați curioşii din câmpul infracţiunii, se 
făcuseră cercetări, investigaţii şi se găsiseră doi martori care-l 
văzuseră pe făptaş depărtându-se spre fundul grădinii 
victimelor. Martorilor li se luaseră declaraţii. 

Când lumina zilei se înstăpânise pretutindeni, se trecuse la 
cercetarea amănunţită a locului faptei şi a cadavrelor. Se 
examinaseră împunsăturile de pe corpurile celor două victime, 
se căutaseră urme care să poată spune ce se petrecuse, de fapt, 
în încăperea unde avusese loc dublul asasinat. Pe corpul Anei, 
13 împunsături de cuţit, pe-al mamei ei - 11. Ana fusese găsită 
în pat şi prezenta, pe lângă urmele loviturilor de cuţit, şi o 
urmă de împuşcare destul de bizară, care pornea de la şold şi 
se sfârşea în dreptul claviculei opuse, ca o zgârietură continuă 
ce produsese şi arderea pielii. În peretele de la capul Anei se 
găsise înfipt glonţul. Era un glonţ de pistol TT, după cum atesta 
şi cartuşul găsit în băltoaca formată de apa care fusese 
aruncată în încăpere pentru stingerea incendiului. 

Maria zăcea pe jos. Se dedusese că sărise să se lupte cu 
agresorul şi ca ea murise prima. Cercetarea mai scosese la 
iveală prezenţa infractorului prin diverse obiecte doveditoare, 
între care două chiştoace de ţigări Kazbek, cu carton, o cămaşă 
de ofiţer sovietic şi o uniformă sovietică de căpitan. 

Concluzii preliminare 

Aşadar - trăseseră anchetatorii concluzia - asasinul fumase 
ţigări Kazbek, folosise un pistol din dotarea trupelor sovietice, 
fusese văzut plecând de către doi martori care afirmau că 
observaseră fugind un ofiţer sovietic... şi, cum unitatea 
sovietică aflată în localitate nu era mai departe de doi kilometri 
de locul faptei, se presupusese de la bun început că asasinul nu 


putea fi decât cel indicat de toate aceste date, adică un ofiţer 
sovietic. 

La lumina zilei, mai apăruseră două indicii clare: pornind pe 
urmele  făptaşului, prin grădina victimelor, anchetatorii 
găsiseră o manta de căpitan sovietic aruncată în zăpadă. 
Cercetând-o, găsiseră pe ea o mulţime de pete de sânge. 

După ce s-a constatat că urmele celui ce fusese văzut fugind 
de la locul faptei ieşiseră din grădină şi se pierduseră în stradă, 
o femeie, vecină a victimelor, care - ca şi Maria Ceteraşi - era 
spălătoreasă la unitatea militară sovietică, îi căutase 
înspăimântată pe anchetatori, punându-le dinainte o batistă cu 
monogramă cusută cu litere slave. Batista era îmbibată de 
sânge şi fusese găsită de femeie pe drumul de acces spre 
unitatea sovietică, în chiar dimineaţa aceea, pe când se ducea 
la slujbă. Evident, nu se mai dusese la muncă. Ştia de asasinat 
şi se întorsese să aducă autorităţilor corpul delict. 

Şi atât sângele de pe manta, cât şi cel de pe batistă se 
dovedise a fi al victimelor din Strada Cloşca. Faţă de atâtea 
indicii clare, anchetatorii se adresaseră unităţii militare, cerând 
permisiunea să facă cercetările care se impuneau pentru 
descoperirea asasinului, dar comandantul unităţii se opusese. 
De cercetări, în unitatea sa, avea cine să se ocupe... 

Din nefericire, nu după mult timp, unitatea militară sovietică 
cantonată în marginea oraşului Lipova a fost dislocată fiind 
transportată la Moscova. În această situaţie, Direcţia Generală 
a Miliției s-a adresat autorităţii corespondente sovietice cu 
rugămintea de a se relua cercetările în cazul dublului asasinat 
de la Lipova, în care era bănuit un ofiţer rus. După doi ani 
(probabil de cercetări), Miliția din Moscova a trimis Miliției 
romane următorul răspuns scris: „Vă comunicăm că de dublul 
asasinat petrecut în oraşul Lipova, Strada Cloşca nr. 17, nu se 
face vinovat nici unul dintre ofiţerii unităţii militare staționate 
atunci pe raza oraşului”. 

Ancheta reluată 

În această fază se afla dosarul în luna mai 1955, cândela 
fost încredinţat spre rezolvare unui tânăr căpitan de miliţie, 
fost aviator, Romulus Lustig, care lucra la Serviciul Crime din 
Direcţia Generală a Miliției, avându-l ca şef pe eminentul 
criminalist Dumitru Ceacanica, pe atunci maior. Romulus 
Lustig era un ofiţer cu un fler deosebit şi un foarte fin psiholog, 


calităţi care împreună cu o vastă experienţă dobândită în 
munca de poliţie judiciară, în special în materie de omoruri, 
aveau să-l propulseze ca unul dintre cei mai mari criminalişti 
pe care i-a avut România postbelică. Scriitorul Ion Țârlea i-a 
dedicat o carte intitulată „Dosare judiciare”. 

După ce a studiat bine dosarul, căpitanului Lustig i s-a părut 
că e prea perfect! Prea duc toate urmele spre un singur 
vinovat! Asasinul ar fi făcut totul ca să-şi şteargă urmele, pe 
când asta a-nşirat la urme cu nemiluita, ca şi când ar fi chemat 
anchetatorii după el: Veniţi, prindeţi-mă, eu vă aştept! 

Ofiţerul ar fi vrut să stea de vorbă cu plutonierul Ardeu, şeful 
biroului judiciar al miliției raionale care făcuse primele 
cercetări, însă a aflat că, în urmă cu un an de zile, acesta fusese 
dat afară din miliţie, fiind prins cu nişte matrapazlâcuri. Era un 
tip şmecher, care rezistase în poliţie (şi miliţie) 17 ani. După 
trecerea în rezervă, fostul plutonier se angajase ca şef al unui 
local din Lipova (o cârciumă cu mare vad), fiind ajutat de 
pegra! pe care o favorizase cât fusese activ. 

Dosar refăcut 

Acest lucru l-a determinat pe Lustig să refacă dosarul pas cu 
pas. Astfel, o primă întrebare care a apărut era cine şi în ce 
mod anunţase miliția despre crimă? Oricât ar părea de ciudat, 
oamenii nu-şi mai aminteau acest amănunt. La fel, când 
apăruse la locul sinistrului echipa miliției, dacă sosise de la 
început o echipă sau un singur om, dacă plutonierul Ardeu, 
care condusese în prima fază cercetările, sosise înaintea altora 
sau după... Un asemenea amănunt era foarte important şi 
întrebarea a rămas în picioare. 

Mai departe, firul acţiunii spunea că în timp ce încă se făceau 
cercetări la faţa locului şi se desfăşurau investigaţiile printre 
oameni, o femeie, Şerbănoiu Rodica - sau, cum îi ziceau 
localnicii, din cauza feţei ei aprinse, Rodica Porodica - se 
prezentase, în dimineaţa crimei, la plutonierul Ardeu, pe la ora 
şapte, aducând cu sine batista murdară de sânge şi funingine 
găsită de ea pe aleea spre unitatea militară sovietică, în timp ce 
se ducea la slujba ei de spălătoreasă... Batista cu monogramă 
slavonă. Corpul delict care trebuia nu numai să indice cine era 
autorul, ci şi unde se afla el în acel moment. „Cred că aici este 
breşa...”, şi-a spus Lustig. „De ce dusese Rodica batista 


1 Lume interlopă, drojdie a societăţii. 


n 


plutonierului Ardeu şi nu altcuiva?... 

Rodica, o femeie sinceră, şi-a amintit că înainte de a pleca la 
serviciu s-a întâlnit pe drum cu plutonierul Ardeu care venea 
dinspre marginea oraşului, din direcţia unităţii militare. Acesta 
a rugat-o să fie atentă pe drum, poate găseşte în zăpadă vreun 
obiect care să ajute la prinderea criminalului care le omorâse 
pe cele două femei şi le incendiase casa. Şi femeia a găsit 
batista cu monogramă slavonă pe care i-a predat-o personal. 

Breşa 

Şi astfel, breşa s-a creat, pentru căpitanul Lustig lucrurile 
devenind clare. Fostul şef al biroului judiciar din localitate era 
autorul dublului asasinat, punând apoi la cale înscenarea care 
să indice că asasinul era un ofiţer sovietic. 

După înjunghierea cu sadism a victimelor a tras un glonţ în 
Ana Ceteraşi cu un pistol T.T., acest tip de armament fiind în 
dotarea trupelor sovietice, cartuşul rămânând intenţionat la 
locul faptei. A mai aruncat mucuri de ţigări Kazbek, cu carton, 
de care fumau militarii ruşi, iar în grădină, mantaua de ofiţer 
rus pătată cu sângele victimelor. Apoi s-a deplasat în direcţia 
unităţii militare sovietice şi a aruncat batista cu monogramă 
slavonă pătată şi ea de sânge. Revenind, pe drum s-a întâlnit cu 
Rodica pe care a „atenţionat-o” să găsească batistă şi să i-o 
predea lui. 

Mai era de lămurit mobilul acestui cumplit dublu asasinat. 
După numărul mare de lovituri de cuţit aplicate cu bestialitate 
victimelor - 13 Anei şi 11 mamei ei -, căpitanul Lustig a dedus 
că era vorba de o ură puternică, o răzbunare feroce. Şi, într- 
adevăr, acesta era mobilul. Cele două femei foarte frumoase nu 
erau uşă de biserică şi întreţineau relaţii sexuale cu ofiţerii 
sovietici, dedându-se la chefuri şi orgii. Când a vrut şi Ardeu să 
se strecoare în patul lor, acestea l-au refuzat categoric, 
ameninţându-l că la a doua încercare îl va reclama şefilor lui de 
la regiunea de miliţie. Subofiţerul care, deşi căsătorit şi cu 
copii, era un afemeiat notoriu, n-a putut suporta un asemenea 
afront şi a pus la cale asasinarea lor în condiţiile cunoscute. 

După recunoaşterea faptelor, fostul poliţist a indicat locul 
unde avea ascuns pistolul TT, care a fost ridicat. 

În urma judecării procesului, acest sadic criminal a fost 
condamnat la moarte, sentinţa fiind executată. 


BATISTA 
„După ce s-a constatat că urmele celui ce fusese văzut fugind 
de la locul faptei ieşiseră din grădină şi se pierduseră în stradă, 
o femeie, vecină a victimelor, care - ca şi Maria Ceteraşi - era 
spălătoreasă la unitatea militară sovietică, fi  căutase 
înspăimântată pe anchetatori, punându-le dinainte o batistă cu 
monogramă cusută cu litere slave. Batista era îmbibată de 
sânge şi fusese găsită de femeie pe drumul de acces spre 
unitatea sovietică.” 
PLUTONIERUL 
„Rodica, o femeie sinceră, şi-a amintit ca înainte de a pleca la 
serviciu s-a întâlnit pe drum cu plutonierul Ardeu care venea 
dinspre marginea oraşului, din direcţia unităţii militare. Acesta 
a rugat-o să fie atentă pe drum, poate găseşte în zăpadă 
vreun obiect care să ajute la prinderea criminalului care le 
omorâse pe cele două femei şi le incendiase casa. Şi femeia a 
găsit batista cu monogramă slavonă pe care i-a predat-o 
personal. Şi astfel, breşa s-a creat, pentru căpitanul Lustig 
lucrurile devenind clare.” 


CALEA FERICIRII CONSTRUITĂ CU 
SAPA IN... CAPUL SOŢULUI! 


Acum câteva zile, în comuna Ruxin (Bucovina de Nord) a fost 
produs un fioros asasinat. Pe şoseaua Cernăuţi-Hotin, care 
trece prin renumita comună, mai mulţi trecători au găsit un 
cadavru oribil mutilat, care a fost identificat ca aparţinând lui 
Grigore Galenco, de 32 de ani, gospodar din acea comună. 

Comandantul Inspectoratului de jandarmi din Cernăuţi, fiind 
înştiinţat telefonic, s-a dus imediat la faţa locului şi a început 
cercetările. 

Dsa a stabilit că Grigore Galenco a fost omorât de soţia sa, 
Antoanetta, în complicitate cu tânărul Ilie Varvariuc, cu care 
numita întreținea de mai mult timp relaţiuni nepermise. 

Fiind arestaţi, cei doi criminali au făcut mărturisiri complete. 
Ei au arătat că l-au ademenit pe Grigore Galenco la o plimbare 
pe şosea. Aici, în faptul înserării, profitând de singurătate, au 
tăbărât asupra lui şi l-au lovit cu sapa (ascunsă în şanţ) până l- 
au omorât. 

Spre a deruta cercetările, i-au zdrobit ţeasta cu lovituri de 
sapă, voind în felul acesta a se crede că victima a fost călcată 
de un automobil. Fiind întrebaţi de ce au săvârşit această 
crimă, ei au spus că Grigore Galenco le stătea în calea fericirii. 

(Universul, 30 iunie 1939) 


FINUL AVEA „LEGĂTURI 
NEPERMISE” CU NAŞA 


Azi dimineaţă s-a comis o groaznică crima în comuna Lunca 
(Dorohoi) în următoarele împrejurări: 

Mihalache Palii a cununat acum câţiva ani pe Toader 
Costache. După câtăva vreme a început să aibă legături 
nepermise cu naşa lui. Acum trei ani, Costache, voind să scape 
de naşul său, a încercat să-l omoare, tăindu-l cu o coasă, fapt 
pentru care a fost condamnat la 6 luni închisoare. 

Cum a fost săvârşită crima. 

Azi dimineaţă, Mihalache Palii şi nepotul său Ion, de 18 ani, 
au prins în casă la ei pe Toader Costache, venit la soţia sa. 
Nasul şi nepotul au tăbărât cu o secure pe finul don Juan, 
sfărâmându-i ţeasta. Apoi cu cuțitul l-au tăiat în mai multe 
locuri. Victima a încetat din viaţă. 

După săvârşirea crimei, Mihalache Palii şi-a îmbrăţişat 
nevasta necredincioasă, după care s-a dus la postul de 
jandarmi, unde s-a predat. 

(Universul, 19 decembrie 1937) 


GLONT A DIVORȚAT DE NEVASTĂ 
CU... CUȚITUL 


Secţiunea a Il-a a Curţii Criminale a judecat ieri pe asasinul 
Gh. Glonţ, care în ziua întâia de Paşti a anului trecut, şi-a ucis 
soţia, de care trăia despărţit. Gh. Glonţ venise în Bucureşti de 
câţiva ani şi se ocupa cu comerţul ambulant de fructe. 

Într-o duminică, a cunoscut în Cişmigiu pe servitoarea Elena 
Mirea. Dragoste la prima vedere... şi, în aceeaşi seară, femeia i- 
a devenit concubină. Dar Gheorghe Glonţ lăsase la ţară soţia 
legitimă şi 3 copii. Acest fapt l-a aflat şi concubina, care l-a 
ameninţat că, dacă nu divorţează, ea îl părăseşte. 

Gh. Glonţ şi-a pus atunci în minte un plan diabolic ca să 
„divorţeze”... A invitat-o în Bucureşti de Sfintele Sărbători. Şi, 
în ziua când creştinii sărbătoresc triumful luminii asupra 
întunericului, Învierea Mântuitorului, soţii s-au dus să petreacă 
şi să chefuiască la o cârciumă de mahala. Seara, beţi, au plecat 
amândoi spre casă. Soaţa, cu bucuria revederii şi cu speranţa 
reîmpăcării în suflet, iar Glonţ cu gândul negru, de iad, al 
crimei. Când au ajuns în Câmpul Grozăveştilor, Gh. Glonţ şi-a 
îmbrâncit femeia legitimă într-o groapă, şi aici, cu sete şi cu 
putere, s-a năpustit asupra ei cu un cuţit şi i-a retezat capul. 

N-a avut mustrări. A avut chiar tăria să se ducă acasă să-şi 
spele hainele, trupul şi cuțitul de sângele fostei soţii... de care 
tocmai „divorţase”. 

Ba a avut chiar şi şiretenia să scrie un bilet ca din partea 
victimei, în care anunţa autorităţile că se sinucide! 

Apoi, în aceeaşi noapte, s-a înapoiat la locul crimei spre a 
pune biletul la sânul moartei. 

(Universul, 21 februarie 1940) 


GELOZIA STÂRNEŞTE NEBUNIA 


Acum câteva luni, muncitorul ceferist Carol Frech (41 de ani) 
din Timişoara s-a întors la domiciliul sau din cartierul Mehala, 
Str. Muntenia 26. Aici a avut o nouă discuţie cu soţia sa, Irina, 
asupra fidelității. 

De mai mult timp, muncitorul îşi bănuia soţia că întreţine 
legături cu altul şi credea că şi fetiţa lor, de 13 ani, era făcută 
cu acesta. 

Intr-un acces de nervi, Carol Frech a luat un cuţit de 
bucătărie şi şi-a omorât soţia, apoi a ieşit la poartă să-şi aştepte 
fetiţa, care era plecată la o colegă să-şi facă lecţiile. 

Când a sosit copila, Frech a condus-o în casă şi, după cea 
sărutat-o, a omorât-o cu acelaşi cuţit, împlântându-i-l în inimă. 

După comiterea celor două înfiorătoare crime, el s-a urcat în 
podul casei şi s-a spânzurat. 


(Universul, 14 aprilie 1940) 


CRIMĂ SAU SINUCIDERE? 


O mamă îndurerată s-a adresat cu o reclamaţie de zece file 
conducerii Ministerului de Interne şi repartizată spre 
soluţionare Direcţiei Judiciare, respectiv Serviciul Omoruri 
unde lucram. 

În esenţă, petiţionara arăta că fiul ei fusese omorât cu un an 
în urmă şi apoi pus pe linia ferată. În reclamaţie femeia indica 
şi un bănuit, Tăsică V. 

Ce se întâmplase? În dimineaţa zilei de 31 august 1971, 
fusese găsit, în apropierea haltei C.F.R. Bretea Mureşeană, 
lângă linia ferată, cadavrul tânărului de 19 ani, Gigi S., din 
comuna Mintia, judeţul Hunedoara. La faţa locului a sosit un 
tânăr locotenent, însoţit de un medic pediatru. 

Fiind convins că la mijloc este vorba despre un accident de 
tren, ofiţerul a redactat procesul-verbal de constatare. Medicul 
pediatru a recoltat sânge în vederea examenului de laborator, 
după care ofiţerul a permis familiei să ia cadavrul. 

Acelaşi medic i-a întocmit un raport de expertiză medico- 
judiciară şi a concluzionat că moartea lui Gigi S. a fost violentă. 

Cercetările şefului de post 

În continuare, şeful postului de miliţie din Ilia a făcut unele 
cercetări, constatând că, în urmă cu o zi, victima Gigi S.a 
plecat de acasă, în jurul orei 16:00, la o petrecere 
câmpenească. Aici s-a întâlnit cu colegul său de liceu, Cornel 
M., cu care a consumat mai multe sticle cu bere. Spre seară, 
Cornel l-a invitat pe Gigi la el acasă, ocazie cu care amândoi au 
consumat ţuică din abundență. 

În jurul orei 19:30, Gigi S., uitându-se la ceas, îi spune 
prietenului său că doreşte să ajungă totuşi acasă, având tren 
spre Mintia, din halta C.F.R. Bretea Mureşeană, la ora 20:43. 
Cornel este de acord şi, ca să-şi ajute prietenul, îi dă bicicleta 
sa. Zis şi făcut, dar până ca Gigi să se urce pe bicicletă, cei doi 
s-au mai oprit şi la bufetul din sat, unde au mai băut câte 200 
ml de coniac. 

Cornel şi-a mai condus prietenul circa o sută de metri, a 
căzut într-un şanţ - unde a dormit până dimineaţa. Gigi a ajuns 
cu chiu, cu vai, în apropierea haltei C.F.R. Bretea Mureşeană, 
apoi a căzut într-o groapă. Gigi a ieşit din groapă, a mai mers 
câţiva metri spre haltă, paralel cu linia ferată, apoi a intervenit 


fatalitatea... 
Autopsia cadavrului 

Problema care se pune era cum fusese lovită victima, 
deoarece se excludea faptul că fusese accidentată de 
locomotiva trenului. Ştiinţifică, fiindcă în cazul lovirii frontale a 
unei persoane de către locomotiva unui tren, victima este 
proiectată înainte şi târâtă până este zdrobită cadavrul a fost 
exhumat şi autopsiat. 

Rezultatul a fost cert. Dintre cele două fracturi pe care le 
prezenta calota craniană, prima, aflată pe osul frontal drept, s-a 
putut produce prin lovire de un corp cu o suprafaţă neregulată. 
Coroborate aceste date cu toate celelalte, s-a ajuns la concluzia 
că victima fiind în stare avansată de ebrietate, a încercat să se 
urce în tren din mers, dar nu a reuşit, lovindu-se cu fruntea de 
scara vagonului, după care a fost proiectată pe spate. 

Rezolvare 

Aşadar, problema diagnosticului juridic al faptei era 
rezolvată: accident de tren. Rămânea numai să înlătur 
suspiciunile petiţionarei în legătură cu Tăsică V., pe care-l 
indica drept autor al omorului fiului ei şi care ar fi regizat apoi 
accidentul de tren. Drept urmare, i-am fixat lui Tăsică o vizită 
acasă. Bolnav psihic, el fusese acela care descoperise primul 
cadavrul lui Gigi în dimineaţa zilei de 31 august. Apoi, pentru a 
se apăra de unii nătărăi din sat care îl amenințau cu bătaia, îşi 
adjudecase omorul. 

În discuţia cu el, am observat că Tăsică se tot uita la ceasul 
meu, atunci mi-am adus aminte că asupra victimei nu se găsise 
ceasul de mână. 

— Ştiu că-ţi plac ceasurile, i-am spus eu blajin lui Tăsică. Şi 
ca să-mi demonstrezi că eşti cinstit, fii bun şi dă-mi ceasul... 

— Da, a zis bolnavul izbucnind în plâns. N-am avut niciodată 
un ceas... 

Şi mi-a adus ceasul victimei. 

— Asta e. Cioburile nu le mai pot lipi... Sunt vinovat că l-am 
luat, dar l-am găsit pe jos. 

Am luat ceasul şi m-am uitat la el. Limbile se opriseră la ora 
20:43, când avusese loc accidentul de tren. 

— Astăzi o să-ţi fac eu cadou un ceas nou... 


UN CADAVRU SCHELETIZAT 


În ziua de 5 noiembrie 1971, paznicul de la Ferma 7 Ghilad a 
anunţat postul de miliţie din Ciocova, judeţul Timiş, că a găsit 
un cadavru în păduricea de salcâmi de lângă canalul „L.anca- 
Birda”. 

Cadavrul, descălţat de pantofi şi fără ciorapi, era îmbrăcat 
într-un pantalon de culoare gri, din tergal. Buzunarele de la 
pantalonii victimei erau întoarse pe dos. Medicul legist a 
consemnat ca moartea poate data de 1-2 luni, vârsta victimei 
apreciindu-se a fi între 40 şi 45 de ani. 

Procedându-se la scotocirea împrejurimilor, s-a găsit un 
ambalaj de ciocolată amăruie, o sticlă de coniac „Tomis” de 750 
de ml, un ciorap din material sintetic, în care se aflau o lamă de 
bărbierit „Edisson-Stainlles” şi un şurub, lung de 38 cm. 

Ce căuta victima acolo? 

Spre a putea fi dat un răspuns, au fost formulate următoarele 
ipoteze: 

1. Victima a fost surprinsă în timp ce întreținea relaţii de 
dragoste în pădurice cu soţul partenerei, prietenul ei, ori cu o 
altă persoană. La susţinerea acestei ipoteze au contribuit 
ambalajul de la ciocolată şi sticla de coniac găsite, precum şi 
faptul că păduricea de salcâmi era cunoscută ca un loc unde 
veneau în mod obişnuit unii îndrăgostiţi. 

2. Victima a venit la pescuit şi a avut un conflict cu cineva 
care a comis omorul. 

3. Victima a venit în acel loc cu scopul de a trece fraudulos 
frontiera în Iugoslavia şi a apărut un conflict cu ceilalţi din 
grup cu călăuza. 

Avându-se în vedere aceste ipoteze, s-au urmărit stabilirea 
mobilului omorului şi circumstanţele comiterii lui. 

Identificarea victimei 

În urma unui examen de laborator s-a indicat că victima avea 
vârsta de 30-35 de ani. Procedându-se la compararea datelor 
conţinute despre fiecare dispărut din judeţul Timiş şi judeţele 
limitrofe, cele mai multe elemente de identificare au condus 
spre un anume Schadt Iosif din Timişoara. 

Discutându-se cu soţia lui, acesta a relatat că de mai multe 
luni nu mai convieţuieşte cu soţul ei. La data de 24.09.1971, 
ieşind din spital, s-a dus la locuinţa comună, dar când a deschis 


uşa a observat că o serie de obiecte lipsesc din apartament. 
Fiind convinsă că este plecat la părinţii lui ori la femeia cu care 
trăieşte în concubinaj, nu s-a alarmat. Trecând 14 zile şi 
neîntâlnindu-se cu soţul ei, care între timp a fost căutat şi de 
colegii de serviciu, a anunţat dispariţia lui la miliţie, depunând 
şi o fotografie. 

Reluându-se verificările, s-au stabilit următoarele elemente 
noi: Schadt Iosif nu s-a prezentat la locul de muncă din ziua de 
21.09.1971. Bufetierul din comuna Jebel susţinea că în ziua de 
22.09.1971 l-a văzut în jurul orei 9:00, întrucât a cumpărat de 
la bufet două ciocolate, un pachet de ţigări „Mărăşeşti” şi o 
sticlă de coniac „Tomis” de 750 ml. Era însoţit de un tânăr de 
circa 25 de ani, înalt, blond. 

Şeful haltei din satul Ghilad îşi aminteşte că în ziua de 
23.09.1971 printre călătorii care au coborât din tren, la ora 
9:20, se afla şi Schadt Iosif care era însoţit de un tânăr. In 
aceeaşi zi, la trenul care pleaca spre Ciacova, la ora 15:00, 
tânărul care fusese împreună cu Schadt Iosif a fost văzut 
singur. 

Sfârşit 

Victima Schadt Iosif i-a mărturisit de mai mult timp soţiei 
sale că dorea să treacă în Iugoslavia, iar de acolo să ajungă în 
Germania Federală. În acest scop el vânduse mai multe obiecte 
din casă ca frigider „Fram”, televizor, aparat de radio, fotolii 
etc. De aici s-a tras concluzia că omorul a fost comis de călăuza 
care i-a promis că-l va trece frontiera în Iugoslavia şi care era 
tânărul blond. 

Acest tânăr a fost identificat repede în persoana lui Balint 
Ştefan din Timişoara, vânzător ambulant de loz în plic, prieten 
cu victima. Îl ajutase pe Schadt să ia lucrurile din casă şi făcuse 
rost de cumpărături. El a fost, apoi, identificat de o serie de 
martori: bufetierul din comuna Jubel, şeful haltei C.F.R. Ghilad, 
şoferul de pe maşina de intervenţii a Uzinei Electrice din 
Timişoara şi cumpărătorii obiectelor vândute. 

Fiind căutat asasinul, acesta se „ascundea” în arest. Era 
cercetat pentru delapidare de 2.700 lei, pe care a recunoscut-o 
foarte uşor. Spera ca în felul acesta să scape de învinuirea 
pentru crimă. Iluzie deşartă, căci în faţa probelor prezentate n- 
a mai avut încotro şi a mărturisit odiosul asasinat. 

Mobilul a fost jaful, având nevoie de bani pentru a-şi acoperi 


lipsa din gestiune care fusese mult mai mare. 


CAPUL MOARTEI, ÎN CANAL 


Există criminali dotați cu inteligenţă şi imaginaţie deosebită 
în săvârşirea unor omoruri: ei dezmembrează corpul victimelor, 
ascunzând părţile acestora în locuri diferite, aruncându-le în 
ape curgătoare, fântâni, îngropându-le în păduri, beciuri etc., 
îngreunând activitatea de identificare a cadavrelor şi a 
făptuitorilor. 

_Un muncitor se duce după apă 

În ziua de 30 octombrie 1963, în jurul orei 14:00, muncitorul 
Rotaru Vasile, angajat al şantierului nr. 31 construcţii C.F.R. 
Braşov, care lucra în halta C.F.R. Brădet, s-a dus la o fântână 
părăsită, situată la distanţa de 600 de metri de haltă, în liziera 
unei păduri, pentru a scoate apă. Deoarece la suprafaţa apei se 
formase un strat de frunze căzute din copaci în decursul anilor, 
acesta le-a dat la o parte cu găleata, moment în care a observat 
plutind la suprafaţa apei trunchiul unui cadavru. 

Martorul l-a anunţat pe şeful haltei despre cele văzute în 
fântână, apoi au fost sesizate organele de poliţie. 

La faţa locului s-au prezentat locotenent-colonelul Bufu 
Gheorghe şi maiorul Bogdan Andrei, din cadrul Serviciului 
Poliţiei Criminale Braşov, care aveau să se ocupe de acest caz 
până la finalizarea lui. 

Cercetarea la faţa locului a stabilit că fântâna în care a fost 
găsit trunchiul era situată la 600 de metri de halta C.F.R. 
Brădet înspre staţia Perşani, pe partea stângă a liniei ferate şi 
la 10 metri de la aceasta, în liziera pădurii. 

Fântâna a fost făcută din tuburi de beton, cu acoperiş din 
scândură, în anul 1940, o dată cu construcţia liniei ferate, dar 
nu a fost folosită întrucât apa era calcaroasă şi sărată. 

Cele mai apropiate localităţi de halta C.F.R. Brădet erau 
Perşani - la 6 km, Sinea Veche - la 7 km şi Vlădeni Ardeal - la 
14 km. Halta C.F.R. Brădet era constituită din cinci corpuri de 
clădire, inclusiv sediul staţiei unde locuiau 18 familii. 

Procedându-se la scoaterea cadavrului din fântână, s-a 
constatat că acesta reprezenta un trunchi uman, complet 
calcifiat, din care lipseau capul, toracele, mâinile şi picioarele 
de la nivelul genunchilor. 

După scoaterea cadavrului, a fost desecată apa din fântână şi 
pe fundul ei s-au mai găsit câteva coaste, omoplaţii şi 


claviculele. 
Crima a fost săvârşită în urmă cu 8 ani 

Pentru găsirea resturilor de cadavru, echipa operativă a 
scotocit amănunţit terenul înconjurător, pe o rază de 800 de 
metri, rezultatul fiind negativ. 

În asemenea condiţii nu s-a putut defini data şi cauza morţii, 
vârsta, talia şi identitatea femeii. Era necesară examinarea de 
laborator a trunchiului, în care sens acesta a fost trimis la 
Institutul Medico-Legal „Mina Minovici” din Bucureşti. 

Până la primirea rezultatului expertizei, s-au întreprins 
activităţi de investigare pentru identificarea victimei, a locului 
unde s-a comis omorul, formulându-se mai multe ipoteze. 

Astfel, cadavrul putea aparţine unei femei ce locuise în halta 
C.F.R. Brădet. Trunchiul putea aparţine unei persoane de sex 
feminin, care, fiind însărcinată, în urma unui avort delictual a 
decedat, iar autorul a secţionat cadavrul şi l-a aruncat în 
fântână. 

Cadavrul putea aparţine unei femei dispărute de la domiciliu, 
care fusese victima unui omor. 

De asemenea, cadavrul putea aparţine unei foste angajate la 
şantierele de construcţii ori la echipele de întreţinere a căii 
ferate. 

În privinţa asasinului, el putea fi soţul sau amantul victimei, 
provenind din rândul salariaţilor C.F.R. El mai putea proveni 
din rândul bărbaţilor ce locuiau în localităţile învecinate. Având 
în vedere calcifierea avansată a trunchiului de cadavru, s-a 
apreciat că omorul s-a comis în urmă cu 6-8 ani. 

Expertiza medico-legală 

S-au întreprins verificări la toate regionalele C.F.R. din ţară, 
pentru depistarea cazurilor de dispariţie a unor salariate C.F.R. 
Cu sprijinul Direcţiei evidenţa populaţiei din IGP s-a dispus 
stabilirea persoanelor de sex feminin a căror acte de identitate 
erau expirate şi nepreschimbate. 

În stadiul primelor verificări, Institutul Medico-Legal „Mina 
Minovici” a comunicat Serviciului de Poliţie Criminală din 
Braşov concluziile expertizei trunchiului de cadavru, din care 
rezultau următoarele date: 

Resturile de cadavru aparţin unei persoane de sex feminin, în 
vârstă de 15-20 ani, cu talia între 146-152 cm. Data 
aproximativă a morţii se situează între 6 luni şi 4 ani (!). Gâtul 


victimei a fost secţionat la nivelul vertebrei cervicale 5, cu un 
instrument tăios. Cu ocazia examinării s-a identificat par 
pubian de culoare castaniu roşcat. Nu se poate stabili cauza 
medicală a morţii. 

Interpretându-se rezultatul acestei expertize, s-a avut în 
vedere că secţionarea cadavrului s-a efectuat categoric într-un 
spaţiu închis, care să-l adăpostească pe criminal, iar 
transportarea trunchiului a prezentat unele inconveniente 
pentru el. 

Cine era Niculina? 

Principalul obiectiv al activităţii de investigare l-a constituit 
complexul haltei C.F.R. Brădet, unde au fost verificate minuţios 
toate persoanele, bărbaţi şi femei, care au locuit şi lucrat în 
acel loc, în perioada anilor 1954-1963. Astfel s-a aflat că un 
anume Corfaru Ion, acar în halta C.F.R. Brădet, ar fi întreţinut 
relaţii intime cu fiica sa minoră (14 ani). Despre acesta se mai 
afirma că obişnuia să întreţină relaţii ocazionale cu femei 
libertine, pe care le găsea în oraşele Făgăraş şi Braşov. 

Corfaru Ion, fiind cercetat, a recunoscut fapta comisă asupra 
fiicei sale şi a furnizat amănunte referitoare la femeile cu care 
a întreţinut ulterior legături intime. S-a procedat la verificarea 
acestor femei, însă nu s-au obţinut date care să conducă la 
identificarea victimei. 

După ce fusese părăsit de nevastă, Corfaru lon se 
împrietenise cu mai mulţi indivizi din acelaşi mediu, printre 
care şi cu un fost acar Cruceanu Ion. Între timp, minora, fata 
lui Corfaru, a devenit amanta lui Cruceanu Ion. Acesta din 
urmă l-a apărat pe tatăl feţei în procesul intentat de nevastă, 
afirmând că el întreţinuse relaţii intime cu minora. Trăise în 
concubinaj cu o tânără căreia i se zicea „Niculina” şi care 
dispăruse. Fata avea - asta petrecându-se în 1956 - 18-20 de 
ani, de statură mică, corpolentă, cu părul roşcat. „Niculina” nu 
avea ocupaţie şi se destăinuise unei vecine că ar fi originară din 
părţile Bârladului. 

Continuându-se verificările, s-a mai obţinut o informaţie 
importantă care se referea la aspectul că tânăra respectivă ar fi 
plecat la Constanţa şi s-a înecat în mare, iar obiectele de 
îmbrăcăminte ale acesteia, după dispariţia ei, au fost purtate 
de minora Corfaru Maria. Aceasta din urmă a confirmat că a 
primit de la amant rochii, pulovere, furouri şi pantofi care au 


aparţinut  „Niculinei”. Zvonul că aceasta se înecase la 
Constanţa îl lansase Cruceanu Ion. El părăsise localitatea 
Brădet după doi ani, respectiv în 1958. 

Luându-se legătura cu poliţia fostului raion Bârlad, în 
evidenţă FAL (fişe alfabetice locale) figura o persoană cu 
numele de Toader Niculina, fiica lui Crăciun şi loana, născută 
în comuna Unteşti (raionul Bârlad) la 28 august 1937, cu 
domiciliul în comuna natală, având buletinul de identitate 
expirat la data de 28 decembrie 1956. Era dispărută de acasă, 
ultima afirmaţie a ei (ianuarie 1953) fiind că pleacă la Braşov, 
la un frate ce era acar. 

Incet-încet cercul se strânge 

Părinţii Niculinei decedaseră în anul 1945 într-un accident 
de tren, aceasta fiind crescută de o mătuşă. Era o fire libertină, 
întreţinând relaţii intime cu tot soiul de bărbaţi, inclusiv 
căsătoriţi. Avea un frate la Braşov, Toader Constantin, acar în 
staţia C.F.R. Triaj - Braşov, la care a venit la începutul anului 
1953. Prin intermediul acestuia l-a cunoscut pe Cruceanu Ion, 
viitorul concubin, acar în halta C.F.R. Brădet. 

Audiat, Toader Constantin a furnizat două aspecte 
importante pentru anchetă. În anul 1956, fiind luat în armată, a 
primit o scrisoare de la sora sa Niculina, în care aceasta îi scria 
că trăieşte rău cu concubinul sau Cruceanu Ion, este bătută des 
şi ameninţată cu moartea. De atunci n-a mai ştiut nimic de ea. 
În anul 1962 s-a întâlnit cu Cruceanu Ion în Braşov, pe care l-a 
întrebat despre sora sa Niculina, acesta răspunzându-i că nu 
mai ştie nimic despre ea. Apoi s-a scuzat că era grăbit. 

Asasinul nu rezistă în anchetă 

Cruceanu lon, un alcoolic notoriu, se mutase în oraşul 
Mediaş, locuind într-o cameră cu chirie pe strada Stadionului 
nr. 15. Ţinuse mai multe femei, dar toate îl părăsiseră, fiind 
foarte violent. 

Se trece la cercetarea sa directă şi în faţa probelor 
administrate cedează. lată mărturisirea lui: 

„În vara anului 1953, fiind acar la C.F.R. Braşov, deşi 
căsătorit, am cunoscut-o pe numita Toader Niculina, iar după 
câteva zile am început să trăim în concubinaj, deoarece eram 
părăsit de soţie. La începutul anului 1954 am fost mutat în 
halta C.F.R. Brădet, luând-o şi pe Niculina cu mine, locuind 
într-un pavilion al staţiei unde aveam repartizate o cameră, 


bucătărie şi pivniţă. 

Din momentul convieţuirii noastre, am constatat că Niculina 
este decăzută moral, lipsea în repetate rânduri de acasă şi 
întreținea relaţii cu diferiţi bărbaţi în oraşul Braşov, motiv 
pentru care am maltratat-o în mai multe rânduri. 

În această situaţie, am luat hotărârea să scap de ea într-un 
fel oarecare şi ocazia mi s-a ivit în ziua de 5 decembrie 1956, 
când, după o lipsă de mai multe zile, Niculina a venit la mine. 
S-a iscat o ceartă între noi, eu am consumat circa 200 ml de 
rachiu şi am hotărât s-o omor. Pentru realizarea scopului meu, 
m-am gândit că cel mai bun loc este beciul. Am mers împreună 
în beci pentru a tăia lemne şi, în timpul când aceasta strângea 
lemnele, am lovit-o cu muchia toporului în cap şi Niculina a 
căzut pe ciment, iar pe gură, nas şi urechi îi curgea sângele. 
Mi-am dat seama că a murit şi că trebuia să scap de cadavru. 

Întrucât eram în tura de zi nu aveam posibilitatea să 
transport şi să ascund cadavrul Niculinei în acea săptămână, 
dar am spălat sângele care s-a scurs, am pregătit un sac pentru 
transport, dar acesta fiind neîncăpător, am procedat la 
secţionarea picioarelor de la genunchi, a mâinilor şi a capului. 

În săptămâna următoare, fiind în tura de noapte, am introdus 
trunchiul moartei în sac, pe care l-am transportat cu o sanie 
până la fântâna părăsită, situată în apropierea cabinei unde 
făceam de serviciu şi l-am aruncat în ea. Înspre ziuă, m-am dus 
din nou la fântână şi văzând că sacul pluteşte deasupra apei, 
am luat o prăjină pe care am înfipt-o în sac, cu ajutorul căreia 
am împins cadavrul sub apă şi am proptit lemnul în marginea 
tubului de beton. 

Într-a doua noapte am luat picioarele şi mâinile decedatei, le- 
am înfăşurat într-o cârpă şi le-am aruncat în closetul imobilului. 

În cea de-a treia noapte, am luat capul victimei pe care am 
intenţionat să-l cimentez în canalul de scurgere a apei din beci, 
însă neintrând, l-am zdrobit cu toporul până ce s-a dus în canal. 
Apoi am preparat ciment cu nisip care erau în pivniţă şi am 
cimentat orificiul canalului. Am spălat din nou sângele din beci, 
făcând o curăţenie generală. 

Este adevărat că, după crimă, pentru a justifica lipsa 
Niculinei, am inventat mai multe versiuni cu privire la 
dispariţia acesteia. O parte din obiectele ei de îmbrăcăminte le- 
am vândut, iar altele le-am dat concubinei mele Corfaru Maria. 


Actele de identitate ale Niculinei le-am ars”. 

In ziua de 15 aprilie 1964, autorul a condus organele de 
anchetă la locul indicat în beci, unde au fost găsite fragmentele 
oaselor craniene şi maxilarele, iar în closetul imobilului s-au 
găsit oasele mâinilor şi picioarelor. 

A fost condamnat la 25 de ani de închisoare. 

AM ALES SĂ O OMOR 

„Din momentul convieţuirii noastre, am constatat că Niculina 
este decăzută moral, lipsea în repetate rânduri de acasă şi 
întreținea relaţii cu diferiţi bărbaţi în oraşul Braşov, motiv 
pentru care am maltratat-o în mai multe rânduri. În această 
situație, am luat hotărârea să scap de ea într-un fel oarecare şi 
ocazia mi s-a ivit în ziua de 5 decembrie 1956, când, după o 
lipsă de mai multe zile, Niculina a venit la mine” - CRUCEANU 
ION 


GELOZIE MORBIDĂ SAU CRIMĂ 
APROAPE PERFECTĂ 


L-am denumit Cazul Doaga. În toamna lui 1959 am fost 
chemat la Direcţia Generală a Miliției. Adjunctul şefului 
Direcţiei judiciare era singur în birou. În anticameră aştepta pe 
scaun un individ necăjit. Adjunctul s-a grăbit să-l poftească. 
Sfrijitul - un tovarăş nemulţumit de colegii noştri de la Secţia 
27 din Bucureştii Noi, care colegi nu mişcaseră un deget ca să-i 
găsească soţia dispărută. 

Aşadar, un caz de dispariţie. L-am luat pe sfrijit cu mine-n 
birou. L-am aşezat repede pe un scaun, că părea să-l bată 
mereu vântul şi, cum ferestrele biroului erau deschise, un 
curent mai puternic l-ar fi putut dobori. 

Un bărbat bolnav 

„Deci, cum te numeşti dumneata?” 

„Petre Ion.” 

„Şi soţia?” 

„Petre Monica.” 

Trebuia să aibă sub 30 de ani, mi-am zis. Dar faţa emaciată, 
ridurile şi scofâlceala îl făceau să pară ca se-apropia de 50. 

„De când ţi-a dispărut soţia?” 

„De pe 5 noiembrie. Mai exact, din seara zilei de 5 
noiembrie, de la ora 8:00.” 

„Ce s-a întâmplat atunci?” 

„Păi, în seara zilei de 5 noiembrie, la ora 8:00, soţia mea a 
plecat de acasă şi, de atunci, n-am mai văzut-o. Nici nu s-a mai 
întors, nici n-a mai dat vreun semn c-ar fi undeva.” 

„Erai acasă când a plecat?” 

„Da.” 

„Şi ţi-a spus unde se duce?” 

„N-a fost nevoie. Ştiam foarte bine. Cu vreo săptămână 
înainte, primise o telegramă de la soacră-mea. O chema să vină 
urgent că socru-meu era grav bolnav. Ştiţi, soţia mea e 
asistentă medicală.” 

„Dacă era grav bolnav... Era într-adevăr grav?” 

„Da. Are ciroză.” 

„Atunci, de ce nu s-a dus imediat soţia dumitale la el?” 

„Păi, nu i-au aprobat ai ei, de la sanatoriu, concediu fără 
plată. Abia după ce-a revenit soacră-mea cu o scrisoare 


disperată, i-au aprobat...” 

Avea o voce zgâriată, ca dată la şmirghel, interlocutorul meu. 
Paloarea accentuată şi firavitatea îl făceau să pară foarte 
pieritor. 

„De câţi ani eraţi căsătoriţi?” 

„De mai bine de doi ani.” 

„Şi câţi ani ai dumneata?” 

d a 

„Şi soţia?” 

„24.” 

Aşadar, o fată care se căsătoreşte la vârsta când începe să se 
teamă c-o să rămână fata bătrână, m-am gândit. Şi pe cine-a 
luat de soţ? Pe oricine! Fie şi pe unul aflat deja cu un picior în 
groapă. 

„Aveţi cumva o fotografie de-a ei?” 

„Da, şi-a scos el portofelul, deschizându-l şi înmânându-mi 
fotografia unei femei frumoase. Am dat una la fel şi tovarăşilor 
de la Secţia 27.” 

M-am gândit - pentru a câta oară în viaţa mea de judiciarist! - 
că nu trebuia să mă pripesc. Femeia din fotografie n-ar fi avut 
de ce să se teamă c-ar fi rămas fată bătrână. 

„Unde v-aţi cunoscut?” 

„La sanatoriul tebece, unde lucra ea.” 

„Dumneata ai fost pacient?” 

„Da. M-am internat acolo şi ea m-a îngrijit. Şi era aşa de 
frumoasă, că n-am mai putut trăi fără ea. l-am spus: dacă vrei 
să mor, nu mă lua! Şi m-a luat. Probabil, de milă... Probabil, de 
milă, dar eu am fost fericit, în ăştia doi ani, am fost ca beat. 
Sunt foarte sentimental. Probabil, unde n-am mult de trăit. 
Monica a devenit pentru mine şi soţie, şi asistentă, şi mamă!...” 

A izbucnit într-un plâns hohotit, care a dat într-o cruntă tuse 
cu expectoraţie cu sânge. Mă uimea că, la asemenea tuse, faţa 
nu izbutea cu nici un chip să i se coloreze. Ba, dimpotrivă, 
părea să i se accentueze paloarea. Zău c-ar fi avut de cine să se 
sature Monica Petre. Dar dacă aveam în vedere faptul că era 
asistentă medicală, logic ar fi fost să nu-l fi părăsit. Oare să fi 
fost reală nevoia de ea la Suceava? Nu cumva se înţelesese cu 
părinţii s-o cheme ca să poată pleca şi dispărea liniştită în 
compania unui amant?! Căci era clar că „mortul” Petre Ion s-ar 
fi agăţat de ea cu disperarea celui care nu vrea nicidecum să-şi 


ia adio de la viaţă. 

„Deci, Petre Ion, mi-am notat. Adresa?” 

„Strada Doaga numărul 10. Am o căsuţă modestă, numai cu 
două camere şi-o pivniţă, şi-n faţă o curticică.” 

„Şi, deci, pe 5 noiembrie a plecat la maică-sa 
eu firul criminalistic al discuţiei. 

„Da. După scrisoarea disperată a soacră-mii i-au permis să-şi 
ia concediu fără plată, v-am spus.” 

„Ai condus-o la gară?” 

„Nu.” 

„V-aţi certat? A plecat supărată?” 

„Nu. Nu ne certam. Monica era o fiinţă deosebită, un om 
nemaipomenit de bun.” 

I s-a strâmbat chipul deodată. Paloarea i s-a accentuat 
bătând în alb şi obrajii i s-au schimonosit. 

M-am grăbit să-i stopez plânsul înainte de-a izbucni: 

„Deci, de peste o săptămână?!”. 

Şi-a revenit: 

„Poftim?”. 

„Ziceam de soţia dumitale. A dispărut de mai bine de-o 
săptămână...” 

„Da. De pe 5 noiembrie. Şi să ştiţi că eu am reclamat imediat, 
dar tovarăşii de la Secţia 27...” 

„Imediat? Cum imediat?!” 

Şi-a dat seama de greşeală. S-a bâlbâit: 

„P... pp-păi, imediat ce-am înţeles ce se-ntâmplase. Adică, 
alaltăieri, când Monica a primit de la maică-sa o nouă 
telegramă, în care îi cerea să vină cu orice preţ, că tatăl ei e pe 
moarte! Atunci, am înţeles că Monica, deşi plecase de opt zile, 
n-ajunsese la maică-sa”. 

„Şi ai luat legătura cu maică-sa, după cea de-a doua 
telegramă?” 

„Am dat aviz telefonic, ieri. Am vorbit cu soacră-mea. Mi-a 
spus că a căutat-o şi Miliția.” 

Aşadar, cei de la Secţia 27 nu stătuseră cu mâinile-n sân! Dar 
nu i-am spus lui asta. 

„Bine, am zis. O ultimă întrebare: ştii cumva sau bănuieşti 
vreo legătură extraconjugală a soţiei?” 

„În nici un caz, tovarăşe căpitan. Eram eu gelos pe unul şi pe 
altul, că, de, prin natura serviciului, se afla tot între bărbaţi. 


n 
! 


, am reînnodat 


Dar sunt convins că era cinstită, tovarăşe căpitan. Ştiţi ce fel de 
femeie era? Era femeia care, dacă i-ar fi trecut vreodată prin 
cap să mă-nşele, aş fi fost primul la care i-ar fi spus. Mi-era însă 
foarte devotată. Ca să fiu sincer, am fost şi eu surprins când m- 
a luat, dar asta este: am dat peste un om deosebit...” 

Verificări la Secţia 27 

Cum eu i-am spus că terminasem discuţia, s-a ridicat să 
plece. M-a întrebat însă dacă speram să se poată face ceva. Şi a 
plecat, apoi, cu o mutră atât de neîncrezătoare, încât mi-a făcut 
impresia că se gândea, de fapt, la ce for urma să se mai plângă. 
L-am lăsat să dispară în capătul culoarului şi m-am aşezat 
temeinic la birou, rememorând totul şi schiţând primele puncte 
ale planului operativ. 

Un telefon colegilor de la Suceava m-a lămurit că, într- 
adevăr, făcuseră verificări, la cererea colegilor de la Secţia 27. 
Tatăl Monicăi fusese internat de două zile în spital. Monica nu 
apăruse acasă. Nici la gară, nici pe drumul de la gară spre 
casă. Nu fusese nicăieri văzută şi, oricum, o femeie în pardesiu 
galben, cu o căciuliţă galbenă şi pantofi negri nu s-ar fi putut să 
treacă neobservată, mai ales că era şi foarte frumoasă. Fireşte, 
ei aveau să continue s-o caute. Casa părinţilor asistentei fusese 
pusă sub supraveghere. Dar, dacă era să-mi spună opinia lor, 
Monica Petre nu pusese piciorul în zona lor de competenţă. Fie 
că plecase în altă parte, ziceau - ceea ce li se părea ilogic, doar 
pornise de-acasă la chemarea celor de la Suceava! -, fie că nici 
nu plecase de fapt din Bucureşti... 

„Bine, am zis eu. Continuaţi verificările. Aflaţi tot ce se poate 
şti despre Monica Petre.” 

Zilele mohorâte trecuseră. Era o toamnă însorită acum, dar 
rece. Când am ieşit pe poarta Direcţiei Generale a Miliției, la 
ora 11:00, m-am trezit făcut sandviş, ca să zic aşa, între bătaia 
razelor soarelui şi rafalele înţepătoare ale unei răsuflări 
montane. 

Cei de la Secţia 27 m-au întâmpinat cu respectul datorat 
organului superior, dar n-au fost deloc bucuroşi aflând de 
reclamaţie. Mi-am dat repede seama că aveam un foarte bun 
ajutor în şeful biroului. A scos din sertar dosarul cauzei şi mi-a 
înfăţişat toate piesele, gura turuindu-i întruna. Nu era adevărat 
că nu se muncise. Se ceruseră verificări la Suceava - încă nu 
primiseră răspunsul, dar... (ştiam deja răspunsul). 


Am ascultat cu atenţie raportul şefului de birou. Pentru două 
zile, ţinând seama şi de controlul căruia trebuiau să-i facă faţă, 
se descurcaseră bine. În nici un caz nu putea fi vorba de stat cu 
mâinile-n sân. „E foarte bine tot, am apreciat. Şi nu e nici puţin. 
Continuaţi cercetările. Ne interesează drumul dispărutei - de 
acasă până la Gara de Nord. Eventual, stabiliţi în care loc acest 
drum s-a întrerupt şi în ce mod.” 

Spre seară, m-am întors la Direcţia Generală a Miliției. Am 
găsit pe birou o notă telefonică transmisă de şeful serviciului 
judiciar sucevean. La primul punct, eram informat că „Petre 
Monica n-a mai pus piciorul în casa părinţilor de doi ani şi trei 
luni - de când s-a căsătorit!” Hopa! mi-am zis. Conflict între 
Monica şi părinţi. Ei nu fuseseră de acord cu căsătoria feţei lor 
cu unul dintre bolnavi. Şi nu-şi călcaseră pe inimă decât în 
situaţia gravă în care se afla tatăl ei. 

Mărturia moartei 

Era un prim strop de întuneric în armonia şi lumina de până 
aici. Prea mi se păruseră toate nefiresc de frumoase. Din acest 
moment, am început să mă gândesc serios la moartea Monicăi 
Petre şi să îndrept cercetările în acest sens. Punctul doi al notei 
telefonice de la Suceava a adâncit şi mai mult ideea. Acest 
punct ne informa că „la Miliția regională se află două corpuri 
delicte privind-o pe dispăruta Petre Monica din Bucureşti, 
Strada Doaga nr. 10”. Cele două corpuri delicte erau 
certificatul ei de căsătorie şi buletinul de identitate. Ambele 
fuseseră găsite în două cutii poştale din cartierul sucevean 
Burdujeni, fără plicuri. Factorul poştal care le descoperise se 
prezentase de îndată cu ele la Miliție, se mai preciza în nota 
telefonică: „Pe una din filele buletinului de identitate este 
scrisă de mână, cu majuscule, următoarea inscripţie: «SUNT 
OMORÂTĂ ÎN APA SUCEVEI»”. 

Am întocmit o notă telefonică pentru cei de la Suceava, în 
sensul întreprinderii unor verificări şi mai ales în ideea 
exploatării criminalistice a documentelor. 

A doua zi primeam şi corpurile delicte, şi expertizele. La 
primirea notei mele telefonice, expertizele fuseseră deja făcute. 
Le-am spus în gând un bravo băieţilor de la biroul criminalistic 
şi am trecut la verificări strânse în Bucureşti: în stradă Doaga; 
pe traseul până la gară; la gară; în acceleratul de 8:45 de 
Suceava Nord; în alte trenuri - din aceeaşi seară - spre 


Moldova: la sanatoriul în care lucrase Monica Petre. 

Incet-încet, a căzut noaptea asupra vieţii acestei femei. La 
sanatoriu, era bine cunoscută gelozia obsesivă a lui Petre Ion. 
De multe ori asistenta venea la serviciu obosită, cu ochii 
injectaţi, nedormită. Când ea era în serviciul de noapte, Petre 
Ion păzea poarta spitalului, doar-doar avea s-o surprindă în 
compania unui bărbat! Medicii întrebaţi au opinat pentru o 
boală psihică, pe fondul unui complex de inferioritate. 

In strada Doaga, investigaţiile n-au dus nici ele la lumină. E 
drept, vecinii nu cunoşteau infernul din casa familiei Petre, nu-i 
auziseră certându-se, dar nimeni n-o văzuse pe Monica, în 
seara zilei de 5 noiembrie, ieşind din casă şi plecând. 

Pe traseul spre gară, în gară, în trenuri - acelaşi rezultat. 
Femeia frumoasă, „pe care nu se putea să n-o remarci”, cum 
declarau martorii, nu fusese văzută. Nici casierele de la agenţia 
de voiaj, nici conductorii de tren nu-şi aminteau s-o fi văzut. Ba, 
conductorul de pe acceleratul de Suceava a mărturisit 
confidenţial ofițerului cu care a discutat: nu o dată acostase 
femeile care călătoreau singure, iar o femeie ca aceea din 
fotografia ce i se arătă ar fi fost imposibil să-i scape. Cel puţin 
ar fi încercat şi, în orice caz, şi-ar fi adus aminte... 

Am decis să trecem la cercetarea directă a soţului. Am trimis 
un subofițer să-l cheme pentru o primă discuţie. Agentul de 
ordine s-a întors cu un rezultat negativ. Petre Ion dispăruse. 

În această fază, ni s-a alăturat şi prietenul meu din 
Procuratura Generală. Am ascultat împreună rapoartele. 
Procurorul a hotărât: „Trebuie să-i cercetăm lui Petre Ion casa. 
Acolo, s-a petrecut ceva necurat şi noi n-am făcut încă o 
cercetare...”. 

Casa era într-o curte, unde se mai aflau două case. Se intra 
dinspre stradă pe o portiţă. Casa lui Petre Ion era în stânga, 
celelalte două - în dreapta. De la portiţă pornea o alee pavată 
cu cărămidă, văruită pe margini. În casă, prima impresie a fost 
că avem de-a face cu un pahar spălat cu detergent. Toate 
lucrurile erau aranjate frumos. Pe jos, scândura vopsită vernil, 
preşuri ţărăneşti, din zdrenţe. Şi totul curat, foarte curat. 

Pivniţa cu surprize 

Am ajuns în bucătărie. Aici, lângă perete, era un dulap 
vitrină. L-am dat la o parte şi ni s-a părut că desluşim pe 
scândura duşumelei, lângă perete, o pată. Părea chiar o pată 


veche de sânge. Examinând-o însă cu atenţie, am constatat că 
era vopsea maro. Ce căuta pata aceea acolo? Nu cumva ea 
scăpase celui care făcuse curat, datorită faptului că fusese 
camuflată de dulap? Căci, dacă ar fi fost aşa... 

Hei, dacă ar fi fost aşa... 

Am decojit cu migală pelicula de vopsea vernil de pe podea şi 
am constatat că acest strat de vopsea fusese dat mai recent, 
peste vopseaua maro de mai înainte. (Poate că cineva vrusese 
să acopere nişte urme!) l-am întrebat pe vecini: „Ce e nou în 
casă?”. „Vopseaua duşumelei...” Ba, am stabilit că, nici cu două 
zile înainte de plecarea stăpânei casei, duşumeaua nu fusese 
maro... 

Din clipa aceea, căutările noastre au devenit şi mai 
meticuloase, mai insistente. Vopsirea duşumelei după dispariţia 
femeii a fost pentru noi picătura care umplea paharul... 

Dar unde era moarta? Cum o omorâse? Când? 

Am extins cercetările şi în pivniţă. Pivniţa avea intrare 
separată. De afară, urcai trei trepte de beton şi deschideai uşa. 
În dosul uşii, chepengul pivniţei, în pivniţă, un butoi mare de 
varză. Lângă scară, o albie de rufe şi alte lucruri necesare 
omului în gospodărie. 

Am apucat de belciugul capacului chepengului. Nu era 
încuiat. De altfel, nici uşa pivniţei n-o găsisem încuiată, încât 
unul dintre ofiţeri spusese că degeaba căutam acolo, căci, dacă 
Petre Ion ar fi avut ceva de ascuns, ar fi încuiat cu grijă să nu 
poată pătrunde oricine şi să descopere vreo urmă... Am dat 
capacul peste cap şi am văzut o scară de lemn. Am examinat-o 
împreună cu criminaliştii. Am descoperit câteva pete ce păreau 
a fi de sânge - cu direcţia de scurgere în jos. Fotografii cu lămpi 
cu cuarţ, cu ultraviolete... Expertizele au stabilit: sânge uman. 
Grupa nu putea fi precizată. Se ridicaseră probe de „pete” şi de 
pe capacul chepengului. Aceeaşi concluzie: sânge uman. 

Concluzia: Monica Petre fusese omorâtă şi îngropată în 
pivniţă. Dar iată că testul apei ne-a contrazis. Am turnat apă pe 
toată suprafaţa de lut a pivniţei, ştiut fiind că apa se scurge mai 
repede în locul săpat de curând. Or, apa a băltit pe pământ la 
fel, în toată pivniţa. Încercând, apoi, pământul, cu un hârleţ, 
peste tot am întâmpinat aceeaşi rezistenţă. N 

Am început să ne cam îndoim de concluziile noastre. În orice 
caz, trebuia căutat acum dispărutul. Avea de dat cel puţin 


câteva explicaţii. Aşa că l-am pus în urmărire pe ţara şi astfel 
am aflat că se internase într-un sanatoriu TBC de la Oraviţa. 
Dar când organele de miliţie merseseră să-l ridice de la 
sanatoriu, aflaseră că tocmai plecase la Bucureşti... să se 
opereze de apendicită. 

Trecuseră trei săptămâni de la reclamaţie. L-am căutat în 
Bucureşti, peste tot, pe o vreme imposibilă. La rude, policlinici, 
spitale. În sfârşit, s-a dat de el la Spitalul Witting!. Fusese, într- 
adevăr, operat de apendicită. După trei zile, avea să i se dea 
drumul... 

A rămas în supravegherea unui subofițer. În fine, după trei 
zile, Petre Ion ajungea direct în arestul Miliției Capitalei, fără 
nici o explicaţie. Explicaţiile trebuia să le dea el. 

A-nceput pe îndelete ancheta. Petre Ion a recunoscut, rând 
pe rând, în fata probelor, gelozia, comportamentul lui de bărbat 
gelos şi rău - deşi de bătut n-o bătuse -, a recunoscut că făcuse 
curat şi vopsise din nou duşumeaua, „ca să aibă o culoare mai 
veselă, s-o recâştige pe soţie când avea să se întoarcă...”. Ştia 
şi de sângele de pe capacul chepengului şi de pe scări. El îl 
spălase. Da, era al soţiei, că avusese un avort spontan de care 
ştia şi o vecină... (Asta aşa era, vecina avea să confirme...) 

Aşa, deci. Uite cum ne scapă încet-încet printre degete. 
Fireşte, nu epuizaserăm toate posibilităţile, dar acum nu ne mai 
grăbeam. Am tocat pe îndelete zile şi nopţi de-a rândul, toate 
întrebările, reluându-le, cerând noi şi noi amănunte. Apoi, l-am 
întrebat dacă ştia unde erau actele soţiei şi, bineînţeles... habar 
n-avea. 

Dar în timp ce noi, eu şi procurorul, ceilalţi ofiţeri de la 
judiciar, stam de vorbă cu el, alţi ofiţeri căutau febril să dezlege 
un mister: cum ajunseseră actele dispărutei la Suceava?! 
(Făcuserăm, desigur, şi expertiza scrisului cu mâna stângă al 
lui Petre Ion şi reieşea că ar fi fost scrisul de pe buletin, dar nu 
era o probă concludentă.) 

Şi iată că, în toiul interogatoriilor, primim raportul unuia 
dintre ofiţerii din teren. Un coleg de serviciu al lui Petre Ion 
(Petre Ion fiind pensionat de curând, temporar) îl văzuse, într-o 
zi, pe pensionar, într-un tren, pe toată distanţa Bucureşti- 


1 Spitalul Universitar Witting este situat lângă Gara de Nord pe artera cu 
acelaşi nume. A fost fondat în data de 27 iulie 1918 de către doctorul C.F 
Witting, care a pus bazele chirurgiei vasculare din România. 


Ploieşti. Nu discutase cu el, dar era după data de 5 noiembrie, 
mai precis era pe 7 noiembrie. 

Întrebare: „Ai plecat din Bucureşti, în afară de mersul la 
Oraviţa, după dispariţia soției?”. 

Răspuns: „N-am plecat nicăieri în altă parte.” 

Mintea. 

Spovedania unui înfrânt 

M-am înarmat cu răbdare şi am căutat alte căi. Şi, cum el era 
de meserie ceferist, gândul m-a dus la permisele lui de 
călătorie, unde trebuiau să fie taloanele călătoriei la şi de la 
Suceava. I le-am găsit. Dar el ar fi putut spune acum că, într- 
adevăr, fusese la Suceava, ca s-o caute, şi că nu mărturisise de 
la început ca să nu credem altceva despre el... Aşa că, şi după 
această probă evidentă, tot ne-ar mai fi scăpat printre degete. 
Şi nu voiam să riscăm. 

De-aici încolo, interogatoriile au fost un studiu psihologic 
fragmentat mereu de oboseală şi pauzele cerute de anchetat. 
Am aflat că fusese crescut doar de maică-sa în frica de 
Dumnezeu şi de diavol, că era bisericos şi, în general, foarte 
delicat. 

Încet-încet, i-am sugerat că trebuia să se teamă de moarta 
care-l urmărea, atâta vreme cât n-avea să-şi primească 
pedeapsa. Şi, după mult timp, într-un moment de somnolenţă, 
când părea să nu mai ştie dacă ne interesăm de fapta lui sau de 
amintirile lui din copilărie, am întrebat clar: „Unde ai îngropat- 
0?”. Şi el: „În pivniţă, sub lemne!”. 

Săpând în locul în care fuseseră lemnele stivuite lângă 
perete, am dat de o placă de beton turnat. lată de ce nu se 
scursese apa în locul proaspăt săpat. Sub beton, am găsit 
cadavrul femeii, sub pământ, înfăşurat într-un preş. Era numai 
în cămaşa de noapte. 

În sfârşit, infractorul şi-a recunoscut fapta. Era o zi mohorâtă 
de decembrie. Mai târziu, când a ajuns în faţa instanţei, Petre 
Ion a avut un şoc şi a înnebunit. 


O DISPARIŢIE ALARMANTĂ 


30 martie 1972, ora 10:00. Angajaţii Direcţiei regionale 
C.F.R. laşi, însărcinaţi cu plata retribuţiilor, părăsesc sediul 
casieriei centrale având asupra lor sumele corespunzătoare de 
bani sectoarelor subordonate. Printre aceştia se afla şi numitul 
Şargu Petru, delegat să facă plăţile la Sectorul 1, tabliere. 
Asupra sa are suma de 35.000 lei. 

30 martie 1972, ora 16:00. Angajaţii Sectorului 1, tabliere, 
văzând că nu vine casierul plătitor află că cel în cauză a ridicat 
sumele respective în jurul orei 10:00. Alarmaţi de această 
situaţie, ei sesizează Miliția Municipiului Iaşi. 

Ancheta 

Primele investigaţii efectuate au stabilit ca Şargu Petru are 
domiciliul stabil în municipiul laşi, este căsătorit, având trei 
copii majori. Din anul 1964 lucrează în cadrul Direcţiei 
regionale C.F.R. laşi, unde este cunoscut ca un om disciplinat, 
hotărât şi bine pregătit profesional. 

Cadavrul din pădure 

La data de 11 aprilie 1972, în jurul orei 12:00, pădurarul 
Ciobanu Vasile a comunicat telefonic la Miliție că a dat peste 
cadavrul unui bărbat. Locul se afla la circa 17 km distanţă de 
oraşul laşi. Deplasându-se la faţa locului, organele de miliţie au 
constatat că este vorba de cadavrul lui Şargu Petru, care 
prezintă două lovituri de cuţit. Pe haine se observau urme de 
târâre.  Servieta, în care pusese banii destinaţi plăţii 
retribuţiilor, dispăruse. La o distanţă de 50 m de cadavru, pe 
drumul forestier au fost descoperite urmele unor cauciucuri de 
autoturism tip Warszawa. 

Trei ipoteze 

Intrând în posesia acestor date, verificările care s-au 
declanşat s-au axat pe trei ipoteze de lucru: 

1. Şargu Petru a fost omorât de o persoană de la locul de 
muncă, poate chiar de un prieten, care a urmărit să devină 
posesorul celor 35.000 lei; 

2. A fost omorât de o persoană care a aflat întâmplător de 
existenţa banilor; 

3. S-ar putea ca unii dintre foştii săi prieteni să-l fi atras într- 
o cursă. 


Doi suspecți 

În sfera ipotezelor formulate a apărut un suspect în persoana 
lui Postica Constantin, coleg de serviciu cu victima şi prieten de 
pahar. 

Audiaţi fiind, colegii de serviciu au confirmat prezenţa celui 
în cauză la serviciu, mai puţin intervalul dintre orele 10:00 şi 
10:45, timp ce i-a fost necesar pentru deplasarea cu tramvaiul 
de la un sector la altul. 

Al doilea bănuit mai important a fost un tânăr, Gherasim 
Vasile, care se distra zi de zi la campingul „Stâna Poienii” cu 
prostituate. Ridicat de la camping, asupra lui s-a găsit suma de 
6.000 lei precum şi o legătură de chei din care una se potrivea 
la locuinţa victimei. El a precizat însă ca banii îi avea din 
vânzarea unei case pe care o moştenise, iar cheia provenea de 
la un lacăt. Verificându-se afirmaţiile sale, s-a stabilit ca ele 
corespund adevărului. 

Revenire 

Investigaţiile în jurul lui Postica Constantin au continuat, 
accentul fiind pus pe cunoaşterea comportamentului şi 
relaţiilor sale. 

În ziua de 30 martie, la ora 10:05, un martor s-a întâlnit cu el 
în Piaţa Gării. Postica stătea lângă un taxi şi aştepta pe cineva. 
Declaraţia acestui martor l-a prins pe picior greşit, 
desfiinţându-i apărarea. 

De asemenea, a fost identificat un şofer de taxi care îl 
transportase prin oraş la două zile după crimă. Cu ocazia cursei 
respective, el s-a lăudat că este venit din R.F.G. şi a scos din 
buzunar un teanc gros de 100 lei. 

Mărturie 

În aceste circumstanţe, Postica Constantin este arestat, 
recunoscând comiterea asasinatului împreună cu Achirei Petru, 
şofer pe taxiul „Warszawa”. 

Îl aşteptaseră pe casier să iasă cu banii şi îl invitaseră în taxi. 
În momentul în care maşina a ajuns în dreptul drumului ce 
duce spre Sectorul 1, Achirei Petru s-a abătut de la traseu. 

Victima a intrat în panică, rugându-l să întoarcă maşina. În 
acel moment, Postica Constantin a scos cuțitul pe care îl avea 
pregătit şi i-a aplicat casierului două lovituri în piept ucigându-l 
pe loc. Apoi au transportat cadavrul în locul unde a fost găsit. 


UCIS DE IUBITA NESATISFĂCUTĂ 


Comisarul Tandin ne povesteşte despre moartea 
flăcăului Anchidim Zagrean, despre care se crezuse că a 
fost asasinat de banda lui Clintea. Nu, tânărul căzuse 
victimă nesăţioasei Maria, iubitei sale nesatisfăcute. 


Comuna care poartă numele marelui nostru poet George 
Coşbuc! este situată în zona Năsăudului, într-un cadru pitoresc 
cu totul aparte. Satul Bichigi, care aparţine de aceasta comună, 
este amplasat pe vârfurile dealurilor, acolo locuind numai 
oameni care sfidează singurătatea, unica lor sursă de venit 
fiind creşterea animalelor. Până acolo se ajunge greu, 
drumurile fiind desfundate, iar potecile pieptişe. 

În primăvara anului 1952 în acest cătun locuiau numai şapte 
familii răsfirate cu casele la distanţe de 1-3 kilometri. De fapt, 
numai cinci familii erau închegate, în restul de două case 
locuind doi tineri singuratici. Şi asta, pentru că părinţii lor - ca 
un destin fatidic - fuseseră ucişi, pe rând, de trăsnet. 
Nemaiavând pe nimeni, cei doi tineri orfani au trebuit să se 
descurce singuri. Unul dintre ei era Zagrean Anchidim, un 
flăcău în vârstă de 17 ani. Cealaltă era o fată, Miron Maria, de 
21 de ani. Fiecare avea, aşadar, casa lui bătrânească şi 
animalele sale de care se îngrijea. Băiatul şi fata erau prieteni 
foarte buni şi lumea clevetea că întreţineau şi relaţii intime. 
Atunci de ce nu se căsătoreau? Plutea o întrebare, ca un mister, 
în rândul sătenilor, în acest fel, unindu-şi vieţile, s-ar fi putut 
descurca împreună mult mai uşor. În afară de relaţiile lor în 
care se ajutau reciproc ceva nu mergea... Lumea interpreta că 
poate nu se cuvenea ca într-o căsătorie fata să fie mai mare cu 
patru ani decât mirele. Erau reguli pământeşti prin acele 
locuri, dar au fost şi excepţii, slavă Domnului... 

O dispariţie care a îngrijorat suflarea pădurenilor 

În ziua de 27 martie 1952, în grajdul casei lui Zagrean 
Anchidim au început să se audă răgetele animalelor sale (vaci, 
oi şi doi cai) care erau închise şi înfometate. Au intervenit 
vecinii, pădureni, şi Miron Maria. Ceva se întâmplase cu 
flăcăul. 

Sosind şi şeful postului de miliţie, Miron Maria a declarat, că 
în seara zilei de 26 martie 1952, gospodăria i-a fost atacată de 


1 În anul 1925 denumirea satului a fost schimbată din Hordou în Coşbuc. 


trei indivizi înarmaţi care i-au furat o oaie. Ea se ascunsese în 
spatele casei. După jaf, a fugit la prietenul ei, Zagrean, 
solicitându-i ajutor. Flăcăul a luat un cuţit şi un topor şi s-a 
lansat pe urmele tâlharilor. 

Depoziţia Mariei a fost crezută pe loc de milițieni, în zonă 
operând banda de tâlhari mascaţi a lui Clintea. Oamenii legii se 
aflau de mai multe luni pe urmele acestei bande, care comisese 
până atunci patru crime în scop de jaf. Probabil, tâlharii îl 
budiseseră pe Zagrean. 

_Suspiciunile se îndreaptă asupra Mariei 

Intâmplarea a făcut ca la trei zile banda lui Clintea să fie 
prinsă de milițieni în casa unui sătean din comuna George 
Coşbuc. Tâlharii au fost luaţi ca din oală, fiind beţi de-abia mai 
puteau sta în picioare. 

La interogatoriu, tâlharii şi-au recunoscut toate fărădelegile 
în cele mai mici amănunte. Lipsea din „registrul” lor Zagrean 
Anchidim. Ei au declarat că, după ce furaseră oaia, nu i-a 
urmărit nimeni, n-au omorât pe nimeni. Oaia au sacrificat-o în 
pădure şi au pus-o la frigare. 

Bănuind-o pe Maria de asasinat, milițienii i-au făcut o 
percheziţie la domiciliu. Astfel, ei au descoperit un scaun ce 
fusese murdar de sânge, o parte din cruste fiind curățate cu un 
cuţit pentru a nu fi observate. Un laibăr (ilic) al Mariei prezenta 
şi el urme de sânge. În fata dovezilor, strânsă cu uşa, Miron 
Maria şi-a recunoscut crima. 

Un asasinat incredibil 

„Am întreţinut de mai multe ori relaţii intime cu Zagrean, dar 
nu-mi plăcea să mă culc cu el fiindcă niciodată nu mă satisfăcea 
sexual. Se urca pe mine ca o brută şi termina într-un minut. De 
aceea îl ocoleam... În seara zilei de 26 martie a venit la mine şi 
s-a aşezat pe pat jucându-se cu cuțitul. M-a chemat la el. 

I-am spus că vin numai dacă abandonează cuțitul. Atunci el a 
înfipt cuțitul în peretele de lângă pat, casa fiind construită din 
lemn. Apoi, iarăşi a avut cu mine un raport sexual rapid, ceea 
ce m-a nemulţumit din nou. După o vreme, în timp ce eu 
alimentam focul din sobă, m-a chemat din nou în pat ca să 
repete actul sexual. Asta m-a enervat la culme... Am luat cuțitul 
din perete şi i l-am înfipt în piept. Zagrean a căzut în mijlocul 
camerei. Atunci am luat toporul şi i-am dat în cap cu muchia şi 
tăişul până l-am omorât. După aceea am târât cadavrul afară şi 


l-am aruncat într-o râpă cu zăpadă. Cuţitul l-am ascuns sub 
pietrele ce formează talpa casei, iar securea am pitit-o în 
pădure...” 
PISTA FALSĂ 
„Întâmplarea a făcut ca la trei zile banda lui Clintea să fie 
prinsă de milițieni în casa unui sătean din comuna George 
Coşbuc. Tâlharii au fost luaţi ca din oală, fiind beti de-abia mai 
puteau sta în picioare. La interogatoriu, tâlharii şi-au 
recunoscut toate fărădelegile în cele mai mici amănunte. Lipsea 
din «registrul» lor Zagrean Anchidim.” 
MOBILUL CRIMEI 
„Apoi, iarăşi a avut cu mine un raport sexual rapid, ceea ce 
m-a nemulțumit din nou. După o vreme, în timp ce eu 
alimentam focul din soba, m-a chemat din nou în pat ca să 
repete actul sexual. Asta m-a enervat la culme... Am luat cuțitul 
din perete şi i l-am înfipt în piept.” 


DUBLUL ASASINAT DIN CARTIERUL 
JIANU 


1935. Vila superbă a industriaşului Victor Ianculescu era una 
dintre cele mai cochete din cartierul Jianu!. Totul, grădina de 
flori,  părculeţul din spatele imobilului, piscina, vădeau 
rafinament şi bun-gust. Subreta, bucătăreasa şi chiar fata care 
se îngrijea de grădinărie erau selecţionate cu grijă; devotate 
stăpânilor. Tinere, frumuşele, fără obligaţii. „La noi, fără 
bărbaţi, dragostea o faceţi în timpul vostru liber, dar aveţi grijă 
cu cine vă combinaţi, să nu ne pomenim cu vreo surpriză...”, le 
pusese în vedere, la angajare, dl. Victor. 

Surpriza la care se referise stăpânul se produsese cu câţiva 
ani în urmă. Era vorba de un spărgător prins pe când voia să 
„viziteze” biroul de la parter al industriaşului. Pontul i-l 
vânduse Erika, camerista doamnei Ianculescu. Erika îşi 
pierduse slujba, iar hoţul a fost predat poliţiei. 

Domnul Victor, la cei 50 de ani ai săi, avea un apetit sexual 
ieşit din comun. Cu amantele se întâlnea într-un apartament pe 
care îl ocupa încă de când fusese celibatar. Era însurat cu 
bogata Felicia Vohler, o nemţoaică, din zestrea căreia făceau 
parte vila şi terenurile ce le amenajaseră după căsătorie. La 
angajare, fiecare tânără (căci Ianculescu nu angaja femei mai 
în vârstă de 30 de ani) era supusă unei probe de sex. Victor le 
spunea fără ocolişuri: „Vrei să lucrezi la mine, trebuie să fii 
bună şi la pat. Nu mă supăr dacă refuzi”. Nu se întâmplase 
însă, aşa ceva. Când ajungea la dânsul, Victor ştia totul despre 
viitoarea angajată. Avea oameni care se ocupau special de 
asemenea treburi. 

Pizma, bat-o vina! 

Doamna Felicia nu avea de obiectat nimic, căci tinerele 
corespundeau din toate punctele de vedere. Doar că unele erau 
prea frumoase, iar stăpâna, o femeie ştearsă, rece, cu o singură 
mare calitate, bogăţia, le privea cu invidie disimulată. 

Ştia că bărbatul ei are rezervată doar o singură zi pe 
săptămână pentru a face amor cu ea, pentru că restul erau 
dedicate celor trei slujnice. li spuse odată soţului ei: „Ai grijă, 
poate iei vreo boală de la servitoare!” li răspunsese cinic: „Le 
pun să-şi facă controlul medical periodic. Şi-apoi, ar îndrăzni 


1 Cartier „botezat” de comunişti „Primăverii”. 


vreuna să-mi facă aşa ceva?” De regulă, slugile se obrăznicesc 
în asemenea situaţii. 

La lanculeşti, toate trei femeile erau excesiv de politicoase, 
nu bârfeau, nu şterpeleau. N-aveau nici de ce, fiind bine plătite. 
La început, Felicia îşi pândea soţul noaptea când pleca din 
camera lui spre slujnica „programată”. Voia să afle ce făceau în 
plus servantele de erau atât de apreciate de soţul său. Aflase 
multe lucruri şi îi era ciudă. „Dacă m-ar învăţa şi pe mine!” Cu 
timpul, soţia a început să-şi dispreţuiască bărbatul, ajungând în 
final să-l urască de moarte. 

Profund jignită era şi fata care se îngrijea de grădină, cu care 
stăpânul nici nu se mai culca. Ea făcuse odată o greşeală, nu se 
spălase cum trebuia. „Vezi că miroşi a transpiraţie”, îi spusese 
stăpânul. De atunci nu mai călcase în camera ei. 

Asta o scăpase de la moarte, căci Felicia, într-un exces de 
generozitate, le invitase într-o dimineaţă pe celelalte slujnice- 
metrese la o cafea. Spre seară, amândouă fuseseră cuprinse de 
dureri. Au murit la spital. 

La autopsie s-a găsit în organismul nefericitelor, urmele unei 
substanţe toxice necunoscute. Se bănuia a fi o otravă adusă din 
India, unde Felicia fusese cu un an în urmă. Bănuiala s-a 
confirmat. Dublul omor a stârnit o vie emoție în Capitală. 

Felicia Ianculescu a fost condamnată la 20 de ani de 
închisoare. 


SPĂRGĂTORUL DE BISERICI 


Miliția judeţului Sibiu a fost sesizată în dimineaţa zilei de 22 
noiembrie 1972 că autori necunoscuţi au spart biserica 
ortodoxă din comuna Poiana. 

Din primele date obţinute a rezultat că au fost furate 18 
icoane, cinci cruci din lemn, un potir din argint suflat cu aur, o 
cruce din argint cu postament, suflată cu aur, o tavă din argint, 
o pereche de desagi cu motive naţionale şi alte obiecte de cult. 
Spărgătorul pătrunsese în biserică prin deszăvorârea unui 
geam de la altarul bisericii, situat la înălţimea de 1,20 în de sol. 

Fiind folosit câinele de serviciu „Ermin”, acesta a prelucrat 
urma de miros care i-a fost dată din biserică până la drumul de 
legătură dintre comuna Poiana Sibiului şi satul Rod. 

Era o situaţie delicată pentru poliţişti, care se confruntau cu 
a doua spargere a unei biserici. Prima avusese loc la biserica 
romano-catolică din Sibiu, de unde hoţii sustrăseseră numai 
cărţi vechi. 

Pe de altă parte, în comuna Poiana se mai întâmplase cu un 
an în urma încă un eveniment deosebit pe linie de miliţie: 
fusese spartă casa de bani a agenţiei CEC şi sustrasă suma de 
70.000 de lei. Şi acest caz era nerezolvat, dar între el şi 
spargerea bisericii milițienii au întrevăzut o legătură - fiind un 
infractor străin nu avea cum să ajungă acolo şi să cunoască 
atâtea date topometrice. 

Ponturile fuseseră vândute. 

O singură ipoteză 

Miliţienii au stabilit că în noaptea furtului a apărut un 
individ, de circa 20 de ani, care avea asupra sa o pereche de 
desagi cu motive naţionale specifice comunei Poiana Sibiu. 
După forma desagilor a şi plecat la Sibiu în dimineaţa zilei de 
22 noiembrie 1972, ora 5:00. Fiind întrebat ce are în desagi, 
tânărul a spus că a cumpărat nişte tablouri din comuna Jina, pe 
care urmează să le valorifice la Timişoara. 

În baza declaraţiilor martorilor, s-a întocmit un portret robot 
al infractorului. Era blond, cu mustăcioară de aceeaşi culoare şi 
un nas proeminent. 

Când s-au făcut investigaţii în comuna Poiana, prezentându- 
se cetăţenilor fotografia robot, mare a fost mirarea milițienilor 
când mulţi oameni de bună-credinţă l-au recunoscut în 


persoana lui Ion Bran, de 20 de ani, care nu mai fusese de mult 
prin comună. 
La comandă 

Miliţienii l-au reperat pe Ioan Ban în Sibiu. Cu un an în urmă 
el fusese angajat temporar ca ţiglar la lucrările de renovare a 
bisericii romano-catolice din Sibiu. În anturajul său, infractorul 
îl avea pe un anume loan Crăciun, din Sibiu, bişniţar. Acesta a 
intrat în legătură cu doi cetăţeni vest-germani interesaţi de 
cumpărarea unor obiecte de artă, vechi. 

Cum loan Ban tocmai lucra la restaurarea bisericii romano- 
catolice din Sibiu, Crăciun i-a propus să fure cărţile bisericeşti. 
Ban a comis furtul şi a cheltuit foarte repede banii. In acest 
sens i-a propus lui Crăciun să ia legătura cu cetăţenii vest- 
germani şi să-i întrebe dacă vor ceva din obiectele de cult 
existente în biserica ortodoxă din Poiana Sibiului. N 

Ioan Ban a comis furtul, dar străinii n-au mai fost de găsit. Işi 
făcuseră plinul sau, probabil, le-a fost frică de consecința 
implicării în furt şi au plecat imediat din Sibiu. 

Toate obiectele furate din biserica Poiana Sibiului au fost 
găsite ascunse în locuinţa bişniţarului Ioan Crăciun. Cu ocazia 
cercetărilor s-a rezolvat şi cazul spargerii casei de bani a 
agenţiei CEC din Poiana Sibiului. Cu un an în urmă, loan Ban îi 
vânduse pontul unui spărgător versat din Suceava, Vasile 
Amariei, pentru care primise 5.000 de lei. 


RĂZBUNAREA NEGUSTORULUI DE 
ARME 


În anul 1964, o crimă pasională a zguduit Bucureştiul, 
comentându-se apoi multă vreme ce s-a întâmplat atunci. 

Camelia era o brunetă, cu tenul alb. Părul negru, ochii 
catifelaţi. Buze răsfrânte, senzuale. Bine modelată de mama 
natură. Făcută parcă pentru dragoste. Conştientă de farmecele 
ei - şi plăcându-i să-şi trăiască viaţa intens - le-a valorificat din 
plin. 

Avea pe atunci 26 de ani. Era un fel de funcţionară la 
Tribunalul Mare de pe Cheiul Dâmboviţei. Salariu mic. De-abia 
îi ajungea pentru mâncare şi o garderobă modestă. Ea îşi dorea 
haine scumpe şi frumoase, bijuterii, blănuri. Dar de unde? 
Cascadorul ei, Dragoş, deşi frumos ca un Adonis, era tot un 
pârlit ca şi ea. Il iubea cu pasiune, i se dăruise trup şi suflet. Cu 
toate astea, avea momente când visa cu ochii deschişi. Mai ales 
că vedea că pe stradă nu era bărbat să nu întoarcă însă capul 
după ea. Ar fi vrut să se poată întâlni cu un bărbat cu bani. Dar 
unde? Pe Cheiul Dâmboviţei sau în Balta Albă unde locuia? 

O adora ca pe o zeitate 

De câteva zile, la plecarea de la tribunal spre casă, observase 
o maşină străină, erau atât de puţine atunci, parcată pe una 
dintre străduţele laterale. O conducea până în staţia ei de 
troleibuz. Câteva zile la rând. Pe urmă, maşina a rămas parcată 
şi cel de la volan a urmărit-o la pas. Iar câteva zile la rând. Era 
un bărbat în jur de 50 de ani, nici frumos, nici urât. Bine 
îmbrăcat, pedant chiar. Aşa l-a cunoscut pe Huna Schwartz, 
mare negustor, care avea printre altele şi o prăvălioară pe 
Cheiul Dâmboviţei. 

O „acoperire” pentru afacerile sale în stil mafiot, au zis gurile 
rele. Pentru că Huna avea bani mulţi de tot. Se îndrăgostise ca 
un nebun de Camelia, i-ar fi dat şi luna de pe cer dacă i-ar fi 
cerut-o. A răsfăţat-o cu tot ce şi-a dorit sufletul ei de umilă 
funcţionară. Dar mai ales de femeie tânără şi uşuratică. Rochii 
scumpe, bijuterii, blănuri, în schimbul unor clipe de amor, în 
care Huna, cel circumcis, se simţea mai ceva ca în sânul lui 
Avram. O adora ca pe o zeitate. Camelia îi acaparase totul. 
Sufletul, gândurile, banii, bineînţeles. Era tare fericit de 
norocul ce dăduse peste el. 


De unde să ştie înamoratul şi încornoratul că aleasa inimii lui 
avea amantul ei de suflet. Pe Dragoş, bărbatul tânăr şi viguros, 
care se înfrupta şi el din confortul oferit de Huna. Garsoniera 
închiriată de negustor devenise un „cuib de nebunii” când 
evreul era plecat după afaceri, în ţară sau în străinătate. 

Cascadorul a sărit pe fereastră 

Până într-o seară. Blestemata seară de primăvară a anului 
1964. Huna era plecat la Ghimbav, pentru o tranzacţie 
„specială”. De armament. Avea şi „mostre” în servieta 
diplomat. Nerăbdător să ajungă la tânăra lui amantă, Huna şi-a 
scurtat deplasarea cu trei zile. Când a ajuns acasă, adică la 
garsonieră lor, uşa era încuiată pe dinăuntru. „Draga de ea, 
singurică, era normal să se asigure”, a gândit în primul moment 
bărbatul. Chiar şi după mai multe insistenţe, uşa a rămas tot cu 
lanţul pus. 

„Dragostea mea, ce adânc doarme, să nu simtă că sunt atât 
de aproape de ea”, şi-a zis el în al doilea moment. A sunat, a 
strigat-o. Nimic. Doar o foială în spatele uşii zăvorâte. Un gând 
nebun i-a încolţit în minte. Şi-a proptit umărul în uşă, şi în 
minutul următor s-a aflat în faţa unui pat răvăşit de urmele 
unui amor nebun. Ea, Camelia, deşi speriată, arata ca o femeie 
împlinită după o noapte de dragoste. El, Dragoş, reuşise să 
escaladeze balconul şi de acolo, de la etajul al doilea, să 
planeze în tufele de liliac din faţa blocului. Era doar cascador! 

Mai bine moartă decât a altuia 

Huna a văzut roşu în faţa ochilor. Mintea i s-a tulburat. Nu a 
putut rosti nici măcar o acuză. Şi-a deschis tacticos diplomatul, 
şi-a încărcat una dintre „mostre” şi, fără să ţină cont de 
rugăminţile şi de jalea Cameliei, a armat arma şi a apăsat pe 
trăgaci. A ţintit-o în cap. Nici n-ar fi avut unde, pentru că 
femeia se afla la picioarele lui, cerşindu-i iertare şi îndurare. O 
avertizase că face moarte de om dacă îl înşală. A preferat s-o 
ştie moartă decât a altuia. 

A înfăşurat-o în husa de la maşină. Trupul cu membrele. 
Frumosul cap aproape dispăruse. A dus-o la el acasă. A parcat 
maşina în garaj. Noaptea era pe sfârşite, aşa că nu mai avea 
timp să scape de cadavru. : 

Blocul în care locuia avea o curticică interioară. În noaptea 
următoare, cu scule potrivite, a săpat o groapă, adâncă de vreo 
două-trei palme, unde şi-a îngropat iubita. A ţinut-o acolo vreo 


lună. Se apropia vara. S-a gândit că vin căldurile şi mirosul l-ar 
fi putut da de gol. Trebuia să acţioneze mai inteligent. A 
„deshumat-o” şi a băgat-o în cada plină cu multă sodă caustică. 
A lăsat-o aşa, la macerat, o vreme şi când a îngropat-o, a doua 
oară, din frumoasa Camelia nu rămăseseră decât resturi de 
ţesuturi moi saponificate sub acţiunea sodei, oase, unghii. 
Oasele lungi ale membrelor inferioare, avusese nişte picioare 
pe cinste, nu le-a îngropat, ci le-a băgat într-un sac de plastic şi 
le-a aruncat în Dâmboviţa. Celelalte resturi le-a lăsat 
pământului, care cu timpul le va înghiţi. Până atunci putea să 
se ducă la mormântul ei să-i şoptească vorbele dulci de amor 
de altădată. Idila „postmortem” a fost scurtă. A curmat-o 
plutonul de execuţie. 


EVADATIUL, UCIS DE AMANTUL 
NEVESTEI 


La marginea comunei Plopiş, din judeţul Satu-Mare, s-a 
descoperit de jandarmii care erau în patrulare cadavrul oribil 
mutilat al criminalului Vasile Sovrea, evadat în iulie din 
Penitenciarul Aiud. El avea capul zdrobit de lovituri date cu un 
corp dur, iar inima, gâtul şi plămânii erau mâncaţi de câini. 
Identificarea lui s-a putut face numai după un tatuaj ce-l avea la 
mâna dreaptă. 

În urma cercetărilor făcute de jandarmii din Surdeşti, 
comuna natală a victimei, s-a dispus arestarea unui flăcău din 
sat, Vasile Mureşan. 

Vasile Sovrea, criminalul evadat din închisoarea Aiud, fusese 
condamnat la muncă silnică pe viaţa pentru dublu asasinat 
comis în 1928. Atunci l-a ucis pe un ţăran din sat, bănuit că 
întreținea legături de dragoste cu soţia lui. A comis şi o a doua 
crimă, căreia i-a căzut victimă însuşi socrul sau. Acesta voise 
să-şi ducă fiica acasă, deoarece Sovrea o bătea şi se purta 
sălbatic cu ea. Fiind condamnat la muncă silnică pe viaţa, 
Curtea de Apel i-a redus pedeapsa la 14 ani şi l-a trimis la 
penitenciarul din Aiud. Aici, într-o zi a primit o scrisoare de la 
un vecin care-i dezvăluia că nevasta, rămasă singură acasă, 
trăieşte cu un flăcău din sat. Gelozia a început să-l roadă şi luni 
întregi Sovrea a făcut planuri de evadare şi de răzbunare până 
când, într-un moment de nesupraveghere, a reuşit să evadeze. 

Ajuns în comuna sa natală, după mai multe pribegiri de frica 
jandarmilor, care îl urmăreau, a trimis un băiat să-l cheme pe 
Mureşan, care se afla la cârciuma comunei unde petrecea cu 
mai mulţi prieteni. Acesta, plecând la locul indicat de băiat, 
acelaşi loc în care acum opt ani ocnaşul evadat omorâse pe alt 
rival al său, s-a întâlnit cu Sovrea. 

Acesta îl aştepta plin de ură şi de gândul răzbunării. Primele 
cuvinte adresate amantului soţiei sale au fost: „Vreau să beau 
cu tine!”. Apoi a scos din buzunar o sticlă cu ţuica din care 
Mureşan a tras o înghiţitură. În timp ce bea, Sovrea a început 
să-i aducă învinuiri că a cântat pe uliţa ca să dea semn 
jandarmilor. Apoi, reproşându-i legăturile cu nevasta sa, l-a 
apucat cu o mână de gât, iar cu cealaltă, în care avea o sapă, a 
vrut să-l lovească în cap. Mureşan, mai puternic, i-a prins sapa 


şi au tras amândoi până ce s-a rupt coada. Atunci, Sovrea s-a 
aplecat după cuțitul ce-l avea în tureatca cizmei. În acel 
moment, Mureşan, care avea sapa cu jumătate de coadă în 
mână, mai întâi s-a apărat de o lovitură de cuţit a adversarului, 
după care l-a lovit pe Sovrea în cap cu toată puterea. În urma 
acestei lovituri, Sovrea a căzut la pământ. Criminalul i-a mai 
dat o lovitură de sapă, zdrobindu-i capul şi lăsându-l acolo, în 
mijlocul câmpului, pradă câinilor. 

În drumul său către Parchetul din Satu-Mare, criminalul 
Vasile Mureşan, care este în vârstă de 21 ani, a fost bine primit 
pe la toate posturile de jandarmi pe unde a trecut; i s-a dat 
mâncare şi ţuică, pentru că a scăpat lumea de cel mai periculos 
criminal al ținutului, care a dat atâta de lucru autorităţilor. 

(„ Universul” 10 septembrie 1936) 

RECOMPENSA 

În drumul său către Parchetul din Stau-Mare, criminalul 
Vasile Mureşan, care este în vârstă de 21 ani, a fost bine primit 
pe la toate posturile de jandarmi pe unde a trecut; i s-a dat 
mâncare şi ţuică, pentru că a scăpat lumea de cel mai periculos 
criminal al ținutului, care a dat atâta de lucru autorităților. 


UN TABLOU ITERIFIANI 


20 decembrie 1971. În acea zi, în cursa de dimineaţă Târgu 
Mureș-Coroisânmartin erau numai navetişti zgribuliţi. Când 
maşina ajunse în apropiere de intrarea în comună, şoferul se 
opri brusc, văzând în mijlocul drumului o mogâldeaţă neagră. 

Un om îmbrăcat era prăbuşit pe asfaltul îngheţat cu faţa-n 
jos. Omul era mort, cu capul aproape zdrobit. Tabloul sinistru 
nu se oprea însă aici. La nici 200 de metri mai departe spre 
linia ferată zăcea cadavrul unui alt bărbat, cu faţa în sus. 
Navetiştii i-au recunoscut imediat pe cei doi. Cel din mijlocul 
drumului se numea loan Popovici, în vârstă de 31 de ani. Al 
doilea era Mihai Balint, 35 de ani. 

Cazul a fost raportat la Poliţia Mureş, de unde s-a deplasat o 
echipă de criminalişti care şi-a desfăşurat activitatea în condiţii 
improprii, fiind întâmpinată de un viscol puternic. 

În jurul cadavrelor şi în zonă nu s-au putut descoperi nici un 
fel de urme criminalistice, iar în urma necropsiei s-a stabilit că 
atât Mihai Balint, cât şi loan Popovici fuseseră omorâţi prin 
aplicarea mai multor lovituri de topor în cap. După liniile de 
fractură prezentate, victimele nu fuseseră ucise cu acelaşi 
topor, ci cu două topoare, având tăişul de lungimi diferite. 

Investigaţii 

loan Popovici, căsătorit, era pădurar la Ocolul Silvic din 
Corbeşti. Mihai Balint, căsătorit, agricultor, era vecin cu loan 
Popovici şi foarte bun prieten cu acesta. De cele mai multe ori, 
când mergea în pădure, Popovici îl lua pentru ca să-l folosească 
drept martor pentru infracțiunile pe care le constata. Din 
această cauză, pe Mihai Balint contravenienţii îl urau la fel de 
mult ca şi pe pădurarul însuşi. De aici, poliţiştii au emis ipoteza 
că victimele fuseseră ucise din răzbunare. 

Prima etapă a anchetei a constituit-o întocmirea unei liste în 
care au fost cuprinşi 57 de suspecți. Surpriza a apărut însă în 
momentul în care s-a aflat că pădurarul şi prietenul său, în 
realitate, erau cu totul altfel. Unii dintre contravenienţi au 
declarat că, înainte de a-i sancţiona, pădurarul şi Mihai Balint 
le ceruseră bani sau băutură. 

În ziua de 19 decembrie 1972, cei doi plecaseră de dimineaţă 
în pădure. Reveniseră după-amiaza, apoi pe la ora 18:00 
plecaseră în comună. S-a stabilit că victimele poposiseră la 


bufet unde băuseră în doi un litru de coniac. Deci, avuseseră 
bani. De la bufet plecaseră spre casă pe la miezul noptii, 
intervenind atunci dublul asasinat. In urma faptului că ei 
fuseseră ucişi cu topoarele de asasini, rezulta că aceştia erau 
doi şi îşi aşteptaseră victimele în acel loc. 

Soţiile 

„Nu se poate ca soțiile celor două victime să nu ştie totuşi 
ceva”, şi-au zis poliţiştii. Când li s-a spus ce afaceri făceau în 
realitate soţii lor, femeile nu s-au arătat surprinse. „l-am auzit 
discutând”, a spus una dintre ele. „Îşi făceau probleme dacă 
Scrop şi cu Rusu n-o să se prezinte la întâlnire.” 

Toporul 

Cei doi suspecți au intrat imediat în vizorul verificărilor. Se 
află că în dimineaţa zilei de 19 decembrie, Scrop şi Rusu 
fuseseră în pădure şi aduseseră acasă, pe drumuri ocolite, o 
căruţă de lemne. De furat. Avuseseră probabil o înţelegere cu 
pădurarul şi cu Balint. 

La efectuarea a două percheziţii concomitente la domiciliile 
celor doi suspecti, s-a descoperit în WC-ul locuinţei lui Nicolae 
Scrob unul din topoarele ucigaşe. Era plin de sânge închegat. 

Apoi au fost identificate pete de sânge şi pe îmbrăcămintea 
criminalilor. Puşi în fata probelor, cei doi şi-au recunoscut 
faptele. Fiind prinşi în pădure la furat de lemne, ei îi oferiseră 
lui Mihai Popovici 1.000 de lei. Pădurarul, care era cam ametit, 
ca şi Mihai Balint, de altfel, a luat banii spunându-le că nu este 
suficient. 

Le-a mai pretins ceva „obol” dându-le întâlnire la ora 18:00, 
la bufetul din comună, unde urmau să facă cinste. 

Asasinii au promis că vor veni la întâlnire şi au plecat cu 
căruţa încărcată de lemne. Furioşi la culme, odată ajunşi acasă, 
cei doi au pus la cale crima. Astfel, înarmaţi fiecare cu câte un 
topor, i-au aşteptat în marginea satului, pe unde trebuia să 
treacă! 


CRIMĂ PASIONALĂ DESCOPERITĂ 
DUPĂ 12 ANI 


Viaţa unui poliţist de judiciar este plină de surprize şi de 
necunoscut, din cauzele rezolvate de el putându-se scrie „fluvii” 
de romane de gen. Şi poate unul ar fi mai interesant decât 
celălalt... 

Pe această linie se înscrie şi cazul pe care îl voi povesti, în 
care destinul a făcut ca viaţa unei femei să fie curmată printr-o 
nelegiuire, iar misterul ce a plutit în jurul dispariţiei ei să fie 
dezlegat după mai bine de 12 ani. Chiar şi aşa târziu, a fost un 
mare succes, având în vedere dificultăţile de probaţiune şi 
modul de ascundere a cadavrului. Cum poţi oare învinui un 
asasin atât timp cât nu ai cadavrul?... 

O sesizare de serviciu 

„Totul a început de la o sesizare a unui poliţist de la 
evidenţa populaţiei. O femeie de 45 de ani, Elisabeta Ghisa, din 
Timişul de Jos, judeţul Braşov, nu se prezentase de trei ani să-şi 
preschimbe buletinul de identitate. In această situaţie, 
lucrătorii poliţiei oraşului Predeal nu puteau rămâne indiferenți 
atâta vreme cât femeia nu era găsită. Căpitanul Viorel Ilisie, de 
la evidenţa populaţiei, a preluat cazul şi s-a deplasat la Timişul 
de Jos. Vecinii Elisabetei Ghisa n-o mai văzuseră de peste zece 
ani... La casa nr. 8 din Timişul de Jos femeia locuise cu chirie, 
însă ea figura în continuare cu domiciliul în oraşul Predeal. 
Buletinul de identitate expirase din septembrie 1979. 

Femeia a fost căutată şi la locul de naştere înscris în fişa de 
evidenţa populaţiei: comuna Teliu, judeţul Braşov. Acolo a fost 
găsită sora dispărutei, Ana Ghisa. 

„N-a mai trecut de ani şi ani pe la mine, a spus aceasta cu 
tristeţe. Mă ocolea pentru a nu o mai lua la întrebări în 
legătură cu viaţa destrăbălată pe care o ducea, nerealizând 
nimic până acum. Ca să se adune de pe drumuri, i-am propus 
să vină aici, să locuim împreună, dar m-a refuzat categoric, 
pentru că eu nu beau, nu fumez şi nu-mi ridic poatele-n sus... 
Ştiu că prin anul 1967 a divorţat de bărbatul cu care a trăit în 
Predeal. Era acar în Timişul de Sus, iar mie mi s-a părut un om 
bun. L-a părăsit pentru un anume Nicolae Filip, din Întorsura 
Buzăului”. 


O dispariţie suspectă 

Cauza a fost transferată Poliţiei judeţului Covasna, pentru a 
continua verificările la Intorsura Buzăului. Dosarul a fost 
repartizat unui experimentat poliţist de la Serviciul Judiciar, 
locotenent-colonelul Nicolae Sălişteanu. 

Acesta a întreprins o serie de investigaţii în jurul 
concubinului dispărutei. Spunem „dispărutei”, pentru că din 
relatările lui Filip Nicolae rezulta că femeia îl părăsise cu vreo 
doisprezece ani în urmă, plecând cu un cetăţean din Codlea. 
Asta ştiau şi vecinii, le povestise Filip. Şi le mai povestise că 
Elisabeta Ghisa era o beţivă, că îi plăcea să trăiască în mizerie, 
că, atunci când se îmbăta, dormea pe unde se nimerea: prin 
curte, prin grădină, ba chiar şi pe câmp. De văzut, vecinii lui 
Filip nu văzuseră însă nimic, pentru că „vecinii” era doar un fel 
de a spune. Casa acestuia se afla în afara oraşului, dincolo de 
calea ferată, aproape de un deal împădurit, iar cei mai 
apropiaţi... vecini se aflau destul de departe, la aproape un 
kilometru. 

La Codlea, pe strada Bârsei nr. 24, adresa indicată de Filip 
Nicolae, dispăruta n-a fost găsită. Această casă era părăsită. 
Elisabeta Ghisa trăise un timp aici cu un bărbat cu care plecase 
de la Întorsura Buzăului. Dar revenise la Filip. Aşa rezulta din 
investigaţii. 

Asasinul se spânzură 

Ce fel de om era Filip Nicolae?, se întreabă ofiţerul 
Sălişteanu. Tot un beţiv, a venit imediat răspunsul. Şi lui îi 
plăcea să trăiască în mizerie. Cu Elisabeta Ghisa se certase de 
nenumărate ori, ajungând la numeroase scandaluri şi bătăi. Din 
această cauză, ofiţerul a presupus că Elisabeta fusese ucisă de 
concubin. Apoi, Filip îi îngropase cadavrul undeva, în grădină, 
profitând de izolarea gospodăriei sale faţă de vecini. Unde 
anume, în ce punct al grădinii, nu se putea şti. Se contura 
ipoteza că în colţul din stânga al curţii, unde existase un beci 
pentru cartofi, beci care fusese astupat să fie îngropată victima. 

Filip Nicolae a fost audiat de judiciarist, cerându-i-se 
explicaţii mai clare în legătură cu dispariţia Elisabetei. Întrucât 
declaraţiile sale erau confuze, ofiţerul a hotărât să poarte o 
discuţie mai amplă cu acesta peste două zile la Poliţia Intorsura 
Buzăului, fiind invitat şi procurorul criminalist al judeţului. 

Filip a fost de acord, pozând tot timpul în omul nevinovat, 


dar, auzind că va veni şi procurorul, în cugetul său vinovat s-a 
produs o transformare radicală. Ştia că, omorând-o pe 
Elisabeta, de-acum încolo nu va mai avea scăpare. Drept 
urmare s-a spânzurat în locuinţa sa. 
Găsirea scheletului 

Gestul suprem al lui Filip era dovada „recunoaşterii” 
indirecte a crimei sale. Dar pentru ofiţerul Sălişteanu şi pentru 
procuror, fără găsirea cadavrului, sinuciderea nu proba nimic. 

De aceea s-a adus un excavator care a fost pus să scurme 
pământul din jurul casei. Nimic suspect. Spre seară, când se 
pregăteau să plece, judiciaristul a mai indicat un loc în care să 
se execute săpături. Locul se afla la vreo zece metri de casă, 
înspre pădure. Acolo au fost găsite rămăşiţele celei căutate. Un 
schelet cu cutia craniană fracturată în şase bucăţi... 

Doisprezece ani şi jumătate trăise asasinul în preajma celei 
căreia îi curmase firul vieţii. 


O CRIMĂ PLĂNUITĂ VREME DE 40 
DE ANI 


În dimineaţa zilei de 4 mai 1969, şeful postului de poliţie din 
comuna Însurăţei, judeţul Brăila, veni la serviciu mai devreme 
ca de obicei. Nici nu apucă să intre bine pe uşă că în prag 
apăru Dumitra Brotea, o femeie la vreo 45 de ani, uscăţivă, 
relativ înaltă şi adusă de spate. lInaintă tăcută până în 
apropierea biroului poliţistului şi rămase aşa fără să scoată o 
vorbă,  frământându-şi stângace mâinile. Într-un târziu, 
aşezându-se temătoare pe un colţ de scaun, spuse: 

„Domnule ofiţer, cred că nu-i a bună cu alde bărbatu-meu! 
De două săptămâni n-a mai venit acasă; a plecat dimineaţa 
devreme, să cumpere lemne din pădurea Viişoara şi dus a fost. 
Mi-e că i-o fi făcut careva felu', c-avea şi vreo sută de mii la el. 
Acu'... lumea vorbeşte că s-ar ţine c-o văduvă de pe-acolo, din 
Viişoara, c-aşa-i el, îi place şi paharu' şi carnea de muiere 
străină, da' nu s-a mai întâmplat până acuma să plece aşa şi să 
nu zică nimica atâta amar de vreme... dacă i-a dat în cap 
careva?” 

Aşa a început ancheta unuia dintre cele mai spectaculoase 
cazuri de omucidere înregistrate în ultima vreme în România, 
un caz până la a cărui rezolvare au trecut multe luni de trudă... 

Primele cercetări 

Dispărutul, Zainea Brotea, era cunoscut în tot satul. Om 
gospodar şi la locul lui, ştia să şi chefuiască atunci când 
treburile îi lăsau un pic de răgaz. Însă niciodată - aşa cum 
declarase şi soţia să - nu se întâmplase să uite de familie din 
cauza vreunui pahar în plus sau a vreunei femei. Văduva din 
Viişoara, satul învecinat, a fost identificată în scurt timp, dar, 
după cum avea să se dovedească, nu avea nici o legătură cu 
dispariţia lui Z. B. 

„Eu voiam un soț, şi nu să mă terfelească în pat vreun bărbat 
însurat, iar Zainea avea nevastă şi trei copii mari, aşezaţi la 
casele lor şi cu rosturile lor. Cum era să trăiesc eu cu el, să mă 
fac de ruşine-n sat?! El mai îndrăznea să vie la mine, da’ numai 
când era beat şi atuncea îl dădeam afară una-două. Când era 
treaz era un om ca toți oamenii, cuviincios şi la locu’ lui. Mă 
cunosc cu el de când eram mici, că doar am fost la şcoală 
amândoi.” (Fragment din declaraţia Floricai M., 43 ani, din 


Viişoara, Judeţul Brăila) 
O pistă falsă 

La două săptămâni după ce anunţase dispariţia soţului său, 
Dumitra Brotea îşi făcea din nou apariţia la postul de poliţie. In 
tot acest timp, în ciuda cercetărilor minuţioase întreprinse, nu 
se ajunsese la nici un rezultat. Acum, femeia venise să spună că 
unul dintre bătrânii satului îl zărise pe dispărut în piaţa din 
Brăila. Ipoteza se cerea urmărită, numai că moş Vasile, ţăranul 
cu pricina, dădu din umeri: „Apoi am zis şi eu aşa, de un’ să 
ştiu igzact dacă era alde Zainea? Io nu prea văz bine decât d- 
aproape da’ mi s-a părut că-l zăresc acolo, în mulţime, si-am 
vrut s-ajut că-l căuta nevastă-sa...” 

Locuitorii satului, implicaţi într-o acţiune de amploare 

Nu mai rămânea decât o singură posibilitate: aceea că, în 
ziua de 21 ianuarie când a plecat după lemne, lui Zainea Brotea 
să i se fi întâmplat ceva cumplit. Ideea că dispărutul era mort 
începu să capete contur în minţile anchetatorilor, dar gândul 
fu, pe moment, alungat. 

Soţia dispărutului era o femeie aşezată, gospodină, n-avea 
nici un motiv să mintă, în consecinţă, şeful de post i-a rugat pe 
toţi locuitorii comunei să participe la căutare prin pădurea 
Viişoara şi prin împrejurimi, precum şi pe traseul pe care 
trebuia să-l fi urmat Zainea Brotea. Zadarnic. 

Nu se găsi nici o urmă şi nici cel mai mic indiciu. 

Au urmat încă două săptămâni de cercetări şi verificări, de 
strângere a numeroase date. O dată cu ele însă au apărut şi 
câteva semne de întrebare. 

Se află astfel că în seara precedentă dispariţiei - 20 ianuarie - 
Zainea Brotea venise acasă împreună cu alţi trei consăteni. 
Băuseră împreună până seara la ora şase, apoi sătenii 
plecaseră, iar Zainea rămăsese cu soţia sa. Inainte de plecarea 
lor, unul dintre prietenii dispărutului îşi amintea că acesta le 
spusese „ei, acu’ mă duc să mă culc oleacă...” Din acel moment, 
în afară de Dumitra Brotea, nimeni nu-l mai văzuse pe Zainea. 

Era greu de presupus că în dimineaţa următoare bărbatul să 
fi ieşit din comună fără să se întâlnească cu cineva. Verificările 
efectuate asupra celor trei localnici i-au scos din cercul 
bănuiţilor. Au fost vizitaţi şi cei trei fii al dispărutului, dar erau 
în afara oricăror suspiciuni. 

În acea seară de 20 ianuarie, Dumitra fusese la fiul ei cel 


mare, Gheorghe, care îi era vecin şi se uitase la televizor. 
„Mama vine des la noi şi întotdeauna imi spune ce mai fac ei 
acasă. De data asta nu mi-a zis că tata avea de gând să meargă 
după lemne, că doar abia luase o căruţă plină de câteva zile, şi 
n-avea cum să le termine. Şi oricum, o sută de mii era prea 
mult...”, declară în anchetă Gheorghe Zainea. 

Ciudatul amănunt relatat de fiul lui Zainea, alături de o altă 
descoperire surprinzătoare aveau să îndrepte în sfârşit ancheta 
pe drumul cel bun. În ultima vreme, un vecin de-al familiei 
Brotea, D.R., căruia îi murise soţia de puţină vreme, fusese 
văzut de multe ori la locuinţa lui Zainea, dar numai când acesta 
era la lucru. Drept urmare, nu erau excluse eventualele 
legături amoroase între D.R. şi Dumitra Brotea, femeie încă 
tânără... 

O mărturisire cumplită 

Chemată din nou la poliţie „pentru unele precizări”, Dumitra 
Brotea a declarat că în ziua plecării bărbatului său după lemne 
era îmbrăcat cu un palton negru, mai vechi, şi că în afară de 
bani îşi luase şi buletinul de identitate cu el. 

La întrebarea subofiţerului dacă avea relaţii extraconjugale 
cu D.R., femeia sărise însă ca arsă: „Pe mine să nu mă întrebaţi 
de aşa ceva! Eu nu sunt vinovată de nimica, n-am făcut nimica! 
Mai bine întrebaţi-l pe el (Zainea), că toată viaţa a umblat după 
fuste şi mi-a otrăvit sufletul! Eu n-am ştiut decât să muncesc, 
să-mi văd de casă şi de copii, fir-ar ea a dracu’ de viaţa, că am 
fost proastă şi n-am ştiut s-o trăiesc la vremea ei...” 

Percheziţie amănunțită 

A urmat o percheziţie amănunţită la domiciliul familiei 
Brotea. În locuinţă s-au descoperit toate hainele victimei, 
inclusiv paltonul negru pe care Dumitra susţinea că îl purtase 
Zainea la data dispariţiei. 

În cele din urmă a fost cercetat şi W.C.-ul din curtea casei, 
constatându-se că scaunul avea orificiul mult lărgit şi mascat 
cu bare metalice. In interior a fost descoperit cadavrul lui 
Zainea Brotea sau, mai bine zis, bucăţi din el. 

Soţia asasină îl ciopârţise cu sânge rece şi îl aruncase în 
hazna... 

„Da, eu l-am omorât şi l-am tăiat ca pe-o găină, după ce s-a 
îmbătat şi a adormit, porcu”, a recunoscut ucigaşa. „Cu D.R. 
mă iubesc din copilărie, de patruzeci de ani şi voiam să-mi 


trăiesc şi eu viața măcar la bătrâneţe... 40 de ani am căutat să 
scap de alde Zainea, că i-a păcălit pe ai mei de m-au dat după 
el, că eu nu-l iubeam... Acu”, la urmă, m-am hotărât şi l-am 
omorât, că eram în dragoste cu D.R. şi trăiam amândoi ca 
bărbat şi femeie. Nu mi-a păsat de copiii mei... Ei au fericirea 
lor, eu nimic... Să nu-l întrebaţi pe D.R., el nu ştie nimic, numai 
eu am făcut asta, singură... Dacă nu spălam paltonul nu m-aţi fi 
prins niciodată...” 


O DESCOPERIRE MACABRĂ 


„„„ 27 mai 1973, comuna Rediu, satul Valea Lupului, judeţul 
Vaslui. Pe la ora prânzului, cu gând să ceară împrumut nişte 
chibrituri, Vasilica Bratu intră în curtea vecinei ei, Maria. 

Pe masă erau două sticle goale, iar altă plină cu ţuică. 
„Unde-o fi Maria?”, se întrebă femeia, aruncându-şi ochii 
împrejur. 

Vasilica deschise uşa celei de-a două camere şi numai că nu 
împietri. Maria zăcea în mijlocul camerei, cu faţa în jos, în jurul 
capului fiind numai sânge. Se apropie de ea şi îşi dădu seama 
că era moartă. IÎngrozită, femeia îl zgâlţâi pe Mihai, concubinul 
Mariei. 

„Ce-i?” - mormăi beţivul. „la chibrituri de pe fereastră. Pe 
mine lasă-mă...” şi se răsuci în pat. „Maria e moartă! Trezeşte- 
te!” „Fugi de aici, e beată...”, murmură bărbatul. 

Femeia nu se opri până la postul de poliţie din comună, 
acesta aflându-se la cinci kilometri de Valea Lupului. La 
locuinţa în cauză, Mihai Rusu dormea dus în patul din prima 
cameră; pătrunzând în cea de-a doua, polițistul se convinse că, 
într-adevăr, Maria Bârsan era moartă. Primise o lovitură 
puternică în zona occipitală a capului. Din rana cumplită se 
scursese mult sânge. Subofiţerul reuşi în cele din urmă să-l 
trezească pe concubinul decedatei. Omul, încă plutind în aburii 
beţiei, nu înţelegea prea bine ce se întâmplase şi de ce şeful de 
post se afla în casa lui. 

— Nu ştiu nimic. Eu m-am îmbătat mai repede decât Maria şi 
am adormit. 

Arma crimei 

Cercetând atent locul faptei, poliţiştii au constatat că 
fereastra de la camera în care fusese găsit cadavrul era larg 
deschisă. În dreptul ei, afară, în grădină, anchetatorii au găsit 
una dintre cârjele lui Mihai Rusu. 

Cine erau cei doi. După ce rămăsese paralizat la numai 44 de 
ani, Mihai Rusu suferise un şoc psihic foarte puternic. Se 
apucase atunci de băutură şi nu era zi de la Dumnezeu să nu 
dea pe gât vreun litru-două. Nu mai avea pe nimeni pe lume 
care să-l ajute, asta până o găsise pe Maria Bârsan, 50 de ani, 
cu care trăia în concubinaj. Cei doi se „legaseră” tare având şi 
ceva comun: le plăcea tare băutura. Pensia lui Mihai se ducea 


toată pe băutură, iar de prin casă şi de prin ogradă vânduseră 
mai tot. 

Punându-li-se întrebări în legătură cu victima, vecinele au 
declarat poliţiştilor că îl văzuseră deseori venind la Maria pe un 
anume Gutu, un flăcău din sat foarte chipeş, cam fustangiu de 
felul lui. Intra pe fereastră, în camera din fund, în timp ce 
Mihai Rusu dormea în cealaltă odaie. Ca să nu aibă surprize din 
partea „paraliticului”, Maria îi lua lui Rusu una din cârje, pe 
care o ţinea în cealaltă cameră. 

O altă vecină afirma că Mihai Rusu ştia ce se petrece în 
camera cu pricina, un alt amant al Mariei fiind şi fostul ei soţ, 
Ion Nanu. 

Verificări 

La postul de poliţie, Mihai Rusu plângea: „Nu ştiu cum a 
ajuns cârja acolo. Eu am lăsat-o lângă pat. Lângă cealaltă. N- 
am omorât-o eu. M-am îmbătat şi am adormit, dar ea încă mai 
bea... Eu nu pot să merg fără o cârjă, iar cu două abia mă 
mişc”. În ultima vreme, cei doi se certau întruna. 

Demascarea asasinului 

Poliţiştii au trecut la verificarea celor doi amanți ai Mariei, 
flăcăul Nicolae Gutu şi fostul ei soţ, Ion Nanu. Ambii au furnizat 
alibiuri solide pentru felul în care îşi petrecuseră ziua, 
declaraţii confirmate şi de martori. 

Amanţii Mariei fiind excluşi din cercul de bănuiţi, numai 
Mihai Rusu rămânea principalul suspect. Se ferise până atunci 
să declare că ştia ce se petrece în camera de alături când el 
dormea. Gelozia îi înveninase sufletul şi mintea. Şi toate în 
alianţă cu alcoolul. Pus în faţa probelor, paraliticul a 
recunoscut: 

„— Mă îmbăta şi aducea bărbaţi cu care se culca în camera 
ailaltă. Am hotărât să mă răzbun şi, când ea s-a dus să ia nu 
ştiu ce, am luat cârjele şi m-am dus după ea. Când am ajuns 
lângă uşă, am auzit o buşitură. De beată ce era, căzuse în 
mijlocul camerei. Atunci, după câtă putere am avut şi eu, am 
pârlit-o cu cârja în cap de am umplut-o de sânge. Cârja s-a rupt 
în două. Bucăţile le-am aruncat pe fereastră”. 

Lovitura de teatru 

În timp ce poliţiştii întocmeau cuvenitele acte pentru 
infracţiunea de omor, medicul legist le telefonă la post. 

„— Am o surpriză pentru voi, le-a spus. Moartea femeii nu s-a 


datorat loviturii la cap, ci a fost urmarea bolii pancreasului, de 
care suferea în urma consumului excesiv de băuturi alcoolice”. 


ŞI-A DEMASCAT MAMA CRIMINALĂ 


Scenă uluitoare în cimitir! Înmormântare, plânsete, vaiete, 
familia îndoliată, soţia defunctului, scăldată în lacrimi, şezând 
alături de băiatul blond în vârstă de 10 ani, îmbrăcat şi el în 
costum negru. Copilul trăia stupefacţia morţii subite a tatălui 
său, care zăcea vânăt şi de nerecunoscut în sicriu. O moarte 
incredibilă, despre care el ştia destule, dar n-a putut rosti nici 
un cuvânt. 

O înmormântare ratată 

Când slujba de la groapă se apropia de sfârşit, iar preotul 
împreună cu dascălul rosteau rugăciuni sfâşietoare, fiecare 
verset fiind însoţit de clinchetele cădelniţei, se auzi maşina 
Poliţiei, intrând val-vârtej pe poarta principală a cimitirului cu 
sirena deschisă la maximum. 

A doua maşina o urmă îndeaproape, fiind duba serviciului 
medico-legal cu însemnele specifice de cruce roşie pe laturi. 

Ambele autovehicule frânară lângă mormânt. Coborâră întâi 
doi ofiţeri tineri, îmbrăcaţi în civil, precum şi delegatul 
Procuraturii, iar acesta din urmă se adresa jenat familiei. 

— Vă rog să ne scuzaţi, opriţi ceremonia înhumării. E într- 
adevăr grotesc, dar răposatul nu poate fi încă înmormântat. Nu 
vă supăraţi pe noi, în ultima clipă s-a depus o sesizare cum că 
moartea domnului Valerian Popescu este suspectă şi nu s-a 
produs în mod natural! 

Soţia răposatului leşină, bătrâna mamă a Paulei Popescu a 
căzut în genunchi, iar cei mai mulţi din asistenţă au început să 
tipe. Bărbaţii rămaseră încremeniţi cu pălăriile în mână. 
Scenele următoare se derulară în acelaşi chip absurd. 

Sicriul fu golit de „conţinut“, florile, coroanele, jerbele, 
lumânările fură date deoparte şi intrară în funcţie brancardierii 
din serviciul sanitar care împinseseră până aproape de 
mormanul de pământ o targă pe rotile, în timp ce medicul 
legist, cu un calm deosebit, roagă la rândul său martorii să-şi 
ţină firea, până la elucidarea acestui „incident”. 

— Rugaţi administraţia să păstreze în capelă crucea şi sicriul 
până mâine la aceeaşi oră, când înhumarea va putea avea loc. 
Domnule părinte, stimată familie, iertaţi-ne! 

— Întâmplarea este complet neprevăzută, tinu să adauge 
ofiţerul de la Judiciar, completând sentenţios, adresându-se 


văduvei: dumneavoastră, doamna Popescu, ne urmaţi. Cât 
despre copil, va rămâne în grija bunicilor, aşteptând să 
lămurim tot ce ni s-a comunicat cu privire la moartea soţului 
dumneavoastră! 

Groapa rămase deschisă ca o rană, lumea s-a risipit o dată cu 
zvonurile ce au umplut oraşul, aşa cum era de aşteptat după 
acest eveniment şocant. 

„Certificatul de deces a fost fals!” „Graba ascunderii unei 
crime perfecte.” „Cine a putut afla cu atâta precizie, la numai 
24 de ore, că inginerul Valerian Popescu a fost omorât?” 
„Poliţia refuză să dea sursa de informaţie asupra acestei morţi 
enigmatice.” 

Frazele de mai sus s-au extras din conţinutul ziarelor de a 
doua zi, care au umplut şi ele oraşul. În răstimpul acesta, 
trupul inginerului Valerian Popescu a fost studiat pe masa de 
disecţie de specialişti, constatându-se că a ingurgitat alcool 
metilic împreună cu o doză puternică de stricnină. 

Totul fusese pus la cale în mod intenţionat de doamna 
Popescu, care-şi găsise de câtva timp un nou iubit, ceva mai 
tânăr şi mai agreabil, iar soţul aflase. 

Copilul ştia totul, era în posesia unor informaţii culese prin 
prietenii lui, dar şi de el însuşi, suferea... O văzuse de 
nenumărate ori pe maică-sa plecând de acasă când tatăl lipsea, 
lucrând la serviciu până în orele târzii din noapte. Un nene, de 
la mama din serviciu, care din când în când o lăsa aproape de 
casă, puţin după prânz, sau o lua, ducând-o în oraş, i-a înmânat 
odată o bancnotă de 5.000 de lei să nu sufle nici un cuvânt 
tatălui, spre a nu-i face rău mamei... 

...În noaptea morţii, pe băiat l-au trezit zgomotele suspecte 
din dormitorul părinţilor, la un moment dat mămica a ieşit de 
acolo, ducându-se, chipurile, la baie să-i aducă un pahar cu 
apă, spunând „lui tata îi este cam rău, du-te şi te culcă”. „De ce 
nu dai un telefon la Salvare?”, o întreabă copilul. „Nu e cazul, 
până dimineaţă îi trece, a mai avut el crize de stomac, doar 
ştii!” 

„.„. şi, dincolo de uşi, prin întuneric, băiatul a ascultat cum 
tatăl lui se stingea, zvârcolindu-se. 

Copilul, inteligent, cu o intuiţie ascuţită, a furnizat datele 
prin contactul direct cu realitatea, coroborându-le cu ale unui 
coleg din vecini, care văzuse de multe ori cum mama lui o 


zbughea de acasă, fiind aşteptată într-un anumit punct din 
preajma blocului de amantul... secret. 
Copilul a adus şi dovada crimei 

Căpitanul Dinu Oancea afirmă pe bună dreptate. „Copiii în 
vârstă de 10 ani în ziua de astăzi nu mai pot fi păcăliţi cu una- 
cu două.” Băiatul i-a servit şi proba cea mai zdrobitoare: sticla 
cu conţinut nociv, golită ce-i drept, dar zvârlită în chip neglijent 
într-o căldare cu capac din plastic, lângă ghena de pe etaj, 
unde locatarii îşi aruncă de obicei resturile menajere. 

„Când tata a «tăcut» şi n-a mai scos nici un geamăt în 
dormitor şi ea (nu i-a mai spus mama) s-a convins că e gata, am 
auzit-o ducându-se repede la telefon în hol, vorbind la două 
noaptea cu nenea acela al ei de la serviciu, spunându-i cu vocea 
coborâtă, să nu aud eu: «Georgică, scumpule, s-a terminat cu... 
ştii tu cine!.. Ce să fac?!... Să dau alarma? Zici abia dimineaţa?! 
Aha, da! Cum, cum? Să chem la prima oră medicul de circă, să-i 
elibereze certificatul de deces? Bine, te pup, mulţumesc»”. 

Fiul acestei mame criminale va putea oare să uite vreodată 
toate acestea?, întreabă căpitanul judiciarist Dinu Oancea, 
privind când în ochii reporterului, când la coperta dosarului pe 
care stă scris „Crima din Strada Năvodari 10 bis comisă de 
Paula Popescu asupra soțului legitim”. 

Căpitanul Dinu Oancea tinu să-mi mai releve un amănunt 
preţios. Nu vă daţi seama câtă iscusinţă a dovedit copilul 
acesta precoce, dând în vileag uciderea tatălui său?! Sticla cu 
conţinut otrăvitor a manevrat-o puştiul cu ajutorul unei batiste, 
spre a menţine pe suprafaţa ei amprentele ucigaşei! 


ALERTĂ MAXIMĂ LA MILIȚIE - O 
CIUDATĂ SPARGERE DE CASĂ DE 
BANI 


În dimineaţa zilei de 13 iunie 1973, Miliția municipiului 
Hunedoara a fost sesizată telefonic de către un funcţionar al 
C.A.R.!-ului din cadrul Combinatului Siderurgic că, în noaptea 
precedentă, autori necunoscuţi au spart casa de bani, de unde 
au furat peste 250.000 de lei. 

La faţa locului s-a deplasat de urgenţă o echipă operativă de 
cercetare, compusă din lucrători ai serviciului judiciar şi 
biroului criminalistic, sub comanda colonelului Enache Zaharia. 

Ancheta 

Cercetările efectuate au stabilit că autorul a pătruns în 
imobilul casieriei prin scoaterea unor ochiuri de geam de la 
fereastra metalică a holului de la intrare, iar în casieria 
propriu-zisă, prin forțarea a două uşi din lemn. Casa de bani de 
110 kg fusese scoasă în afara imobilului prin rostogolire, pe o 
distanţă de 38 m. Aceasta fusese găsită cu uşa deschisă, 
blindajul spart şi dispozitivul de închidere distrus cu o rangă şi 
un târnăcop. In interiorul casei de bani se aflau resturile 
carbonizate ale înscrisurilor justificative pentru suma de bani 
sustrasă, acte ce fuseseră arse de infractor. 

Folosindu-se câinele de urmărire, acesta a indicat traseul 
parcurs de autorul spargerii până la râul Cerna, râu ce îşi urma 
cursul la 200 m de sediul casieriei. De la faţa locului au fost 
ridicate mai multe urme digitale găsite pe ochiurile de geam 
scoase de infractor. 

Ipoteze de lucru 

Furtul fusese înlesnit din cauza faptului că în zonă nu exista 
nici un fel de pază, iar în incinta combinatului siderurgic se 
pătrundea fie prin râul Cerna, fie prin mai multe locuri 
neasigurate. 

În urma analizei efectuate, ofiţerii au ajuns la concluzia că 
autorul cunoscuse perfect topografia locului faptei. 

Apoi, un necunoscut nu şi-ar fi permis riscul să transporte 
casa de bani - 110 kg - în curte, şi să o spargă în loc deschis, 
producând zgomote. El ştiuse că nu este nimeni în apropiere. 


1 Casa de ajutor reciproc. 


Era un infractor foarte abil care, aşa cum încercase să deruteze 
câinele de urmărire, a încercat şi cu anchetatorii, arzând 
înscrisurile din casa de bani, pentru a le îndrepta cercetările pe 
o pistă greşită, şi anume spre funcţionarii care răspundeau de 
CAR. 

Dacă autorul ar fi făcut parte din rândul acestora din urmă, 
el n-ar fi uitat să dea foc şi la actele contabile care s-au găsit 
intacte în casierie. 

Ca atare, au fost conturate următoarele ipoteze de lucru: 

e furtul a fost comis de o persoană care cunoştea că în 
casa de bani a rămas suma de peste 250.000 lei.; 

e autorii au provenit din rândul membrilor CAR; 

e fapta a fost comisă de elemente din rândul salariaţilor 
Combinatului Siderurgic Hunedoara care lucrau în 
secţiile învecinate cu sediul CAR; 

e infracţiunea a fost comisă de salariaţi ai ICS 
Hunedoara, care au lucrat în schimbul de noapte, au 
fost liberi ori au lipsit nemotivat în zilele de 12, 13 
iulie; 

e fapta a fost comisă de elemente care au luat la 
cunoştinţă de casa de bani a CAR-ului sau de existenţa 
banilor. 

_Activităţi criminalistice 

În vederea soluționării acestui caz dificil care a fost codificat 
„CERNA”, au fost angajaţi toţi lucrătorii Miliției municipiului 
Hunedoara. În acelaşi timp, maiorul Coriolan Pastoriu şi 
subalternul sau, locotenentul-major Gavril Pavel de la biroul 
criminalistic, au trecut la compararea urmelor digitale găsite la 
faţa locului. 

Aşa s-a făcut că la cinci zile de la comiterea spargerii, cei doi 
ofiţeri criminalişti să reuşească, după amprente, identificarea 
autorului în persoana unui anume Vasile Betiu, domiciliat în 
Hunedoara, muncitor în combinat, la secţia I Furnale. 

Acesta era un cunoscut infractor. 

Salteaua de la Maglavit 

S-a hotărât să nu se treacă imediat la arestarea şi cercetarea 
sa, ci să fie bine verificat pentru a-i cunoaşte legăturile pe care 
le are şi unde a ascuns suma de bani furată. Astfel, s-a stabilit 
că în noaptea spargerii fusese liber. Era căsătorit şi avea doi 


copii. Soţia şi copiii îi trimiseseră la ţară, în comuna Maglavit!, 
judeţul Dolj, cu trei zile înaintea spargerii. În ultimul timp, îşi 
cumpărase două costume de haine, achitase chiria restantă pe 
un an şi juca în mod exagerat la loz în plic. 

Doi ofiţeri sunt trimişi în comuna Maglavit. Se află că în ziua 
de 13 iulie Vasile a venit în comună cu un taxi. A închiriat o 
cameră la o femeie în vârstă, plătindu-i chiria pe şase luni 
înainte. Avea cu el o geantă neagră de voiaj, cheltuind mult 
bănet. Camera o încuiase cu un lacăt şi plecase tot cu taxiul. Se 
perchiziţionează camera închiriată. În interior s-au găsit: un 
aparat de radio „Mamaia”, un costum de haine, un sul de stofă, 
un ventilator - toate noi -, sticle cu băuturi alcoolice şi... o 
geantă neagră de voiaj. Se îndreptară cuverturile de pe pat. 
Nimic! Dar salteaua?... În paie, 230.000 de lei! Spărgătorul 
este arestat în Hunedoara, sub podeaua locuinţei sale găsindu- 
se alţi 20.000 de lei, înveliţi într-un ziar. Ceilalţi 17.000 lei îi 
cheltuise ca un nabab. A fost condamnat la 15 ani de 
închisoare! 


1 1. Comuna Maglavit este aşezată la doar patru kilometri de malul Dunării, 
în dreptul cotiturii pe care o face fluviul înainte de a se îndrepta spre 
Calafat. Din Cetatea Banilor până în „comuna lui Petrache Lupu“, cum e 
cunoscută localitatea în toată Oltenia, nu faci mai mult de o oră de mers cu 
maşina. 2. Maglavit, locul în care la 31 mai 1935 Dumnezeu i s-a arătat 
ciobanului Petrache Lupu. 


ASASINUL DIN UMBRĂ ŞI UCIGAŞA 
MILOASĂ 


În ziua de 19 mai 1970, întreg efectivul Miliției judeţului 
Brăila se afla în alertă la sediul organului, fapt determinat de 
pericolul inundaţiilor. Se formaseră deja echipele operative de 
intervenţie şi se dădeau ultimele indicaţii de către conducerea 
profesională, când ofiţerul de serviciu a primit telefonic 
sesizarea că în cartierul Hipodrom, pe holul blocului A 6, a fost 
găsită o femeie decedată, în jurul căreia se afla o baltă de 
sânge. 

S-a luat de îndată măsura anunţării procuraturii şi a formării 
echipei operative. Cu ocazia primelor cercetări la faţa locului s- 
a stabilit că victima - Floareş Rodica - a fost ucisă prin 
înţeparea cu un corp tăios, în regiunea omoplatului stâng, în 
timp ce încerca să descuie uşa apartamentului său. Nu s-au 
putut identifica nici un fel de urme şi, cu toate căutările, nu s-a 
găsit obiectul cu care fusese ucisă victima. 

Victima divorţă de agronom 

Concomitent cu cercetarea la faţa locului, s-au format echipe 
de investigaţii care, în primele ore, au stabilit următoarele: 

e Victima Floareş Rodica lucra ca inginer în cadrul I.I.L..! 
Brăila, unde era cunoscută ca o bună colegă, 
sârguincioasă şi competentă din punct de vedere 
profesional; prin inovațiile ei au fost aduse importante 
beneficii unităţii. S-a mai stabilit că se afla în divorţ cu 
soţul său, Floareş Simion, din Bucureşti, şi că trăia în 
concubinaj cu inginerul agronom Stoica Gheorghe, cu 
care locuia la data comiterii omorului. 

e Din discuţiile purtate cu unele colege ale victimei a 
rezultat că, în ziua comiterii omorului, aceasta fusese 
căutată telefonic de o femeie necunoscută care a 
afirmat că este o bună prietenă a ei şi a solicitat adresa 
unde locuia Floareş Rodica. Acest lucru coincidea cu 
declaraţiile unor vecini ai victimei ce relatau că fusese 
căutată acasă de o femeie necunoscută, ale cărei 
semnalmente le şi descriau. 

e Mama victimei a declarat că Rodica Floareş era 
despărțită în fapt de soţul sau de circa doi ani, timp în 


1 Întreprinderea de industrializare a lemnului. 


care acesta a ameninţat-o în dese rânduri pentru a o 
obliga să suporte cheltuielile de divorţ. De asemenea, 
întrucât copilul rezultat în urma căsătoriei fusese 
încredinţat - prin hotărâre judecătorească - victimei, în 
mai multe rânduri Floareş Simion a mers la Brăila şi a 
răpit copilul, existând şi pentru acest motiv discuţii. 

Datorită faptului că cercetarea la faţa locului a fost efectuată 
noaptea şi în condiţii meteorologice nefavorabile, a doua zi s-a 
organizat  scotocirea împrejurimilor blocului unde locuia 
victima, cu această ocazie fiind găsite şi ridicate un balonzaid 
de damă de culoare vernil, un batic şi un cuţit cu lama de 23 
cm lungime, ce prezenta urme de sânge. Fiind examinate 
aceste obiecte, de pe batic s-a recoltat un fir de păr de culoare 
castanie, iar analiza de laborator a constatat că sângele de pe 
cuțitul găsit este din aceeaşi grupă sanguină cu a victimei. 
Baticul şi balonzaidul au fost arătate vecinilor victimei care le- 
au recunoscut ca fiind obiectele purtate de femeia care o 
căutase pe Floareş Rodica. 

S-a constituit un colectiv ce a primit sarcina să se ocupe 
exclusiv de rezolvarea acestui caz. Analizându-se datele 
obţinute până în acel moment, s-a ajuns la concluzia că 
asasinatul putea fi comis de: 

e soțul victimei sau o persoană din anturajul acestuia; 

e fosta soţie a concubinului victimei sau persoane 
instigate de aceasta; 

e femei cu care victima era în divergență din diverse 
cauze; 

e femei din anturajul bărbaţilor cu care victima avusese 
relaţii intime în timpul căsătoriei şi ulterior. 

La elaborarea acestor ipoteze s-a ţinut seama de faptul că în 
cauză nu putea fi vorba de un alt mobil decât de gelozie sau de 
răzbunare, excluzându-se încă de la început jaful. Avându-se în 
vedere ipotezele formulate, colectivul a întocmit un plan de 
măsuri informativ-operative, în care, printre alte sarcini, s-au 
prevăzut: 

e comunicarea şi prelucrarea cu toate efectivele miliției a 
semnalmentelor furnizate de martori, aparţinând 
probabil autoarei; 

e instruirea reţelei informative pentru a semnala orice 
aspect în legătură cu cazul cercetat; 


e verificarea activităţii desfăşurate în perioada comiterii 
omorului de fosta soţie a concubinului victimei, care 
locuia în Buzău; 

e stabilirea persoanelor cu care victima întreţinuse 
relaţii intime şi verificarea acestora; 

e verificarea activităţii soţului victimei din perioada 
săvârşirii faptei, precum şi a relaţiilor şi anturajului 
acestuia. 

_Misterioasa vizitatoare din spital 

În vederea executării acestor sarcini s-au constituit echipe de 
ofiţeri care au început imediat verificările. Echipa ce s-a 
deplasat la Bucureşti a mers mai întâi la domiciliul numitului 
Floareş Simion, unde nu era nimeni. Efectuându-se investigaţii 
în rândul vecinilor, în cele din urmă s-a putut stabili doar că de 
câteva zile Floareş Simion se internase într-un spital. De 
asemenea, cu această ocazie s-au obţinut date că Floareş 
Simion trăise în concubinaj cu o tânără care nu mai avea nici 
un fel de legături cu Floareş Simion, iar în ziua comiterii 
omorului nu plecase din Bucureşti. 

Cu concursul Inspectoratului General al Miliției, s-au 
întreprins verificări la spitalele din Bucureşti şi s-a aflat că 
Floareş Simion era internat la Spitalul Colțea pentru o 
intervenţie chirurgicală, deviaţie de sept, ce se făcuse chiar în 
preziua comiterii faptei. S-a trecut la efectuarea de investigaţii 
în rândul bolnavilor din acelaşi salon cu Floareş Simion şi s-a 
stabilit ca acesta nu părăsise spitalul în ziua săvârşirii 
omorului, în schimb, cu două zile înainte de această dată, 
lipsise o noapte din spital, de unde plecase fără încuviințarea 
medicilor. A mai reieşit că, aproape zilnic, Floareş Simion era 
vizitat de o tânără cu care se întreținea ore în şir pe o bancă 
din curtea spitalului. 

După aproape o zi de pândă efectuată în clădirea spitalului, 
ofiţerii de miliţie au observat că tânăra respectivă a venit din 
nou în vizită la Floareş Simion. În timp ce ei discutau pe o 
bancă, s-a convenit cu unul din medici să-l cheme pe Floareş 
Simion în salon pentru tratament, timp în care un ofiţer, 
folosind legenda că este intendentul spitalului, a mers la tânăra 
ce rămăsese singură şi, atrăgându-i atenţia ca vizitatorii nu au 
voie să staţioneze în incinta spitalului, a condus-o până la 
ieşire. Aici şi-a declinat calitatea de ofiţer de miliţie, invitând-o 


la sediul organului spre a da lămuriri într-o cauză ce o priveşte 
personal. In acelaşi timp, a fost scos din spital şi Floareş 
Simion, sub pretextul că de la unitatea unde acesta lucrase s-au 
sustras mai multe obiecte. Cei doi au fost transportaţi la Miliția 
Judeţului Brăila, pentru cercetări. 

Tânăra, care-l vizita pe Floareş Simion la spital se numea 
Mârza Mariana, era de profesie coafeză şi trăia în concubinaj 
cu acesta, dar în ultimul timp nu mai lucra nicăieri. 

Despre Floareş Simion se cunoştea că, deşi era inginer 
mecanic, totuşi nu mai profesa, iar vecinii săi îl caracterizau ca 
fiind un individ nesociabil pe care nu-l vizita nimeni. În legătură 
cu el se ştiau, în general, foarte puţine lucruri. 

Concomitent cu verificările efectuate în Bucureşti, celelalte 
echipe de ofiţeri au executat sarcinile prevăzute în cadrul 
celorlalte ipoteze, dar s-a ajuns la un rezultat negativ. 

În vederea cercetării lui Floareş Simion şi Mârza Mariana, s- 
a întocmit un plan de audiere care cuprindea sarcini concrete şi 
ordinea executării lor. 

Când a aflat, a leşinat 

De la început, lui Floareş Simion i s-a adus la cunoştinţa 
faptul că soţia lui a fost ucisă şi i s-a cerut să relateze ce ştie în 
legătură cu acest omor. În momentul în care a aflat că soţia 
este moartă, Floareş Simion a început să plângă şi apoi a 
leşinat. Când şi-a revenit, a declarat că nu cunoaşte nimic în 
legătură cu uciderea soţiei sale, explicând că la acea dată era 
internat în spital, că nu peste mult timp urma să se pronunţe 
divorţul între ei şi că intenţiona să-şi refacă viaţa căsătorindu- 
se cu Mârza Mariana. Totodată, el a indicat că probabil autor al 
omorului pe vreuna din fostele amante ale concubinului soţiei 
sale. 

Cerându-i-se şi numitei Mârza Mariana să declare ce 
cunoaşte în legătură cu omorul comis, aceasta a relatat că nu 
ştie nimic, că pe victimă a văzut-o doar o singură dată, cu 
ocazia procesului de divorţ, şi că în ziua de 19 mai 1970 nu a 
părăsit Bucureştiul. A negat că balonzaidul şi baticul găsite în 
apropierea locului faptei îi aparţin, dar fiind prezentată, din 
grup, vecinilor victimei, unul dintre aceştia a recunoscut în ea 
pe cea care în ziua comiterii omorului o căutase acasă pe 
Floareş Rodica. 

Pentru aceste motive s-a procedat la arestarea pentru cinci 


zile a celor doi. În cele cinci zile de cercetări, atât Mariana 
Mârza, cât şi Floareş Simion au continuat să nege faptul că ei 
ar fi pus la cale ori ar fi comis omorul. 

În cea de-a 5-a zi, întrucât cei doi se mențineau pe poziţia că 
nu au nici un amestec în asasinatul comis, colectivul de ofiţeri, 
împreună cu procurorul care efectua urmărirea penală, au 
hotărât ca o echipă să se deplaseze din nou la Bucureşti, cu 
arestaţii, pentru a face percheziţii la domiciliile lor, în scopul 
găsirii unor obiecte şi înscrisuri, corp delict. 

Cu ocazia percheziţiei domiciliare, în garsoniera lui Floareş 
Simion s-au găsit mai multe peruci, câteva cuțite, un baston de 
cauciuc şi un săculeţ cu nisip. Fiind întrebat despre motivul 
pentru care procurase aceste obiecte, cel în cauză nu a putut 
da nici o explicaţie plauzibilă. 

Pe tot parcursul percheziţiei, s-a urmărit comportamentul 
celor doi arestaţi, astfel că s-a observat cum Mârza Mariana, 
mai ales în momentul în care pe uşa garsonierei, prin interior, 
s-au descoperit urme de înţepături făcute cu cuțitul, a devenit 
agitată şi a început să plângă fără nici un motiv. 

S-a efectuat o percheziţie şi la domiciliul numitei Horvat 
Eugenia, mama Marianei Mârza, dar rezultatul ei a fost 
negativ. Părând suspect comportamentul numitei Horvat 
Eugenia pe timpul percheziţiei, ea a fost invitată la Miliția 
Municipiului Brăila. 

Întrucât până în acel moment nu se obţinuseră probe 
palpabile împotriva celor doi, procurorul a ridicat problema 
punerii lor în libertate. Deoarece convingerea intimă a ofiţerilor 
era că cei doi nu erau străini de asasinarea inginerei Floareş 
Rodica, s-a perseverat în cercetarea lor, chiar în situaţia în care 
timpul se scurgea în defavoarea ofiţerilor însărcinaţi cu 
rezolvarea cazului, nemairămânând decât câteva ore până la 
expirarea termenului legal de arestare. 

Deşi cercetată în legătură cu omorul, iniţial, mama numitei 
Mârza Mariana a negat totuşi că ar cunoaşte ceva în această 
problemă. Fiindu-i prezentate baticul şi balonzaidul găsite, 
precum şi cuțitul cu care fusese ucisă victima, ea a recunoscut 
ca obiectele respective aparţineau fiicei sale, care este şi 
autoarea omorului. Pe 20 de pagini, scrise în câteva ore, a 
reprodus ceea ce-i povestise fiica ei după ce a comis asasinatul 
în oraşul Brăila. 


Nimic să nu-i mai stea în cale 

Confruntată cu mama sa, Mârza Mariana a început să 
relateze cum a omorât-o pe Rodica Floareş. Astfel, a declarat 
că, profitând de internarea în spital a concubinului sau şi 
cunoscând că el se afla în curs de divorţ cu soţia, s-a gândit să 
o ucidă pentru ca nimic să nu-i mai stea în calea căsătoriei cu 
Floareş Simion. A explicat cu lux de amănunte cum a luat 
cuțitul din garsoniera lui Floareş Simion, s-a deplasat la Brăila, 
a aflat domiciliul victimei de la întreprinderea unde aceasta 
lucra, a pândit-o în faţa uşii apartamentului, unde a înţepat-o 
cu cuțitul în spate. A precizat că apoi a fugit, abandonând în 
apropiere cuțitul, balonzaidul cu care era îmbrăcată şi un batic 
ce-l avea pe cap, pentru a nu fi recunoscută, iar cu primul tren 
s-a întors în Bucureşti, unde a mers la domiciliul mamei sale, 
căreia i-a povestit cum a ucis-o pe Rodica Floareş. 

Două motive au determinat pe ofiţerii care efectuau 
cercetarea să ajungă la concluzia că Mârza Mariana nu spunea 
tot adevărul şi încerca, luându-şi asupra sa întreaga 
răspundere, să acopere pe adevăratul asasin. În primul rând, 
prin folosirea reţelei informative, s-a stabilit că, în realitate, 
Floareş Simion organizase acest omor şi o instigase pe Mârza 
Mariana la comiterea lui; al doilea fapt ce pleda în favoarea 
unei astfel de supoziţii era declaraţia numitei Horvat Eugenia, 
care arăta că fiica sa nu ar fi putut face nici un rău nimănui, 
fiind o fire miloasă şi extrem de sensibilă la suferinţele altora. 

Astfel că s-a insistat în cercetări pe ideea recunoaşterii 
complete şi, la un moment dat, Mârza Mariana a început să 
declare adevărul. Ea a relatat că l-a cunoscut pe Floareş 
Simion, cu mult timp în urmă, la frizeria unde era angajată. La 
început, Floareş a copleşit-o cu mici atenţii şi între ei au 
existat, o perioadă de timp, doar relaţii de prietenie. Ulterior, 
Floareş Simion i-a propus să se mute în garsoniera sa, devenind 
concubini. După un timp, el i-a promis că se va căsători cu ea şi 
vor fi fericiţi numai dacă va scăpa de actuala sa soţie cu care se 
afla în proces de divorţ. 

În acest fel, prin comportamentul său, Floareş a început să-i 
cultive ideea de a o ucide pe Rodica. Astfel, mergea împreună 
cu ea la femei care practicau ghicitul, pentru a le „prezice 
viitorul”; deseori o ducea la filme unde nu urmarea decât modul 
de comitere a unor crime perfecte de către femei; la domiciliu o 


învaţă să mânuiască cutitul. Concomitent cu aceste activităţi, 
Floareş Simion îi jura totdeauna credinţă şi dragoste până la 
moarte. Frecventau biserici unde o punea să jure că-l va iubi 
numai pe el orice s-ar întâmpla. Uneori, se trezea noaptea din 
somn şi-i povestea concubinei cum visase că vor fi fericiţi 
numai după ce o vor ucide pe Rodica. 

Cu timpul, cei doi au ajuns să plănuiască cum s-o omoare pe 
cea care le stătea în cale. Floareş Simion i-a spus concubinei 
sale că numai ea o va putea omori, deoarece nu este cunoscută 
şi nu va fi bănuită, perioada în care el se va interna în spital 
pentru a avea un alibi. 

Odată pus la cale acest plan, el s-a internat la Spitalul Colțea, 
iar cu două zile înainte de comiterea omorului au vizionat 
împreună filmul „Aşteaptă până se întunecă”, în care era vorba 
de o femeie oarbă ce a comis două asasinate. 

Apoi, Floareş a învăţat-o cum să meargă la Brăila, să afle 
telefonic adresa victimei şi să o aştepte pe aceasta când vine de 
la serviciu, în apropierea domiciliului ei, unde să o lovească în 
inimă cu cuțitul pe care i-l pregătise. 

Urma ca imediat după comiterea omorului, să abandoneze 
cuțitul şi obiectele exterioare de îmbrăcăminte, pentru a nu mai 
putea fi recunoscută de eventualii martori, după care trebuia să 
revină cu primul tren la Bucureşti şi să-şi vopsească părul în 
altă culoare, să stea numai în garsoniera lui, iar în caz că va fi 
întrebată de cineva să spună că a stat tot timpul acasă. 

„Aşteaptă până se întunecă” 

Mariana Mârza a procedat întocmai, cu excepţia faptului că, 
după comiterea omorului, în loc să meargă la garsoniera lui 
Floareş, s-a dus la domiciliul mamei sale, căreia i-a destăinuit 
totul. 

S-a efectuat confruntarea între Mârza Mariana şi Floareş 
Simion, dar nici după aceasta el nu a recunoscut că este 
organizatorul omorului, pozând în postura omului revoltat că 
tocmai Mârza este aceea care i-a ucis soţia. Nu a recunoscut 
nici faptul că, cu două zile înainte de comiterea omorului, a 
părăsit spitalul şi a vizionat, împreună cu Mârza Mariana, 
filmul „Aşteaptă până se iîntunecă”, cu toate că la percheziţia 
din garsonieră lui se găsiseră cele două tichete de la 
cinematograf, având data de 17 mai 1970. 

Deoarece Floareş Simion continua cu sfidare să susţină că nu 


are nici un amestec în omorul săvârşit asupra soţiei sale, chiar 
după ce i se puseseră în fata probe, ofiţerii care cercetau cazul 
au organizat transferarea celor doi arestaţi la Penitenciarul 
Brăila, lăsându-li-se posibilitatea să comunice între ei, dar sub 
o strictă şi discretă supraveghere. 

La numai câteva zile, au fost interceptate bilete ale lui 
Floareş Simion scrise către concubina sa, în care acesta o ruga 
să ia totul asupra ei, deoarece el o iubeşte şi o va aştepta până 
ce-şi va executa pedeapsa, când se vor căsători. Fiind pus în 
faţa acestor bilete, Floareş a început să simuleze nebunia. S-a 
stabilit însă prin expertiza psihiatrică că este perfect sănătos şi 
că poate răspunde pentru faptele sale. Nu a recunoscut ca 
aceste bilete au fost scrise de el, deşi prin expertiza 
grafoscopică s-a stabilit că scrisul este al său. 

La 22 decembrie 1970, la Tribunalul judeţean Brăila, în 
prezenţa a sute de cetăţeni, s-a judecat procesul celor doi 
asasini, la sfârşitul căruia completul de judecată a pronunţat 
sentinţa prin care ei au fost condamnaţi la câte 20 de ani 
închisoare. 


A RECUNOSCUT 


„Confruntată cu mama sa, Mârza Mariana a început să 
relateze cum a omorât-o pe Rodica Floareş. Astfel, a declarat 
că, profitând de internarea în spital a concubinului său şi 
cunoscând că el se afla în curs de divorț cu soţia, s-a gândit să 
o ucidă pentru ca nimic să nu-i mai stea în calea căsătoriei cu 
Floareş Simion.” 


DEZNODĂMÂNT 


„La numai câteva zile, au fost interceptate bilete ale lui 
Floareş Simion scrise către concubina sa, în care acesta o ruga 
să ia totul asupra ei, deoarece el o iubeşte şi o va aştepta până 
ce-şi va executa pedeapsa, când se vor căsători. Fiind pus în 
faţa acestor bilete, Floareş a început să simuleze nebunia.” 


PIONUL DE ŞAH - BUNICUL ŞI 
DISCIPOLUL 


Colonelul loan Raţiu, zis „Bunicul”, de la Serviciul Judiciar 
Cluj, s-a ocupat ani în şir şi de mai tinerii lui colegi, învăţându-i 
tainele meseriei sale. Unul dintre aceştia, căpitanul Nona, se 
îndrepta, alături de el, în maşina miliției, spre locul săvârşirii 
unei crime. 

Satul Morlaca. 1973. Maşina opri în faţa şcolii din sat. 
Coborâră. Îi întâmpină şeful de post, subofiţerul Ioan Cora. 

— Cam mulţi curioşi, privi Raţiu la mulţimea din apropiere. 

— Aproape tot satul!, spuse şeful de post. 

— Câţi ani avea bătrânul? 

— Optzeci şi patru. A fost un om de vază al satului. Se 
numeşte Traian Marele. Era pensionar şi locuia singur. 

— N-avea copii? 

— Ba da: patru băieţi, însă toţi s-au stabilit la oraş, pe la 
Braşov şi pe la Deva. 

— Şi cine-i făcea menajul, cine avea grijă de el? 

— Fosta lui nora, Ana, şi câţiva bătrâni mai tineri decât el. 

Câinele nu mersese mai departe de prispă şi cercetarea 
continua. 

— Moşneagul n-apucase să se culce, zise colonelul arătând 
sticla afumată a lămpii de iluminat. Lampa a ars toată noaptea, 
s-a consumat tot gazul din ea. 

Lângă piciorul mesei, era un pion de şah. Cutia cu celelalte 
piese era pusă pe bufet. 

— Bătrânul obişnuia să joace şah?, întreabă Raţiu. 

— Da, dar nu prea avea parteneri. 

— Şi de când credeţi că n-a mai jucat? 

— Păi, de vreo săptămână. 

— li plăcea să bea? 

— Da. Bere, vin şi ţuică. 

— Lichior, nu? 

— Nu l-am văzut niciodată. 

Raţiu mirosi gura sticlei de lichior de pe masă. Parcă fusese 
lichior în ea, dar parcă mirosea a altceva. 

Ofiţerul o chemă şi pe nora moşneagului. 

— Când aţi făcut curat în casă ultima dată?, o întrebă. 

— Ieri, răspunse Ana. 


— Aţi observat cumva, pe jos, vreo piesă de şah? 

— Nu. Am măturat bine. 

Cutia de şah era pe noptieră. Din casă nu lipsea nimic. 
Colonelul se-ntoarse din nou cu gândul la pionul acela de pe 
jos: „Cred că ucigaşul a jucat şah cu victima. Acesta, probabil 
foarte nervos, a trântit piesele de şah în cutie, fără să observe 
că un pion căzuse pe jos”. 

Urma de la bufet 

— V-aţi putea aminti dacă cineva a cumpărat ieri o sticlă cu 
lichior de vanilie? 

Gestionarul bufetului se frământă puţin, apoi spuse: 

— Nu, nimeni, dar am dat-o eu. Aseară a venit la bufet 
Gheorghe Andro, care a consumat şase sute de grame de 
rachiu cu sirop. După zece, adică la ora închiderii, a cumpărat 
un sfert de litru de rachiu, tot cu sirop, pe care i l-am pus într-o 
sticlă goală de lichior de vanilie, din acelea cu eticheta verde. 

— Ce dop aţi pus la sticlă, vă amintiţi? 

— Da, un dop de plută. 

Gestionarul bufetului mai relată că paznicul cooperativei 
cumpărase şi el un sfert de litru de rachiu, dar fără sirop. I-l 
pusese tot într-o sticlă de lichior de vanilie. 

— Şi dopul?, întreba colonelul. 

— l-am pus un dop de material plastic. 

Sosi căpitanul Nona. 

— Gheorghe Andro n-are o reputaţie prea bună, mai spuse 
căpitanul. Este beţiv şi nu lucrează nicăieri. Avea doi prieteni, 
care i-au furat bătrânului, cândva, nişte bani. 

— Şi care jucau şah cu el, completă colonelul. 

— Da, înţelese aluzia Nona, şi lui Andro îi place să joace şah. 

Mărturisirea 

Se înserase şi Andro nu se mai întoarse acasă. Miliţienii îl 
aşteptau. Şi iată-l, pe la ora patru dimineaţa, intrând tiptil în 
casă. Este luat pentru cercetări. Văzând încotro îl conduceau 
milițienii, Andro îngălbeni. Până la casa lui Traian Marele nu 
scoase însă nici o vorbă. 

— Priveşte!, îi arătă Raţiu pionul de şah de lângă piciorul 
mesei. 

Andro privea însă la sticlă. Ochii îi încremeniseră pe eticheta 
verde cu inscripţia „Lichior de vanilie”. 

— Nu eu l-am ucis!, izbucni el. 


— Nu mai are nici un rost, Andro, îi vorbi colonelul. Nu uita 
că sticla aceea pe care o priveşti o cunoaşte şi gestionarul 
bufetului! 

— Gestionarul nu poate şti, se încruntă Andro. 

— Dar „semnătura” ta? 

— Semnătura? 

— N-ai auzit de amprente, Andro? 

Gheorghe Andro se prăbuşi, parcă, în el, apoi recunoscu. 

— N-am vrut să-l omor, credeţi-mă! (...) 

Declară că îl lovise pe bătrân, după o ceartă care plecase de 
la jocul de şah. 


ASASINUL, UN PERVERS PERICULOS 


În ziua de 23 aprilie 1970, numitele Ana Bota şi Elena 
Mureşan au sesizat la Miliția Municipiului Sibiu dispariţia rudei 
lor, Paraschiva Dan. i 

La faţa locului s-a deplasat subofiţerul sectorist. In urma 
primelor verificări efectuate s-a stabilit că Paraschiva Dan, în 
vârstă de 33 ani, muncitoare la fabrica de prăjituri şi biscuiţi 
„Victoria” din Sibiu, a dispărut de la domiciliu în seara zilei de 
20 aprilie 1970, după ora 20:00. Din luna ianuarie 1969, ea 
locuia împreună cu soţul ei, Ştefan Dan, de profesie şofer, într- 
un apartament proprietate personală. 

Despărţiţi, dar împreună 

Cei doi se căsătoriseră în 1960, însă în ultimii ani, 
convieţuirea pentru Paraschiva Dan devenise insuportabilă, ca 
urmare a maltratărilor la care era supusă pentru a accepta 
actele de perversiune sexuală ale unui soţ psihopat. 

Refuzând să mai întreţină cu soţul ei raporturi sexuale pe 
cale orală şi anală, acesta o alungase din locuinţa imediat ce îşi 
cumpăraseră apartamentul. De fapt plătiseră numai acontul, 
restul urmând să fie achitat în rate. La plata acontului, 
dispăruta avusese cea mai mare contribuţie, întrucât vânduse o 
casă la ţară pe care o moştenise. 

Reintegrarea Paraschivei Dan în spaţiu se făcuse numai în 
urma unei hotărâri judecătoreşti aplicată de Miliție. In această 
situaţie, fiecare soţ ocupa câte o cameră, ei fiind despărțiți în 
fapt. 

In luna ianuarie 1970, Paraschiva Dan introdusese acţiune de 
divorţ, prima înfăţişare urmând să aibă loc la data de 28 aprilie. 

În după-amiaza zilei de 20 aprilie 1970, Paraschiva s-a 
întâlnit în apropierea locuinţei cu un vecin, Ilie Cosea, iar în 
timpul cât stăteau de vorbă au văzut trecând, cu direcţie spre 
blocul lor, autoduba TV, pe care lucra Ştefan Dan. Acesta 
obişnuia în majoritatea nopţilor să parcheze autoduba în 
spatele blocului unde locuiau. 

_Femei bănuitoare 

In seara aceleiaşi zile, Paraschiva Dan, venind din oraş, a 
trecut pe la soţia vărului ei, Ana Bota, care locuia în acelaşi 
bloc, dar la scara alăturată. Acesteia i-a cerut împrumut puţină 
cafea, spunându-i că va intra la serviciu în tura de noapte, pe la 


ora 23:00. Ea intenţiona să se odihnească vreo două ore, „dacă 
ar lăsa-o soţul în pace”. 

Ana a condus-o pe Paraschiva până la ieşirea din bloc, 
constatând că apartamentul familiei Dan era luminat, ceea ce 
însemna că Ştefan era acasă. Cu această ocazie, Paraschiva i-a 
mai spus prietenei sale că va pune fasole la înmuiat şi că va 
pregăti rufele murdare pentru a le spăla a doua zi. Aceasta se 
întâmpla la ora 20:00. 

În seara respectivă, Paraschiva Dan nu s-a mai prezentat la 
serviciu, şi de atunci nu a mai fost văzută de nimeni. 

În ziua de 22 aprilie 1970, o colegă de serviciu, sesizând 
lipsa ei, a anunţat-o pe Ana Bota care a căutat-o pe la toate 
rudele şi cunoştinţele din Sibiu, dar fără nici un rezultat. 

În ziua de 23 aprilie 1970, Ana Bota, împreună cu sora 
Paraschivei, Elena Mureşan, l-au sesizat pe sectorist despre 
această dispariţie. Ambele femei îl bănuiau pe Ştefan Dan că a 
omorât-o. 

Polițistul s-a deplasat la locuinţa dispărutei, aflând de la 
vecini că Ştefan Dan nu şi-a mai făcut apariţia la domiciliu din 
ziua de 21 aprilie 1970. Acest lucru i s-a părut suspect şi a doua 
zi a procedat la o descindere în apartament. Cu această ocazie 
a constatat că din camera în care locuia victima lipsea dormeza 
recamierului, ce se compunea din două piese. Totodată lipsea şi 
dormeza cu întreg aşternutul, în apartament nu era deranj, dar 
s-a găsit oala cu fasole pusă la înmuiat, fasole care deja 
încolţise, precum şi rufele murdare strânse pe jos, în baie. 

Întrebat ce ştie despre soţia sa, Ştefan Dan a declarat că în 
seara zilei de 20 aprilie 1970 a venit acasă pe la orele 20:30- 
21:00, fără maşina (o lăsase la întreprindere), constatând că 
soţia lui nu era acasă. El l-a asigurat că, datorită certurilor care 
existau între ei, soţia sa trebuie să se afle undeva, la nişte rude, 
şi că va reveni peste un timp. 

Sectoristul nu s-a lăsat însă înşelat şi l-a întrebat de ce nu 
mai doarme acasă din ziua de 21 aprilie 1970. „Dorm lao 
mătuşă”. „Bine, dar de ce?”. „Cum, de ce?”, s-a mirat Ştefan. 
„Pentru că nu mai am dormeza!” 

Afirmația soţului dispărutei era nefondată, deoarece el nu 
dormea împreună cu Paraschiva, ci în cealaltă cameră, pe un 
pat de fier. 

Polițistul a mai stabilit în urma investigaţiilor şi alte „puncte 


negre”. Ştefan Dan îşi ameninţase soţia cu moartea, în sensul 
că „nu va apuca să ajungă în instanţă, la divorţ”. 

Dispăruta trebuia să-şi ridice salariul în ziua de 22 aprilie 
1970, dar ea nu se prezentase la fabrică, deşi era într-o acută 
criza de bani, ca urmare a numeroaselor rate pe care le avea. 
Ea nu făcuse nici un fel de afirmaţie în faţa prietenelor că ar 
vrea să plece undeva, să dispară fără urmă, ci, din contră, îi 
spusese Anei Bota ca în acea seară va merge la serviciu, fiind în 
tura de noapte. 

La acestea se mai adăugau şi alte constatări de ordin logic. 
Dacă Paraschiva ar fi dispărut voluntar de acasă, nu ar fi făcut 
unele acte preparatorii pe care urma să le îndeplinească a doua 
zi, punerea fasolei la înmuiat, pregătirea rufelor pentru spălat. 
O femeie singură nu ar fi putut transporta niciodată dormeza 
grea, compusă din două piese. Şi-apoi când să facă această 
operaţiune, căci ea s-a despărţit de Ana la ora 20:00, iar Ştefan 
a afirmat că a venit acasă la ora 20:30-21:00? Într-o jumătate 
de oră, fără ca s-o vadă nimeni? Cu ce mijloc de transport, căci 
nimeni nu a văzut vreo maşină în faţa blocului? Ba, mai mult, 
Ana, când a condus-o pe Paraschiva, a văzut lumina aprinsă în 
apartament, deci Ştefan era acasă. Şi-apoi vecinul Ilie Cosea, 
care stătuse de vorbă cu dispărută, văzuse TV-ul lui Ştefan 
îndreptându-se spre blocul lor... 

Inelul şi cerceii 

A doua zi, o echipă de ofiţeri de la Serviciul Judiciar al 
Miliției Judeţene condusă de căpitanul Pojan - specialist în 
materie de omoruri, împreună cu tehnicieni criminalişti, 
cercetă apartamentul dispărutei „la sânge”. Concomitent, alte 
echipe făceau investigaţii în bloc şi la locul de muncă al 
bănuitului. 

Cu ocazia cercetării apartamentului, este descoperită la 
intrare, o pereche de pantofi bărbăteşti, scorojiţi, care aveau 
aspectul de a fi fost foarte bine spălaţi. Sunt examinaţi atent şi, 
sub talpă, lângă toc, se descoperă urme de glod, gălbui. 
Asemenea pământ nu era prin partea locului. În camera 
Paraschivei se găseşte după calorifer o punguliţă în care erau 
inelul şi cerceii ei. Le ascunsese acolo, probabil, de frică să nu 
le găsească bătăuşul ei soţ, şi de la această constatare, o 
întrebare: dacă Paraschiva ar fi dispărut voluntar, nu şi-ar fi 
luat cu ea şi bijuteriile? 


Scheletul recamierului este dat la o parte. Pe perete, 
deasupra nivelului recamierului, câteva pete maronii. Acestea 
sunt răzuite şi trimise imediat la laborator. 

Examinându-se agenda lui Ştefan Dan, s-a constatat că pe fila 
ce indica data de 21 aprilie 1970 era un înscris ce fusese însă 
radiat. Examinându-se acest înscris cu ajutorul razelor 
ultraviolete şi infraroşii s-a descifrat următorul text: „Voi spune 
că m-am întors acasă să iau câteva piese de schimb”. Acesta 
era, de fapt, alibiul asasinului, căci acum nu mai încăpea nici o 
îndoială că el îşi omorâse soţia. 

Din declaraţia lui rezulta că, în dimineaţa zilei de 21 aprilie 
1970, plecase de acasă la ora 5:00-5:30, mergând la serviciu, 
de unde îşi luase maşina pe care o lăsase acolo în după-amiaza 
zilei precedente. S-a reîntors acasă, pentru a lua câteva piese 
de schimb, apoi s-a dus la staţia de spălare din Șelimbăr, unde 
a stat între orele 6:00 şi 10:20, iar la 11:00 a revenit la serviciu. 

Verificându-se şi a doua parte a alibiului, el a fost spulberat 
repede. Nu fusese la staţia de spălat maşini din Șelimbăr, ci se 
prezentase cu autoduba, la serviciu, la ora 11:00, aceasta fiind 
murdară. Ştefan Dan crezuse că-i merge această manevră, 
deoarece la întreprinderea unde lucra nu exista nici un fel de 
evidenţă de intrare-ieşire a maşinilor, dovadă că de cele mai 
multe ori el parca autoduba peste noapte în spatele blocului 
sau. 

Asasinul a fost reperat la ora 6:00, în balconul 
apartamentului său - de două locatare de la blocul de vizavi -, 
făcând pachete, agitat, şi umblând cu o valiză. 

Scenariul crimei 

Pus în faţa tuturor acestor probe, psihopatul sexual n-a mai 
avut de ales. Ela recunoscut că în seara zilei de 21 aprilie 1970 
şi-a aşteptat nevasta acasă cu intenţia de a o omori. Astfel a 
izbit-o cu capul de recamier până când n-a mai mişcat. 

Apoi, pentru că dormeza se murdărise de sânge, a dus-o 
noaptea, cu lenjerie cu tot, în autoduba TV din spatele blocului. 
Cadavrul l-a înfăşurat într-o pătură şi l-a băgat tot în autodubă. 

Ar fi plecat cu maşina chiar în cursul nopţii să arunce 
cadavrul şi dormeza, dar era băut şi i-a fost frică să nu fie oprit 
pe drum de organele de poliţie, care l-ar fi depistat. A preferat 
să plece a doua zi, dimineaţa, când s-a mai trezit. 

A plecat în jurul orei 6:00, după ce şi-a făcut nişte bagaje pe 


balcon, căci nu mai voia să se întoarcă curând în apartament. A 
mers cu maşina până dincolo de Șelimbăr şi a oprit-o la 
marginea râului Olt, ferit de arbori şi lăstăriş. Aici a aruncat 
mai întâi dormeza care s-a scufundat imediat. Ceva mai mult de 
lucru a avut cu cadavrul. Ca să-l poată arunca în râu, a fost 
obligat să intre încălţat în apă. 

După ce a terminat treaba, dându-şi seama că ar putea fi 
trădat de pământul galben de la marginea râului, care-i 
murdărise pantofii şi pantalonii, s-a gândit să se reîntoarcă 
acasă pentru a le spăla. Totodată, să mai facă o inspecţie a 
apartamentului şi să şteargă cea mai mică urmă care l-ar fi 
putut demasca. 

Ajuns acasă, şi-a spălat pantalonii şi pantofii, schimbându-se. 
Apoi, a tras recamierul, studiind dacă nu erau pete de sânge 
sub el. N-a observat nimic suspect şi atunci a plecat, ducându- 
şi o parte din lucruri la mătuşa sa, unde a şi dormit până să fie 
interpelat de poliţie. 

Analizând mărturisirea acestui periculos psihopat sexual, 
poliţiştii au avut unele îndoieli, pentru că, cronometrând 
timpul, asasinul ar fi trebuit să se prezinte la serviciu în jurul 
orei 9:30 şi nu la 11:00, când se prezentase el. Drept urmare, 
au făcut un experiment, lansând în apa râului Olt, din locul pe 
care-l indicase criminalul, o dormeză de recamier, de aceleaşi 
dimensiuni. Surpriza a fost că nici după şase ore de plutire 
aceasta nu s-a scufundat. 

Asasinul a fost scos din nou la anchetă şi i s-a explicat că 
minţise în această privinţă. Abia atunci el a recunoscut că, într- 
adevăr, aşa stăteau lucrurile. Constatând şi el acest lucru, a 
intrat în panică (căci ar fi fost descoperit imediat) şi i-a trebuit 
mai mult de o jumătate de oră să recupereze dormeza 
plutitoare şi să o aducă la mal. 

Odată reuşită operaţiunea, i-a dat foc pe malul râului Olt, 
până ce a ars complet, apoi arcurile le-a îngropat. Acest lucru i- 
a luat mai mult de o oră şi jumătate. 

Acum, într-adevăr, totul era perfect, asasinul conducându-i 
pe poliţişti la locul unde îngropase arcurile dormezei. El a 
declarat apoi cu „dezinvoltură” că îi vine greu să fie bisexual... 


MOARTE DE OM, DIN AMOR PENTRU 
TATAL VITREG 


S-a întâmplat în urmă cu mai mulţi ani. La Vama Veche se 
stabilise imediat după război Lidia, o româncă basarabeancă, 
refugiată din Dondoşani. Frumoasă foc. Blondă, cu ochi căprui 
şi un trup parcă sculptat. S-a îndrăgostit de ea un actor din 
Bucureşti, însurat, care venea an de an să-şi petreacă o lună de 
vară acolo. Când a rămas însărcinată, el n-a dat bir cu fugiţii, ci 
i-a promis că va recunoaşte copilul. Când era prin luna a şasea, 
în familia unor prieteni, tot basarabeni, l-a cunoscut pe Victor, 
născut la Cetatea Albă, marinar. Bărbatul a luat-o de nevastă, 
cu copil cu tot. Era secund pe un vas pescăresc, deci mai mult 
plecat. Venea acasă de trei-patru ori pe an şi nu stătea mai 
mult de două săptămâni. Lidia era tare fericită cu el, pentru că, 
pe lângă faptul că era un bărbat bine, era şi foarte bun, 
înţelegător şi cinstit. In plus, s-a ocupat de micuța Diana ca de 
propria-i fiică. Numai că vremea a trecut şi fetiţa a crescut, 
făcându-se o domnişoară de toată frumuseţea. Chipul bronzat 
al lupului de mare şi trupul lui bine clădit au făcut-o pe Diana, 
care împlinise 18 ani, să se viseze în braţele lui. 

Într-unul din scurtele răgazuri ale marinarului acasă, 
profitând de absenţa mamei ei, Diana s-a arătat în faţa tatălui 
vitreg cât mai sumar îmbrăcată. Victor s-a făcut că n-o vede, 
luând încercările ei de a-l seduce drept simple copilării. 

După ce Diana a împlinit 20 de ani, dorinţa de a-l lua pe 
bărbatul mamei ei n-a mai cunoscut margini. Într-o dimineaţă, 
când Victor a mai întârziat în pat, după ce Lidia plecase la 
serviciu, s-a trezit cu fata lângă el. A sărit ca ars din aşternut, 
strigându-i: „Fetiţo, dacă nu-ţi bagi minţile în cap, te ajut eu să 
ţi le bagi. Te-am crescut de când erai un boţ, şi acum mi te bagi 
în pat? Copil nerecunoscător! Merită mama ta una ca asta?! Ea, 
care ne iubeşte atât de mult pe amândoi!”. 

„Deci, ea era motivul pentru care mă respingea. Baba de 
maică-mea, care la 45 de ani iubeşte şi este iubită de un 
asemenea bărbat”, şi-a zis Diana. 

După îmbarcarea lui Victor, relaţiile dintre fiică şi mamă s-au 
schimbat brusc. Lidia bănuia ceva, deşi nu a avut nici o 
explicaţie cu Victor, nici n-ar fi avut de ce, lăsându-şi odrasla să 
fiarbă în suc propriu. De unde să bănuiască ce punea la cale 


cea pe care o zămislise? 

Dorinţa de a scăpa de maică-sa, principala ei rivală la 
dragostea lui Victor, bărbatul visurilor ei, devenise scopul 
pentru care nici un sacrificiu nu era prea mare pentru Diana. 

Un an de zile a făcut planuri peste planuri. Voia să găsească 
ceva sigur şi cu mai puţină... durere. Era, doar, maică-sa. A 
reuşit să facă rost de „Verde de Paris”. Ştia că maică-sa, seara, 
obişnuia să bea lapte cald. I-a turnat otrava în cana cu lapte. 
Apoi, în timp ce femeia îşi bea laptele, pregătindu-se de 
culcare, cu o impertinenţă ieşită din comun, fiică-sa i-a spus: 
„Dacă ai fi avut bunul-simţ să te dai la o parte, ai fi trăit mult şi 
bine. Dar te-ai făcut că nu pricepi că-l iubesc pe Victor şi că voi 
face orice să fie al meu. Ca să fim fericiţi, tu trebuie să dispari”. 

Lidia s-a uitat la ea, crezând că a înnebunit. Abia când otrava 
a început să-şi facă efectul, femeia a înţeles sensul spuselor 
fiicei sale. S-a prăbuşit însă zvârcolindu-se în spasmele morţii. 
După o oră, Lidia a decedat, sub privirile mai mult decât 
satisfăcute ale Dianei. 

N-a avut nici o strângere de inimă pentru chinurile în care a 
trimis-o pe lumea cealaltă. Ar fi vrut s-o scutească de ele, dar n- 
a avut încotro. 

A aşteptat până a doua zi seara, când a băgat-o într-un sac 
mare de rafie, a legat un pietroi la unul din capete şi, cu o 
roabă, a dus-o până la ţărmul mării, zvârlind-o în apele 
învolburate. Cadavrul femeii a fost pescuit de nişte 
scufundători în portul Sulina, câteva săptămâni mai târziu. 

La întrebările poliţiei Diana l-a luat pe „nu” în braţe. Nu ştia 
nimic, nu făcuse nimic. Abia când s-a întors Victor din cursă 
lucrurile s-au limpezit. El a declarat în faţa oamenilor legii 
hărţuiala amoroasă la care îl supusese fiică-sa vitregă în ultimii 
doi ani. 

De data asta, interogată serios, Diana a căzut pradă unei 
depresii nervoase, în urma căreia şi-a mărturisit crimă cu lux 
de amănunte. A fost internată în spitalul închisorii Poarta Albă. 
După doi ani era mai nebună ca la internare. 


FURI / ATACUL DE PE VALEA ROŞIE 


În seara zilei de 30 octombrie 1973, ora 22:00, ofiţerul de 
serviciu de la Miliția Municipiului Baia Mare este sesizat 
telefonic despre faptul că pe strada Valea Roşie, din Baia Mare, 
în dreptul imobilului cu nr. 25, a fost atacat şi jefuit un bătrân 
de 82 de ani. Era vorba de bătrânul inginer pensionar Vass 
loan, născut la 20.09.1892 în Kosice, R.S. Cehoslovacia, 
domiciliat în Baia Mare, str. Ocnei nr. 32. 

Primii martori care au ajuns lângă victimă imediat după 
comiterea faptei au fost: tânărul Hottea Nicolae, soţii Loissli şi 
familia Mureşan, la care bătrânul a fost dus în casă pentru 
primul ajutor. Din primele sale relatări rezulta că, în timp ce se 
deplasa dinspre centrul vechi al oraşului înspre casă, s-a 
întâlnit cu un individ care, fără să-i spună ceva, i-a aplicat două 
lovituri fulgerătoare, una la cap şi alta în piept. După cea 
căzut, individul i-a apucat mâna stângă şi cu o mişcare violentă 
i-a smuls ceasul marcă elveţiană „Sultana cronograf” din aur, 
după care a dispărut în parcul 23 August. 

Ca semnalmente ale autorului tâlhăriei: 22-30 de ani, 
înălţime 1,70-1,75 m, fiind îmbrăcat cu o scurtă, fără să poată 
preciza natura materialului. Mai arata că la domiciliul sau din 
strada Ocnei nr. 32, situat nu departe de locul agresiunii, 
trebuie să fie o tânără pe nume Repca Maria pe care a angajat- 
o de aproximativ un an pentru a-i face menajul. 

Un cuib de viespi 

Cercetarea locului faptei nu a dus la descoperirea unor noi 
elemente. La domiciliul bătrânului este găsită menajera 
acestuia, Repca Maria, în vârstă de 26 de ani, care era 
împreună cu fratele său Corzan Mircea şi concubina acestuia, 
Rusu Florica. Toţi trei erau cunoscuţi de organele de miliţie 
pentru condamnările anterioare. 

Victima Vass loan, deşi la o vârstă înaintată, nu agrea 
anturajul rudelor, respectiv al surorii sale, care locuia peste 
drum, sau al fiicei şi nepoților acesteia, care locuiau pe aceeaşi 
stradă. 

Dispunea de o pensie destul de bună, purta asupra sa în 
permanenţă ceas, inel, verighetă şi un lănţişor, toate din aur, şi 
existau bănuieli în cadrul grupului pe care îl frecventa că 
deţine şi alte bijuterii, dintre care multe le-a valorificat în 


ultima perioadă. 

Toate veniturile le cheltuia cu elemente descompuse moral, 
cu antecedente penale ori predispuse la fapte antisociale, 
preferând în primul rând femeile din această categorie. 

Aşa se explică de ce în casa victimei s-a aciuat Repca Maria, 
zisa Moanti, cunoscută prostituată care, pe lângă banii primiţi 
lunar, îl fura pe moş. În cercul de prieteni pe care îl frecventa, 
recunoştea făţiş că este concubina bătrânului pensionar. 

O singură ipoteză 

Din nefericire, în urma complicaţiilor survenite de la 
loviturile primite, victima Vass a decedat la spital în ziua de 21 
noiembrie 1973. 

După o vastă muncă de investigare şi cercetare, poliţiştii au 
ajuns la concluzia că autorul poate fi numai din rândul 
elementelor care au frecventat anturajul victimei. 

Cercul se strânge în mod deosebit în jurul numiţilor Barbura 
Gheorghe şi Mărcuş Alexandru, care amândoi locuiau pe strada 
Valea Roşie, în nordul oraşului Baia Mare. Cei doi erau prieteni 
nedespărţiţi şi participaseră la zeci de chefuri în casa victimei. 
Dar ceea ce era mai interesant îl constituie faptul că Barbara îi 
propusese Mariei Repca un târg. Şi anume ca ea să-l atragă pe 
bătrân la sex oral, timp în care el să pătrundă pe geam pentru 
a-i fura bijuteriile, nominalizând în acest fel chiar ceasul de aur. 
Prada urma să fie împărţită. Prostituata Maria Repca a rămas 
să se mai gândească. 

Cercetări încrucişate 

Concluzia că cei doi nu sunt străini de cauză se impunea în 
mod deosebit. (...) S-a început cu Mărcuş Alexandru, după o 
percheziţie prealabilă. Amintindu-i-se de propunerea făcută 
Mariei Repca de a-l jefui pe bătrân, el a cedat în cele din urmă 
şi a spus că a văzut ceasul victimei în mâna lui Barbura 
Gheorghe şi că acesta i-ar fi propus să-l valorifice, dar a 
refuzat. 

Din declarațiile lui rezulta că Barbura Gheorghe s-a 
prezentat la domiciliul său după trei zile de la comiterea faptei, 
i-a arătat ceasul şi l-a întrebat cum poate fi valorificat. După ce 
i-a spus că refuză să colaboreze cu el la valorificarea ceasului, 
Barbura Gheorghe a plecat de la el şi nu ştie unde a ascuns 
ulterior ceasul. 

Cercetat sever, Barbura Gheorghe a cedat şi el teren după 


patru ore de anchetă şi a afirmat că „nu spune nimic până nu 
este confruntat cu Mărcuş Alexandru”. Acesta din urmă se afla 
într-o cameră alăturată, dar nu s-a trecut la o confruntare 
directă, ci numai i-a fost arătat printr-o uşă întredeschisă. Doar 
câteva minute de încordare şi rezistenţa infractorului a cedat. 
Fiind băut şi fără o leţcaie în buzunar, a hotărât să-l 
tâlhărească pe moşneag de ceas, inel şi lănţişor, cunoscând 
traseul acestuia cu ocazia plimbării de seară. Loviturile i le-a 
dat cu pumnii, însă fiind intimidat de fapta pe care o săvârşise, 
a reuşit să smulgă doar ceasul de pe mâna victimei. În final, a 
condus în spatele casei, în pădure, la baza unui mesteacăn 
unde îngropase ceasul într-o cutie. 


UNDE A FOSTI ASCUNS CADAVRUL? 


Noi file din „Istoria crimelor pasionale”. Comisarul 
Tandin povesteşte jocul de-a şoarecele cu pisica dintre 
anchetatori şi un criminal care nu voia în ruptul capului 
să spună unde e cadavrul defunctei neveste. 


Prin toamna anului 1972, am fost trimis într-un control 
tematic, în materie de infracţiuni săvârşite cu violenţă, la 
Miliția judeţului Mehedinţi. Cum eu răspundeam pe toată ţara 
pe linia de muncă dispariţii cu suspiciuni de omor şi cadavre 
neidentificate, am solicitat în primul rând să mi se prezinte 
dosarul dispărutei Virginia Bondoc. Cazul îl cunoşteam în mare, 
de la Bucureşti, dintr-o sinteză care ne fusese trimisă. Să vezi 
dosarul, să poţi citi fiecare piesă care fusese adunată, să discuţi 
cu ofiţerii care lucrau în caz, era însă, cu totul altceva... 

In ziua de 4 august 1972, subofiţerii postului de Miliție 
Prunişor, din judeţul Mehedinţi, au fost sesizaţi că Virginia 
Bondoc din satul Balota a dispărut de la domiciliu. Sesizarea o 
făcuse soţul ei, Gheorghe Bondoc. 

Au urmat investigaţii şi verificări efectuate de lucrătorii de la 
post, însă neajungându-se la nici un rezultat, cazul a fost 
raportat la judeţ. 

S-au deplasat atunci imediat la faţa locului, maiorul Victor 
Huidu, şeful Serviciului Judiciar, şi ofiţerii Mircea Anton şi Ilie 
Dumitrescu care au preluat cercetările. 

Ofițerii au stabilit că Virginia Bondoc dispăruse de la 
domiciliu în după-amiaza zilei de 29 iulie 1972, în jurul orei 
18:00. 

„Ne-am certat”, le spusese ofiţerilor soţul dispărutei. „Am 
lăsat-o în curte să se liniştească. Când m-am întors nu mai era 
acolo. Din locuinţa lipseau 800 lei, lenjerie pentru ea, 
îmbrăcăminte, permisul C.F.R. şi actele sale de identitate. 
Plecase...” 

Se stabileşte că Virginia, în ultimul timp, devenise nervoasă 
având simptome evidente ale unei stări psihice depresive. 
Afirmase faţă de prietene că se va arunca în Dunăre sau va 
dispărea în aşa fel încât să nu mai fie găsită. 

Aceste afirmaţii ale sale au derutat, la început, pe lucrătorii 
postului de miliţie din localitate, care au crezut că la mijloc este 
vorba de o dispariţie voluntară. Când însă s-au aprofundat 


cercetările, căutându-se un răspuns la întrebarea de ce Virginia 
se aflase într-o asemenea stare deprimantă, de ce făcuse acele 
afirmaţii, cazul a fost privit dintr-un alt unghi, dintr-o cu totul 
altă perspectivă. 

Gheorghe Bondoc o adusese pe Virginia într-o astfel de stare! 
Acesta întreținea relaţii extraconjugale cu diferite femei, 
printre care şi cu Elena B., din comuna Prunişor, cu care avea 
trei copii. Dispăruta fusese bătută şi alungată de la domiciliu de 
mai multe ori, fiind nevoită să stea pe la rudele sale. Din vara 
anului 1970, relaţiile dintre ei se înrăutăţiseră foarte mult, în 
viaţa lui Gheorghe Bondoc intervenind Olga T., o femeie cu 12 
ani mai tânără decât el. Nemaicontribuind cu nimic la 
asigurarea existenţei materiale a familiei, acesta îşi maltratase 
soţia în numeroase rânduri, cerându-i să părăsească locuinţa 
pentru a o aduce pe concubină, care rămăsese gravidă şi i se 
apropia vremea să nască. Nu se mai interesa de cei doi copii pe 
care îi avea cu Virginia. 

O cheie... 

Ofițerii au descins la locuinţa lui Gheorghe Bondoc. Este 
găsită o femeie! 

„Sunt Olga T., le zise aceasta. Gheorghe mi-a spus că 
muierea lui l-a părăsit definitiv...” 

S-au cercetat în amănunt încăperile, dependinţele, curtea şi 
împrejurimile, dar nu s-a găsit nimic suspect. 

Am descins şi eu la Balota stând de vorbă, fără să ştie 
Bondoc, cu băiatul său mai măricel pe care îl oprise lângă el. 
Am bănuit că băiatul ar putea şti ceva şi tocmai de aceea 
Gheorghe îl ţinea aproape. 

Puştiul, care îşi iubea mama mi-a spus că în după-amiaza 
zilei de 29 iulie 1972, când dispăruse Virginia, tatăl său s-a 
certat rău cu ea, trimiţându-l la joacă. Când a revenit şi a 
intenţionat să intre în bucătăria de vară, a rămas surprins că 
aceasta era închisă. N-o închideau niciodată. Bondoc a ridicat 
din umeri, spunându-i că poate cheia o luase maică-sa. În 
continuare l-a trimis la gara C.F.R. Balota să vândă fructe 
călătorilor din trenuri, spunându-i să nu mai vină fără ceva 
bani. S-a reîntors târziu... A doua zi, dimineaţa, tatăl său a găsit 
cheia de la bucătărie în prezenţa sa, pe aleea care ducea la 
closetul din curte. 

Găsirea acestei chei am interpretat-o ca fiind dirijată, în 


bucătărie fiind încuiat cadavrul Virginiei de care Gheorghe 
urma să scape peste noapte. Puştiul se trezise pe la trei 
noaptea, dar tatăl său nu era în pat. Tocmai venise. Când l-a 
întrebat unde a fost, i-a răspuns că o căutase pe maică-sa, dar 
nu a găsit-o. 

În acea noapte el ascunsese, probabil, şi cadavrul... 

În urma analizei pe care am făcut-o, „centrul de foc” al 
anchetei a rămas la ipoteza cea mai verosimilă în care credeam 
cu convingere, că Virginia fusese omorâtă de soţul ei. 

Din informaţiile obţinute mai rezulta că, în alte rânduri, de 
câte ori Virginia fusese alungată de la domiciliu, Gheorghe o 
readusese acasă. Acum însă lucrurile se schimbaseră. Lui 
Gheorghe nu-i mai păsa de soarta soţiei şi, devenind foarte 
circumspect, se interesa în schimb de mersul anchetei. 

Ne aflam în faţa unui caz deosebit de dificil, fiind privaţi, în 
anchetă, de obiectul material al asasinatului şi anume cadavrul! 
Unde se afla cadavrul? 

Festina lente! 

Rigurozitatea în acţiune, ridicată până la rangul de exactitate 
dacă se poate, este regula supremă a întregului proces de 
cercetare. În rezolvarea problemei vitale pentru astfel de 
cazuri, ofiţerul de judiciar - care înţelege mai bine decât nimeni 
altul posibilitatea şi limitele probei materiale - trebuind să iasă 
din „umbră”, la atac direct, numai în urma unei mature şi 
judicioase analize a situaţiei cu care se confruntă. Altfel, este 
foarte greu să demaşti un asemenea asasin, ivindu-se greutăţi 
foarte mari în probarea vinovăţiei lui. 

În consecinţă, la analiza cazului, la care a participat şi şeful 
Miliției judeţene, colonelul Lazăr, un bucureştean cu flerul 
specific ofițerului de judiciar, am hotărât să acţionăm după 
adagiul: „Festina lente”. Am apreciat că încă nu era momentul 
să se treacă direct la căutarea cadavrului, deoarece în 
eventualitatea unui insucces, Gheorghe Bondoc, un tip foarte 
abil de altfel, şi-ar fi dat seama că nu avem dovezi concludente 
împotriva sa, aspect care l-ar fi favorizat să nege în continuare, 
cu dezinvoltură. Am hotărât, însă, să intensificăm pe toate căile 
măsurile de verificare indirectă a suspectului, a rudelor sale, a 
concubinei Olga T. şi a rudelor acesteia. Să fi apelat la ajutorul 
vecinilor era mai greu, fiindcă Bondoc avea casa situată într-o 
zonă mai izolată, plină de arbori şi de vegetaţie ce nu 


permiteau vizibilitatea. 

Încet, încet, dar sigur, încep să apară şi mult aşteptatele 
informaţii. Astfel, Floarea N., sora bănuitului, a afirmat faţă de 
o altă femeie că este convinsă că fratele ei şi-a omorât soţia, 
deoarece, la câteva zile după dispariţia Virginiei, a rugat-o să-i 
permită să îngroape cadavrul la ea în curte, lucru cu care nu a 
fost de acord. Gheorghe Bondoc nu i-a relatat însă şi alte 
amănunte. Când a fost întrebată de ce nu a spus la miliţie 
despre această discuţie, a răspuns că de teama fratelui ei, cu 
care se afla în duşmănie, şi care este un om foarte răzbunător. 

Deşi aflaţi în posesia declaraţiei Floarei N., care putea fi 
etichetată ca o recunoaştere indirectă din partea lui Gheorghe 
Bondoc, nu am decis arestarea acestuia, nefiind încă probe 
certe până la găsirea cadavrului. 

Am continuat cu tactica stabilită şi am intrat în posesia unei 
alte informaţii din care rezultă că Gheorghe Bondoc, în toamna 
anului 1973, accidentase la locul de munca pe un cetăţean, 
Oblian B., fracturându-i un picior. Pentru a nu se înregistra cu 
accidentul, el falsificase certificatele medicale ale victimei, 
adăugând cuvintele „în afara serviciului”. 

Ancheta 

Sosise momentul propice pentru noi, de a ieşi din umbră! Mă 
aflam la direcţie, când colonelul Lazăr a raportat despre 
această situaţie generalului-maior Chiriac Nicolae, solicitând 
sprijin. 

„Fugi!”, mi-a zis imediat generalul. „La Craiova te aşteaptă 
maiorul Alflorii. Demaraţi amândoi!” 

Maiorul Iancu Alflorii era un ofiţer cu state vechi în materie 
de anchete, lucrând ani în şir la Direcţia Cercetări Penale din 
IGM. 

Am ajuns amândoi la Turnu-Severin, unde, cu concursul 
procuraturii, s-a trecut imediat la cercetarea cazului, 
conturându-se infracțiunile de vătămare corporală gravă din 
culpă, fals material şi fals în declaraţii. 

La 6 aprilie 1974, Gheorghe Bondoc a fost arestat preventiv. 

Paralel, am trecut la cercetarea sa intensivă în legătură cu 
dispariţia Virginiei, prezentându-i-se probe succesive, pentru a- 
i forma convingerea că eram în posesia datelor din care rezultă 
că îşi ucisese soţia. 

În timpul anchetei, Gheorghe a dat dovadă de multă 


precauţie, căutând să lege dispariţia soţiei sale de o sinucidere! 
În acest sens ne-a indicat o fântână din apropierea locuinţei, 
afirmând că Virginia intenţionase de mai multe ori să se arunce 
în ea. 

Am secat fântâna, însă... nimic! 

Am continuat ancheta: Bondoc intrase într-o stare de 
nervozitate. 

„V-am minţit. Nu s-a aruncat în fântână”, ne-a spus el. „A 
băut «verde de Paris» şi a... decedat.” 

„Unde este cadavrul?” 

„Noaptea l-am introdus într-un sac şi l-am transportat în 
staţia C.F.R. Filiaşi. Aici l-am introdus într-un vagon cisternă cu 
acid sulfuric...” 

„Ce variantă? Ce piste poate să-şi aleagă?!”, m-am 
„minunat. 

„Cu ce ai transportat cadavrul până acolo?” 

Gheorghe Bondoc se agită, îşi dă seama că nu poate face faţă 
la o asemenea întrebare. 

„V-am minţit şi de data aceasta, ne zise el curgându-i 
broboane de sudoare. Am ars-o în curtea casei, folosind 15 litri 
de benzină... 

„Şi resturile?” 

„Le-am aruncat într-o apă curgătoare. Să vă fac schiţa!... 

Cadavrul găsit 

În timp ce ne aflam la Balota pentru a verifica ultima 
versiune a lui Bondoc, acesta, căutând cu înfrigurare un 
complice, un ajutor, îl găseşte în persoana unui deţinut care 
urma să se elibereze peste două zile. Îi propune, în schimbul 
sumei de 10.000 lei, să-l ajute să însceneze spânzurarea soţiei. 
Deţinutul acceptă, însă este pus să depună jurământ religios. 

După depunerea jurământului, deţinutul este rugat ca 
imediat după eliberare să procure nişte oase, chiar şi de 
animale, şi să le arunce într-o râpă, la picioarele unui pom, de 
care urma să lege o frânghie veche. 

Îi indică locul unde este îngropată soţia, sub gardul locuinţei, 
urmând ca deţinutul să-i scoată de acolo capul şi să-l arunce 
într-un loc din apropierea motelului „Balota”, sub pomul cu 
frânghia aranjată dinainte. 

Bondoc urma să indice anchetatorilor, după patru zile, ca 
soţia lui s-a sinucis în acel loc, unde urma să nu i se mai 


n 


găsească decât capul. 
„Monstruos criminal!!...” 

Când deţinutul, după ce a ascultat toată povestea, i-a spus că 
el nu crede în Dumnezeu, Gheorghe Bondoc a intrat într-o 
panică cumplită. I-a fost teamă să nu fie denunţat şi, dorind să- 
şi uşureze singur situaţia prin mărturisire, a cerut să iasă la 
raport. 

L-am ascultat. Ne-a indicat, ca şi deţinutului, locul de 
înhumare al soţiei, respectiv în grădină, la colţul gardului de 
lângă coteţul de păsări. 

„S-a otrăvit cu «verde de Paris»”, ne-a destăinuit Gheorghe 
Bondoc începând să plângă. Am îngropat-o acolo, de frică să nu 
se creadă că am omorât-o eu!”. 

Cadavrul Virginiei s-a găsit, într-adevăr, în locul indicat de 
această dată de Bondoc. Era un loc meşteşugit, de dimensiuni 
mici, circa 70 cm adâncime, 50 cm lăţime, săpat sub gardul 
curţii, victima fiind aşezată într-o parte. 

In urma autopsiei cadavrului, medicul legist a constatat 
multiple fracturi costale, concluzionând ca moartea Virginiei 
fusese violentă şi se datorase asfixiei prin compresiune toraco- 
abdominală. Împreună cu procurorul, i-am prezentat 
criminalului rezultatul  autopsiei şi al examenului 
histopatologic, fiind exclusă moartea Virginiei ca urmare a 
otrăvirii cu parathion!. 

Abia atunci, după atâta trudă, după un an şi nouă luni, sosise 
şi al doisprezecelea ceas, când Gheorghe Bondoc recunoscu că 
îşi ucisese soţia, premeditat, călcând-o în picioare, pentru a 
convieţui cu concubina sa, Olga T., care, fiind însărcinată, 
insistase să o ducă la el acasă... 

ARANJAMENT 

Căutând cu înfrigurare un complice, un ajutor, îl găseşte în 
persoana unui deţinut care urma să se elibereze peste două 
zile. li propune, în schimbul sumei de 10.000 lei, să-l ajute să 
însceneze spânzurarea soţiei. Deţinutul acceptă, însă este pus 
să depună jurământ religios. După depunerea jurământului, 
1 Compus organofosforat utilizat ca insecticid în agricultură. P. este extrem 
de toxic pentru om şi animale, ca urmare a blocării acetilco-linesterazei. 
Intoxicația cu p. se produce prin inhalare, ingestie accidentală în timpul 
lucrului sau prin alimente contaminate. Tulburările apar la scurt timp după 


expunerea la toxic şi sunt dominate de semnele digestive, convulsii, dispnee, 
tulburări de vedere. 


deținutul este rugat ca imediat după eliberare să procure nişte 
oase, chiar şi de animale, şi să le arunce într-o râpă, la 
picioarele unui pom, de care urma să lege o frânghie veche. li 
indică locul unde este îngropată soția, sub gardul locuinţei, 
urmând ca deținutul să-i scoată de acolo capul şi să-l arunce 
într-un loc din apropierea motelului „Balota”, sub pomul cu 
frânghia aranjată dinainte. 

DEZNODĂMÂNT 

Când deţinutul, după ce a ascultat toată povestea, i-a spus că 
el nu crede în Dumnezeu, Gheorghe Bondoc a intrat într-o 
panică cumplită. I-a fost teamă să nu fie denunţat şi, dorind să- 
şi uşureze singur situaţia prin mărturisire, a cerut să iasă la 
raport. L-am ascultat. Ne-a indicat, ca şi deţinutului, locul de 
înhumare al soţiei, respectiv în grădină, la colţul gardului de 
lângă coteţul de păsări „S-a otrăvit cu «verde de Paris»”, ne-a 
destăinuit Gheorghe Bondoc începând să plângă. „Am îngropat- 
o acolo, de frică să nu se creadă că am omorât-o eu!” 

„Oare era sincer?!”. 


ASASINAT PENTRU O COCOTĂ 


1940. Grotescul spectacolului pe care îl realiza trupa de la 
Cinema „Marna”, pe Griviţa, era notoriu. Moşierul Mişu 
Vulcăneanu, un tip de vreo 45 de ani, vânjos, nu prea înalt, dar 
extrem de ager în mişcări, ars de soare şi veşnic bine dispus, 
era totuşi atras de Cinema „Marna”. Dar nu de parodia de 
spectacol, nici de filmele, deseori proaste, ci de tânăra „tăiată” 
de trei ori pe zi prin lada în care era aşezată de maestrul ei. 
Acestuia îi era un fel de concubină, dar o şi închiria când 
„Mirosea” că solicitantul are buzunarele corespunzător de 
căptuşite. Gratis, doar comisarul Petrescu dispunea de 
Ramona, drăguță (22 de ani), cu trup de gimnastă. 

De apariţia domnului Mișu, întâmpinat cu temenele de 
maestrul Antonio, fata nu păru impresionată. Manifestă o 
indiferenţă totală, dar respinse cu tact, discret, avansurile 
moşierului. Nu se entuziasmează nici de supeurile la care era 
invitată de domnul Mișu, unde meniurile alcătuite cu 
rafinament costau pe săptămână cam cât cheltuia cuplul într-un 
an pe pâine, măsline, brânză şi halva, care constituiau 
componentele obişnuite ale meselor celor doi „artişti”. Aşa o 
instruise  „italianul” din  Mandaravela pe tânăra lui 
colaboratoare să se comporte. Tactica lui se dovedi eficientă, 
căci moşierul, care avea femei la discreţie, se îndrăgosti lulea 
de apetisanta Ramona. Cum tânăra rezista eroic „atacurilor”, 
domnul Mișu trecu la ofensivă şi începu să-i ofere, la fiecare 
întâlnire, câte un cadou: un inel din aur, un şirag de perle, o 
brățară (mai întâi una simplă, apoi una cu încrustaţii) şi multe 
altele. 

Întâmplarea făcu ca într-o seară, după spectacol, domnul 
Mișu s-o zărească pe actriţă la braţul comisarului Petrescu, 
care o conducea într-o cameră mobilată aflată pe lângă Piaţa 
Matache. Iritat, în seara următoare îi reproşă fetei: 

„Pe mine mă ţii departe, însă pe comisar nu-l refuzi!”. 

„Domnule Mișu, nu vă supăraţi pe mine, dar depindem de el 
în multe privinţe!”. 

Tot Antonio o învățase cum să facă faţă şi unei asemenea 
variante. 

Ramona începu să fie invitată la somptuoasa vilă din 
Domenii. Soţia şi fiica moşierului erau plecate la Paris. După o 


mică rezistenţă, bine regizata, Ramona cedă, făcându-l fericit 
pe domnul Mișu. 

Comisarul sesiză răceala subită a partenerei care altădată nu 
mai ştia ce să facă ca să-i intre în voie. O ameninţă: „Ascultă, 
tu, târfuliţă, dacă faci nazuri, vă treziţi în arest la Secţie, tu 
pentru prostituție fără condicuţă şi amărâtu' de ţigan, care se 
dă drept italian, pentru proxenetism!”. Dar Ramona îi râse 
obraznic în faţă: „Am protectori puternici, nu mi-e frică!”. 
Comisarul deveni mai precaut. „Curvele astea, când au spate 
puternic, pot deveni periculoase!”, gândi el. 

Tânăra, încurajată de moşier, nu mai dădea curs nici 
comenzilor lui Antonio. „Nu mă mai duc cu orice ceferist 
transpirat sau cu ţigani care câştigă la barbut! Am destui bani 
de la domnul Mișu!”. 

O asemenea insubordonare trebuia pedepsită. Vânătă pe 
corp şi pe faţă ca urmare a bătăii, nu mai putu participa câteva 
zile la spectacole. Domnul Mișu Vulcăneanu o caută disperat şi- 
i dărui un mic apartament în Cotroceni. 

Fără amantă, dar mai ales fără sursa de venit pe care o 
reprezenta trupul fetei, Antonio era la pământ. Curând află 
adresa „cuibuşorului” din Cotroceni. li pândi câteva zile la 
rând, până când, într-o dimineaţă devreme, domnul Vulcăneanu 
îi pică în mână. Tocmai ieşea de la mereu proaspătă lui amantă. 
„De ce m-ai lăsat muritor de foame, domnule ciocoi?” Domnul 
Mișu se făcu că nu-l cunoaşte. Il ameninţă pe ţigan cu poliţia. 
Însă Antonio, orbit de furie, îi înfipse cuțitul în burtă. Moşierul 
muri peste câteva zile la spital. Artistul „italian” Antonio fu 
condamnat la 20 de ani de muncă silnică, iar Ramona a 
promovat la un bordel de lux, pe Dorobanţi. 


ASASINAREA MARELUI BOXER 
DINAMOVIST ION COVACI 


S-a întâmplat după amurg 

Pe pământ şi în văzduh, într-o zi, au vuit surd clopotele 
indignării în ritmul inimilor care se crispaseră şi zvâcneau, 
incapabile să priceapă, să creadă. 

Brăila, 1973, noiembrie 14. Ceasurile dramatice, minute 
dramatice. Ora 9:10, ora 19:15, ora 19:20, ora 19:25: 
telefoanele Miliției sunt asaltate. Ofiţerul de serviciu comunica 
prin alte telefoane, abia învingându-şi emotia, o ştire care şi lui 
i se pare absurdă, şi anume că, nu departe de clădirea Miliției, 
pe strada Galaţi, plutonierul-major lon Covaci zace mort pe 
trotuar. Medicii sosiți la faţa locului nu dau speranţe că 
subofiţerul va supravieţui. Subofiţerul de Miliție Ion Covaci este 
unul şi acelaşi cu renumitul boxer dinamovist lon Covaci. 

După ce încetase activitatea competițională, îndeplinea 
misiuni în cadrul serviciului de pază şi ordine la Miliția 
municipiului Brăila. Ion Covaci se despărţise de viaţă, cu câteva 
secunde în urmă, fulgerător. Abia atinsese vârsta de 28 de ani. 

Instinct 

Flerul lui Ion Covaci funcţionase impecabil. Se afla în post, în 
perimetrul central, şi îl chemase la el pe individul care i se 
păruse suspect, cerându-i să-i explice de unde venea, ce căuta, 
de ce umbla brambura. Încă de la început, individul refuzase să 
prezinte buletinul de identitate. Potrivit atribuţiilor, Ion Covaci 
îl invitase la Miliție. Acolo urma să i se stabilească 
necunoscutului datele personale. 

Era puţin după amurg, se aprinseseră luminile pe străzi. 
Covaci îl conducea pe suspect în direcţia Miliției municipiului 
Brăila. La un moment dat, au întâlnit un pâlc numeros de 
oameni aşteptând într-o staţie venirea unui autobuz. Covaci a 
încercat să evite aglomeraţia, luând-o alături de cel însoţit pe 
lângă gardul bisericii. Individul lăsa impresia că se supune şi 
totul decurgea normal. Şi iată că în aceste împrejurări s-a 
produs fatala lovitură. De sub canadiana de fâş, individul a scos 
fulgerător un pumnal cu lama lungă ascuţită ca un brici şi a 
repezit mâna dreaptă, izbind necruţător în gâtul subofiţerului. 

Intervenţie 
Aflându-se în staţia de autobuz, în înghesuiala despre care 


pomeneam, Liviu Băjenaru, şi el vechi sportiv, prieten din 
copilărie al lui Covaci, s-a aruncat asupra criminalului. 
Semiîntunericul l-a favorizat pe criminal. Din cauza învălmăşelii 
produse, ucigaşul a reuşit să scape, lăsându-şi pe jos căciula şi 
fularul. În acele minute de confuzie, unii, văzându-l plin de 
sânge pe Băjenaru, l-au înconjurat, cerând lămuriri. 

La faţa locului s-a deplasat imediat o echipă operativă de 
cercetare, fiind alertate toate cadrele Miliției judeţului Brăila. 
Din câmpul infracţiunii s-au recoltat probe de sânge, fiind 
ridicate căciula şi fularul criminalului. De la martorul Liviu 
Băjenaru, precum şi de la alţi câţiva cetăţeni au fost obţinute 
semnalmentele acestuia: un tânăr blond, cu păr bogat, vârsta 
între 22 şi 25 de ani, statura potrivită, îmbrăcat cu o canadiană 
de fâş maro, pantaloni negri, iar în picioare bocanci maro. 
Intrările şi ieşirile din Brăila au fost blocate, fiind controlată 
fiecare maşină sau vehicul. Gara şi autogara erau şi ele 
„pieptănate”, iar ofiţerii de judiciar îi verificau pe suspecţii din 
evidenţă. 

Vestea morţii lui Covaci a zguduit inimile oraşului, 
reverberându-se de acolo, de la Dunăre, în întreaga ţară. 

Durere 

Când am primit vestea asasinării lui lon Covaci, mă aflam la 
Miliția judeţului Galaţi în calitate de ofiţer specialist la 
Serviciul  Omoruri, din cadrul Direcţiei judiciare a 
Inspectoratului General al Miliției, şi coordonam acţiunile de 
identificare a autorului unui dublu asasinat comis în localitate. 
Tristeţea a fost fără margini, pentru că marele sportiv îmi era 
prieten de inimă. Cu durerea în suflet, m-am încrâncenat şi am 
jurat că voi face tot ce depinde de mine ca bestia care îi luase 
viaţa prietenului meu să fie prinsă cât mai repede. Nu m-am 
deplasat la Brăila cum s-ar putea crede, ci am rămas la Galaţi. 
Din discuţiile purtate cu ofiţerii de judiciar de la Brăila rezulta 
că, în mod sigur, asasinul părăsise oraşul după ce îl omorâse pe 
subofițer. Ţinta cea mai apropiată şi rapidă: Galaţiul. 

S-a dat alarma la toţi lucrătorii de Miliție din municipiul şi 
judeţul Galaţi, formându-se echipe de căutare a criminalului pe 
baza semnalmentelor primite. Şi a doua zi şansa ne-a surâs, 
asasinul fiind „pescuit” de maiorul Vasile Toma şi de echipa sa, 
de la biroul Judiciar, în Restaurantul „Mioriţa”. 

Îl chema Mihai Ion, 23 de ani, cu domiciliul formal în Galaţi, 


unde nu avea pe nimeni. Era urmărit de poliţiştii din Galaţi 
pentru comiterea mai multor tâlharii şi furturi. Îi lipseau 
căciula şi fularul pe care le abandonase la locul faptei, iar 
pantalonii erau plini cu stropi de sângele lui Covaci. 

A fost condamnat la 25 de ani închisoare. El s-a eliberat în 
anul 1988, după ce a executat pedeapsa integral, împlinind 
vârsta de 48 de ani. La trei zile de la noua eliberare a comis o 
tentativă de omor în Galaţi, primind de această dată 20 de ani 
închisoare. A fost din nou încarcerat în Penitenciarul Galaţi, 
acolo unde-i este locul acestei bestii umane şi unde îi vor 
putrezi oasele! 


OTRĂVITĂ ŞI ARUNCATĂ ÎN APĂ DE 
UNCHIUL EI 


În ziua de 4 august 1973, la ora 18:00, s-au prezentat la 
Miliția municipiului Bistriţa doi tineri într-o stare de agitaţie 
marcantă. 

„Eram pe malul râului Şieu, în dreptul podului de fier de 
lângă staţia C.F.R. Sărăţel începu să povestească ofițerului de 
serviciu unul dintre ei, Lucian Gutiu. Pescuiam împreună cu 
prietenul meu Augustin, arătă el către însoțitor, care îl aprobă 
din cap. 

Pe la ora 15:00, am văzut pe podul de cale ferată o fată şi un 
bărbat. Au trecut, apoi au luat-o de-a lungul malului. Când a 
ajuns în dreptul meu, bărbatul m-a întrebat în treacăt: «Merge, 
merge?». l-am răspuns că am prins ceva. Şi-au continuat 
drumul în josul apei, dispărând printre boscheţii de pe mal. 

După vreo oră, am mers şi noi cu undiţele în josul apei, ca să 
găsim un vad mai bun. La un moment dat, l-am văzut într-un 
tufiş, chiar lângă râu, pe cetăţeanul care însoţise fata. Era 
singur şi părea emoţionat. Se ştergea pe faţă cu o batistă. Când 
m-a văzut, şi-a îndesat pălăria de paie pe ochi, ca să nu-l 
recunosc. Şi-a legat straiţa pe care o avea în mână. «Ce culegi, 
matale, aici?», l-am întrebat. «Mai nimic», mi-a răspuns el şi a 
luat-o la fugă printre boscheţi, spre gară. j 

L-am văzut apoi cum alerga prin porumb... In timp ce-i 
povesteam lui Augustin despre fuga ciudată a bărbatului acela, 
am observat pe firul apei o sacoşă şi o sticlă de o jumătate de 
litru. Le-am pescuit. Sticla mirosea urât, a usturoi, şi am 
aruncat-o în apă. Sacoşa era a fetei... 

În respectiva sacoşa, ţărănească, se aflau: un buletin de 
identitate pe numele Archiudean Milia, fiica lui Teodor şi 
Olimpia, născută la 3 iulie 1957, în comuna Milaş, satul 
Orosfaia, judeţul Bistriţa-Năsăud, şi domiciliată tot acolo; 
certificatul de naştere în original şi o copie legalizată, pe 
acelaşi nume; o pereche de ciorapi de damă, supraelastici; 
două pachete de vată şi alte obiecte mărunte de uz personal.” 

Scotociri şi verificări 

Cazul este preluat de maiorul Teodor Simionca, din cadrul 
Serviciului de miliţie criminală, specialist în materie de 
omoruri. 


Acesta iniţiază o scotocire de amploare în stufărişul şi 
boscheţii de pe malul stâng al râului Şieu, între podul de cale 
ferată şi locul unde fusese pescuită sacoşa. Cercetările se 
extind şi în lanul de porumb dintre râu şi terasamentul căii 
ferate, dar fără nici un rezultat. Se ajunge astfel la singura 
concluzie plauzibilă - că tânăra de numai 16 ani a fost asasinată 
de bărbatul care purta un laibăr (ilic) de culoare închisă, care o 
însoţise şi fugise. Cadavrul fetei, ca şi sacoşa ei le aruncase în 
apă. 

Râul Şieu este cercetat în aval, în timp ce milițienii se 
întreabă ce căutase minora acolo, la o distanţă de 60 de 
kilometri de casă? 

Satul Orosfaia. Se afla că Archiudean Milia, după ce 
terminase opt clase, îşi manifestase dorinţa de a lucra la 
Cooperativa meşteşugărească „Unirea” din Bistriţa, unde urma 
să se înfiinţeze o secţie de cusut covoare. 

Ea apelase la serviciile fostului preot din sat, Dumitru 
Moldovan, stabilit ulterior în Bistriţa. Acesta îi promisese că o 
va ajuta, având relaţii la respectiva unitate. Au rămas înţeleşi 
să-i dea un telefon la primăria din comună şi s-o anunţe când să 
se prezinte pentru angajare. 

In seara zilei de 3 august, paznicul de la primărie primise un 
telefon de la Dumitru Moldovan, prin care îl ruga s-o anunţe pe 
fată că a doua zi să vină la Bistriţa. 

Milia plecase dis-de-dimineaţă până la intersecţia de drumuri 
numită „Pocea”, de unde urma să ia o maşină de ocazie până în 
staţia C.F.R. Teaca. De aici se urcă în tren, cu destinaţia 
Bistriţa. 

Suspectul nr. 1, fostul preot din sat 

Cum Dumitru Moldovan era etichetat drept corupător de 
minore, a devenit rapid suspectul nr. 1 în uciderea fetei. 

Nefiind găsit la domiciliul său din Bistriţa, se fac verificări pe 
traseul pe care-l parcursese Milia. Şi de aici încep să apară 
surprizele. Se află că, de la intersecţia numită de localnici 
„Pocea”, fata a fost însoţită tot timpul de un bărbat în vârstă de 
aproximativ 50 de ani, care purta pălărie de paie şi un laibăr de 
culoare închisă. Acesta nu era altul decât Uilecan Aurel, 
unchiul minorei (după soţie), care locuia în acelaşi sat 
(Orosfaia). Cei doi au călătorit cu un tractor cu remorcă până în 
localitatea Teaca. Aici, fata şi-a cumpărat, de la farmacia din 


comună, două pachete de vată. Apoi au fost văzuţi în spatele 

gării C.F.R. Teaca, aşteptând o maşină de ocazie, trenul 

personal de Bistriţa urmând să treacă ceva mai târziu. 
Cadavrul apare la suprafaţă... 

Albia râului Şieu fiind scotocită în permanenţă, cadavrul 
Miliei Archiudean a apărut la suprafaţa apei după două zile... În 
urma autopsiei, s-a stabilit ca moartea ei fusese violentă şi 
avusese drept cauză nu înecul, cum s-ar fi putut crede, ci o 
intoxicație acută cu parathion (Verde de Paris). Nu prezenta 
nici un fel de leziuni traumatice şi nici semne din care să se 
poată deduce că toxicul fusese ingerat forţat. Victima nu fusese 
însărcinată. 

Este găsit şi fostul preot din sat, Dumitru Moldovan, foarte 
repede scos din „cărţi”, fiindcă în ziua critică fusese plecat la 
un prieten din oraşul Năsăud, la o aniversare. Într-adevăr, îi 
promisese Miliei ca o va ajuta să se angajeze, însă secţia de 
ţesut covoare nu se pusese încă pe picioare. A recunoscut şi 
modalitatea convenită de a o chema pe fată la Bistriţa, însă el 
nu dăduse nici un telefon la paznicul de la primărie pentru a o 
anunţa de deplasare. Atunci, cine i se substituise? 

Nimeni altul decât unchiul victimei, Uilecan Aurel, 53 de ani, 
despre care se adunaseră informaţii, între timp, că era un mare 
afemeiat. El plecase de acasă în dimineaţa zilei de 4 august 
1973, spunându-i soţiei că se duce să comande nişte butoaie la 
nişte meşteri din Rupea. Ajunsese acasă a doua zi, la ivirea 
zorilor. 

Ucigaşul este încolţit de probe 

Pus în faţa tuturor probelor acuzatoare, asasinul, în ciuda 
intenţiei sale de a realiza o crimă perfectă, este nevoit să-şi 
recunoască fapta: 

„M-am legat de Milia, că era corpolentă, şi întreţineam cu ea 
relaţii sexuale. Cu ea mă simţeam ca un taur, gândindu-mă la 
potenţa sexuală din tinereţe... Dar, la un moment dat, mi-a spus 
că a rămas însărcinată şi nu ştia ce să facă. Atunci am intrat în 
panică şi am hotărât s-o ucid! 

Astfel, după ce mi-am construit un plan, pe care l-am crezut 
perfect, am recurs la combinaţia cu telefonul, deoarece aflasem 
de la ea că urma să fie chemată la Bistriţa de fostul preot 
Dumitru Moldovan. De la gara Teaca am mers cu un camion de 
ocazie până la podul Sărăţel. l-am propus să-şi întrerupă 


sarcina şi a acceptat. 

Luasem de acasă o sticlă de o jumătate cu Verde de Paris. I- 
am dat să bea, spunându-i că este un medicament pe care l-am 
obţinut de la un medic şi că va avorta... A băut... S-a întins pe 
iarbă şi a început să se zvârcolească... După ce a murit, am 
aruncat-o în apă... Am alergat apoi prin porumb mai bine de 30 
de kilometri”. 

O crimă monstruoasă şi gratuită, victima, fără experienţă, 
interpretând o dereglare de ciclu drept... sarcină! 

Ucigaşul a fost condamnat la 25 de ani de închisoare. 


DUBLUL ASASINAT DE LA STRAJA / 
IMAGINI DE COŞMAR INTR-O CASA 
IZOLATA 


În ziua de 3 decembrie 1973, în comuna Straja, judeţul 
Suceava, au fost găsite moarte două femei: Raveica Popescu, 
de 69 de ani, şi fiica sa, Viorica Popescu, 33 de ani. Cele două 
locuiau singure într-o casă izolată, de pe urma venitului din 
gospodăria individuală. 

Moartea bătrânei survenise ca urmare a unor multiple 
fracturi costale, compresiunii toracice şi sugrumării, iar a 
tinerei din cauza asfixiei mecanice prin sufocare cu un corp 
moale. Cadavrele erau legate de mâini şi de picioare cu sfori 
special confecţionate. Casa fusese răvăşită, din locuinţă lipsind 
o modestă sumă de bani. Despre victime s-a stabilit că 
intenționau să-şi repare locuinţa, sens în care cumpăraseră 
deja unele materiale. Din această cauză, în comună se vorbea 
că ele ar deţine o mare sumă de bani. 

Tânăra lucrase în mai multe locuri din ţară şi avusese mai 
mulţi pretendenți la căsătorie, pe care însă îi refuzase. Suferise 
o decepţie în dragoste pe când avea 20 de ani şi de atunci 
hotărâse să nu se mai căsătorească niciodată, capitolul bărbaţi 
fiind închis definitiv pentru ea. De aceea revenise lângă mama 
ei şi se descurcau amândouă cum puteau. 

Concluzii certe 

De acest caz s-au ocupat toţi ofiţerii Serviciului judiciar al IPJ 
Suceava, în frunte cu locotenent-colonelul Nicolae Drăghici. De 
la Direcţia judiciară a IGP, Serviciul omoruri, a fost trimis în 
sprijin maiorul Vasile Constantin, care a lucrat la acest caz 
până la soluţionarea lui definitivă. 

După câteva zile de cercetări şi verificări minuţioase, 
poliţiştii au putut trage primele concluzii: 

e la omucidere au participat cel puţin două persoane; 

e victimele au fost luate prin surprindere de criminali, 
lovite pentru a fi aduse în stare de inconştienţă, 
torturate şi, în final, ucise; 

e mobilul crimei - jaful (femeile nu au fost violate); 

e infracţiunea fusese premeditată, desfăşurându-se după 
un scenariu bine pus la punct; 


e  ucigaşii au cunoscut foarte bine topografia locului sau 
au executat o activitate intensă de recunoaştere a 
zonei, a oamenilor şi a obiceiurilor acestora; 

e cel puţin unul dintre autori era „şcolit”, adică 
recidivist, element indicat de modul de operare 
(folosirea mănuşilor şi a sforii tip cătuşe). 

Timp de doi ani, în cauză s-a depus un mare volum de muncă, 
fiind verificate sau cercetate peste 1.500 de persoane suspecte. 

Altă crimă 

În timp ce cercetările continuau, în noaptea de 18 spre 19 
septembrie 1975, în comuna Putna, judeţul Suceava, este 
omorât în locuinţa sa Vasile Cretan, în vârstă de 72 de ani. 
Omul fusese muncitor forestier, era necăsătorit şi se bănuia că 
deţine o mare sumă de bani. 

Iarăşi mobilizare de forţe, investigaţii pe o arie largă, o 
muncă uriaşă. 

La autopsie, medicul legist a constatat că bătrânul decedase 
în urma unei asfixii mecanice, prezentând fracturi de 
mandibulă, ale coastelor, sternului şi ruptura ficatului. 

Fusese legat la ochi, la mâini şi la picioare, iar în gură avea 
presate cârpe şi un prosop. În locuinţa toate bunurile fuseseră 
răvăşite, iar duşumelele, ridicate. În beci s-au găsit urme de 
săpături. 

Mobilul asasinatului a fost jaful, constatându-se multe 
asemănări cu modul de acţiune al criminalilor în cazul dublului 
asasinat de la Straja. 

Sinucidere 

Se fac riguroase verificări, se obţin unele informaţii, dar mai 
trec nişte ani. În acelaşi timp, pe raza comunei Marginea, din 
judeţul Suceava, este depistat un recidivist în materie de 
spargeri, Balauseac Constantin, din Rădăuţi, care avea asupra 
sa o servietă în care se aflau patru mănuşi diferite, sfori, un 
cuţit, două lanterne, trei fiole de stricnină şi un buletin de 
identitate fals. Infractorul abandonează bunurile şi reuşeşte să 
fugă, fiind pus imediat în urmărire generală. Din verificările 
efectuate a reieşit că era şeful unei bande de asasini, în jurul 
său „roind” Aurel Rus, din Rădăuţi, loan Mihăilescu, din 
comuna Marginea, fratele său, Viorel, şi alţii. 

Majoritatea membrilor grupului era dispărută de la 
domiciliu, ceea ce ridica un mare semn de întrebare. Ca urmare 


a măsurilor luate, Balauseac Constantin este prins pe raza 
judeţului Caraş-Severin, însă se sinucide în arest, folosind o 
otravă foarte puternică pe care o avea cusută în gulerul de la 
haină. 

Într-un timp relativ scurt sunt arestaţi şi ceilalţi participanţi 
la comiterea omorurilor. Cele două asasinate au fost săvârşite 
în scop de jaf, numai că ucigaşii s-au ales cu sume mici de bani. 
Balauseac preconizase comiterea a încă patru asasinate în 
acelaşi scop, în care sens s-a găsit „documentaţia” de studiere 
a victimelor şi a locuinţelor acestora. 

Epilog 

Aşa cum am menţionat, organizatorul grupului de criminali 
şi-a luat zilele, anticipând pedeapsa ce i se cuvenea. Prin 
sentinţa penală nr. 25 din 1986, Tribunalul Judeţean Suceava i- 
a condamnat la moarte pe Mihăilescu loan şi Rus Aurel, 
sentinţa ce a fost executată. Balauseac Viorel, fratele şefului 
bandei, a fost condamnat la 20 de ani închisoare pentru 
complicitate la cele trei omoruri. 

Sentința a fost dură, dar dreaptă. Şi trebuie să fie aşa când 
apără dreptul cel mai de preţ al omului, dreptul la viaţa! 


CADAVRUL DIN OGRADĂ 


În ziua de 10 noiembrie 1973, a dispărut de la domiciliul sau, 
din comuna Tălmaciu, judeţul Sibiu, minora Liebhardt Heda, în 
vârstă de 17 ani, elevă la liceul din localitate. Timp de patru 
zile, mama, îngrijorată, şi-a căutat fata la prietene, colege, rude 
şi prin localităţile din jur. Zadarnic. În după-amiaza zilei de 14 
noiembrie 1973, minora este găsită îngropată în grădina de la 
domiciliul sau. 

La faţa locului s-a deplasat imediat o echipă operativă din 
cadrul poliţiei judeţene, condusă de căpitanul Nicolae Pojan, 
împreună cu procurorul criminalist şi medicul legist. Echipa de 
cercetare a stabilit ca în grădina imobilului cu nr. 80 din 
comuna Tălmaciu, proprietatea Elisabetei Liebhardt, lângă 
gard, s-au găsit urme proaspete de săpătură, pe o porţiune de 
1,80/0,80 m. 

După ce a fost dat la o parte pământul săpat proaspăt, la 
0,25 în sub nivelul solului, s-a găsit cadavrul minorei Liebhardt 
Heda, în poziţia culcată pe spate, cu mâna dreaptă în lungimea 
corpului, cea stângă flectată în unghi drept peste torace şi 
picioarele întinse paralel. 

Fiind scos la suprafaţă şi examinat, cadavrul prezenta mai 
multe plăgi tăiate, mai ales în zona capului şi la degetele mâinii 
drepte. 

Cercetarea imobilului 

În această situaţie, cercetările la faţa locului s-au extins în 
imobil şi dependinţele sale. 

În bucătăria de vară s-au găsit o haină şi o pereche de 
pantaloni ce aparţineau lui Alzner Martin, concubinul 
Elisabetei Liebhardt. Examinându-se haina, cu lampa de 
radiaţii ultraviolete, s-au descoperit, pe rever şi în apropierea 
buzunarului drept, mai multe pete de culoare roşie. Alte pete 
asemănătoare au fost identificate pe cracul stâng al 
pantalonilor şi în apropierea genunchiului. Obiectele de 
îmbrăcăminte au fost ridicate şi trimise la Institutul de 
criminalistică. 

În magazia de lemne s-a găsit un topor care avea o coadă din 
lemn recent montată. N-avea pe el urme de sânge, dar s-a 
dispus ridicarea lui, în vederea cercetărilor de laborator. 

În pivniţa construită din cărămidă, cu intrarea direct din 


curte, s-a găsit pe o porţiune de 1,40/0,80 în pietriş proaspăt 
împrăştiat. Dându-se la o parte pietrişul, au fost identificate o 
pată de sânge îmbibat în nisip, precum şi fire de păr lung ce s-a 
stabilit că aparţineau victimei. 

Ipoteze 

Din raportul medico-legal a rezultat ca moartea Hedei 
Liebhardt a fost violentă şi s-a datorat unei hemoragii şi 
contuzii meningo-cerebrale şi fracturii craniului, precum şi 
celor 13 plăgi de la degetele mâinii drepte. Aşadar, o crimă 
bestială! 

Autorul putea fi Alzner Martin, care trăia în concubinaj cu 
Elisabeta Liebhardt - mama victimei - şi care la acea oră era 
plecat din comună. În cercul de bănuiţi au fost introduşi şi alţi 
bărbaţi cu care Elisabeta întreţinuse relaţii intime anterior. 

Făcându-se unele verificări în jurul victimei, s-a aflat că 
aceasta de mult nu mai era „dusă la biserică”, în anturajul ei 
roind foarte mulţi bărbaţi. 

Prinderea ucigaşului 

Pe baza măsurilor operative întreprinse de poliţiştii sibieni, 
în ziua de 16 noiembrie 1973 - la numai 48 de ore de la găsirea 
cadavrului - a fost identificat şi reţinut în comuna Bruiu, judeţul 
Sibiu, Alzner Martin, ultimul concubin al mamei victimei. El 
avea 39 de ani şi se despărţise în fapt de soţie cu care avea doi 
copii minori. Era de profesie zidar, neîncadrat în câmpul 
muncii, cu domiciliul în comuna Bruiu, satul Somartin, judeţul 
Sibiu. Era cunoscut ca recidivist, suferind condamnări pentru 
vătămări corporale şi ultraje cu violenţă. 

Pus în fata probelor, el a recunoscut că este autorul omorului 
săvârşit asupra victimei Liebhardt Heda, în următoarele 
împrejurări: 

Din luna septembrie 1973 a trăit în concubinaj cu Liebhardt 
Elisabeta, care era despărțită în fapt de soţul ei. In ultimul 
timp, relaţiile dintre el şi concubină s-au înrăutățit, Elisabeta 
invitându-l să părăsească locuinţa. Voinţei mamei sale s-a 
alăturat şi Heda, care l-a îmbrâncit pe poartă afară. De fapt, 
Heda spera ca mama sa să se împace cu tatăl ei, la care fata 
ţinea foarte mult. 

Simţindu-se jignit de cele două femei, Martin a hotărât să se 
răzbune. În ziua de 10 noiembrie 1973, Heda a venit acasă în 
jurul orei 22:00, când mama sa se afla la Intreprinderea „Firul 


Roşu”, unde lucra în schimbul de noapte. Intrând în casă, l-a 
găsit pe Alzner Martin stând pe un scaun în bucătăria de iarnă. 
Intre cei doi a avut loc o discuţie dură, în timpul căreia Heda i-a 
cerut să părăsească locuinţa, întrucât ea are tată şi s-o lase în 
pace pe mama ei. 

La aceste cuvinte, Alzner Martin pretinde că s-ar fi enervat şi 
i-a tras o palmă Hedei, care, în cădere, s-a lovit cu capul de 
colţul bufetului din bucătărie. Urmare a loviturii, fata şi-a 
pierdut cunoştinţa pentru scurt timp, moment în care intrusul 
s-a hotărât să o ucidă. Astfel, în realizarea intenţiilor sale 
criminale, a dat dovadă de o ură dusă până la cruzime şi o 
ferocitate fără margini. 

A ridicat-o pe tânără de pe podea şi a târât-o spre pivniţă, 
timp în care a luat toporul din magazia de lemne. În drumul 
spre pivniţă, Heda şi-a revenit şi a început să ţipe, însă 
criminalul a redus-o la tăcere aplicându-i câţiva pumni. 

Fata a fost târâtă până în dreptul uşii pivniţei, apoi aruncată 
pe scări. Aici i-a aplicat mai multe lovituri cu muchea toporului 
în cap, după care, crezând că a murit, a încuiat uşa. După 
aproximativ 30 de minute, Alzner s-a dus în pivniţă pentru a se 
convinge dacă fata a murit cu adevărat, ocazie cu care a găsit-o 
ridicată de pe podea şi întinsă pe o uşă din PFL ce era aşezată 
pe raftul pe care erau depozitaţi cartofii. Cu sadism, trage 
victima de pe uşă şi apoi, cu tăişul toporului, îi aplică mai multe 
lovituri, despicându-i capul. Loviturile au continuat până ce 
acest ucigaş rar întâlnit şi-a dat seama că victima a trecut de 
mult în lumea celor drepţi. 

Măsuri de ascundere a faptei 

După aceasta, a închis uşa pivniţei cu cheia şi a trecut la 
înlăturarea urmelor. Astfel, a ascuns cheia de la uşa pivniţei, 
pentru ca Elisabeta să nu poată pătrunde şi să descopere 
cadavrul fiicei sale. 

A spălat toporul de sânge şi i-a înlocuit coada. A scos uşa din 
PFL din pivniţă, a vopsit-o pentru a nu se observa petele de 
sânge, după care a introdus-o în magazia de lemne. 

Elisabeta venind acasă dimineaţa, a indus-o în eroare, 
spunându-i că Heda a plecat la o prietenă a sa din Hunedoara, 
el conducând-o la gară. S-a purtat mieros cu concubină, 
îmbrobodind-o că se va face om de treabă, iar în următoarea 
noapte, profitând de faptul că aceasta se afla în tură, a 


transportat şi îngropat cadavrul în grădină. 

Apoi a acoperit cu pietriş podeaua din pivniţă şi alte urme 

rămase după ridicarea cadavrului. 
Epistola din buzunarul asasinului 

În cadrul anchetei care a urmat s-a căutat să se contureze 
profilul moral al acestui ucigaş. Astfel, s-a aflat că Alzner 
Martin era o fire libertină, un afemeiat, trăind în concubinaj cu 
mai multe femei, în diferite localităţi din ţară, deşi era căsătorit 
cu Erika Alzner, cu care avea doi copii minori (Erika şi 
Gheorghe), faţă de care nu avea nici un sentiment, întrucât i-a 
părăsit şi, fiind obligat de instanţa de judecată la plata unei 
pensii alimentare de 400 de lei lunar, nu s-a achitat niciodată 
de această obligaţie. 

Elocvente, în ceea ce priveşte caracterizarea acestui odios 
ucigaş, sunt şi rândurile pe care i le-a adresat o altă fiică a sa - 
Furdui Paraschiva, din Cugir - printr-o scrisoare găsită asupra 
criminalului, cu ocazia percheziţiei corporale. „Nu ştiu cum nu 
te doare sufletul de tiran care există în dumneata, scria 
nevinovata copilă. Atunci când m-ai conceput, nu te-ai gândit că 
trebuia să ai un pic de grijă şi de mine? M-am făcut mărişoară, 
dar nu am ce să mănânc, mama fiind grav bolnavă la pat, după 
ce a fost accidentată în uzină de un motostivuitor. Eu singură 
nu mă descurc şi apelez la tine, iertându-te să te dau în 
judecată. Numai câteva sute de lei... Te rog... Nu mă lăsa, 
salvează-mă! O bucată de pâine şi medicamentele pentru mama 
ne vor salva pe amândouă. Trebuie numai medicamente străine 
pentru care nu avem măcar un bănuţ. Gândind că, în al 
doisprezecelea ceas, ţi-a mai rămas o fărâmă de suflet, aştept 
ajutorul tău, tăticule, eu care nu am încetat nici o clipă să te 
iubesc mai mult ca pe orice pe lume..." 

Şi ce, credeţi că „tiranul” a dat curs acestei epistole 
înduioşătoare? Nici vorbă. Ca om era o nulitate, dovadă că nici 
cele trei pedepse privative de libertate nu au fost de natură a-i 
da un dram de omenie... 

SCRISOAREA FETIŢEI 

„Nu ştiu cum nu te doare sufletul de tiran care exista în 
dumneata. Atunci când m-ai conceput, nu te-ai gândit că 
trebuia să ai un pic de grijă şi de mine? M-am făcut mărişoara, 
dar nu am ce să mănânc, mama fiind grav bolnavă la pat, după 
ce a fost accidentată în uzina de un motostivuitor. Eu singură 


nu mă descurc şi apelez la tine, iertându-te să te dau în 
judecată. Numai câteva sute de lei... Te rog... Nu mă lăsa, 
salvează-mă!” 

PEDEAPSA 

Completul de judecată al Tribunalului Judeţean Sibiu, prin 
Sentința penală nr. 8 de la 11 martie 1974, dată în şedinţă 
publică la sala căminului cultural din localitatea Tălmaciu, în 
baza art. 174, 176 litera „a”, cu aplicaţiunea art. 37 litera „b” 
din Codul Penal, l-a condamnat pe inculpatul Alzner Martin la 
pedeapsa cu moartea, sentinţă care a fost îndeplinită. 


ASASINATUL DIN MOLDOVA-NOUĂ 


Ziua de 2 august 1973 va rămâne neştearsă în amintirea 
cetăţeanului O.B. din oraşul Moldova-Nouă. În după-amiaza 
acelei zile, ajutându-se de o furcă, curăța grătarul canalului de 
irigare de sub şoseaua ce uneşte localităţile Moldova-Nouă şi 
Moldova-Veche. 

Zărind în apă o anvelopă de camion, s-a gândit că ar fi bine 
să o scoată, pentru a nu împiedica scurgerea apei. Când a tras- 
o afară, a rămas stupefiat. 

El avea să declare mai târziu: „De când sunt nu mi-a fost să 
văd aşa ceva. N-aş putea spune lămurit ce am simţit în acel 
moment. Amuţisem!...” Fapt îngrozitor, de anvelopă era legat 
cu o sârmă cadavrul unei femei, fără cap şi fără mâini. 

Alerta 

Când s-a aflat despre ce este vorba, o echipă operativă 
compusă din ofiţeri ai Miliției judeţene Caraş-Severin, cu 
participarea procurorului şi medicului legist, s-a deplasat fără 
zăbavă la faţa locului, pentru lămurirea acestui caz. 

Localitatea Moldova-Veche este legată de pitorescul oraş 
Moldova-Nouă printr-o sosea asfaltată ce trece şi pe la 
marginea unei grădini de legume. Grădina este străbătută de 
un canal de irigare care intersectează şoseaua în locul numit 
„La moară”. Podul de peste canal, în lungime de 15 m, este 
prevăzut cu un grătar metalic menit să oprească trecerea unor 
gunoaie aduse de apă. Lângă mal se afla o anvelopă din cauciuc 
pentru autocamion. De anvelopă era legată strâns cu sârmă, 
peste abdomen şi membrele inferioare, o parte din cadavrul 
unei femei, fără veşminte. li lipseau capul şi membrele 
superioare. 

În acest cadru al situaţiei, apreciindu-se că este posibil să 
existe unele urme în canal, s-a procedat la secarea acestuia. Pe 
fund, în nămol, au fost găsite două bucăţi mari de rocă, legate 
de anvelopă cu acelaşi fel de sârmă. Aveau menirea de a nu 
permite cauciucului şi, evident, cadavrului să iasă la suprafaţă. 
În pofida unei cercetări meticuloase, la faţa locului nu s-au 
putut identifica şi ridica alte urme. 

Cercetarea 

Prin examinarea cadavrului, s-a stabilit ca acesta era al unei 

femei în vârstă de 16-24 ani, de statură mijlocie şi conformaţie 


normală. Detaşarea capului a fost făcută la nivelul gâtului, între 
vertebrele patru şi cinci, părţile moi fiind secţionate cu un corp 
tăios. La nivelul gâtului s-a constatat o detaşare prin răsucire şi 
smulgere. Detaşarea membrelor superioare a fost făcută prin 
secţionarea cu un corp tăios la nivelul omoplaţilor. 
Extremităţile claviculelor au fost secţionate, probabil, cu o lamă 
subţire de ferăstrău. 

În urma scoaterii sârmei nu s-au constatat pe piele decât 
nişte adâncituri, respectiv impresiuni superficiale, fără 
infiltraţii sanguine, constatare care a demonstrat că legarea a 
fost efectuată postmortem, concluzie valabilă şi pentru 
operaţiile de secţionare a capului şi membrelor superioare. 

Apreciindu-se gradul de putrefacție a cadavrului, s-a conchis 
că acesta a fost depus în locul unde a fost găsit cu circa 20 de 
zile în urmă, nemaiputându-se astfel constata dacă a avut loc şi 
un act sexual, după eventualele urme de spermă ce ar fi fost 
căutate şi recoltate, situaţie care ar fi putut orienta cercetările 
spre ipoteza unui asasinat cu mobil sexual. Din regiunea 
pubiană s-au putut recolta doar câteva fire de păr. 

În atari condiţii, era greu a se defini cauza morţii, ea urmând 
a fi precizată după efectuarea analizelor histopatologice în 
laborator. Până la primirea rezultatului, nu se putea pune însă 
la îndoială omorul şi sângele rece al autorului, capabil să ducă 
la bun sfârşit o faptă atât de îndrăzneață. 

În ce loc a fost ucisă victima? - iată o întrebare de căpetenie, 
de al cărei răspuns depindea direcţia în care trebuia îndreptat 
„ochiul” cercetării. Date fiind împrejurările de fapt, s-a emis 
ipoteza că omorul şi secţionarea au fost efectuate într-un spaţiu 
închis, care să-l ferească pe autor de pericolul de a fi observat 
de alte persoane şi să-i ofere timp suficient de a acţiona în 
linişte, cu posibilităţi de a şterge petele de sânge sau alte urme. 
De asemenea, s-a apreciat că ascunderea cadavrului la locul 
omorului ar fi prezentat unele inconveniente pentru autor ori 
nu ar fi fost posibil de realizat, împrejurări care au justificat 
necesitatea transportării şi ascunderii lui în altă parte. 

Piste 

În acest moment de analiză a situaţiei, printre cele mai 
verosimile ipoteze elaborate s-a avut în vedere faptul că omorul 
s-ar fi săvârşit de soţul sau amantul victimei, pe fondul unor 
relaţii extraconjugale sau altor manifestări, având deci ca mobil 


răzbunarea sau gelozia. 

La formularea celorlalte ipoteze, cuprinse în planul de 
măsuri, s-a ţinut seama de faptul că locul unde s-a găsit 
cadavrul era în imediata apropiere a şoselei pe care circulau 
autovehiculele din Moldova-Nouă, din alte localităţi şi chiar 
turişti străini, fiind zonă de şantier şi de frontieră. În oraş 
locuiau temporar numeroase persoane care lucrau la 
întreprinderea minieră, şantierele de construcţii şi alte unităţi. 

Un accent deosebit s-a pus pe identificarea şi verificarea 
temeinică a tuturor persoanelor, atât femei, cât şi bărbaţi, din 
localitate şi judeţ, plecate sau dispărute de la domiciliu fără 
motive bine determinate ori cu justificări plăsmuite pentru 
acoperirea adevăratei situaţii. 

În contextul exploatării şi aprecierii cât mai judicioase a 
datelor rezultate din cercetarea la faţa locului, s-a stabilit că 
sârma cu care a fost legat cadavrul este din aceea ce se 
foloseşte pentru amorsarea explozivului în mină. Cele două 
pietre de care fusese legată anvelopa cu cadavrul proveneau 
din rocile caracteristice celor din zona găsirii cadavrului. Cum 
era şi firesc, pe baza acestor constatări, a fost acreditată şi 
versiunea că autorul poate să facă parte din rândul celor care 
lucrează în mina de cupru din localitate sau al salariaţilor care 
transportă minereu la punctul flotaţie şi care trec obligatoriu 
pe şoseaua şi peste podul lângă care s-a găsit cadavrul. 

În scopul descoperirii părţilor care lipseau cadavrului - capul 
şi mâinile -, precum şi a obiectelor de îmbrăcăminte ce puteau 
fi aruncate de autori pentru a nu fi identificate de persoanele 
apropiate victimei, s-a trecut la o verificare amănunţită a 
perimetrului respectiv, dar până la urmă fără un rezultat 
pozitiv. 

Fiind angrenat efectivul miliției din localitate, s-a declanşat o 
amplă acţiune de investigaţii în cartierul din vecinătatea locului 
unde s-a găsit cadavrul, pentru a se stabili dispariţiile de 
persoane, existenţa unor martori care l-ar fi putut vedea în acel 
loc pe autor sau eventual staționarea de mijloace de transport. 
S-a avut în vedere, atât în acest perimetru, cât şi în afara lui, 
verificarea tuturor elementelor suspecte din baza de lucru, cu 
antecedente penale pe linia infracţiunilor cu violenţă, a celor cu 
manifestări agresive, fără ocupaţie, bolnave psihic etc. S-a 
acordat atenţie în special celor angajaţi la mina de cupru. Au 


fost instruite sursele de informare în vederea furnizării de date 
ce interesau acest caz. 

Pe parcursul activităţii desfăşurate s-au primit îndrumări 
directe din partea şefului Direcţiei Judiciare, precum şi a 
şefului Inspectoratului Judeţean Caraş-Severin al Ministerului 
de Interne. 

În timpul verificărilor, printre altele, a apărut şi o informaţie 
din care rezultă că numită Maria Izvernari, de 21 ani, casnică, 
domiciliată în Moldova-Nouă, şi-ar fi părăsit soţul, deplasându- 
se într-un loc necunoscut. 

Dumitru Izvernari, soţul dispărutei, muncitor la mina de 
cupru din localitate, în vârstă de 23 ani, a fost invitat la organul 
de miliţie pentru a furniza amănunte. A declarat că soţia sa a 
părăsit domiciliul în ziua de 18 iulie 1973, în timp ce el se afla 
la serviciu. A luat cu ea toate obiectele de îmbrăcăminte, 
încălţăminte, fotografiile şi suma de 800 de lei. Nu a sesizat 
organele de miliţie, deoarece a mai plecat şi altă dată de la 
domiciliu; acum însă nu mai revenise. 

Concomitent, verificările efectuate în jurul acestuia au 
stabilit că, de mai mult timp, relaţiile dintre el şi soţie erau 
încordate. Nu trăiau în bună înţelegere de când aflase că, în 
timpul cât el era la serviciu, mai ales în turele de noapte, ea 
întreținea relaţii extraconjugale cu diferiţi bărbaţi şi chiar cu 
străini în trecere prin Moldova-Nouă. 

Din cercetările întreprinse în jurul acestei familii, au fost 
identificaţi doi martori care au afirmat că în ziua de 26 iulie 
1973 au văzut-o pe Maria Izvernari la Reşiţa, în compania unor 
şoferi, cu care mai obişnuia să facă escapade. Nu ştiau cum se 
numesc acei şoferi, cunoscându-i doar din vedere. Declaraţiile 
celor doi martori, cel puţin pentru moment, îngustau câmpul 
cercetărilor asupra Mariei Izvernari. Aşadar, ţinând seama şi 
de mărturiile lui Dumitru lIzvernari, care păreau destul de 
cuprinzătoare în legătură cu dispariţia soţiei, se putea acredita 
ipoteza că ea trăieşte şi s-ar afla în compania unor bărbaţi. 

Conform sarcinilor prevăzute în planul de măsuri, s-au 
efectuat verificări amănunțite şi asupra altor femei care au 
locuit şi trăit în concubinaj cu diverşi bărbaţi din Moldova- 
Nouă, însă fără rezultate încurajatoare. Au mai fost cercetate şi 
alte persoane, dar nu s-au putut obţine date operative utile. 

Investigaţiile în jurul familiei Izvernari au scos la lumină 


faptul că, în ultimul timp, Dumitru ducea o viaţa retrasă, 
evitând să mai schimbe câte o vorbă cu cineva. Elementele de 
suspiciune au căpătat o mai mare valoare când s-a aflat că 
acesta, în jurul datei de 16-17 iulie 1973, şi-a vopsit duşumeaua 
din locuinţă. S-a procedat, ca urmare, la o descindere în 
apartament, găsindu-se, cu acest prilej, verigheta dispărutei. 
Cercetarea locuinţei şi a parchetului vopsit cu verde nu a oferit 
şi alte detalii. Întrebat de ce nu a declarat miliției şi acest 
amănunt, a afirmat că nu şi-a dat seama că prezintă 
importanţă. Aceste date au contribuit şi mai mult la gradarea 
suspiciunilor că Dumitru Izvernari nu ar fi străin de comiterea 
omorului, iar cadavrul ar aparţine soţiei sale. 
Primele probe 

Continuându-se investigaţiile din casă în casă, s-a obţinut o 
informaţie importantă, din care rezulta că la numitul C.P. din 
blocul 25 s-ar afla o parte din hainele dispărutei. Prin 
exploatarea acestei sesizări, s-a stabilit că, într-adevăr, toate 
obiectele de îmbrăcăminte, despre care Dumitru Izvernari 
declarase că au fost luate la plecare de soţia sa, se găsesc la 
C.P., fiind aduse de soţ în scopul de a le vinde. Când a fost 
audiat în legătură cu acest aspect, Dumitru Izvernari a găsit de 
cuviinţă să nu recunoască, încercând să justifice manevra sa 
sub pretextul că ar fi dorit să-şi recupereze banii luaţi de soţia 
lui la plecare. 

Conturându-se probatoriile de  învinuire, s-a trecut la 
arestarea sa. În final a mărturisit omorul. Aşadar, după numai 
şase zile de la găsirea cadavrului, autorul a fost identificat. 

Expertiza medico-psihiatrică a inculpatului nu a constatat 
nici un proces psihopatologic. S-a putut conchide că Dumitru 
Izvernari nu suferea de vreo boală psihică sau debilitate 
mintală, că în timpul comiterii faptei nu s-a găsit într-o stare de 
tulburare a conştiinţei şi că fapta sa nu trebuie privită, în 
consecinţă, ca o acţiune datorată unei maladii sau reacţii 
spontane. A fost considerat, deci, deplin responsabil penal. 

Final 

Asupra împrejurării comiterii omorului a declarat că în 
dimineaţa zilei de 14 iulie 1973, când a venit de la serviciu, 
soţia era culcată în pat. După ce a mâncat s-a aşezat lângă ea şi 
a încercat să o sărute, dar ea l-ar fi insultat şi lovit peste faţă, 
afirmând că nu-l mai poate suferi. Enervat de gestul soţiei sale, 


a strâns-o cu mâinile de gât. 

Când şi-a revenit din furie, era moartă. Pe gură îi curgea 
sânge. A luat cadavrul într-o pătură şi l-a introdus în lada 
studioului unde l-a ţinut până în noaptea de 15/16 iulie. Atunci 
l-a dus în baie, secţionându-i capul şi mâinile cu un briceag şi o 
pânză de bomfaier. 

A transportat cadavrul lângă canal, legându-l de anvelopa de 
autocamion găsită, cu sârmă ce o luase de acasă. A căutat în 
apropiere două pietroaie, pe care, de asemenea, le-a legat de 
anvelopă. Apoi le-a dat drumul în apă. Mâinile şi capul le-a 
ambalat în pungi din material plastic. Le-a ţinut într-o valiză, în 
casă, până în ziua de 16 iulie 1973, când le-a aruncat pe un loc 
viran în spatele staţiei PECO, în nişte mărăcini. 

În ziua de 7 august, autorul a condus organele de cercetare 
la locul indicat, unde, într-adevăr, au fost găsite capul, mâinile, 
precum şi briceagul cu care le secţionase. A mai fost găsită şi o 
bucată de stinghie. Mai târziu, cu ajutorul unei expertize 
traseologice, s-a constatat că stinghia a fost desprinsă din 
placajul de deasupra şifonierului. 

La data de 18 iulie 1973 şi-a vopsit duşumeaua pentru a 
şterge urmele de sânge, motivând la cunoştinţe că vrea să-i 
facă o surpriză soţiei când se va reîntoarce, ea având o 
slăbiciune pentru culoarea verde. 

Cu ocazia unei noi percheziţii la domiciliu, s-au putut releva 
urme de sânge pe duşumea, în lada studioului, cât şi deasupra 
şifonierului unde ţinuse valiza cu capul şi mâinile cadavrului. 

Pentru a întregi portretul acestui criminal, iată câteva 
amănunte privind relaţiile de căsnicie cu victima: 

„Din momentul convieţuirii în comun am constatat că soţia 
mea nu ştie să gătească, să spele. De aceea, personal am 
ajutat-o la gospodărie şi în special la spălatul rufelor, unde 
pretexta că îşi strică manichiura. Toate aceste lucruri le-am 
realizat fiindcă eram foarte îndrăgostit de soţie. 

Îmi pretindea întotdeauna să discut întrebuinţând cuvinte 
alese şi se supăra pe mine dacă foloseam un termen mai 
popular, obligându-mă să mă lovesc peste gura până îmi dădea 
sângele, ca să nu mai greşesc altă dată. 

Deşi mă purtam drăgăstos cu ea, deseori refuza să întreţină 
relaţii intime cu mine, motivând că nu-i face plăcere, iar uneori 
refuza să fie sărutată. Se comporta tot mai rece şi distantă, 


criticându-mi unele apucături sau lipsa de îndemânare, 
imputându-mi că s-ar fi putut căsători cu un intelectual. 

Comportarea ei mă neliniştea, având atitudini admirative faţă 
de alţi bărbaţi care umblau cu părul lung, îmbrăcaţi în costume 
mai fistichii. Îmi reproşa că eu nu sunt la nivelul lor. Am admis, 
din toate recomandările ei, să-mi las şi să port perciuni. 

Aflasem că în lipsa mea întreținea relaţii cu diferiţi bărbaţi. 
Acest lucru mă neliniştea cumplit. A urmat apoi acea dimineaţă 
de 14 iulie 1973...” 


ÎNGROPATĂ DE VIE 


Din zvon public s-a aflat că numita Ioniţă Petria din comuna 
Valea Măcrişului a dispărut din căminul conjugal la data de 14 
noiembrie 1973. Sesizându-se de acest fapt, lucrătorii postului 
de miliţie al comunei Valea Măcrişului, judeţul Ilfov, au 
întreprins verificări. 

Astfel, discutându-se cu soţul dispărutei, anume Ioniță Petre, 
acesta a relatat verbal că, în ziua respectivă, soţia lui a cerut o 
sumă de bani spre a merge în comuna Gârbovi, judeţul Ilfov, 
pentru a face cumpărături şi că de atunci nu s-a mai înapoiat. 

Criminalul, amendat pentru scandal 

Dispăruta era cunoscută de către miliţie că, în repetate 
rânduri, a părăsit domiciliul pentru perioade de timp de circa 3- 
4 săptămâni, deoarece existau certuri familiale în ceea ce 
priveşte copilul lor, soţul având suspiciuni că nu este al lui şi că 
(în continuare) soţia sa întreţine legături extraconjugale cu un 
vecin. 

Întrucât certurile provocate de soţul dispărutei degenerau în 
scandaluri şi bătăi, postul de miliţie - în temeiul prevederilor 
Decretului nr. 153/1970 - l-a sancţionat cu 500 de lei amendă 
contravenţională, după ce în prealabil fusese chemat la miliţie 
şi avertizat asupra comportării avute în relaţiile cu soţia sa şi 
faţă de vecini. 

S-au luat măsuri de verificare pentru găsirea dispărutei în 
comună la rude şi prietene, precum şi în comuna Grindu, 
judeţul Ialomiţa, unde aceasta îşi avea părinţii, însă rezultatul a 
fost negativ, fapt ce a făcut ca şeful postului de miliţie să 
raporteze dispariţia la IJ Ilfov - Serviciul judiciar. 

În comună s-au deplasat ofiţeri ai serviciului judiciar ce au 
luat legătura cu soţul dispărutei, cerându-i să arate 
împrejurările în care a plecat soţia sa de la domiciliu. Cu 
această ocazie, sus-numitul a depus (pe data de 10 decembrie 
1973) o reclamaţie de dispariţie a soţiei, în care sublinia faptul 
că ea a plecat după cumpărături şi nu s-a mai întors acasă. 

S-au identificat toate persoanele care au văzut ultima oară 
dispăruta şi s-a stat de vorbă cu acestea, ajungându-se la 
concluzia că, în dimineaţa zilei de 14 noiembrie 1973, a fost 
văzută ultima dată de către martori oculari în preajma locuinţei 
sale. 


În baza celor constatate s-au emis două ipoteze, şi anume: 

1. Numita Ioniță Petria a părăsit domiciliul ca urmare a 
repetatelor certuri avute cu soţul, de frica acestuia, întrucât din 
gelozie el permanent o maltrata. 

2. Cea în cauză este victima unui omor comis de către soţul 
ei, întrucât o bănuia de întreţinerea unor relaţii extraconjugale. 

Aceste ipoteze fiind incluse într-un plan de măsuri, s-a 
procedat la verificarea lor în mod concomitent, rezultând 
următoarele: 

e  Dispăruta a fost căutată la toate rudele şi prietenele 
din comuna de domiciliu, de la locul de naştere şi din 
municipiul Bucureşti, stabilindu-se că nimeni nu o mai 
văzuse de la data dispariţiei. 

e S-a verificat la cartotecile Ministerului de Interne 
(Direcţia generală a penitenciarelor, cazierul judiciar, 
evidenţa operativă, evidenţa persoanelor dispărute şi 
cea a cadavrelor neidentificate), la unităţile medico- 
sanitare de pe raza judeţelor Ilfov şi Ialomița, precum 
şi la morga Institutului medico-legal Bucureşti, pentru 
a se stabili dacă este victima vreunui accident, 
rezultatul fiind negativ. 

_ Primele indicii 

În baza celor reclamate de către soțul dispărutei, s-a efectuat 
la locuinţa lui o descindere domiciliar, cu scopul de a se 
identifica urme ce ar fi putut să ajute cercetarea în acțiunea de 
găsire a dispărutei. Cu această ocazie, s-a identificat 
îmbrăcămintea cu care dispăruta se îmbrăca la munca 
câmpului şi, studiindu-se atent, s-au găsit (pe căptuşeala unei 
jachete) pete ce păreau a fi de sânge; asemenea pete s-au 
descoperit şi pe cearşaful de la plapumă. S-a examinat, de 
asemenea, îmbrăcămintea celui ce a reclamat dispariţia şi s-au 
identificat pete ce păreau a fi de sânge. 

Cu ocazia verificărilor, s-a identificat la domiciliul lui Ioniţă 
Petre şi o cazma cu urme de pământ de culoare neagră. S-au 
efectuat săpături în grădina reclamantului, dar rezultatul a fost 
negativ. 

În această situaţie, s-a mers în continuare pe a doua ipoteză, 
astfel că se punea problema găsirii cadavrului, al cărui loc de 
ascundere putea fi ştiut numai de către criminal. 

S-a procedat atunci la încadrarea informativă a soţului 


bănuit, întrucât la cercetări directe nu a recunoscut că şi-ar fi 
omorât soţia. În procesul urmăririi sale informative, s-a stabilit 
că trecuseră deja câteva luni de zile de când Ioniţă Petre nu-şi 
mai părăseşte domiciliul şi are o comportare neliniştită, 
ajungându-se la concluzia că poate fi determinat să-şi 
recunoască fapta şi să indice locul unde se afla ascuns cadavrul 
soţiei sale numai printr-o rudă de a sa cu funcţie de răspundere 
în comună. 

În cele din urmă, cu ajutorul reţelei informative şi al rudei 
respective s-a reuşit ca, în ziua de 25 februarie 1974, să 
declare în faţa organelor de miliţie că el este autorul omorului 
săvârşit asupra soţiei sale. 

Scena crimei 

Când i s-au luat primele declaraţii, ucigaşul a relatat că, în 
dimineaţa zilei de 14 noiembrie 1973, în jurul orei 9:00, victima 
a cerut nişte bani pentru cumpărături de la băcănie. El a 
refuzat să-i dea; ca urmare, au avut loc unele discuţii, după 
care el a lovit-o pe victimă cu palmele şi pumnii peste faţa până 
ce a căzut jos. Agresorul a continuat să-şi lovească soţia cu 
picioarele, în timp ce ea căzuse în nesimţire, fracturându-i una 
din coaste; apoi a plecat prin comună. 

Când a revenit, după circa două ore, văzând că ea nu se mai 
mişca, i-a îndoit picioarele de la genunchi peste fese, i-a pus 
mâinile pe piept cu palmele desfăcute şi a băgat-o în doi saci 
(unul în altul), după care a închis-o într-o cameră, de frică să nu 
o vadă fiica lor, în etate de 8 ani, care în acel timp era la şcoală. 

După ce a dus fetiţa la fratele său, motivându-i că merge să- 
şi caute soţia la părinţi (în altă localitate), a venit acasă, a luat 
sacul în care se afla cadavrul, l-a pus pe bicicletă şi, luându-şi o 
cazma, s-a deplasat la o distanţă de circa 600 în de sat, unde a 
început să sape o groapă şi, când a ajuns la o adâncime de 
1,60-1,80 m, a aruncat sacul cu corpul neînsufleţit al soţiei, 
după care l-a astupat cu pământ. 

De îndată s-a luat măsura identificării locului unde autorul 
omorului a îngropat cadavrul, apelându-se la cetăţenii din 
comună, care, timp de aproape două zile, au săpat în mai multe 
locuri, rezultatul fiind negativ. S-a apelat atunci la mijloacele 
mecanizate şi, după ce s-a arat la o adâncime de circa 40 cm, s- 
a folosit în continuare un buldozer cu lama în faţă. Întrucât 
autorul indica mereu alte locuri unde ar fi fost îngropat 


cadavrul, pe o suprafaţă de 150 m lungime şi 8 m lăţime, în 
apropierea unui canal de irigaţii, cu buldozerul s-a îndepărtat 
pământul la circa 1 m adâncime. Cu mare atenţie s-a controlat 
compoziţia solului, apărând la un moment dat o porţiune unde 
pământul era nisipos, şi nu negru ca restul suprafeţei săpate; 
mai mult, s-au găsit fire de grâu înverzit la această adâncime. 

După ce s-a marcat locul, s-a început săpatul cu cazmale 
până când a fost găsit sacul conţinând cadavrul, iar lângă 
acesta o legătură formată dintr-un flanel al victimei, o fustă şi o 
pereche de cizme de cauciuc, de fapt îmbrăcămintea cu care 
pretindea criminalul că era îmbrăcată victima la data dispariţiei 
de la domiciliu. 

Cadavrul, intrat în stare avansată de putrefacție, a fost trimis 
la necropsie. În urma efectuării acesteia s-a stabilit că victima, 
în momentul când a fost băgată în sac, mai era încă în viaţă şi, 
deci, putea fi salvată dacă, ulterior aplicării loviturilor, i s-ar fi 
dat primul ajutor, însă criminalul, lucrând cu mult sadism, a 
căutat să scape repede de cadavru şi să-şi ascundă fapta 
odioasă. 

ARHEOLOGIE JUDICIARĂ 

„S-a apelat atunci la mijloacele mecanizate şi, după ce s-a 
arat la o adâncime de circa 40 cm, s-a folosit în continuare un 
buldozer cu lama în faţă. Întrucât autorul indica mereu alte 
locuri unde ar fi fost îngropat cadavrul, pe o suprafaţă de 150 
m lungime şi 8 m lăţime, în apropierea unui canal de irigaţii, cu 
buldozerul s-a îndepărtat pământul la circa 1 m adâncime. Cu 
mare atenţie s-a controlat compoziţia solului, apărând la un 
moment dat o porțiune unde pământul era nisipos, şi nu negru 
ca restul suprafeţei săpate; mai mult, s-au găsit fire de grâu 
înverzit la această adâncime. După ce s-a marcat locul, s-a 
început săpatul cu cazmale până când a fost găsit sacul 
conținând cadavrul, iar lângă acesta o legătură formată dintr- 
un flanel al victimei, o fustă şi o pereche de cizme de cauciuc.” 


CRIMINAL ÎN SERIE: OMUL CU 
CIOCANUL 


Noiembrie 1973. Populaţia Municipiului Cluj-Napoca era 
îngrozită de apariţia unui criminal în serie, un psihopat sexual 
care ucisese trei femei. Victimele fuseseră lovite în cap cu un 
ciocan şi apoi violate. De aici şi porecla ucigaşului necunoscut: 
„Omul cu ciocanul”. 

Misiunea identificării acestui odios asasin a revenit 
Serviciului Omoruri din Inspectoratul General al Poliţiei (unde 
lucram şi eu, şi căpitanul Laurian) sub comanda eminentului 
criminalist colonel Dumitru Ceacanica. Am plecat cu Tibi, 
porecla colegului meu, la Cluj. Am fost cazaţi la Hotelul 
„Continental”, ocupând o cameră cu două paturi la etajul II. 

„Urşi albi şi sănii cu zurgălăi”... 

În acea zi, 12 noiembrie, ne împărţiserăm sarcinile, urmând 
să ne întâlnim seara la hotel, unde ne depanam, ca de obicei, 
întâmplările petrecute de fiecare şi ne consultam în legătură cu 
ce trebuie să mai facem. 

Verificările care mi-au revenit mie le-am terminat târziu şi 
abia în jurul orei 23:00 m-am îndreptat spre hotel. Afară, nici 
ţipenie de om. Oricare om care ar fi trecut la ora aceea 
nocturnă pe strada părea un singuratic care se lupta din greu 
cu gerul şi cu zăpada răscolită de viscol. Nemaiavând mult 
până la hotel, am privit peisajul din jur cu mai puţină răutate, 
prinzându-mă chiar pentru o clipă în mrejele copilăriei, la visele 
ei cu copaci împodobiţi cu promoroaca, la urşii albi şi la săniile 
cu zurgălăi. 

„Ce trebuie să le mai doarmă Tibi!” m-am gândit eu când 
viscolul mi-a smuls fularul şi zăpada mi-a intrat nemiloasă pe 
lângă gât. „Ce vreme!...” 

Am ajuns în cameră, dar Tibi încă nu venise. „Cine ştie, poate 
o fi dat de vreun fir!” mi-am zis. Am făcut un duş cald şi m-am 
băgat în pat aşteptându-mi colegul. Afară, vântul şuiera ca 
scăpat din gură de şarpe şi arunca în geamurile ferestrei cu 
zăpadă îngheţată. Ce plăcut era însă în cameră! Ce cald... 
Oboseala m-a cuprins repede şi am adormit. 

Agresiune văzută pe fereastră 

Cu zece minute înainte de miezul nopţii sosi şi Tibi îngheţat 

tun. Se dezbrăcă de palton, îşi dădu jos şi haina, privind pe 


fereastră parcă să-i facă în necaz viscolului de afară. Deodată 
însă chipul i se posomori. Nu! Nu din cauza viscolului... 

Vedea o scenă dureroasă ce se petrecea într-o cameră 
luminată din imobilul de peste drum, ce era ocupat de locatari. 
Camera era situată la etajul II, chiar în dreptul ferestrei 
noastre. 

„Nu mai da, nenorocitule!”, scrâşni Tibi din dinţi. Un bărbat 
tânăr, înalt, fugea prin cameră după o fetişcană şi o lovea dur 
cu pumnii. Fetişcana, surprinsă în cămaşa de noapte, cădea la 
podea de fiecare dată când recepționa loviturile. Zadarnic 
striga după ajutor, căci agresorul nu mai contenea. 
„Criminalule!”, îşi încleştă pumnii Tibi. 

La un moment dat, tânăra, reuşind să se ridice în picioare, 
deschise geamul ce dădea în stradă şi luă în braţe un copil de 
2-3 ani. Disperată, se aşeză pe pervazul ferestrei, cu spatele la 
stradă, şi începu să tipe. Cu mâna stângă ţinea copilul, iar cu 
dreapta încerca să se apere de agresor. 

O scenă groaznică 

„— Scoală,  Teteule!  Scoală-te!”, striga Tibi la mine, 
deschizând fereastra. 

În somn, parcă şi eu auzeam ceva. Viscolul care vuia, tipetele 
de groază ale tinerei şi rafala de aer rece care intra în cameră 
mă făcură să mă trezesc brusc şi să fug la fereastra lângă Tibi. 

„— Ce-i?”, m-am frecat eu repede la ochi. 

„— Un criminal!”, îmi zise colegul meu, apoi strigă de la 
fereastră: „N-o mai lovi! N-o mai lovi, tâlharule! O să cadă în 
stradă!”... 

Scena pe care am văzut-o a fost groaznică. Bărbatul se 
năpusti din nou cu pumnii asupra fetişcanei. li ţintea numai 
faţa. Lovită grav, tânăra scăpă copilul jos, în cameră, şi începu 
să se clatine pe spate. 

E cumplit să fii martorul unei asemenea scene! Dar şi mai 
cumplit era că nu puteam interveni în ajutorul tinerei lipsită de 
apărare, aflată pe punctul de a fi omorâtă de o brută. 

„Doamne, poate nu cade... mi se încleşta inima. Ajut-o!” 
Fetişcana, în balans, cu o ultimă sforţare încerca să se sprijine 
cu mâinile de pervaz, dar nu reuşi... „Doamne, nu mă lăsa să 
văd aşa ceva!!!” 

Tânăra se prăbuşi pe trotuar de la 16 metri! 


Cursa contra cronometru după criminal 

Tibi se întoarse şi se uită la mine îngrozit. 

„— Repede jos, că s-a stins lumina! Tipu-i îmbrăcat!” 

Până mi-am tras în fugă pantalonii şi am luat pantofii în 
mână, Tibi era deja în capătul coridorului. El a ajuns primul în 
stradă. 

Criminalul o luase la fugă pe Strada Universităţii. Cu mişcări 
agere, Tibi îl ajunse repede din urmă şi-l imobiliză zdravăn. 

Nu mai era nevoie şi de intervenţia mea. M-am întors de la 
jumătatea drumului şi am dat fuga la fetişcana de pe trotuar, 
pentru primul ajutor! Decedase într-un lac de sânge... 

O mărturisire şocantă 

Procesul-verbal de constatare a infracţiunii flagrante, 
întocmit de Tibi şi cu mine, a fost hotărâtor. Criminalul se 
numea Ştefan Csaba, avea 23 de ani şi locuia în Cluj, pe Strada 
6 Martie. Nefericita: Katinka Kovacs, 15 ani. Asasinul 
întreţinuse de mai multe ori relaţii intime cu victima, fată în 
casă, venită de la ţară. Nimeni nu ştia de relaţia dintre ei. În 
acea seară, fata îl refuzase la pat. 

„— Dacă nu eram prins pe loc - avea să ne declare ucigaşul - 
găseam eu un alibi. Au mai fost femei care s-au aruncat de la 
etaj...” 

A doua zi ne-am schimbat camera şi hotelul, însă ori de câte 
ori paşii mă poartă prin Cluj şi văd centrul oraşului, Hotelul 
„Continental”, Strada Universităţii, inima-mi tresare la gândul 
scenei pe care n-am s-o pot uita niciodată... 


COPILUL DIN SEIF 

La data de 27 martie 1974, în jurul orei 22:00, 
Circumscripţia 21 Miliție din Capitală a primit sesizarea că în 
timpul prânzului a fost răpit copilul Viţica Alexandru Marcel de 
4 ani, aflat în îngrijirea numitei Girmancea Maria. 

Evenimentul s-a raportat de urgenţă conducerii 
Inspectoratului Municipiului Bucureşti, care, alarmată de 
importanţa cazului, a ordonat alcătuirea unei echipe operative 
sub directa îndrumare a colonelului Iliescu Alexandru, şeful 
Serviciului Judiciar. S-a trecut de îndată la elaborarea unor 
ipoteze, avându-se în vedere mobilul care ar fi determinat 
răpirea copilului. 

În acest sens, în prima parte a acţiunilor s-a pus problema 
activităţii unui psihopat şi s-a procedat la verificarea unui mare 
număr de bolnavi psihic, al căror comportament ducea la 
suspiciuni în cauză. 

Totodată, s-au efectuat investigaţii, pornindu-se de la 
declaraţia numitei Girmancea Maria, care a precizat că, pe data 
de 27 martie 1974, un necunoscut, sub pretextul că o angajează 
în câmpul muncii, a condus-o în incinta Judecătoriei Sectorului 
6, unde, profitând de neatenţia acesteia, a dispărut cu copilul 
pe o uşă ce corespunde în curtea imobilului. 

S-a alcătuit portretul vorbit al răpitorului după elementele 
obţinute din declaraţia numitei Girmancea Maria şi, împreună 
cu fotografia şi datele despre copil, a fost difuzat la toate 
organele de miliţie din Capitala şi din ţară, în vederea urmăririi 
îndeaproape a cazului. 

Suspiciuni de vinovăţie 

Investigaţiile întreprinse au stabilit că mama copilului, o 
femeie cu o moralitate îndoielnică, este de circa un an de zile 
despărțită de soţul ei, Viţica Eugen, locotenent la Unitatea 
militară nr. 02450 a Ministerului Apărării Naţionale. 

Datele obţinute din verificări au mai arătat că între soţi se 
purtau discuţii aprinse, cu caracter contradictoriu, având ca 
subiect permanent copilul lor, ce fusese înfiat de către 
locotenentul Viţica Eugen. Copilul se născuse în timp ce acesta 
era elev în şcoala de ofiţeri, el nefiind convins că-i aparţine. De 
aceea, trăia în concubinaj cu o altă femeie. De altminteri, 
concubina ofițerului, pe nume Tronaru Vasilica, îl instiga pe 


Eugen să-şi lămurească problema familială, ca apoi să se 
căsătorească. 

Datele culese prin multiple investigaţii au îndreptat atenţia 
organelor de miliţie asupra numitei Tronaru Vasilica, în vârstă 
de 24 ani, absolventă de liceu, funcţionară la biroul de stare 
civilă din cadrul Comitetului Executiv al Consiliului Popular al 
Sectorului 1 Bucureşti. Fiind audiată, prin inexactităţile sale în 
declaraţii, ea a creat şi mai multe suspiciuni de vinovăţie. 

Majoritatea acţiunilor au fost axate pe această idee şi s-a 
trecut la cercetarea directă a numitei Tronaru Vasilica. Paralel 
cu activităţile vaste din teren, Tronaru Vasilica era cercetată în 
continuare la sediul Miliției Capitalei. Întrebările şi 
răspunsurile se succedau rapid, dar bănuita se încăpățâna să 
nege orice amestec în cauză. 

Jocul abil al bănuitei 

Apăreau incertitudini cu privire la veridicitatea ipotezei şi, 
rând pe rând, cei care efectuau audierea insistau cu întrebări 
cât mai aproape de subiectul cauzei. Se ajunsese la situaţii 
extreme, când se întrezărea adevărul, dar femeia continua să 
nege. 

Se aşteptau veşti noi, cunoscând faptul că semnalmentele 
copilului şi ale individului care a participat la răpire, însoţite de 
o notă explicativă a situaţiei de fapt - după cum s-a mai arătat - 
au fost date în urmărire pe Capitală şi pe ţară. 

S-a alcătuit (pe baza investigaţiilor) profilul moral al Vasilicăi 
Tronaru, ceea ce a scos în evidenţă caracterul tenace şi 
interiorizat al ei. Ofițerii care efectuau cercetarea continuau cu 
perseverenţă să prezinte argumente cât mai convingătoare în 
faţa bănuitei, pentru a o determina să spună adevărul. 
Nesigură şi  bănuitoare, Tronaru Vasilica reda faptele 
fragmentat, aşteptând parcă garanţii de clemenţă din partea 
celor ce o ascultau. 

Ofițerii nu se lăsau influenţaţi de jocul abil al bănuitei şi 
cereau cu înverşunare de la Tronaru Vasilica elemente cât mai 
concrete, care să lege firul evenimentelor. Se punea întrebarea, 
în ce scop erau ascunse de bănuită o serie de elemente ce 
veneau în întâmpinarea adevărului? Acest mare semn de 
întrebare a creat o şi mai puternică dorinţa de aflare a 
substratului faptei comise. 

Fiind ascultată, Viţica Marcela şi-a adus aminte de o situaţie 


referitoare la o confruntare directă cu o tânără, fapt întâmplat 
în urmă cu 6 luni, care a afirmat că se numeşte Mihaela 
(stabilindu-se ulterior ca în realitate era vorba chiar de Tronaru 
Vasilica), ce i-a cerut să renunţe la soţul ei, pe nume Viţica 
Eugen, întrucât doreşte să se căsătorească cu el, trăind 
împreună de mai mult timp. 

Identificarea răpitorului 

În timpul desfăşurării audierilor, Tronaru Vasilica a fost din 
nou - pentru a câta oară? - întrebată de copil şi ea, cu 
seninătate, a răspuns - la un moment dat - că l-a dus la o creşă 
de pe lângă „Casa Scânteii”, unde l-a încredinţat numitei Preda 
Aglaia. Echipa operativă, luând în considerare răspunsul, a 
căutat să identifice cu repeziciune creşa respectivă, dar 
rezultatul a dezamăgit complet: creşa exista, însă copilul nu a 
fost găsit. 

Cunoscând semnalmentele ce alcătuiau portretul vorbit al 
autorului răpirii şi pe baza unor declaraţii incomplete ale 
numitei Tronaru Vasilica, a fost identificat Preda Gheorghe, un 
cunoscut escroc, în etate de 38 de ani, absolvent de liceu, fără 
ocupaţie, căsătorit, având un copil, cu domiciliul stabil în 
comuna suburbană Măgurele din raza Sectorului 6 al Capitalei, 
care se afla deja în atenţia organelor de miliţie şi, deseori, a 
fost cercetat pentru diferite infracţiuni. Ca urmare, el a fost 
reţinut, în plină stradă, şi adus la sediul Miliției Capitalei 
pentru cercetări. 

Întrebat direct, numitul Preda Gheorghe, după o scurtă 
perioadă de ezitare, a început să povestească faptele aşa cum 
s-au întâmplat, într-o formă ce se apropia foarte mult de 
declaraţiile făcute de Girmancea Maria. 

Înainte de a executa răpirea, el a tatonat situaţia, câştigând 
încrederea numitei Girmancea Maria, promiţându-i un loc de 
munca stabil. Când a luat legătura, în ziua de 27 martie 1974, 
cu respectiva, deja momentul psihologic era creat. 

Preda Gheorghe a mers cu ea până la bufetul „Stadion” din 
Str. Dr. Staicovici, unde i-a spus să facă o cerere de încadrare 
în câmpul muncii. De aici, folosind un traseu cât mai variat, a 
condus-o în incinta Judecătoriei Sectorului 6, din Str. Ştirbei 
Vodă, unde i-a cerut să-l aştepte în sală şi, profitând de 
neatenţia femeii, a dispărut cu copilul pe altă uşă ce 
corespunde în curtea imobilului. 


Preda Gheorghe a declarat că în tot acest timp a fost însoţit 
de Tronaru Vasilica, ce urmărea de la distanţă toată activitatea. 
La ieşirea din curtea judecătoriei, Preda Gheorghe, care răpise 
copilul, s-a întâlnit cu Tronaru Vasilica şi, împreună, s-au 
deplasat în Piaţa Mihail Kogălniceanu, au intrat într-un bloc, au 
urcat la etajul 1, oprindu-se la uşa apartamentului în care 
locuieşte Niţulescu Eugenia, mătuşa ei. Preda Gheorghe a 
lăsat-o pe Vasilica să intre cu copilul răpit în apartament, iar el 
a coborât scările şi, ieşind în stradă, a plecat grăbit spre 
centrul oraşului. 

Ce se întâmplase cu copilul? 

S-au făcut progrese remarcabile în rezolvarea cauzei prin 
datele obţinute din această declaraţie, dar nu s-a găsit copilul. 
Activităţile s-au axat din nou pe audierea numitei Tronaru 
Vasilica şi pe verificările afirmațiilor făcute pe parcursul 
desfăşurării cercetărilor. Ofițerii de miliţie erau nerăbdători şi 
într-o continuă agitaţie, verificând orice date ce ar fi putut duce 
spre locul unde se afla copilul. 

Activităţile întreprinse arătau clar că numita Tronaru Vasilica 
cunoştea soarta copilului. Toţi aşteptau ca aceasta să se 
destăinuie într-un moment în care se purtau discuţii din ce în 
ce mai apropiate de viaţa ei. 

Se cunoştea din datele culese că există o mare afinitate între 
locotenentul Viţica Eugen şi Tronaru Vasilica, ce era în stare de 
orice pentru a fi alături de el. Întrebările legate de convieţuirea 
lor vizau modul cum aceştia erau preocupaţi de faptul că nu pot 
fi împreună, întrucât între ei se interpuneau Viţica Marcela şi 
copilul dispărut. 

Se făceau încercări repetate ca Tronaru Vasilica să spună 
unde este copilul, întrucât timpul trecea şi se aprecia că viaţa 
copilului putea fi în primejdie. Negarea continuă apărea în 
mintea fiecărui ofiţer participant la cercetarea cauzei ca un 
semn prevestitor că Tronaru Vasilică este autoarea unei fapte 
ieşite din comun. 

DEZNODĂMÂNT 

„Și deznodământul nu s-a lăsat prea mult aşteptat, pentru că, 
în cele din urmă, Tronaru Vasilica a început să expună tabloul 
groaznic al întâmplării petrecute în apartamentul mătuşii sale, 
Niţulescu Eugenia. 

Autoarea, cu o cheie yale, sustrasă de la mama sa, care făcea 


curăţenie din când în când în această locuinţă, a pătruns în 
apartament, unde, folosindu-se de puloverul copilului, l-a 
sugrumat şi asfixiat prin astuparea cailor respiratorii. 

Cadavrul l-a introdus într-un sac de hârtie (pregătit în acest 
scop chiar de ea), pe care l-a legat cu o sfoară. Folosind un 
autoturism «GETAX», s-a deplasat apoi la Gara de Nord, unde a 
depus pachetul într-un seif cu cifru de la «bagaje de mână». 

Deci copilul era mort. 

Deznodământul anticipat de unii ofițeri pe parcursul 
activităţilor desfăşurate în cauză se confirmase.” 


TRISTEŢEA FLORILOR SĂLBATICE... 


Totul s-a întâmplat în seara zilei de 30 august 1980, când, în 
cancelaria profesorilor de la unul dintre liceele bucureştene, a 
fost găsită fără viaţă Alexandrina Cârjaliu, o femeie de 38 de 
ani, care îndeplinea funcţia de paznic al şcolii. 

În ziua nenorocirii, ea se prezentase la serviciu în schimbul 
doi. Cel care o descoperise fără de viaţă era paznicul de 
noapte. În urma sesizării poliţiei, s-au deplasat la faţa locului o 
echipă operativă împreună cu un procuror şi un medic legist, 
care au efectuat primele cercetări, primele investigaţii. 

Din tabloul locului a reţinut atenţia faptul că Alexandrina 
fusese surprinsă de agresor în cancelarie şi lovită în cap cu o 
scrumieră, apoi cu un suport metalic pentru resturile de ţigări. 
Din câmpul infracţiunii au fost ridicate mai multe urme digitale 
şi plantare. 

Aceasta ar fi pe scurt mica istorie a unui eveniment tragic, 
însă cu mari complicaţii în procesul de identificare a ucigaşului. 

Plan de acţiune 

Întorşi la bază, lucrătorii poliţiei s-au adunat grabnic în jurul 
unei mese. 

— Ce părere aveţi, băieţi?, întrebă colonelul Diamandescu, 
cel care conducea acţiunea. 

— Agresorul a intrat în cancelarie în ciorapi, pentru a nu fi 
simţit de victimă, precizează locotenent-colonelul Ion Vicol, 
şeful Serviciului Criminalistic. 

— Urmele ridicate sunt foarte bune, apreciază colonelul 
Diamandescu. Ce îţi spun ele? 

— După cărarea de urme şi mărimea piciorului, răspunde cel 
întrebat, rezultă că este un tip vânjos, iar după distanţa dintre 
ele, că este foarte înalt; aşa cum a concluzionat şi profesorul 
doctor antropolog Cantemir Rişcuţia. 

— În prima fază trebuie să urgentăm  comparaţiile 
dactiloscopice în vederea elucidării amprentelor ridicate. Bun, 
până aici e clar!, îşi bifează colonelul o însemnare în carneţel. 
Ce putem însă aprecia în legătură cu mobilul, domnule 
locotenent-colonel loan Negulescu? 

— Nu-i prea uşor de precizat, raportează Negulescu, omul pe 
umerii căruia - ca şef al compartimentului omoruri - cădea, ce-i 
drept, greul rezolvării acestui caz. O privire de ansamblu a 


locului faptei, continuă ofiţerul, asociată cu multiplele leziuni 
prezentate de cadavru, mă face să cred că „omul nostru” este 
bolnav psihic. 

— Să ne mai gândim puţin... şi colonelul Diamandescu pune 
tocul pe birou. Dacă astfel ar sta lucrurile, atunci în ce „cadru” 
ar trebui situată prudenţa agresorului de a se descălţa, de a se 
spăla şi de a şterge apoi urmele de pe suportul metalic folosit la 
săvârşirea infracţiunii? 

— Reacţia de apărare sau, şi mai exact, de a ascunde urmele 
lăsate în câmpul infracţiunii este tipică şi acestei categorii de 
indivizi după ce au ieşit din criză, răspunde Negulescu. 

— Atunci, meditează colonelul Diamandescu, ar însemna că 
amprentele găsite pe masa din cancelarie să nu-i aparţină, 
pentru că pe acestea nu le-a şters. 

— Tot ce se poate, încuviinţează Negulescu. De fapt, cred că 
vom avea un cerc restrâns de persoane care s-ar cuveni 
amprentate şi, eventual, excluse. Şi întrucât elevii sunt în 
vacanţă, ca şi profesorii, nu ne rămâne decât personalul 
administrativ. Trebuie lucrat cu multă prudenţă, pentru a 
stabili cine a intrat în cancelarie. 

— Dar mucul de ţigară?, îşi aminteşte colonelul. 

— Dacă aparţine asasinului, susţine locotenent-colonelul 
Negulescu, el mă face să cred şi mai mult în ipoteza bolnavului 
psihic. Laboratorul ne-a confirmat, după urmele de salivă, că 
fumătorul ţigării „Litoral” are grupa sanguină AB. 

— Mda, se pare, într-adevăr, ca ipoteza ta este cea mai 
verosimilă, pare convins colonelul Diamandescu. Jaful sau 
mobilul sexual sunt excluse din capul locului. Cu desăvârşire. 
Aşa că mergem pe mâna ta, fiindcă ai cea mai mare experienţă 
în acest domeniu. Atenţie deosebită însă la investigaţii, în 
vederea formării urgente a cercului de bănuiţi! Şi-acum, să 
împărţim sarcinile... 

Locotenent-colonelul Negulescu, un fin practician şi un fin 
psiholog în materie de omoruri, se ocupă de aflarea datelor 
referitoare la Alexandrina şi la relaţiile acesteia, întrucât, după 
calculele sale, nu putea fi ocolită sau exclusă ipoteza, 
confirmată în atâtea alte cazuri, potrivit căreia autorul 
gravitează în jurul victimei. 

Victima avea profil moral sănătos 
Avându-se în vedere concluziile medicului legist, care 


precizau că moartea femeii survenise în jurul orei 19:00, 
precum şi faptul că porţile liceului erau încuiate, verosimilă era 
şi varianta că victima să fi primit o vizită. 

În sprijinul acestei teze venea şi faptul că femeia fusese 
găsită în ciorapi, papucii fiind sub fotoliu. Investigaţiile 
întreprinse au înlăturat însă aceste ipoteze, întrucât relaţiile 
victimei se dovedeau foarte restrânse; Alexandrina era o femeie 
cu un profil moral sănătos, preocupată de educarea fiului şi de 
îngrijirea soţului, mecanic de întreţinere la acelaşi liceu. 

Echipa de ofiţeri desemnată pentru lămurirea amprentelor 
găsite în cancelarie şi-a rezolvat în timp util misiunea, 
identificând două femei de serviciu şi un profesor cărora le 
aparţineau aceste urme, persoanele respective fiind excluse din 
cercul de bănuiţi. 

Rămânea, aşadar, în picioare numai varianta formulată de 
Negulescu, privitor la bolnavul psihic. In sprijinul tezei sale, el 
deţinea şi „o armă secretă”, de care urma să facă uz numai în 
final, când trebuia să existe o corespondenţă perfectă între 
relaţia autor-locul faptei. 

În fond, această „armă” era... un buchet de flori de câmp! De 
fapt, nu un buchet, ci câteva fire triste, care fuseseră găsite 
lângă victimă, pe canapea. Sensul lor? Autorul intenţionase 
probabil să ofere aceste „flori” victimei, cunoscându-i 
prenumele şi dat fiind că în acea zi era sărbătoarea ei 
religioasă, Sfântul Alexandru. „Florile” puteau reprezenta astfel 
un semn de omagiu sau - de ce nu? - chiar preludiul unor 
intenţii curtenitoare. Dar care bărbat normal ar fi cutezat să 
facă un asemenea gest? Să ofere flori de câmp? Pe fondul 
patologic al autorului, lucrul ar fi fost... explicabil. 

„De unde or fi fost adunate toate aceste flori?”, se întreba 
stăruitor Negulescu. Dar cercetând atent perimetrul liceului, a 
venit şi răspunsul la întrebare. Ofiţerul a constatat că sub 
ferestrele situate în spatele liceului, unde se afla şi terenul de 
sport, crescuseră la întâmplare flori de câmp. De aici, încă o 
presupunere, că asasinul avea o anumită legătură cu şcoala. 

„Să fi învăţat aici? Să fie rudă cu cineva din personalul 
liceului? Să-i placă jocurile sportive şi atunci să sară şi el 
gardul la teren?” Astfel se aglomerau în mintea lui Negulescu 
alte trei semne de întrebare. 


Cercetări pe terenul de sport 

Cu tact şi meticulozitate, ofiţerul a exclus pe rând primele 
două întrebări, rămânând în „plasa” celei de-a treia. Fiind 
vacanţă şi porţile liceului închise, elevii şi foştii elevi care 
locuiesc în zonă şi care sunt mari amatori de sport sar gardul 
liceului, ca să joace fotbal, handbal şi baschet. Negulescu 
împărtăşeşte ultima sa varianta unui bun prieten, procurorul 
criminalist Ovidius Păun. Acesta se simte atras de ea, astfel că 
hotărăsc că împreună să pornească la drum, varianta ofițerului 
fiind cheia cu care urmau să deschidă drumul către asasin. 

Mai întâi, ca să-i identifice pe tinerii care în mod obişnuit 
făceau sport în curtea liceului, cei doi prieteni discută cu 
personalul de serviciu şi cu profesorii de sport. 

— Eu aş vrea un singur lucru să vă spun, interveni una dintre 
femeile de serviciu. Că, înainte de vacanţa elevilor, mi s-a părut 
suspect un vlăjgan care tot venea pe terenul de sport. Într-o zi 
l-am observat că s-a ascuns în toaleta fetelor. Am bănuit că 
urmăreşte lucruri urâte şi atunci am chemat în ajutor un 
profesor, cu care l-am alungat din şcoală. Vlăjganul ne-a privit 
cu ochi răzbunători şi n-a dat nici o explicaţie. 

— Cum arăta?, întreba Negulescu. 

— Foarte înalt, slab şi îmbrăcat neglijent, ca un vagabond, 
răspunse femeia. Mare minune dacă nu tot el s-a ţinut şi după 
profesoara de fizică. Era s-o păţească, săraca, fiindcă huliganul 
a urmărit-o până în clasă, la ore... 

Profesoara de fizică relatează celor doi criminalişti păţania. 
Se face îndată o remarcă: tânărul care o urmărise avea aceleaşi 
semnalmente cu ale celui descris de femeia de serviciu. 

— Imbecilul!, exclamă iritată profesoara. Precis că este 
bolnav psihic... Comportamentul său aberant, privirea fixă şi 
defectele marcante în vorbire m-au convins că mă aflam în faţa 
unui asemenea specimen. Ori de câte ori vede o femeie, i se 
transformă expresia feţei şi devine violent. 

Suspectul „Căpăcilă” 

Întrebaţi mai mulţi elevi despre acest tânăr, văzut şi pe 
terenul de sport, băieţii au confirmat că îl cunosc, că îi place 
mult să joace baschet şi că l-au poreclit „Căpăcilă”, pentru 
înălţimea lui exagerată şi a posibilităţii de a ajunge cu mâna 
până la coş. 

— De a pune capac... cum zicem noi, explică un elev. 


— Dar aşa, unele comportări mai curioase aţi observat la el?, 
îi întrebă ofiţerul. 

— Nu, nici vorbă, răspunde un alt băiat. Este foarte 
curtenitor cu fetele. Le oferă flori şi le sărută... 

— Zău?, nu-şi poate stăpâni procurorul mirarea. De unde ia 
florile? 

— De-aici, din curtea şcolii... flori sălbatice... buruieni... 

Cei doi prieteni se privesc pe unde scurte şi următoarea 
întrebare doresc parcă să o rostească în acelaşi timp: 

— Cum îl cheamă? 

Din nefericire, mulţi elevi îl cunoşteau pe „Căpăcilă”, dar nici 
unul nu-i ştia numele sau adresa. Intervenea, aşadar, un 
handicap neprevăzut. 

— Nu plecăm de-aici!, îi spune Negulescu lui Păun. De va fi 
nevoie, vom sta de vorbă cu toţi elevii din şcoală. Trebuie să-l 
identificăm. 

— Dacă va fi nevoie, îmi iau şi concediul de odihnă, numai să- 
l găsim, glumeşte procurorul... 

Aşadar, cei doi criminalişti încep vizite prin clase, unde, cu 
concursul profesorilor, culeg de la elevi date despre „Căpăcilă”. 

Clasa a XII-a B. 

— Nu ştiu cum îl mai cheamă pe „Căpăcilă”, sare un elev din 
fundul clasei, dar eu l-am mai văzut jucând baschet şi în curtea 
Şcolii nr. 70, îi place mult baschetul şi se crede mare jucător... 

În lipsa altor relaţii, apăruse o nouă posibilitate de 
identificare a tânărului care oferea flori de câmp. 

La Şcoala nr. 70, directorul, un om foarte amabil, căuta 
efectiv să ajute în dezlegarea enigmei, participând şi el la 
investigarea elevilor. 

Dar, din nou, spre regretul echipei, nu se ajunge la nici un 
rezultat, elevii de aici cunoscând, în afară de semnalmentele 
lui, care corespundeau perfect, doar porecla de... „Căpăcilă”. 

Dezamăgit şi el, în timp ce-i conducea pe criminalişti prin 
curtea şcolii, directorul vede un fost elev. 

— Victore!, îl strigă el. Ştiţi, îi cunoaşte pe toţi, explică el 
oaspeţilor. Joacă aici fotbal şi baschet în fiecare după-amiază. 

Victor, un băiat care foloseşte cu predilecție argoul 
şmecheresc, confirmă că îl cunoaşte pe „Căpăcilă”. 

— Nu ştiu unde stă, dar l-am văzut de curând îngrijindu-şi 
pletele la frizeria din colţ. Uitaţi, acolo!, arată el cu degetul 


spre frizeria aflată la intersecţia Străzilor Dristor şi Baba 
Novac. 

Mai multe date Victor nu le-a putut furniza, aşa că, din nou, 
altă pasă. 

— Da, îl cunoaştem pe băiat, confirmă o frizeriţa. Este 
curtenitor şi ne aduce flori sălbatice. Nu prea are bani... 

— Acum două zile, chiar eu l-am bărbierit, spune alta. Mi-a 
oferit şi mie un buchet, dar le-am aruncat, deşi am apreciat 
gestul... 

Cu toate aceste amănunte, nici o fată de la respectiva frizerie 
nu-i ştia numele sau adresa. 

— Avem o mare rugăminte la dumneavoastră, le spune 
locotenent-colonelul Negulescu. Vă lăsăm un număr de telefon 
şi vă rugăm să ne sunaţi când apare prea curtenitorul tânăr; 
avem de rezolvat cu el o problemă. Ne poate ajuta într-o 
chestiune... 

Acasă la „Căpăcilă” 

Înţelegătoare, frizeriţele şi-au notat telefonul şi au promis că 
le vor îndeplini aceasta rugăminte. 

A doua zi, una dintre ele sună la poliţie şi comunică ofițerului 
că l-a văzut pe tânăr ieşind dintr-o curte, nu prea departe de 
frizerie, că probabil acolo locuieşte. 

— Venim imediat! Mulţumim. 

După ce i-a telefonat procurorului Păun, cei doi prieteni s-au 
întâlnit şi s-au dus la frizerie. De aici fata i-a condus la curtea 
cu pricina. 

Intrară în curte şi sunară la o uşă. Îi întâmpină un bătrân 
care deţinea şi cartea de imobil. Auzind de cine se interesează 
cei doi oaspeţi, gazda le spuse că îl cunoaşte foarte bine pe 
băiat. 

— Doar de câteva ore a plecat din Bucureşti, să se 
reinterneze la Gătaia, îi informă bătrânul. Suferă de cap, 
săracul, iar părinţii lui sunt tare necăjiţi din cauza asta... 

— Cum îl cheamă? 

— Daniel Roşoga. 

— Fumează? 

— Da, dar mai pe ascuns, să nu-l vadă ai lui. Îi respectă... 

— Ce ţigări fumează? 

— Apoi, nu ştiu, ca eu nu-s fumător. 

— Părinţii lui sunt acasă? 


— Nu. Sunt plecaţi în concediu de-o săptămână. Cumsecade 
oameni. Mi-au lăsat cheile apartamentului, ca să aerisesc şi să 
ud florile. 

— Înseamnă că nu erau acasă când a plecat Daniel? 

— Nu, bineînţeles! 

— Am putea să ne uităm şi noi puţin prin apartament? 

— De ce nu? 

Bătrânul trecu înainte, să le deschidă uşa. 

— Pfuu! Dacă am găsi vreun act medical din care să putem 
afla şi grupa sangvină a lui Daniel, ar fi nemaipomenit! 

— ... Sau măcar vreun muc de ţigară, îi făcu Negulescu semn 
cu ochiul. 

Intrară în apartament. Pe masă, un plic deschis, în care 
Daniel lăsase câteva rânduri părinţilor. 

— L-a scris înainte de plecare, spune bătrânul. 

Ofiţerul luă plicul şi observă că Daniel lipise pe el un timbru. 

— De ce mai era nevoie de timbru?, se miră el. 

— V-am spus că băiatul este bolnav cu capul, ţine bătrânul să 
precizeze încă o dată. El spune că un plic fără timbru nu-i bun... 

— Probabil că îi plac în mod deosebit timbrele acestea, spune 
procurorul, făcând lui Negulescu semn să se uite la desenul 
mărcii poştale. 

Ea reprezenta nişte flori de câmp. 

— Probabil, zice ofiţerul, gândindu-se ca şi procurorul la 
sputa proaspătă de pe spatele timbrului din care urma să se 
stabilească grupă sangvină. Căutară actele medicale ale lui 
Daniel, mucuri de ţigări, dar nu găsiră decât un pachet gol de 
„Litoral” aruncat în sobă. 

Luară plicul de pe masă şi pachetul golit de ţigări. 

„„„Peste două ore, cei doi criminalişti erau în posesia unui 
buletin de analiză în care se menţiona că Daniel Roşoga avea 
grupa sangvină AB, grupă care corespundea cu cea a persoanei 
care fumase ţigara „Litoral” la locul crimei, aruncând chiştocul 
pe jos. 

— Felicitări!, le strânse mâna colonelul Diamandescu lui 
Negulescu şi Păun. Timpul pe care l-aţi consumat cu acest caz 
nu a fost zadarnic. 

Doctori de ocazie 

Spitalul neuropsihiatric Gătaia, judeţul Timiş. Aici, ofiţerul, 

procurorul şi colonelul Ion Vicol, şeful Serviciului Criminalistic 


al Poliţiei Capitalei, aflară de la medicul curant că Daniel era 
un client vechi al spitalului, cunoscut psihotic, cu grave 
tulburări de comportament. Şi la spital el oferea surorilor tot 
flori de câmp, iar în câteva rânduri se manifestase violent faţă 
de asistentele care nu acordaseră importanţă „atenţiilor” lui. 

În preziua comiterii omorului, Daniel fugise din spital şi 
trecuse pe-acasă, pe la părinţi, aşa cum de fapt mai procedase 
şi în alte rânduri. Revenea apoi singur la spital. 

Pentru a obţine proba materială, menită să ateste ştiinţific 
vinovăția lui Daniel, era necesar să fie luate urmele picioarelor 
lui în ciorapi, aşa cum le lăsase la locul crimei. 

— Nu este bine să vă declinaţi calitatea, spune medicul. Asta 
i-ar putea declanşa o criză... Imbrăcaţi halatele astea şi 
recomandaţi-vă drept colegi de-ai mei, preocupaţi de un studiu 
antropologic. Bolnavii sunt destul de obişnuiţi cu medicii străini 
care vin în vizită la noi sau care efectuează diferite studii. La 
16 ani, Daniel a crescut în numai trei luni cu aproape un metru 
din cauza unor tulburări hormonale pronunţate, care i-au 
accelerat şi evoluţia bolii psihice. In concluzie, pretext 
verosimil... 

Daniel nu se opune deloc când află pentru ce anume sosiseră 
cei trei „medici”, ba chiar se arătă interesat să colaboreze cu 
ei. Dar rămase surprins când i se ceru să meargă în ciorapi. 
Mirarea lui fu şi mai mare când, pe coridorul unde se execută 
operaţiunea de ridicare a urmelor, trebuie să calce mai întâi pe 
o zonă umedă. În clipa în care puse piciorul în balta roşiatică, 
improvizată, îl apostrofă pe Negulescu: 

— Tu nu eşti doctor! Eşti de la INTERPOL! Cauţi urmele 
criminalului de la Liceul „Mihai Viteazul”! 

Negulescu nu l-a contrazis. 

L-a invitat cu blândeţe într-un birou, l-a poftit să ia loc pe 
scaun şi i-a oferit un buchet de flori de câmp... Daniel le-a 
primit şi, după ce a râs puţin, s-a destăinuit pe un ton vesel, 
cum că el o ucisese pe Alexandrina. Numai pentru că îi 
refuzase buchetul - florile de câmp... 


LADA CU ALBINE ŞI MORIUL 


În primăvara anului 1979, asistenta medicală Vass Viorica, în 
vârstă de 38 ani, care lucra la Policlinica C.F.R. Tg. Mureş, a 
fost solicitată să facă tratament ambulatoriu numitului Papp 
Iosif din Tg. Mureş, str. Braşovului nr. 7, pensionar C.F.R. Cu 
această ocazie face cunoştinţă cu fiul acestuia, Papp Ştefan, în 
vârstă de 48 ani, muncitor la întreprinderea PROD-COMPLEX 
Tg. Mureş, divorţat de mai mulţi ani. 

Tratamentul ambulatoriu a fost făcut până la finele anului 
1979, iar în această perioadă „cunoştinţa” dintre Vass Viorica 
şi Papp Ştefan a devenit o prietenie intimă. Consecințele 
acestei prietenii au dus, din partea asistentei medicale, la 
neglijarea familiei (soţ şi respectiv fiu de 16 ani). 

Acest aspect a fost sesizat şi de amant. Pentru a masca 
prietenia, la sugestia acestuia, Vass Viorica l-a introdus în 
familia ei şi, după puţin timp, a devenit un „om al casei”. Ela 
reuşit în scurt timp să devină un „bun prieten” al soţului 
Vioricăi, respectiv Vass Francisc, şi al fiului lor, pe care, cu 
câteva „atenţii”, împrumuturi de bani, înregistrări de benzi 
magnetice, şi l-a apropiat foarte mult. Vizitele reciproce între 
Papp Ştefan şi Vass Francisc s-au întețit, lăsând impresia că 
între cei doi s-a înfiripat o prietenie trainică. 

În această conjunctură, cei doi amanți, Vass Viorica şi Papp 
Ştefan, se puteau întâlni des, fără ca absenţele de acasă să 
constituie o problemă în familie. De obicei, aceste întâlniri se 
făceau într-o uscătorie, situată deasupra etajului X al unui bloc 
aflat în apropierea imobilului în care locuia Papp Ştefan. In 
multe ore petrecute împreună, cei doi amanți îşi jurau iubire 
veşnică. 

Întâlnire suspectă 

Încrederea lui Vass Francisc în Papp Ştefan a mers până 
acolo încât, în vara anului 1980, a acceptat ca acesta, împreună 
cu soţia şi copilul său, să efectueze o vizită, ca turişti, în R.P. 
Ungaria, cu maşina proprietate a familiei Vass. 

Cam în aceeaşi perioadă, deşi fiind considerat la locul de 
muncă, ca un bun lucrător, corect în familie şi societate, Vass 
Francisc a fost semnalat că s-a întâlnit cu un cetăţean străin, de 
naţionalitate germană, venit în România în vizită la rude. 
Semnalarea s-a oprit însă aici. Ce discuţii s-au purtat între cei 


doi? Intenţionează cumva Vass Francisc să părăsească ilegal 
ţară şi să se stabilească în Occident? 

În ziua de 4 octombrie 1980, Vass Viorica se afla, ca de 
obicei, la serviciu. La un moment dat a fost solicitată la telefon. 
În faţa colegilor de serviciu a purtat o discuţie cu „soţul ei”, 
plecat în acea perioadă în delegaţie, la Timişoara, care i-a spus 
că va mai rămâne aproximativ zece zile, timp în care va aranja, 
prin intermediul unei cunoştinţe, în schimbul sumei de 10.000 
de lei, trecerea frauduloasă a frontierei. Să fie cumva urmarea 
întâlnirii avute în vara cu cetăţeanul german? Se părea că 
acesta a fost scopul întâlnirii. 

După terminarea orelor de program, Vass Viorica s-a înapoiat 
la locuinţa lor. În apartamentul frumos mobilat şi bine 
întreţinut se gândea probabil la intenţia soţului ei, intenţie 
nesăbuită, dat fiind faptul că aveau tot ce îşi doreşte o familie: 
casă, maşină şi bani (aveau depuşi la CEC 80.000 de lei). 

În această perioadă, Papp Ştefan îşi vedea liniştit de 
problemele de serviciu şi personale. Intenţiona ca în perioada 
următoare să plece într-o zonă montană cu albinele pe care le 
avea de mai mult timp. 

Se coace un plan 

Pentru a uşura transportul albinelor, prin intermediul unui 
coleg de serviciu, l-a rugat pe tatăl acestuia, de profesie 
tâmplar, să-i confecţioneze o ladă din lemn cu dimensiunile de 
130x60x45 cm. Dimensiunile corespundeau cu cele ale 
banchetei din spate a autoturismului unei cunoştinţe, cu care 
discutase anterior să o ajute să-şi ducă albinele. Lada a fost 
confecţionată la dimensiunile solicitate, iar într-o seară a fost 
transportată la locuinţa lui Papp Ştefan cu autoturismul 
prietenului. 

În după-amiaza zilei de 7 octombrie 1980, Miliția 
municipiului Tg. Mureş a primit o sesizare telefonică de la un 
bărbat, prin care se solicita „intervenţia urgentă de urmărire şi 
control” a unui autoturism marca Warsawa, care se afla în 
mişcare pe raza municipiului. Incercarea de a obţine date mai 
exacte de la persoana care sesiza aspectul nu a dat rezultate, 
aceasta întrerupând brusc convorbirea. Sesizarea a fost 
raportată conducerii Miliției municipale, care a dispus 
organizarea - cu agenţi de ordine şi circulaţie - a unor 
dispozitive-filtru la ieşirea din municipiu. 


După trecerea mai multor ore de la primirea apelului 
telefonic şi realizarea dispozitivului, prin filtru nu a fost 
semnalată a fi trecut nici o maşină cu marca indicată. Abia în 
jurul orei 19:00, un echipaj a raportat reperarea, în cartierul 7 
Noiembrie, a unui autoturism Warsawa, cu numărul de 
înmatriculare 1-MS-6628, în care se aflau doi bărbaţi. Pe 
bancheta din spate se afla o ladă din scândură, nou- 
confecţionată. 

Din discuţiile purtate cu şoferul a rezultat că intenţionează 
să ajungă în oraşul Reghin şi că lada aparţine însoţitorului său, 
care nu era altul decât Papp Ştefan. Fiind întrebat asupra 
conţinutului lăzii, acesta a declarat foarte senin că are în ea 
albine, motiv pentru care nu o putea deschide. 

A fost condus la sediul Miliției, împreună cu şoferul şi cu doi 
martori. Aici, deschiderea lăzii a oferit o surpriză. Lada nu 
conţinea - conform afirmației lui Papp Ştefan - albine, ci 
cadavrul unui bărbat. Capul era complet bandajat cu cârpe şi 
preşuri îmbibate cu sânge. S-a dispus imediat reținerea şi 
izolarea celor doi ocupanţi ai autoturismului. 

În această situaţie cauza a fost trecută spre soluţionare 
specialiştilor din cadrul serviciului judiciar. S-a format imediat 
echipa operativă, care acţiona sub directa coordonare a 
conducerii Miliției judeţene. Au fost sesizaţi despre acest 
aspect procurorul criminalist şi medicul legist. 

Concluziile medicului au fost următoarele: bărbat de circa 45 
de ani, moartea a survenit de aproximativ şase-şapte zile, cauza 
morţii - traumatism cranio-cerebral, ca urmare a 16 leziuni 
traumatice existente pe capul şi pe gâtul cadavrului, provocate, 
cu intensitate mare, cu un corp despicător de tipul toporului. 

Cheia: o relaţie extraconjugală 

Papp Ştefan, fiind anchetat cu privire la cadavru, a refuzat să 
dea orice declaraţie, spunând că nu ştie nimic. Nici datele 
furnizate de conducătorul auto nu au fost de natură să 
lămurească aspectul. Percheziţiile domiciliare efectuate la 
locuinţele celor doi nu au dus la rezultatul dorit, în sensul că nu 
au fost găsite urme care să ateste că acolo s-ar fi comis omorul. 

Apreciindu-se că se afla în faţa unui caz complex, cu 
dificultate mărită, la indicaţia conducerii, echipa operativă a 
acţionat în următoarele direcţii: 

e identificarea victimei, stabilirea profilului moral şi 


anturajului său; 

e efectuarea de investigaţii complexe cu privire la 
anturajul şi profilul moral al numitului Papp Ştefan; 

e culegerea de date despre profilul moral şi anturajul 
conducătorului auto. 

Rezultatul investigaţiilor întreprinse în jurul lui Papp Ştefan, 
în rezumat, se prezentă astfel: ducea un mod de viaţa imoral, 
întreținea relaţii intime cu diverse femei, pe care le ducea într- 
o uscătorie situată într-un bloc din cartierul unde îşi avea 
domiciliul; una din femeile din anturajul său se numea Viorica, 
era căsătorită şi de profesie asistentă medicală. 

În procesul de materializare a informaţiilor obţinute în prima 
fază, atenţia a fost îndreptată spre femeia cu prenumele 
Viorica, identificată, ulterior, în persoana numitei Vass Viorica. 
In acest sens s-a procedat la conducerea acesteia, de la locul de 
muncă la sediu, unde, cu ocazia audierii, a declarat 
următoarele: îl cunoaşte pe numitul Papp Ştefan de mai mult 
timp şi se întâlnea cu el într-o uscătorie situată la ultimul nivel 
al unui bloc, în care acesta făcuse unele amenajări şi 
întreţineau relaţii sexuale. Făcea acest lucru, deoarece şi soţul 
ei întreținea relaţii extraconjugale. Fiind întrebată unde se afla 
soţul ei, a declarat că este plecat în delegaţie, la Timişoara, de 
aproximativ şapte zile. 

A mai precizat că, în urmă cu circa trei zile, a primit de la el, 
la locul de muncă, un telefon prin care i-a făcut cunoscut că 
intenţionează să treacă fraudulos frontiera în R.S.F. Iugoslavia. 
În continuare, i s-a prezentat spre recunoaştere cadavrul găsit 
în ladă. Foarte rece, fără să fie mişcată de împrejurare, a 
recunoscut că este soţul ei şi a negat faptul că avea cunoştinţă 
de comiterea omorului. 

Concomitent, echipa operativă însărcinată cu cercetarea 
conducătorului auto a stabilit că el se cunoştea cu Papp Ştefan 
şi că, în urmă cu trei zile, a fost rugat de acesta să-i transporte 
cu autoturismul o ladă de la un tâmplar particular. Transportul 
l-a efectuat seara, ştiind că lada era destinată pentru 
transportarea unor piese în localitatea Lăpuşna. 

Conform înţelegerii, în după-amiaza zilei de 7 octombrie 
1980, s-a prezentat la locuinţa lui Papp Ştefan, unde, pe holul 
blocului, se găsea lada, pe care amândoi au urcat-o în 
autoturism. Papp Ştefan i-a indicat itinerarul de parcurs prin 


municipiu, care, de fapt, nu corespundea cu direcţia spre 
localitatea Lăpuşna. De mai multe ori, Papp Ştefan i-a cerut să 
oprească. De fiecare dată acesta cobora din maşină, se uită 
împrejur, după care urca şi plecau din nou. Ajunşi în Str. 7 
Noiembrie, au fost opriţi de agenţii de circulaţie şi conduşi la 
sediu. 

Se descoperă locul crimei 

S-a reuşit, totodată, identificarea tâmplarului, care a 
recunoscut că a confecţionat lada comandată de Papp Ştefan şi, 
după câte cunoştea, aceasta urma să fie folosită la locul de 
muncă. 

O altă echipă a trecut imediat la identificarea şi cercetarea 
uscătoriei în care Papp Ştefan se întâlnea cu Vass Viorica. Cu 
ocazia cercetării acestei încăperi, pe pardoseală, mobila 
existentă şi diverse obiecte, au fost găsite urme şi mânjituri de 
sânge, care, iniţial, au fost şterse şi spălate. Au fost găsite şi 
ridicate obiecte de îmbrăcăminte purtătoare de pete de sânge. 

Pus în faţa probelor adunate, Papp Ştefan - care, până atunci, 
a negat orice participare la comiterea omorului - a recunoscut 
că este autorul faptei. 

În urma lămuririi tuturor aspectelor faptei, s-a reuşit să se 
reconstituie modul în care a fost comisă. Împrejurările au fost 
următoarele: 

Intrucât relaţiile intime dintre Papp Ştefan şi Vass Viorica au 
devenit cunoscute mai multor persoane şi cum soţul amantei a 
devenit o „piedică”, de comun acord au hotărât să-l lichideze. 
Prin aceasta se urmărea să le rămână autoturismul şi banii. În 
realizarea acestui plan s-a angajat Papp Ştefan. 

Ideea lichidării lui Vass Francisc s-a născut încă de la data 
înapoierii lor din vizita efectuată în R.P. Ungară, unde, de 
altfel, cei doi au făcut unele demersuri în scopul rămânerii lor 
definitive, intenţionând apoi să se căsătorească. 

În vederea realizării planului, în după-amiaza zilei de 1 
octombrie 1980, Papp Ştefan l-a invitat pe Vass Francisc în 
uscătorie, unde au consumat băuturi alcoolice, timp în care 
victima i-a reproşat lui Papp Ştefan că întreţine relaţii intime cu 
soţia lui. Intr-un moment de neatenţie, Papp Ştefan i-a aplicat o 
lovitură pe la spate cu o toporişcă, în regiunea capului, după 
care l-a lovit, de mai multe ori, până acesta a decedat. Cadavrul 
a fost ţinut în această încăpere până în ziua de 7 octombrie 


1980. 

În ziua de 2 octombrie 1980, agresorul s-a întâlnit cu soţia 
victimei, ocazie cu care i-a făcut cunoscut că a rezolvat 
problema soţului ei, fără a-i preciza cum anume. l-a cerut 
acesteia suma de 10.000 de lei, spunând că îi este necesară 
pentru plata celui care l-a omorât pe Vass Francisc şi a primit 
suma solicitată. 

Pentru a motiva dispariţia neaşteptată din localitate a lui 
Vass Francisc, ambii au pus la cale convorbirea telefonică 
purtată faţă de colegii de muncă ai lui Vass Viorica. Telefonul a 
fost dat din oraş şi nu din municipiul Timişoara. Prin aceasta s- 
a încercat să se afle că Vass Francisc intenţionează să treacă 
fraudulos frontiera şi să se motiveze absenţa lui. Practic, şi 
întâlnirea avută de victima Vass Francisc cu acel cetăţean 
german a fost organizată tot de Papp Ştefan, în înţelegere cu 
soţia victimei. Au făcut şi acest lucru public tocmai în ideea să 
se creadă că victima şi-a aranjat problema plecării definitive 
din ţară. 

Autorul intenţiona să ducă lada în care se afla cadavrul în 
localitatea Lăpuşna, zonă montană, acoperită, puţin umblată, 
unde urma să-l omoare şi pe conducătorul auto, după care să 
facă dispărute cele două cadavre prin incendierea şi aruncarea 
lor într-o prăpastie. 

Probele administrate în cauză au documentat vinovăția lui 
Papp Ştefan şi complicitatea la omor a numitei Vass Viorica. 
Pentru faptele lor, Papp Ştefan a fost condamnat la moarte, iar 
Vass Viorica, la 20 de ani de închisoare. Pedepsele au rămas 
definitive. 


RĂZBUNAREA PÂRNĂIAŞULUI 


Din cei 11 ani ai căsniciei lor, Anica, de 29 ani, şi Anisim 
Patrus, de 42 ani, au stat împreună doar 13 luni şi jumătate... 
În rest, cei doi soţi nu s-au văzut decât o dată pe lună, la 
„vorbitor”, Anisim fiind „chiriaş” aproape permanent al 
penitenciarelor. 

Având la activ nu mai puţin de zece condamnări pentru 
tâlhărie, vătămări corporale, huliganism, furturi din avutul 
obştesc etc., individul era cunoscut pentru manifestările sale 
deosebit de violente atât în familie, cât şi în lumea interlopă, 
unde argumentul pumnului său „de fier” se dovedea imbatabil. 
Soţia lui, o femeie foarte evlavioasă, îi îndura cu stoicism 
batjocura şi umilinţele la care o supunea cu nemărginită 
bestialitate, la gândul că prezenţa lui acasă nu poate dura mai 
mult de o lună, două, după care urma inevitabil o nouă 
condamnare... Şi, într-adevăr, speranţele ei în acest sens nu 
erau niciodată deşarte. Neîmplinită îi rămăsese numai dorinţa 
de a fi avut un copil care să-i aline singurătatea... După ultima 
sa condamnare, Anisim devenise cu totul de nesuportat. 

Obişnuitelor bătăi şi scandaluri li se adăugau acum 
„noutăţile” unor perversiuni sexuale abjecte, pe care numai un 
dereglat psihic le-ar fi putut imagina. Dar bestia nu s-a 
mulţumit cu atât. Sub ameninţarea cuţitului şi-a silit femeia să 
„mărturisească” numele „tuturor” bărbaţilor care l-au înlocuit 
cât timp el a stat „la răcoare”. Numai că, biata femeie - 
cunoscută pentru cinstea şi corectitudinea ei atât la serviciu, 
cât şi în cartierul mărginaş unde locuia - nu prea avea ce să 
„mărturisească”. Copleşită de ruşinea de a fi nevasta unui 
puşcăriaş fără leac, trăia retrasă de lume, evitând chiar şi să 
privească pe cineva... Anisim era însă de neclintit în hotărârea 
lui: „Ori spui, ori te spintec”. 

_Inventarul amanţilor prezumtivi 

Innebunită de spaimă, femeia a pronunţat primul nume ce i-a 
venit în minte: cel al cumnatului ei. În loc să se înfurie, Anisim 
a pufnit în râs, ştiind că din cauza unui accident stupid, 
petrecut cu 15 ani în urmă, fratele sau încheiase pe vecie 
capitolul vieţii intime... 

După câteva clipe însă, hohotele lui de ras s-au transformat 
în răcnete şi în timp ce-i sfâşia hainele, cu cuțitul, a început să-i 


sugereze el însuşi numele unor aşa-zişi „amanţi”: colegi de 
serviciu, şeful de tură sau, de ce nu, maistrul Nicola... Lama 
cuţitului lăsa dâre purpurii pe pieptul şi pe abdomenul femeii. 
Aţâţat la vederea sângelui, ca un animal de pradă, Anisim era 
din ce în ce mai violent. A lovit-o sălbatic cu mânerul cuţitului 
pe tot trupul. Simţindu-şi sfârşitul aproape, femeia a încercat 
să se salveze cu preţul minciunii: „Ai dreptate, aşa este, în lipsa 
ta, pe rând, toţi au trecut pe aici...”. 

Chipul lui Anisim s-a înseninat brusc. A aruncat cuțitul, şi-a 
îmbrăţişat nevasta şi a promis că o va ierta numai dacă va 
aduce acasă pe unul dintre ei, „doar aşa, să ne distrăm cu el un 
pic...”. A doua zi, pe la prânz, în drum spre serviciu, Anica a 
trecut pe la sora ei, care, aflând cele întâmplate, a îndemnat-o 
să anunţe autorităţile. Femeia s-a apucat să aştearnă totul pe 
hârtie. N-a reuşit să-şi termine reclamaţia, căci se făcuse târziu 
şi nu voia să întârzie la fabrică. Lucra în schimbul doi. 

L-au omorât pe maistru 

Spre surprinderea tuturor, Anica, de obicei atât de sfioasă şi 
de tăcută, a încercat să intre de câteva ori în vorbă cu colegii 
de muncă. Mai mult, s-a apropiat de maistrul Nicola Zamfir şi i- 
a spus că are acasă nişte peşte proaspăt pe care ar vrea să-l 
vândă, având mare nevoie de bani pentru pachet, căci bărbatul 
ei a fost din nou arestat... La sfârşitul programului de lucru, 
maistrul, de bună-credinţă, a acceptat să meargă cu ea să 
cumpere peşte. 

Nu au apucat să intre bine în casă, că uşa s-a trântit de 
perete şi în prag a apărut cu o falcă în cer şi cu una în pământ 
Anisim, jucând cu patos rolul soţului „trădat”. În câteva clipe, 
asupra bietului om nevinovat s-a abătut o ploaie de pumni. 
Fiind destul de firav în comparaţie cu „namila” de Anisim, n-a 
putut opune nici un fel de rezistenţă. S-a trezit gol-goluţ, legat 
de mâini şi de picioare şi aruncat în pat. Ce a urmat e greu de 
descris. Chinurile, pe cât de cumplite, pe atât de jenante, au 
durat până spre dimineaţă, când sufletul lui urgisit a părăsit 
trupul zdrobit de torturi... 

Când, a doua zi, alertaţi de vecini, au pătruns cu forţa în 
apartamentul din str. Crivăţului nr. 17, oamenii legii au 
descoperit o imagine de coşmar... Cu hainele pătate de sânge, 
Anisim dormea alături de cel pe care-l omorâse. Deşi aflată în 
stare de inconştienţă, bătută şi ea bestial, Anica avea să 


supravieţuiască totuşi. Tot ce-şi dorea era să nu mai apuce ziua 
eliberării din penitenciar a soţului ei - condamnat la 20 de ani 
de închisoare pentru omorul comis cu atâta cruzime în ziua de 
29 octombrie 1973. 

(În afara celor 28 de fracturi şi ruperi de organe interne, 
autopsia a relevat şi faptul că în stomacul victimei se afla o 
cantitate apreciabilă de spumă de ras amestecată cu fire de 8- 
10 mm din barba călăului său...) 


OMOR CU PREMEDITARE PRIN... 
ELECTROCUIARE 


„„Anul 1973. Pe poarta Oficiului Stării Civile păşesc alături 
un tânăr şi o tânără care şi-au unit destinele pentru o viaţă. 
Faţa le iradiază de fericire, bucurie şi împlinire sufletească. 
Merg ţinându-se de mână, însoţiţi de urările celor dragi, ale 
prietenilor şi colegilor, „casă de piatră, Valeria” şi „să fiţi 
fericiţi împreună, Paraschive!”. 

Viaţa şi-a urmat cursul ireversibil. A sosit pe lume şi primul 
copil, Olimpia, prilej de bucurie pentru toţi, dar în special 
pentru Valeria Pastia, fericita mama. 

Dar, ca un făcut, asupra liniştii căminului familiei Paraschiv, 
din Galaţi, au început să se adune nori negri. Totul a început 
prin mici şicane, certuri, pe care Paraschiv, muncitor oţelar la 
Combinatul Siderurgic Galaţi, le provoca, acuzându-şi soţia de 
lipsă de fidelitate... 

Alarmă la Poliţie 

12 octombrie 1982, ora 11:30. Gândurile ofițerului de 
serviciu de la Poliţia Municipiului Galaţi îi sunt întrerupte de 
apelul telefonic. 

— Alo, Poliţia? Sunt responsabilul Restaurantului „Movileni”. 
Vreau să vă anunţ că la mine s-a prezentat un cetăţean care, cu 
lacrimi în ochi, m-a rugat să vă comunic că şi-a găsit soţia ucisă 
în locuinţă. 

— Dle responsabil, spune ofiţerul, nu cumva sunteţi victima 
unei erori? Omul este în... 

— Dle ofiţer, nu-i nebun şi nici beat. Mai mult, m-a rugat să 
luaţi toate măsurile pentru a prinde criminalul! Şi să ştiţi că 
după asta a leşinat... 

— Bine, acordaţi-i primul ajutor, în câteva minute suntem 
acolo. 

Sub imperiul celor aflate, cu inima strânsă, ofiţerul pătrunde 
cu sfială în biroul şefului. Nu era prima veste rea pe care i-o 
aducea în acea zi. 

— Ce s-a mai întâmplat?, întreabă şeful Poliţiei. 

— Dle comandant, avem o crimă în Galaţi. 

Şi, în cuvinte disperate, raportează situaţia. 

— E clar, e o zi grea pentru noi toţi!, spune şeful. Raportează 
evenimentul la judeţ. Colonelul Toma să-şi mobilizeze echipa. 


Vreau un prim raport peste trei ore. 

Maşina, condusă de neobositul plt. adj. Costică Bofan, 
transportă întreaga echipă la faţa locului într-o linişte 
mormântală. Fiecare îşi măcina propriile gânduri. Cum este 
posibil? Ziua în amiaza mare? 

Ajunşi la destinaţie, constată că în faţa blocului A 5 din Micro 
20 este multă lume adunată, care, contrariată, speriată, face 
comentarii. 

Soţul victimei, Paraschiv Pastia, dă primele relaţii, printre 
lacrimi. „...Am plecat în seara de 11 octombrie 1982, la ora 
21:00, împreună cu fiica mea, Olimpia, la serviciu, pentru că a 
doua zi trebuia să merg la Brăila să iau un aragaz. Am închis 
uşa cu yala, lăsând în locuinţă pe cei doi copii care dormeau şi 
pe soţia mea. Când am revenit azi, la ora 11:00, am găsit uşa 
închisă şi apoi, în sufragerie, pe Valerica moartă... Dle colonel, 
vă rog, prindeţi-l pe acest criminal care mi-a lăsat copiii fără 
mamă.” Şi a început din nou să plângă. 

Cercetarea la faţa locului a scos în evidenţă două lucruri 
esenţiale: 

e autorul a pătruns în locuinţă prin folosirea cheii 
originale sau prin chei potrivite; 

e moartea a fost violentă, ea s-a produs prin 
electrocutare. 

Şi aici, medicul legist Jean Ciobotaru este imbatabil. 

— Nu are rost să căutaţi altceva. Uitaţi-vă la faţa cadavrului. 
Se văd clar leziunile electrocutării pe obraji. Colonele, nu te 
văd bine, dar, oricum, după ce fac autopsia, îţi trimit actul 
medico-legal. 

Crimă prin electrocutare. Colonelul Toma se uita la cpt. 
Maris şi-l întreabă: 

— Auzi, Dorule, în afară de cazuistica judiciară, tu ai auzit la 
noi, în Galaţi, de acest mod de operare? 

— Domnule colonel, mi se pare de domeniul Agathei 
Christie... 

Se declanşează verificări, cercetări şi audieri de martori, 
investigaţii la locul de muncă al victimei, al soţului şi, încet, 
încet, se adună date, informaţii care, în final, scot în relief un al 
doilea „Paraschiv Pastia”, nu cel care lăcrima. 

În posesia acestor date, colonelul Toma hotărăşte să fie 
abordat direct soţul victimei. 


— Dle Paraschiv, să reluăm filmul evenimentelor din seara de 
11.10.1982. La ce oră aţi plecat la serviciu şi de ce aţi luat-o şi 
pe Olimpia cu dvs.? 

— Cum să vă spun, mi-am amintit că soţia mă rugase să 
cumpăr un aragaz de la Brăila şi am considerat că este bine să 
vadă şi fiica mea Brăila. 

— Oare? De aceea a dormit Olimpia toată noaptea în secţia 
oţelărie? Nu era normal să veniţi acasă şi apoi să plecaţi la 
Brăila? 

— Păi, să vedeţi... eu... am crezut că... dar l-aţi prins pe 
criminal?!.. 

Colonelul Toma se uită la el, îl priveşte lung şi, cu tristeţe în 
glas, îi spune: 

— Da, l-am prins, mă Paraschive. Acum trebuie să ne spui 
cum ai făcut-o. 

Auzind aceste cuvinte, Paraschiv se schimbă la faţă, de parcă 
a înghiţit mătrăgună. 

— Ce vreţi să spuneţi? Sunt nevinovat. Ce aveţi cu mine? 

— Lasă teatrul, omule. Nu mai are rost, îi spune colonelul. Aş 
dori să ne povesteşti ce ai aruncat în canalul de apa-aductor al 
secţiei Forjă grea din CSG. Vreau să te avertizez că micuța 
Olimpia ne-a declarat ce-a văzut... şi, ia seama, pe ea o credem, 
nu pe tine. 

Paraschiv este ca fiara încolţită. Priveşte în jur, ochii nu-i mai 
sunt de om, ci ai unui bolnav psihic... Caută, caută un reazem în 
realitatea lui închipuită. Nu găseşte ceea ce caută. Se dă o 
luptă cu el. Lupta care-i lăsa transpiraţia să-i curgă în voie pe 
faţă. Gura îi este uscată şi cu greu spune: 

— Nu a ţinut, dle colonel. Am crezut că nu mă descoperiţi 
repede. Vă rog, daţi-mi un pahar cu apă. Am să vă spun totul. 
Nu are rost să căutaţi în altă parte. Eu am omorât-o. Şi nu-mi 
pare rău. 

Cum şi-a executat criminalul soţia 

Colonelul Toma se uita la el şi nu-i vine să creadă: de unde 
atâta sadism? 

— Hai, spune. Te ascult. 

— Povestea mea începe mai demult, când eram cu soţia la 
Turda. S-a amplificat când din 1980 am revenit în Galaţi, se 
destăinuie Paraschiv. Am avut sentimentul că mă înşală în 
permanenţă. Şi eram gelos. Acest gând a pus stăpânire pe 


mine. Nu mai puteam să scap de el. Era ca un vierme care 
roade un măr frumos, cum fusese dragostea noastră... Uf!!! 
Greu îmi mai este să mă destăinui... 

— Încearcă, măi băiete, numai aşa te linişteşti, îi spune 
Toma. 

— E uşor să spui. Greu să o şi faci. Cum vă arătam, acest 
gând nu-mi dădea pace. Şi m-am hotărât. Numai moartea ei mă 
va elibera. Cum să o fac?, mă întrebam. Dacă o omor cu cuțitul, 
voi fi prins repede. Să o aştept noaptea pe stradă şi să o atac? 
Tare greu. Şi atunci mi-am adus aminte de ceea ce am învăţat 
la fizică. Curentul electric este sfânt! Auzisem că vindecă 
reumatismul. Deci mă va vindeca şi pe mine de acel gând 
obsedant, de acest... reumatism psihic. Am stat, am judecat, am 
gândit şi... am întocmit planul. 

Prin luna octombrie 1982, mi-am procurat nişte mănuşi din 
piele folosite la sudură, prin care am trecut două cabluri 
electrice prevăzute la un capăt cu ştecher. Capetele libere ale 
cablurilor le-am izolat, le-am dispus în spirale concentrice, 
fixându-le cu sârme pe faţa palmara a mănuşilor, interpunând 
între spirale şi mănuşi bucăţi de cauciuc. Acest dispozitiv l-am 
ascuns într-o valiză pe care o ţineam încuiată. 

Aşteptăm ziua în care să mă hotărăsc. Aceasta a fost fatală. 
Seara, în jurul orei 21:00, după ce copiii s-au culcat în 
dormitor, soţia mi-a spus că o doare capul. A mers în 
sufragerie, şi-a „încropit un pat din cele cinci scaune”, şi apoi s- 
a culcat. 

După ce m-am asigurat că toţi ai casei dormeau, am scos 
dispozitivul din valiză, am introdus ştecherul în priză şi apoi l- 
am aplicat de două ori, ca să fiu sigur, pe obrajii soţiei. Aceasta 
nu a ţipat, nu a scos nici un zgomot. Mi-am dat seama că a 
murit. Am luat uneltele aducătoare de moarte, le-am introdus 
într-un sac al unei măşti de gaze, am sculat-o pe fiica mea, 
Olimpia, şi am plecat la lucru, lăsându-i în casă pe soţia mea 
moartă şi pe cei doi copii dormind. 

Trebuia să fiu de serviciu în schimbul de noapte. Şi am fost. 
Toată noaptea nu m-am gândit decât dacă „planul meu” va ţine. 
În rest, nu-mi părea rău de nimic... 

„Restul” îl cunoaşteţi. Un om care s-a lăsat bântuit de 
sentimentul de gelozie a devenit criminal. A devenit ucigaşul 
mamei celor trei copii ai săi. Al fiinţei pe care cândva a iubit-o. 


Lipsa de rațiune, de permanent autocontrol al 
comportamentului a dus treptat la degradarea sentimentelor, la 
apariția unui adevărat infern sufletesc. 
SCENA CRIMEI 

După ce m-am asigurat că toți ai casei dormeau, am scos 
dispozitivul din valiză, am introdus ştecherul în priză şi apoi l- 
am aplicat de două ori, ca să fiu sigur, pe obrajii soţiei. Aceasta 
nu a tipat, nu a scos nici un zgomot. Mi-am dat seama că a 
murit. Am luat uneltele aducătoare de moarte, le-am introdus 
într-un sac al unei măşti de gaze, am sculat-o pe fiica mea, 
Olimpia, şi am plecat la lucru, lăsându-i în casă pe soţia mea 
moartă şi pe cei doi copii dormind. 


MARŢIŞORUL INSANGERAI 

Piatra-Neamţ, 28 februarie 1987. O şedinţă PCR a fost 
întreruptă de ofiţerul de serviciu, care a raportat găsirea unui 
cadavru segmentat într-o localitate din apropierea municipiului 
reşedinţă de judeţ. Cadavrul a fost transportat în curtea Martei 
Zlătaru de fiica ei, Ileana, femeie de moralitate îndoielnică, ce 
era însoţită de un bărbat necunoscut. Am stabilit că cel omorât 
este Gheorghe Ghervase, de 48 de ani, fost lăcătuş mecanic, 
betiv, violent, despărţit în fapt de soţie. 

Să nu refuzi un strop de vin la ceas de seară 

Motorul dricului nostru de fabricaţie sovietică toarce ca un 
motan cu burta plină de şoricei. Farurile bolidului nostru şi cele 
ale utilajelor de deszăpezire sunt singurele lumini care taie 
bezna ce a acoperit oraşul de câteva ore. Nu ştiu cum de nu s-a 
gândit nimeni că facem prea multă risipă de întuneric... 

Oprim în faţa unui bloc cu patru niveluri. Vântul s-a întețit şi 
ne izbeşte în faţă un consistent fuior de zăpadă. Urcam până la 
etajul III, la lumina unei lanterne mioape. La soneria 
apartamentului cu numărul 17 sunt două fire desfăcute. Batem 
îndelung. Se aud paşi pe holul interior. Ne deschide o femeie 
mărunţică şi ne pofteşte să intrăm. Miroase a stătut, a materii 
fecale şi a vin prost. După descrierea mamei sale, o 
recunoaştem pe Ileana Zlătaru, care nu ne întreabă de ce am 
venit şi ne pofteşte să luăm loc pe scaunele din sufragerie. Fără 
un cuvânt, aduce patru pahare în care toarnă vin negru. Ne 
spune să servim de parcă am fi fost nişte oaspeţi aşteptaţi. 
Maiorul Rus şi procurorul Ghelberg o întreabă despre 
Gheorghe Ghervase. Ileana spune că nu l-a văzut de mai multe 
zile. Este de acord cu percheziţia domiciliară. Aducem doi 
vecini care îşi fac cruce atunci când în balconul apartamentului 
dăm peste o găleată din tablă zincată în care, printre resturi de 
ţigări şi coji de ceapă, se afla organele interne şi intestinele 
celui abia dus la morgă. Pentru că nimeni nu s-a atins de 
pahare, Ileana Zlătaru găseşte de cuviinţă că e păcat de vin, 
aşa că le goleşte singură. Până când terminăm procesul-verbal 
de percheziţie, femeia fumează mai bine de jumătate de pachet 
de ţigări Carpaţi. Duhoarea este insuportabilă, am un nod în 
gât, dar sunt fericit că am sărit peste mesele de prânz şi seară. 
Încuiem şi sigilăm uşa, coborâm scările pe bâjbâite şi ne simţim 


mult mai bine când dăm piept cu viscolul de afară. 

În sediul Procuraturii Judeţene este frig, aşa că ne mutăm 
cartierul general tot în clădirea Miliției, unde temperatura este 
suportabilă şi avem generator electric pe motorină. 

Ileana Zlătaru are un scris lăbărţat, poate şi pentru că se află 
într-o stare de euforie beţivănească. Conţinutul declaraţiei 
scrise diferă total de afirmaţiile făcute în apartament. 

Paul Avădanii are reşedinţa în staţia C.F.R. 

Femeia relatează că, în urmă cu zece zile, l-a cunoscut pe un 
anume Paul Avădanii, de 28 de ani, fost subofițer MAN, cu care 
a acceptat să întreţină relaţii sexuale. La două zile după ce s-au 
cunoscut, pentru că G. Ghervase, concubinul ei, era plecat din 
localitate, l-a adus pe Paul în apartament, au băut şi s-au iubit 
nebuneşte. Concubinul s-a întors mai devreme decât se 
aşteptau. Cei doi bărbaţi s-au luat la bătaie, iar Paul l-a lovit de 
mai multe ori pe Ghervase cu un cuţit în abdomen şi în piept. 
Acesta a murit după câteva minute. Fiind ameninţată cu 
moartea, Ileana a segmentat cadavrul împreună cu Paul şi l-a 
pus în sac şi în valiză. „Ce i-am scos din cuşca pieptului aţi 
găsit în căldare, pe balcon. De atunci şi până azi-dimineaţă am 
fost ţinută forţat în casă. Tot la îndemnul lui, am mers astăzi la 
mama, cu gândul să-l îngropăm pe bietul Gică. Pământul era 
îngheţat bocnă, aşa că am lăsat acolo sacul şi geamantanul şi i- 
am spus mamei că înăuntru sunt nişte lemne. Am revenit în 
oraş, şi Paul mi-a spus că se duce să caute nişte bani cu 
împrumut, că nu mai aveam nimic de mâncare, iar vinul era pe 
terminate. M-a ameninţat că, dacă părăsesc apartamentul său îl 
torn la cineva, mă face bucățele.” 

Este aproape dimineaţa când o conduc pe Ileana în arest. 
Pentru că mai sunt trei-patru ore până când ar trebui să revin 
la program, îmi strâng fularul în jurul urechilor şi mă culc cu 
capul pe birou. Visez că sunt într-o brutărie şi înghit bucăţi 
mari dintr-o pâine abia scoasă din cuptor. Mă trezesc când 
intră Maricica, femeia de serviciu. Strâng în pumn cele două 
mărtişoare pe care nu am apucat să le dăruiesc. La evidenţa 
populaţiei găsim mai multe persoane cu numele indicat de 
Ileana Zlătaru. Împreună cu locotenentul Stoica bat străzile 
troienite ale urbei. Stabilim că cel căutat de noi nu mai 
locuieşte la adresa menţionată în fişă. Dăm o raită prin locurile 
mai deocheate, prin autogara şi prin staţia C.F.R. Il găsim în 


sala de aşteptare, clasa a Il-a, întins pe o bancă, cu hainele 
boţite şi murdare de vomismente şi urină. 

Paul îşi începe declaraţia prin a recunoaşte că este împătimit 
de alcool, motiv pentru care a fost trecut în rezervă încă de 
anul trecut. Cunoaşte şi ceva tâmplărie. A mai lucrat cu un 
cumnat, care l-a şi găzduit, dar tot câştigul s-a dus pe băutură. 
Cu două zile în urmă a tras un chef straşnic, până după miezul 
nopţii, cu încă doi boscai. „Marinică Zloata şi Vasile Stersu. [i 
cunoaşteţi sigur, că amândoi au trecut pe la barhaus, adică prin 
puşcărie. Ca să nu se supere cumnatul, m-am dus să stau în 
gară până dimineaţa. Acolo am cunoscut o femeie, Ileana, care 
zicea că aşteaptă un tren de dimineaţă, să meargă la mă-sa ca 
să-i ducă nişte lemne pe care le avea într-un sac şi într-un 
geamantan. Mai avea într-o plasă o sticlă cu vin şi o cutie de 
table. Am băut vinul împreună, am jucat table şi, ce mai, ne-am 
împrietenit şi am hotărât să o însoțesc la mama ei. Cavaler, am 
dus eu lemnele. Am mai luat de la un vecin doi litri cu vin, pe 
care l-a fiert baba şi l-am băut toţi trei. Ne-am întors în oraş cu 
primul tren. Ileana m-a dus la un apartament. Zicea că acolo 
locuieşte. Am făcut dragoste de mai multe ori, iar după-amiază 
am plecat să caut nişte bani cu împrumut, pentru potol şi 
udătură. N-am găsit, dar m-am întâlnit cu Nae Calaveru, fost 
tovarăş de armată, cu care am dat gata o navetă cu vin.” 

La întrebările legate de Gheorghe Ghervase, Paul a răspuns 
cu aceleaşi două cuvinte: „Nu ştiu”. 

_Răsturnare de situaţie la Medicină Legală 

Il las pe bănuit cu locotenentul Stoica şi plec la morgă. 
Doctorul Ţurcanu conchide că moartea lui Gheorghe Ghervase 
s-a produs în urmă cu circa o săptămână, ca urmare a stopului 
cardio-respirator provocat de exsangvinare. Singura leziune se 
afla sub fesa dreaptă şi putea fi produsă cu un cuţit care a 
secţionat artera femurală. „Paul l-a lovit cu cuțitul în piept şi în 
burtă”, îmi revin în minte spusele năpârstoacei îmbrăcate în 
fustă şi cu mare dragoste pentru amor şi băutură. 

In drum spre sediu, trec şi verific alibiul lui Paul. Totul se 
confirmă. Să fi stăpânit nefericitul fost plutonier fenomenul 
ubicuităţii? Numai aşa ar fi putut fi şi prin locurile pe unde am 
stabilit că a bântuit în aceste zile, şi în apartamentul victimei, 
să o sechestreze pe nevinovata Ileana. 

Revin la birou şi deşert tolba cu veşti. O aducem pe arestată 


şi facem confruntarea cu Paul Avădanii. Aceasta înghite în sec, 
apoi izbucneşte în râs, ca după o glumă bună. „Amantul ăsta nu 
are nici în clin, nici în mânecă cu omorul. Acu’ opt zile, seara, 
m-am luat la ceartă cu Gică, pentru că era gelos şi zicea că i-am 
făcut ochi dulci unui prieten de-al lui. Mi-a dat vreo două 
scatoalce. Cum eram cu capsa pusă, când a întors spatele, i-am 
înfipt cuțitul în cur. Voiam să-l înţep doar. Imediat după aceea, 
pe cracul pantalonului a început să-i curgă un şuvoi de sânge. 
Până să-l dezbrac şi să-l ajut cumva, a murit. Am vrut să mă 
omor, dar mi-a fost frică. Toată noaptea m-am gândit ce să fac. 
L-am porţionat ca pe o găină şi l-am băgat în sac şi în 
geamantan, cu gândul să-l îngrop în grădină la mama. Necazul 
a fost că a nins şi a venit valul ăsta de frig. Fiindu-mi frică să 
mai dorm cu cadavrul pe balcon, ieri-noapte l-am pus pe o sanie 
şi m-am dus la gară. Acolo l-am cunoscut pe Paul. El a crezut 
că-i duc mamei nişte lemne şi m-a ajutat”. 


CRIMĂ PENTRU REFUZ DE AMOR 


Noiembrie 1987. Când echipa operativă sosise în localitatea 
lonaşcu din judeţul Teleorman, tot satul ştia ce căutau milițienii 
în mica lor aşezare. Vestea că Simion Maria, o femeie la 42 de 
ani, fusese omorâtă se răspândise repede. Cine pusese obştea 
în picioare? O vecină a victimei. De cum se luminase de ziuă, o 
tot pândise s-o vadă prin ogradă, să-i ceară ceva. Dar aceasta 
nu mai apărea de nicăieri: nici din casă şi nici de pe ulicioară. 
Atunci se duse la gard şi începuse s-o strige: „Marie! Marie!”... 
Nici o mişcare. „Hai, fă, că n-oi vrea să te prinză amiază-n 
pat...”, tot o boscorodi aceasta şi ocoli pe poartă să-i dea... 
deşteptarea. Uşa casei era larg deschisă. Intră şi, când văzu ce- 
i înăuntru, rămase înlemnită. leşi apoi afară, îngrozită şi alarmă 
vecinii. 

Un sătean alergă la postul de miliţie: „Tovarăşe Ianculescu, 
la Maria e prăpăd”. Plutonierul Andrei Ianculescu dă fuga într- 
acolo. Vede, se convinge şi raportează situaţia la Turnu 
Măgurele. De aici, evenimentul e transmis la Alexandria şi de la 
reşedinţa judeţului se pune urgent în mişcare echipa operativă. 
Era într-o... 

Sâmbătă 

La poarta Mariei, lume multă. Miliţienii de la post luaseră 
măsuri să nu intre nimeni în curte, în casă. Chiar şi rudele 
apropiate erau ţinute la distanţă. Criminalistul, meticulos ca de 
obicei, îşi făcea meseria: cercetă atent tot ce se afla în spaţiul 
în care se comisese fapta. Procurorul Ion Marița şi ofiţerul 
Andrei Odangiu îşi vedeau de ale lor: făceau investigaţii. 
Căutau să... deschidă piste de cercetare. Culegeau de ici, de 
colo informaţii, le discutau, îşi formulau păreri. 

Victima rămăsese văduvă de vreo doi ani. Avea cinci copii. 
Mai bine zis, îi avusese. Pentru că se descotorosise de ei. Pe doi 
dintre ei, mai mici fiind, îi dăduse la casa de copii, la Roşiori. 
Flăcăul îi plecase în armată. Fetele mai mari, de cum se 
măritaseră, le şi expediase de lângă ea. Rămasă singură, îşi 
făcea viaţa după bunul ei plac. Nu avea cine s-o mai acuze de 
ceva, s-o mai facă să roşească, îşi dăduse frâu liber instinctelor: 
bea şi accepta cu uşurinţă companii ocazionale. Ultima... 
achiziţie: un muncitor de la Schela de extracţie Poeni. 

Până pe seară, cam pe aici ajunseseră cercetările. Şi veni... 


Duminică 

Informaţiile culese din sat în legătură cu Hărăţ Ion, 
concubinul Mariei, erau contradictorii. Unii spuneau că-l 
văzuseră prin partea locului, dar cu o săptămână în urmă. Alţii, 
dimpotrivă, susțineau că respectivul fusese zărit la lonaşcu 
vineri, în preziua crimei. Cărora dintre ei să le dai crezare? Mai 
ales că vreo doi dintre aceştia nici nu prea aveau noţiunea 
timpului. „Astăzi ce zi e, taică?”, fusese întrebat un bătrân, care 
îndruga vrute şi nevrute, fără discernământ. „Păi, eu zic că-i 
luni.” Era duminică. Omul trăia cu o zi în avans. 

„Mergem la schelă să vedem ce putem afla de acolo!”, hotări 
Odangiu. Şi plecă, împreună cu alţi doi lucrători de miliţie, la 
Poeni. Până acolo nu era o palmă de drum. Au avut de străbătut 
o sută de kilometri. Ei, dar alergătura abia acolo începea. 
Caută şi discută cu toţi oamenii care-l cunoşteau pe Hărăţ Ion. 
Trebuia stabilit cu certitudine ce făcuse acesta de vineri şi până 
sâmbătă. Şi cei din preajma lui au precizat că Hărăţ Ion, în 
intervalul de timp amintit, n-a părăsit schela. Omul nu negă: „O 
cunosc pe Simion Maria, mă duc la ea, din când în când.” Nu 
spune că la ultima lor întrevedere avusese şi un acces de 
gelozie. Maria se destăinuise unei vecine: „Auzi tu! L-a apucat 
şi pe asta nebunia. Parcă-aş fi nevasta lui cu cununie!”. 
Impulsul spre o pornire necugetată exista. Dar de aici până la 
a-i aduce unui om o acuzaţie atât de gravă era nevoie şi de alte 
probe. Probe care deocamdată nu existau. Hărăţ Ion în noaptea 
crimei nu părăsise schela. La această concluzie duceau 
majoritatea investigaţiilor. Mai puţin câteva mărturii culese din 
sat. Dar pe spuse de genul „parcă l-am văzut”, „mi se pare că 
era”, „cred că nu mă înşel” nu putea fi aruncată vina asupra 
cuiva. Prima ipoteză se clătinase. Timpul trecea. Din calendar 
se mai desprinse o filă. 

Luni 

„N-o fi... opera unui psihopat?”, emise altă ipoteză ofiţerul 
Odangiu. „Nu-i exclus, îi întări supoziţia procurorul Mărita. Nu 
vezi ce spune şi medicul legist, Eugen Popescu? Asta-i faptă de 
dement.” Şeful de post îşi aminteşte de unul, Crăciun Dumitru. 
Un dezaxat. „A acostat până acum vreo două femei din sat, 
declara subofiţerul. A tăbărât pe ele, le-a strâns de gât. Mai, 
mai să le violeze. Au venit şi mi s-au plâns. Am intervenit. A fost 
internat în spital. Acum, iar e acasă.” Părinţii acestuia sunt 


alarmaţi: „A devenit iar agitat, violent. Ne-a ameninţat că o să 
ne ciopârtească pe amândoi. Ajutaţi-ne să-l izolăm undeva.” S-a 
intervenit şi a fost internat la spitalul cu profil de neuro- 
psihiatrie Poroschia. In vinerea cu pricina venise acasă pe la 
ora cinci după-amiaza. Se certase cu părinţii şi se culcase. 
Marţi 

Cercetările sunt reluate de la cota zero. „Cine a fost paznic 
obştesc în noaptea de vineri spre sâmbătă?” Şeful de post îşi 
pune la încercare memoria. Şi nu dă greş. Il indică pe omul 
care în acea noapte trebuia să vegheze în sat. Este invitat la 
postul de miliţie. Vine repede. Odangiu îl măsoară din priviri, 
de sus până jos. Observă imediat pe pantalonii acestuia câteva 
pete mari de sânge. Rămâne stupefiat. Simte cum îl cuprind 
fierbinţelile: „la zi-i, ce s-a întâmplat în timpul serviciului 
dumitale?”. „Ce să se-ntâmple? Ce ştiţi şi dumneavoastră.” „Şi 
dumneata unde-ai fost? N-ai văzut, n-ai auzit nimic? N-ai simţit 
nici o mişcare prin sat?” „Sincer să fiu, nu.” „Păi, unde ţi-au 
fost gândurile, ochii, urechile?” Omul tace. Exteriorizează o 
frământare, un consum nervos intern. Îl trădează mâinile care 
nu-i stau locului. Ponosesc pălăria. „Hai, zi ceva?”, îl îndeamnă 
ofiţerul. „Tovarăşe comandant, ştiţi, peste noapte am simţit că 
mă cam strânge frigul. Şi m-am dus acasă, să mai iau ceva pe 
mine. Acasă, cald. M-am întins şi eu puţin lângă nevastă şi m-a 
furat somnul. M-am trezit spre ziuă.” „Dar petele acelea de 
sânge de pe pantalonii dumitale de unde sunt?” Omul priveşte 
în jos, le vede şi el şi rămâne descumpănit şi nedumerit. „Eu 
ştiu... de unde să fie? Am tăiat mai alaltăieri o găină. Poate de- 
acolo or fi!” Urmară câteva momente lungi de tăcere şi de o 
parte şi de alta. Apoi, ţăranul îşi lua hotărât inima-n dinţi: 
„Tovarăşe şef, ştiu ce căutaţi, bănuiesc ce vreţi de la mine. 
Daţi-mi un pic de răgaz să vă pot fi de folos. „Bine. Eşti liber.” 
Omul îşi puse pălăria pe cap şi se pierdu pe ulicioară. Mergea 
abătut. Când întâlnea pe careva, se oprea. Schimba o vorbă. Şi 
iar o pornea mai departe, fără să ştie unde se duce, unde vrea 
să ajungă. La o răspântie întâlneşte o consăteancă. li spune şi 
ei ce-l apăsa pe suflet, încearcă să-i explice, cum că el, om 
aşezat, la locul lui, a ajuns să fie bănuit pe nedrept. „M-au 
văzut şi cu petele astea de sânge pe pantaloni - explică el 
înciudat. Păi, cum să nu le stârnesc bănuieli? Acu' mi-am 
amintit de unde sunt. Am dat o mână de ajutor să ducă moarta 


în vehicul. Dar cine mă crede?” „Dacă ai şti dumneata cine a 
omorât-o pe Maria!” Omul tresare: „Cine?”. „Ion al nostru...” 
„Păi, cum, el n-a fost la tractoare?!”, întreabă nedumerit 
săteanul. „A fost. Dar sâmbătă dimineaţa, când am trecut pe la 
părinţi, pe acasă, l-am găsit acolo şi pe Ion. Era agitat. Nu-şi 
mai găsea locul. «Ce-i cu tine, mă Ioane?», l-am întrebat. «Ce 
să fie?», mi-a răspuns şi a scos un oftat greu. «Eu am omorât-o 
pe Maria!» Am rămas toţi muţi.” 
Miercuri 

Echipa operativă a ieşit la câmp. A străbătut câteva sole şi s- 
a oprit la un punct de lucru al mecanizatorilor. Mitran lon, un 
tânăr de 21 de ani, se afla pe tractor. Când a văzut oamenii în 
uniformă, a simţit cum i se înmoaie picioarele. 

„la zi-i, Ioane, cum a fost?” 

„Ce să fie?” 

„Ştii tu ce vrem să aflăm de la tine. Nu ne mai plimba cu 
vorba. N-are rost. Tu ai omorât-o pe Maria. Cuţitul - arma 
crimei - şi hainele pline de sânge le-am găsit în gluga de coceni, 
la tine acasă. Cum ai putut să faci una ca asta?” 

„Vineri am fost în sat - se destăinuie criminalul. Am băut. M- 
am îmbătat. Apoi, m-am dus la Maria. Voiam să fac dragoste, ca 
şi altădată, cu ea. Ea n-a vrut. Ştiam că se ţine cu-n altul. 
Simţeam cum mi se ridica sângele la cap. Am luat un cuţit şi...” 

Trecuseră cinci zile de la săvârşirea odioasei crime. 


MOARTEA UNEI NIMFOMANE 


Maiorul Grigore Jumara, şeful Serviciului Judiciar din 
Direcţia Miliției Regiunii Galaţi, a hotărât să facă un control, în 
luna septembrie 1965, asupra reclamaţiilor aflate în lucru la 
ofiţerii şi subofiţerii de la miliția municipiului Galaţi. 

Controlul s-a extins şi asupra sectoriştilor, găsindu-se asupra 
unui subofițer o reclamaţie privind un caz de dispariţie în care 
nu se făcuse mai nimic. Cazul stătuse în nelucrate timp de şase 
luni. 

Subofiţerul respectiv, care a fost sancţionat pe linie 
profesională, nu întocmise măcar fişa „D”, conform ordinelor în 
vigoare, în materie de dispariţii de persoane. Aceasta fişă, care 
cuprinde toate datele persoanei dispărute, semnalmentele, 
semnele particulare şi fotografia, dacă exista, se întocmea în 
două exemplare, din care unul se înainta Serviciului de 
Evidenţă Operativă de la nivelul regiunii de miliţie, iar al doilea 
se trimitea Direcţiei Evidenţei Operative din cadrul Direcţiei 
Generale a Miliției din Bucureşti, care efectua comparații 
criminalistice cu fişele „C”, fişe care reprezentau cadavrele cu 
identitate necunoscută sau fragmente de cadavre găsite în 
diverse locuri şi localităţi din ţară. 

Primele verificări 

Maiorul Jumara a ordonat ca acest caz să fie preluat de 
ofiţerii Serviciului Judiciar din subordinea sa şi s-au declanşat 
imediat cercetările. Despre ce era vorba? În ziua de 5 aprilie 
1965, Eugenia Rudoi, o fată în vârstă de 16 ani, dispăruse în 
împrejurări suspecte din oraşul Galaţi. Tânăra era originară din 
oraşul Făgăraş şi făcea parte dintr-o familie dezorganizată. 
Mama sa, Rozalia Bărănescu, a convieţuit legitim şi nelegitim 
cu mai mulţi bărbaţi, rezultând din aceste căsătorii opt copii, 
printre care două fete, Eugenia (dispărută) şi Ana Rudoi, zisa 
Puşa, de 24 de ani. Penultimul soţ al mamei fetelor, Ion 
Bărănescu, întreținea relaţii sexuale cu Puşa, încercând în 
acelaşi timp s-o violeze şi pe dispărută, când aceasta avea 13 
ani. Pe la sfârşitul anului 1964, Ion Bărănescu a luat hotărârea 
să trăiască în concubinaj cu fiica sa vitregă, Ana Rudoi, fără să 
desfacă însă căsătoria, stabilindu-se în oraşul Eforie-Nord. 

Un frate al Eugeniei, pe nume Vasile Rudoi, în vârstă de 23 
de ani, venise de unul singur la Galaţi, să-şi facă un viitor. 


Astfel, el îşi luase serviciu la Şantierul Naval şi închiriase o 
cameră la curte. 

Eugenia, care se împăcase foarte bine cu Vasile, când 
împlinise 15 ani plecase la fratele ei la Galaţi s-o ajute să-şi 
facă şi ea un rost. Locuiau şi se gospodăreau împreună. 

Din toamna anului 1964, Eugenia îşi găsise şi un serviciu, 
respectiv menajeră la o familie înstărită din Galaţi. Această 
familie era foarte mulţumită de ea, pentru că nu punea mâna 
pe bani sau pe lucruri străine şi era o bună gospodină. In ziua 
de 5 aprilie 1965, la ora 11:00, stăpâna casei i-a dat o reţetă, 
doua sticluţe şi suma de 25 de lei, trimiţând-o la farmacie 
pentru a-i cumpăra medicamentele sub formă de picături. 
Eugenia însă nu s-a mai întors şi din acel moment n-a mai fost 
văzută niciodată. 

Audierea fratelui 

Este chemat la miliţie Vasile Rudoi, fratele dispărutei. 

— Da, este adevărat că din ziua de 5 aprilie 1965 nu am mai 
văzut-o pe sora mea, a spus el. Dar nu mi-am făcut probleme la 
început, fiindcă o ştiam că-i rea de muscă! De fapt, cât am stat 
la Făgăraş, n-a avut nimic bun ce să-nveţe de la mama şi de la 
bărbaţii pe care i-a avut. O moşteneşte pe mama, care schimba 
bărbaţii ca pe batiste! 

— La 16 ani, era chiar aşa, o nimfomană!?, se miră căpitanul 
Toma, care purta discuţia. 

— Da, poate nu vă vine să credeţi, dar nu mai este fată mare 
de la 12 ani. De-atunci a început să-nşire bărbaţii prin Făgăraş. 
Unul, Nemeş îl cheamă, a făcut chiar o crimă pentru ea. Şi-a 
ucis rivalul, un tânăr cu care se-ncurcase Eugenia, şi e şi acum 
în puşcărie, la Gherla. Îi scrie scrisori de după gratii, dar ea 
nici să audă de el, căci îi plac alţi bărbaţi. Mereu alţii şi alţii, 
de-am înnebunit câţi o căuta! 

— Cum îi agaţă? 

— Pur şi simplu de pe stradă, zâmbi Vasile. Dacă eram cu ea 
şi îi plăcea unul, gata, mă abandona şi o şi vedeam la braţul 
ăluia. Nu mai spun când bărbaţii îi făceau ochi dulci, că e 
frumuşică a dracului! Numai că nu le sărea de gât. 

— Dacă aşa stau lucrurile, medită căpitanul Toma, este 
posibil ca în ziua dispariţiei, când a fost trimisă de stăpână la 


1 Femeie care suferă de nimfomanie [Stare patologică la femei și la 


animalele femele, manifestată printr-o excitație sexuală exagerată. ]. 


farmacie, să fi abandonat cumpărăturile din cauza vreunui 
bărbat? 

— Nu că este posibil, ba chiar aşa s-a şi întâmplat, sublinie 
Vasile, sigur pe el. Mergea la pat cu oricine îi ieşea în cale şi 
uita de tot! 

— Bine, dar, aşa, zile-n şir? 

— Cât cuprinde, că la ea vremea nu conta. 

Buletinul de identitate 

— Nu-i era teamă că rămâne însărcinată?, continuă căpitanul 
Toma. 

— Nu, după cum îi înşira, dar în ultimul timp o sfeclise. Mi-a 
spus că a rămas gravidă cu un zugrav, Jenică Brudiu. E un băiat 
frumuşel care sta pe strada noastră. Cu el a trăit cel mai mult, 
dar în ultimul timp s-au certat şi a abandonat-o. 

— De ce? 

— Pentru că i-a ghicit meteahna şi a prins-o cu altul, un ostaş 
în termen. 

— Şi ce ţi-a spus că va face, dacă a rămas însărcinată? 

— Mi-a zis că găseşte ea un fraier cu care s-a culcat şi să i-l 
pună în cârcă! Dar eu cred că nu l-a găsit şi s-a întâmplat ceva 
Tău cu ea. 

— Ce te face să crezi asta? 

— Buletinul ei de identitate! 

Căpitanul făcu ochi mari. 

— Ce-i cu buletinul? 

— A fost găsit de dumneavoastră, de miliţie. Ofiţerul ridică 
din umeri. De miliția transporturi navale, completă Vasile. L-au 
găsit într-o pungă cu două sticluţe goale. Întrucât îi făcusem 
viză de flotant unde stau eu, miliția de la evidenţa populaţiei 
din Galaţi i-a trimis o citaţie că i-a găsit buletinul. Întrucât ea 
nu apăruse, m-am dus eu, dar n-a vrut să mi-l dea. Mi-au zis s-o 
trimit pe ea când va veni acasă. _ 

Căpitanul Toma părea înmărmurit. Întrebă cu glas moale: 

— Când s-a întâmplat asta? 

— Pe 15 aprilie, exact la zece zile după ce a dispărut. 

Informaţia furnizată de fratele victimei era exactă. La data 
de 15 aprilie 1965 cineva abandonase la uşa postului de miliţie 
transporturi navale din Galaţi o pungă în care se aflau buletinul 
de identitate al victimei şi două sticluţe goale pentru 
medicamente, picături. Le găsise un tânăr subofițer care venise 


primul la post. Acesta, în loc să raporteze şefilor săi despre 
eveniment, dusese buletinul de identitate al fetei la miliția 
municipiului Galaţi, evidenţa populaţiei, cu menţiunea că a fost 
găsit de persoane necunoscute. 

Aşadar, neexistând o pregătire criminalistică riguroasă a 
tinerilor subofiţeri de pază şi ordine, aceştia erau recrutaţi 
atunci numai din rândul muncitorilor din fabrici şi uzine - 
pentru a avea o origine sănătoasă - se greşise în mod flagrant. 
In astfel de cazuri, care din capul locului era suspect, punga cu 
sticluţele goale trebuia trimisă biroului criminalistic de la DMR 
Galaţi pentru căutare şi prelevare de amprente sau orice alte 
urme. 

Şi subofiţerul de la postul de miliţie transporturi navale 
Galaţi a fost sancţionat pe linie profesională. 

Alte informaţii 

Spre norocul căpitanului Toma, subofiţerul nu aruncase şi 
sticluţele, gândindu-se că poate îi vor folosi cândva. Ofiţerul a 
ridicat cele două sticluţe şi le-a dus la criminalistică, încercând 
marea cu sarea. Neputându-se ridica vreo amprentă, a plecat la 
domiciliul familiei unde Eugenia fusese angajată ca menajeră. 
Era o stradă cu castani, situată în partea de jos a oraşului. În 
„oraşul vechi”, cum denumeau acea zonă gălăţenii, pentru că 
de-acolo în sus începeau cartierele de blocuri nou-construite. 
Tot atunci se lucra şi la construcţia marelui combinat 
siderurgic. 

— Era, într-adevăr, o fetişcană gospodină, spuse gazda, o 
femeie în vârstă, dar prea fluşturatică! Avea un corp frumos şi 
era frumuşică. In loc să profite de aceste calităţi şi să-şi 
găsească şi ea un băiat cu care să întemeieze o familie, ea le 
dădea apă la moară la toţi care o curtau. Numai eu ştiu câţi am 
alungat din câţi o fluierau pe la poartă, de sub castani. 

— Aţi reţinut vreunul mai insistent? Ştiţi vreun nume? 

— Nu ştiu nici un nume, pentru că Eugenia se ferea să-mi 
povestească despre aventurile ei. Nu voia s-o cred o prostituată 
şi să renunţ la serviciile ei. Dar am reţinut figura unuia dintre 
ei, care mi s-a părut mai insistent, dar şi mai inteligent decât 
ceilalţi. 

— Ce v-a determinat să faceţi această apreciere? 

— Era mai fin decât ceilalţi, îmbrăcat curat şi n-a fluierat 
niciodată. Trecea din când în când prin faţa porţii, iar în ultimul 


timp o aştepta ore în şir la colţul străzii. 

— Nu i-aţi spus şi Eugeniei? 

— Ba da. Mi-a spus că în urmă cu trei luni a avut o relaţie cu 
el şi nu i-a plăcut, că-i un pămpălău. 

— La ce se referea?, ciuli urechile căpitanul Toma. 

— După câte am înţeles eu... la pat, zâmbi bătrâna. Apoi a 
adăugat: Or mai fi şi din ăştia, ca ea era o fată foarte viguroasă! 
Mi-a mai spus că nu vrea să-l mai vadă şi îl ocoleşte. Insă faptul 
că el insista s-o întâlnească m-a determinat să cred că se 
îndrăgostise de ea. 

— Este posibil. V-a spus cum îl cheamă? Unde lucrează, unde 
locuieşte? 

— Nu mi-a spus nimic, dar ştiu eu unde lucrează. 

Ofiţerul o privi cu o uşoară uimire. 

— E vânzător la pescăria din piaţa veche. M-am dus într-o zi 
să cumpăr peşte de acolo şi l-am recunoscut imediat. El pe 
mine nu mă cunoaşte, m-a văzut numai prin gard. 

Sticluţele de medicamente 

— În ultima vreme, Eugenia vi s-a confiat cumva că era 
însărcinată? 

— Nu, nu mi-a spus nimic, se miră gazda. V-am spus că se 
ferea de mine în chestiuni din astea. Dar sunt sigură că 
secretele intime le cunoaşte cel mai bine prietena ei, Sanda, o 
tânără care este femeie de serviciu la un bloc din Mazepa. Le- 
am surprins de mai multe ori şuşotind. 

— Când a plecat atunci la farmacie, aţi sesizat vreo intenţie 
la ea de a nu se mai întoarce? 

— Nici poveste. Era plină de viaţă, ca întotdeauna! 

— Ce i-aţi spus să cumpere? 

— Apă oxigenată şi tinctură de iod. Soţul meu s-a rănit la un 
picior în magazia de lemne şi aveam nevoie de aceste 
medicamente. Ca să nu greşească, i-am dat şi reţeta medicului 
de circumscripție şi două sticluţe. 

Ofiţerul scoase cu grijă cele două sticluţe şi întrebă: 

— Acestea sunt? 

Femeia, de cum le privi, reacţiona prompt: 

— Nu sunt astea! Sticluţele mele erau mai mici, mai am 
câteva mostre. Astea sunt mult mai mari. 

Căpitanul ceru o mostră de sticluţă şi se convinsese că 
bătrâna avea dreptate. Apoi ceru permisiunea să păstreze 


sticluţa. Nu plecă până nu mai puse o întrebare: 
— Pe reţetă erau trecute şi alte medicamente? 
— Da: penicilină. 
La taifas cu Sanda 

Sanda Profir, cea mai bună prietenă a Eugeniei, s-a dovedit a 
fi o fire deschisă şi cooperantă. 

— Noi ne spuneam tot una la alta, începu ea, iar când am 
auzit că a dispărut în ceaţă m-am dus la frate-său, Vasile, şi i- 
am spus să reclame la miliţie că nu-i a bună. Şi m-a ascultat, 
dar au trecut şapte luni de atunci şi până la dumneavoastră nu 
m-a întrebat nimeni de ea. 

— O facem acum, pentru că trebuie să-i dăm de urmă, zise 
căpitanul Toma. 

— Bine ar fi să trăiască, dar eu nu prea sunt convinsă. 

— De ce? 

— Pentru că, dacă s-ar fi dus după vreun bărbat, mi-ar fi scris 
neapărat sau mi-ar fi telefonat. Asta, ca să nu mai zic că m-ar fi 
invitat la ea, acolo. 

— Nu te contrazic, dar după cum ştii şi tu, îi plăcea să 
schimbe bărbaţii ca pe batiste! Dacă, totuşi, te-o fi uitat? 

— Asta e firea ei în materie de bărbaţi, eu nu pot să umblu, 
aşa, cu unul şi cu altul! Dar în ultimul timp i se cam înfundase. 

— De ce? 

— Pentru că rămăsese însărcinată şi nu ştia cu cine. 

— De ce nu s-a gândit la un avort legal? 

— Pentru că proasta s-a trezit târziu. Doctorul i-a zis că e în 
luna a IV-a şi nu se mai poate face nimic. 

— Era disperată? Se gândea să-şi pună capăt zilelor? 

— Nici vorbă de aşa ceva. Era în căutarea unui pămpălău, 
aşa le zicea ea la fraieri, care să recunoască copilul. 

— Ţi-a pomenit la cine se gândise? 

— Păi, la mai mulţi! zise Sanda, după ce făcu o pauză. Unul 
era un zugrav de pe strada lui frate-său, altul era Goneaţă, 
şofer la IGP, un militar în termen din Focşani, de la care avea 
mai multe scrisori amoroase, şi încă unul care se îndrăgostise 
de ea. De ăsta zicea c-ar lucra prin piaţa veche şi nu-i mai 
dădea pace. 

— În final, ce crezi că s-a întâmplat cu ea? 

— Cred că i-a făcut felul unul din ăştia, când a auzit ce-l 
aşteaptă şi că va trebui să plătească pensie alimentară. 


— Cum urma să-i momească pe pămpălăi? 

— Să-i amenințe că-i va da în judecată sau că se va sinucide 
şi va lăsa scris cine este tatăl copilului. 

Căpitanul Toma îi raportă şefului sau, maiorul Jumara, 
constatările la care ajunsese. 

— Am avut dreptate că e un caz de dispariţie cu suspiciuni de 
omor?, îl sondă şeful Serviciului Judiciar. 

— Fără dubii, îl aprobă subalternul. Eugenia Rudoi a fost 
asasinată în intervalul 5-15 aprilie 1965, iar cadavrul ei zace 
acum pe undeva. Sanda Profir, prietena ei intimă, care este de 
o moralitate apropiată cu victima, participând şi ea la multe 
chiolhanuri, pare o fată foarte isteaţă şi a intuit acelaşi 
deznodământ. După cât erau de bune prietene şi îşi destăinuiau 
toate secretele despre legăturile lor cu diferiţi bărbaţi, sunt 
convins că dacă Eugenia ar fi fost în viaţă i-ar fi dat de veste 
unde se afla şi cu cine. 

— Da, apoi avem regia cu buletinul de identitate al victimei, 
îşi aprinse şeful o ţigară. 

— De fapt, o înscenare prost regizată, aprecie căpitanul. 
Criminalul a ştiut de la victimă că fusese trimisă cu nişte 
sticluţe la farmacie şi a realizat înscenarea prin abandonarea în 
faţa postului de miliţie transporturi navale a pungii cu buletinul 
de identitate al Eugeniei şi două sticluţe. 

— Numai că pe primele sticluţe le-a pierdut şi a pus altele 
mai mari, după cum le-o fi găsit. Un amănunt la care nu s-a 
gândit! 

— Într-adevăr, el s-a gândit intens cum să inducă ancheta în 
eroare, scăpându-i acest amănunt. Eugenia, conform unei 
tactici pregătite dinainte, a încercat probabil să-l impresioneze 
spunându-i că, dacă nu va recunoaşte copilul, se va sinucide. 

— Da, e interesant, analiză maiorul. Pe asta a mizat, să 
credem că s-a sinucis. Şi bănuiesc chiar mai mult, gândindu-mă 
de ce a lăsat punga în faţa uşii postului de miliţie transporturi 
navale, şi nu la miliția oraşului sau cea judeţeană. Cum acest 
post de miliţie se află în port, la marginea Dunării, criminalul a 
încercat să însceneze că, după abandonarea pungii, victima s-a 
aruncat în Dunăre. 

— Just, iar de aici se mai deduce că, după ce a omorât-o pe 
Eugenia, i-a aruncat cadavrul în Dunăre. 

— Păcat că acest cadavru nu a apărut la suprafaţă, până 


acum. 

— L-au mâncat peştii, după cum ştim că s-a întâmplat şi în 
alte cazuri! 

— Da, asta e Dunărea. Care dintre „pămpălăii” indicaţi de 
Sanda crezi că este criminalul? 

— Vânzătorul de la pescăria din piaţa veche, zâmbi căpitanul, 
bazându-se pe flerul sau. El este omul care o aştepta insistent 
la colţul străzii familiei Blendea, unde victima era angajată ca 
menajeră. Şi aşa bănuiesc că s-a întâmplat şi atunci. Pentru că 
Eugenia n-a mai ajuns la farmacie, înseamnă că s-a întâlnit cu 
el la colţul străzii şi de aici au plecat acasă la el. Îndrăgostit, el 
era bucuros că iubita îi cade în braţe, iar ea, pentru că-şi găsise 
omul pe spatele căruia să-şi pună planul în aplicare! Pe de altă 
parte, Ilie Vancea, aşa se numeşte vânzătorul şi are 23 de ani, 
are legitimaţie de acces în port pentru aprovizionare cu peşte. 

Intuiţia căpitanului 

Ilie Vancea era de loc din Brăila şi deţinea în Galaţi o 
garsonieră într-un bloc situat în apropierea falezei Dunării. 
Într-o dimineaţă din luna noiembrie 1965 este vizitat la 
magazinul de pescărie, unde lucra, de un procuror şi doi ofiţeri 
de miliţie. I se percheziţionează dulapul şi acolo se dă peste o 
scrisoare pe care i-o adresase Eugeniei Rudoi la 29 martie 
1965, dar nu o expediase. În scrisoare îşi mărturisea dragostea 
nebună pe care i-o purta şi o ruga să-i răspundă la sentimentele 
lui şi să nu-l mai chinuiască, ocolindu-l. Scrisoarea dorise să o 
trimită de mai multe ori, dar nu avusese curajul necesar. 

Este percheziţionată şi garsoniera lui, unde se dă peste o 
mizerie de nedescris, ca la burlacii cei mai neîndemânatici. 
Căpitanul Toma controlează şi sub pat, unde, printr-o 
sumedenie de cârpe, ghemotoace de ziare şi hârtie igienică 
descoperă o probă nesperată, care avea să-l ducă pe Ilie 
Vancea pe banca acuzaților, din instanţă, pentru omor: reţeta 
doamnei Blendea pe care o dăduse victimei în ziua dispariţiei şi 
pe care erau trecute medicamentele: apă oxigenată, tinctură de 
iod şi penicilină. 

Deconspirat, Ilie Vancea a recunoscut imediat crima şi 
amănuntele, aşa cum intuise căpitanul Toma. O aşteptase pe 
Eugenia la colţul străzii şi îi propusese să meargă la garsoniera 
lui. Contrar aşteptărilor lui, fata a acceptat şi l-a însoţit 
bucuroasă. La garsonieră au băut coniac şi au făcut dragoste. 


După aceea, la un moment dat, Eugenia a început să plângă, 
mărturisindu-i că este însărcinată şi vrea să se sinucidă. Când 
Vancea a aflat cine este tatăl copilului, respectiv el, era gata să 
leşine. Ştia că nu cu el rămăsese însărcinată, n-avea cum. 
Atunci, fata l-a ameninţat cu procesul şi cu plata pensiei 
alimentare. Ilie Vancea a simţit atunci că înnebuneşte şi, într- 
un moment de furie, a strâns-o de gât. Întrucât blocul sau era 
la numai 300 de metri de Dunăre, s-a gândit să scape de 
cadavru aruncându-l în apă. Operaţiunea a executat-o în 
noaptea care a urmat, apoi timp de nouă zile s-a gândit cum să- 
i însceneze sinuciderea Eugeniei şi unde să-i arunce buletinul 
de identitate. S-a gândit că poate cadavrul va fi pescuit în 
Dunăre şi atunci i-a venit ideea să arunce punga cu buletinul în 
faţa postului de miliţie din port. Primele sticluţe pentru 
medicamente, care fuseseră în pungă, le pierduse, aşa că le-a 
înlocuit cu altele pe care le-a găsit prin casă, chit că erau mai 
mari. Despre reţetă habar n-avuse şi nu-şi explica cum ajunsese 
sub pat. 
A fost condamnat la 15 ani de închisoare. 


SCRISOAREA DE DRAGOSIE I-A 
ADUS MOARIEA 


În anul 1965, în spatele gării C.F.R. Constanţa se afla şi 
capătul liniei de autobuze Constanţa-Eforie-Mangalia. Un fel de 
autogară în aer liber. Cum mulţi călători sau chiar şoferi aflaţi 
în această zonă aveau nevoie de o toaletă, trebuia să meargă 
până în gară pentru a-şi satisface necesităţile fiziologice. 
Pentru a evita acest lucru, cei interesaţi se foloseau de un WC 
din apropiere, situat pe proprietatea unei femei cumsecade, 
Ileana Buzeţelu, care nu avea gard în fundul curţii. 

In dimineaţa zilei de 10 noiembrie 1965, Ileana Buzeţelu s-a 
dus să curețe WC-ul, descoperind în interior gamba unui om, pe 
care a scos-o afară. Au fost anunţaţi lucrătorii postului de 
Miliție Transporturi Feroviare (TF) din gara Constanţa, care la 
rândul lor au raportat cazul la Direcţia Miliției Regiunii (DMR) 
Dobrogea. 

Primele cercetări 

La faţa locului s-au deplasat lucrătorii Serviciului Judiciar, un 
procuror din cadrul Procuraturii Regiunii Dobrogea şi medicul 
judiciar al oraşului Constanţa. 

Aceştia au luat măsuri de vidanjare a WC-ului în cauză, 
ocazie cu care au mai fost găsite încă o gambă şi labele de la 
ambele picioare. Ambele gambe şi labe aparţineau aceleiaşi 
persoane. Pentru găsirea resturilor de membre şi fragmente 
umane s-a luat măsura vidanjării unui număr de 11 WC-uri din 
jur, rezultatul fiind negativ. 

Membrele găsite au fost expertizate  medico-judiciar, 
stabilindu-se ca ele aparţin unei persoane de sex feminin, cu 
vârsta între 18 şi 35 de ani, înălţimea 1,54-1,63 metri, cu un 
picior mic, purtând încălţăminte nr. 34-36. 

Referitor la vechimea cadavrului, medicul legist a apreciat-o 
între două săptămâni şi şase luni. 

_Măsuri de amploare 

În vederea identificării resturilor de cadavru, a victimei şi a 
autorului, a fost alarmat tot efectivul miliției din Constanţa şi 
de la regiune, desfăşurându-se o serie de măsuri complexe care 
au necesitat foarte mult efort. 

Astfel au fost verificate canalele colectoare, lăzile şi 
recipientele de gunoi de pe raza oraşului, precum şi groapa de 


gunoi de la margine, însă nu s-a descoperit nici un rest de 
cadavru. 

S-a format o echipă de ofiţeri care a făcut investigaţii şi 
verificări la locul găsirii segmentelor şi în jurul acestuia. 

Alte echipe au făcut percheziţii domiciliare în toate imobilele 
situate în apropierea locului cu pricina. 

Investigaţiile s-au extins în rândul personalului C.F.R. de la 
trenurile personale care sosesc şi pleacă din gara Constanţa şi 
în rândul personalului ce deserveşte autobuzele Constanţa- 
Eforie-Mangalia, în vederea descoperirii persoanelor care au 
transportat cu aceste mijloace diverse colete suspecte. 

N-au scăpat din vedere verificările în rândul persoanelor de 
la bufetele din zonă - „Mangalia”, „Timiş”, „Ancorei” - precum 
şi restaurantul gării Constanţa, pentru a le stabili pe cele care 
au avut asupra lor pachete suspecte. 

În obiectiv au intrat şi dormitoarele comune ale ICH, situate 
în zonă, în jurul abatorului, mai ales căminul de fete, pentru a 
stabili dacă a dispărut vreuna din ele. 

S-a declanşat o amplă acţiune pe raza regiunii Dobrogea şi a 
municipiului Constanţa de depistare a femeilor dispărute de la 
domiciliu, flotante sau care au locuit fără forme legale. 

Investigaţiile au cuprins şi mediul prostituatelor, proxeneţilor 
şi gazdelor de hoţi. 

S-a întocmit fişa „C” a cadavrului cu identitate necunoscută 
şi a fost trimisă Direcţiei Evidenţei Operative din Direcţia 
Generală a Miliției Bucureşti, în vederea comparării 
semnalmentelor cu persoanele dispărute la nivel de ţară, 
evident de sex feminin. 

O sesizare de dispariţie 

Vasilică Roşianu, din comuna Baia, raionul Focşani, regiunea 
Vrancea, s-a adresat cu o plângere miliției municipiului 
Constanţa prin care reclama dispariţia fiicei sale, Maria Petcu. 
Aceasta din urmă fusese căsătorită cu Gheorghe Petcu, 
rezultând un copil. Bărbatul fiind beţiv şi violent, Maria nu l-a 
mai putut suporta şi a introdus acţiune de divorţ. Prin sentinţa 
tribunalului raionului Focşani, pronunţată în luna ianuarie 
1964, copilul a rămas în îngrijirea mamei, iar Gheorghe Petcu a 
fost obligat la plata pensiei alimentare în suma de 200 lei lunar. 
După divorţ, Gheorghe Petcu, de meserie mecanic, a plecat în 
judeţul Constanţa şi s-a stabilit în Eforie-Nord, unde şi-a găsit 


de lucru la Întreprinderea de Hoteluri şi Restaurante (IHR). De 
la acea dată şi până în luna septembrie nu îi trimisese fostei 
soţii nici un leu pensie alimentară. 

Maria, care purta acum numele de fată, Roşianu, aflând unde 
lucra fostul bărbat, a plecat la începutul lunii august 1965 la 
Eforie pentru a se prezenta la IHR şi a-i pune poprire pe 
salariu. De atunci şi până la sfârşitul lunii decembrie, de când 
data reclamaţia, ea nu-şi mai făcuse apariţia şi nu-i dăduse 
mamei sale nici un semn de viaţă. 

Maria Roşianu avea 26 de ani şi era mignonă. Mama sa 
anexase şi o fotografie, atenţionând organele de miliţie că 
Gheorghe Petcu era un om răzbunător şi foarte dur, obişnuind 
să poarte cuţit asupra lui. 

Căutări înfrigurate 

Cum semnalmentele acestei dispărute semănau perfect cu 
ale segmentelor de cadavru găsite în WC-ul din spatele gării 
Constanţa, iar cazul era mai „palpabil” decât celelalte sesizări 
de dispariţii primite până atunci, colectivul de ofiţeri ai 
Serviciului Judiciar şi-au unit imediat eforturile pe această 
pistă. 

Verificările făcute la IHR Eforie-Nord au stabilit că Maria 
Roşianu se prezentase la conducerea acestei întreprinderi în 
ziua de 7 august 1965, depunând o cerere de poprire pe 
salariul fostului soţ, la care anexase o copie legalizată după 
hotărârea de divorţ. Fusese chemat la centrală şi Gheorghe 
Petcu, care era angajat ca mecanic la hotelul „Pelican”. Acesta 
a recunoscut în faţa directorului că nu plătise nici un leu pensie 
alimentară pentru copil şi a fost de acord verbal cu poprirea, 
inclusiv plata sumelor din urmă. L-a rugat însă pe director ca 
salariul pe luna august să-i fie lăsat întreg, fiindcă are unele 
datorii, iar din septembrie e bun de plată. Directorul şi Maria 
Roşianu au fost de acord. 

Foştii soţi au plecat împăcaţi de la întreprindere, iar din acea 
zi nu se mai ştia nimic de Maria Roşianu. Se extind verificările 
la hotelurile din staţiune şi se afla că ea fusese cazată la hotelul 
„Condor” pe perioada 6-18 august 1965. De aici, ofiţerii au tras 
concluzia că ea a mai rămas în Eforie-Nord, ca să profite de 
timpul favorabil şi să facă plajă. 

Era important acum de stabilit dacă în această perioadă ea 
se întâlnise cu fostul soţ. Acesta era cazat la hotelul „Pelican”, 


unde lucra, şi nimeni din personal nu a recunoscut fotografia 
Mariei, ceea ce însemnă că ea nu-l vizitase niciodată la hotel. 
Marea dragoste 

Dacă Gheorghe Petcu îşi omorâse fosta soţie după data de 18 
august, fapta o săvârşise undeva în staţiune, la loc ferit. Dar 
unde tranşase cadavrul şi unde ascunsese celelalte părţi? 

Este căutat la serviciu pentru a se avea o discuţie cu el. 
Acolo, surpriză! Îşi luase salariul pe luna august şi o întinsese 
de la întreprindere. Este identificat un alt mecanic, prieten de 
spriţ cu Gheorghe Petcu. 

— A tulit-o, baiatu’, pentru că nu vrea să plătească pensie 
alimentară nici un leu, îi spuse acesta căpitanului Petru 
Logofătu de la Serviciul Judiciar. 

— De ce? 

— Pentru că nevastă-sa e o poamă, iar copilul nu este al lui. 
Aşa mi-a spus el tot timpu”, eu de unde să ştiu. 

— "Ţi-a spus încotro a plecat? 

— La Braşov. Are o gagică acolo, pe care a agăţat-o în luna 
iulie la hotel. E muncitoare la fabrica de autocamioane şi e 
moartă după el. Cât femeia a stat la „Pelican” i-am văzut tot 
timpul giugiulindu-se. 

— Cu fosta lui nevastă s-a mai întâlnit după ce l-a chemat la 
director pentru plata pensiei alimentare? 

— Nu, nu voia să mai audă de ea. A văzut-o după aia în 
staţiune în mare amor cu un gagiu. Mi i-a arătat şi mie, că 
staţiunea e mică, apoi mi-a zis: „Acu' eşti convins, Vasile, că e o 
curvă? Deci ştiu eu de ce nu plătesc pensie alimentară...”. l-am 
cam dat dreptate. 

După această discuţie, toate datele problemei se schimbau 
total, căpitanul Logofătu fiind convins că Maria Roşianu trăia şi 
n-are nici un fel de legătură cu omorul pe care-l cercetau. 

Ofiţerul a insistat la hotelul „Condor”, unde fusese cazată 
Maria, şi o recepţioneră şi-a adus aminte numele bărbatului 
care se amorezase de ea. Şi el fusese cazat tot acolo. L-a căutat 
în registru şi l-a găsit: „Nicolae Zacheru, 30 de ani, domiciliat 
în Alexandria, Strada Vasile Alecsandri nr. 14”. 

A urmat o notă telefonică la miliția municipiului Alexandria, 
răspunsul primit a doua zi fiind edificator: „Sus-numita Maria 
Roşianu este în viaţă şi convieţuieşte cu Nicolae Zacheru, 
strungar la Întreprinderea «Rulmentul» din localitate. Întrebată 


de ce nu i-a mai dat nici un semn de viaţă mamei sale din 
comuna Baia, raionul Focşani, care îi îngrijeşte copilul, a 
declarat că a întâlnit marea dragoste şi a uitat...”. 

Alte verificări 

După acest duş rece, dar apoi cald, pentru că fusese găsită în 
viaţă o femeie dispărută, ofiţerii Serviciului Judiciar au început 
verificările în celelalte cazuri semnalate. 

Astfel au fost verificate 37 de cazuri de dispariţii de tinere 
femei semnalate de ofiţerii din teren, sursele de informare şi 
persoanele de sprijin. 

Pentru că Litoralul era suprasolicitat vara de cetăţeni veniţi 
din toate colţurile ţării şi de străini, s-au intensificat măsurile 
de verificare în rândul tuturor persoanelor din Constanţa şi din 
celelalte staţiuni care găzduiau turişti. 

De la Sfatul Popular al oraşului Constanţa s-a obţinut o 
situaţie privind un număr de 26 de persoane care s-au judecat 
în cursul anului 1965 pentru ameninţarea cu moartea şi care, 
fiind verificate în teren, s-a stabilit că sunt în viaţă. 

Acreditându-se şi ipoteza că în speţă putea fi vorba de o 
victimă a unui avort mortal, s-au intensificat măsurile de 
supraveghere şi verificare a moaşelor empirice, medicilor şi 
asistentelor medicale cunoscute că se ocupau cu întreruperea 
ilegală de sarcini. 

Direcţia Evidenţei Operative din forumul central al miliției a 
comunicat DMR Dobrogea un singur caz de persoană 
dispărută, de sex feminin, ale căror semnalmente corespundeau 
cu ale segmentului de cadavru. Era vorba despre o femeie de 
32 ani, dispărută la data de 18 martie 1965 de la domiciliul ei 
din Reghin. Fotografia ei nu a fost recunoscută de recepţionerii 
de la locurile de cazare de pe Litoral şi nici de persoanele care 
găzduiau turişti. Totuşi, fotografia acestei femei a fost 
multiplicată şi data tuturor lucrătorilor de miliţie de la DMR 
Dobrogea pentru a o folosi în procesul de investigaţii. 

Reconsiderarea parcursului 

Trecuseră patru luni de la apariţia acestui caz şi, în ciuda 
volumului imens de muncă ce fusese depus, cercetările băteau 
pasul pe loc. 

Căpitanul Petre  Logofătu, care fusese însărcinat cu 
rezolvarea lui, nu mai avea stare şi somn. Intr-o zi de la 
începutul lunii martie 1966, când sosi la birou, ofiţerul hotărî să 


facă o evaluare a tuturor măsurilor pe care le întreprinsese 
până atunci. În faţă avea o hartă în detaliu a oraşului 
Constanţa. După ce trecu în revistă toate direcţiile în care 
acţionase, privirea îi fugi pe hartă tot în zona gării, unde WC-ul 
în care se găsiseră segmentele de cadavru era punctat cu roşu. 

„Nu se poate, îşi zise la un moment dat. Tot în această zonă 
trebuie să fie misterul. De ce n-au fost aruncate segmentele în 
mare, în lacul Taşaul sau Siut-Ghiol? Doar avea atâtea 
posibilităţi? Pentru că ucigaşul locuieşte în zonă şi i-a fost frică 
să se îndepărteze mai mult cu coletul macabru, găsi tot el 
răspunsul. Deci şi restul cadavrului este aruncat sau îngropat 
în apropiere”. 

Căpitanul Logofătu împărtăşi această logică transparentă 
maiorului Constantin Truda, şeful miliției municipiului 
Constanţa, care o împărtăşi imediat. 

— În prima fază, noi am făcut acolo verificări şi percheziţii, 
spuse maiorul, însă cred că s-a trecut pe lângă criminal. Asta-i 
munca de poliţie, nu toate ne ies din prima... 

— Aşa este, îi dădu dreptate Logofătu, însă acum trebuie să 
fim mult mai atenţi. 

— Fără doar şi poate. Hai să împărţim efectivele... 

În ziua următoare s-a organizat o acţiune în zona din spatele 
gării Constanţa, cuprinzând toate străzile din cartierele 
„Construcţii”, „Marinarilor” şi „Km 4”, la care au fost angrenaţi 
toţi ofiţerii şi subofiţerii Serviciului Judiciar şi ai miliției 
municipiului Constanţa. Scopul: investigaţii din casă în casă în 
vederea culegerii de informaţii care puteau avea legătură cu 
cazul cercetat. 

Astfel au intrat în atenţie toate imobilele de pe străzile 
Şoimilor, Zânelor, Muncii, Gândului, Tunelului, Dunării, 
Crivâţului, Ion Creangă, Luceafărului, Viforului, Fundătura 
Şcolii, Bulevardul 1 Mai, M. Porumbescu, Aviator Berghiu, 
Aurorei, Corăbiei, Spiru Haret, V. Marcovici şi Şoseaua 
Mangaliei. 

O vânzătoare de pont 

Căpitanul Vasile Simion, ofiţer control teren la miliția 
municipiului Constanţa, şi-a început misiunea de investigaţii pe 
Şoseaua Mangaliei. Verifica, chipurile, cărţile de imobil. A 
intrat şi în curtea unei ţigănci spilcuite, care era cunoscută că 
se ocupa cu ghicitul. Din vorbă-n vorba, ţiganca, care nu era 


proastă, şi-a cam dat seama ce căuta polițistul. 

— Hai, nu va mai daţi ascuns, i-a zis ţiganca ofițerului. Vă 
dau io un pont, dar cu o condiţie. 

— Te ascult. 

— Vreau să-i aprobaţi pachet lui Argentin, bărbatu-meu, care 
e în arest la regiune pentru nişte spargeri de case pe care nu 
le-a făcut el. L-au tras alţii după ei, ca să se răzbune, că n-a 
vrut să le ascundă marfa... 

— Bine, bine..., făcu ofiţerul. Ştim lecţia, dar care-i pontul? 

— Dar se aprobă pachetu'?... insistă ghicitoarea. 

— Se aprobă, pot să intervin pentru asta, dar vreau să văd cu 
ce ieşi pe tarabă... 

— Atunci, hai să-ţi zic. Da’ mucles, nu ştii de la mine, că ăla 
mă omoară! 

— Mucles! repetă ofiţerul cu mâna serioasă. 

Cunoştea legile ţigăneşti. 

— A doua casă de aici, uite acolo, arătă, stă un ţigan beşliu 
care se ocupă cu trafic de aur. Are vreo 40 de ani şi e hoţ de nu 
se poate, că nu l-aţi dovedit până acum. 

— Cum îl cheamă? 

— Orion Muscalu. Acu' locuieşte singur, dar a ţinut o groază 
de femei... La toate le-a dat papucii, că erau da' alea, ştii 
matale, dar de ultima se îndrăgostise de se-mpleticea pe 
stradă. Era una frumoasă a dracului, din Basarabi, deşi era mai 
mică ca el cu două capete. 

— Adică scundă, vrei să zici. 

— Da, scundă, însă frumoasă de nu se poate. Era mai mult o 
copilă, de 19 ani, şi o chema Profira. Am stat şi eu o dată de 
vorbă cu ea, căci a venit fără să ştie Muscalu ca să-i dau în 
cărţi. Mi-a spus că sunt nouă copii la părinţi şi au plecat care 
încotro. Pe ea a peţit-o Muscalu de la tatăl ei vitreg, deşi n-a 
vrut să vină după el. Mi-a mărturisit că iubea un alt ţigan de 
vârsta ei, Creolin, care-i în armată. Zicea că atunci când se va 
elibera Creolin o să fugă cu el. Dar ceva s-a întâmplat cu ea, că 
din septembrie acum un an a dispărut, aşa, dintr-o dată. 

— Poate că s-a eliberat Creolin din armată şi a luat-o cu el. 

— Aş! făcu ţigancă. Creolin s-a eliberat acum două luni şi a 
căutat-o înnebunit. A dat piept şi cu Muscalu. 

— Ce i-a zis acesta? 

— Că a plecat de la el, că e rea de muscă, şi nu ştie unde. Eu 


însă nu cred aşa ceva, pentru că fata era foarte cuminte şi abia 
aştepta să i se elibereze iubitul din armată. 
De vorbă cu Muscalu 

Pentru căpitanul Simion, pontul cumpărat de la ghicitoare 
era de mare valoare, pentru că semnalmentele Profirei şi datele 
privind dispariţia ei se suprapuneau perfect cu ale cazului 
cercetat. Întrucât verificarea cărţilor de imobil se făcea din 
casă în casă, ofiţerul trebuia să treacă şi pe la locuinţa lui 
Muscalu. Când a ajuns vorba despre femeile cu care trăise 
acesta, Muscalu s-a oferit să plătească amenda de rigoare, 
pentru că nu o trecuse pe nici una în cartea de imobil. 

— Am avut parte numai de nişte curve, bre..., îi spuse el 
subofiţerului. Gata, m-am hotărât, nu mă mai însor! 

— Care este ultima femeie cu care ai trăit?, îl întrebă 
căpitanul. 

— A fost o puştoaică, nici nu ştiu de pe unde, care mă 
traducea cu un soldat. Am prins-o cu o scrisoare de la el, îşi 
scriau la post-restant, şi am izgonit-o... mi se pare că mai am şi 
acu' scrisoarea, se prefăcu el şi plecă s-o caute. Reveni: Gata, 
am găsit-o! Poftiţi!... 

Ofiţer cu experienţă, căpitanul Simion intui în comportarea 
interlocutorului pe cea a unui vinovat atât timp cât nu îi 
solicitase să vadă scrisoarea. Se prefăcea că nici măcar nu ştia 
de unde era fata, nu că o tocmise el de la tatăl vitreg, la 
Basarabi. 

Căpitanul citi scrisoarea, apoi spuse: 

— Pot s-o păstrez? Scrisul se aseamănă cu a unei infractoare 
căutate de noi pentru falsificare de librete CEC. 

— Da, vă rog, poate ea o fi... 

Demascarea asasinului 

Căpitanul Simion, plin de bucurie, întocmi un raport către 
şefii săi cu toate aceste date, anexând şi scrisoarea. 

Maiorul Turda şi căpitanul Logofătu de la regiune îl 
felicitară, fiind convinşi că adusese din teren mult căutata cheie 
a rezolvării acestui caz. 

Citiră şi ei scrisoarea soldatului Creolin Papuru, de la o 
unitate militară din Medgidia, adresată Profirei Camel, în ziua 
de 20 septembrie 1965, la post-restant Constanţa. Era o 
scrisoare de dragoste, cu cuvinte incendiare de iubire şi 
jurământul ferm că după eliberare vor fi toată viaţa împreună. 


A doua zi a urmat o percheziţie amănunţită în locuinţa lui 
Crion Muscalu. Sub preşul din bucătărie au fost descoperite 
mai multe pete de sânge uscat care, analizate la laborator, s-au 
dovedit a fi de la un om cu grupa sanguină AB IV. Era grupa 
sanguină a Profirei Camel! 

— Aici, în bucătărie, ai tranşat cadavrul, îi zise căpitanul 
Logofatu ucigaşului. Gambele şi labele le-ai aruncat în WC-ul 
de la capătul liniei de autobuze Constanţa-Mangalia, cam la 
700 de metri de aici. Unde este restul? 

— În WC-ul din grădină!, răspunse Muscalu cu capul plecat. 
Când am prins-o pe Profira cu scrisoarea de dragoste de la 
iubitul ei, am crezut că înnebunesc. Eram fericit cu ea, mă 
credeam tânăr şi i-aş fi pus toate comorile din lume la 
picioare... Atunci am răbufnit şi am sărit la gâtul ei. Am strâns 
până n-am mai putut, ştiind că în felul acesta n-o să mă mai 
părăsească niciodată... Ca să scap de cadavru, l-am tranşat cu o 
toporişcă şi un cuţit. Bucăţile le-am pus în mai multe pachete şi 
m-am gândit să le arunc în lacul Taşaul sau în Siut-Ghiol. Pe 
urmă mi-am dat seama că ele vor ieşi la mal, la fel dacă le-aş fi 
aruncat în mare. Atunci am ales să le arunc în WC-ul din curtea 
mea. Am băgat acolo cât am putut, dar mi-au rămas gambele şi 
labele picioarelor. Ca să scap şi de ele, am ales WC-ul de la 
capătul autobuzelor, unde era circulaţie mare. 


OMORUL DE LA STÂNĂ ŞI 
MICROFOANELE SECURITĂŢII 


Localitatea Poiana Sibiului, din judeţul cu acelaşi nume, este 
cunoscută în toată ţara pentru meşteşugul oieritului şi ai ei 
ciobani, pe care poţi să-i întâlneşti pretutindeni. 

Vasile Nicoară, un tânăr din această comună, deprinsese 
dragoste faţă de o altă meserie decât ai săi, olăritul. Şi era tare 
priceput, încât toţi ciobanii din familia sa se mândreau cu el. 
Băiatul abia terminase armata la o unitate militară din Reşiţa. 
Acolo îşi făcuse un prieten, pe Nicolae Ţaţomir, ce era din 
localitatea Crivaia, judeţul Caraş-Severin. 

_O scrisoare alarmantă 

In luna octombrie 1964, ştiind cu ce se ocupa familia lui 
Vasile Nicoară, i-a trimis o scrisoare prietenului său în care îi 
spunea că CAP Crivaia are mare nevoie de un cioban calificat. 
Cum Ionel Nicoară, fratele lui Vasile, în vârstă de 26 de ani, nu 
avea o altă ofertă din altă localitate din ţară, s-a oferit să se 
ducă la Crivaia. 

Părţile s-au înţeles într-o următoare convorbire telefonică şi, 
la începutul lunii noiembrie 1964, Ionel Nicoară a poposit la 
poalele Munţilor Semenic. După ce şi-a luat în primire postul de 
cioban la oile CAP-ului Crivaia, el a ţinut legătura cu familia din 
Poiana Sibiului prin scrisori. 

Scrisorile primite de la el erau plăcute şi cu veşti 
mulţumitoare. Ultima scrisoare, expediată de Ionel la 23 
februarie 1967, era însă alarmantă. El scria că are conflicte cu 
fraţii Dumitru şi Petre Dolea, ciobani din localitate, cu care 
lucra împreună. „Am să mă plâng la conducerea CAP-ului, la 
organele de partid şi chiar la postul de miliţie.” 

Verificări pe cont propriu 

Deoarece de la această scrisoare timp de trei luni Ionel n-a 
mai dat nici un semn, Vasile s-a urcat în tren şi a plecat la 
Crivaia. Ionel nu mai era la stână, de oi îngrijindu-se fraţii 
Dumitru şi Petre Dolea, precum şi un mezin, losif Dolea. 

„Unde este fratele meu?”, l-a întrebat Vasile pe Dumitru 
Dolea, care era cel mai în vârstă dintre fraţi. Avea în jur de 40 
de ani. 

„A plecat pe la începutul lunii martie la o stână din Moldova, 
aşa ne-a spus. N-a precizat şi localitatea.” 


„Nu se poate, avea conflicte cu voi, uite ultima lui scrisoare!” 

„Cu noi?!”, dădu Dumitru în mirare. „Eram cei mai buni 
prieteni şi n-aveam motive să ne certăm, din moment ce treaba 
merge bine. Conducerea CAP-ului poată să vă confirme că este 
foarte mulţumită. Probabil ca s-o fi săturat să mai stea pe-aici 
printre străini!, încercă el o explicaţie.” 

„Bine, dar, dacă s-ar fi dus în Moldova, acolo nu erau tot 
străini?!”, raţionă Vasile. „Uitaţi că asta este meseria noastră 
din tată-n fiu şi numai printre străini ne facem veacu”, cu 
turmele de oi? Voi ascundeţi ceva. De ce minţiţi?” 

„Dacă nu ne crezi, du-te la postul de miliţie!”, i-o reteză 
Dumitru. 

„Am să mă duc!”, răbufni Vasile. „Şi n-am să mă las până nu 
am să aflu adevărul.” 

Şeful de post, un plutonier, era un tip dezinteresat, fiindcă 
aflase că în curând va fi mutat de acolo. 

„Ionel n-a venit niciodată la mine să-mi reclame ceva sau pe 
cineva”, spuse plutonierul. „Din contră, eu am aflat că pe la 
începutul lunii februarie s-a îmbătat la stână şi s-a bătut cu 
Dumitru Dolea. La amândoi le place al naibii băutura şi s-au 
încăierat din senin, dar până la urmă s-au împăcat.” 

„Poate că a fost aşa”, zise Vasile, „dar trebuie să vă dea de 
gândit faptul că fratele meu a dispărut înainte de a-şi lua 
simbria de la CAP pe luna februarie. Banii lui sunt neridicaţi, 
m-am interesat.” 

Subofiţerului nu-i plăcu că un tânăr dintr-o familie de ciobani 
îl învăţa acum munca de miliţie. I-o reteză: „Lasă reclamaţia 
aici, voi face toate verificările de rigoare şi am să-ţi comunic 
rezultatul la Poiana Sibiului”. 

Seara, Vasile trase la camaradul său de armată, Nicolae 
TŢaţomir. După ce mâncară şi băură ceva şi îşi aduseră aminte 
de peripeţiile lor din armată, Vasile îi povesti scopul sosirii sale 
în Crivaia şi tot ce făcuse în acea zi. 

„Nu-i aşa că dispariţia lui Ionel este suspectă?”, încheie 
Vasile. 

„Este, mai ales că nu şi-a luat banii pe ultima lună”, îl aprobă 
Ţaţomir. „El a trimis ceva bani acasă?” 

„Da, în fiecare lună, iar tata i-a pus pe un CEC, pe numele 
lui. Nu i-a trimis însă pe toţi, pentru că-i mai trebuia şi lui 
pentru o tărie şi ţigări.” 


n 

„Da, mi-a arătat şi mie un CEC în care îşi punea bruma de 
bani care îi rămânea. Era un tip calculat în privinţa asta, dar 
mai scăpa calul la băutură! Asta a fost meteahna lui din 
totdeauna, dar a doua zi e pâinea lui Dumnezeu.” 

„Ştiu. Atunci, ce s-o fi întâmplat de mi-a scris că are conflicte 
cu fraţii Dolea şi ca o să se plângă la conducerea CAP-ului, la 
organele de partid şi la postul de miliţie?” 

„Aici, în comuna asta, este o cloacă pusă pe căpătuit din care 
fac parte preşedintele sfatului popular, secretarul sfatului, 
secretarul de partid şi conducerea CAP-ului, toţi acoperiţi de 
şeful de post. Ionel cred că voia să reclame despre 
matrapazlâcurile făcute de fraţii Dolea la stână, dar şi-a dat 
seama că n-are cui să se adreseze în comună, pentru că toţi 
şefii enumeraţi se aprovizionau de-acolo, pe gratis, cu brânză, 
caş, miei şi ce mai putea lua.” 

„Tot ce se poate.” 

Bătaia de la stână 

„Eu m-am văzut de mai multe ori cu Ionel, căci mai venea pe 
la mine când cobora în sat”, continuă Nicolae. Ultima dată l-am 
văzut cu două-trei zile înainte de a-ţi scrie ultima scrisoare, 
deci cam prin 19-20 februarie 1967. Era abătut după bătaia 
care avusese loc la stână.” 

„Ce s-a întâmplat atunci?”, întreba Vasile. 

„Diţa şi Maria, nevestele lui Dumitru şi Petre Dolea, au venit 
la bărbaţii lor la stână cu merinde şi băutură. S-a încins un chef 
pe cinste, la care a fost invitat şi Ionel, căci până atunci 
ciobanii s-au avut bine între ei. Ionel, care la astfel de ocazii 
este cam lacom la băutură, s-a îmbătat şi într-un moment 
necugetat, chiar el mi-a povestit, a pus mâna pe fundul Diţei. 
Dumitru Dolea a văzut gestul şi a sărit imediat la bătaie. S-au 
bătut ciobăneşte, cu pumnii şi cu bâtele! Văzând că Ionel, care 
era mai tânăr şi mai vânjos, îl dovedeşte pe Dolea, i-a sărit în 
ajutor fratele acestuia, Petrică. Şi astfel, Ionel a încasat o 
bătaie soră cu moartea.” 

„A dracului de băutură!” 

„Da!”, îl aprobă prietenul său. „Dacă s-a întâmplat ceva rău 
cu lonel, cred că de aici i se trage. De fapt, chiar el era puţin 
speriat când mi-a povestit. Mi-a spus că a doua zi, când s-au 
trezit toţi din beţie, şi-a cerut scuze.” 

„Ăsta cred că se preface că m-a iertat şi mi-o coace repede!”, 


mi-a mai spus Ilie. 

„E un om răzbunător, nu?” 

„Foarte răzbunător. E un dur când l-ai călcat pe bombeu, 
darmite când i-ai pătat onoarea! El face parte din categoria 
celor fără şcoală şi fără educaţie.” 

„Atunci precis fratele meu zace în pământ, pe plaiurile 
astea”, îi dădură lacrimile lui Vasile. 

Serviciul omoruri intervine 

Întors acasă, Vasile Nicoară s-a adresat cu o reclamaţie 
Direcţiei Miliției Regiunii (DMR) Caraş-Severin, în care a 
înşirat toate datele adunate de el şi bănuiala că fratele său a 
fost ucis de fraţii Dumitru şi Petre Dolea. După două luni a 
primit o hârtie din partea acestei instituţii, prin care era 
anunţat că se fac cercetări, neajungându-se încă la un rezultat. 

„Ce rezultat, domnilor, când totul este clar!”, s-a enervat 
atunci Vasile. 

Şi a pus mâna pe stilou, concepând o nouă reclamaţie, pe 
care, de astă dată, a adresat-o Direcţiei Generale a Miliției, în 
care îşi exprima şi nemulţumirea faţă de superficialitatea 
cercetărilor întreprinse de lucrătorii DMR Caraş-Severin. 

Lucrarea a fost repartizată Serviciului Omoruri, condus de 
reputatul criminalist Dumitru Ceacanica. Acesta, după ce a 
lecturat-o, l-a chemat pe subalternul sau, locotenent-colonelul 
Florea Costică, şi i-a înmânat-o, spunându-i: 

„Citeşte-o atent, şi tu, că o să pleci la Reşiţa. Fratele 
dispărutului, respectiv reclamantul, merită un premiu de 
detectiv particular.” 

A doua zi, locotenent-colonelul Florea Costică se afla la 
Reşiţa. 

Cazul era cunoscut la DMR Caraş-Severin, în urma primirii 
reclamaţiei din partea fratelui dispărutului. El fusese repartizat 
Serviciului Judiciar, de soluţionarea lui ocupându-se un tânăr 
căpitan, Marin Răcăreanu. Acesta i-a raportat ofițerului de la 
Bucureşti ce măsuri întreprinsese până atunci. 

„În primul rând, m-am adresat Direcţiei Evidenţa Populaţiei, 
pentru a vedea dacă Ionel Nicoară nu apare cu schimbarea 
domiciliului sau viză de flotant într-o localitate din ţară”, a spus 
acesta. 

„Foarte bine”, l-a aprobat locotenent-colonelul. „Dar la 
Serviciul Evidenţa Populaţiei de aici, de la DMR, ai verificat? 


Dacă dispărutul se afla tot pe raza regiunii Caraş-Severin şi a 
schimbat doar turma de oi?” 

„La noi l-am verificat prima dată şi nu apare decât cu viză de 
flotant de la Crivaia, de unde a dispărut. Era un om foarte 
corect din acest punct de vedere. Acolo unde se angaja ca 
cioban îşi făcea şi viză de flotant.” 

„Asta este în avantajul anchetei”, aprecie Florea Costică. „La 
Direcţia Penitenciarelor?!” 

„M-am adresat şi acolo, primind comunicarea că nu figurează 
ca încarcerat în vreun penitenciar din ţară. 

A mai rămas Direcţia Evidenţei Operative. 

L-am căutat şi acolo, în ideea că poate a fost arestat între 
timp de vreun organ de miliţie din ţară, iar dosarul nu a ajuns 
pe rol în instanţă, dar tot nimic. Ionel Nicoară nu cred că a 
părăsit comuna Crivaia!” 

Ofiţerului de la Serviciul Crime îi plăcu de căpitan şi de 
ultimul sau raţionament, pentru că în cauză se profila o 
dispariţie cu suspiciuni de omor. 

O clică de hoţi 

„Ce ai stabilit la Crivaia?”, îl întrebă locotenent-colonelul. 

„Până acum, nu pot spune că am stabilit mare lucru”, 
răspunde căpitanul. „Fostul şef de post a fost mutat disciplinar 
într-o altă comună, ca ajutor. Abia atunci am aflat că fratele 
dispărutului îi lăsase şi lui o reclamaţie, dar nu clintise nimic. 
Acolo, în comună, a fost o clică de hoţi!” 

„Ştiu”, pomeneşte de ea şi reclamantul. 

„Au fost arestaţi toţi capii, de la preşedintele sfatului popular 
la preşedintele CAP-ului.” 

„Deci, a fost verificat şi CAP-ul.” 

„Da, pentru că acolo au fost cele mai mari hoţii. Din produse 
s-a furat ca-n codru.” 

„Înseamnă că a fost verificată şi stâna. Au intrat şi fraţii 
Dolea în «hora» asta?” 

„Ştiu unde bateti”, zâmbi căpitanul. „Dacă îi aveam legaţi, 
era mai uşor să-i descoasem, la arest.” 

„Întocmai.” 

„Nu. Ciobanii îşi stăpânesc bine meseria lor şi ştiu cum s-o 
întoarcă de nu poţi să-i prinzi cu nimic. Pentru unele oi lipsă s- 
au făcut din vreme procese-verbale de scăzământ. Cazuri de 
mortalitate patologică. Am căutat însă cu noul şef de post să 


aflăm cât mai multe date despre aceşti fraţi.” 

„Să auzim rezultatul.” 

„O recunoaştere indirectă. 

Părinţii fraţilor Dolea au fost oameni săraci şi s-au prăpădit 
de mult. De aceea, ei nu s-au îngrijit de şcoala copiilor, 
trimiţându-i la muncă cu ziua, prin comună.” 

„Toţi trei sunt neşcolarizaţi?” 

„Numai Dumitru, fratele cel mare. El a fost cel mai chinuit. 
Ceilalţi doi, Petre şi Iosif, au terminat cu chiu cu vai patru 
clase.” 

„Dumitru am înţeles că are 40 de ani. Ceilalţi fraţi ce vârste 
au?” 

„Cel mijlociu, Petre are 26...”, se uită căpitanul în dosar. 

„La fel ca dispărutul”, remarcă ofiţerul de la Bucureşti. 

„ -iar mezinul, Iosif, 19... Trebuie să-l ia în armată.” 

„Cum se împacă?” 

„Uniţi şi la bine, şi la rău, şi asta spune totul. Dar mai repede 
sunt uniţi la rău, după cum îi caracterizează oamenii din 
comună. Mulţi au avut conflicte cu ei şi au sfârşit-o prost. I-au 
cotonogit imediat. Pe deasupra, sunt şi nişte firi răzbunătoare, 
nu lasă nimic de la ei. Dumitru dă tonul, pentru că el e şeful, şi 
fraţii îl ascultă orbeşte. Cetăţenii din sat îi ocolesc fiindcă le 
este frică de ei.” 

O haită de sălbatici 

„Acum două luni de zile, într-o seară, Dumitru şi Petre au 
făcut o beţie la cârciuma din sat. Unul din săteni, mai 
cherchelit, i-a reproşat lui Dumitru că raţia de brânză pentru 
membrii cooperatori este prea mică faţă de cât li s-ar cuveni. 
Dumitru a sărit atunci la gâtul lui şi i-a spus: «Ba, dacă mai 
guiţi mult, te aranjăm ca pe ortacu' ăla de la Poiana Sibiului!». 
Omul n-a înţeles la cine face aluzie şi a tăcut de frica lor.” 

„Foarte interesant”, se lăsă locotenent-colonelul pe spătarul 
scaunului. Asta este cea mai valoroasă informaţie pe care ai 
cules-o până acum. Cuvintele lui Dumitru Dolea seamănă cu o 
recunoaştere indirectă a omorului asupra lui Ionel Nicoară. S-a 
scăpat!” 

„S-a scăpat, dar a doua zi n-a mai recunoscut nimic, când l-a 
întrebat şeful de post. A spus că la beţie omul spune tot felul de 
prostii. 

Nu trebuia întrebat. Informaţia trebuie cantonată pentru a 


ne servi de ea în anchetă, după ce pregăteam un moment 
psihologic.” 

„Ştiu, dar şeful de post s-a grăbit. E un ofiţer tânăr, fără prea 
multă experienţă.” 

„Spune-mi acum despre nevestele lui Dumitru şi Petre.” 

„Diţa şi Maria?” 

„Cum se împăca cu ele?” 

„Foarte bine şi sunt la fel de secretoase ca şi ei. Locuiesc în 
două case separate şi sunt vecini. Mezinul Iosif locuieşte la 
Dumitru, dar îi construieşte şi lui o casă, pe locul celei 
bătrâneşti. Speră să fie gata când vine din armată, că poate se 
însoară.” 

Planul de acţiune 

Ofiţer cu experienţă în materie de omoruri, locotenent- 
colonelul Florea Costică a discutat cazul cu conducerea DMR 
Caraş-Severin şi a Securităţii regiunii. 

De ce a solicitat şi angrenarea securităţii în această acţiune? 
Pentru că în speţă era nevoie de un ajutor concret din partea 
securităţii, singura instituţie care dispunea de mijloacele 
tehnice (TO) de ascultare a unor convorbiri. 

Fără a se şti locul unde era îngropat cadavrul ciobanului 
Ionel Nicoară, fără a exista măcar o probă directă împotriva 
fraţilor Dolea, aceştia, în solidaritatea lor, ar fi făcut faţă unei 
anchete de uzură, oricât ar fi durat ea. Iar anchetatorii, în loc 
să progreseze, s-ar fi descalificat în faţa lor. 

Pentru a nu se întâmpla aşa ceva şi, din contră, pentru a se 
ajunge la rezultatul scontat, ofiţerul Serviciului Crime a 
conceput un plan care a dat rezultate şi în alte cazuri 
asemănătoare. Acţiunea începea cu ridicarea surprinzătoare de 
la stână a fraţilor Dumitru şi Petre Dolea şi efectuarea unei 
percheziţii la domiciliile lor. În echipele de la percheziţie era 
introdus şi câte un ofiţer de securitate, în civil, care urma să 
instaleze, într-un moment propice de neatenţie, microfoanele. 
Apoi, cei doi fraţi şi nevestele lor erau conduşi la postul de 
miliţie din comună, unde începea o anchetă în care erau 
învinuiți pe faţă de uciderea lui Ionel Nicoară. Ancheta trebuia 
să fie cât mai dură, ca să-i răscolească. Apoi, i se dădea drumul 
să plece acasă Mariei şi, ceva mai târziu, soţului ei, Petre. Spre 
final, aproape de miezul nopţii, se repeta figura şi cu soţii Diţa 
şi Dumitru Dolea, care urmau să fie invitaţi la post pentru a 


doua zi dimineaţă. Mezinul Iosif Dolea era lăsat la stână, pentru 
a-i spori şi mai mult agitația. 

Planul a fost aprobat şi el a fost pus în acţiune, întocmai, în 
ziua de 10 septembrie 1967. Ascultarea convorbirilor din 
locuinţele fraţilor Dolea era asigurată într-o casă conspirativă. 

Deconspirarea 

Planul a dat roade nescontat de repede. Cum s-au întâlnit 
acasă, Maria şi Petre Dolea au şi început să discute agitaţi: 

„Am încurcat-o, a zis Maria. De ce dracu” l-aţi omorât?” 

„ÎL ştii pe Dumitru cum e!”, a răspuns Petre. „Are vână-n el, o 
iubeşte pe Diţa şi nu acceptă ca cineva măcar s-o atingă!” 

„Da, mă Petrică, dar era suficientă bătaia pe care i-aţi tras- 
o.” 

„Dumitru nu s-a lăsat până nu l-a văzut mort.” 

„Tu cu ce l-ai lovit?” 

„Cu bâta. Amândoi am tăbărât pe el cu bâtele şi am dat până 
n-a mai răsuflat.” 

„Dacă descoperă ăştia unde l-aţi îngropat?” 

„N-au cum să afle locu’, că Dumitru nu se dă în primire oricât 
ar fi ăştia de tari. Mortu' e îngropat în loc sigur, la „Fântâna 
hoţilor”, lângă un stejar bătrân. Am săpat o groapă de doi metri 
jumătate adâncime, ca să nu o răscolească animalele 
sălbatice.” 

„Diţa ştie şi ea toate lucrurile astea?” 

„La fel ca tine! Trebuie să fim uniţi la fel ca şi până acum, 
căci dacă n-au mortul, iar noi nu recunoaştem nimic, n-au ce să 
ne facă. O să ne vedem liniştiţi de treburile noastre.” 

Aşa credeau ei ca o să-şi vadă liniştiţi de treabă, neştiind că 
erau  deconspiraţi, iar acum se cunoştea şi locul unde 
îngropaseră în pădure cadavrul lui Ionel Nicoară, după ce îl 
omorâseră. 

Când au venit acasă Diţa şi Dumitru Dolea, cei patru au făcut 
un consiliu de familie şi, fără să ştie că merge banda, au 
întregit deconspirarea cu noi amănunte, care a doua zi aveau 
să le fie fatale ucigaşilor. Aceştia, auzindu-şi vocile pe banda de 
magnetofon, au înlemnit, apoi au recunoscut tot. 


O MOARTE FULGERĂTOARE: CRIMĂ 
SAU SINUCIDERE 


Decembrie 1965, Bucureşti. lonela Schlesser era o femeie de 
46 de ani, născută şi crescută în Râmnicu Sărat. După cea 
făcut o şcoală de croitorie, ea s-a angajat ca muncitoare la 
centrul trico-textil din Strada Buzeşti nr. 7, loc de muncă pe 
care nu l-a părăsit niciodată, în ultimii ani devenind 
responsabila acestei unităţi. 

În anul 1955, l-a cunoscut pe Alexandru Schlesser din 
Bucureşti, magazioner la un depozit de piese auto, devenindu-i 
soţie legitimă. Apreciindu-se meritele profesionale ale Ionelei 
Schlesser, ea a primit de la serviciu o locuinţă în Bulevardul 
Eroilor nr. 24, raionul Lenin unde s-a mutat cu noul soţ. Pe 
parcursul convieţuirii lor nu au avut copii. 

Ionela, care avea un organism mai şubred, devenise o 
fumătoare înrăită, ceea ce a condus la contractarea unei boli 
cronice de plămâni. De asemenea, era devorată de o tuse 
convulsivă pentru care lua tot felul de medicamente. 

În ziua de 15 decembrie 1965, soţul, Alexandru Schlesser, a 
venit la ora de închidere şi după ce Ionela a încuiat magazinul 
au plecat împreună în Strada Costache Marinescu nr. 29. 
Acolo, locuia sora soţului, care avea şi televizor, iar în acea 
seară se transmitea un meci internaţional de fotbal. 

După ce au servit masa de seară, în jurul orei 22:00, au 
început să joace cărţi. La un moment dat, Ionela Schlesser a 
încercat să fumeze o ţigară. După ce a aprins ţigara şi a tras în 
piept primul fum, a apucat-o o tuse într-o formă alarmantă. 
Ionela, năpădită de convulsiile tusei, a introdus mana în poşeta 
ei care se găsea la piciorul scaunului şi a scos o sticlă cu 
medicamentul Sirogal. Gazda i-a oferit o lingură în care să 
toarne licoarea, însă Ionela a refuzat-o şi a băut direct din sticlă 
jumătate din conţinut. Apoi la scurt timp i s-a făcut rău şi s-a 
întins pe pat, iar când a venit salvarea femeia decedase deja. 

Serviciul Judiciar intră în acţiune 

La faţa locului s-a deplasat o echipă compusă din procuror 
criminalist, ofiţeri de judiciar, ofiţer criminalist şi un medic 
legist care au făcut primele cercetări. Printre altele, au fost 
ridicate sticla cu Sirogal ce mai avea jumătate din conţinut şi 
poşeta victimei în care s-au găsit 18 pastile de Trecid, un 


medicament cu efect expectorant. Alexandru Schlesser şi sora 
sa au declarat cum decurseseră lucrurile în acea seară şi că n- 
au ştiut nimic de acea sticlă de Sirogal pe care victima o 
avusese în poşeta ei. 

A doua zi dimineaţă este interogat personalul trico-textil din 
Strada Buzeşti nr.7, unde Ionela Schlesser fusese şefă. Una din 
muncitoare, Garofița Voica, avea să declare următoarele: 

„Eu am lucrat ieri în schimbul doi, respectiv de la ora 13:00. 
Când am venit la serviciu, doamna Ionela, şefa, mi-a spus că pe 
la ora 10:00 a intrat în magazin un copil necunoscut, în vârstă 
de 12-13 ani, îmbrăcat în uniforma de elev, cu păr şaten, care i- 
a adus un pacheţel. Când l-a întrebat cine i-a trimis pacheţelul, 
copilul i-a spus că l-a trimis un domn de la plăcintăria de alături 
pentru doamna responsabilă. Între timp a mai sosit la serviciu o 
altă colegă Niculina Iancu. Doamna Ionela i-a povestit şi ei la 
fel. Atunci am rugat-o să desfacă pacheţelul să vedem şi noi ce 
conţine. Şefa l-a desfăcut în prezenţa noastră şi a constatat că 
era o sticlă cu Sirogal, 18 tablete de Trecid şi o scrisoare. După 
ce am citit scrisoarea, care era trimisă de un binevoitor 
impresionat de tusea măgărească a şefei noastre, doamna 
Ionela a mototolit-o şi a aruncat-o. 

— Unde a aruncat-o?, a tresărit imediat căpitanul Alexandru 
Turcu de la Serviciul Judiciar al Miliției Capitalei care făcea 
audierea. 

— În găleata de gunoi. 

— Aţi aruncat găleata? 

— Nu.” 

Scrisoarea binevoitorului 

Este găsită imediat scrisoarea, desfăcută şi citită: 

„Stimată doamnă. Vă dau un sfat din propria mea experienţă, 
că tot la fel tuşeam şi m-am speriat unde pot să ajung (Chiar la 
un cancer de plămâni). Am consultat un medic despre cele 
arătate şi m-a speriat cu ideea cancerului. De aceea, vreau să 
vin în ajutorul dumneavoastră. 

V-am auzit tuşind pe când aveam ceva de lucru la 
dumneavoastră şi nu am îndrăznit să vă spun personal. Vă 
trimit acest flacon de sirop şi aceste pastile luate concomitent 
şi veți vedea ce eficacitate are. 

Într-adevăr este puţin mai greu de luat, să vă astupaţi puțin 
la nas, de luat ceva după el, îl veţi bate puţin înainte de a-l 


servi. Nu fac acest lucru ca simplu client şi că-mi sunteți 
simpatică şi ar fi păcat o coniță aşa drăguță să tuşească în halul 
acesta. Sănătatea este cel mai mare dar la ora actuală. Vă rog 
să mă scuzaţi de îndrăzneală. Sărut mâinile. Iovescu Vasile”. 

— Ionela a băut din sticla de Sirogal la serviciu? o întreabă 
căpitanul Turcu pe muncitoarea Garofița Voica. 

— N-a băut, deşi a tuşit îngrozitor. 

Autopsia şi expertizele 

În urma necropsiei, în raportul de expertiză medico-legal nr. 
1810/1965 se arata că moartea lonelei Schlesser s-a datorat 
ingerării unei soluţii toxice (parathion). 

Din buletinul de analiză rezultă că sirogalul trimis spre 
examinare toxicologică (din care a băut victima) conţine 
parathion. Concentrația în parathion după agitare este de 2,5 
gr/100 ml. Aşadar, un omor prin otrăvire, ofiţerii Serviciului 
Judiciar elaborând următoarele ipoteze: 

e Crima a fost săvârşită din ură sau răzbunare de 
persoane ce au avut conflicte cu victima, ca urmare a 
unor neînţelegeri locative, de serviciu sau gelozie. 

e Crima a fost săvârşită de soţ sau membrii familiei 
acestuia pentru a scăpa de victimă. 

Pe urmele ipotezelor 

Întrucât din scrisoarea trimisă victimei împreună cu otrava, 
scriptorul lăsa să se înţeleagă că a avut ceva de lucru în acea 
unitate şi a auzit-o pe responsabilă cum tuşeşte, s-a verificat 
registrul cu comenzi de tricotaje, nefiind identificată nici o 
persoană cu numele de lovescu Vasile. De fapt, ar fi fost prea 
frumos ca asasinul să facă o astfel de greşeală. 

De ce alesese el să semneze scrisoarea cu acest nume? Fie 
că era un nume fictiv şi atunci era perfect acoperit, fie că era 
un nume împrumutat de la un prieten, rudă sau cunoştinţă, 
după cum i se imprimase în memorie şi atunci o şansă se putea 
întrevedea pentru judiciarişti. De aceea, pentru a nu o scăpa, 
ofiţerii au stat de vorbă cu toţi bărbaţii din Bucureşti care 
purtau acest nume, doar-doar or da de un fir fie el cât de 
departe. Şansa însă nu le-a surâs. 

Pentru identificarea copilului care a înmânat pachetul 
victimei, s-au făcut verificări şi investigaţii la toate patiseriile 
din Strada Buzeşti. S-au ţinut instructaje cu lucrătorii de miliţie 
din Capitală, s-au verificat după vârstă şi semnalmente toţi 


copii, băieţi, pe un perimetru destul de mare din jurul străzii 
Buzeşti şi s-a făcut un instructaj tuturor profesorilor din 
Capitală, de la şcolile generale cu clasele 5-7, rezultatul fiind 
negativ. 

La locul de domiciliu din Bulevardul Eroilor nr. 24, victima 
avea un conflict locativ cu dr. Eugen Brătescu, care locuia în 
acest imobil şi care ocupase o cameră ce fusese repartizată 
familiei Schlesser. Procesul ajunsese la Tribunalul Suprem, însă 
în urma verificărilor s-a stabilit ca medicul n-avea nici o 
contingenţă cu crima. 

Pentru că unitatea tricotextil condusă de Ionela Schlesser 
mergea foarte bine şi era tot timpul evidenţiată de centrală. 
Era posibil ca cineva de la celelalte magazine concurente să 
vrea eliminarea ei. Astfel s-au luat probe de scris de la toate 
persoanele care puteau intra în sfera acestei bănuieli şi s-au 
trimis pentru comparaţie cu scrisoarea corp delict experţilor 
grafologi. In urma rezultatelor primite de la grafologi, toate 
persoanele au fost eliminate, iar această pistă s-a închis. 

Percheziţie la arhivă 

Concomitent se trece şi la verificarea ipotezei nr. 2, bănuit 
fiind Alexandru Schlesser, soţul victimei. Acesta făcuse un an 
de puşcărie pentru delapidare şi acum lucra ca arhivar la 
arhiva bazei de aprovizionare şi desfacere a MICM). 

In ziua de 19 decembrie 1965 se face o percheziţie la locul 
de muncă al acestuia şi sunt ridicate mai multe cârpe de şters 
praful, care sunt trimise imediat la laborator, la Institutul 
Medico-Legal. Rezultatul i-a surprins imediat pe anchetatori, 
pentru că pe aceste cârpe s-au pus în evidenţă urme de 
parathion. 

Atenţia se concentrează asupra sa şi se află că de şase ani 
trăia cu o femeie, Alexandrina Perle, arhivară la IRIC? 
Bucureşti. Cine era această Alexandrină? Nimeni alta decât o 
fostă muncitoare la magazinul tricotextil din Strada Buzeşti nr. 
7 şi cea mai bună prietenă a victimei. În urmă cu şapte ani se 
infiltrase pe sub pielea Ionelei Schlesser şi în familia ei. Apoi, 
profitând de faptul că victima era o fire bolnăvicioasă şi fără 
apetit sexual, îi „furase” bărbatul. Cum în astfel de condiţii cele 
două femei nu mai puteau lucra împreună, Alexandru Schlesser 


1 Ministerul Industriei Construcţiilor de Maşini. 
2 Întreprinderea de Reparaţii Instalaţii şi Construcţii. 


i-a găsit amantei postul de arhivară la IRIC. 

Cei doi amanți se vedeau zilnic la domiciliul Alexandrinei sau 
la arhiva lui, unde întreţineau relaţii sexuale şi îşi făceau 
planuri de viitor, lonela Schlesser devenind cea mai mare 
piedică în calea fericirii lor. 

Arestarea amanţilor 

După cât fusese de ordinară Alexandrina în relaţia ei cu cea 
mai bună prietenă, suflându-i bărbatul, ofiţerii de la Judiciar au 
presupus că şi ea trebuia să aibă un amestec în uciderea 
lonelei, asasinatul fiind pus la cale probabil împreună cu 
amantul. 

Celor doi li s-au luat probe de scris, după care în ziua de 23 
decembrie 1965 au fost arestaţi. 

În anchetă, Alexandrina Perle a recunoscut că făcea presiuni 
asupra amantului să termine mai repede cu Ionela, dar nu 
printr-o crimă, ci prin divorţ. Amantul a motivat tergiversarea 
divorţului, pentru că nu este reabilitat, acţiunea fiind în curs. 

Ultima dată îşi văzuse amantul în după-amiaza zilei de 14 
decembrie 1965, când îl găsise acasă stând de vorbă cu mama 
ei. Era tare supărată că se apropiau Sărbătorile de iarnă şi ea 
rămânea tot singură. El a promis atunci că va rezolva problema 
în săptămâna respectivă, iar ea de bucurie a acceptat imediat 
să aibă raport sexual cu el. Apoi amantul a plecat de la ea pe la 
ora 17:30, pentru a ajunge la magazinul lonelei. 

Această declaraţie a Alexandrinei Perle se dorea categoric s- 
o scoată din cauză, dar în acelaşi timp o şi acuza, pentru că în 
lipsa unei acţiuni de divorţ rapide nu se putea întrezări cum 
amantul putea scăpa chiar în acea săptămână de nevastă. 
Unica soluţie era crima! 

Argumentele lui A. Schlesser 

Alexandru Schlesser a negat tot timpul că ar fi avut vreo 
participare la asasinarea soţiei sale. 

— De ce s-o omor, explică el cu argumente logice? Cu ce 
avere sau bunuri aveam să mă aleg de pe urma ei? Cu nimic, 
pentru ca acasă avem doar nişte hârburi de lucruri. lar bani 
puşi deoparte, nici atât! Atunci?! 

— Presiunile din partea amantei, îi replică ofiţerul Turcu. 

— Nu merge, domnule! Cum adică, Alexandra s-a complăcut 
şase ani în povestea asta şi nu mai avea răbdare două-trei luni 
până obţineam reabilitarea? Cu reabilitarea în buzunar 


mergeam la divorţ la sigur! 

— În ce sens?, se miră ofiţerul. 

— Ca să obţin casa din Bulevardul Eroilor, aici e toată cheia! 
Cu hoaşca aia de babă, mama Alexandrinei, nu pot să mă-mpac. 
Are o gură! Pe-asta aş otrăvi-o eu, cu mâna mea, zău! Ne 
pândeşte şi când suntem în intimitate şi numără de câte ori 
scârţâie patul. 

— Joci teatru!, îl atacă ofiţerul. De ce la 14 decembrie 1965 i- 
ai promis amantei ca în acea săptămână o s-o rezolvi definitiv 
cu nevasta. 

— l-am zis ca s-o mai frig o dată, că-i a dracu’ de bună la pat 
şi băusem ceva înainte, dar în rest... baliverne. Apoi, dacă eu 
sunt criminalul lonelei, de ce n-am scris eu scrisoarea care i-a 
parvenit o dată cu otrava? Vă spun asta, pentru că eu n-am avut 
nici o intenţie s-o ucid, iar acea scrisoare nu este scrisă de 
mine. Experții dumneavoastră cred că au şi constatat acest 
lucru! 

Contraziceri flagrante între experţii grafologi 

Argumentele lui Alexandru Schlesser erau atât de logice, 
încât i-au pus în dificultate atât pe ofiţerii care anchetau cazul, 
cât şi pe procurorii criminalişti care eliberaseră mandatele de 
arestare (şi apoi le prelungiseră) pe numele lui şi al amantei. 

Ultima speranţă a oamenilor legii de a obţine probele 
incriminatorii împotriva celor doi inculpaţi şi de a le acoperi 
astfel şi perioadele prelungite de arestare erau concluziile 
experţilor grafologi. Astfel a sosit raportul de expertiză 
criminalistică, raport care a concluzionat că scrisoarea nu a 
fost scrisă de nici o persoană din cele menţionate, Alexandru 
Schlesser, Alexandrina Perle, mama acesteia şi încă 12 
persoane din anturajul acestora, care i-ar fi putut ajuta şi au 
fost suspectate. 

La 12 august 1966 s-a dispus efectuarea unei noi expertize 
de expertul Camil Suciu, care în raportul depus la 25 august 
1966 arăta că scrisoarea a fost scrisă în mod cert de Alexandru 
Schlesser. 

Din nou zâmbete pe chipurile anchetatorilor, pentru că cei 
doi amanți bănuiţi se aflau în continuare arestaţi. Dar pentru 
punerea de acord a celor două acte de expertiză s-a dispus 
efectuarea unei  contraexpertize. Aceşti noi experţi au 
comunicat că scrisul în litigiu nu aparţine nici unei persoane 


din cele vizate. Drept urmare, la 2 aprilie 1966, Alexandrina 
Perle este pusă în libertate, fiind urmată de amantul ei, 
Alexandru Schlesser, ceva mai târziu, respectiv la 5 noiembrie 
1966. 

Aşadar, o eroare judiciară. Procuratura municipiului 
Bucureşti dispune încetarea procesului penal, dosarul fiind 
trimis organelor de cercetare penală (miliţie) în vederea 
completării cercetărilor. 

„Doctorul” 

Cazul este repartizat de această dată maiorului dr. Nicolae 
Gavrilă de la Serviciul Judiciar al Miliției Capitalei, Brigada 
omoruri. Poate că pare ciudat că acest ofiţer de judiciar era în 
acelaşi timp şi medic. El era eroul unei istorioare interesante. 
Terminase şcoala de ofiţeri de miliţie ca toţi ceilalţi colegi ai săi 
de la omoruri. În anul 1956, deplasându-se la un caz de moarte 
suspectă, a folosit în faţa şefului Miliției Capitalei de atunci o 
terminologie medicală mai complicată cu privire la cauza morţii 
omului respectiv. Şeful, care era un tip cam din topor, l-a 
apostrofat: „Mie să-mi vorbeşti aşa când oi face tu medicina!”. 
Aceste cuvinte l-au rănit atât de tare pe căpitanul Gavrilă de 
atunci, încât s-a ambiţionat şi, dându-şi demisia din miliţie, a 
intrat la Facultatea de Medicină. După ce a terminat această 
facultate în anul 1962 şi a primit titlul de doctor, a revenit în 
miliţie, acordându-i-se gradul de maior. Numai că şeful Miliției 
Capitalei pe care se răzbunase nu mai era în acea funcţie 
înaltă, fiind mutat la un raion de miliţie. 

Specialitatea de doctor de care se bucura acum maiorul 
Nicolae Gavrilă îl făcea să vadă cu alţi ochi aspectele medicale 
întâlnite în cazurile de care se ocupa. Iar colegii, care îl 
porecliseră „Doctorul”, îl consultau tot timpul când iţele 
medicale ale vreunui caz se încâlceau. 

Schimbare de macaz 

Studiind tot materialul de cercetare în acest dosar şi 
efectuând noi verificări şi audieri de persoane, „doctorul” avea 
să ajungă la concluzia că în speţă este vorba despre o 
sinucidere regizată de însăşi victima Ionela Schlesser! Cauza 
acestei regii: compromiterea soţului ei, care, în ultimii şase ani 
de când trăia cu Alexandrina Perle, îşi bătuse joc de ea şi o 
torturase psihic. 

Mergându-se pe urmele lonelei Schlesser, în spitalele unde 


fusese internată, din actele medicale rezulta că, deşi avea 
numai 46 de ani, intrase în acute tulburări de climacterium 
caracterizate prin  dromomanie,  ipohondrie, frică de 
îmbătrânire, fenomene delirante de persecuție şi momente de 
obsesie sexuală. Acest tablou se potrivea şi fenomenelor prin 
care trecea victima în ultima perioadă. În plus, ştiinţa a 
demonstrat că ideea de sinucidere este de multe ori completată 
de tabloul clinic al femeilor a căror activitate endocrină este 
modificată de hipofuncţia ovariană. 

Tortura psihică fusese însă factorul declanşator al deciziei de 
a-şi regiza sinuciderea. Alexandru se purta cu ea dur, fără milă, 
recunoscând în faţa tuturor că se întâlnea zilnic cu amanta cu 
care urma să se căsătorească după ce va introduce divorţul. Or, 
femeie plăpândă, Ionela nu mai putea suporta această situaţie, 
ajungând la capătul răbdărilor. 

Actul de regie al sinuciderii de către Ionela Schlesser putea fi 
uşor dovedit şi prin elemente de natură logică existente în 
cuprinsul dosarului. 

Astfel, nu era necesar ca să-i trimiţi soţiei în mod tendenţios, 
ca să-i suprime viaţa, o sticlă de Sirogal şi pastile de Trecid, 
pentru că erau cunoscute de victimă că n-au nici un efect 
asupra bolii de plămâni de care suferea. Pe de altă parte, 
Alexandru Schlesser avea la dispoziţie o serie întreagă de 
metode de a introduce otrava pe care soţia sa s-o ingereze în 
mod involuntar şi să moară. 

Însuşi actul de a-i trimite soţiei sticla umplută cu parathion 
era o acţiune riscantă din partea lui Alexandru Schlesser, 
întrucât Ionela putea evita ca să consume din sticla de Sirogal 
primită de la o persoană necunoscută. 

Scrisoarea adresată victimei este puerilă, lipsită de logică şi 
reprezintă în totalitate o acţiune a unei minţi rătăcite, întrucât 
s-a văzut clar din manevrele lonelei Schlesser că nu a respectat 
indicaţiile din înscris, ingerând substanţa din sticlă fără „să-şi 
astupe nasul”, iar de pastilele de Trecid nici măcar nu s-a atins, 
deşi „ele trebuia luate concomitent”. 

După primirea sticlei de Sirogal, tusea a continuat s-o sâcâie 
pe victimă până la ora de închidere. Cu toate acestea, ea nu a 
apelat la sticla de Sirogal, deşi ştia că acel sirop - de care luase 
de foarte multe ori - are cât de cât un efect calmant. 

Mai mult, când colegele ei au vrut să consulte prospectul de 


la medicament, Ionela a mutat pachetul, interzicându-le să se 
atingă de el. 

Planul ei a fost să bea otrava la sora soţului, în familia 
acestuia, urmând să le aducă şi lor prejudicii morale şi penale, 
pentru că erau de acord şi chiar încurajau relaţia lui cu 
Alexandrina Perle. Aşa se şi explică de ce nu a pus poşeta pe 
masă şi a tinut-o tot timpul la piciorul scaunului său. La fel, de 
ce a refuzat o lingură din partea gazdei, ca să-şi toarne 
picături, şi apoi a dat pe gât jumătate din conţinutul sticlei cu 
otravă. 

În final, hotărârea lonelei Schlesser de a se sinucide a fost 
confirmată de o prietenă a ei, care lucra ca ţesătoare la Apaca 
şi care o întâlnise cu trei zile înainte de eveniment. 

Ionela i s-a confesat că nu mai are pe nimeni pe lume, că 
bănuieşte că are cancer la plămâni, iar doctorii nu-i spun 
(apropo de aluzia din scrisoarea „binevoitorului”!), iar căsătoria 
cu Schlesser era un dezastru, acesta batjocorind-o împreună cu 
amanta. 

„Eu am să termin cu viaţa asta, a zis lonela la plecare, 
abătută, dar o să am satisfacţie în mormânt că mi-am bătut şi 
eu joc de ei!” 

Aluzia îi privea pe Alexandru şi pe amanta sa. 


CADAVRUL DIN BOSCHEJI 


Septembrie 1967, Sibiu. În nişte boscheţi de la marginea 
poligonului militar „Poplaca” a fost găsit în stare avansată de 
putrefacție cadavrul cetăţeanului Dumitru Trandaf, în vârstă de 
53 ani, din municipiul Sibiu, Strada Mureşului nr. 86, care 
dispăruse de la domiciliu cu o lună în urmă. 

Cu ocazia cercetărilor la faţa locului s-a constatat că victima 
se afla în interiorul boscheţilor cu faţa în jos, având nasturii de 
la şliţul pantalonilor descheiaţi, iar lângă el se afla o piatră de 
formă ovală în greutate de 600 g, care prezenta un depozit cu 
aspect de sânge uscat. Sângele îngloba şi un fir de păr de 
culoare albă. Părul aparţinea victimei. 

La o distanţă de 1,5 metri de cadavru s-au găsit un coş de 
nuiele şi un buchet de garoafe uscate. 

Necropsia cadavrului 

Necropsia cadavrului a relevat că moartea a fost violentă şi 
s-a datorat multiplelor fracturi craniene produse prin lovituri 
cu un corp dur de formă ovală, care au provocat hemoragii şi 
contuzii meningo-cerebrale. 

Prin reconstituirea craniului s-au putut identifica focare de 
fractură bine individualizate în regiunea parieto-occipitală 
dreapta şi tempo parietală dreaptă, cât şi o zonă de fracturi 
occipitale inferioare, care demonstrau existenţa a cel puţin trei 
lovituri puternice. 

După sediul, forma, intensitatea şi iradierea fracturilor 
craniene s-a putut aprecia că prima lovitură a fost dată din 
spate în regiunea occipito-parietală dreapta, iar după căderea 
victimei cu faţa în jos, i s-au aplicat şi celelalte lovituri. 

Analizele biocriminalistice au evidenţiat că petele existente 
pe piatră sunt de sânge uman din grupa AB IV, care aparţinea 
victimei. Deci arma crimei era acea piatră găsită lângă 
cadavru. 

Vânzătorul de flori 

Dumitru Trandaf nu avea o slujbă la stat, ocupându-se cu 
vânzarea de flori în pieţele, pe străzile şi în restaurantele din 
municipiul Sibiu, pe care le culegea din pădurea Dumbrava sau 
le cumpăra de la diferite grădinărese. 

El fusese condamnat de trei ori pentru relaţii sexuale cu 
persoane de acelaşi sex. Cu toate acestea, trăia în concubinaj 


cu o femeie care nu ştia carte, Lucia Mărgean, în vârstă de 40 
ani, din localitatea Şelimbăr, pe care o adusese la domiciliul 
sau. 

Referitor la activitatea sa de pervertit sexual, s-a stabilit că 
Dumitru Trandaf întreținea raporturi de inversiune atât pe cale 
bucală, cât şi anală, obişnuind să ademenească diferiţi tineri pe 
care îi trata cu băuturi alcoolice după care îi conducea în locuri 
dosnice pentru a întreţine aceste relaţii sexuale aberante. 

In ziua dispariţiei sale, respectiv 7 august 1967, victima 
avusese asupra sa suma de 150 de lei plus banii rezultați din 
vânzarea florilor în acea zi. Întrucât asupra sa nu s-a găsit nici 
o sumă de bani, s-a presupus că asasinul a şi jefuit-o. 

O gospodină apreciată 

Cazul a fost încredinţat spre soluţionare căpitanului Nicolae 
Pojan din cadrul Serviciului Judiciar al Direcţiei Miliției 
Regiunii (DMR) Sibiu. Acest tânăr ofiţer era un fin psiholog şi 
rezolvase până atunci multe cazuri spinoase. 

Căpitanul Pojan s-a deplasat la domiciliul lui Dumitru 
Trandaf pentru a o interoga pe concubina acestuia, Lucia 
Mărgean. Încă de la poartă, ofiţerul a observat că în curte era o 
curăţenie desăvârşită. Apoi, aceeaşi curăţenie domnea şi în 
casă. 

— Cum l-ai cunoscut pe Dumitru?, a întrebat ofiţerul printre 
altele. 

— Eu îs ţigancă, după cum mă vedeţi, spuse Lucia, dar asta 
nu înseamnă că n-am şi eu calităţile mele. 

— Eşti o foarte bună gospodină, asta am remarcat chiar de la 
intrarea în curte. 

— Cred că asta i-a plăcut şi lui Dumitru când m-a adus acu' 
un an de la Șelimbăr. Ca să nu mai zic cât de mult îi plăceau 
mâncărurile gătite de mine. 

— Cu cine ai trăit înainte? 

— Cu unv’ Căldăraru, din Șelimbăr. Era mare beţiv şi mă 
altoia de pomană, că n-am putut să mai suport. 

— Pe Dumitru l-ai iubit? 

— Mult de tot, spuse ţiganca pe nerăsuflate. El se purta cu 
mine ca un domn şi nu mă jignea niciodată, nici chiar când se 
îmbăta. 

— Făcea dragoste cu tine? 

— De câte ori aveam eu pofta... 


La acest răspuns, ofiţerul sesiză că tiganca minţea de 
îngheţau apele, aşa cum minţise şi atunci când spusese că l-a 
iubit foarte mult pe Dumitru. Chipul ei exprima cu totul 
altceva... 

— Cred că ai auzit şi tu că lui Dumitru îi plăceau şi bărbaţii şi 
a fost la puşcărie de câteva ori pentru asta. Cum îţi explici că 
făcea dragoste şi cu tine? 

— Eu nu cred în aşa ceva, şi chiar el mi-a spus că a intrat la 
puşcărie nevinovat. L-au tras alţii pe care îi găzduise cu bunuri 
furate... De când stau cu el, în casa asta n-a intrat picior de 
bulangiu sau cum dracu' le-o zice la ăştia. Numai cu mine se 
culca. 

— Atunci cine crezi tu că a avut interesul ca să-l omoare? 

— Florarii din piaţă, cărora le făcea concurenţă sau vreun 
vagabond care l-a urmărit să-l jefuiască de bani, că buzunarele- 
i erau goale... 

— Ce ai de gând să faci după înmormântare, că la această 
casă n-ai nici un drept şi vin rudele lui la moştenire. 

— Mă angajez ca femeie de serviciu la un bloc şi-mi iau o 
cameră cu chirie în Sibiu. 

Investigaţii în piaţa centrală 

Dumitru Trandaf era cunoscut de toţi vânzătorii de flori şi de 
produse din pieţele Sibiului. Şi la fel de cunoscute îi erau 
practicile sale homosexuale. 

— Ca florar nu deranja pe nimeni, îi spuse căpitanului un 
vânzător. E loc pentru toată lumea... În plus, el avea şi un mare 
avantaj faţă de noi, care stăm aici imobilizaţi în piaţă. El pleca 
cu coşul de flori pe stradă şi prin restaurante şi le vindea una- 
două. În anturajul lui trebuie să-l căutaţi pe criminal, pentru că 
în ultimul timp purta asupra lui un cuţit de vânătoare. Mi l-a şi 
arătat. 

— Îl puteţi recunoaşte dacă l-aţi vedea? 

— Da, avea un mâner alb, de sidef, în care era incrustat un 
şarpe încolăcit. 

Hoţul de buzunare 

Această informaţie obţinută de căpitanul Pojan era foarte 
importantă în procesul de elaborare a ipotezelor cu privire la 
omor şi, implicit, în progresul cercetărilor. Faptul că victima 
purta în ultimul timp cuțitul de vânătoare asupra ei însemna că 
îi era frică de o persoană anume care poate o urmărea. 


Deoarece acest cuţit nu se găsise la locul faptei, însemna că el 
fusese luat de criminal o dată cu banii rezultați din vânzarea 
florilor. 

Dar în calculele căpitanului Pojan jaful era exclus ca mobil al 
asasinatului. Acesta îmbrăca un aspect subsidiar întâlnit la 
multe omoruri de acest gen. Dacă tot îşi omorâse victima în alt 
scop, de ce ucigaşul să nu-i ia şi banii, şi obiectele mai de preţ? 
Şi îi lua banii făcând o beţie în cinstea... mortului! Cât priveşte 
obiectele, le vindea sau le păstra. In cazul de faţă, ofiţerul 
mirosi că acel cuţit de vânătoare era de păstrat... 

Printre alte măsuri pe care le luase căpitanul Pojan în 
vederea alcătuirii unui cerc de suspecți se numărase studierea 
celor trei sentinţe de condamnare a victimei pentru relaţii 
homosexuale, consemnând numele şi adresele partenerilor. 
Asta pe de-o parte, pentru că acasă nu găsise nici o agendă a 
lui Dumitru 'Trandaf, iar, pe de altă parte, pentru că - lucru ştiut 
- şi după eliberare homosexualii se caută între ei şi îşi continuă 
relaţiile. 

Întors din teren la sediul DMR Sibiu, ofiţerul este anunţat că 
tocmai fusese arestat un anume Ion Piciu din Sibiu, prins în 
flagrant la buzunare. 

Pentru orice alt lucrător de miliţie, Ion Piciu părea un nume 
al unui borfaş de drept comun, dar nu şi pentru căpitanul 
Pojan, care a întrezărit în acesta un izvor de informaţii în cazul 
de crimă de care se ocupa. De ce? Pentru că Ion Piciu era şi un 
homosexual învederat, principalul partener al lui Dumitru 
Trandaf în cele trei sentinţe de condamnare. Deci „prietenul de 
inimă” al lui Trandaf, pe care îl cunoştea ca pe buzunarul lui. 

Prelaţi şi brabeţi... 

După ce a cerut mâncare şi ţigări la discreţie, Ion Piciu s-a 
lansat într-o convorbire sinceră cu căpitanul Pojan. 

— Am ajuns să bag zvastu' în caraiman!, pentru că am 
îmbătrânit şi nu mă mai plac prelaţii?. lar eu pe ei n-am cu ce 
să-i cumpăr. Mai cade câte un brabete: la băutură, dar nimic 
mai mult. Plus că, prin dos, sunt făcut harcea-parcea... 

— Asta e într-un fel sfârşitul vostru, nu-l menajă ofiţerul. 

— Ştiu şi nu mă deplângeţi pentru asta, dar mai grav e când 


1 să bag mâna în buzunare. 
2 homosexualii în vogă. 
3 fraier, neiniţiat 


apare unul şi-ţi scurtează viaţa... 

Ofiţerul deveni foarte atent. 

— Bănuieşti ceva în cazul morţii lui Dumitru? 

— Eu ştiu? Dacă a apărut vreun ucigaş de homosexuali?... 

Căpitanul râse: 

— Înseamnă că tu trebuia să fi fost omorât de mult... 

Râse şi Piciu: 

— Asta cam aşa-i... E un viciu fără frâu, caută el totuşi o 
explicaţie. 

— Poate că a fost un refuz spontan însoţit de scârbă, cum ţi 
s-a întâmplat şi ţie de multe ori când ai acostat brabeţi. 

— Poate că de multe ori, chiar dacă sunt beti, aceştia sunt 
imprevizibili. Totuşi, ceea ce mă obsedează pe mine este de ce 
să-şi conducă Dumitru brabetele tocmai la Dumbravă, lângă 
poligonul militar, unde a fost găsit mort. De ce aşa de departe, 
când ştim atâtea locuri prin oraş unde nu ne deranjează 
nimeni? 

Ofiţerul ar fi vrut să-i mărturisească teama lui Dumitru 
Trandaf că era urmărit, şi pentru care se înarmase cu cuțitul de 
vânătoare, dar se abţinu. Spuse doar atât: 

— Am să aflu până la urmă de ce. 

— Sunt convins, dar aveţi o sarcină foarte dificilă... 

Câştigată la barbut 

— Spune-mi, te rog, cum se împăca Dumitru cu concubina 
sa?, deturnă discuţia căpitanul. Era bisexual? 

— Aaa... cu Lucia, ţiganca? Nu era bisexual. 

— Atunci? 

— A câştigat-o la barbut, în Șelimbăr, de la unul, Gheorghe 
Căldăraru, cu care trăia ţiganca. Dumitru a adus-o la Sibiu 
drept gaj, până ce Căldăraru urma să-i aducă banii. Şi nu erau 
puţini, vreo 10.000 de lei. Cum tiganul n-a făcut rost de bani, 
Dumitru a continuat s-o păstreze pe ţigancă lângă el. La un 
moment dat mi-a spus că îi place tare mult de ea, pentru că e 
foarte curată şi găteşte nemaipomenit. 

— Până la urmă, Căldăraru a adus banii? 

— Nu, că se ocupă numai cu furtişaguri mărunte. Dar după 
piranda e înnebunit. Se iubesc ca-n codru... 

— Ce vrei să spui cu asta? 

— Păi, ea l-a iertat că a vândut-o la barbut şi se drăgostea cu 
el chiar acasă la Dumitru, când acesta era plecat la treaba cu 


flori. Acum vreo două luni, Dumitru i-a prins în casă şi i-a bătut 
de i-a snopit. Pe ţigancă o teroriza că o omoară, şi era în stare, 
după cum îi era firea. 

— Nu înţeleg de ce o teroriza pe ţigancă din moment ce el nu 
avea relaţii sexuale cu ea. 

— Nici eu n-am înţeles la început, însă pe urmă mi-am dat 
seama că se îndrăgostise şi el de Lucia. 

Ofiţerul se miră: 

— Se poate şi aşa ceva, în lumea voastră a homosexualilor? 

— Se poate, şi eu cunosc mai multe cazuri. Când unul dintre 
noi îşi îndreaptă dragostea către o femeie şi devine 
heterosexual, a terminat cu homosexualitatea. Este un fenomen 
misterios pe care nu l-a putut explica nimeni până acum. Dar e 
foarte rar. Şi cred că de aceea Dumitru nu mai făcea gara, 
autogara, WC-urile şi bufetele în căutare de brabeţi. Cum 
termina de vândut florile se ducea acasă. 

— Asta presupune, după cum mi-a spus ţiganca înainte de 
înmormântare, că Dumitru avea relaţii sexuale cu ea. 

— În mod sigur, confirmă bătrânul homosexual. 

O regie la locul faptei 

Faptul că Dumitru Trandaf renunţase nu de mult la 
homosexualitate în favoarea dragostei pentru o femeie 
reprezenta pentru căpitanul Pojan o întorsătură radicală de 
situaţie. Şi care simplifica mult calculele şi aria de căutare a 
ucigaşului. Acum, ofiţerul nu mai trebuia să scormonească prin 
hăţişul degradant al lumii homosexualilor pentru a desluşi 
mobilul crimei, deoarece asasinul nu făcea parte din acest 
mediu. Era ca o uşurare care avea să limpezească drumul în 
linie dreaptă spre ucigaş. 

Reconsiderând toate datele cazului de care dispunea până 
atunci, judiciaristul îşi aminti un amănunt foarte important, şi 
anume că, examinându-se hainele cadavrului, acesta fusese 
găsit descheiat la pantaloni. Cum Dumitru Trandaf renunţase la 
viciul său homosexual, se putea deduce acum ca această 
manevră aparținuse criminalului, pentru a induce ancheta pe o 
pistă falsă. O regie ingenioasă, dacă ne gândim la 
antecedentele victimei în domeniu. 

Cum ajunsese Dumitru Trandaf în ziua de 7 august 1967 la 
marginea poligonului militar „Poplaca”? Şi pentru asta exista o 
explicaţie, şi chiar una foarte simplă. Drumul spre pădurea 


Dumbrava din apropiere, de unde victima culegea flori pentru 
vânzare, trecea tocmai prin marginea acelui poligon. 

De aici rezulta încă un raţionament: ucigaşul ştiuse că 
Dumitru Trandaf urma să meargă în pădure în acea zi şi îl 
aşteptase în boscheţii de la marginea poligonului militar. Dacă 
ar fi urmărit victima în tramvai sau pe drumul până acolo, 
aceasta şi-ar fi dat seama uşor şi planul asasinului ar fi dat 
greş. 

Aşteptarea victimei în acel loc mai putea fi atestată şi de 
actul medico-legal de autopsie, în care se specifică elementul 
că victima fusese atacată prin surprindere, prima lovitură fiind 
dată cu piatra din spate. Apoi au urmat celelalte două, când 
Dumitru Trandaf era deja la pământ. 

Profesioniştii 

— Treabă ţigănească..., aprecie colonelul Dumitru Cojocaru, 
şeful Serviciului Judiciar. 

— E mâna lui Gheorghe Căldăraru, adaugă căpitanul Pojan. 

— Da, o crimă sentimentală, nu ce-am bănuit noi la început. 
În dragostea lui înfierbântată pentru Lucia, a simţit că pierde 
teren în favoarea adversarului, chit că acesta era mai în vârstă 
decât el. 

— Absolut. Şi l-a aşteptat pe Dumitru în marginea poligonului 
militar până i-a căzut în plasă... 

— Dar şi Dumitru cred că a simţit ceva în ultima vreme, altfel 
nu umbla cu cuțitul de vânătoare asupra lui. Dacă găsim acest 
cuţit, cazul este rezolvat. Unde este acum ţiganca? 

— La Şelimbăr, la casa lui Căldăraru. După înmormântarea 
lui Trandaf a şi aterizat în braţele lui. 

— Bănuieşti că Lucia are vreun amestec în asasinarea lui 
Trandaf? 

— Nu. În ultima vreme chiar începuse să-i placă de el. Îi 
asigura oricum existenţa, pe când Căldăraru a stat mai mult 
prin puşcării. 

— Acum nu putem să-l agăţăm cu ceva? 

— E ca şi agăţat, zâmbi căpitanul. 

— Măi, tu te joci cu mine..., gesticulă colonelul. 

— L-a... agăţat căpitanul Deleanu de la criminalistică, râde 
Pojan. 

— I-a găsit lăbuţele la spargerea unui chioşc de la gară. 

— Păi de ce nu mi-ai spus aşa de la început?, îl îmbrăţişă 


şeful. 

— Venisem tocmai să vă spun... 

— Gata, mâine îl bagi jos! Şi ai grijă de lucrarea lui la 
cameră. 

Cuţitul de vânătoare 

Gheorghe  Căldăraru a fost arestat pentru spargerea 
chioşcului de la gara din Sibiu şi apoi cercetat şi pentru alte 
furturi. Despre crimă pe care o avea în cârcă nu i s-a pomenit 
nimic, lăsându-i impresia că anchetatorii nu-l bănuiau şi 
pedalau pe pista homosexualilor. 

Totuşi, acolo jos, în arest, el îşi făcea mari probleme în ceea 
ce privea crima, ştiind că se poate alege nu cu doi-trei ani de 
puşcărie cât lua pentru furt, ci cu 20-25 de ani, ceea ce 
însemna că termină cu viaţa. Aceasta frământare chinuitoare l- 
a făcut să se împrietenească cu un arestat care fusese 
condamnat la 40 de zile de închisoare pentru neplata unei 
amenzi contravenţionale pe C.F.R. Suma de 10 lei se 
transformă într-o zi de închisoare, aşa era atunci. Cum acest 
arestat mai avea puţin până la eliberare, Gheorghe Căldăraru l- 
a rugat să-i facă un mic serviciu şi să-i ducă un bilet fratelui său 
mai mic, Gogu, care lucra ca muncitor necalificat la un depozit 
de legume din Sibiu. Şi Gogu avea să-l omenească. Arestatul 
contravenţional s-a învoit, şi Căldăraru i-a cusut biletul în 
căptuşeala hainei. 

Numai că în ziua în care s-a eliberat, fostul contravenient a 
urcat de la arest două etaje până la biroul căpitanului Pojan. Şi- 
a descusut haina şi i-a înmânat ofițerului biletul scris de 
Căldăraru. lată ce scrie în el: „Gogule, ai mare grijă de cuțitul 
de vânătoare pe care ţi l-am dat. Ascunde-l, că e cu bucluc. 
Dacă miliția găseşte cuțitul la tine, te omor. Dă-i ceva biştari 
omului care aduce biletul”. 

Regrete parţiale 

Căpitanul Pojan îşi aprinse satisfăcut o ţigară. Tactica aleasă 
pentru a-l demasca pe criminal funcţionase perfect, iar 
presimţirea sa, că cuțitul de vânătoare al victimei fusese 
păstrat, se adeverise. 

Luat pe sus şi de frică să nu fie învinuit de complicitate la 
omor, Gogu Căldăraru a predat imediat cuțitul de vânătoare cu 
mâner alb, de sidef, în care era incrustat un şarpe încolăcit. I-l 
dăduse fratele lui mai mare, Gheorghe, a doua zi după ce îl 


omorâse pe Dumitru Trandaf. 

Când Gheorghe Căldăraru a fost scos la anchetă în biroul 
căpitanului Pojan, a rămas înlemnit văzându-l pe Gogu într-un 
colţ, iar pe masă cuțitul de vânătoare al victimei. S-a aşezat pe 
scaun, ţinându-şi o vreme capul în mâini. 

— Regreţi că l-ai omorât pe Trandaf?, l-a întrebat Pojan. 

— Nu regret nici o clipă, pentru că voia să-mi fure iubita, 
strecură criminalul. Dacă e să regret ceva, este lucrarea pe 
care mi-aţi făcut-o la arest... 


STUDENTA „REA DE MUSCĂ” A 
SFÂRŞIT ÎN VĂGĂUNĂ 


În ziua de 25 august 1967, Vasile şi Maria Udrea, doi părinţi 
din comuna Hălchiu de lângă Braşov, au reclamat Direcţiei 
Miliției Regiunii (DMR) Braşov dispariţia în condiţii suspecte a 
fiicei lor Corina Udrea, în vârstă de 20 ani, studentă. 

Fata fusese la mare împreună cu o soră a sa, căsătorită în 
Bucureşti, pe nume Viorica Sorescu. In ziua de 5 august 1967, 
Viorica îşi condusese sora la Gara de Nord care se urcase într- 
un accelerat de Braşov şi de atunci Corina dispăruse fără urmă. 

Reclamaţia a fost repartizată spre soluţionare căpitanului 
Sabin Filip din cadrul Serviciului Judiciar care răspundea de 
această linie de muncă. 

Declanşarea verificărilor 

În vara anului 1965, Corina Udrea a absolvit liceul în Braşov 
şi în toamna aceluiaşi an a intrat la Institutul Pedagogic cu 
durata de 3 ani, din Braşov, unde urma Facultatea de Fizică- 
Chimie. 

În perioada studenţiei locuia la căminul studenţesc nr. 3, 
camera 108, din Strada Memorandumului nr. 16. În vara anului 
1967, fiind studentă în anul II, a rămas restanţieră la două 
materii, urmând să se prezinte la examene în luna septembrie. 

Ea începuse demult viaţa sexuală şi frecventa barurile şi 
cafenelele din oraşul Braşov unde consuma băuturi alcoolice şi 
fuma ţigări străine în anturajul bărbaţilor pe care îi cunoştea 
ocazional. 

În ultimul timp întreținea relaţii intime cu Alin Ivaşcu, un 
student în anul V la Institutul Politehnic din Braşov. Acesta era 
cazat la căminul institutului şi era singur la părinţi, care 
domiciliau în comuna Sărata Monteoru, judeţul Buzău. La 
sfârşitul lunii mai 1967, Alin Ivaşcu a fost cu Carmen la părinţii 
acesteia din comuna Hălchiu unde au stat trei zile. Părinţii lui 
Carmen nu l-au plăcut pentru că bea şi fuma mult, iar faţă de 
dispărută avea unele ieşiri obraznice. 

La sfârşitul lunii iunie 1967, Corina Udrea urma să plece 
împreună cu colegele sale într-o excursie organizată de 
Institutul Pedagogic a cărei prezenţă era obligatorie, însă nu a 
mai plecat scuzându-se că este intoxicată. 

În acea lună ea prezenta simptomele unei femei însărcinate. 


Întrebată de colegele sale de cameră dacă este însărcinată, ea 
a răspuns că este intoxicată şi că a fost însărcinată în anul 1966 
cu un barman de la restaurantul „Postăvaru/”. 

Identificat barmanul, pe nume Sorin Oancea, acesta a 
recunoscut că întreţinuse relaţii intime cu Carmen şi îi plătise 
chiuretajul. De asemenea, a precizat că şi acum se culca cu ea 
când i se oferea ocazia, vizitându-l la bar. Nu o mai văzuse de o 
lună. 

Audierea sorei dispărutei 

Ofiţerul se deplasează la Bucureşti şi stă de vorbă cu Viorica 
Sorescu, sora dispărutei. _ 

— Totul a fost foarte frumos la mare, spuse aceasta. In 
perioada 21 iulie-4 august 1967, am fost la Costineşti cu Corina 
şi cu soţul meu. Am făcut plajă, ne-am bronzat şi ne-am distrat. 

— Corina v-a destăinuit cumva că era însărcinată?, o întrebă 
căpitanul Filip. 

— Mi-a spus că în luna iunie 1967 când trebuie să plece într- 
o excursie cu colegele a durut-o stomacul şi ficatul, bănuind o 
indigestie din cauza unor alimente alterate. S-a dus la 
dispensarul medical al Institutului Pedagogic unde i s-a 
administrat intramuscular papaverin, cu calciu bromat şi 
vitamina C. Apoi, durerile i-au trecut, dar era îngrijorată că nu 
îi mai venise ciclul de două luni de zile. Deci, era însărcinată. 

— V-a spus şi cu cine? 

— Mi-e cam jenă să vă spun. 

— Nu vă jenaţi, pentru că toate aceste date ne ajută, într-o 
formă sau alta, ca să-i dăm de urmă. 

— Mi-a spus că s-a culcat cu un străin, cu un barman, un 
prieten mai vechi, dar şi cu noul prieten, Alin, un student în 
anul V la Politehnică. 

— Cel cu care a fost acasă la părinţii dumneavoastră. 

— Da, şi care n-a fost plăcut deloc. 

— Cum s-a gândit că va scăpa de sarcină? 

— Simplu: va face un chiuretaj, aşa cum a procedat şi altă 
dată. 

— Aţi citit pe faţa ei s-au vi s-a confiat despre ceva gânduri 
negre? 

— Nu, nici poveste. Corinei îi place viaţa şi se distrează aşa 
cum îi place ei... Mi-a zis că Braşovul este prea mic pentru ea şi 
i-ar fi plăcut să locuiască undeva în străinătate, mai ales la 


Paris. Şi legat de acest lucru, parcă am aşa o vagă bănuială... 

— La ce vă referiţi? 

— La Costineşti s-a întâlnit cu o fostă colegă de liceu, Angela 
şi nu mai ştiu cum, care s-a stabilit în Austria, la Viena. Era 
singură şi conducea o maşină superbă... mai tot timpul au stat 
împreună şi Corina asculta uimită despre libertatea şi 
minunăţiile vieţii de dincolo... Tot Angela a adus-o de la mare în 
ziua de 4 august. Eu şi soţul am venit cu trenul. Bănuiala mea 
este dacă nu cumva Corina a plecat cu Angela... 

— Da, dar a doua zi la ora 10:00 aţi urcat-o pe Corina într-un 
accelerat de Braşov. 

— Este adevărat, căci spunea că vrea să înveţe pentru cele 
două corigenţe, dar mai ştii... Dacă Angela a aşteptat-o pe 
Corina la Ploieşti, spre exemplu? 

— Este o variantă pe care o s-o avem în calcul, mai ales că ea 
nu şi-a mai făcut apariţia în Braşov. 

— Vedeţi, a dispărut din tren... 

Sărata Monteoru 

Căpitanul Filip luă drumul Buzăului şi se opri la postul de 
miliţie din Sărata Monteoru unde locuia Alin Ivaşcu şi părinţii 
săi. Se gândea că dispăruta poate îşi întrerupsese călătoria 
spre Braşov şi venise la ultimul ei prieten. 

Şeful de post îl cunoştea pe Alin mai mult din vedere. 

— Acum e în vacanţă, îi spuse el ofițerului, şi îl văd mereu 
aghesmuit. Bea cu un prieten al lui, Valentin Ţibleş, care şi el 
este student în anul V, dar la Institutul Politehnic din Bucureşti. 
După cât de mult beau băieţii ăştia nu ştiu ce soi de ingineri o 
să iasă din ei... 

Corina nu fusese văzută în această comună. Pentru mai 
multă siguranţă, căpitanul stătu de vorbă cu Alin Ivaşcu. Acesta 
încă nu se trezise bine din beţia pe care o făcuse în seara 
precedentă. Când a auzit de dispariţia prietenei sale, s-a arătat 
îngrijorat: 

— Doamne, dar ce-o fi păţit? 

— Nu ştiu, căutam să-i dăm de urmă, îi răspunse ofiţerul. Ne- 
am gândit că poate ţi-a întors vizita pe care tu ai făcut-o la 
părinţii ei, la sfârşitul lunii mai. 

— Nu s-a pus problema de aşa ceva. Mi-a spus că după ce 
vine de la mare se duce direct acasă, la Hălchiu, ca să înveţe 
pentru cele două restanţe. 


— Dumneata n-ai plecat nicăieri în această vacanţă? 

— Nu. Din 15 iulie am venit aici, acasă, pentru că mă simt cel 
mai bine. Vreau să mă odihnesc fiindcă mă aşteaptă ultimul an 
de facultate care este cel mai greu. 

— Când ai văzut-o ultima dată pe Corina? 

— Atunci, la 15 iulie 1967, când m-a condus la gară. 

— Ţi-a vorbit vreodată despre o colegă de liceu, Angela, care 
s-a stabilit în Austria? 

Alin se gândi câteva clipe apoi răspunse: 

— Nu mi-a povestit nimic despre o astfel de colegă, dar ştiu 
că Corina îşi dorea, dacă ar fi avut ocazia, să trăiască în 
străinătate. Era visul ei... Un vis care mi-ar plăcea şi mie, dar 
cine poate ajunge dincolo în condiţiile stricte de la noi? 

— Când aţi stabilit să vă revedeţi? 

— Când încep cursurile la facultate. 

Din nou, la Braşov 

Părinţii Corinei Udrea i-au dat căpitanului Filip două 
fotografii recente. Una o reprezenta pe Corina, iar a doua pe 
dispărută împreună cu noul ei prieten Alin Ivaşcu. 

În continuare, ofiţerul a purces la investigaţii în toate locurile 
din Braşov şi din Poiana Braşov frecventate de Corina Udrea, 
însă nimeni n-o mai văzuse din ziua de 20 iulie 1967 când 
plecase la sora sa la Bucureşti şi apoi la mare. 

A apărut şi un lucru interesant şi anume că Angela Marcu, 
fosta ei prietenă de liceu care se stabilise în Austria, o căutase 
pe Corina în Braşov, în ziua de 10 august 1967. O căutase şi la 
părinţii ei la Hălchiu, ca să-şi ia la revedere, dar Corina fusese 
de negăsit. 

Acest nou aspect l-a determinat pe căpitanul Filip să 
abandoneze ipoteza, e drept cam iluzorie, că Angela Marcu ar fi 
încercat s-o scoată fraudulos din ţară pe Corina. În urma 
verificărilor efectuate la Direcţia Generală de Control Străini şi 
Paşapoarte rezultă că Angela Marcu părăsise România în ziua 
de 11 august 1967 prin vama Borş. Autoturismul ei de două 
locuri fusese controlat de vameşii romani fără a se constata 
vreo ilegalitate. 

Aşadar, Corina sau cadavrul ei, în cazul că fusese ucisă, tot 
în România se afla. Dar unde? 

Aşa cum indica procedurile în cazurile de dispariţii suspecte 
de persoane, judiciaristul s-a adresat Direcţiei Evidenţei 


Operative din Bucureşti care i-a comunicat că dispăruta Corina 
Udrea nu a fost arestată de vreun organ de miliţie din ţară. 
Direcţia Generală a Penitenciarelor a comunicat şi ea că nu se 
afla încarcerată o astfel de persoană. Apoi a venit rândul 
Direcţiei Evidenţei Populaţiei: Corina nu figura cu schimbare 
de domiciliu sau viză de flotant în altă localitate din ţară. La 
acestea s-au adăugat date de la Serviciul Criminalistic din 
Direcţia Generală a Miliției că în perioada 5 august-10 
octombrie 1967 (când s-a solicitat verificarea) nu au fost 
descoperite în ţară cadavre cu identitate necunoscută care să 
poarte semnalmentele tinerei dispărute. 
Misterul din tren 

Misterul dispariţiei Corinei Udrea se afla în trenul cu care ea 
plecase în ziua de 5 august 1967 de la Bucureşti dar nu mai 
ajunsese la Braşov. Aceasta era convingerea fermă a 
căpitanului Filip, care a identificat partida de controlori de 
bilete din acceleratul Bucureşti-Cluj Napoca ce plecase din 
Gara de Nord, în ziua de 5 august 1967, la ora 10:00. 

Şi a stat de vorbă cu fiecare, prezentându-le fotografia 
dispărutei. Unul dintre controlori, Ilarion Stanciu, când a văzut 
poza a tresărit. 

— Da, pe această fată o recunosc. A fost în tren în vagonul 
nr. 7, nu mai rețin compartimentul. Trenul era cam gol şi mi- 
aduc aminte că am întrebat-o unde s-a bronzat aşa repede. Mi-a 
răspuns că fusese la mare. Până la Ploieşti-Vest a fost singură 
în compartiment, iar de la Ploieşti s-a urcat un tânăr. De cum s- 
au văzut, s-au îmbrăţişat şi s-au sărutat, dându-mi seama că era 
iubitul ei. El avea bilet de tren numai până la Predeal şi cred că 
la Predeal au coborât, fiindcă atunci când am ajuns la Braşov 
nu mai erau în compartiment. 

Ofiţerul simţi cum îi zvâcneşte inima-n piept. Scoase şi a 
doua fotografie ce îi reprezenta pe Corina şi Alin Ivaşcu, care o 
ţinea după gât. Apoi întrebă emoţionat: 

— Acesta e cumva băiatul? 

— Da, da, el!, îl arătă controlorul cu degetul. Îl recunosc. La 
fel se drăgălăşeau şi-atunci, ca-n poza... 

— Sunteţi sigur că el este?, mai întrebă ofiţerul de parcă nu-i 
venea să creadă. 

— Sunt sigur nu numai de el, sunt sigur de amândoi, replică 
ferm interlocutorul. În meseria noastră, noi, controlorii de 


bilete avem o memorie foarte bună... Predeal. 

Căpitanul Filip era în al nouălea cer, pentru că după atâta 
alergătură dăduse, în sfârşit, de un fir pe urmele dispărutei. 

Şi-a mobilizat imediat colegii de judiciar de la miliția din 
Predeal, pe locotenentul Voicu şi pe plutonierul Ciobanu, şi cu 
fotografiile multiplicate ale dispărutei şi prietenului ei, au 
plecat să „răscolească” staţiunea. 

După ore de investigaţii, plutonierul Ciobanu, cel mai vechi 
subofițer de la Miliția din Predeal, a făcut prima descoperire. 
Cei doi se cazaseră la cabana Cioplea, camera fiind închiriată 
pe numele lui Alin. Apoi băuseră şi mâncaseră la cabană pe 
săturate. Dar mai mult băuseră... Plecaseră pe la ora 14:00, în 
munţi, la o stână aflată la 7 km de cabană. Spre seară a revenit 
numai el şi a luat bagajele, achitând costul camerei. De atunci 
nu a mai apărut la aceasta cabană. 

Judiciariştii s-au deplasat imediat la stâna pe care cei doi 
urmau s-o viziteze însă ciobanii de acolo nu i-au recunoscut 
după fotografie. Asta însemna că ei nu mai ajunseseră la stână, 
iar pe drum se întâmplase ceva grav cu Corina. Mai mult ca 
sigur ea fusese omorâtă de Alin, cadavrul victimei zăcând pe 
undeva în munţii Bucegi. 

Demascarea asasinului 

Cum trebuia să procedeze în continuare judiciariştii? Aveau 
de ales între două variante. Prima: să organizeze scotociri în 
zona împădurită între cabana Cioplea şi stână de oi pentru a 
descoperi cadavrul. A doua: să se axeze pe anchetarea lui Alin 
Ivaşcu şi apoi acesta să-i conducă la locul unde o omorâse pe 
Corina şi unde se afla cadavrul. 

În cazul primei variante se impunea o mare desfăşurare de 
forţe omeneşti, scotocirea pădurii şi a numeroaselor văi 
abrupte putând dura zile în şir şi poate chiar fără rezultat. Aşa 
că s-a optat pentru a doua variantă care părea să le asigure mai 
repede succesul scontat, Alin Ivaşcu nefiind un infractor şcolit 
prin puşcării care să le dea mare bătaie de cap. 

Soluţia aleasă a fost de bun augur pentru poliţişti, fiindcă 
ucigaşul n-a rezistat decât o oră în faţa unei anchete 
încrucişate. Probele adunate împotriva lui deveniseră foarte 
relevante ca să mai poată să nege ceva. 

— Este adevărat că înainte de a pleca la Bucureşti şi apoi la 
mare, m-am înţeles cu Corina să revină acasă în ziua de 5 


august 1967, a recunoscut el. Ne-am uitat amândoi pe mersul 
trenurilor şi am hotărât să plece din Bucureşti cu acceleratul 
de Cluj, de ora 10:00. Urma să facem joncţiunea la prima staţie, 
eu urcându-mă în tren din gara Ploieşti-Vest. Atât ea, cât şi eu 
nu văzuserăm Predealul până atunci şi ne-am hotărât să 
petrecem o săptămână aici, uitaţi de lume. 

— De ce n-ai chemat-o la tine, la Sărata Monteoru, pentru că 
după cât am văzut este o staţiune la fel de frumoasă ca şi 
Predealul?, îl întrebă căpitanul Filip. 

— Pentru că nu voiam să încurc borcanele. Cu Corina aveam 
numai o aventură, era bună la pat şi atât. Nici prin cap nu-mi 
trecea să mă căsătoresc cu ea, deşi ea a încercat ceva, 
prezentându-mă părinţilor săi. Eu doream s-o ţin ca amantă 
până terminam şi anul V de facultate şi apoi paşi... Ştiam deja o 
serie de bărbaţi cu care se culcase înaintea mea. Unul era un 
barman, Sorin, de la restaurantul „Postăvarul” din Braşov. 
Când Corina avea chef să se îmbete şi să se distreze se ducea la 
acest barman care întotdeauna era bun de plată. 

— V-aţi înţeles să nu ştie nimeni de întâlnirea voastră din 
tren? 

— Absolut, pentru că nu mă voiau ai ei şi n-ar fi vrut-o nici ai 
mei dacă ar fi ştiut ce poamă este. 

— Mai departe. 

— La 5 august 1967, după ce am coborât la Predeal, ne-am 
cazat la cabana Cioplea aşa cum aţi constatat şi 
dumneavoastră. Am făcut dragoste în cameră şi apoi am 
coborât la restaurant şi ne-am pus pe chef. Pe mine mă cam 
luase apa când ea mi-a spus să mergem la o stână în munţi, 
după cum văzuse un panou turistic în apropierea cabanei. N-am 
putut s-o refuz, gândindu-mă că aerul rece o să-mi facă bine şi 
mie, şi am plecat. După câteva ore de mers pe un drum 
accidentat cu văi în dreapta şi-n stânga, a spus dintr-o dată că 
este însărcinată cu mine. Am simţit că nu mai văd nimic în faţa 
ochilor. «Cu minee...?», am întrebat-o. «Da, cu tine!?», mi-a 
răspuns sec. «Nu cu mine, poate cu Sorin, barmanul...», i-am 
zis şi de furie i-am făcut vânt din buza prăpăstiei. S-a rostogolit 
de multe ori, că am auzit vreascurile trosnind, apoi nimic... 
Doamne, devenisem un ucigaş! Şi m-am trezit imediat. Când m- 
am uitat în văgăună, am simţit că ameţesc, atât era de adâncă... 
O crimă gratuită, recunosc. O gelozie absurdă datorată 


băuturii. Cred că de patima asta n-am să mă lecuiesc... 
— Ba da, pentru vreo douăzeci de ani, a murmurat căpitanul. 
A doua zi, cu ajutorul criminalului, a fost identificat şi locul 
unde zăcea cadavrul celei care fusese Corina Udrea. 


CRIMĂ PENTRU O FOTOGRAFIE 


În ziua de 22 mai 1960, paznicul de câmp Mihai Axinia a 
descoperit cadavrul unei femei în lanul de grâu de pe terenul 
GAS Ruginoasa, raionul Paşcani, regiunea laşi. Cadavrul se afla 
în stare avansată de putrefacție. 

Locul unde a fost găsit cadavrul era izolat de localităţile 
Ruginoasa şi Heleşteni. 

Cadavrul aparţinea unei femei de aproximativ 30 de ani şi 
era îmbrăcat cu o fustă gri, bluză albă, chiloţi şi sutien de 
culoare neagră, iar în picioare purta o pereche de pantofi de 
culoare neagră. 

Asupra cadavrului nu a fost găsită vreo poşetă, acte de 
identitate sau alte indicii cu ajutorul cărora să se poată stabili 
cine este persoana. 

În jurul cadavrului, pe o porţiune de doi metri pătraţi, grâul 
era culcat la pământ, ceea ce însemna că între victimă şi 
agresor a avut loc o luptă. Încălţămintea avea pe talpă pământ 
reavăn în care se aflau fire de grâu, lucru care demonstra că 
victima şi agresorul se deplasaseră pe jos până acolo şi tot 
acolo avusese loc asasinatul. 

În urma autopsiei cadavrului s-a constatat că moartea femeii 
necunoscute s-a datorat asfixiei mecanice produse prin 
strangulare cu un batic şi o eşarfă ce aparţineau victimei. De 
asemenea, s-a mai stabilit că victima a fost lovită cu un corp 
dur în regiunea craniană, lovitură care a contribuit la decesul 
ei. Moartea data de cinci-şase zile. 

La locul faptei nu au fost găsite nici un fel de urme, acestea 
fiind spălate de ploile abundente care avuseseră loc în ultimele 
două zile. 

_Măsuri ample de identificare a victimei 

În cadrul acţiunilor informativ-operative întreprinse în acest 
caz, s-au elaborat mai multe ipoteze de lucru, accentul 
punându-se pe cele care vizau identificarea cadavrului. 

Astfel, pentru identificarea victimei s-au stabilit persoanele 
de sex feminin care nu s-au prezentat pentru preschimbarea 
buletinului de identitate la miliția raionului Paşcani, după 
expirarea valabilităţii acestuia, precum şi femeile care au 
divorţat în perioada 1959-1960 şi nu s-au prezentat la 
termenele de divorţ. 


De asemenea, în urma verificărilor efectuate în comunele 
Heleşteni şi Ruginoasa de către echipa de lucrători de miliţie s- 
au stabilit şi acele femei dispărute de la domiciliu sau plecate 
în alte localităţi şi care nu purtau corespondenţă cu familiile 
sau cu rudele lor. 

In acest fel, biroul urmăriri din cadrul Serviciului Judiciar al 
Direcţiei Miliției Regiunii (DMR) Iaşi a stabilit un număr de 76 
de femei a căror situaţie trebuia verificată. 

Fişa cadavrului de identitate necunoscută (fişa C) a fost 
înaintată Direcţiei Evidenţă Operativă din cadrul Direcţiei 
Generale a Miliției în vederea comparării semnalmentelor 
acestui cadavru cu ale persoanelor dispărute de sex feminin 
aflate în evidenţa centrală. 

Semnalmentele cadavrului şi ale îmbrăcămintei au fost date 
în urmărire generală, la DMR laşi începând să fie comunicate 
de către celelalte organe de miliţie din ţară mai multe cazuri de 
dispariţie a unor femei care puteau avea legătură cu crima 
cercetată. 

Astfel, DMR Bacău urmarea clarificarea dispariţiei Elvirei 
Pipirigeanu, de 28 de ani, din Oneşti, care dispăruse de acasă 
din luna august 1959, spunând că vrea să-şi caute de lucru la 
un GAS din raionul Paşcani. De atunci şi până la ivirea crimei 
de la Ruginoasa nu mai dăduse nici un semn de viaţă. Ofițerii 
Serviciului Judiciar laşi, după luni de verificări, au găsit-o în 
cele din urmă în viaţă, fiind angajată la GAS Bucium de lângă 
laşi. Se combinase cu un muncitor, îşi luaseră locuinţă cu chirie 
şi era însărcinată. 

Biroul urmăriri al Serviciului Judiciar Iaşi a efectuat verificări 
şi asupra situaţiei dispărutei Maria Moraru din Lugoj. Aceasta 
se căsătorise cu Petru Moraru, din comuna Heleşteu, raionul 
Paşcani, şi îl urmase la domiciliu, însă din toamna anului 1959 
dispăruse fără urmă. După un an de verificări a fost găsită în 
oraşul Reşiţa, cuplată cu un alt bărbat. Ea îşi părăsise soţul din 
comuna Heleşteu, nemaiputând suporta bătăile acestuia şi 
neînțelegerile cu soacra. 

Un mare volum de muncă a fost consumat pentru clarificarea 
dispariţiei Mariei Tache. Aceasta, în vârstă de 26 de ani, în 
perioada ianuarie-19 mai 1960 trăise în concubinaj cu 
Gheorghe Codreanu, tractorist la GAS Ruginoasa, dispărând 
subit. În cele din urmă, s-a stabilit că nu ea este victima 


omorului din lanul de grâu, fiind găsită în viaţă, în Bucureşti, 
unde se cuplase cu alt bărbat. 

Şi astfel, pe parcursul a cinci ani, au fost verificate 173 de 
cazuri de dispariţie a unor femei care ar fi putut avea vreo 
legătură cu crima de la Ruginoasa, dar care până la urmă au 
fost găsite în viaţă pe raza diferitelor localităţi din ţară. 

_ Pe urmele suspecţilor 

In anul 1965, dosarul acestui omor cu autori neidentificaţi, 
dar şi cu victima neidentificată a fost preluat de maiorul 
Constantin  Agrifin, şeful Serviciului Judiciar, şi căpitan 
Gheorghe Bozaru, şeful biroului crime din cadrul DMR laşi, 
proaspăt numiţi în aceste funcţii. 

Materialele cu rapoartele şi verificările întocmite până atunci 
însumau 12 volume. Cei doi ofiţeri le-au studiat pe toate de la 
capăt. 

În privinţa femeilor dispărute în perioada 1959-22 mai 1960 
mai rămăseseră neelucidate două cazuri. În primul caz era 
vorba despre o tânără din Turnu-Severin, care avusese un 
prieten în Ruginoasa şi dispăruse de la domiciliu. Al doilea o 
privea pe Niculina Badea, 28 de ani, din comuna Valea Caprei, 
regiunea Ploieşti, necăsătorită. Aceasta lucrase ca muncitoare 
la depoul C.F.R. Paşcani până în ziua de 17 mai 1960, când 
dispăruse fără a-şi mai ridica ultima chenzină. 

În lipsa identificării victimei, ofiţerii şi subofiţerii de miliţie 
care lucraseră în acest caz desfăşuraseră foarte multe activităţi 
şi în vederea descoperirii autorului asasinatului. Dar neştiind 
cine era victima şi mobilul crimei, verificările se desfăşuraseră 
într-un vid sufocant pentru progresul cercetărilor, doar pe baza 
unor ipoteze emise la rece. 

Astfel, în cercul de bănuiţi figura un număr de cinci suspecti 
selectaţi pe baza unor criterii arbitrare: Gheorghe Zaharia, din 
comuna Ruginoasa. Acesta, fiind plecat la muncă în zona 
Odobeşti, a avut relaţii cu diferite femei, cărora le promitea 
căsătorie. Era posibil ca una din acestea să-l fi urmat în comuna 
natală. Intre timp, el se căsătorise şi lucra la CAP. 

Gheorghe 'Toarba, din comuna Ruginoasa. Era cioban la 
stâna din comună şi alergase pe câmp mai multe femei să le 
prindă şi să le violeze. 

Costache Matei, din comuna Ruginoasa. Găzduia femei şi 
făcea cărăuşie cu căruţa, transportând persoane de la gară în 


comunele învecinate. Avea o fire impulsivă, fiind implicat în mai 
multe cazuri de vătămări grave. 

Costache Totoi, din comuna Ruginoasa. A trăit în concubinaj 
cu mai multe femei găsite pe la fermele unde lucra ocazional, 
iar după ce se satura de ele, le bătea, izgonindu-le. 

Petru Cojocaru, din comuna Ruginoasa. Lucra ca îngrijitor la 
vitele GAS şi fusese condamnat pentru viol. 

Ofiţeri cu bogată experienţă judiciară, Agrifin şi Bozaru şi-au 
dat seama că altfel i-ar fi „privit” pe cei cinci suspecți dacă ar fi 
fost identificată victima şi vreunul dintre ei ar fi corespuns cu 
ceva pe relaţia victimă-agresor. În consecinţă, i-a lăsat pe 
aceşti bănuiţi în evidenţa pasivă şi s-au apucat de verificări 
asupra ultimelor două cazuri de dispariţie rămase. 

În vizor: cazul Niculina 

Primul caz privind pe dispăruta Elena Onucu din Turnu- 
Severin, care avusese un prieten în comuna Ruginoasa, unde se 
comisese crima, l-au rezolvat nesperat de repede. Având o 
convorbire telefonică însă cu ofiţerii de judiciar de la Turnu- 
Severin, aceştia le-au comunicat că aflaseră recent ca dispăruta 
trecuse ilegal graniţa în Iugoslavia şi acum se găsea la Milano - 
Italia, de unde trimisese o vedere părinţilor. 

Mai departe, cei doi ofiţeri şi-au concentrat atenţia asupra 
cazului Niculina. De ce îi atrăgea acest caz? Pentru că data 
dispariţiei fetei - 17 mai 1960 - coincidea cu data stabilită de 
medicii legişti că avusese loc omorul. În plus, un alt 
raţionament îi făcea să bănuiască faptul că Niculina Badea nu 
se mai afla în viaţă. Fata mai avea acasă opt fraţi şi numai 
mama, care trăiau în sărăcie, de azi pe mâine, iar ea se 
angajase la depoul C.F.R. Paşcani ca muncitoare tocmai ca să-şi 
ajute frăţiorii, cărora le trimitea mai mult de jumătate din banii 
câştigaţi. Atunci, cum dispăruse dintr-o dată şi nu îşi ridicase 
chenzina, tocmai banii necesari pentru familia ei numeroasă şi 
pentru întreţinerea sa? 

Era ceva putred în Danemarca! Comuna natală a Niculinei, 
Valea Caprei, se afla într-o zonă de munte, la 60 km de Buzău, 
iar fata nu avea relaţii. Era interesant de aflat cum ajunsese ea 
să lucreze tocmai la Paşcani. Şi răspunsul l-au aflat repede. La 
depoul C.F.R. Paşcani lucra o prietenă a ei din Valea Caprei, 
care locuia acolo în urma căsătoriei, Elvira Avram, şi care se 
oferise s-o ajute, în sensul de a-i găsi un loc de muncă. Şi i-l 


găsise tot la depoul la care lucra şi ea. 
Recunoaşterea îmbrăcămintei victimei 

Ofițerii se deplasează la Paşcani şi stau de vorbă cu soţii 
Avram. Tot ei fuseseră aceia care reclamaseră la miliţie 
dispariţia Niculinei. Numai că reclamaţia o depuseseră după 
trei ani de la dispariţia fetei, când aceasta nu mai dăduse nici 
un semn de viaţă, măcar mamei sale din Valea Caprei. 

— Niculina era o fată de o frumuseţe rară, îi spuse Elvira 
Avram căpitanului Bozaru. Priviţi numai câteva fotografii, şi 
deschise un album, arătând-o pe fată. Erau mai multe fotografii 
făcute cu ocazia diverselor aniversări din familia Avram şi la 
care Niculina fusese nelipsită. 

Ofiţerul remarcă într-adevăr frumuseţea fetei, dar şi faptul 
că ea purta aproape tot timpul batic şi o eşarfă care se 
asemănau cu cele găsite asupra cadavrului neidentificat. Şi cu 
care fusese sugrumată victima. 

Întrucât fotografiile erau alb-negru, căpitanul Bozaru o 
întrebă pe gazdă: 

— Niculina avea mai multe baticuri şi eşarfe? Ce culori? 

— Da de unde, era săracă. Nu ştia cum să economisească 
banii ca să trimită la fraţi acasă. Avea un singur batic verde 
înflorat şi o eşarfă galbenă cu violet. 

Ofiţerul tresări, pentru că descrierea corespundea perfect. 

— Le-aţi putea recunoaşte? 

— Vai, se poate... 

Invitaţi la miliția din Paşcani, unde se afla toată 
îmbrăcămintea victimei, soţii Avram au recunoscut-o în 
întregime ca aparţinând Niculinei Badea. La fel şi pantofii. 

Dezvăluiri 

Cine a avut interesul să suprime o fată muncitoare şi 
nevinovată?, se punea acum întrebarea. 

— Ce soartă?! Ce soartă?!... plângea Elvira. Acum, când am 
aflat ce i s-a întâmplat, încep să bănuiesc cine s-a răzbunat pe 
Niculina. 

— Cred că asasinul e legat de viaţa ei sentimentală, bănui 
căpitanul Bozaru. 

— Da, căci din altă parte nu-i putea veni vreun rău. Ea nu 
avea duşmani şi se purta frumos cu toată lumea. 

— Avea vreun prieten cu care intenţiona să se căsătorească? 

— Aici e aici... făcu femeia. Care fată ajunsă la 28 de ani n-ar 


vrea să se căsătorească dacă găseşte un băiat bun. Şi ea îşi 
dorea acest lucru, dar îi era teamă că n-o să găsească un 
bărbat care s-o înţeleagă. 

— In ce sens? 

— În sensul că, măritată fiind, ea îşi dorea să-i ajute în 
continuare cu bani pe fraţii mai mici rămaşi la Valea Caprei. 
Or, care bărbat ar fi acceptat aşa ceva, mai ales când eşti la 
începutul căsniciei şi ai nevoie de atâtea? 

— Este adevărat, dar în cazuri de acest gen învinge 
dragostea. 

— Ştiu că aşa este, dar bărbatul pe care îl iubea ea nu prea 
era serios şi n-avea gând de însurătoare. El voia numai 
distracţii şi sex, or, Niculina nu i-a cedat niciodată. Noi, femeile 
care suntem de la ţară, avem principiile noastre, educaţia 
noastră pe care nu o încălcam niciodată. Deşi avea 28 de ani, 
Niculina era fată mare şi numai cu această zestre urma să se 
căsătorească. 

— Cine este bărbatul pe care îl iubea? 

— Vasile Blendea se numeşte. În 1960 avea 30 de ani şi este 
mecanic la depoul nostru de locomotive. 

— S-a însurat până la urmă? 

— Da, e însurat de vreun an. 

Primul şi ultimul suspect 

— Din moment ce acest Vasile Blendea nu avea atunci 
gânduri de căsătorie, nu el este cel care a ucis-o pe Niculina, 
continuă discuţia căpitanul Bozaru. 

— Şi eu sunt de aceeaşi părere, spuse Elvira, şi tocmai de 
aceea gândul mă duce la Ion Chietrone... 

— Cine este acesta? 

— Tot un tânăr, care în anul 1960 avea 33 de ani. Pe atunci 
el lucra la depou ca manipulant. Niculina mi-a spus că era 
îndrăgostit lulea de ea şi o urmărea mereu. La început ea i-a 
dat atenţie, pe urmă a lăsat-o mai moale. 

— De ce? 

— Pentru că era cam necioplit şi îi plăcea băutura. 

— S-a manifestat vreodată violent faţă de ea? 

— O singură dată: i-a tras o palmă. 

— De ce? 

— Pentru că a văzut-o când a condus-o un coleg până la 
căminul unde era cazată. 


— Era cumva Vasile Blendea? 

— Nu, Vasile nu avea asemenea obiceiuri galante. El i-a 
propus sex în mod direct... 

— Acest Chietrone locuia şi el la cămin? 

— Nu, locuia în gazdă la o bătrână din Paşcani. 

— Chietrone ştia că Niculina este îndrăgostită de Vasile 
Blendea? 

— Nu, după cum mi-a spus Niculina. Ea se ferea cât putea. 

— De unde este Chietrone? 

— Dintr-o comună de aici, din jurul Paşcanilor, dar nu ştiu 
exact. 

— A cerut-o în căsătorie pe Niculina? 

— Tot timpul, şi de aceea o urmărea cu atâta insistenţă, să n- 
o piardă... 

— Niculina v-a mai povestit şi despre alţi bărbaţi din viaţa ei? 

— Aceştia doi erau singurii, şi după mintea mea, numai 
Chietrone putea s-o omoare din... gelozie. 

— Dar nu ştia de Blendea? 

— Cine ştie cum o fi aflat... 

Pentru căpitanul Bozaru, gelosul Ion Chietrone era acum 
singurul suspect care putuse curma viaţa Niculinei. Şi ultimul, 
după ce i-a verificat datele de stare civilă la miliția din Paşcani 
şi a aflat că era din Ruginoasa, comună unde se comisese 
omorul. Mai mult, în luna august 1960, deci la trei luni după 
crimă, el îşi făcuse lichidarea de la depoul C.F.R. Paşcani, 
retrăgându-se în comuna natală, lucrând ca ajutor mecanic la 
GAS. 

Bomba! 

Şi acum, bomba! Făcându-se verificări la bătrâna din Paşcani 
unde Chietrone stătuse în gazda, s-a aflat că împărţise camera 
cu un alt coleg de la depou. Cine fusese acesta? Nimeni altul 
decât... Vasile Blendea! 

Inainte de a-l supune unei anchete riguroase, căpitanul 
Bozaru s-a gândit să-i facă o percheziţie domiciliară lui Ion 
Chietrone. Procedând astfel, ofiţerul nu spera nici pe departe 
să mai găsească după cinci ani vreo probă care să-l învinuiască 
de asasinat, ci sconta pe elementul-şoc, care ulterior avea să-l 
ajute psihologic în ancheta severă care urma. 

Percheziţie! Într-o pungă de hârtie din locuinţa lui Ion 
Chietrone, care la 38 de ani încă nu se căsătorise, sunt găsite 


mai multe fotografii făcute pe parcursul vieţii lui, dar - atenţie! 
- şi o fotografie a Niculinei Badea. 

Căpitanul Bozaru întoarse această poză pe spate şi observă o 
dedicație scrisă de o mână delicată. Citi: „Lui Vasile Blendea. 
Pentru o iubire veşnică. Niculina, Paşcani, 1 Mai 1960”. 

— Aceasta este o poză rătăcită!, sări să explice Ion. Am stat 
în gazdă cu acest băiat şi din greşeală poza a ajuns la mine... 

— Criminalule!, nu-l mai iertă ofiţerul. Ai fost atât de gelos, 
încât a-i omorât-o pe Niculina fără să cârteşti! Şi îi puse 
cătuşele. Ai ademenit-o că vrea să o cunoască părinţii tăi, şi a-i 
dus-o în lanul de grâu pustiit, unde ai omorât-o! 

— Da, dar nu m-am atins de fecioria ei...!, începu să plângă 
Chietrone. 

Explicaţia lui era aiurea şi în zadar. Decât să înfunde 
puşcăria 25 de ani pentru omor cu premeditare, ar fi fost de 
preferat o pedeapsă de 5 ani închisoare pentru viol, dar 
Niculina ar fi rămas în viaţă. 

— Am omorât-o pentru această fotografie, recunosc, mai 
spuse Chietrone. Am găsit-o printre pozele colegului de 
cameră, Vasile Blendea. N-am ştiut până atunci că pe el îl iubea 
la nebunie, iar pe mine mă respingea tot timpul. Am fost orbit 
de gelozie... 


1 MAI SÂNGEROS 


În vremurile trecute, ziua de 1 Mai - Ziua internaţională a 
celor care muncesc - era sărbătorită şi în România cu fast, 
drapele şi manifestații. După manifestaţie, mulţi obişnuiau să 
iasă la iarbă verde, unde consumau fripturi, mici şi bere. 

Tot aşa s-a întâmplat şi în ziua de 1 Mai 1967 în Sibiu, când 
localnicii au luat cu asalt răcoroasa pădure Dumbrava de la 
marginea oraşului. Acest loc le mai oferea vizitatorilor un 
muzeu al ţăranului ardelean, o grădină zoologică cu multe 
animale exotice şi o plimbare cu barca pe lac. 

Un cadavru pe alee 

Toată ziua până seara târziu pădurea Dumbrava a fost 
asaltată de sibieni cu familiile lor. A doua zi (2 mai) dimineaţa, 
pe Aleea Privighetorilor din apropierea grădinii zoologice s-a 
găsit cadavrul lui Dan Călăraşu, în vârstă de 28 ani, din Sibiu. 

Victima a fost găsită cu faţa în jos, prezentând pe spate patru 
tăieturi de cuţit în profunzime. Pe partea din faţă prezenta o 
tăietură de cuţit la nivelul coastelor 5-6 care a secţionat 
aproape pe jumătate inima. 

În regiunea occipitală stângă prezenta mai multe răni 
grupate în formă de potcoavă produse prin lovitura cu o sticlă. 
De asemenea, prezenta tumefierea buzei inferioare şi 
mobilitatea mai multor dinţi. Victima avea o alcoolemie în 
sânge de 2 g la mie, iar grupa sanguină AB IV. 

În buzunarele hainei victimei s-au găsit buletinul de 
identitate, o batistă, un pieptene, un pachet de ţigări „Litora/ 
consumat pe jumătate, o cutie de chibrituri, cheile locuinţei şi 
suma de 175 de lei. Din nefericire, în afară de balta de sânge 
de sub cadavru, la locul faptei nu au fost descoperite nici un fel 
de urme. Soluţionarea acestui caz dificil a fost încredinţată 
căpitanului Ion Ştefănuţ din cadrul Serviciului Judiciar al 
Direcţiei Miliției Regiunii Sibiu. 

Ipoteze 

Analizând sumarele date ale cazului, ofiţerul a exclus din 
start ipoteza jafului, apreciind că în speţă este vorba despre o 
crimă comisă din răzbunare sau un omor spontan intervenit în 
urma unei altercaţii pe fondul consumului excesiv de băuturi 
alcoolice. Despre Dan Călăraşu a aflat că nu era căsătorit şi 
lucra ca electrician la Întreprinderea „Balanţa” Sibiu. Locuia 


într-o cameră închiriată şi era un bărbat paşnic. Nu prea era 
văzut în compania femeilor. Anturajul său era format din colegi 
de serviciu cu care zăbovea pe la cârciumi ore întregi. 

Investigaţiile efectuate în pădurea Dumbrava nu au condus la 
obţinerea de date privind unele conflicte, scandaluri şi bătăi 
care să fi avut loc acolo în ziua de 1 Mai 1967. 

După-amiaza, victima s-a întâlnit la Dumbrava, la bere, cu 
trei dintre colegii săi de serviciu: Victor Pandele, Stan Ciocoiu 
şi Laurean Dincă, ultimul fiind cu soţia Carmen. Acolo au 
mâncat câte o friptură şi au dat-o pe bere după ce înainte mai 
consumaseră şi ceva tărie. 

Spre seară, Carmen, care era însărcinată, a avut poftă şi de 
câţiva mici. Dan Călăraşu, care era bine crescut şi amabil, s-a 
oferit imediat şi i-a adus patru mici pe care i-a plătit el. De fapt, 
victima şi soţii Dincă se aflau în relaţii foarte bune, aceştia 
invitându-l de mai multe ori la ei acasă cu ocazia unor 
aniversări. 

După un timp, grupul s-a destrămat. Primii care au plecat 
acasă au fost Pandele şi Ciocoiu. La un timp i-au urmat şi 
Laurean Dincă cu soţia, victima rămânând în compania unor 
cunoscuţi de la o masă vecină. 

Aceasta era starea de fapt rezultată din declaraţiile celor din 
grup, fără a se putea identifica în compania căror persoane 
rămăsese Dan Călăraşu ca să mai consume alcool. 

Dosar cu A.N. 

Oricât s-a străduit căpitanul Ştefănuţ să afle din investigaţii 
cine erau bărbaţii de la masa la care rămăsese victima, totul a 
fost în zadar. Acolo se vehiculase multă lume, de fapt fusese un 
vacarm. 

Cauza a fost înregistrată în evidenţa dosarelor cu autori 
necunoscuţi, evidenţă care reprezintă o pată neagră pe obrazul 
poliţiştilor. Cum nu se putea obişnui cu un rateu în munca sa de 
judiciarist, ofiţerul a reluat audierea grupului de prieteni ai 
victimei din seara crimei. Numai că trecuseră doi ani de atunci. 

Luminiţa de la capătul tunelului 

Victor Pandele i-a declarat căpitanului că atât el, cât şi Stan 
Ciocoiu nu se mai afla în relaţii de amiciţie cu Laurean Dincă. 
Motivul? Pentru că acesta era un tip foarte gelos. După ce Îi 
invitase la el acasă, la nişte sindrofii, aflaseră că după ce se 
îmbătase îşi bătuse nevasta la sânge pe motiv că se culca cu 


colegii lui. 

La fel păţise Carmen şi din cauza lui Dan Călăraşu, care şi el 
evita să le mai facă vreo vizită soţilor Dincă. După cum aflase 
Pandele, Laurean Dincă continuase să-şi bată nevasta, din 
aceeaşi boală de gelozie, şi după ce născuse copilul. 

Acest amănunt părea să aducă un licăr de lumină în bezna 
care învăluise până atunci misterul morţii lui Dan Călăraşu. 
Ofiţerul făcu unele investigaţii în jurul lui Laurean Dincă şi află 
că de patru luni se afla în divorţ cu soţia. De fapt, Carmen 
introdusese acţiune de divorţ şi se refugiase cu copilul la 
părinţii ei din Cisnădie, nemaidorind să audă vreodată de soţul 
ei. 

Schimbarea 

Căpitanul Ion Ştefănuţ se deplasă imediat la Cisnădie pentru 
a avea o discuţie cu Carmen. Femeia slăbise mult, iar la ochi 
avea cearcăne. Ea a povestit că nu mai putuse suporta bătăile 
lui Laurean, care venea acasă tot timpul beat şi îi imputa că 
rămăsese gravidă cu colegii lui. 

— L-a bănuit şi pe Dan Călăraşu?, a întrebat-o judiciaristul. 

— Da, şi mi-a zis că a avut dovada în seara de 1 Mai 1967, la 
Dumbravă, când l-a omorât. . 

Ofiţerul rămase stupefiat. Intrebă cu glasul întretăiat: 

— Ce dovadă? 

— Că m-a servit cu patru mici pe care i-a cumpărat el. 

— Cum s-a întâmplat mai departe? 

— Pandele şi Ciocoiu au plecat primii de la masă că se 
îmbătaseră şi abia se mai puteau ţine pe picioare. Noi am mai 
rămas, pentru că Laurean mai voia două sticle de bere. A băut 
numai una, iar pe cealaltă a pus-o în sacoşă, zicând că o s-o bea 
acasă. De unde să ştiu eu ce intenţie avea cu ea. Apoi am plecat 
toţi trei, cu gândul să ajungem la capătul liniei de tramvai. 
Când am ajuns pe Aleea Privighetorilor, în apropierea grădinii 
zoologice, unde era mai întuneric, Laurean a scos sticla de bere 
şi, prin surprindere, l-a lovit pe Călăraşu cu ea în cap şi peste 
gură. Bietul om şi-a acoperit faţa de durere, dar Laurean a scos 
briceagul şi l-a măcelărit şi prin faţă, şi prin spate. M-a smucit 
apoi de mână şi am plecat, ameninţându-mă că dacă am să 
suflu ceva, mă va omori şi pe mine ca pe amant. 

— Ce bestie!, nu se putu abţine ofiţerul. 

— Şi e în stare să mă omoare şi acum, dacă află, începu să 


tremure femeia. Nu ştiţi ce fiară zace-n el... 

— De ce n-ai declarat totul de la început? 

— Din aceeaşi cauză: de frica morţii! Şi tot el m-a obligat să 
declar că noi am plecat şi l-am lăsat pe Dan Călăraşu la altă 
masă cu alţi cunoscuţi. Nu ştiţi prin ce-am trecut. Nu vă puteţi 
imagina... Tot timpul m-am gândit la clipa asta, când trebuie să 
spun adevărul în legătură cu moartea lui Dan Călăraşu. 

— Acum nu trebuie să-ţi mai fie frică, o mângâie căpitanul. 
Avem noi ac de cojocul lui, deşi o să fie cam dificil să-i probăm 
crima, pentru că sunt sigur că nu va recunoaşte nimic. 

— N-o să recunoască, asta vă asigur, iar eu m-am gândit la 
asta chiar în seara crimei. 

— Ai luat vreo măsură de precauţie?, intui judiciaristul. 

— După crimă, m-a ameninţat pe drum că, dacă o să spun 
ceva, mă va trage după el în calitate de complice. 

— Nu-i prost. 

— Nu este şi eu m-am speriat foarte tare, gândindu-mă cum 
să-mi apăr pielea, la o adică. Haina lui şi în special cămaşa fiind 
murdare de pete de sânge, cum am ajuns acasă m-a pus 
imediat să i le spăl. Apoi, s-a întins puţin pe pat şi a adormit 
buştean. Atunci mi-a venit ideea şi am păstrat cămaşa, pe care 
am ascuns-o. A doua zi, când era mahmur, m-a întrebat dacă a 
ieşit sângele la spălat. I-am spus că da şi i-am dat alta cămaşă 
curată, că avea mai multe la fel. 

— Unde este cămaşa?, nu mai avu răbdare ofiţerul. 

— Este aici, la mama, unde am venit şi am ascuns-o. 

— Bravo!, o felicită judiciaristul şi o sărută. Eşti o femeie 
deşteaptă... 

— Am făcut şi eu un an de şcoală tehnică sanitară şi ştiam că 
sângele impregnat pe îmbrăcăminte nu dispare în timp. 

— Aşa este, primi confirmarea. 

Descoperirea criminalului 

Cămaşa lui Laurean Dincă plină de pete de sânge pe piept a 
fost dusă personal de ofiţer la Institutul Medico-Legal „Mina 
Minovici” din Bucureşti pentru a fi expertizată. În urma 
intervențiilor făcute pe lângă profesorul universitar Moise 
Terbancea, şeful institutului, expertiza a fost realizată în regim 
de urgenţă. După câteva ore, glasul sângelui se făcuse auzit: 
sânge uman, grupa sanguină AB IV. Laurean Dincă este adus la 
anchetă, în birou fiind soţia sa, iar pe masă cămaşa purtată de 


el în ziua crimei. Lângă cămaşă se afla un buletin de analiză 
serologică. Ucigaşul părea ca electrocutat. 

— Ce grupă sanguină ai?, îl întrebă căpitanul Ştefănuţ. 

— O.I, răspunse Dincă pierdut. 

— Dacă şi Dan Călăraşu avea aceeaşi grupă ca tine, mai 
aveai o şansă, dar glasul sângelui se împotriveşte: el avea AB 
IV!, şi-i întinse buletinul de analiză. 


FĂT FRUMOS DIN BALAMUC 


Comisarul Tandin rezolvă un caz care îţi face părul 
măciucă: pasiunea nebunului Dumitru, zis Mitică, pentru 
băbuţa Bubulina s-a terminat tragic. O corcoduşă strivită i-a 
oferit detectivului rezolvarea cazului. „Am iubit-o pe 
Bubulina, dar ea îmi întorcea spatele”, declară asasinul 
anchetatorilor. 


Împreună cu ofiţerii Brigăzii omoruri din cadrul Serviciului 
Judiciar al Miliției Capitalei rezolvasem un caz de crimă foarte 
complicat datorită bizareriei mobilului ei. Victima fusese o 
femeie, iar autorul un nebun sau bolnav psihic, cum este 
denumit în termeni de specialitate. Am serbat reuşita la 
restaurantul „Trocadero” unde, ca profesionişti ce eram în 
materie de omoruri, ne-am dat la taifas. Subiectul: crime şi 
numai crime... Un mai tânăr coleg, ofiţerul Roibu (să-i fie 
ţărâna uşoară pentru că a decedat prematur în plină activitate, 
în urma unei boli care l-a măcinat!) ne-a povestit un caz 
asemănător cu cel rezolvat. Numai că pentru el, fusese primul 
caz rezolvat în haina de poliţist la omoruri. L-am ascultat cu 
plăcere, aducându-ne aminte şi noi cu nostalgie de primii paşi 
făcuţi în această nobilă şi frumoasă meserie. l-ar acum vă rog 
să-l „ascultaţi” şi dumneavoastră... 

„Fraţilor, sunteţi aici, la judiciar” 

„„„Câteva lucruri de neuitat sunt şi în viaţa unui judiciarist! 
Momentul intrării în şcoala de ofiţeri, anii de pregătire, 
examenele... Apoi, clipa solemnă a înălţării în grad, când îţi 
auzi numele precedat de cuvântul „locotenent”... 

Plopii foşneau semeţi deasupra aleilor din curtea şcolii, când 
am părăsit-o. Eram încărcat de o bucurie nemăsurată şi ziua 
aceea însorită mi se părea făcută anume pentru mine; fusesem 
repartizat unde făcusem practică şi unde, desigur, mă aşteptau 
cazurile visate... 

N-am fost singurul repartizat la Miliția Capitalei. Ba, eram 
chiar foarte mulţi şi, din cauza asta, am fost puţin îngrijorat: 
dacă n-aveam să ajung la Brigada omoruri?! Fără falsă 
modestie, îmi doream unde era cel mai greu! 

Şi iată că am ajuns exact unde am vrut. 

Fusesem repartizaţi cinci locotenenţi la judiciar. Şeful 
serviciului, colonelul Teodorescu, a inspirat adânc. Apoi, - n-aş 


putea zice că a oftat - ne-a anunţat, de parcă-am fi ajuns la 
capătul unui drum lung: „Fraţilor, sunteţi aici, la judiciar”. Şi a 
continuat: „Veţi lucra cu mine. E o muncă frumoasă. Câţi ştiţi 
voi că e frumoasă, nu ştiu, dar precis o să aflaţi. Ce vă cereu: 
să fiţi toţi, şi fiecare în parte, modele de ofiţeri de judiciar: 
corecţi şi modeşti. Din partea mea, tot sprijinul. Ori de câte ori 
veţi avea probleme, apelaţi la mine cu toată încrederea. Am 
avut grijă să aveţi locuinţe şi să fiţi repartizaţi după cum v-aţi 
exprimat dorinţa... Dumneata, mi s-a adresat apoi mie, 
spunându-mi gradul şi numele, ai fost repartizat la omoruri!...” 

Cred că n-am prea auzit ce le-a spus celorlalţi. Inima a 
început să-mi bată puternic. Numai pe urmă, când îl urmam pe 
şeful de serviciu spre biroul în care aveam să lucrez, când ne 
purta prin celelalte birouri şi ne prezenta tuturor ofiţerilor, am 
revenit la realitate şi - curios, acum că fusesem repartizat unde- 
mi dorisem, m-au cuprins brusc îndoielile, am început să mă 
întreb dacă nu mă hazardasem, dacă aveam să fac, totuşi, faţa 
unei asemenea munci, aici, unde lucrau oameni atât de 
deosebiţi!... 

Dar, de fapt, n-aveam de ce mă îngrijora. 

Deplasare la primul caz 

Am fost dat în grija unui ofiţer cu experienţă, căpitanul 
Constantin Turcu. Am intrat din prima zi în dosare. Participam 
la discuţiile din fiecare dimineaţă pe probleme de munca 
curentă... Şi, iată, încet, încet m-am trezit intrat pe făgaş, cum 
se zice, şi am ajuns la primul meu caz. 

Trecuse mai bine de o lună de la intrarea mea în slujbă. Eram 
în birou într-o duminică dimineaţa, făceam o confruntare de 
martori într-o cauză mai veche (care, evident, nu era cazul 
meu). 

Deodată, a sunat telefonul. Eu, ca mai tânăr, am ridicat 
receptorul. Cei de la dispecerat l-au cerut însă pe căpitanul 
Turcu. 

Sigur, mă cunoşteau şi pe mine, dar pe mine încă nu mă luau 
în serios cât ar fi trebuit... Oricum, am ştiut de la început că 
urmau să ne anunţe un caz şi că confruntarea martorilor avea 
să fie întreruptă... Colegul meu a terminat convorbirea 
telefonică şi s-a întors spre mine, spunându-mi de faţă cu 
cetăţenii martori: „O bătrână, făcută zob în curtea unei 
biserici...” 


Zece minute mai târziu, porneam cu speciala spre Strada 
Cuţitul de argint, unde, sus, lângă autogara Filaret, în curtea 
unei biserici, ne aştepta primul meu caz. Era ziua de 5 
octombrie 1968. Ne înghesuiam şase în maşina de serviciu: noi 
doi de la judiciar, ofiţerul de la dispecerat, medicul legist, 
procurorul şi criminalistul. Pe drum, am fost tăcuţi; parcă 
nimeni n-avea chef de treaba la care ne duceam, parcă toţi ar fi 
fost întrerupţi supărător de la preocupări foarte importante, 
care nu sufereau amânare. Eu singur, la un moment dat, am 
încercat să fac presupuneri în legătură cu autorul, întrebându- 
mă dacă asasinatul în cauză era o întâmplare sau o faptă 
premeditată! Căci, dacă era o întâmplare, autorul putea avea 
un chip, iar în caz de premeditare... Căpitanul Turcu m-a privit 
amuzat: „Vrei să rezolvi cauza? Las-o mai încet. O să ai timp 
destul să te gândeşti. E bine să pornim de la ce e acolo, nu de 
la ce e-n gândul nostru”. „Aha, mi-am zis, iar o lecţie!...” 

Cercetarea locului faptei 

La locul faptei, se aflau deja cei de la Circa a zecea de Miliție 
(acum Secţia 14). Înlăturaseră curioşii şi-i ţineau la distanţă. 
Când am ajuns noi acolo, era zece dimineaţa. Peste noapte 
plouase şi, acum, cerul era înnorat, posomorât, cu nori joşi. (E 
bine să pornim de la ce e acolo, nu de la ce e-n gândul nostru). 

Se-nţelege, cel care a intrat primul în câmpul infracţiunii a 
fost criminalistul. După el, medicul legist, care s-a convins că 
victima nu mai trăieşte. Apoi, câinele de urmărire, care, luând 
urma, a pornit să caute autorul. A mers până la Autogara 
Filaret, mai întâi. De la autogară a coborât pe străzi, până la 
uşa restaurantului „Vaporul aflat lângă intrarea în Parcul 
Libertăţii. Aici, a pierdut urma, dar, vorba conductorului - 
ţinând seama că plouase, că mulţi oameni pătrunseseră în 
câmpul infracţiunii - mersese destul de mult. Şi ţin să spun, de 
pe acum, c-a mers exact pe urmele criminalului... 

Că era vorba de un asasinat, nu încăpea nici un dubiu. 
Victima, o femeie în vârstă, căruntă, zăcea pe spate în curtea 
bisericii, sub un corcoduş, fiind lovită puternic la faţă. Practic 
era desfigurată. Ea nu fusese violată având chiloţii pe ea, în 
schimb îi fuseseră smulse pulovărul, fusta şi furoul pe care 
criminalul le agăţase de gardul bisericii. Pantofii ei şi geanta 
erau, de asemenea, risipite în trei părţi. Pe jos, corcoduşe 
coapte căzute din pom... 


În geanta victimei se aflau mai multe obiecte personale şi 
suma de 75 lei. Lipsea orice fel de act care să-i ateste 
identitatea. 

Primele întrebări 

Prima întrebare, fireşte, a fost cine era bătrâna? Dintre cei 
prezenţi acolo n-o cunoştea nimeni. Nu era cunoscută nici de 
locuitorii de pe străzile învecinate. 

„Citirea” locului faptei, pentru mine, n-a durat prea mult. De 
fapt, o parte a rămas să întreprindă ceea ce se cheamă 
adevărata cercetare a locului faptei, iar ceilalţi am început 
primele investigaţii. Căpitanul Turcu a început să organizeze 
acţiunea în zonă, dându-mi, bineînţeles, şi mie „felia”. Trebuia, 
împreună cu un subofițer de la Circa a zecea, care cunoştea 
perfect locurile, să fac investigaţii pentru stabilirea identităţii 
victimei şi pentru aflarea vreunor amănunte interesante despre 
ceea ce se petrecuse prin acele locuri peste noapte. 

Medicul legist apreciase că moartea survenise de opt, zece 
ore. Deci, pe la miezul nopţii. Ce căutase bătrâna în acel loc la 
o asemenea oră? O văzuse cineva pe vreuna din străzile 
învecinate? Auzise cineva vreun strigăt? Văzuse cineva ceva 
nefiresc în întunericul acelei nopţi ploioase? Şi, dacă nu în 
noaptea aceea, o văzuse cineva vreodată pe bătrână, ştia ceva 
despre ea? 

Un mic consiliu 

Fireşte, îndată după „citirea” locului faptei, avuseserăm un 

mic consiliu. Formulaserăm mai multe ipoteze de lucru: 
e O veche duşmănie. 
e Un omor interesat - vreo moştenire. 
e Autorul era un bolnav psihic. 

În sprijinul celei de-a treia ipoteze pleda comportamentul 
bizar al ucigaşului în relaţia cu victima. N-o jefuise, n-o violase, 
în schimb îi smulsese îmbrăcămintea, inclusiv furoul şi o 
agăţase la întâmplare de gardul bisericii. Inclinam spre un 
bolnav psihic pe fondul unei anomalii sexuale. 

Vise şi realitate 

S-a pornit, aşadar, pe două piste convergente: 

1. depistarea şi verificarea tuturor bolnavilor psihic din zonă 
şi 

2. stabilirea identităţii victimei. 

Eu, cum vă spuneam, în prima instanţă, m-am ocupat de 


identificarea victimei. 

De fapt, când am pornit cu subofiţerul de la circumscripție la 
treabă, am şi început să visez. Mă şi vedeam punând cu viclenie 
o întrebare unuia sau altuia, dibuind un dedesubt, un fapt 
mărunt în aparenţă, dar care mie nu mi-ar fi scăpat şi care, 
exploatat logic, subtil, m-ar fi dus la concluzii relevante pentru 
identificarea şi prinderea autorului. Mă gândeam, de pildă, că- 
mi spusese cineva că a văzut în acea noapte un individ trecând 
de două ori prin acelaşi loc. Asta ar fi făcut îndată să sune în 
gândul meu un clopoțel: atenţie! Şi aş fi pus atunci, cu dibăcie, 
întrebare după întrebare, încet, pe nesimţite, ca martorul să 
nici nu-şi dea seama cât de mult îmi spune şi să rămână în 
continuare natural, şi astfel să scoată cât mai multe amănunte 
despre individul suspect şi comportarea lui... 

Mi-am revenit însă repede. Realitatea răceşte foarte repede 
minţile înfierbântate. Când eu tot întrebam şi cei întrebaţi 
ridicau din umeri sau spuneau „nu ştiu” şi atât, mi-am adus 
aminte de sfatul indirect al colegului meu mai în vârstă: n-o lua 
razna, pleacă de la ceea ce ai!... Şi mi-am adus, totodată, 
aminte că mi se ţinuseră în şcoală lecţii întregi despre răbdare 
şi tenacitate, despre calităţile deosebite ale celui care vrea să 
descopere un făptuitor înconjurat, mai ales în primele faze, de 
neant!... 

Seara, rezultatul investigaţiilor era doar o oboseală. Nu 
aflasem nimic. Şi nici ceilalţi care acţionaseră. Când ne-am 
adunat pentru bilanţ la circumscripție, nu ştiam decât că ne 
prezentaserăm cu mâna goală şi că a doua zi ne aştepta aceeaşi 
imensă truda. Oricum, a zis căpitanul Turcu, ceea ce făcusem 
deja era lucru făcut - în caz că lucraserăm temeinic şi nu 
trecuserăm pe lângă vreun amănunt semnificativ - şi partea 
aceea de alergătură nu ne mai aştepta. Aşa că puteam spune că 
făcuserăm totuşi mult, deşi, ca înaintare pe pistele stabilite, 
rezultatul era nul... 

Mi-am dat seama că şi colegul meu mai în vârstă şi-a spus 
gândurile acestea pentru mine anume. De altfel, mi-a şi 
mărturisit mai târziu ca el însuşi poartă recunoştinţă unui om 
care s-a comportat la fel cu el; la începutul carierei lui 
ofiţereşti. 

„După noapte, vine zi” 
Aşadar, a venit noaptea. M-am întors în garsoniera mea 


aproape de ora douăsprezece. Eram foarte obosit şi nu puteam 
să adorm: mă tot gândeam la vorba căpitanului Turcu despre 
„amănuntul semnificativ!”; treceam în revistă momentele 
investigaţiilor, chipurile celor întrebaţi şi răspunsurile, căutând 
să descopăr, măcar acum, dacă scăpasem ceva. Tot în noaptea 
aceea, mi-am refăcut chestionarul după care trebuia să lucrez, 
mi-am sistematizat întrebările, pentru a avea un crescendo, de 
la simplu la complex, de la puţin la foarte mult. 

Spre dimineaţă, am adormit. M-a trezit sfântul ceas 
deşteptător - căci, fără el, aş fi stat să visez că prind şi 
criminalul!... 

Cert este că nici somnul acela, scurt, n-a fost somn. M-am 
trezit buimac, dar, după un duş fierbinte şi un dejun bun eram 
ca renăscut. Am plecat la circă - unde ne instalaserăm 
„cartierul general” - reconectat complet la problemă. Aici, mă 
aştepta principiul de muncă al căpitanului Turcu, numit de el 
„după noapte, vine zi”... (vorba cântecului!). Adică, odihniţi, 
proaspeţi, după ce sfetnicul Noapte ne tot povăţuieşte pe 
fiecare în singurătatea gândurilor, am ţinut o şedinţă operativă, 
menită să stabilească coordonatele acţiunii din noua zi. 

Bubulina 

Personal, identificasem în ziua precedentă un număr de 
cincisprezece indivizi al căror comportament îi făcea suspecți 
în cauza dată. Evident, nu putea fi decât unul. Aşa că am 
discutat criteriile de triere a suspecţilor şi am stabilit să 
intensificăm acţiunile de verificare, în „zona crimei”, pentru 
identificarea victimei. Nu se putea să mai dureze situaţia 
aceea, bătrâna nu căzuse din avion, era o locuitoare obişnuită a 
cartierului şi n-aveam voie să nu aflăm cine anume era... 

În sfârşit, discuţiile au făcut o bună lumină în acea zi (ce era 
posomorâtă ca şi cea care o precedase), au ierarhizat 
priorităţile, ne-au orientat mai precis sarcinile. 

Acum, aveam fotografia mai clară a victimei (după toaletarea 
care i se făcuse la morgă) şi nici nu ne gândeam să nu reuşim s- 
o identificăm. Şi, într-adevăr, a recunoscut-o tot personalul 
restaurantului „Vaporul, loc până unde condusese câinele de 
urmărire. „Asta e Bubulina, care-şi făcea veacul pe aici, în 
fiecare seară, a spus responsabilul localului. Făcea pe 
debarasoarea şi la final ajuta la curăţenie, deşi nu era angajată. 
La vârsta ei... Pentru asta o plăteam cu 75 de lei pe seară”. 


Bubulina se numea, de fapt, Adolphina Newton, avea 68 de 
ani şi locuia singură într-o cămăruţă pe Strada Gramont. 
Fusese ţesătoare la viaţa ei şi avea o pensie mică. Nu mai avea 
părinţi, fraţi, surori sau alte rude. 

Pe urmele victimei 

Aşadar, în noaptea crimei Bubulina lucrase până târziu. Era o 
femeie de treabă, liniştită, harnică şi nu consuma băuturi 
alcoolice. Plecase de la local după ora 24, împreună cu ceilalţi 
lucrători ai restaurantului. Vruseseră să ia tramvaiul, dar ea 
spusese că merge pe jos. „Poate iau tramvaiul de la prima”, au 
fost ultimele cuvinte pe care le auziseră de la ea... Dar nu 
venise tramvaiul şi ea trecuse cu circa 80 m de „prima“, 
ajungând în dreptul bisericii în curtea căreia aveam s-o găsim 
noi. 

Am mers acasă la ea. Am crezut că poate vom găsi înscrisuri 
grăitoare: vreo duşmănie, vreo moştenire... Dar n-am găsit 
nimic. 

Bubulina avea o prietenă foarte bună cu care se ajuta în 
persoana unei vecine, Elvira. Însă aceasta, şi ea femeie în 
vârstă, era plecată pentru trei săptămâni la tratament. 

În obiectiv: bolnavii psihic 

După aceste verificări, ipoteza săvârşirii crimei de către un 
bolnav psihic a căpătat şi mai multă pondere. N-am exclus 
celelalte ipoteze, dar ne-am axat eforturile mai mult pe 
verificarea bolnavilor psihic. 

Şi a durat căutarea mai bine de o lună. Încet, încet a devenit 
o acţiune de uzură. Noutăţi nu mai apăreau, căutam bolnavii - 
cunoscuţi sau necunoscuţi în evidenţele clinicilor de psihiatrie - 
îi verificam, efectuam continuu trieri. Nici unul dintre ei nu se 
dovedea a fi autorul. Era obositor, monoton şi, uneori, 
mizerabil, dar nici o clipă nu mi-a dispărut interesul pentru 
acest caz. 

Cu cât treceau zilele, cu atât mă gândeam mai mult că încă 
suferea adevărul, că încă e liber vinovatul, că ar putea să mai 
comită un asasinat - şi mă înverşunam şi mai mult. Nu poţi avea 
linişte, nu te poţi sătura de o asemenea muncă, oricât de greu 
ti-ar fi, oricât de lipsită de perspectivă ar putea să pară la un 
moment dat. Apoi, dacă insişti pe o ipoteză, simţi o dorinţă 
acută de a-ţi dovedi că ai dreptate, că n-ai greşit, că pista 
aleasă e sigură... Vreau să spun că e o confruntare nu numai cu 


cazul, ci cu tine însuţi; e primul tău examen şi trebuie să-l iei!... 
Declaraţii de dragoste 

Într-una din zilele când cercetările băteau pasul pe loc, mi- 
am adus aminte de prietena victimei, de Elvira. După calculele 
mele sosise cam de o săptămână de la tratament, aşa că m-am 
dus să stau de vorbă şi cu ea. 

„Bubulina n-avea nici un duşman, a spus ea, dar mi s-a plâns 
de mai multe ori că o urmărea un nebun, care-i făcea declaraţii 
de dragoste. Era unv’ da’ ăla scăpat de la balamuc...” 

„L-aţi văzut şi dumneavoastră?.” 

„Nu, că n-o urmărea până acasă. Probabil că îi era frică să 
intre aici, în cartier. O urmărea de la restaurant până la staţia 
de tramvai...” 

„Înseamnă că pe nebun îl cunosc şi cei de la restaurant”, m- 
am gândit eu atunci la traseul parcurs de câinele de serviciu. 

„Bubulina mi-a spus că-l ştie tot localu', Mitică îi zice... Acolo 
i-a făcut mai multe scene de dragoste.” 

Informaţia primită mi se părea ca un bulgăre de aur. Cu o 
lună în urma întrebasem tot personalul restaurantului 
„Vaporul” dacă prin local sălăşluiesc bolnavi psihic. Nimeni nu- 
şi amintise de vreunul, nimeni nu pomenise ceva de acest 
Mitică. Mi-am zis că la vadul mare pe care îl avea acel local 
ospătarii şi ajutorii lor n-avuseseră timp să remarce şi astfel de 
figuri. Probabil îi serviseră pe mulţi şi atât. 

Mitică 

Am dat fuga la restaurantul „Vaporu/” şi am strâns din nou 
tot personalul. I-am întrebat de ce nu mi-am spus nimic de 
acest Mitică. 

„Păi, asta e un nebun paşnic şi nu ne-am gândit la el, a spus 
o chelneriţă. Îi făcea Bubulinei declaraţii de dragoste şi noi ne 
amuzam. Îi arata degetul inelar de la mâna stângă unde trebuia 
să fie verigheta... Era semn că vrea s-o ia de nevastă... Şi noi 
iar râdeam.” 

„Bubulina cum reacţiona?.” 

„Nici măcar nu râdea şi îşi vedea de treaba ei întorcându-i 
spatele.” 

„Când l-aţi văzut ultima dată pe Mitica în local?.” 

La această întrebare au început să se uite unii la alţii. 

„Cam de multişor, răspunse până la urmă o picoliţă. Cam de 
o lună şi...” 


Aşadar, Mitică dispăruse imediat ce fusese omorâtă 
Bubulina. Personalul localului se amuzase de comportarea lui 
pentru declaraţiile de dragoste făcute Bubulinei, dar nu avea 
pregătirea necesară să discearnă ce se petrece cu adevărat în 
mintea unui nebun. Ce înseamnă o iubire de paranoic sau 
schizofrenic şi de ce sunt în stare aceştia când li se „refuză” 
dragostea... 

Pentru mine Mitică era acum suspectul principal, el fiind în 
local în seara crimei după cum mirosise traseul câinele de 
urmărire. 

Întâlnire la miliţie 

Ştiind că Mitică se spune la cei care poartă prenumele 
Dumitru, am consultat listele cu bolnavii psihic aflaţi în 
evidenţa policlinicilor şi spitalelor psihiatrice din Bucureşti. Am 
găsit 34 de nume care erau însoţite de prenumele Dumitru. Din 
aceştia am triat un număr de patru care locuiau în zonă. 

Am trecut la verificări, fiind însoţit de un subofițer de la 
Circa a zecea şi am constatat că primii trei n-aveau legătură cu 
crima fiind internaţi în acea perioadă la Spitalul neuropsihiatric 
„Gheorghe Marinescu”! din Bucureşti. Rămăsese al patrulea, 
un anume Dumitru Dragomir, care locuia pe Şoseaua Viilor şi 
suferea de „schizofrenie paranoică”. Am stat, întâi, de vorbă cu 
vecinii. Am aflat că individul, care locuia cu mama sa, pleca de 
acasă cu zilele, iar când revenea era murdar, beat, tăvălit prin 
toate noroaiele. 

Pe cel căutat, nu l-am găsit. Era în perioada de plecare de 
acasă. Mama lui, în schimb, ne-a primit foarte amabilă. A 
confirmat spusele vecinelor şi a adăugat ca băiatul ei venise 
chiar în ajun acasă, într-un hal îngrozitor. Îl spălase, îi dăduse 
să mănânce, îl culcase... Nu ştia unde plecase din nou... Li 
dăduse alte haine şi „bună ziua”... 

Aici e momentul să fac o paranteză. Fiind la începutul 
meseriei, trebuie să mărturisesc că n-am întrebat-o pe femeie 
ce făcuse cu hainele murdare. Acest amănunt mi-a scăpat din 
vedere, ceea ce ar fi fost o greşeală de neiertat pentru un ofiţer 
cu experienţă. 

Cum era ora prânzului, ne-am întors la circă. Şi peste cine 
dăm: peste Dumitru Dragomir. „Ia uite, zic, noi îl căutam acasă 
şi el aleargă după noi pe-aici”. Nu era aşa. Işi pierduse 


1 Spitalul Clinic de Urgenţă „Bagdasar-Arseni”. 


buletinul de identitate şi venise să i se elibereze o adeverinţă 
temporară, pentru că, altfel, nu putea să-şi încaseze pensia. 
Urmă de corcoduşă 

L-am luat într-un birou şi încet, încet am început să-l 
descoasem cu privire la dragostea sa pentru Bubulina. Era 
foarte sincer şi cooperant în nevinovăția sa de schizofren 
paranoid... 

„Am iubit-o mult pe Bubulina, ne-a spus, ca Făt-Frumos pe 
Ileana Cosânzeana... Dar ea mi-a rănit inima şi-mi întorcea 
spatele. N-am putut să mai suport cum îşi bate joc de dragostea 
mea şi am omorât-o în curtea bisericii Cuţitul de argint. Cu 
iubirea nu te joci...” 

„De atunci şi până acum, ţi-ai schimbat hainele?.” 

„Abia ieri, când am fost la mama.” 

Mai departe cred că vă imaginaţi cum am alergat într-un 
suflet, cum se spune, până acasă la el. Mama sa ne-a spus că 
alea nu mai erau haine şi le aruncase la tomberonul de gunoi 
din gang. Şi - bizarerie e, uneori, şi viaţa ofițerului de judiciar - 
am fost în al nouălea cer, când am găsit la gunoi zdrenţele 
acelea murdare. 

Şi aveam de ce: s-au găsit pe ele urme de sânge, care s-a 
dovedit a fi din sângele victimei, apoi fire de păr de la victimă, 
urme de noroi din curtea bisericii şi o urmă ciudată, maronie, 
uscată, care s-a dovedit a fi urma unei corcoduşe uscată. Şi 
aceasta a constituit o probă foarte bună, pentru că găsisem 
victima sub un corcoduş şi pe jos se aflau mai multe corcoduşe 
strivite. 

A fost, pentru mine, un caz la care se poate reflecta. Faptul 
că am acţionat zi de zi, neobosit, mi-a creat şansa de a fi eu cel 
care a ajuns primul la asasin... Nu vreau să spun cu asta că 
ceilalţi n-au acţionat la fel de asiduu, ci doar că, n-aş fi ajuns să 
fructific această şansă dacă nu m-aş fi angrenat cu totul în acel 
mecanism. Altfel, poate că s-ar fi ajuns la acest rezultat, dar 
mult mai târziu ori niciodată, cine ştie. 


CADAVRUL DIN BAIE 


În noaptea de 26/27 iulie 1969, în jurul orei 1:00, un locatar 
din blocul situat pe Strada Stejarului nr. 37, Sectorul 4, din 
Capitală a constatat că din tavanul apartamentului său curge 
apa. 

Imediat a sunat la uşa apartamentului vecinului Dumitrescu 
Vintilă, unde era de presupus că se afla „izvorul nedorit”. 
Deoarece nu a primit nici un răspuns, a anunţat organele de 
miliţie care, pătrunzând în interior, au descoperit în cada plină 
cu apă cadavrul chiriaşului peste care continua să curgă apă. 
Uşa de la intrarea în apartament a fost găsită încuiată. 

Intră în acţiune ofiţerii Brigăzii omoruri de la Miliția 
Capitalei, un ofiţer criminalist, un procuror şi un medic legist. 
La examenul exterior, victima prezenta mai multe lovituri la 
cap. Autopsia a stabilit ca Dumitrescu Vintilă decedase din 
cauza unui politraumatism cranian, ca urmare a 15 lovituri 
aplicate cu un corp contondent, cu margini proeminente şi 
suprafaţa dinţată, respectiv un ciocan de bucătărie găsit în 
baie. Din constatările făcute cu prilejul cercetării la faţa locului 
au reţinut atenţia în mod deosebit următoarele aspecte: 

e prezenţa a numeroase pete de sânge, începând de la 
holul de intrare în apartament, continuând cu dâre de 
târâre până la baie; 

e după conţinutul farfuriilor şi paharelor din bucătărie s- 
a putut trage concluzia că, în urmă cu trei-patru ore, 
două persoane au mâncat delectându-se cu friptură, 
salată verde, lichior şi vin; 

e după răvăşirea lucrurilor din apartament s-a dedus că 
ucigaşul a căutat diverse obiecte, constatându-se 
ulterior că a luat din locuinţa victimei mai multe 
bunuri, printre care un magnetofon marca „Tesla Sonet 
B 3” cu seria 425687 şi un aparat de radio portativ 
marca „Tesla”. 

Cine era victima? 

Victima, Dumitrescu Vintilă, în etate de 63 de ani, pensionar, 
divorţat de soţie în urmă cu 20 de ani, era un pervers sexual 
foarte periculos. In perioada anilor 1950-1955, el fusese 
profesor la şcoala de reeducare minori din Slatina, fiind 
înlăturat pentru că întreţinuse raporturi de perversiune sexuală 


cu unii dintre elevi. 

După aceasta se mutase în Bucureşti, continuând să 
frecventeze cercurile rău famate de homosexuali. Pe baza 
acestor date, una din ipotezele care s-au elaborat cu privire la 
autor a fost aceea că el provine din rândul homosexualilor sau 
al foştilor elevi cu care victima întreţinuse relaţii de 
perversiune sexuală. 

În privinţa mobilului asasinatului, cea mai plauzibilă ipoteză 
era o crimă pasională între homosexuali, după cum se mai 
întâmplase şi în alte cazuri de acest gen. 

S-a insistat aşadar pe pista crimei pasionale, jaful fiind 
subsidiar. Căpitanul Cornel Leuce de la Brigada omoruri a 
Miliției Capitalei, care a coordonat colectivul de ofiţeri ce s-a 
ocupat de acest caz, a introdus în cercul de bănuiţi pe toate 
persoanele care au putut fi stabilite că au avut raporturi de 
perversiune sexuală cu victima. Au fost verificaţi peste 200 de 
cetăţeni ale căror numere de telefon erau înscrise în agendele 
şi notițele lui Dumitrescu Vintilă. 

Pe parcursul investigaţiilor şi cercetărilor efectuate - care au 
durat peste un an - cercul de bănuiţi s-a restrâns semnificativ, 
unii neavând nici o legătură cu cauza, iar alţii fiind dovediţi că 
sunt autorii unor infracţiuni necunoscute. 

Suspectul numărul unu 

În urma măsurilor întreprinse şi a datelor culese, ofiţerii de 
judiciar şi-au îndreptat toată atenţia asupra unui anume 
Constantinescu Gheorghe, născut la 14 aprilie 1937 în oraşul 
Mangalia, judeţul Constanţa, domiciliat în Bucureşti, Strada 
Teiul Doamnei nr. 55, Sectorul 2, electrician, neîncadrat în 
câmpul muncii, căsătorit, un copil, a fost condamnat de şase ori 
pentru săvârşirea mai multor infracţiuni de drept comun. 

Acesta îl cunoştea pe Dumitrescu Vintilă din perioada anilor 
1952-1954, când îi fusese profesor la şcoala de reeducare 
minori Slatina şi întreţinuse cu el raporturi de perversiune 
sexuală. După venirea profesorului la Bucureşti s-au întâlnit la 
domiciliul acestuia, continuând practicarea actelor nefireşti. 

Constantinescu Gheorghe umbla în anturajul unor elemente 
infractoare din Bucureşti şi din provincie, ocupându-se cu 
vânzarea de obiecte, valută şi aur provenite de la cetăţeni 
străini. Din coroborarea unor date aflate de la o persoană din 
anturajul său cu cele obţinute din investigaţii a rezultat că C.G., 


în cursul anului 1969, ar fi fost în posesia unui magnetofon, 
fără a se cunoaşte marca, locul unde acesta l-a deţinut şi dacă 
l-a valorificat. Cele de mai sus au întărit şi mai mult bănuiala că 
C.G. este autorul omorului comis asupra lui Dumitrescu Vintilă. 
Stabilirea activităţii lui Constantinescu Gheorghe înainte şi 
după 26 iulie 1969 a fost îngreunată de desele voiajuri pe care 
acesta le-a făcut şi continua să le facă în diferite localităţi din 
ţară în anturajul unor persoane cu care intra în relaţii în mod 
ocazional (bişniţari, prostituate etc.). În astfel de împrejurări, 
supravegherea activităţii acestuia era uneori imposibilă. Mai 
mult, fiind certat cu soţia, locuia pe la diferite prostituate. 
Magnetofonul acuzator 

Ştiindu-se că suspectul şi-a petrecut vara şi toamna anului 
1969 pe Litoralul Marii Negre şi în special în oraşul Mangalia, 
de unde provenea, s-au intensificat investigaţiile în această 
zonă. Din anturajul său dubios din Mangalia s-a aflat că, într- 
adevăr, în luna august 1969 a avut un magnetofon marca 
„Tesla Sonet B 3”, pe care l-a vândut până la urma unei femei 
din localitate. 

Alte verificări.  Cumpărătoarea  magnetofonului este 
identificată în persoana Anghelinei Popescu, din Mangalia, 
Strada Rozelor nr. 9. Magnetofonul avea seria 425687, tocmai 
cel furat din locuinţa victimei. 

Trecuse un an şi trei luni şi criminalul era în sfârşit 
identificat! Dar... pentru a fi arestat, asasinul trebuie mai întâi 
găsit. 

Se află că la începutul lunii septembrie 1970 a stat câteva 
zile la o prostituată din Bucureşti, după care a plecat, 
confesându-se femeii că intenţionează să treacă fraudulos 
graniţa în Iugoslavia, iar de aici să ajungă în Occident. Este dat 
imediat în urmărire generală, însă fără rezultat. 

Luându-se în calcul şi varianta că asasinul ar fi putut fi prins 
de grăniceri, s-au efectuat imediat verificări în evidenţele 
Direcţiei Generale a Penitenciarelor, de unde a venit şi vestea 
mult aşteptată. La data de 20 septembrie 1970, el a fost 
condamnat la zece luni închisoare de Judecătoria Municipiului 
Timişoara, pentru tentativa de trecere frauduloasă a frontierei, 
fiind depus în penitenciarul din Timişoara. De aici fusese 
transferat în Penitenciarul Aiud. 

Se întreprind demersurile necesare şi Constantinescu 


Gheorghe este transferat de la Aiud în Penitenciarul Văcăreşti, 
iar de aici în arestul Miliției Capitalei, pentru cercetări. 
Un infractor perfid şi pervers 

Constantinescu Gheorghe era un infractor „şcolit” de mic, 
trecerea lui prin institute de reeducare şi apoi prin diverse 
puşcării îl „şlefuiseră”, astfel că anchetarea sa a decurs foarte 
anevoios. Nu a negat că l-ar fi cunoscut pe Dumitrescu Vintilă, 
recunoscând relaţiile de perversiune sexuală pe care le 
întreţinuse încă din timpul când fusese internat la şcoala de 
reeducare minori din Slatina. 

— Când îmi era foame sau nu mai aveam bani, mă duceam la 
bunicuţu' şi acesta mă făcea (sex oral), i-a declarat el 
căpitanului Cornel Leuce. În apartamentul lui era un du-te-vino, 
cunoscând peste 20 de papacioci şi homosexuali cărora le ştiu 
numai poreclele, dar eu nu l-am omorât! 

Când i s-a prezentat magnetofonul victimei pe care îl 
vânduse femeii din Mangalia, infractorul, uns cu toate alifiile, 
nici măcar n-a tresărit. 

— Mi l-a vândut un papacioc, „Cârlig” e poreclit, care era în 
mare fierbinţeală cu bunicuţu'. Mi-a zis că acesta i l-a făcut 
cadou... 

Prin această manevră destul de inteligentă asasinul a 
încercat să-i bage pe poliţişti pe linie moartă, „Cârlig” 
neputând fi identificat niciodată. El a tras „cu dinţii” de ea luni 
de zile, respectiv până când căpitanul Cornel Leuce a 
identificat o altă femeie din Mangalia, Anica Cojocaru, căreia îi 
vânduse alte obiecte luate din locuinţa victimei - aparatul de 
radio „Tesla”, două seturi de pat şi unul de tacâmuri. 

„L-am iubit şi am fost gelos pe el...” 

Fiind făcut „mat”, criminalul s-a destăinuit: 

— Bestia de Dumitrescu m-a corupt încă de când eram un... 
copil, iar el făcea pe educatorul. Ce ştiam eu atunci? Şi am 
ajuns să depind de el, să-mi placă acest viciu... M-am şi 
căsătorit, am avut şi multe femei, dar nimeni nu-mi oferea 
asemenea plăceri sexuale ca el... În ultima vreme îi băteam la 
uşă, dar el mă respingea, pentru că era dornic de „prospătură”, 
iar eu cam îmbătrânisem... Mai exact, nu-mi dădea drumul la 
uşă şi petrecea cu alţii. Devenisem atât de gelos pe el încât am 
luat hotărârea să-l ucid, să nu mai poată corupe niciodată pe 
nimeni... M-am şi mirat când mi-a deschis uşa în seara zilei de 


26 iulie 1969. Am mâncat bine, am băut, m-a făcut, apoi m-am 
răzbunat lovindu-l cu un ciocan în neştire. Ciocanul era în 
bucătărie, unul de bătut carnea. Apoi am introdus cadavrul în 
cada de baie, deschizând robinetele de apă... Aşa am judecat 
atunci. Când mi-am revenit, m-am gândit că, dacă tot îl 
omorâsem, să mă aleg şi eu cu ceva de pe urma lui. Şi am luat 
obiectele pe care le ştiţi, am încuiat apartamentul şi am plecat 
direct pe Litoral. Cheia apartamentului am aruncat-o în drumul 
spre gară, nu mai ştiu pe unde. 

Ancheta s-a încheiat în ziua de 21 iunie 1971, când dosarul a 
fost declinat procuraturii, iar, în urma judecării procesului, 
asasinul a fost condamnat la 25 de ani de închisoare. 


GELOZIA IMPOTENTULUI 


În ziua de 22 august 1970, cetăţeanul Vasile Moga, din 
comuna Smârdan, judeţul Tulcea, s-a dus să ia apă din Dunăre, 
ocazie cu care a pescuit o servietă de culoare neagră care 
plutea lângă mal. Curios, omul a deschis-o şi a dat mai întâi 
peste un pietroi de trei kilograme. Înlăturând piatra, a găsit în 
servietă buletinul de identitate al unui anume Mircea Croitoru. 
Intuind că e ceva necurat la mijloc, omul s-a prezentat cu 
servieta la şeful de post. 

Plutonierul Gheorghe Bunea, şeful de post al comunei 
Smârdan, a dat şi peste alte documente ce aparţineau acelui 
Mircea Croitoru şi anume livretul militar, mai multe fotografii 
ale acestuia şi notițe de la un curs de limba engleză. 

Poliţist vigilent, subofiţerul s-a deplasat la locul de unde 
fusese pescuită servieta de Vasile Moga şi a ridicat pietroiul 
care fusese în ea şi pe care omul îl aruncase. Să fie vorba de o 
pierdere de documente? Nu era exclus, dar atunci ce căuta 
pietroiul acela în servietă? Mai repede credea că el fusese 
introdus de o persoană rău intenţionată pentru ca servieta să 
se ducă cât mai mult la fund în apă. 

Plutonierul îşi aminti că, în timp, valurile Dunării aruncaseră 
pe malurile comunei Smârdan cadavre mâncate de peşti ale 
unor persoane care se înecaseră la Zimnicea, Călăraşi sau 
Cernavodă. 

Verificări telefonice 

Şeful de post purcese la verificări pe raza comunei Smârdan, 
interesându-se dacă acel Mircea Croitoru îşi făcuse apariţia pe 
raza acestei localităţi. Având fotografii foarte bune ale acestuia, 
s-a folosit de ele. Toţi cei întrebaţi au ridicat din umeri. 

Ca urmare, a luat legătura telefonică cu toate milițiile 
judeţene riverane Dunării, în amonte. La scurt timp, subofiţerul 
a primit vizita a doi experimentați ofiţeri, maiorul Ilie Popa şi 
locotenentul-major Dumitru Ocheana, din cadrul Serviciului 
Judiciar al Miliției judeţului Brăila. 

Scafandrii, în Dunăre 

— Mircea Croitoru a dispărut din ziua de 2 august 1970, îi 
spuse maiorul Ilie şefului de post din Smârdan. Dispariţia lui nu 
a fost reclamată de nimeni. 

— Nu are rude?, întrebă plutonierul Bunea. 


— Nu are decât o singură soră, Matilda Creţulescu, care este 
căsătorită în comuna Viziru, din judeţul nostru. Amândoi s-au 
născut şi au crescut în comuna Munteni, judeţul Galaţi. Dar au 
rămas orfani de mici. Copiii au fost întreţinuţi de stat, fata la 
Tecuci şi băiatul la Galaţi. La case de copii, evident. Cei doi 
fraţi s-au întâlnit numai când au împlinit majoratul şi au trebuit 
să plece în lume pe picioarele lor. Matilda nu prea a avut 
înclinaţie spre studiu şi a urmat o şcoală de croitorie, iar la 
douăzeci de ani s-a măritat. A fost norocul ei pentru că a găsit 
un băiat bun, şi-a întemeiat o căsnicie solidă şi are doi copii. 

— ... Şi Mircea? 

— Mircea a avut şi are - pentru că nu ştim dacă este mort sau 
nu - înclinații pentru învăţătură. A urmat un liceu comercial şi 
s-a angajat contabil în Portul Brăila. Până în ziua de 2 august 
1970, când a dispărut, a fost foarte apreciat de colegi, neavând 
măcar o zi lipsă de la serviciu. S-a descurcat singur cum a 
putut, locuind în gazdă la o bătrână, Maria Fetcu. Dar, dintr-o 
dată, ceea ce este suspect pentru toată lumea, a dispărut 
subit... 

— Nu cumva dorea să emigreze clandestin? 

— Participa la un asemenea curs la Casa de cultură din oraş, 
îi dădu dreptate ofiţerul, dar din Brăila n-a plecat nici un vas 
spre Occident în ziua de 2 august 1970 şi nici până în prezent. 
Ultimul a fost în 14 iulie... 

— Atunci trebuie să-i căutăm cadavrul în Dunăre, raţionă 
scurt şeful de post. 

— Da, o şansă la un milion, după cum prea bine ştii... 

Au fost aduşi scafandrii de la Constanţa, care au scormonit 
Dunărea în lung şi-n lat în zona localităţii Smârdan. Rezultatul: 
a fost descoperit un alt cadavru, dispărut de două luni. Era 
vorba de un tânăr înecat la Turnu Măgurele... 

Nataşa, iubirea ascunsă 

Cei doi ofiţeri de la Brăila se întorc acasă. Se culeg date 
despre dispărutul Croitoru de la locul de muncă. Nimic, absolut 
nimic suspect. Mircea Croitoru îşi văzuse de treabă la locul de 
muncă impecabil. 

Ajunşi în impas, ofiţerii se gândesc să stea de vorbă şi cu 
unica soră a dispărutului, Matilda Creţulescu, din comuna 
Viziru. O gazdă primitoare şi o femeie agreabilă, dar destul de 
tristă de dispariţia fratelui ei, de care nu mai ştia nimic de trei 


luni. Ultima dată, Mircea o vizitase la sfârşitul luni mai 1970, 
când participase la aniversarea zilei de naştere a surorii lui. 

— Nu cred că cineva i-ar fi dorit răul fratelui meu, începu 
Matilda. Era un om prea bun şi din această cauză nimeni nu-l 
putea duşmăni... 

— De acord, o susţinu maiorul Ilie, dar ceva necurat s-a 
întâmplat cu el... 

— Să fie de la Nataşa...? 

Ofiţerul făcu ochii mari. Nu-i apăruse în procesul 
investigaţiilor acest nume. Dar, totuşi, intui: 

— O iubită? 

— Un mare dor, un mare foc al lui! O iubeşte ca un nebun! 

— Dacă-i aşa, de ce nu se însoară cu ea?, spuse maiorul. 

— Pentru că e măritată!, veni răspunsul sec, neaşteptat, al 
interlocutoarei. 

— Cu cine? 

— Cu un achizitor de la O.R.A.C.A.! Brăila. E impotent!... Dar 
de o gelozie morbidă! 

— Şi cum voia să iasă din această situaţie fratele tău? 

— Nu ştiu, şi nu ştia nici el, pentru că tipul o ameninţa pe 
Nataşa ca la cea mai mică atingere a unui bărbat o va ucide. 

— O astfel de căsnicie nu poate dura la nesfârşit. Divorțul 
este soluţia. 

— Şi eu cred la fel, dar Nataşei îi este frică să introducă 
acţiunea de divorţ. li este frică de nebun, să n-o omoare. 

— Unde se întâlneau cei doi să facă dragoste? Pentru că 
bătrâna Maria Fetcu îi interzicea lui Mircea să aducă femei. 

— Pe malul Dunării, prin stufăriş. 

Investigaţii oculte 

Investigaţiile discrete în jurul iubitei dispărutului - Nataşa 
Roibu - au scos în evidenţă că aceasta nu mai era aceeaşi 
persoană ca înainte. Slăbise foarte mult şi se închisese în sine 
ca într-o carapace. În plus, renunţase şi la cursul de limba 
engleză care se ţinea la Casa de cultură din oraş. De ce oare? 

Maiorul Ilie a intuit că aceste schimbări se datorau faptului 
că Nataşa nu era străină de dispariţia iubitului ei. Nu în sensul 
că ea l-ar fi omorât sau ar fi pus la cale uciderea lui Mircea, dar 
ştia ce i se întâmplase. Şi cum răul nu putea proveni decât de la 
Adrian Roibu, soţul Nataşei, în jurul acestuia se afla tot cluul 


1 Oficiul Regional de Achiziţii şi Colectarea Animalelor. 


afacerii. 

Probabil, ca să-i astupe gura definitiv Nataşei, pe lângă 
amenințările cu moartea, Adrian Roibu recursese şi la un act de 
grandoare, trecând casa şi terenul (3.000 de metri pătraţi) pe 
numele soţiei sale. 

Oare o crimă sau tăinuirea ei putea fi acoperită printr-un 
asemenea act mărinimos de donaţie?, s-a întrebat judiciaristul. 

Răpirea Nataşei de pe stradă 

Desigur că „nu” a fost răspunsul. Mai mult, ofiţerul a bănuit 
că Nataşa suferea cumplit de ceea ce i se întâmplase iubitului 
ei şi la o mică scânteie ar fi explodat spunând adevărul pe care 
îl ţinea zăvorât în conştiinţa ei cu atâta chin. Şi maiorul a 
hotărât ca printr-o combinaţie Nataşa să fie ridicată de pe 
stradă şi adusă la miliţie. 

Operaţiunea s-a desfăşurat conform planului şi iat-o pe 
Nataşa faţă în faţă cu experimentatul judiciarist. Când maiorul 
Ilie i-a expus toate datele problemei, aşa cum spera ofiţerul, 
Nataşa s-a pornit într-un plâns neguros şi a mărturisit pe loc. 

— Soţul meu, Adrian, l-a ucis pe Mircea, în după-amiaza zilei 
de 2 august 1970. Adrian, fiind achizitor de animale, lipsea de 
acasă câte trei-patru zile. Atunci când s-a întâmplat crima, el 
mi-a spus că are o delegaţie ceva mai lungă, ducându-se după 
achiziţionarea de bovine în judeţul Bacău. I-am spus lui Mircea 
şi am hotărât să profităm din plin de absenţa lui Adrian, 
invitându-l la mine acasă. A fost o greşeală pe care n-am să mi- 
o iert niciodată... Adrian a venit seara acasă şi ne-a surprins în 
pat. 

Pe Mircea l-a căsăpit cu toporul, iar pe mine m-a iertat sub 
jurământ că n-am să scot vreodată măcar o şoaptă... l-am 
promis tot ce a vrut Adrian, numai să mă lase în viaţă. 


I-A FĂCUT PE CURCANI DE RÂSUL 
CURCILOR 


În ziua de 9 decembrie 1970, printre evenimentele raportate 
la Miliția judeţului Suceava de organele şi formațiunile din 
subordine, a fost şi cazul semnalat de Miliția oraşului Vatra 
Dornei din care rezulta că, în noaptea de 8 spre 9 decembrie 
1970, autori necunoscuţi s-au introdus cu ajutorul unor chei 
potrivite în Postul de Miliție TF Vatra Dornei, de unde au furat 
o parte din armamentul şi muniţia aflate în dotarea 
subofiţerilor de la acest post. 

Pentru elucidarea acestui caz au fost numiţi cei mai 
competenţi ofiţeri din cadrul Miliției judeţului Suceava, care au 
efectuat cercetări la faţa locului, executând o examinare atentă 
şi minuțioasă, studiind şi observând cele mai mici amănunte din 
cele două camere, ce formau un singur corp de clădire, situat la 
40 de metri de staţia C.F.R. Vatra Dornei, ocupat de Postul de 
Miliție TF. 

La uşa de intrare, lacătul a fost găsit încuiat şi intact, fără 
urme de violenţă, ceea ce a permis să se tragă concluzia că 
autorii au folosit chei potrivite. Pe uşa fişetului metalic în care 
se păstrau armamentul şi muniţia s-au găsit urme de forţare şi 
câteva fragmente de urme digitale, ce au fost relevate şi 
ridicate în vederea comparării. 

Din fişetul respectiv s-a constatat că lipseau un pistol- 
mitralieră cu 300 de cartuşe, un pistol TT cu 24 de cartuşe, 
două port-încărcătoare, o baionetă a pistolului-mitralieră şi o 
centură tip militar cu diagonală. 

Ipoteze elaborate 

Concomitent cu cercetarea la faţa locului s-au elaborat mai 
multe ipoteze, potrivit cărora scopul urmărit de infractori ar fi 
fost: 

e comiterea de tâlhării asupra persoanelor însărcinate cu 
transportul şi păstrarea valorilor monetare; 

e folosirea armamentului în vederea trecerii frontierei de 
stat, cu diferite mijloace; 

e întrebuinţarea lui împotriva persoanelor cu munci de 
răspundere politice şi de stat; 

e săvârşirea de omoruri din răzbunare, gelozie sau din 
alte motive; 


e comiterea unor acte de braconaj, localitatea Vatra 
Dornei aflându-se într-o zonă muntoasă, unde numeroşi 
cetăţeni au pasiune pentru vânătoare; 

e săvârşirea altor fapte cu un grad de pericol social 
deosebit. 

Alarmă de gradul zero 

Ca urmare a ipotezelor elaborate au fost puse în stare de 
alarmă de gradul zero toate efectivele Miliției judeţului 
Suceava, iar în colectivul însărcinat să identifice şi să prindă 
autorii au fost cooptați şi ofiţeri de Securitate din judeţul 
Suceava. Evenimentul a fost raportat imediat conducerii 
Ministerului de Interne şi totodată s-a solicitat sprijin organelor 
de miliţie limitrofe. 

Activitatea cea mai grea şi complicată pentru ofiţerii de 
judiciar a fost stabilirea cercului de bănuiţi şi verificarea 
acestora într-un termen cât mai scurt, pentru a se ajunge la 
autori şi a-i împiedica să pună în pericol viaţa cetăţenilor, 
avutul obştesc şi personal. 

În procesul verificării au fost cuprinşi 200 de suspecti, foşti 
condamnaţi, minori şi tineri, dar mai ales cei care au acţionat 
prin folosirea de chei mincinoase. În primele ore după 
săvârşirea faptei au fost verificaţi cei care aveau domiciliul în 
oraşul Vatra Dornei şi localităţile din împrejurimi. 

Formându-se echipe speciale, concomitent cu stabilirea 
preocupărilor elementelor din cercul de bănuiţi în perioada 
evenimentului, s-a făcut şi compararea amprentelor digitale cu 
fotogramele urmelor ridicate de la locul faptei. Acţiunea era 
anevoioasă, deoarece mulţi dintre bănuiţi lipseau de la 
domiciliu, fără a li se cunoaşte adresa exactă, fiind necesară 
deci compararea  fotogramelor cu fişele  dactiloscopice, 
existente la evidenţa operativă a persoanelor condamnate. 

Depistarea şi cunoaşterea suspecţilor de către ofiţerii 
judiciari au constituit examenul cel mai dificil, întrucât se 
punea problema operativităţii, a economiei de timp şi forţe, 
trebuind să fie selecționați cu exactitate şi repeziciune maximă. 

Aventurierul 

Printre bănuiţi a fost inclus şi Vasile Pop din comuna 
Iacobeni, situată la o distanţă de 20 km de Vatra Dornei, 
cunoscut element aventurist, fost condamnat pentru furturi cu 
chei potrivite, capabil de a săvârşi o asemenea faptă. Bănuiala 


asupra lui era destul de vagă, deoarece se cunoştea ca în acea 
perioadă satisfăcea serviciul militar la o unitate din Focşani. Se 
ştia că dezertase în două rânduri şi de fiecare dată fusese prins 
şi predat unităţii respective. 

Pentru o verificare completă, s-a luat legătura cu Unitatea 
militară nr. 01617 Focşani şi cu această ocazie s-a aflat că 
Vasile Pop dezertase din nou. Totodată, examenul dactiloscopic 
a scos în evidenţă că urmele găsite cu ocazia cercetării la faţa 
locului pe fişetul din Postul de Miliție TF Vatra Dornei au fost 
create de Vasile Pop. Toate aceste date s-au obţinut în primele 
24 de ore de la comiterea furtului de armament, timp în care s- 
a lucrat fără întrerupere. 

_Pe urmele infractorului 

In continuare, în faţa colectivului de ofiţeri s-a pus problema 
prinderii infractorului, operaţie destul de grea, deoarece 
suprafaţa comunei Iacobeni este foarte întinsă, relieful fiind 
format din munţi acoperiţi cu păduri dese, numeroase pârâie şi 
povârnişuri. 

Folosind munca informativă şi investigaţiile operative, ofiţerii 
de judiciar au cules date din care rezulta că Vasile Pop 
intenţionează, cu armamentul furat, să-şi ucidă soţia legitimă, 
pe nume Mina Pop, care părăsise domiciliul din Iacobeni şi se 
adăpostea la părinţii ei din oraşul Borşa, judeţul Maramureş, 
unde avea şi un concubin, lucru cunoscut de cel urmărit. 

Cu ocazia investigaţiilor făcute, cadrele de miliţie au primit 
un substanţial sprijin din partea populaţiei, fiecare cetăţean 
manifestând interes în a informa organele de miliţie cu orice 
date pe care le cunoştea. S-a organizat controlul tuturor căilor 
de acces ce fac legătura între judeţele Suceava şi Maramureş, 
în mod special a şoselei naţionale Iacobeni - Vişeul de Sus, ce 
trece peste pasul Prislop. S-a stat de vorbă cu sute de cetăţeni, 
pădurari, cantonieri, vânători, muncitori la minele de mangan 
Iacobeni şi Băile Borşa, muncitori forestieri, şoferi şi alte 
categorii de persoane. 

Echipele de ofiţeri însărcinaţi cu efectuarea de investigaţii şi 
cu controlul actelor de identitate ale cetăţenilor aveau asupra 
lor şi fotografia cu semnalmentele lui Vasile Pop, pe care o 
prezentau celor verificaţi. Astfel s-a ajuns la şoferul Ioan 
Nistor, care transporta material lemnos pe ruta Şesuri - 
Cârlibaba (judeţul Suceava) - Borşa (judeţul Maramureş). 


Acesta, observând atent fotografia, a declarat că a transportat 
o asemenea persoană cu o zi înainte de la Iacobeni până 
aproape de complexul Borşa, unde a coborât (în pădure). 

Deplasarea lui Vasile Pop spre oraşul Borşa, asociată cu 
rezultatele investigaţiilor, potrivit cărora acesta purta o ură 
neîmpăcată împotriva soţiei din motive de gelozie, a impus 
sesizarea Miliției judeţului Maramureş, făcându-se propunerea 
de a acţiona în comun pentru prinderea lui. 

Printre măsurile luate a fost şi aceea de a instala un număr 
de 12 posturi de pândă la trecerile obligatorii şi în mod special 
la locuinţa părinţilor Minei Pop, a concubinului ei şi în alte 
locuri. Echipele au fost temeinic instruite asupra modului de 
acţiune în vederea prinderii infractorului. 

În noaptea de 15/16 decembrie 1970, Vasile Pop, având 
asupra sa două pistoale T.T cu 24 de cartuşe, după ce toată 
ziua a stat ascuns după o stâncă, pe întuneric, s-a apropiat de 
locuinţa lui Vasile Pican, concubinul soţiei sale, unde se găsea 
la ora respectivă şi Mina Pop. 

Cu un pistol în mână, încărcat cu cartuş pe ţeavă, Vasile Pop 
a ajuns până aproape de locuinţă, moment în care a fot somat 
să se predea şi să arunce arma. 

Acesta nu s-a supus, începând să tragă focuri de pistol în 
direcţia în care a fost somat, rănind uşor pe locotenentul-major 
Ioan Teleptean în regiunea pieptului şi pe plutonierul Ioan Bota 
la picior. 

În timpul schimbului de focuri a intervenit şi concubinul 
Minei Pop, reuşise să-i aplice lui Vasile Pop lovituri în cap cu o 
sticlă şi să-l aducă în stare de inconştienţă. In felul acesta 
infractorul a fost imobilizat şi reţinut, Mina Pop scăpând cu 
viaţă. 

Aşadar, cu preţul sacrificiilor făcute de cadrele miliției a fost 
prevenit un omor... 

Mărturisiri şocante 

Cu ocazia percheziţiei corporale s-au găsit şi ridicat cele 
două pistoale T.T. fără nici un cartuş, deoarece le consumase în 
întregime în schimbul de focuri cu milițienii. Prins în flagrant, 
Vasile Pop a fost nevoit să recunoască chiar de la început 
faptele săvârşite. Din declaraţia sa au rezultat următoarele 
aspecte mai importante pline de învăţăminte pentru milițienii 
pe care i-a fraierit şi pe care chiar i-a furat de armament: 


La începutul lunii decembrie 1970 a dezertat din Unitatea 
Militară nr. 1617 Focşani, de unde, cu mijloace de ocazie, s-a 
deplasat la Braşov. Aici a început să se îndeletnicească cu 
specula de articole de îmbrăcăminte pe care le aducea de la 
Timişoara. Fiind prins de miliția municipiului Braşov cu obiecte 
ce nu le putea justifica, a fost condus la sediul organului şi 
cercetat de un ofiţer din formațiunea judiciară cu scopul de a 
stabili dacă lucrurile respective proveneau din furturi. Ofiţerul 
care îl cercetă, dând dovadă de lipsă de vigilenţă, l-a lăsat 
singur într-un birou, de unde Vasile Pop a furat dintr-un sertar 
un pistol T.T., pe care l-a ascuns în sân. 

Stabilindu-se că obiectele nu proveneau din furt, dar că 
Vasile Pop era dezertor, el a fost predat garnizoanei militare 
din Braşov, unde a fost introdus în arest fără a fi percheziţionat 
corporal. Fiind scos la lucru în curtea unităţii militare şi lăsat 
nesupravegheat, infractorul, având pistolul asupra lui, s-a 
ascuns în lada unui autovehicul în care se transporta pâine 
pentru militari. Conducătorul auto a plecat cu autovehiculul 
respectiv în oraş, fără a verifica dacă în ladă este vreo 
persoană. Ajungând la fabrica de pâine, Vasile Pop a coborât şi 
a dispărut. 

Din nou liber, el şi-a reluat activitatea infracţională, 
ocupându-se în continuare cu specula de articole de 
îmbrăcăminte provenite din contrabandă, de data aceasta 
făcându-şi apariţia în oraşul Piatra Neamţ. 

Fiind un străin de localitate, fără acte de identitate şi cu 
obiecte pe care nu le putea justifica, a fost prins de organele de 
miliţie şi condus la postul de Miliție TF Piatra Neamţ, unde, de 
asemenea, nu a fost percheziţionat corporal, astfel că a 
continuat să rămână cu pistolul asupra lui. Subofiţerii 
respectivi nu au cerut verificarea acestuia şi, neputând să-i 
reţină în sarcină vreo infracţiune, l-au pus în libertate. 

Rezoluţia criminală 

Întâmplarea a făcut ca după ce a fost lăsat liber din greşeala 
subofiţerilor de la postul T.F. Piatra Neamţ, Vasile Pop să se 
întâlnească cu un consătean în oraş. Acesta i-a confirmat că 
soţia lui, Mina Pop, părăsise casa din Iacobeni şi s-a mutat la 
Vasile Pican, noul concubin din Borşa. 

Din acel moment, Vasile Pop a văzut numai negru înaintea 
ochilor şi a luat hotărârea să-i ucidă pe cei doi prin împuşcare. 


Numai că nu putea folosi pistolul furat de la miliția din Braşov 
pentru că nu avea cartuşe. S-a gândit că trebuie să facă rost. 
De aceea s-a deplasat în comuna Iacobeni pe ascuns, unde, 
profitând de faptul că în clădirea Consiliului popular comunal 
se afla şi postul de miliţie, a mers la uşa de intrare în post, 
încercând să descuie cu chei potrivite. Dar nu a reuşit, 
deoarece una din chei s-a rupt, rămânând în broască. 

Constatând că de la postul de Miliție Iacobeni nu poate să 
sustragă armament şi muniţie, a mers la postul de Miliție TF 
Vatra Dornei căruia îi cunoştea foarte bine clădirea (fiind 
cercetat în trecut), unde operaţiunea i-a reuşit. 

Intrat în posesia armamentului şi muniției, s-a hotărât, ca 
mai întâi, să-şi ucidă soţia, prin împuşcare, întocmindu-şi în 
acest sens şi o mărturisire scrisă intitulată: „Datele mele 
precise, sincere, în ultimul moment”, care a fost găsită asupra 
lui la percheziţia corporală. 

Inainte de a se deplasa în oraşul Borşa, a mers în comuna 
Fundul Moldovei, unde a ascuns pistolul mitralieră cu scopul 
ca, în timpul deplasării, să nu fie sesizat armamentul asupra 
lui; cele două pistoale TT având un volum mai mic le-a putut 
ascunde în buzunare fără riscul de a fi observate ulterior. Cu 
pistolul mitralieră bine ascuns avea intenţia ca, după uciderea 
soţiei şi eventual a concubinului ei, să comită tâlharii armate 
asupra unor casieri şi maşini care transportau valori monetare. 
Apoi, cu banii obţinuţi, să treacă ilegal frontiera şi să ajungă în 
Occident. În Sicilia era visul lui să ajungă mare mafiot... 

Tribunalul Militar Bucureşti l-a condamnat pe Vasile Pop la 
19 ani de închisoare. 


AM UCIS-O PENTRU CĂ M-A FĂCUT 
IMPOTENT 


În seara zilei de 3 noiembrie 1968, s-a prezentat la ofiţerul 
de serviciu de la Circumscripţia 10 Miliție din Capitala un 
cetăţean care a declarat că vrea să fie băgat la arest pentru că 
şi-a ucis mama. 

Ofiţerul l-a privit mirat şi l-a invitat într-un birou unde să 
poată sta de vorbă pe îndelete. 

— Daţi-mi mai întâi buletinul dumneavoastră de identitate, i- 
a zis omul legii şi cetăţeanul s-a conformat. 

Individul din faţa ofițerului se numea Ion Gheorghe, fiul lui 
Anghel şi Lina, născut la 14 august 1926, în comuna Siliştea, 
judeţul Argeş, domiciliat în Bucureşti, Calea Şerban Vodă, nr. 
110, Sectorul 5. 

— Cu ce vă ocupaţi?, a fost următoarea întrebare. 

— Sunt pensionat pe caz de boală. Sufăr cu capul! zise Ion 
Gheorghe şi îi înmână ofițerului decizia de pensionare. 

Când căpitanul Suditu (acesta era numele ofițerului de 
serviciu) citind pe decizie diagnosticul „psihopatie polimorfă” 
îşi dădu seama că are în faţă un bolnav psihic, care trebuie 
tratat cu blândeţe. 

— Şi acum spuneti-mi de mama dumneavoastră. Ce s-a 
întâmplat, cu ce v-a jignit? 

— La adresa din Calea Şerban Vodă, eu locuiam împreună cu 
ea. Deşi sunt singurul ei copil, toată viaţa mi-a reproşat că nu i- 
am adus o noră care s-o ajute şi pe ea acum, la bătrâneţe. Dar 
nu este adevărat!... zvâcni Gheorghe puternic din cap. l-am 
adus vreo şase-şapte, dar toate au fugit pentru că erau nişte 
bagaboante... 

— Dumneavoastră n-aţi avut, totuşi, nici o vină în plecarea 
lor? 

Aici Gheorghe lasă capul în jos, apoi strecură: 

— Vina mea a fost că sufăr cu capu' şi din cauza asta nu 
prea... 

În continuare, bolnavul făcu un gest obscen. 

— Înţeleg, făcu căpitanul. Sunteţi impotent. 

— Da, şi din cauza asta am omorât-o pe mama! 

— Dar ce vină are ea? 

— Are, pentru că atunci când îi trăgea cu păhărelul mă făcea 


tot timpul impotent. Azi pe la prânz, după ce am băut un litru 
de vin amândoi, a început iar cu gura „impotentule! 
impotentule!...” N-am mai rezistat şi am strâns-o de gât. O 
găsiţi acasă, în pat... 

Autodenunţul s-a confirmat întocmai, criminalul fiind 
condamnat, în baza art. 114 Cod de procedură penală, la 
internarea pe viaţă într-un spital neuropsihiatric. Şi-a sfârşit 
zilele în spitalul de profil din Poiana Mare, judeţul Dolj. 


VECINE, DRAGĂ VECINE... 


Soții Gheorghe şi Elena Gavrilescu, doi oameni în vârstă, 
ocupau un apartament în Bucureşti, pe Bulevardul Republicii 
nr. 105, la etajul IV. Curând, în celălalt apartament de pe palier 
s-a mutat o femeie în vârstă de 33 ani, Virginia Conea, ospătar 
la un restaurant din centrul Capitalei. 

La început, Virginia a vrut să se aibă bine cu vecinii de palier 
invitându-i la ea şi tratându-i cu tot felul de bunătăţuri aduse 
de la localul unde lucra. Cu timpul, ea a observat că cei doi 
pensionari începuseră să-şi bage tot mai mult nasul în treburile 
ei şi s-o urmărească pentru a şti cu ce bărbaţi venea acasă şi îşi 
petrecea nopţile. 

Pentru acest motiv a rupt relaţiile apropiate cu ei 
rezumându-se să-i salute. Noua postură nu-i mai avantaja cu 
nimic pe pensionari care nu mai puteau să „ciugulească” nimic 
de la ea. De atunci, soţii Gavrilescu, oameni cu caracter 
mizerabil, au început s-o şicaneze pe Virginia şi chiar s-o 
duşmănească. Ca s-o calce pe nervi şi s-o scoată din sărite, cum 
o întâlneau, o făceau imediat „curvă!”. Şi din „curvă” n-o mi 
scoteau. 

Când Virginia venea noaptea de la restaurant cu câte un 
amant, pensionarii îi băteau în geam şi îi strigau ce învăţaseră, 
pentru a-i strica apetitul bărbatului dinăuntru şi a-l face să 
plece. 

Comportarea acestora a culminat în ziua de 12 februarie 
1968, când i-au spart geamurile Virginiei. Aceasta, ieşindu-şi 
din pepeni, le-a răspuns cu acelaşi gest, după care a plecat la 
tatăl său, Ene Traian, de meserie cofetar, care locuia în 
apropiere, pe Bulevardul Dimitrov, şi căruia i-a povestit despre 
scandalul cu soţii Gavrilescu. 

Ene Traian, care era şi puţin abţiguit, n-a putut accepta ca 
fiica lui să fie făcută curvă şi să i se spargă geamurile şi l-a 
chemat în ajutor pe cumnatul său Zamfir Mihăilescu pentru a 
merge împreună să-i aranjeze pe soţii Gavrilescu. 

Cum şi acesta era abţiguit, a sosit imediat şi s-au înarmat 
fiecare cu câte un cuţit plecând la adresa beligeranţilor. Au 
sunat la uşa acestora şi în prag a apărut Gheorghe Gavrilescu. 
Au tăbărât cu cuţitele pe el şi l-au făcut terci. A urmat Elena 
Gavrilescu, după care criminalii au plecat. Din fericire, Elena 


Gavrilescu a supravieţuit, leziunile nefiindu-i vitale, şi medicii 
de la Spitalul de Urgenţă au salvat-o. 

Şi iată cum, pentru lezarea demnităţii unei femei, un bărbat 
a intrat în mormânt, iar alţi doi în puşcărie pentru 20 de ani. 


PACHETUL MACABRU DIN CRIŞUL 
REPEDE 


În ziua de 24 martie 1971, pe raza municipiului Oradea, în 
apele râului Crişul Repede a fost pescuit un pachet voluminos, 
învelit într-un balonzaider închis la nasturi şi legat cu sfoară la 
ambele capete. Desfăcându-se balonzeidul s-a dat peste un sac 
în care se afla partea superioară a cadavrului unui bărbat. 
Acesta fusese secţionat de la cavitatea toracică. 

Miliția judeţului Bihor intră în alertă şi la faţa locului se 
deplasează o echipă complexă de cercetare însoţită de procuror 
şi de medic legist. 

Cadavrul aparţinea unui bărbat de 40-50 de ani şi era 
îmbrăcat cu o haină din vinilin, pulover din lână, cămaşă şi 
maiou. 

Cadavrul se afla în stare avansată de putrefacție, epiderma şi 
multe locuri de pe corp erau lipsă, iar partea inferioară a 
palmelor şi a degetelor de la mâini erau încreţite. Pe această 
parte a corpului, cât şi pe cap nu se afla nici un fel de leziuni 
sau urme de violenţă. 

In afara intestinelor, restul organelor interne se aflau în 
cavitatea toracică. Concluzia medicului legist a fost că 
secţionarea s-a făcut după moartea victimei, dar că nu se poate 
stabili cauza şi modul cum s-a produs moartea. 

In baza unui plan s-a trecut la identificarea cadavrului, 
stabilindu-se ca acesta aparţine lui loan Vaida din Oradea, 
Strada Gostaforu nr. 31, pensionar din luna august 1970, fost 
subofițer de miliţie până în 1959. În ultimul timp, stăpânit de 
viciul beţiei, a trăit la adresa de mai sus împreună cu soţia, fiica 
sa în vârstă de 16 ani şi fiul său de 14 ani. 

S-a mai stabilit ca acesta era dispărut de la domiciliu din 
noaptea de 24-25 decembrie 1970, existând plângere depusă de 
fiica sa la miliţie din ziua de 8 ianuarie 1971. 

Ipoteze 

Din dosarul de urmărire aflat la secţia judiciară a miliției 
municipiului Oradea, la care se aflau doar două declaraţii ale 
soţiei dispărutului şi a fiului, nu rezultă altceva decât că în ziua 
de 24 decembrie 1970, loan Vaida a plecat cu soţia la 
Sanatoriul Balc, de unde s-a reîntors în seara aceleiaşi zile, 
după care s-a dus la colindat şi nu s-a mai reîntors. 


Mai rezultă faptul că soţia acestuia, deşi fusese internată în 
sanatoriu pentru o lună, a revenit la domiciliu în ziua de 26 
ianuarie 1971, după trei zile de la internare. 

Fiica dispărutului anume Doina Vaida nu avea declaraţie la 
dosar, deoarece la data de 7 ianuarie 1971, căsătorindu-se 
nelegitim cu Grigore Filipescu din Oradea, l-a părăsit la 17 
februarie 1971, plecând în loc necunoscut, şi până la data de 
24 martie 1971 nu s-a aflat la adresa ei. 

În planul de măsuri ce s-a întocmit s-au stabilit următoarele 
ipoteze: 

e Omorul a fost săvârşit de soţia şi fiica acestuia, din 
cauza înțelegerilor probabile care au avut loc. 

e Omorula fost comis de către unele persoane din rândul 
celor cu care soţia sau fiica victimei întreţineau relaţii 
intime. 

e Fapta a fost săvârşită de persoane cu care loan Vaida a 
venit în conflict spontan, ca urmare a consumului de 
băuturi alcoolice la domiciliul unora din acestea. 

Pentru verificarea concomitentă a tuturor ipotezelor şi a 
materialelor de sesizare primite de la reţeaua informativă şi 
alte surse s-a format un colectiv din zece lucrători de miliţie, 
cărora li s-au repartizat zilnic sarcini, iar în fiecare seară se 
analiza executarea lor şi rezultatul obţinut. Stabilirea măsurilor 
şi trasarea sarcinilor s-au făcut de către locotenent-coloneii 
Iosif Herki, adjunct al şefului miliției judeţene Bihor, şi 
Gheorghe Popa, şeful Serviciului judiciar. 

Date despre familia Vaida 

În procesul verificării primei ipoteze au rezultat următoarele 
aspecte: 

Încă din perioada când loan Vaida lucra în miliţie, soţia 
acestuia, căreia îi plăceau băuturile alcoolice, frecventa 
localurile, avea relaţii intime în afara căsătoriei şi manifesta 
nemulțumiri la adresa soţului ei. 

Din cauză că soţia şi fiica sa au pornit pe căi greşite, despre 
care avea şi el cunoştinţă, loan Vaida a început să consume 
băuturi alcoolice şi din această cauză nu întotdeauna a dat 
întreg salariul familiei, apoi s-a îmbolnăvit şi, ca urmare a 
pierderii capacităţii de muncă, în luna august 1970 a fost 
pensionat, cu 448 lei lunar. 

Pensionarea soţului a înfuriat-o şi mai mult pe Rozalia Vaida, 


care în nenumărate rânduri s-a manifestat faţă de unele 
persoane că ea nu-i mulţumită cu atâţia bani, „că, dacă trăieşte 
poate mânca şi bea, atunci să poată şi lucra”. 

În toamna anului 1970, relaţiile dintre soţii Vaida s-au 
înăsprit şi mai mult. loan Vaida a fost izolat în prima cameră, 
iar soţia şi cei doi copii s-au retras în ultima cameră. Nu i-au 
mai făcut de mâncare, nu i-au spălat şi acordat alte îngrijiri, iar 
pe de altă parte în câteva rânduri soţia în asociere cu fiica l-au 
bătut. 

Din cauza faptului că fiica sa a întreţinut relaţii intime cu 
Florin Iliescu din Bucureşti, că absenta de la şcoală, Ioan Vaida 
a bătut-o făcându-i de mai multe ori observaţii. Ca urmare, 
Doina Vaida s-a manifestat direct în faţa colegei sale de clasă 
Dania Bere ca ea o să-l omoare o dată pe tatăl ei, dacă acesta 
nu-i permite să meargă în oraş şi să discute cu ce bărbat vrea. 

Decembrie 1970 

În luna decembrie 1970, Rozalia Vaida, soţia victimei, s-a 
reinternat în spitalul de boli nervoase, de unde şi-a făcut ieşirea 
la data de 18 decembrie 1970. La ieşire, medicii i-au acordat 
concediu medical de 7 zile, recomandându-i ca după expirare 
să se interneze în sanatoriul din Balc. Apoi, în noaptea de 23-24 
decembrie 1970, cu trenul de la ora 01:00, au plecat din 
Oradea la Balc, şi după ce Rozalia a fost internată, el s-a 
reîntors acasă. 

Doina Vaida şi fratele acesteia au declarat că după ce tatăl 
lor s-a reîntors de la Balc, a mâncat şi apoi le-a spus că merge 
să colinde la un prieten căruia îi datora şi suma de 200 lei. 
Aceste afirmaţii erau susţinute de Traian Cişmaş, vecin de 
apartament, care în plus a precizat că loan Vaida, înainte de a 
pleca la colindat, i-a spus că la întoarcere va veni şi pe la el, dar 
să nu se supere dacă va ajunge mai târziu. Nu a revenit, deşi l-a 
aşteptat, şi de atunci nu l-a mai văzut. 

Restul chiriaşilor au declarat că ei nu au văzut-o pe victimă 
dinaintea plecării la Balc, cu toate că acesta avea obiceiul să 
vină mai devreme la ei şi să colinde în fiecare seară de Crăciun. 
Soţia lui loan Vaida a declarat că, după ce ea s-a internat la 
sanatoriu, de unde a venit în ziua de 26 decembrie 1970, pe la 
orele 12-13, a aflat de la copii ca soţul ei a plecat la colindat, 
dată de la care nu s-a mai întors. 


_Investigaţii din casă în casă 

În vederea  elucidării acestor afirmaţii s-au efectuat 
investigaţii şi au fost identificaţi toţi cunoscuţii, rudele şi 
prietenii din Oradea, care au declarat că Ioan Vaida nu a fost la 
ei niciodată să colinde şi că nu avea acest obicei, iar în seara 
respectivă nu l-au văzut şi nici cu sume de bani nu le-a fost 
dator. Cu această ocazie, fiecare din persoanele identificate a 
relatat ca între soţi au existat relaţii proaste, ca urmare a 
comportării nedemne din partea soţiei şi a fiicei, lucruri pe care 
victima le povestea de fiecare dată când se întâlneau. 

S-a mai stabilit că la acea dată, loan Vaida nu poseda nici o 
sumă de bani, iar pensia urma să o primească în ziua de 25 
decembrie 1970. 

Pentru că cei doi copii ai victimei afirmau că tatăl lor a mers 
cu colinda înspre spitalul nr. 6 şi că uneori obişnuia să cumpere 
vin de la cetăţeni, s-a organizat verificarea din casă în casa în 
tot cartierul „Dealul Viilor”, unde era situat şi spitalul, dar cu 
toate acestea nu s-a reuşit să se identifice nici o persoană care 
să-l fi văzut în noaptea Crăciunului. 

Cu ocazia verificărilor şi a cercetărilor s-a urmărit să se 
stabilească date din care să rezulte activitatea victimei din 
seara şi noaptea zilei de 24-25 decembrie 1970. În acest scop s- 
au declanşat investigaţii în toate localurile publice din Oradea, 
în rândul tuturor cerşetorilor, măturătorilor de stradă, 
persoanelor care au desfăcut băuturi alcoolice la domiciliu, 
tăietori de lemne, a foştilor colegi cu care a lucrat în miliţie, 
dar cu toate acestea nu s-au găsit date din care să rezulte că 
Ioan Vaida, în seara respectivă, ar fi apărut într-una din locurile 
respective. 

S-au făcut investigaţii din casă în casă în cartierul unde era 
situată locuinţa lui loan Vaida, dar nici prin acest mijloc nu s-au 
găsit persoane care să-l fi văzut după reîntoarcerea de la Balc. 

A fost organizată o discuţie cu lucrătorii din paza generală şi 
paza contractuală cărora li s-a arătat fotografia lui loan Vaida, 
dar nici de la aceşti oameni nu s-au putut obţine date precise 
din care să fi rezultat că în seara respectivă a fost văzut 
undeva. 

S-au extins verificările şi asupra bolnavilor mintal şi alcoolici, 
dar nici din rândul acestora nu au rezultat persoane care să 
facă obiectul includerii în cercul de bănuiţi. 


Ipoteza a doua 

Din verificarea ipotezei a doua au rezultat următoarele: 

Soţia victimei, Rozalia Vaida, era o femeie uşuratică, de o 
nervozitate rară şi în viaţa sa a întreţinut relaţii intime cu mai 
mulţi bărbaţi, printre care Gheorghe Pop, angajat la Spitalul nr. 
5, Constantin Popescu din Bucureşti, fost angajat la Uzina de 
Alumină din Oradea, şi alţi bărbaţi, din care însă o parte a 
plecat din Oradea, iar altă parte a întrerupt relaţiile cu ea. Toţi 
au fost verificaţi şi s-a stabilit că nu pot fi bănuiţi de săvârşirea 
crimei. 

În procesul verificărilor a mai rezultat ca Rozalia Vaida a fost 
văzută în repetate rânduri prin localurile publice cu Traian 
Cişmaş, zis „Cocoşatul”, colocatar în imobilul unde ei locuiau. 
Persoanele din curtea respectivă au relatat ca între cei doi 
existau relaţii de bună vecinătate şi se vizitau reciproc, de mai 
multe ori Rozalia Vaida pregătind mâncare pe lampa de gătit 
pentru Traian Cişmaş. La început nu s-a putut stabili că între 
cei doi să fi existat relaţii intime şi nici manifestări privind 
intenţia de a scăpa de victimă. 

In ceea ce o priveşte pe fiica victimei, Doina Vaida, s-a 
stabilit că a abandonat şcoala încă din primul trimestru al 
anului de învăţământ 1970-1971, că a întreţinut relaţii intime 
cu Mihai Bicis, din Oradea, Strada Costaforu, Florentin Iliescu 
din Bucureşti, liftier la hotelul „Dacia”, şi cu Grigore Filipescu 
din Oradea, Strada Dimitrie Cantemir, cu care în lunile 
ianuarie-februarie 1971 a trăit în concubinaj. 

Şi aceştia au fost investigaţi şi verificaţi, stabilindu-se că nu 
puteau fi autorii omorului. 

_Ipoteza a ireia 

In cadrul ipotezei a Il-a s-au efectuat ample investigaţii, 
instruirea surselor de informare şi a oamenilor cinstiţi din jur, 
pentru a afla dacă loan Vaida ar fi fost în seara de 24 
decembrie 1970 undeva să bea şi în urma unui scandal să fi fost 
omorât, tăiat şi apoi aruncat în Criş. 

În cadrul acestor verificări s-au primit multe materiale, dar 
verificându-se, nu s-a reuşit să se stabilească ca loan Vaida să fi 
fost văzut în noaptea aceea. Majoritatea persoanelor cu care s- 
a discutat au relatat ca între cei doi soţi existau relaţii proaste 
şi că, în seara de Crăciun, victima n-a colindat pe nimeni. 

Au fost identificate toate persoanele care în ultimii ani au 


vizitat familia lui Vaida, de la care s-a aflat că soţia l-a bătut şi 
voia cu orice preţ să scape de el. 

Paralel cu munca de stabilire a împrejurărilor în care a 
decedat s-a organizat căutarea pe râul Crişul Repede a părţii 
inferioare a cadavrului. La această muncă au fost folosiţi 
lucrători de miliţie, paznici, pescari şi alte persoane care au 
sprijinit miliția. Rezultatul a fost negativ. 

În procesul lucrării informative a Rozaliei Vaida şi a fiului ei 
s-a stabilit că femeia era neliniştită, pentru că era mereu 
chemată la miliţie. 

Întrucât fiica victimei a fost plecată în loc necunoscut, a fost 
dată în urmărire, şi la data de 7 aprilie 1971 a fost prinsă în 
oraşul Simeria. Adusă fiind la Oradea, aceasta a fost cercetată 
în legătură cu dispariţia tatălui ei. Din cercetarea ei nu a 
rezultat nimic deosebit faţă de declaraţia mamei sale, a fratelui 
său şi a lui Traian Cişmaş, care au relatat că victima, plecând la 
colindat, nu s-a mai reîntors. 

Arestarea pentru prostituție 

Reanalizându-se rezultatul cercetărilor şi al verificărilor s-a 
ajuns la concluzia că ipotezele elaborate au fost epuizate, 
rămânând neelucidate suspiciunile ce planau asupra soţiei şi 
fiicei victimei rezultate din relaţiile încordate ce au existat între 
aceştia. 

S-a mai reţinut şi faptul că plecarea la sanatoriu cu două zile 
înaintea terminării concediului medical al Rozaliei Vaida s-a 
făcut numai cu scopul ca aceasta să nu fie bănuită de omor şi 
că fapta a fost săvârşită de fiica ei. Dar aceasta nu putea s-o 
comită singură. De aceea, a fost introdus în cercul de bănuiţi 
Traian Cişmaş, care a fost lucrat informativ. Din lucrarea lui a 
rezultat că numai în locuinţa sa au existat saci asemănători cu 
cel în care s-a pus cadavrul, saci pe care putea să-i procure de 
la locul său de muncă, respectiv fabrica de confecţii Oradea. 

S-au mai obţinut informaţii din care rezulta că Doina Vaida 
ar vrea să poată comunica cu Mircea Crucean, fost membru al 
orchestrelor de la restaurantul „Dacia” din Oradea - în acel 
moment aflându-se la Turnu-Severin - şi pe care voia să-l 
determine să declare la miliţie ca în noaptea de Crăciun şi-a 
petrecut timpul cu el. 

În declaraţii, Mircea Crucean şi colegii săi arătau că Doina 
Vaida în noaptea respectivă nu a fost cu el şi că în perioada 


respectivă întrerupsese relaţiile cu ea. Aceasta a întărit şi mai 
mult bănuielile că nu este străină de săvârşirea omorului. 

Analizându-se probele privitoare la practicarea prostituţiei şi 
vagabondajului s-a ajuns la concluzia că poate fi arestată 
pentru aceste fapte. În continuare, Doina Vaida a fost cercetată 
în legătură cu moartea tatălui său. La început a repetat 
declaraţiile iniţiale, conform înţelegerii avute cu mama sa şi cu 
Traian Cişmaş. În celulă a fost introdusă o informatoare de 
cameră cu mare putere de convingere. 

Biletul din arest 

După două luni de la arestare, Doina Vaida a manifestat faţă 
de informatoare îngrijorarea că mama ei şi Traian Cişmaş sunt 
arestaţi şi nu ştie cum au recunoscut modul în care s-a comis 
crima şi dacă ar putea să-i scrie un bilet lui Cişmaş să-l întrebe 
dacă a recunoscut şi cum. 

S-a analizat împrejurarea favorabilă, şi printr-o combinaţie 
bine legendată, informatoarea i-a „procurat” o mină de creion, 
şi pe hârtia din pachetul de ţigări Doina Vaida a conceput 
scrisoarea adresată lui Traian Cişmaş. În scrisoare îl întreba 
dacă a recunoscut cum au procedat fiecare. 

Informatoarea a relatat locul unde a pus scrisoarea şi, după 
aceea, i s-a redactat cu multă grijă din partea lui Traian 
Cişmaş, răspunsul. Acesta a fost scurt: „Eu am recunoscut 
totul, aşa cum am făcut fiecare, altceva nu mai pot să-ţi scriu, 
fă şi tu la fel”. 

Primind răspunsul, Doina Vaida s-a hotărât să declare 
adevărul, relatându-i informatoarei cu lux de amănunte cum a 
comis crima. 

Mărturisirea Doinei 

Fiind scoasă la anchetă, Doina Vaida a recunoscut că ea 
împreună cu Traian Cişmaş l-au omorât pe tatăl său. În seara 
de 24 decembrie 1970, după ce a venit de la Balc, beat fiind, 
conform înţelegerii anterioare avute cu mama ei şi cu Traian 
Cişmaş, victima a fost invitată la Cişmaş în apartamentul lui, 
unde a fost servită cu rachiu natural de prune. 

Ajunsă într-o stare avansată de ebrietate, victima a căzut de 
pe scaun, şi în poziţia aceea a fost obligată să mai bea două 
pahare, până când n-a mai putut vorbi. Apreciind momentul 
potrivit, cu un şervet şi fular, l-au legat la gură şi nas, 
întinzându-i în acelaşi timp mâinile şi picioarele. Astfel, Ioan 


Vaida s-a sufocat prin asfixiere. 

După săvârşirea omorului, cadavrul a fost târât din bucătărie 
în cameră, iar geamul lăsat în continuare deschis pentru a nu 
se produce miros. 

În nopţile următoare până la transportarea şi aruncarea 
cadavrului în Criş, Traian Cişmaş a adormit în locuinţa victimei, 
fără însă a şti despre acest lucru fratele Doinei Vaida, care 
dormea în altă cameră. 

Aşa cum se hotărâse înainte de plecarea la sanatoriu a 
Rozaliei Vaida, copilului şi vecinilor li s-a spus că victima a 
plecat în seara de Crăciun la colindat şi nu s-a mai întors. În 
ziua de 25 decembrie 1970 a venit factorul poştal. Doina Vaida 
a ridicat pensia tatălui său cu buletinul de identitate al 
acestuia, pe care a avut grijă să-l ia din buzunarul hainei după 
ce comisese fapta. 

La data de 26 decembrie 1970, Rozalia Vaida s-a reîntors de 
la sanatoriu şi au analizat ce să facă cu cadavrul. Au hotărât să- 
l secţioneze pentru că aşa pot să facă pachete mai mici pe care 
le vor transporta şi arunca în Crişul Repede. Operaţiunea a 
început în seara aceleiaşi zile, după ce copilul Viorel Vaida s-a 
culcat. 

Secţionarea cadavrului a fost făcută în bucătărie la Traian 
Cişmaş de către acesta, folosind un cuţit proprietatea familiei 
Vaida, ascuţit în acest scop de Doina Vaida. La secţionare au 
asistat atât Doina Vaida, cât şi Rozalia Vaida, prima acordând 
ajutor la împachetarea cadavrului şi ridicarea îmbrăcămintei, 
să nu se păteze de sânge. 

Partea superioară a cadavrului a fost introdusă într-un sac de 
nailon, cu capul spre fund, iar apoi cu o sfoară s-a legat la gură. 

Pentru a nu se observa ce se afla în sac, pachetul a fost pus 
în balonul victimei şi încheiat la nasturi, iar la ambele capete 
legat cu aţă. 

Partea inferioară a fost pusă într-un alt sac din nailon, după 
ce mai înainte au fost secţionate membrele inferioare de la 
genunchi, ca pachetul să fie mai mic. Apoi l-au pus într-un sac 
de hârtie, cu scopul de a nu se vedea conţinutul acestuia. 

După secţionare, Doina Vaida a plecat în oraş, iar mama ei 
cu Traian Cişmaş în aceeaşi noapte au transportat cele două 
pachete şi le-au aruncat în Criş, după care au făcut curăţenie în 
bucătărie. 


De menţionat că, după identificarea cadavrului, la locuinţele 
lui Vaida şi Traian Cişmaş s-au efectuat percheziţii domiciliare, 
însă nu s-a găsit nici o urmă care să indice vreo bănuială în 
legătură cu locul unde a fost omorât loan Vaida. 

După ce Doina Vaida şi-a scris declaraţia prin care 
recunoştea sincer cum au comis crima, procurorul a pus în 
mişcare acţiunea penală şi a procedat la interogarea ei, 
declaraţia fiind înregistrată pe bandă. 

_Ucigaş pentru promisiuni de căsătorie 

Întrucât recunoaşterea Doinei Vaida s-a coroborat cu datele 
rezultate din cercetarea cadavrului, a hainelor şi cele din 
ascultarea unor martori s-a hotărât arestarea concomitentă a 
lui Traian Cişmaş şi Rozalia Vaida. 

Cercetarea fiecăruia s-a făcut de către un ofiţer care 
cunoştea bine cauza, iar cu Doina Vaida s-a lucrat în continuare 
cu multă grijă pentru menţinerea moralului. 

După mai multe zile, Traian Cişmaş a recunoscut cum a 
procedat la asasinarea victimei împreună cu Doina Vaida şi că 
au procedat aşa cum hotărâseră înainte de plecarea în 
sanatoriu a Rozaliei Vaida. Scopul pentru care a recurs la 
comiterea faptei a fost acela că între el şi Rozalia Vaida au 
existat relaţii intime şi femeia i-a promis că se vor căsători. 

Rozalia Vaida a recunoscut că a participat la întrunirea din 
seara de 26 decembrie 1970, când au hotărât secţionarea 
cadavrului, că a transportat unul din pachete, dar nu voia să 
recunoască instigarea la săvârşirea omorului. 

La confruntarea făcută între Rozalia Vaida, fiica ei şi Traian 
Cişmaş, a recunoscut că au pus la cale omorul internându-se în 
sanatoriu, deoarece a ştiut că va fi prima bănuită, fiindcă între 
ei au existat relaţii proaste cunoscute de vecini şi, nefiind 
acasă, s-ar fi crezut că victima a plecat la colindat şi nu s-a mai 
reîntors. 

După o prealabilă pregătire, s-a procedat la reconstituirea şi 
filmarea întregului tablou al faptei, începând din momentul 
întrunirii când s-a hotărât comiterea omorului şi până la 
aruncarea cadavrului în Crişul Repede. Cu această ocazie, 
fiecare inculpat a arătat contribuţia ce a avut-o în săvârşirea 
faptei. 

Partea inferioară a cadavrului nu a mai fost găsită şi pescuită 
niciodată din râul Crişul Repede. În urma procesului care a 


avut loc, Tribunalul Judeţean Bihor i-a condamnat la 20 de ani 
închisoare pe Traian Cişmaş şi pe Rozalia Vaida, iar pe Doina 
Vaida, la 13 ani închisoare, întrucât era minoră. 


IZBÂNDA OFIŢERULUI GOGONEAŢĂ! 


„„.Cazul de faţă nu îl scoteam la lumină dacă de curând nu 
eram „interpelat” de un vecin: „Domnule colonel, am cunoscut 
întâmplător un om care a fost condamnat pe nedrept, fiind 
învinuit de omor, săvârşit în realitate de altcineva”. Stupefiat, i- 
am solicitat detalii. Imediat, atât omorul respectiv, cât şi tot ce 
a urmat după aceea mi-au revenit în memorie, deşi de la data 
comiterii lui trecuseră 16 ani. Ca unul care am lucrat mai mulţi 
ani în poliţia judiciară şi la criminalistică, alături de oameni cu 
o bogată experienţă şi cu o desăvârşită probitate profesională, 
animați de slujirea adevărului, am rămas contrariat. Ştiam că 
nimeni dintre noi nu contribuise la naşterea vreunei erori 
judiciare. 

Şi, totuşi, nu o dată s-a întâmplat că în contextul unui 
eveniment dat să apară aprecieri culese „după ureche”, în care 
realul era atât de atrofiat, încât aproape dispărea. Uneori nu 
mai erau crezuţi nici chiar cei implicaţi direct în elucidarea 
cazului. De ce? Nu se permitea informarea opiniei publice cu 
fapte din cadrul fenomenului delincvenţei, deoarece ar fi fost în 
flagrantă contradicţie cu marile realizări ale „epocii de aur”. 
Aceasta constituie un paradox atâta vreme cât în faza de 
judecată, cu mici excepţii, procesul penal are caracter public. 

Dar să dăm timpul înapoi... 

„Mi-a furat logodnica şi le-am spus să-l bată” 

În amurgul unei zile de început de august, Miliția 
municipiului Oradea a fost sesizată telefonic că, pe malul stâng 
al Râului Crişul Repede, vizavi de biserica din faţa primăriei, o 
ambulanţă l-a ridicat pe Eugen Scurtu, care prezenta o 
puternică hemoragie într-o zonă deschisă din regiunea 
sternului. Totodată a fost reţinut Horia Martin, deoarece la 
apariţia ambulantei intenţiona să dispară, deşi acordase până 
atunci primul ajutor victimei. 

O echipă formată din trei ofiţeri s-a deplasat la locul indicat, 
iar alta la spitalul judeţean. Martin Horia a fost condus la sediul 
miliției municipiului. Cu un fizic plăpând, mic de statură, 
duhnind a alcool, părea speriat şi nu ştia ce să facă cu mâinile 
murdare de sânge, ascunzându-le la spate sau în buzunare în 


1 Acest caz este relatat de colegul şi prietenul meu, colonelul(r) Dumitru 
Bucur de la Poliţia judeţului Bihor. [n.a.] 


timp ce se clătina pe picioarele-i firave. 

Dacă nu l-ar fi cunoscut, ofiţerul Liviu Gogoneaţă i-ar fi spus 
să meargă să se culce şi să revină a doua zi. Dar, cum îi ştia 
firea şi cum, între timp, ofiţerii trimişi la spital comunicaseră ca 
Eugen Scurtu a decedat ca urmare a secţionării aortei, lăsarea 
în libertate a lui Horia Martin reprezenta un mare risc. 

— De ce ai fugit când a sosit ambulanţa? 

Ridică din umeri şi abia îngână: 

— Mi-a fost frică... l-am lovit cu cuțitul şi... 

Gogoneaţă privi spre procurorul care asista ancheta şi care a 
aşezat pe un scaun lângă fereastră, scrise ceva într-un bloc- 
notes. 

Intrebă scurt: 

— Tu? 

— Apăi... nu numai eu. Eram mulţi... cinci... 

— Cine anume? 

— Aaa... prietenii mei... Eugen Scurtu mi-a furat logodnica şi 
le-am spus să-l bată. L-am chemat din restaurant, unde am băut 
împreună... l-am spus că patru oşeni vor să mă bată... El a venit 
şi, lângă biserică... am băgat cutitul în el... 

— Unde-i cuțitul? 

— L-am aruncat în Criş când am fugit... 

— Cum se numesc prietenii tăi? 

Tăcere... 

„Azi tai pe cineva” 

Procurorul şi ofiţerul şi-au dat seama că era inutil să 
continue discuţia cu el în această stare. 

Cei doi hotărăsc reținerea lui Horia Martin pentru 24 de ore. 
Măsura procedurală legală. Timp suficient pentru ca aburii 
alcoolului să se risipească şi tânărul să-şi limpezească 
gândurile. 

Această primă declaraţie a lui Horia Martin părea verosimilă. 
Cu tot fizicul său firav, reacţiona violent când se afla sub 
influenţa alcoolului. Totuşi, era puţin probabil că acţionase 
singur asupra lui Eugen Scurtu, un tip cu constituţie atletică, 
fost luptător, căruia nu i-ar fi fost greu să-l anihileze pe 
agresor. 

Investigaţiile efectuate de ofiţerii de judiciar în jurul victimei 
şi a lui Horia Martin au pus în lumină elemente deosebit de 
importante. Astfel a rezultat că, în urmă cu circa trei 


săptămâni, între Horia Martin şi Eugen Scurtu a avut loc o 
altercaţie la un club din Oradea, pentru că îi suflase iubita, 
terminată cu amenințările lui Horia Martin, făcute faţă de 
martori, că are „să-i facă el seama luptătorului”. 

Nu lipsită de importantă era şi informaţia legată de faptul că, 
în dimineaţa zilei când s-a comis omorul, Horia Martin a plecat 
din locuinţa lui cu un cuţit, afirmând: „Azi tai pe cineva”. 

Deşi vorbele le-a rostit aflându-se sub influenţa alcoolului, se 
integrau în contextul datelor legate de omor. 

Declaraţiile cu mintea limpede 

A doua zi, faţa lui Horia Martin trăda odihnă. Se uită mirat la 
ceaşca cu cafea ce i se pusese în faţă. Ofiţerul îl îndemnă să 
bea. Se execută cu gesturi timide, încercând parcă să întârzie 
întrebările la care ştia că trebuie să răspundă. I se întinse un 
pachet cu ţigări. Luă una şi, după ce o aprinse, trase gânditor 
din ea. Se interesă de starea sănătăţii lui Eugen Scurtu. În loc 
de răspuns auzi: 

— Ei, Soni, cum ai dormit? Ştii pentru ce te afli aici? 

Sorbi încet din cafea şi rămase cu ochii la ofiţer. Apoi luă 
ţigara de pe marginea scrumierei, o scutură, trase adânc din ea 
şi spuse cu glas dogit: 

— Cred că Eugen Scurtu e mort... Nu asta am vrut... 

— Îţi aduci aminte ce ai declarat ieri?, întreba procurorul. 

— Nu chiar totul... 

— Atunci ascultă înregistrarea afirmațiilor tale. Sper să-ţi 
recunoşti vocea. 

Urma derularea benzii. 

— Cred că aşa s-a întâmplat, zise încet Horia Martin. 

— Crezi ori eşti convins? 

— După cearta de la club m-am hotărât să mă răzbun. Când 
Eugen Scurtu l-a lovit pe unul din cei patru, eu l-am împuns cu 
cuțitul adus de acasă. Ei au fugit şi... 

— Tu de ce ai rămas? 

— Mi-o fost milă de el... Voiam să-l ajut. Nu-i doream 
moartea... 

— Şi cuțitul? 

— Aşa cum v-am spus... L-am aruncat în Criş, însă nu când a 
venit ambulanta, ci imediat după ce l-am împuns. 

Procurorul se uită la maior şi, văzându-i nedumerirea din 
priviri, se răsuci spre Horia Martin. 


— Măi Soni, împunsătura s-a produs lângă biserică, atunci 
cum... 

— Cei patru or fugit, îl întrerupse Horia Martin, iar Eugen 
Scurtu cu mâinile la piept s-a dus spre malul Crişului. Eu l-am 
urmat, am aruncat cuțitul. Când a căzut pe trotuar am scos 
batista încercând să-i opresc scurgerea sângelui. 

Existau cei patru oşeni? 

Totul era verosimil. 

— Având în vedere tot ce ne-ai declarat, sunt nevoit să te 
arestez preventiv. 

Horia Martin aprobă cu o mişcare a capului spusele 
procurorului, care păreau că nu l-au afectat. 

— Nu ne-ai spus însă cine sunt cei patru de care te-ai folosit 
pentru a-l lovi pe Eugen Scurtu. 

— Nu-i cunosc. Ştiu doar pe unul dintre ei, din vedere, înalt, 
blond. E zidar sau aşa ceva şi locuieşte la un cămin de 
nefamilişti. 

— La care anume? 

— Nu mi-a spus. Ne vedeam întâmplător, dădeam mâna şi 
vorbeam de ce se nimerea. Odată am şi băut cu el o bere la 
bufetul de la capătul tramvaiului 2, în Velenta. El a plătit. 

— Cum i te adresai? 

— Nicicum... Servus şi... atât. 

După conducerea tânărului la arest, procurorul spuse încet: 

— Cazul nu-i deloc simplu. Dau mandat, însă numai pentru 
cinci zile. Dacă în acest interval nu vom avea şi alte probe, îl 
pun în libertate. 

— Credeţi în istoria cu cei patru oşeni? 

— Există aici o contradicţie. Relaţiile dintre Horia Martin şi 
Eugen Scurtu nu erau cordiale. Totuşi au fost împreună în 
restaurant. Apar cei patru. Între ei, cel cunoscut de Horia 
Martin, căruia îi cere ajutor să-l bată pe Eugen Scurtu. 
Înțelegerea este încheiată şi oşenii aşteaptă lângă biserică. 
Ademenit de Horia Martin, chipurile, ameninţat de cei patru, 
Eugen Scurtu soseşte la locul indicat, se produce o busculadă 
şi, profitând de ea, Horia Martin împlântă cuțitul în victimă. 
Dar, dacă Horia Martin şi Eugen Scurtu se duşmăneau, atunci 
acesta din urmă îi mai lua apărarea? 

— De ce nu? Eugen Scurtu nu lua în serios amenințările lui 
Soni. Dovadă şi prezenţa lor împreună în restaurant. Cât 


priveşte grupul de oşeni... eu am mari îndoieli. 

Vorbele maiorului îl făcură pe procuror să zâmbească. 

— Să aibă Horia Martin o atât de bogată imaginaţie? 
Născocind grupul, poate afirma că unul dintre oşeni l-a lovit cu 
cuțitul pe Eugen Scurtu şi nicidecum el. Nu era mai logic? 

Răsturnare de situaţie 

Discuţia le-a fost întreruptă de intrarea în birou a ofițerului 
Liviu Gogoneaţă. Fără altă introducere zise cu o undă de 
izbândă: 

— Domnilor, Soni nu minte. Până la un punct. Cei patru oşeni 
există. Am identificat o doamnă care, în seara când s-a produs 
omorul, trecea podul peste Criş în direcţia bisericii. Lângă 
biserică se loveau reciproc mai mulţi tineri. Patru din ei purtau 
clopuri tipice oşenilor. Totul a durat câteva secunde. Oşenii au 
fugit spre Strada Independenţei, iar doi tineri, din care unul se 
ţinea cu mâinile de piept, au venit pe trotuarul de lângă Criş. 
Deoarece doamna se grăbea să ajungă la domiciliu, nu a rămas 
până la sosirea ambulanţei. Doi. Prezenţa lui Horia Martin şi a 
lui Eugen Scurtu în restaurant este confirmată de un ospătar. 

Ofiţerul tăcu păstrând pe chip un surâs enigmatic. 
Procurorul îl privea cu insistenţă, intuind că judiciaristul nu a 
spus tot ceea ce stabilise. Într-adevăr, cum cei doi nu 
reacționară decât prin tăcere la veştile lui, Gogoneaţă relua 
parcă tainic: 

— Şi... trei, domnilor. Cuţitul, despre care s-a afirmat că în 
ziua omorului l-a luat cu el Horia Martin, a fost găsit în locuinţa 
lui. Deci... 

— Horia Martin nu a avut asupra lui cuțitul, îl întrerupse 
procurorul precipitat. 

— Întocmai, domnule procuror, spuse apăsat Gogoneaţă. 

— Nu mai înţeleg nimic. Că la mijloc s-a aflat un cuţit nu 
încape îndoială. Concluziile medicului legist sunt fără echivoc. 

— Nu şi declaraţiile lui Horia Martin. 

— Adică? Vrei să spui că nu el a comis omorul? 

— Da. Afirmațiile lui sunt în deplină concordanţă cu ceea ce 
am stabilit azi. Suntem pe cale să identificăm grupul de oşeni. 

Identificarea criminalului 

...În după-amiaza celei de-a treia zi de la comiterea omorului, 
în curtea sediului miliției municipiului intră un autoturism ARO. 
Din el au coborât, prin uşa din spate, patru tineri. Purtau pe 


cap simpaticele pălărioare oşeneşti. De la o fereastră situată la 
etajul întâi al clădirii, o femeie privea cu atenţie în curte. Abia 
când s-au pus în mişcare spuse fără ezitare: 

— Pe acela înalt, blond, al doilea din dreapta, îl recunosc. L- 
am văzut atunci lângă biserică. 

Curând s-a stabilit că omul indicat era Vasile Turda, iar 
ceilalţi, fraţii Dumitru şi Nicolae Baciu, precum şi prietenul lor 
Dorin Frâncu. Toţi patru locuiau temporar la un cămin de 
nefamilişti din Oradea. Harnici, liniştiţi, nu supăraseră pe 
nimeni. 

Datele existente, cât şi ceea ce se găsise cu prilejul 
percheziţiei în camera ocupată de Vasile Turda erau suficiente 
pentru a se justifica trecerea la anchetarea lui. I s-a spus 
direct: 

— Vasile, voi sunteţi oameni dintr-o bucată. Nu dorim decât 
adevărul. Ce s-a întâmplat în seara de 1 august 1971 lângă 
biserica din centrul oraşului? 

După ce tăcu un timp, Vasile Turda izbucni aproape pătimaş: 

— Să-l ia dracul pe puştiul ăla! Din cauza lui s-au întâmplat 
toate, domnule ofiţer. Am fost cu prietenii mei în oraş. Băusem 
câteva beri la o grădină. Ajunşi în centru, ne-am întâlnit cu el, 
cu puştiul. Mi-a spus să-l ameninţăm cu bătaia pe unul care-l va 
aduce el lângă biserică. Îi luase, zicea, logodnica. Cum eram şi 
bine dispuşi, nu beţi, ne-am gândit să ne distrăm puţin şi am 
fost de acord. Puştiul a plecat şi a revenit cu un tânăr solid, 
bine legat. L-am înconjurat şi deodată l-a lovit cu un pumn pe 
Dumitru Baciu. Ăsta, cum e iute la mânie, a scos cuțitul şi l-a 
înfipt în pieptul ăluia. Văzând sânge, toţi patru am fugit, 
umblând năuciţi prin oraş. A doua zi am aflat că tânărul ăla a 
murit, iar puştiul a fost arestat. 

__ Gogoneaţă desfăcu pachetul găsit în camera lui Vasile Turda. 
Intr-un ziar erau ambalate patru cuțite. Unul era plin de sânge. 

— Asta-i cuțitul? 

— Da... O să vă spună şi Dumitru. Din seara aceea nu mai are 
odihnă. 

Intr-un birou alăturat, Dumitru Baciu îşi scria declaraţia, 
recunoscându-şi întreaga vinovăţie. Un învinuit, cel adevărat, 
lua locul altuia transformat de alcool într-o victimă care putea 
să ajungă, prin propriile cuvinte, un condamnat. Dar adevărul 
este unul singur. 


SOŢIA CRIMINALĂ 


Victoria Szilagyi a venit în oraşul Timişoara în anul 1948, 
unde începe să lucreze ca femeie de serviciu la diferite unităţi 
economice. În acest timp se căsătoreşte şi în anul 1955, soţul 
său fiind condamnat pentru săvârşirea unor furturi, se desparte 
de el, rămânând singură. În anul 1959 îl cunoaşte pe Gheorghe 
Szilagyi, cu care în iarna aceluiaşi an se căsătoreşte. La 
începutul căsătoriei, femeia lucra ca muncitoare la 
întreprinderea de construcţii, iar după puţin timp rămâne 
acasă. 

Szilagyi Gheorghe s-a dovedit încă de la începutul căsătoriei 
stăpânit de viciul beţiei. Mai mult, s-a dedat şi la săvârşirea 
unor furturi pentru care între anii 1960-1966 a suferit un 
număr de cinci condamnări, iar la începutul anului 1968 a fost 
trimis din nou în judecată. 

În timpul căsniciei, Victoria Szilagyi treptat a început să 
consume băuturi alcoolice, ajungând să fie cunoscută de vecini 
ca o femeie viciată. În lipsa soţului său, ea întreținea şi relaţii 
extraconjugale cu diferiţi bărbaţi. Dintr-o asemenea relaţie, în 
mai 1966 naşte o fetiţă, iar soţul nu obiectează. Din cauza 
comportărilor, între soţi se nasc diferite certuri şi, de fiecare 
dată, Victoria se dovedea mai violentă ajungând chiar să-l bată 
pe Gheorghe. 

În iarna anului 1968, Victoria şi-a lovit soţul cu cuțitul în 
regiunea capului şi a gâtului. În timp ce Gheorghe îşi pansa 
rănile, locatarii din curte au auzit-o pe femeie cum striga la el: 
„Ai scăpat acum, dar tot de mâna mea ai să mori!”. 

Deşi era alcoolic, Gheorghe Szilagyi nu provoca niciodată 
scandal şi nu era agresiv. In dimineaţa zilei de 9 martie 1968, 
Gheorghe se duce în oraş, cumpără soţiei trei sticle cu bere şi 
pleacă din nou. 

Până la ora 12:30, Victoria consumă cele trei sticle cu bere şi 
încă o jumătate de litru de rom găsit în WC, unde fusese ascuns 
de Gheorghe, îmbătându-se. La această oră se întoarce şi soţul 
din oraş, beat de abia se mai ţinea pe picioare. Femeia, 
supărată pe bărbatul ei, îi impută că a fost la curve în oraş şi îi 
aplică o lovitură de cuţit în zona inimii. Gheorghe Szilagyi cade 
ca fulgerat. 

Văzând că l-a omorât, criminala i-a aşezat cuțitul în mâna 


dreaptă şi a alarmat vecinii că soţul sau a venit în stare de 
ebrietate şi s-a sinucis. În anchetă n-a avut încotro şi şi-a 
recunoscut fapta. 


UCIS ÎN PATUL ALTUIA 


Andrei Feier, în vârstă de 32 ani, locuia în comuna Tudor 
Vladimirescu, judeţul Arad, într-o căsuţă modestă, împreună cu 
soţia sa Stela. Nu aveau copii şi îşi câştigau existenţa muncind 
cu ziua pe la diferiţi cetăţeni din localitate. 

Francisc Madek, un bărbat în vârstă de 55 ani, căruia îi 
murise nevasta, i-a angajat pe soţii Feier să-l ajute la 
construirea unei bucătarii de vară. 

Când treaba a fost gata şi s-a făcut plata, Francisc i-a invitat 
pe cei doi la bufetul din comună, unde au făcut abuz de alcool. 
Făcându-li-se foame, s-au mutat cu băutura în casa soţilor 
Feier, unde Stela le-a pregătit câte o omletă. A mâncat şi ea, 
dar a mai băut şi a luat-o apa. Cuminte, s-a aşezat în pat şi a 
adormit în timp ce bărbaţii se cinsteau în continuare la masă. 
Ce-i drept ca şi aceştia se îmbătaseră, dar continuau „turul de 
forţă”. 

La un moment dat, Andrei Feier l-a lăsat singur pe Madek, 
ducându-se la WC-ul din fundul curţii. Când a revenit în casă, 
mai să nu se crucească. Francisc Madek se culcase lângă Stela 
şi o dezbrăcase intenţionând să întreţină raport sexual cu ea. 
N-a mai apucat pentru că o lovitură de topor i-a făcut capul 
zob, trecându-l în lumea celor drepţi. 

Crima s-a întâmplat în ziua de 14 mai 1968. 


UN VIS UCIGAŞ 


Constantin Nica, în vârstă de 45 de ani, din comuna 
Turburea, satul Poiana, judeţul Gorj, era un bun gospodar, însă 
avea şi patima paharului. La băutură făcea nişte lucruri trăsnite 
de se minuna şi el a doua zi când i se spunea adevărul în faţă. 
Din această cauză se ferea cât putea de la băutură, însă ea îl 
atrăgea ca un magnet în aceeaşi măsură... 

În seara zilei de 21 iulie 1968 a făcut-o lată cu un vecin, 
Marian Cornescu. Soţiile celor doi au participat şi ele la chef la 
început, apoi s-au retras sporovăind în bucătărie. Ajungându-l 
băutura, Nica a intrat iar în „transele” lui bizare şi a început să- 
şi ia musafirii la bătaie, pe nevastă-sa cotonogind-o cel mai rău. 
De frică, Silvia Nica s-a refugiat în locuinţa soţilor Cornescu, 
care au găzduit-o peste noapte. Beţivul, nemaiavând pe nimeni 
prin casă, s-a „liniştit” şi s-a culcat îmbrăcat. Spre dimineaţă, 
visurile l-au cuprins şi în bazaconiile lui a „văzut-o” pe Silvia 
cum făcea dragoste cu Marian Cornescu. N 

Constantin Nica s-a trezit brusc, fiind tot transpirat. In casă 
era la fel de întuneric ca şi în mintea lui... A aprins luminile şi, 
negăsind-o pe Silvia, visul i-a reapărut în minte că o realitate... 
Înfuriat, a pus mâna pe topor şi a intrat în casa vecinului cu 
gândul să se răzbune pe nemernic. În prima cameră a dat însă 
peste nevastă-sa şi atunci şi-a vărsat focul răzbunării asupra ei, 
ciopârţind-o. 

Când s-a trezit, orice regrete erau tardive. 


MOARTEA PERVERSULUI SERAFIM 


Arad, 5 mai 1973. O dată care pentru ofiţerii Serviciului 
Judiciar al Miliției judeţului Arad avea să creeze o nouă acţiune 
„Măcinul” şi să demonstreze încă o dată pericolul deosebit ce îl 
prezintă relaţiile homosexuale. 

Miliția municipiului Arad a fost anunţată telefonic de 
locatarul Ştefan Borcoş că vecinul său Serafim Stoica, din 
Strada Măcinului nr. 4, ap. 5, nu a mai fost văzut ieşind din 
locuinţa de la data de 26 aprilie 1973 şi bănuieşte că acesta 
este mort în apartamentul său. Grupa evenimente se 
deplasează la adresa menţionată, găsind uşa din exterior 
încuiată. Se forţează dispozitivul de închidere şi se pătrunde în 
interior pe uşa a doua, neasigurată, şi apoi în camera dormitor 
a lui Serafim Stoica. Cadavrul acestuia zăcea pe podea, 
acoperit cu o pătură. La nivelul capului, cadavrul prezenta mai 
multe plăgi, în jur fiind o baltă de sânge. 

Se formează imediat o echipă operativă pentru elucidarea 
cazului compusă din căpitan Constantin Demieru, şeful 
Serviciului Judiciar, locotenent-major Constantin Gherasim şi 
locotenent Dumitru Rusu, ofiţeri specializaţi pe linie de 
omoruri, maior Marin Jeberean, şeful biroului criminalistic, 
medicul legist Antoniu Rozsa şi procurorul criminalist 
Constantin Şelaru. 

_Aspecte constatate la faţa locului 

În soba de teracotă s-au găsit un portmoneu cu buletinul de 
identitate al victimei, precum şi alte însemnări şi fotografii. Pe 
plăcile de teracotă, în apropiere de gura sobei s-au evidenţiat 
mai multe urme digitale şi palmare, care au fost ridicate cu 
pelicula folio. Pe masă se afla un ceas deşteptător oprit la ora 
6:47, iar indicatorul deşteptătorului, fixat la ora 6:30. Pe podea, 
lângă recamier, se afla victima acoperită cu o pătură. La nivelul 
capului: o baltă de sânge pe duşumea. Victima era îmbrăcată 
cu o cămaşă flanelată şi indispensabili din pânză. Sub recamier 
s-a găsit un ciocan care prezenta urme de sânge. De asemenea, 
pe peretele din apropiere şi pe picioarele mesei se aflau stropi 
de sânge. Pe geamul uşii de la intrarea în camera s-au relevat 
şi ridicat urme digitale. În cameră nu s-a evidenţiat deranj, ba 
mai mult, în sertarul unei mese s-a găsit suma de 4.000 de lei 
în bancnote a 100 de lei. 


Rezultatul necropsiei 

După efectuarea autopsiei cadavrului, medicul legist a decis 
că este vorba despre o moarte violentă. Leziunile au putut fi 
produse prin lovire cu un corp contondent cu suprafaţa mai 
mică de 16 cm pătraţi. Atât focarul de fractură, cât şi restul 
leziunilor pledează pentru lovituri directe repetate (cel puţin 
şapte lovituri) cu forţă mare. Omorul s-a produs cu circa şapte- 
opt zile înainte. 

Verificările efectuate în jurul lui Serafim Stoica au scos la 
iveală că acesta era vizitat de mulţi tineri: unii au stat câteva 
luni în gazdă la el, dar nu erau cunoscuţi după nume de 
locatari. De asemenea, victima frecventa biserica baptistă, 
unde era văzută că duce diferiţi tineri, fără însă ca aceştia să 
frecventeze în continuare adunările, şi cheltuia foarte mulţi 
bani cu aceşti tineri pe băutură, mâncare şi cadouri. Toate 
datele cu privire la anturajul victimei şi comportările sale au 
dus la concluzia că aceasta era un periculos invertit sexual, în 
care scop îi recruta pe tineri. 

Un libret C.E.C. falsificat 

În timpul cercetărilor s-au obţinut date că în ziua de 3 mai 
1973, la unitatea C.E.C. Lipova s-a prezentat un tânăr de 17 
ani, Aurel Lelescu, din comuna Dorgoş, judeţul Arad, cu un 
libret falsificat, pentru a încasa suma de 1.500 de lei (valoarea 
libretului era de 4.123 de lei). În urma verificărilor efectuate s- 
a stabilit că acest libret aparţinea victimei asasinatului, Serafim 
Stoica. 

Faptul că Aurel Lelescu, deşi absolvent al şcolii profesionale 
şi repartizat în producţie, lipsea deseori de la lucru (şantierul 
de construcţii Arad), precum şi faptul că însăşi în ziua de 5 mai 
1973, când a fost descoperită crima, el a expediat o scrisoare 
către biroul de miliţie Lipova, în care arăta că se va sinucide 
prin înec în râul Mureş, deoarece îi este ruşine să se prezinte la 
părinţii săi, au întărit convingerea ofiţerilor Serviciului Judiciar 
ca acesta ar fi autorul omorului. 

Mai mult, la aceasta a contribuit şi faptul că în scrisoare se 
specifică că nu el e furat libretul C.E.C. de la victimă, ci doi 
tineri cărora le-a redat pe larg semnalmentele. Aceşti tineri l-au 
obligat după aceea să falsifice libretul C.E.C. şi să se prezinte 
la agenţie, pentru a se crede că el este autorul asasinatului. 


Două ipoteze 

În urma stabilirii acestor date s-au creat două ipoteze: 

e Autorul crimei poate fi Aurel Lelescu, minor, în scop de 
jaf. 

e Omorul a fost comis de unul din tinerii atraşi de 
victimă pentru practicarea relaţiilor homosexuale, din 
repulsie. 

În cadrul primei ipoteze a fost luată măsura urmăririi atât 
local, cât şi general, prin Direcţia Judiciară a Inspectoratului 
General al Miliției, a lui Aurel Lelescu. S-au efectuat pânde la 
locul de domiciliu şi de muncă al acestuia. Întrucât acesta şi-a 
manifestat în scris intenţia de a se sinucide, s-a format o echipă 
care a patrulat tot timpul cu o barcă cu motor pe râul Mureş, în 
eventualitatea pescuirii cadavrului lui Aurel Lelescu. Anul 1973 
având o vară cu călduri excesive, cadavrul trebuia descoperit 
cât mai repede, pentru a nu se degrada „Manuşa morţii”, 
respectiv desenul papilar care trebuia comparat cu urmele 
digitale descoperite la locul asasinatului, putându-se astfel 
demonstra că acesta era criminalul. 

Din verificări a mai rezultat că, în ziua de 28 aprilie 1973, 
bănuitul a mers la domiciliul său din comuna Dorgoş şi că a 
arătat membrilor familiei şi la mai mulţi prieteni apropiaţi 
(tineri) un libret C.E.C., afirmând că a reuşit să facă economii 
din munca sa în valoare de 4.123 de lei şi că ar vrea să se mute 
în gazdă la un bătrân din Arad. Toate aceste aspecte îl 
recomandau ca principalul suspect al omorului. 

Un nou suspect 

Cu toate acestea, judiciariştii arădeni s-au lansat şi în 
verificarea celei de-a două ipoteze, reuşind să identifice 28 de 
tineri care cunoşteau victima; unii l-au vizitat la domiciliu, au 
mers cu el la adunările bisericii baptiste din Arad, au consumat 
băuturi alcoolice, cu cei mai mulţi din aceştia încercând să aibă 
relaţii homosexuale. Din păcate, din jenă, defăimare sau din 
umilinţă personală, toţi aceşti tineri au ascuns că au avut cu 
victima astfel de raporturi de inversiune sexuală. 

Toţi aceşti tineri au fost verificaţi cu privire la justificarea 
timpului în perioada 26 aprilie-5 mai 1973, au fost amprentaţi 
şi comparate impresiunile lor cu urmele ridicate de la faţa 
locului, rezultatul fiind negativ pe toată linia. Printre 
persoanele care au fost găzduite în anul 1972 la domiciliul 


victimei a apărut şi tânărul Florin Leucean, de 19 ani, 
electrician în staţia C.F.R. Arad, flotant în localitate. Un nou 
suspect... 

Amprentele demascatoare 

Efectuându-se verificări în jurul acestuia, s-a stabilit că a 
locuit în gazdă la victimă până în februarie 1973, când s-a 
mutat la căminul de nefamilişti al C.F.R.-ului, într-o cameră 
unde dormea cu încă doi tineri. 

In noaptea de 26/27 aprilie 1973 a lipsit din camera de la 
cămin, iar în dimineaţa zilei de 27 aprilie s-a prezentat direct la 
serviciu. În ultimul timp era foarte retras, abătut şi evita 
anturajele. Semnalmentele date de un locatar cu privire la un 
individ care ar fi intrat în apartament cu victima în seara zilei 
de 26 aprilie 1973 corespundeau cu ale lui Florin Leucean. 

În ziua de 10 mai 1973, în jurul orei 16:00, suspectul a fost 
adus la miliţie şi interogat. În tot acest timp, ofiţerii biroului 
criminalistic au efectuat compararea amprentelor lui Florin 
Leucean cu urmele papilare ridicate de la locul faptei, 
stabilindu-se că cele rămase pe geamul de la fereastră îi 
aparţin. 

Recunoaşterea crimei 

Pus în fata probelor, Florin Leucean a recunoscut că este 
autorul omorului, descriind cu lux de amănunte interiorul 
locuinţei şi modul în care a acţionat. A fost recunoscut de 
locatari ca fiind tânărul care a stat în gazdă cu câteva luni în 
urmă şi care a intrat în seara zilei de 26 aprilie 1973 împreună 
cu victima în apartamentul acesteia. 

Criminalul a explicat mobilul asasinatului prin aceea că, în 
timp ce a fost găzduit de Serafim Stoica (decembrie 1972- 
februarie 1973), la insistenţele acestuia a acceptat să aibă în 
mai multe rânduri raporturi de inversiune sexuală, lucru ce l-a 
scârbit şi l-a determinat să părăsească locuinţa gazdei. 

Pe parcurs însă a mai fost întâlnit de Serafim Stoica şi corupt 
din nou la asemenea acte, ultima dată fiind în ziua de 26 aprilie 
1973. Atunci, homosexualul i-a dat să bea coniac şi l-a 
determinat să doarmă la el, având din nou raporturi de 
inversiune sexuală. 

În dimineaţa zilei de 27 aprilie 1973, victima a insistat din 
nou să aibă raporturi de inversiune sexuală. Tânărul, scârbit, a 
refuzat. Atunci, Serafim Stoica l-a bruscat, încercând prin forţă 


să obţină ceea ce dorea. Florin Leucean n-a mai putut să 
suporte aşa ceva şi, enervat peste măsură, a hotărât să se 
răzbune pe cel care „făcuse din el un pervers sexual” (expresia 
asasinului). Şi a pus mâna pe ciocanul care se afla lângă pat... 
Apoi a părăsit locuinţa plin de repulsie, fără să se gândească 
vreo clipă să jefuiască victima. 

Inculpatul a fost condamnat la 20 de ani închisoare. 

Final cu o nouă arestare 

După reținerea asasinului, ofiţerii de judiciar au continuat 
activitatea de prindere a lui Aurel Lelescu, falsificatorul 
libretului C.E.C. al victimei. Acestuia, fiindu-i teamă că i se va 
reţine în sarcină omorul, putea recurge la sinucidere, aspect 
care îngreuna oarecum cercetarea şi finalizarea cauzei, mai 
ales că nu se ştiau împrejurările în care dispăruse libretul 
CEG: 

S-a recurs atunci la un anunţ în presa locală, în care se 
specifica descoperirea autorului crimei în persoana lui Florin 
Leucean, după care la două zile Aurel Lelescu a apărut la 
părinţii săi din comuna Dorgoş, unde a fost prins şi arestat. 

Din cercetările efectuate a rezultat că şi acesta a fost 
ademenit de victimă, la care a dormit de câteva ori, încercând 
să aibă cu el raporturi de inversiune sexuală. Ultima dată a fost 
în ziua de 26 aprilie 1973, în jurul orei 15:00, stând în locuința 
lui Serafim Stoica până în jurul orei 18:00, când i-a furat din 
haină libretul C.E.C.. Când a comis furtul, victima se afla în 
curte şi, întorcându-se repede în locuinţă, nu a mai avut timp să 
introducă portmoneul în haină, fiind obligat să-l arunce în sobă. 

Urmele papilare ridicate de pe soba de teracotă s-a stabilit 
că îi aparţineau lui Aurel Lelescu, acesta fiind arestat şi învinuit 
de infracţiunea de furt şi tentativă de înşelăciune în dauna 
avutului obştesc. 

Declaraţia acestui hoţ din care rezultă că victima i-a spus „că 
nu poate să-l găzduiască în acea noapte, deoarece aşteaptă să 
sosească un nepot al său care a stat în urmă cu câteva luni în 
gazdă”, a constituit un nou mijloc de probă împotriva 
ucigaşului Florin Leucean. 

Cei doi tineri nu se cunoşteau, nu s-au întâlnit niciodată în 
locuinţa victimei şi nu au întreprins nimic în comun pentru 
asasinarea victimei. 


GELOZIE DE ŢĂRAN 


La mijlocul lunii februarie 1972, criticul lon Frunzetti a 
publicat în revista România literară un articol şocant intitulat 
„LUCIA PISO”, pe care îl reproducem. 

„A încetat din viaţa săptămâna trecută, la Cluj, măcelărită 
bestial, o făptură care merita alt destin, judecând după câtă 
frumuseţe a răspândit în jurul ei cât a trăit: pictorița LUCIA 
PISO, soţia sculptorului ROMUL LADEA, căruia tocmai îi 
organizase retrospectiva de la Sala Dalles, cu o pietate de care 
oricărui autor i-ar plăcea să poată fi sigur că se va bucura 
opera lui când nu va mai fi să şi-o îngrijească singur.” 

Scena crimei 

Ce s-a întâmplat de fapt cu viaţa acestei femei? Citim din 
procesul-verbal de cercetare la faţa locului întocmit în ziua de 4 
februarie 1972 de procurorul Iuliu Andrei de la Procuratura 
judeţului Cluj: 

„In noaptea de 3-4 februarie 1972, în Cluj, Strada Turzii nr. 
54 s-a comis un omor. 

La cercetări participă locotenent-colonel de miliţie Costache 
Iordăchescu, locotenent-major Vasile Gorgan, ambii din miliția 
municipiului Cluj, medicul legist Petru Moşoiog şi căpitanul 
Vasile Olteanu. 

Părinţii victimei, Ilie Piso, în vârstă de 85 de ani, şi Elena 
Piso, în vârstă de 82 de ani, au informat că au sosit din 
Bucureşti în ziua de 3 februarie 1972, la ora 16:00. La 
Bucureşti a fost şi fiica lor, Lucia Piso, în vârstă de 57 de ani, 
pictoriţă, văduva sculptorului Romul Ladea. Cu toţii s-au culcat 
în jurul orei 22:00. 

În bucătăria de la demisolul vilei locuia ca tolerat numitul 
Iacob Cămărăşan, născut la 10 iunie 1930 în comuna 
Cămăraşu, judeţul Cluj, cu acelaşi domiciliu stabil, muncitor 
necalificat. Autorul a lucrat ca zilier la reparaţiile ce s-au 
efectuat la vila victimei în 1971, după care s-a rugat să fie lăsat 
să locuiască în bucătăria de la demisol. Totodată ajuta la unele 
lucrări în jurul casei. 

In seara de 3 februarie 1972, pe la ora 23:00, autorul a intrat 
în camera de la etaj unde dormea victima, spărgând geamul. El 
s-a urcat pe o scară sprijinită de peretele din faţa clădirii pe 
care era scris «ROMUL LADEA, SCULPTOR 1901-1970». La 


scurt timp, victima a intrat în camera unde dormeau părinţii ei, 
luptându-se cu agresorul, strigând «Mama, vino, că ăsta mă 
omoară!». Părinţii au intervenit în apărarea fiicei lor, iar 
autorul care era înarmat cu un briceag i-a tăiat şi pe ei. Autorul 
era beat şi striga la Lucia Piso «Te omor!», lovind-o într-una cu 
briceagul. După un timp victima a căzut la pământ, iar 
criminalul a fugit. A fost anunţată salvarea, dar Lucia Piso era 
moartă. 

_Rezultatul autopsiei 

In urma autopsiei cadavrului victimei, medicul legist a 
stabilit ca ucigaşul i-a aplicat cu briceagul, corp delict, un 
număr de 39 de lovituri, dintre care 3 în jurul gâtului. 

În timp ce ucigaşul lovea victima cu sete, tatăl ei, Ilie Piso, a 
reuşit în ciuda vârstei lui înaintate să-l prindă de gât pe 
Cămărăşan, zgâriindu-l cu mâinile, dar criminalul l-a tăiat cu 
briceagul şi l-a îmbrâncit. 

Apoi a intervenit mama victimei, Elena Piso, care la vârsta ei 
de 82 de ani a avut un curaj rar întâlnit năpustindu-se asupra 
asasinului. N-a avut prea mulţi sorţi de izbândă, pentru că a 
fost tăiată şi mai grav decât soţul ei. Atunci i-a căzut şi 
criminalului pălăria din cap, care a fost găsită la locul faptei. 

Poveste de amor 

Această crimă odioasă a zguduit cetăţenii municipiului Cluj şi 
din toată ţara, fiind răpită viaţa unei mari pictoriţe, care 
ajunsese la maturitatea ei creatoare. 

La nivelul miliției municipiului Cluj s-a dat alarma şi o echipă 
de ofiţeri condusă de maiorul Augustin Mureşan a plecat în 
trombă pe urmele ucigaşului Iacob Cămărăşan. 

Criminalul fiind angajat ca muncitor necalificat la fabrica de 
cărămidă din Cluj a fost căutat acolo şi a fost prins în jurul orei 
9:00 dormind într-un culcuş improvizat în vestiarul cioplitoriei 
de piatră. 

Cine era acest odios criminal? 

Citam din declaraţia asasinului: 

„In vara anului 1970 l-am cunoscut într-o seară la 
restaurantul complex Donath pe Vasile Mureşan, zis Pipaş. 
Acesta este pensionar, în vârstă de peste 60 de ani, şi era şofer 
la doamna Ladea. La 12 aprilie 1971, acesta mi-a spus dacă nu 
aş vrea să vin la doamna Ladea şi să mă angajez ca grădinar la 
conacul fiului ei, loan Ladea, conac aflat pe lângă Bucureşti. 


Am acceptat. 

In ziua de 15 aprilie 1971, şoferul m-a prezentat doamnei 
Ladea, care m-a întrebat dacă vreau să mă angajez la dânsa 
pentru grădina fiului ei, aflată nu departe de Bucureşti, în 
comuna Joița, judeţul Ilfov şi am fost de acord. 

A doua zi, 16 aprilie 1971 (Vinerea Paştilor), am plecat cu 
maşina doamnei Ladea spre Bucureşti. Am ajuns în comuna 
Joița, judeţul Ilfov, localitate căreia doamna Ladea îi zicea 
Arcuda. Acolo avea un conac cu 10-12 camere, grădina de 1 ha, 
îngrădită cu plasă de sârmă şi bazin de înot. 

Doamna Ladea şi cu familia Mureşan (şoferul era şi cu soţia 
sa) au stat la Joița trei zile, după care s-au reîntors la Cluj. Eu 
m-am apucat de lucru imediat. In conac locuiau atunci fiul 
doamnei, loan Ladea, soţia acestuia şi doi copii ai lor, precum 
şi o nepoată. 

Când însămânţam cartofi, doamna Ladea a venit la mine, mă 
privea cu fiori, şi m-a întrebat dacă vreau să rămân toată viaţa 
acolo. I-am spus că da, însă am adăugat că necăsătorit nu stau. 
Atunci m-a întrebat pe cine vreau să iau în căsătorie. l-am spus 
că vreau o unguroaică, fiindcă româncă am avut şi m-a înşelat. 
A continuat să mă întrebe cum vreau să fie, tânără sau bătrână. 
I-am răspuns că una tânără nu-mi trebuie, deoarece nu mai 
vreau să am copii cu ea. La aceste cuvinte, a zis că «dacă iei pe 
altcineva în afară de mine, te omor!». «Eu, doamnă, nu mă 
potrivesc cu dumneata, eu sunt un ţăran simplu, înapoiat, faţă 
de dumneata nu am nici haine pe mine, ori dumneata eşti o 
doamnă înaltă, cu avere, cu maşină». La toate acestea, a zis: 
«Tu pe mine să mă asculţi». Nu am mai continuat discuţia, 
deoarece a apărut cineva. 

A zis că îmi dă 800 de lei lunar, din care 400 de lei îi trimite 
soţiei mele din comuna Cămăraşu drept pensie alimentară. Am 
rămas la Joița şi am lucrat şase săptămâni. Nu primeam 
mâncare suficientă, iar cu Ioana Ladea nu mă împăcăm. Mi s-au 
terminat şi banii şi atunci am vorbit la telefon, la Cluj, cu 
doamna Ladea. Mi-a spus să vin la Cluj.” 

Relaţii nefireşti 

„Venind la Cluj, doamna Ladea mi-a spus din nou că mă 
plăteşte cu 800 de lei lunar, dar cu o singură condiţie, pe lângă 
cea de servitor şi anume să-i devin «amant pe vecie!» şi să nu 
mă mai ating de altă femeie. Am fost de acord, dar i-am pus şi 


eu o condiţie atunci: dacă eu urma să fiu bărbatul ei, atunci nici 
ea nu avea voie să se atingă de alt bărbat decât de mine, iar 
dacă o voi afla cu altcineva, am s-o omor. A fost de acord, şi de 
Rusalii 1971 m-am mutat la ea. Mi-a aranjat un pat în magazia 
din curte. Prima dată am avut relaţii sexuale în luna iulie 1971, 
în veranda vilei, apoi venea la mine în magazie şi trăiam 
împreună. 

În luna septembrie 1971 m-am mutat în bucătăria de la 
demisol. Noaptea mă urcam pe scară prin curte şi mă duceam 
la ea după ce ne convingeam că părinţii ei s-au culcat. Alteori 
venea ea la mine, la demisol, astfel că trebuia să iasă afară din 
casă. Rămânea la mine în jur de 3-4 ore. 

Pentru că nu-mi ajungeau banii, m-am angajat ca muncitor la 
fabrica de cărămidă din Cluj, iar amanta mi-a permis să 
locuiesc la ea pe vecie. Ne-am jurat din nou să nu ne schimbăm 
cu alţii şi să fim credincioşi unul altuia. Imi dădea sume mici de 
bani pentru ţigări şi băutură. Ajutam la treburi pe lângă casă, 
făceam cumpărăturile şi curăţenie.” 

Un nou şofer 

„Prin luna august 1971, doamna Ladea a angajat un nou 
şofer, pe loan Agape, în vârstă de 49 de ani, din Cluj. Cam la 
două luni am observat că sunt tandri şi am intuit că au relaţii 
intime. Mâncarea mea a început să devină tot mai slabă. Nu mi 
se dădea aceeaşi mâncare pe care o consumau cei din casă, ci 
mie mi se pregătea separat. 

L-am tras la răspundere pe loan Agape şi i-am spus s-o lase 
în pace pe doamnă, pentru că dânsa este «soţia» mea. Dânsul 
m-a spus doamnei Elena Piso, mama doamnei Lucia, care m-a 
dus într-o cameră şi m-a întrebat dacă este adevărat ce-am 
spus. l-am spus tot adevărul. Mi-a dat doi pumni şi a chemat-o 
pe fiica sa acolo. Ea a recunoscut în faţa mamei sale că trăieşte 
cu mine. După ieşirea mamei sale, doamna Ladea s-a enervat 
că din cauza mea nu mai poate ţine şofer şi mi-a dat patru 
palme. Am ameninţat-o că plec de la dânsa, dar n-a fost de 
acord... şi nici pe Agape nu l-a concediat.” 

Deznodământ 

„Am trăit împreună până în ziua de 20 ianuarie 1972, dată la 
care doamna Ladea a plecat cu şoferul Agape la Bucureşti, la o 
expoziţie, «Romul Ladea», unde au stat împreună până la 3 
februarie 1972. În această zi, au ajuns la Cluj la ora 16:00, dar 


a plecat în oraş tot cu şoferul, revenind după trei ore. 

Au intrat în casă. Doamna Ladea i-a spus mamei sale să-i dea 
şoferului şi mie câte un pahar cu vin. De nervi, nu am mai putut 
mânca şi am început să tremur. Era pe la orele 19:00-20:00 
seara. Ca să mă liniştesc, m-am dus şi mi-am cumpărat un litru 
de vin, pe care l-am băut în camera mea, bucătăria de la 
demisol. Vinul nu m-a calmat, ci mai mult m-a agitat. 
Nemaiputând să suport nervii, am luat scara din beci şi am 
rezemat-o de peretele vilei până sub geamul camerei în care 
locuia doamna Ladea. Era cam ora 23:00 şi toţi se culcaseră. 
M-am urcat pe scară şi am bătut la geam, aşa cum făceam de 
atâtea ori. Doamna Ladea a răspuns într-un târziu. A venit şi a 
deschis primul geam, m-a înjurat de mamă şi mi-a spus să plec 
că îl are acum pe şoferul Agape. 

Atunci, de nervi, am lovit cu pumnul în geamul din afară, 
care era încă închis, l-am spart şi am intrat în camera ei. Ea a 
fugit în camera părinţilor. Am fugit nervos după ea, am scos 
briceagul din buzunarul pantalonilor şi am început s-o lovesc 
până a căzut jos. În timp ce-i dădeam cu cuțitul au intervenit şi 
părinţii ei, ca s-o scape, dar i-am lovit şi pe ei. Apoi am fugit. 
Am comis crima din gelozie şi o regret.” 


CADAVRUL DIN CASCADĂ 


În ziua de 11 aprilie 1968, poliţia oraşului Cisnădie a 
raportat telefonic la judeţ ca în locul numit „Valea Argintului” 
de pe raza satului Cisnădioara a fost găsit cadavrul unui bărbat 
ce prezenta leziuni la cap şi pe faţă. În vederea descoperirii 
autorului şi stabilirea împrejurărilor comiterii faptei s-a format 
o echipă operativă sub conducerea adjunctului şefului poliţiei 
judeţene, locotenent-colonelul Todea Roman, care, împreună cu 
procurorul şi medicul legist, s-a deplasat imediat la faţa locului 
pentru verificări şi cercetări. 

Primele constatări 

La 40 de metri de drumul ce duce la exploatarea forestieră 
„Măgura” curge o apă denumită de localnici pârâul 
„argintului”. In cascada acestui pârâu se afla, la mică distanţă 
de mal, cadavrul unui bărbat. Acesta prezenta cinci plăgi 
contuze la cap, iar faţa îi era zgâriată şi obrazul stâng tumefiat. 
Din cauza condiţiilor în care a fost săvârşită agresiunea şi 
specificului terenului nu s-au stabilit indicii, urme sau corpuri 
delicte, care să ajute la descoperirea criminalului. 

În urma autopsierii cadavrului, s-a constatat că decesul s-a 
produs din cauza asfixiei mecanice prin înec şi a unor leziuni 
grave, care nu a fost însă imediat mortale, ci au dus la 
pierderea cunoştinţei victimei şi căderea (sau târârea) ei în 
apă. 

Cine era victima? 

Cu sprijinul muncitorilor din zonă, victima a fost identificată 
în persoana lui Vasile Andreescu, 47 de ani, şef de brigadă la 
exploatarea forestieră „Măgura”, necăsătorit. În seara zilei de 
10 aprilie 1968, V.A. venise în Cisnădie, la domiciliul unui 
căruţaş, loan Gadja, care urma să-i vândă doi cai cu 12.000 lei, 
ca să-i folosească în pădure la cărat de buşteni. Din păcate, nu 
a putut face târgul, deoarece vânzătorul era beat. Mai mult, a 
trebuit să-l însoţească pe I.G. la bufetul din satul Cisnădioara, 
unde i-a mai dat de băut. Cei doi au părăsit localul şi s-au 
despărţit în jurul orei 23.00, urmând ca şeful de brigadă să 
revină a doua zi dimineaţă în Cisnădie şi să facă târgul. V.A. a 
plecat astfel cu banii la el spre parchetul forestier, pe drum 
fiind lovit puternic în cap de criminal care, după ce l-a jefuit, l-a 
târât şi aruncat în apă, unde s-a înecat. 


Asasinul putea fi loan Gadja care, astfel, ar fi rămas cu caii şi 
cu banii, unul dintre muncitorii din parchetul Măgura, care ştia 
de intenţiile şefului lor de brigadă, sau vreun individ care 
fusese la bufetul din Cisnădioara şi auzise discuţiile dintre 
victimă şi vânzătorul de cai. 

Verificări simultane 

Cele trei ipoteze sunt verificate simultan, primele două 
căzând foarte repede. Poliţiştii rămân atunci în „plasa” celei de- 
a treia, principalul bănuit devenind un anume loan Roth, în 
vârstă de 46 de ani, din Cisnădioara. Acesta fusese la bufet în 
seara critică şi intrase în discuţii cu Vasile Andreescu şi loan 
Gadja, întrebându-i chiar despre cumpărarea cailor şi preţul de 
vânzare. Investigaţiile în legătură cu Roth au relevat că acesta 
era beţiv şi impulsiv, suferind două condamnări pentru 
vătămarea corporală gravă a unor consăteni. El însă îşi 
construise un alibi, în sensul că părăsise bufetul în jurul orei 
20.00 (lucru confirmat) şi, ajungând acasă, se culcase, fapt 
certificat de mama sa. 

Poliţiştii nu se lasă păcăliţi şi, efectuând o percheziţie 
amănunţită la domiciliul sau, au descoperit sub grinda 
acoperişului şurei punga din nailon a victimei, ce conţinea 
suma de bani jefuită - 12.000 lei! Instanţa de judecată, conform 
prevederilor Codului penal de atunci, l-a condamnat pe 
ucigaşul Ioan Roth la muncă silnică pe viaţa! 


SUGRUMAI PENTRU 2.000 DE LEI 


În ziua de 10 august 1970, într-un lan de porumb, situat în 
apropierea drumului ce duce la mina Ruşchiţa, din marginea 
satului Voislova, comuna Zăvoi, judeţul Caraş-Severin, a fost 
descoperit cadavrul unui bărbat de aproximativ 25-30 de ani, 
fără acte de identitate asupra sa. Fusese ucis prin sugrumare. 

Eforturile pentru identificarea cadavrului 

Omorul avusese loc cu două zile în urmă, victima având 
imbibiţia alcoolică în sânge de 1,55 grame la mie. Lângă 
cadavru s-a găsit un portmoneu în care se aflau două bilete de 
tren pe distanţa Deva-Voislova, o fotografie şi o chitanţă de 
plată a sumei de 45 de lei pe numele Pop Iosif, contravaloarea 
unui consult medico-legal. Biletele de tren fuseseră eliberate cu 
două zile în urmă, ceea ce corespundea cu data săvârşirii 
crimei. Mai mult, se putea presupune că victima călătorise 
până acolo împreună cu ucigaşul, cu care consumase alcool, 
apoi avusese loc asasinatul. 

Pentru identificarea cadavrului s-a exploatat chitanţa, pe 
care, din cauza ploilor, ştampila era parţial ştearsă, fiind lizibilă 
doar terminația „...oara” a oraşului unde fusese efectuată 
expertiza medico legală. 

Intuiţia poliţiştilor a fost perfectă, stabilindu-se că Pop Iosif, 
în urmă cu şase luni, îşi scosese un asemenea certificat de la 
Serviciul medico-legal Hunedoara, pentru motivul că fusese 
bătut de cei trei fraţi ai soţiei. 

Prin tunelul timpului 

Fiind verificaţi, cei trei fraţi ai soţiei victimei nu aveau nici 
un fel de legătură cu omorul. După ce îşi părăsise nevasta, Pop 
Iosif fusese angajat la două întreprinderi din oraşul Deva, la 
Combinatul siderurgic Hunedoara, iar ultima dată ca zilier la 
ferma de stat nr. 4 Bircea, de lângă Hunedoara. De la aceasta 
fermă îşi făcuse lichidarea în ziua de 8 august 1970, plecând cu 
un tânăr, pe nume Todea Gheorghe, într-o direcţie 
necunoscută. Acest Todea fusese angajat la fermă numai de o 
zi. Individul era în vârstă de circa 30 de ani, vorbea cu accent 
moldovenesc şi afirmase că este de prin părţile Dorohoiului. 

Urmărire generală 

Era limpede acum că asasinul lui Pop Iosif nu era altul decât 

Todea Gheorghe. Ei plecaseră împreună, la sugestia 


criminalului, să se angajeze la mina Ruşchiţa, pe drum victima 
fiind ucisă şi jefuită. 

Datele cunoscute despre asasin au fost comunicate Direcţiei 
Evidenţei Populaţiei din I.G.P., care le-a trimis poliţiştilor de la 
Caraş Severin un tabel cu 112 persoane care purtau numele şi 
prenumele de Todea Gheorghe. 

În verificările ce au urmat, s-a acordat prioritate celor 
domiciliaţi în oraşul Dorohoi. Aşa s-a ajuns să se cunoască toate 
datele asasinului. El locuia în comuna Dersca, judeţul Botoşani 
şi era născut în localitatea Pişchia, judeţul Timiş. Era dispărut 
de la domiciliu de un an, abandonându-şi soţia şi un copil care 
nu ştia nimic de el. 

Ucigaşul a fost dat în urmărire generală, fiind prins în luna 
martie 1971, în Gara de Nord, de poliţiştii de la T.F. Ela 
recunoscut crima, mărturisind că l-a omorât pe Pop Iosif pentru 
a-l jefui de 2.000 de lei, pe care acesta reuşise să-i strângă. 

A fost judecat şi condamnat la 20 de ani de închisoare. 


O CRIMĂ PREMEDIIATĂ 


Un telefon modern îi demască pe amanţii ucigaşi 

O crimă premeditată, a cărei ingeniozitate i-a surprins chiar 
şi pe lucrătorii Serviciului criminalistic din cadrul IGP, a reuşit 
să comită Aurel Dumitrache în complicitate cu Daria Popan. Cei 
doi asasini, ambii în vârstă de 35 de ani, trăiau în concubinaj 
încă din 1993. Relaţia lor avea mult de suferit din cauza 
Violetei Dumitrache (34 ani), soţia lui Aurel. Cardiacă, 
pensionată pe caz de boală, Violeta stătea ca un „ghimpe” în 
calea fericirii celor doi. 

O fiinţă atehnică şi «hands free» 

Ziua pe care amanţii au ales-o pentru comiterea omorului a 
fost cea în care familiei Dumitrache i s-a instalat postul 
telefonic, adică 11 aprilie 1995. Aurel procurase din timp un 
aparat modern, dotat cu 14 memorii şi prevăzut cu interfon. 
După ce telefoniştii au montat aparatul, i-a explicat soţiei 
modul de utilizare a acestuia. 

A omis însă, intenţionat, să-i precizeze posibilitatea butonului 
«HANDS FREE» care permitea alternativa de a vorbi fără 
ridicarea receptorului din furcă (deci cu mâinile libere), vocea 
interlocutorului putând fi auzită din orice punct al 
apartamentului. 

Violeta era, oricum, o fiinţă total atehnică, aşa că s-a 
mulţumit să înveţe doar cum poate da normal un telefon, 
chestia cu memoriile sau alte „şmecherii” neinteresând-o. 

Frica de întuneric 

Aurel ştia totodată că soţia să are o frică bolnăvicioasă de 
întuneric, temându-se de spirite şi alte manifestări 
supranaturale. Bazându-se pe aceasta, iată cum a acţionat 
împreună cu Daria: a stabilit ca ea să o contacteze telefonic în 
jurul orei 23.00. Tot ceea ce Daria avea de făcut era să ridice 
receptorul şi să răspundă la capătul firului fără să scoată nici 
un sunet. După aceea, el urma să apese butonul de interfon şi 
să-şi ia „la revedere” de la Violeta, pe care avusese grijă s-o 
anunţe din timp că, în noaptea aceea, pleacă în delegaţie. 

Bu-hu-hu 

Daria avea misiunea să asculte ce se întâmplă în casa 
Dumitrache. La aproximativ un sfert de oră după ce ar fi auzit 
uşa de la intrare închizându-se în urma lui Aurel, trebuia să 


înceapă să-şi joace rolul cât mai bine cu putinţă. Aceasta consta 
în producerea unor sunete onomatopeice cât mai sinistre cu 
putinţă, de genul: „Bu-hu-hu-hu-huuu!, Oahhhh!, Ssss! etc.”, 
menite s-o îngrozească pe Violeta şi să-i provoace un stop 
cardiac. 

Scenariul s-a derulat conform planificării, Violeta, auzind din 
dormitor vaietele şi zgomotele ciudate ce răzbăteau de pe hol 
ca dintr-un mormânt, a simţit că o gheară îi încleştează inima. 
Cu ultimele puteri a deschis uşa de la balcon şi a strigat 
sufocându-se: „Ajutoor!”. 

Dacă vecinul de deasupra nu ar fi avut geamul deschis, 
probabil nimeni n-ar fi auzit-o. Trăgându-şi un halat pe el, 
Constantin Mihu a coborât în grabă şi a sunat la uşa familiei 
Dumitrache pentru a vedea ce s-a întâmplat. 

Ledul aprins 

Alarmat de tăcerea deplină din apartament, i-a alertat pe 
Nicoleta Gogean şi Grigore Mândru, hotărând împreună să 
spargă uşa. S-a gândit că poate domnu' Aurel n-o fi acasă şi 
doamna Violeta, cu boala ei de inimă, o avea nevoie de un 
doctor. 

Intrând în casă, au descoperit, pe balcon, trupul fără viaţă al 
Violetei. Chipul ei păstra întipărită o expresie de groază şi de 
crispare. 

Dorind să anunţe poliţia de spargerea apartamentului şi 
constatarea decesului, Grigore Mândru (de profesie inginer 
electronist) a sesizat că un led roşu de interfon era aprins. La 
capătul firului nu se auzea nimic, dar pe ecranul telefonului 
rămăsese înscris numărul unde se sunase ultima oară. 
Notându-l cu grijă, a informat imediat despre toate constatările 
sale pe lucrătorii de poliţie sosiți la faţa locului. 

Căsuţa cu zăbrele 

Depistându-se operativ că numărul aparţinea Dariei Popan, 
doi poliţişti s-au deplasat chiar în acea noapte la domiciliul 
acesteia. A fost găsită împreună cu Aurel Dumitrache. Luaţi 
prin surprindere de vizita oamenilor legii, şi-au trădat repede 
vinovăția. 

Relatarea în detaliu a planului lor diabolic au făcut-o de-abia 
în ziua următoare, când şi-au dat seama că nu au nici o şansă 
de scăpare. 

În prezent, cei doi şi-au văzut visul cu ochii şi locuiesc sub 


acelaşi acoperiş: la căsuţa cu zăbrele. 


ÎNTÂLNIRI „PARANORMALE” 


Micuţele detective bagă spaima în hoţi 

Un caz ciudat este al unor copii care au capacităţi 
extrasenzoriale. Cu ajutorul lor, oamenii din Rupea, judeţul 
Braşov, au descoperit de multe ori infractori periculoşi. Deşi 
copiii nu erau martori la evenimente, puteau descrie, cu lux de 
amănunte, felul în care arătau făptaşii. 

De regulă, sătenii au apelat la ei după ce cercetările 
efectuate de autorităţi nu au dat nici un rezultat. În satul Dacia, 
comuna Jibert, judeţul Braşov sunt cunoscute numeroase cazuri 
în care o fetiţă a ajutat la prinderea unor hoţi. 

Cu ani în urmă, Maria Bărbatei reclamase la miliţie furtul 
unor suluri de pânză şi a unor obiecte din casă. La mai mult de 
două luni după ce cercetările autorităţilor n-au dat nici un 
rezultat, femeia a cerut ajutor unei fetiţe, care se numea Maria. 
Aceasta a descris cu lux de amănunte cum arătau hoţii. Erau 
doi: unul înalt, altul scund. Cel din urmă îşi târa piciorul după 
el. 

Păgubaşii au început ancheta pe cont propriu descoperindu-i 
pe cei doi în satul Dăişoara. Aceştia arătau conform descrierii 
făcute de copilă. La început hoţii n-au recunoscut nimic, dar, în 
cele din urmă, văzând că vine şi şeful de post pe care îl 
anunţaseră sătenii, ei au arătat unde ascunseseră lucrurile 
furate. 

Cazul Mariei Bărbatei nu este singular. O altă femeie, Maria 
Burcă, a aflat tot de la o fetiţă cine i-a furat lănţişorul de aur, 
Doina Babeţi a descoperit cine îi furase caii, iar Elena 
Borcoman a dat de urma unor ţigani care îi furaseră toate 
găinile. 

Micuţele detective au băgat spaima în hoţi şi numărul 
infracţiunilor din zonă a scăzut. 

Bunica îşi previne nepoata în vis 

Braşoveanca Elena Tarhon a demonstrat că are premoniţii 
care o scot de multe ori din necazuri. Într-o noapte a visat-o pe 
bunica ei care murise. 

Aceasta i-a spus să schimbe locul din dulap unde ascunde 
banii şi bijuteriile pentru că locuinţa va fi spartă de hoţi. 
Speriată, femeia a făcut întocmai mutând mică avere în altă 
parte a casei. 


Nu trece mult timp şi locuinţa este călcată de hoţi, care 
scotocesc peste tot. Nu a fost furat nimic, deşi în casă existau 
60.000.000 de lei şi bijuterii valoroase. 

Clarvăzătoare la 12 ani 

La începutul lui martie 1997, Cătălin Bejenaru, de 15 ani, din 
Bucureşti, pleacă împreună cu mai mulţi colegi într-o excursie 
în Munţii Făgăraş. Vremea era nefavorabilă şi traseul dificil, iar 
în urma unei rafale puternice de vânt Cătălin se rătăceşte de 
grup. Ajunşi la cabana Negoiu ceilalţi tineri dau alarma. 
Căutările au fost zadarnice şi băieţii s-au întors în Bucureşti 
fără Cătălin. 

In casa familiei Bejenaru se petreceau în acest timp lucruri 
ciudate. Sora lui Cătălin, Andreea, de 12 ani, plângea fără 
motiv, era agitată, iar când a primit cumplita veste a avut un 
şoc. Intrase în transă şi bolborosea ţinând strâns în mână o 
batistă de-a lui Cătălin. Dintr-odată cuvintele ei au început să 
fie clare. Copila a descris o grotă de munte unde spunea că îl 
vede pe fratele ei. Le-a explicat părinţilor că în jurul peşterii se 
văd un stâlp înalt şi câteva indicatoare. „Uite-l, uite-l se 
mişcă!”, ţipa fata înspăimântată. 

Părinţii n-au mai stat pe gânduri şi au plecat împreună cu doi 
vecini spre Făgăraş, iar Andreea i-a condus pe drumul de 
munte pe care nu avea de unde să-l cunoască. Ajungând la gura 
unei peşteri l-au găsit pe Cătălin viu şi nevătămat, după cinci 
zile de la dispariţie. 


DĂNUȚ & „SPERANŢA”... DE 
DRAGOSTE?!?... 


Pasiune şi lăcomie 

La 24 octombrie 1996, la liziera unei păduri din comuna 
Pomârla, judeţul Botoşani, a fost descoperit un cadavru într-o 
stare avansată de putrefacție. Expertiza medico-legală a stabilit 
că acesta a aparţinut unei femei. De asemenea, s-a conturat 
ipoteza că aceasta a murit strangulată, iar cadavrul a fost dat 
hrană animalelor. Deoarece corpul a fost descoperit pe raza 
localităţii Pomârla, s-a pornit de la ipoteza că este posibil ca 
victima să fie chiar din comună. 

Dat fiind faptul că animalele pădurii au lăsat intactă faţa 
victimei, poliţiştii, având cu ei portretul acesteia, au găsit 
răspuns la prima problemă. Au aflat că era din comună şi se 
numea Speranţa Hriţcu, de 47 de ani, cunoscută ca o femeie de 
moravuri uşoare şi mare consumatoare de băuturi alcoolice. 

Alcool şi amor 

S-a trecut imediat la stabilirea anturajului victimei. Din 
spusele oamenilor, poliţiştii au înţeles că, în ziua de 22 
octombrie, Speranţa fusese văzută la barul din apropierea 
locuinţei sale, însoţită de ultima ei cucerire, Dănuţ Lupu, de 27 
de ani, din aceeaşi comună. Acesta fusese căsătorit, dar era un 
alcoolic notoriu şi cunoscut ca având adesea un comportament 
deosebit de violent. Soţia lui era dintr-o comună apropiată şi 
după câteva luni de căsătorie, s-a întors la părinţi. 

Cum Speranţa se întâlnea deseori cu Dănuţ prin cârciumi, în 
luna septembrie cei doi au pus-o de un mare amor. Dănuţ nu se 
omora cu munca, iar Speranţa avea ceva bani. Lucrurile păreau 
mulţumitoare pentru amândoi. Numai că ea era destul de 
zgârcită şi Dănuţ şi-a văzut planurile înşelate. El crezuse că va 
dispune după plac de veniturile femeii, însă ea îi răsplătea 
prestațiile amoroase cum credea ea de cuviinţă. Adică îi oferea 
masă şi băutură, rareori însă scăpa printre degete vreun leut. 

La un moment dat, Dănuţ a început să pună condiţii. Atunci 
Speranţa a considerat că distracţia asta o costa prea mult. 
Drept care l-a poftit să nu mai treacă pe la ea, fiind mult prea 
ocupată. Dănuţ s-a întors spăsit la casa părintească şi câteva 
zile s-a perpelit de dorul unei sticle de tărie. 


Împăcarea i-a fost fatală 

Dar iată că, duminică, 20 octombrie, Dănuţ a bătut la poarta 
Speranţei. Femeia l-a poftit în casă şi l-a invitat la o plăcintă şi 
un pahar de vin nou. Acesta a fost foarte încântat, pentru că de 
asta şi venise. În cele din urmă, cei doi s-au înţeles să se 
împace. 

A doua zi, spre seară, Dănuţ s-a mutat la Speranţa. Un chef 
de pomină a marcat evenimentul. Din oră în oră, femeia scotea 
ulcelele cu vin din beci. Până spre ora 03.00 noaptea, când 
prietenii de pahar s-au împrăştiat pe la casele lor. Speranţa i-a 
petrecut până la poartă, iar Dănuţ s-a culcat. 

Femeia s-a schimbat ca pentru culcare şi apoi a îngrămădit, 
într-un colţ al casei, resturile de la festin. După aceea s-a dus în 
spatele casei să aducă câteva lemne. Când s-a întors în casă, 
mare i-a fost mirarea când l-a găsit pe Dănuţ scotocindu-i de 
zor prin şifonier. S-a repezit la el şi l-a îmbrâncit cu putere. 

Bărbatul nu a observat când Speranţa a intrat în casă, dar, 
surprins şi lovit de femeie, a sărit la ea. O ploaie de pumni şi 
palme a culcat-o la pământ. Apoi Dănuţ a tocat-o cu picioarele, 
ca ţipetele femeii să nu fie auzite de vecini. După ce a călcat-o 
în picioare, Dănuţ s-a aplecat asupra ei şi a strâns-o de gât 
până a murit. I-a târât corpul în spatele casei şi l-a adăpostit 
într-un stog de fân, după care s-a întors în casă şi a scotocit 
metru cu metru, însă a constatat că 30.000 de lei erau toţi banii 
pe care Speranţa îi avea. 

_ Dănuț Lupu şi-a luat un complice 

În zorii zilei de 22 octombrie, Dănuţ a ieşit pe furiş din casa 
femeii şi s-a dus după fratele lui mai mic, Cristian Lupu, de 19 
ani. L-a rugat să vină repede până la casa Speranţei, deoarece 
aceasta era în comă alcoolică şi dorea să-i facă o farsă. Au luat 
căruţa şi au pus trupul victimei, apoi l-au acoperit cu un maldăr 
de coceni. Au mers spre pădure şi cam la 50 de metri au 
aruncat cadavrul. 

S-au întors acasă, iar Cristian a plecat cu primul autobuz la 
Botoşani. Dănuţ a rămas în casa părintească, până ce poliţiştii 
i-au dat de urmă. 

Ancheta a stabilit că atât Dănuţ, cât şi fratele său ştiau că 
animalele sălbatice bântuie pădurea, iar abandonarea 
cadavrului acolo avea drept scop crearea unei piste false. 

Numai ca Dănuţ nu s-a gândit că o femeie nu umblă în 


cămaşă de noapte şi ciorapi prin pădure, iar examinarea 
resturilor de sub unghii a condus la descoperirea unor scame 
ce proveneau de la îmbrăcămintea lui Dănuţ. Cât despre 
zgârieturile de pe faţă şi mâini, Dănuţ a spus că s-a jucat cu un 
iepure. Care iepure nu a fost de găsit pe nicăieri. 


DUBLU ASASINAT CU PREMEDITARE 


Atelierul de... taină 

Centrul Militar al Sectorului 4 Bucureşti i-a încorporat pe 
fraţii Mircea şi Radu Doreaţă, în vârstă de 21 şi, respectiv, 20 
de ani, repartizându-i la U.M. 01898 Bucureşti. Aceştia 
absolviseră o şcoală profesională, calificându-se în meseria de 
confecţioner, nu erau căsătoriţi şi locuiau cu părinţii pe strada 
Bucur, nr. 11, situată în Cartierul Patriarhiei Române. 

Până la încorporare, cei doi erau prieteni cu Iulian Butte, 
care locuia într-o încăpere de la primul nivel al clopotniţei 
Seminarului Teologic, din stradă Radu Vodă, nr. 24 A. In 
schimbul unor munci gospodăreşti şi pentru faptul că era 
infirm, administraţia acestei instituţii de învăţământ i-a 
asigurat adăpost în clopotniţa respectivă. 

Având înclinații în domeniul electronicii, Butte şi-a procurat o 
serie de truse şi echipamente cu mijloace tehnice pentru 
reparat televizoare, aparate de radio, casetofoane, aparate de 
măsurat etc., transformându-şi încăperea în atelier de reparaţii. 
Datorită priceperii şi seriozităţii de care dădea dovadă, la 
serviciile acestuia apelau foarte multe persoane. 

Pe parcurs, Butte şi-a mai găsit un alt prieten, Cristel Ghiţă, 
lucrător la o vulcanizare, care în timpul liber îl ajuta la 
întreţinerea aparatului electronic şi la treburile gospodăreşti. 
După ce şi-a dat seama că Cristel Ghiţă îi este loial, Butte i-a 
oferit găzduire, punându-i la dispoziţie o cheie de la uşa de la 
intrare. 

Morţii din hrubă 

În dimineaţa zilei de 19 octombrie 2001, la dispeceratul 
Poliţiei Capitalei s-a primit un mesaj de la Poliţia Sectorului 4 
cu privire la faptul că în curtea Seminarului Teologic au fost 
descoperite două cadavre de sex bărbătesc, prezentând 
multiple leziuni. 

„Trecându-se la efectuarea cercetărilor”, a spus criminalistul 
Grigore Pătruţ, „s-a stabilit că primul cadavru era al lui Cristel 
Ghiţă, iar cel de-al doilea, descoperit într-o hrubă de la subsolul 
clopotniţei în care se depozitau gunoaie, aparţinea lui Iulian 
Butte.” 

La primele examinări făcute de medicul legist, s-a constatat 
că multiplele leziuni de pe cadavre provin de la lovituri de cuţit, 


decesul celor în cauză producându-se în urmă cu patru-cinci 
zile. 

Apoi, s-a trecut la examinarea clopotniţei şi a încăperii unde 
se aflau atelierul şi locul de cazare al victimelor. Pe scări şi pe 
podeaua din interiorul atelierului se aflau o mulţime de urme 
de sânge care, examinate în laboratorul de specialitate, s-a 
stabilit că fac parte din grupa A II, grupă pe care o aveau cele 
două victime. 

Toate obiectele din atelier erau răvăşite, iar unele dintre ele 
distruse şi aruncate în diferite locuri. S-a reuşit prelevarea 
unor urme şi fragmente papilare de pe o oglindă şi de pe un 
bec, care, ulterior, au fost comparate cu amprentele 
persoanelor aflate în cercul de bănuiţi”. 

_ Drumul spre adevăr 

În cadrul activităţilor de investigare întreprinse de 
judiciariştii angrenaţi în soluţionarea celor două crime s-a 
reuşit identificarea persoanelor cu care victimele erau în relaţii 
apropiate, printre acestea aflându-se şi fraţii Mircea şi Radu 
Doreaţă, militari în termen la U.M. 01898 Bucureşti. 

Concomitent cu efectuarea investigaţiilor, criminaliştii au 
examinat urmele de încălţăminte descoperite în câmpul 
infracţional şi au stabilit că provin de la bocanc militar. Drumul 
spre adevăr fiind deschis, s-a făcut o descindere la locuinţa 
familiei Doreaţă, prilej cu care s-a găsit o parte din obiectele 
sustrase din atelierul lui Butte. In podul unei magazii au fost 
descoperite haine civile murdare de sânge, stabilindu-se că 
aparţine caporalului Mircea Doreaţă. 

Deplasându-se la sediul U.M. 01898 Bucureşti, procurorul 
militar, împreună cu un ofiţer desemnat de comandantul 
unităţii, a constatat că fraţii Doreaţă aveau asupra lor aparate 
electronice şi o geantă de scule. Din primele discuţii purtate cu 
sus-numiţii, aceştia au susţinut că obiectele respective sunt ale 
lor şi că nu au nici o legătură cu dublul asasinat. 

Ei au fost arestaţi, expertiza criminalistică a urmelor papilare 
descoperite la locul faptei dovedind că amprentele le 
aparţineau. 

In faţa tuturor probelor administrate, cei doi fraţi criminali 
şi-au recunoscut faptele, dublul omor fiind premeditat de 
Mircea Doreaţă pentru a intra în posesia aparaturii electronice 
deţinute de Iulian Butte. 


În urma procesului care a avut loc, Mircea Doreaţă a fost 
condamnat la detenţie pe viaţă, iar fratele său, Radu Doreaţă, 
la 20 de ani închisoare. 


DUBLU ASASINAT ÎN SCOP DE JAF 


În noaptea de 1-2 septembrie 1988, doi tâlhari mascaţi au 
pătruns într-o casă din Galaţi, în care locuiau trei bătrâni, 
respectiv doi bărbaţi - Constantin Ivanov şi Haralambie 
Ignatenco - şi o femeie - Varvara Brudiu. După ce i-au legat şi 
maltratat cu un sadism rar întâlnit, i-au deposedat de două 
butelii de aragaz, o geacă, ţigări străine, cafea, două inele din 
aur şi o mică sumă de bani. 

Alarma de gradul zero la Galaţi 

Judiciariştii de la Poliţia municipiului Galaţi, sub comanda 
şefului lor, colonelul Vasile Toma, un experimentat criminalist, 
au intrat în alarmă de gradul zero. În locuinţă a fost găsită 
numai bătrâna, care suferise un şoc foarte puternic. Ceilalţi doi 
locatari fuseseră transportaţi cu salvarea la spitalul judeţean. 

Din păcate, femeia nu a putut furniza despre autori nici un 
fel de date care să-i ajute pe poliţişti. Doar că erau solizi şi cu 
măşti pe faţă. De la spital se transmite prin radio că unul dintre 
cei trei, Constantin Ivanov, a decedat în urma traumatismelor 
suferite. 

O ipoteză confirmată 

Dezamăgiţi, poliţiştii, împreună cu procurorul criminalist 
Nicolae Floricel, se deplasează la morga spitalului, unde asistă 
la autopsierea cadavrului. Cu această ocazie, s-a constatat că 
moartea bătrânului Constantin Ivanov a fost violentă şi s-a 
datorat hemoragiei interne ca urmare a unui traumatism 
abdominal cu zdrobirea splinei, produs prin loviri dure şi 
repetate cu pumnii şi cu picioarele. 

Celălalt bătrân, Haralambie Ignatenco, se afla în comă, pe 
masa de operaţie. Primise acelaşi gen de lovituri. 

Pista buteliilor 

De la bătrâna supraviețuitoare s-au aflat caracteristicile 
obiectelor furate, acestea fiind date imediat în urmărire. 

Trecuseră trei zile şi ofiţerii nu reuşiseră să adune date 
palpabile, care să-i poată conduce la identificarea criminalilor. 
Colonelul Vasile Toma a cerut atunci să se meargă pe varianta 
depistării persoanelor care caută butelii de aragaz. O idee 
viabilă, pentru că tot el a stabilit, în aceeaşi noapte, că pe 
strada M. Kogălniceanu, la nr. 23, s-au vândut doua butelii de 
aragaz pentru care Ionică Şerban, proprietarul casei, a plătit 


suma de 7.000 de lei. 
Identificarea criminalilor 

Acesta a relatat că buteliile le cumpărase de la o cunoştinţă 
cu numele de Ilie Curt. Respectivul era un hoţ cunoscut, cu 
multe condamnări la activ. 

Faţă în faţă cu buteliile de aragaz, Ilie Curt a declarat 
tremurând că nu el este omul căutat, „negresele” fiindu-i aduse 
de doi amici, pe care i-a cunoscut în Penitenciarul din Galaţi. 
Pe unul dintre ei îl cheamă Haralambie Pavel şi locuia în Galaţi, 
la o concubină, în „Micro 40”, blocul A 4, într-o garsonieră, la 
parter. Şi el era un vechi client al poliţiei, condamnat de trei ori 
pentru tâlhărie. 

Se organizează capturarea acestuia în garsonieră, ocazie cu 
care se procedează şi la o percheziţie domiciliară. În şifonier a 
fost găsită o pungă din plastic în care se aflau cafea şi ţigări 
străine sustrase din locuinţa bătrânilor. lar sub salteaua 
patului, s-a dat peste masca pe care o folosise la comiterea 
tâlhăriei. 

_Capturarea celui de-al doilea asasin 

În faţa procurorilor, Haralambie Pavel a recunoscut că a 
comis tâlhăria împreună cu prietenul său lon Proica, care 
locuia tot în Galaţi pe strada Gradina Veche, la nr. 102. Şi 
acesta era plin de condamnări pentru furturi şi tâlharii. 

În urma unei pânde este capturat în timp ce se întorcea la 
domiciliu. În momentul când i se puneau cătuşele, de la spital 
se primea vestea că şi bătrânul Ignatenco decedase, după patru 
zile şi tot atâtea nopţi de comă. 

În locuinţa lui Ion Proica au fost găsite geaca şi inelele. 

Procesul a durat doi ani. Până la urmă, Tribunalul Suprem a 
decis condamnarea celor doi infractori la câte 25 de ani 
închisoare pentru omor deosebit de grav. 


ADDENDA 


„COMISARUL” - 
CUVÂNT ÎNAINTE! 


Colonelul (r) Traian Tandin este un poliţist-scriitor cunoscut 
în toată ţara atât de colegii săi, prin reuşitele profesionale, cât 
şi de marele public în urma editării a câteva zeci de cărţi, care 
au avut un real succes de librărie şi de prestigiu, dacă n-ar fi să 
amintim decât: „FEnigmele căpitanului Roman”, „Dilemele 
căpitanului Roman”, „Bolidul verde”, „Pedeapsă în stil 
american”, „Cazul  Rimaru”, „Asasin fără voie” sau 
fermecătoarea poveste a unui câine poliţist, intitulată „Adio, 
Ringo”. 

După apariţia fiecărei cărți, presa de specialitate şi posturile 
de televiziune care au rubrici de profil au elogiat reuşitele 
autorului care a creat în literatura polițistă un personaj foarte 
îndrăgit de cititori - căpitanul Roman -, nimeni altul decât 
prototipul eternului ofiţer de judiciar român (de ce numai 
străinii să-l aibă pe al lor!). 

Ofiţerul a mai scris 42 de scenarii de film, din care 34 pentru 
televiziune (vă amintiţi de serialul „FEnigma” de la TVR?), iar 8 
didactice, în sprijinul pregătirii de specialitate a cadrelor M.I., 
după care s-au turnat filme de către Serviciul cinematografic al 
acestei instituţii („Câinele de serviciu”, „Hoţii de buzunare”, 
„Ascultarea martorului”, „Experimentul judiciar”, „Patrula de 
poliție pedestră”, „Patrula auto de poliţie”, „Protecţia locuinţei” 
şi „Acțiunea Gladiola”). 

La acestea s-au adăugat sute de articole şi reportaje 
publicate în revistele Ministerului de Interne („Pentru Patrie”, 
„Poliţia Română”, ziarele judeţene de poliţie) în cotidiane, 
reviste săptămânale, bilunare, lunare şi almanahuri. 

O carieră literară prodigioasă în care aduce prin tot ce scrie 
sufletul adevărului şi al autenticităţii faptelor relatate, căci 
acum nu mai este un secret pentru nimeni că meseria lui a fost 
similară cu a eroilor pe care îi creionează. Cu ei se identifică 
total, deoarece le cunoaşte munca, el însuşi fiind un reputat 
ofiţer de judiciar timp de 25 de ani şi încununat în această 
carieră debordantă cu diploma de „Expert în afaceri judiciare” 


1 Prefaţă intitulată „Cuvânt înainte” şi semnată de Eugen Teodoru la 
volumul „Jurnalul unui polițist” de Traian Tandin, Editura ALDO PRESS, 
2004. 


în urma absolvirii, în anul 1978, a primului curs de acest gen 
din ţară, cu durata de un an. lar ca dezvăluire a unui alt... 
secret, el este, în cărţi, „căpitanul Roman”. 

„Micul detectiv al Grantului”, cum avea să fie denumit în 
copilărie Traian Tandin, a devenit dintr-un vrăjitor al balonului 
rotund, alături de fotbalişti cu faimă ca Nichi Dumitriu 
(Dumitriu II), [iţi Dumitriu (Dumitriu II) sau Florian 
Dumitrescu, un „vrăjitor” al artei criminalisticii! 

„Spiţ”, cum era el poreclit în lumea fotbalului din Grant, a 
devenit, în vara anului 1966, locotenent de miliţie la numai 
douăzeci de ani. După cinci ani de activitate la formațiunile 
cercetări penale, economic şi ofiţer operativ de sector - patru 
ani la Hunedoara şi un an la Circa 20 din Capitală -, pentru 
meritele sale deosebite, a ajuns la dragostea sa dintâi: 
judiciarul. Dar nu oriunde, ci în „Eiffel”-ul miliției, respectiv la 
Serviciul crime al Direcţiei judiciare din cadrul Inspectoratului 
General al Miliției. Aici a devenit un elev sârguincios al marelui 
criminalist, generalul de brigadă (p.m.) Dumitru Ceacanica, cu 
care a înconjurat ţara în lung şi-n lat, rezolvând cele mai 
spinoase crime şi enigme criminalistice care altfel ar fi rămas 
cu autori necunoscuţi. Apoi, şi-a luat „zborul” singur... 

Venind vorba despre Traian Tandin, Ceacanica, prietenul 
meu de inimă, căruia îi aduc un pios omagiu şi pe această cale, 
mi l-a caracterizat astfel: „Dacă literatura nu i-ar roade sufletul 
acestui minunat comisar T.T., judiciaristul din el l-ar «ucide»! 

Botezându-l „Comisarul” (şi aşa i-a rămas porecla lui Traian 
Tandin până astăzi, când ea a fost oficializată prin atribuirea 
noilor denumiri profesionale ale poliţiştilor) Ceacanica şi-a 
exprimat satisfacția de a lăsa în urma sa un discipol pe măsură 
care prindea criminalii şi rezolva cazurile printr-un fler şi fineţe 
psihologică aparte, aidoma comisarilor-meseriaşi de odinioară. 
De aceea, l-a ţinut „aproape” şi după ce eminentul criminalist a 
ieşit la pensie, cei doi se întâlneau la „şuete de taină” şi de trei 
ori pe săptămână (dacă se putea), unde dezbăteau toate 
crimele cu autori necunoscuţi de care se ocupa „Comisarul şi 
unde despicau împreună firul în şaisprezece, analizând pistele 
cele mai „palpabile” care trebuiau să conducă la prinderea 
ucigaşilor. 


Dar Traian Tandin (oare pentru că este născut în zodia 
Peştilor?) căpătase şi o altă pasiune: cea a scrisului. Unde 
înregistra succes de public, relatând numai cazurile pe care le 
rezolva personal. De fapt, debutul său în literatură a fost în 
anul 1975, la revista „Pentru Patrie”, unde a inaugurat rubrica 
„Enigmele căpitanului Roman”. Un duel al minţii, unde cititorii 
îmbrăcau „pe viu” haina ofițerului de judiciar şi trebuiau să-l 
prindă pe infractor prin mijloace logice. 

Nefiind de acord să rezolve numai o singură enigmă pe lună, 
după cum apărea revista „Pentru Patrie”, singura din peisajul 
publicistic de atunci unde se strecurau cazuri despre 
criminalitatea din România şi care se vindea la negru, cititorii i- 
au adresat lui Traian Tandin sute de scrisori prin care i-au 
cerut o carte de „enigme polițiste”. Totodată, în ţară s-au 
format zeci de fan-cluburi intitulate „Enigma”. 

Şi aşa a început evoluţia literară a „comisarului” care a 
publicat - bineînţeles, cu acelaşi erou, „căpitanul Roman” - nu 
una, ci cinci cărţi de enigme criminalistice, toate după cazurile 
rezolvate de el. 

Dar ofiţerul dorea să facă mult mai multe lucruri bune pentru 
cetăţeni. Fiindcă starea infracţională din România nu era dată 
publicităţii (la noi, în acea vreme, totul era perfect, iar 
criminalitatea „inexistentă”), el a scris o carte foarte complexă 
intitulată „Cum să ne ferim de infractori”, bazată pe experienţa 
poliţiştilor români şi străini. Asta pentru că, în realitate, starea 
infracţională era destul de ridicată, iar cetăţenii nu cunoşteau 
nimic, fiind lipsiţi de cele mai elementare noţiuni de 
autoapărare în faţa infractorilor. 

Aşadar, cartea era destinată pregătirii antiinfracţionale a 
românilor, pentru publicarea ei fiind necesare avizul cenzurii 
(securităţii) şi al şefului Inspectoratului General al Miliției, 
generalul-locotenent Constantin Nuță. Securitatea a dat aviz 
favorabil considerând lucrarea benefică atâta timp cât nu se 
publicau statistici despre criminalitatea din România, ci numai 
sfaturi la obiect, pe varietatea principalelor genuri de 
infracţiuni. Generalului Nuță i-a plăcut şi lui foarte mult 
iniţiativa şi, apreciind că lucrarea este de anvergură şi va avea 
efect la public, a intenţionat s-o semneze el ca şef al Miliției 
Române. 


Traian Tandin, care avea pe atunci gradul de căpitan şi era 
un mare entuziast (ca toţi tinerii), n-a acceptat propunerea 
generalului Nuță (chiar dacă acesta i-o făcuse în biroul său, la o 
cafea îmbunătăţită cu coniac Metaxa), considerând un furt 
intelectual pe faţă. Urmarea a fost dezastruoasă pentru ofiţer. 
Deşi era cotat ca fiind cel mai bun specialist din ţară în materie 
de omoruri la vremea respectivă, Nuță citându-l personal prin 
nu mai puţin de 32 de ordine de zi ale Inspectoratului General 
al Miliției, drept mulţumire pentru rezolvarea respectivelor 
cazuri spinoase, Traian Tandin a fost mutat ca simplu lucrător 
la Circa 21 miliţie din Capitală. 

lată, aşadar, cât a avut de suferit un expert în probleme 
judiciare din cauza celei de-a doua sa pasiuni: scrisul, pe care îl 
dorea benefic în slujba compatrioţilor. Dar lucrurile nu s-au 
oprit aici. 

La experienţa profesională pe care o avea ofiţerul, el nu 
putea rămâne la o circă de miliţie, generalul Vasile 
(inspectorul-şef al Capitalei) promovându-l imediat ca şef al 
Brigăzii furturi auto-moto din cadrul Serviciului circulaţie 
I.M.B. Brigadă prin excelenţă cu profil judiciar, în anii '80 
înregistrându-se în Bucureşti peste o mie de furturi de 
autovehicule şi motorete, anual. 

Aici, Traian Tandin şi-a format o echipă din tineri ofiţeri şi 
subofiţeri şi a început „asaltul”, reuşind ca în anii 1982-1983 să 
reducă furturile de auto-moto la cifra de 300 anual. Totodată, 
în aceşti doi ani, brigada sa a fost declarată ca având cele mai 
bune rezultate judiciare la nivelul Miliției Capitalei. Insuşi 
generalul Nuță l-a mai citat pe ţară prin 14 ordine de zi ale 
Inspectoratului General al Miliției, iar multe zi-are şi publicaţii 
au relatat pe larg despre succesele brigăzii sale (descoperiri, în 
afara hoţilor de maşini şi motorete, a autorilor unor omoruri, 
lovituri cauzatoare de moarte, tâlhării, violuri, escroci, 
spărgători de locuinţe, hoţi de buzunare şi infractori de tot 
felul). 

În urma acestor succese şi crezând că generalul Nuță l-a 
iertat, Traian Tandin a comis a doua „greşeală”. În sensul că, în 
vara anului 1983, a publicat la Editura Dacia din Cluj-Napoca o 
interesantă carte de enigme polițiste, după cazurile rezolvate 
de el în ultimii trei ani şi intitulată „Bolidul verde”. Cartea a 
avut un deosebit succes la public, devenind foarte repede carte 


de export. Astfel, ea a fost tradusă în fosta U.R.S.S. în 500.000 
de exemplare, statul român încasând o sumă mare în valută, 
respectiv în ruble. Titlul cărţii în limba rusă: „Zelenii meteor”. 

Când generalul Nuță a aflat, la sfârşitul anului 1983, de 
această carte a „comisarului” (neangajând instituţia miliției, nu 
mai fusese obligatorie şi aprobarea şefului I.G.M., ci numai a 
„cenzurii”) s-a făcut foc şi pară. Fără a ţine seama de meritele 
ofițerului cu brigada sa în stârpirea stării infracţionale de pe 
raza Capitalei şi de faptul că statul român încasase de pe urma 
acestei cărţi o sumă considerabilă în valută, el a ordonat 
imediat mutarea lui Traian Tandin la Circa 3 miliţie din 
Capitală, ca simplu lucrător de judiciar, cu menţiunea să fie 
„supravegheat” şi interzis să mai fie în vreun fel promovat. 

Mai mult, tot din ordinul lui Nuță, şeful Miliției Capitalei, 
colonelul Marin Bărbulescu, l-a chemat pe ofiţer şi l-a pus să 
dea o umilitoare declaraţie scrisă prin care se obliga să nu mai 
scrie absolut nici un rând, la prima „abatere” fiind dat afară din 
miliţie. Şi comisarul a scris-o plângând... 

lată unde a dus furia agramaţilor şi a infractorilor-afacerişti 
care conduceau miliția în vremea respectivă. După revoluţie s-a 
dovedit cine au fost generalii Nuță, Mihalea (locţiitorul 
primului) şi colonelul Bărbulescu. Nişte bişniţari şi infractori de 
drept comun, care lucrau mână-n mână cu capii lumii interlope, 
strângând averi în bunuri, bani, valută şi bijuterii. O altă parte 
provenea din jefuirea banilor lucrătorilor de miliţie din Capitală 
şi din ţară care trebuiau să cotizeze cu mari sume de bani 
pentru sprijinirea clubului de fotbal „Victoria” Bucureşti (club 
al Miliției Capitalei, al cărui preşedinte era colonelul 
Bărbulescu), bani care nu se înscriau în evidențe (negri) şi 
intrau în buzunarele celor trei. Dacă vreun lucrător de miliţie 
îndrăznea să nu cotizeze (sumele erau fixe), era dat imediat 
afară din instituţie... 

În faţa acestor bandiți, „comisarul”, care împlinise 20 de ani 
de poliţie, a trebuit să stea „ascuns” la biroul judiciar al 
Circumscripţiei 3 miliţie, până la revoluţie. În toţi aceşti ani, 
fiind declarat disident (în materie de scris, evident) nu a mai 
publicat nici un rând, nici chiar sub pseudonim. A scris, însă, 
pentru sertar, intenţionând, fără să bănuiască vreodată că se 
vor schimba vremurile, ca în momentul când acumula 25 de ani 
de vechime în muncă să se pensioneze medical pe fond 


neuropsihic (exista această posibilitate printr-un aranjament cu 
doctorii psihiatri din reţeaua medicală a M.I., care-l îndrăgeau 
şi aveau de la el toate cărţile publicate). După această 
pensionare putea să-şi publice liniştit cărţile, nemaiavând 
probleme cu generalul Nuță sau altcineva din comanda miliției. 
Era nevoie doar de avizul „cenzurii”, compusă din trei ofiţeri de 
securitate, oameni de litere care şi ei îl îndrăgeau pe „comisar”. 

Dar n-a fost să fie aşa. Traian Tandin fiind un dăruit al 
judiciarului pe care l-a slujit cu abnegaţie, a rezistat pe 
„baricadele” acestuia până la revoluţie, când totul s-a schimbat 
pentru el, şi nu numai. 

Noua conducere a Poliţiei, recunoscându-i cu adevărat 
meritele de profesionist şi scriitor, l-a numit pe „comisar” 
redactor-şef al tinerei publicaţii care lua fiinţă, „Poliţia 
Română”. După 36 de ani de poliţie, în luna martie 2000, 
Traian Tandin a fost pensionat la limită de vârstă fiind felicitat 
personal de ministrul de Interne pentru întreaga sa activitate în 
slujba Poliţiei. 

Cât priveşte cartea „Cum să ne ferim de infractori”, pe care 
voia s-o semneze generalul Nuță, ea a apărut după revoluţie 
sub semnătura  „comisarului”, bineînțeles, la Editura 
Ministerului de Interne. 

Continuându-şi vechea preocupare de a fi cât mai util 
compatrioţilor săi, Traian Tandin a mai publicat două cărţi în 
sprijinul pregătirii antiinfracţionale a populaţiei, intitulate „Sus 
mâinile, domnilor infractori!” şi „Să ne apărăm, cunoscând 
limbajul infractorilor”. 

După aprecierea specialiştilor în materie, cu această ultimă 
carte „comisarul” Traian Tandin a intrat în istoria filologiei, 
dicţionarul său cu argoul infractorilor fiind studiat de studenţii 
la Litere. 

O activitate prolifică, pe măsura experienţei sale de expert în 
afaceri judiciare şi a talentului literar. 

Cartea de faţă reprezintă un jurnal al unui criminalist de 
excepţie ce urmăreşte traiectoria devenirii sale, a perfecţionării 
mijloacelor proprii de investigare de-a lungul celor cinci ani 
până a ajunge la cel mai invidiat serviciu din toată poliţia: 
Omoruri! 

Cartea este scrisă într-un dialog viu, captivant, prevăzându-i 
un succes indiscutabil. 


EUGEN TEODORU 


Comisarul Traian Tandin, un personaj 
de legendă! 


Pe comisarul Traian Tandin l-am cunoscut în urmă cu destui 
ani. Să fie 13? 15? Nu mai știu. Toată lumea îl privea cu 
respect, unii cu teamă, era (și a rămas încă!) un personaj 
extraordinar, aș face un film cu și despre el, dacă aș avea cum. 
E o enciclopedie umană de cazuri, știe criminalii şi borfașii 
după nume, îi cunoaște ca pe propriile buzunare. 

Traian Tandin. Prima dată l-am văzut la Poliţia Română, în 
redacţie. Văzut, e mult spus, pentru că plutea...efectiv printre 
nori. Stătea ca un pașă la un birou, fuma ca un turc şi decupa, 
tacticos, articole din niște reviste. L-am privit curioasă. Aşa 
ceva nu mai văzusem! Un tip ciudat, dar simpatic, cam 
durduliu, tăia cu precizie de medic legist articolașe şi le punea 
într-o parte. Rostea cuvintele cu poftă, rotund şi ud. Chiștocul 
de ţigară jurai că era lipit cu supeglue de buza de joc, când 
vorbea: „Mă documentez, d-aia le tai. Am nevoie pentru cărțile 
mele...”, mi-a zis, după care a tușit rău, hârâind nicotina 
strânsă în el de atâta vreme. 

Apoi ne-am întâlnit la el acasă, într-un apartament de la 
etajul cinci, situat în spatele hotelului Mariot. Ne aștepta, m-am 
dus cu Răzvan, firește. El fusese paginator, pe vremuri, la 
revista Poliția Română, iar eu colaboram la „Pentru Patrie”. 
Aveam ce discuta. 

Pe soţia lui, pe care toţi prietenii din Poliţia Română o cunosc 
sub pseudonimul de „mama nașa”, am întâlnit-o pe palier. Cică 
vestitul comisar a cunoscut-o la un dublu asasinat, pe când 
lucra la „omoruri”. A fost amor nebun, la prima vedere! 

— Aaa, voi erati, frumoșilor?, ne-a zis ea foarte familiară, de 
parcă ne-am fi despărțit ieri, pe la prânz. 

— Noi. 

— Intraţi. Nu vă speriaţi, nu e incendiu, fumează Comisaru'... 

Ne aștepta îngropat în sute de dosare, cu ţigara în gură. (Mă 
întrebam dacă și-o scoate vreodată!). Am stat atunci la ei până 
noaptea târziu. N-aș mai fi plecat, dar îmi curgeau şi lacrimile 
și nasul de la atâta fum. 


1 Interviu publicat de Dana Fodor în Revista on line a Editurii Mateescu în 
22 august 2013. 


Am vorbit despre Râmaru, despre Ceacanica, despre copii 
asasini, despre NUP-uri, cadavre în rigor mortis şi-n 
putrefacție, crime sadice... 

— Şi avea 11 lovituri de cuţit, peste tot, în gât, în ochi, în 
obraji, era zob!, ia zi, tu, Aurora, că erai de faţă!, pufăia 
Comisarul, în timp ce mama nașa frământa gânditoare coca 
pentru scovergi. 

Aaaa, dar voi nu știți ce scovergi speciale făcea doamna 
Aurora Tandin! Vai de capul meu! Se topeau în gâtlej, așa erau 
de bune. Mergeau ca focul cu bere rece, dar comisarul servea 
doar „albitură”. Berea ne-a dat-o nouă... 

— Dacă vă doare capu', are mama nașa grijă de voi!, ne zicea 
comisarul. Să știți că așa a făcut mereu și cu toţi colegii mei din 
poliție, anchete, cazuri, muncă, apoi mergeam şi noi ca băieţii 
la o băută. Unii mai exagerau, dar ea avea întotdeauna în 
poșetă medicamente pentru toţi. Aspirină şi multă apă! 

Apoi continuă: 

— Toate cărţile mele polițiste pe care le-am scris până acum 
niciodată n-ar fi prins „viaţă” dacă n-aş fi avut-o lângă mine pe 
mama nașa, care m-a ajutat cu sufletul, gândul şi fapta. Tot ea 
mi-a fost alături şi m-a îngrijit ca o mamă atunci când suferinţa 
pricinuită de vreo boală încerca să mă răpună. Deşi nu este de 
meserie om al legii, ea este o polițistă „pur sânge”, o justiţiară 
cu o inteligenţă nativă şi o intuiţie ce l-ar face invidios şi pe cel 
mai experimentat detectiv. Eu tot ce scriu sau intenţionez să 
scriu comentez cu ea, tălmăcind şi răstălmăcind împreună 
aspectele pe toate feţele până se „nasc” acele lucruri frumoase 
şi trainice. lar atunci când îi vine ideea să scriu o anumită carte 
se ţine scai de mine până realizez proiectul. 

Am rămas prieteni buni de atunci, ne-a dăruit toate cărţile lui 
(și nu sunt puţine!), le-am citit cu drag, ne-au fost de mare folos 
în multe texte de-al noastre. Comisarul şi cu mama nașa au 
venit și la cununia noastră civilă, au devenit mai apropiaţi ca 
rudele. Cel puţin, eu aşa i-am simţit. 

Uneori, când e trist Răzvan îmi zice: 

— Tare-aș mai mânca o scovergă tip mama nașa! 

Dar nu-i fac. Pentru că ale mele ies tari, să baţi cuie în pereţi 
cu ele... Aşa că-l las să poftească. 


România de dincolo de vorbe - 
„COMISARUL TI”: 


1. E oltean prin naştere şi bucureştean prin adopţie. 

2. Copilărit printre „şuţii” Grant-ului a ales totuşi, la nici 20 
de ani, să se facă miliţian. 

3. La Hunedoara, oraşul în care a prins primul infractor, i s-a 
spus pentru prima oară „II”. Unii au crezut că porecla i se 
trage de la marca pistolului din dotare - un „TT” sovietic, 
calibru 9 mm. Adevărul este însă mai prozaic, ofiţerul se 
numeşte TRAIAN TANDIN. 

4. Întors la Bucureşti după patru ani, prinde gustul 
enigmelor polițiste reale şi ajunge în scurt timp ofiţer operativ 
la Serviciul OMORURI al Inspectoratul General al Miliției. 

5. Timp de nouă ani rezolvă alături de reputatul criminalist 
general de brigadă (p.m.) Dumitru CEACANICA, mentorul şi 
prietenul său cel mai apropiat, sute de cazuri de omor comise 
pe raza Capitalei sau pe cele mai greu bătute coclauri din ţară. 
Celebrul judiciarist CEACANICA a fost într-un fel „naşul” lui 
Traian TANDIN. El i-a spus primul tânărului ofițer 
„COMISARE”, acordându-i în semn de respect şi apreciere 
acest titlu redevenit astăzi grad profesional în Poliţie. În timp, 
apelativul s-a transformat în renume şi astăzi toată lumea îl 
strigă pe colonelul Traian Tandin, „COMISARUL TT”. 

6. În anii '80 „se îmbolnăveşte” de scris şi, pentru că „şi-a 
permis” să-l sfideze (refuzându-l) pe generalul Nuță care voia 
pur şi simplu să-i fure paternitatea cărţii „Cum să ne ferim de 
infractori”, este exilat la o secţie de Miliție din cartierul 
Militari. 

7. Înspăimântaţi de escaladarea furturilor de şi din auto, mai 
marii Miliției îl numesc în scurt timp pe „Comisarul TT”, şeful 
Brigăzii Furturi auto-moto a Capitalei, nutrind speranţa că 
ofiţerul - scriitor „îşi va frânge gâtul” şi nici nu va mai avea 
timp să publice. 

8. Omul era însă „recidivist literar”, iar generalul Nuţă 
aflând că apăruse la Cluj-Napoca (pe lângă alte trei volume) 
cartea „Bolidul verde”, tradusă şi publicată până şi în 
străinătate l-a pedepsit pe „infractor” surghiunindu-l la Secţia 3 
Miliție din Bucureşti. Ba mai mult, şeful de atunci al Miliției 


1 Interviu publicat în OBSERVATORUL /19.03.2006. 


Capitalei, tot la sugestia generalului, l-a obligat pe ofiţer să 
„abjure” în scris de la meseria de scriitor, definitiv şi irevocabil, 
sub ameninţarea concedierii din Miliție. 

9. Şi-a scris sentinţa nedreaptă cu lacrimi în ochi, 
neînţelegând de ce tocmai mai marii Miliției nu pricep că prin 
cărţile sale „Comisarul TT” pregătea populaţia împotriva 
infractorilor, aplicând principiul: „cel mai bun poliţist este 
cetăţeanul însuşi”.... A lucrat „în exil” la Secţia 3, până la 
Revoluţie,  umplându-şi în acelaşi timp  sertarele cu 
manuscrisele unor cărţi care astăzi încântă şi educă opinia 
publică românească. 

10. După Revoluţie, ca o recunoaştere a meritelor sale 
literare şi jurnalistice a condus, în calitate de redactor-şef, 
revista „Poliţia Română”, publicând totodată peste 50 de 
volume dedicate enigmisticii judiciare, criminalisticii, prevenirii 
infracţionalităţii, istoriei fenomenului infracţional romanesc şi 
internaţional. A scris scenarii de film şi de televiziune. Este 
„tatăl” căpitanului Roman, personaj în care cititorul îl poate 
recunoaşte lesne pe autor. Mulţi îl compară cu Sherlock 
Holmes, Maigret ori Raymond Chandler, lan Fleming sau 
Friedrich Forsyte. Este câte puţin din toţi şi, cu siguranţă nimic 
din fiecare. El este pur şi simplu „COMISARUL TT”. 

Acesta este, într-un fel, decalogul cu ajutorul căruia poate fi 
conturat, evident succint, portretul unui mare criminalist 
„inoculat” cu microbul scrisului. 

Când am poposit la o cafea în camera de lucru a poliţistului - 
criminalist - scriitor Traian TANDIN, supranumit „Comisarul 
TT”, citisem câteva dintre cărţile sale şi m-am bucurat să 
descopăr pe rafturile înţesate ale bibliotecii, dosarele cu 
tăieturi din ziare, fişele documentare şi casetele video, 
instrumente de lucru indispensabile oricui tratează cu 
seriozitate şi competenţă subiectele abordate. De pe un alt 
perete îmi zâmbea şugubăţ portretul şarjat al Comisarului, 
încadrat de o mulţime de diplome. Am tresărit plăcut surprins 
de invitaţia: „ia loc „Comisare” şi hai să vorbim”. 

R — Sunteţi oltean de Bucureşti? 

TT — Sunt oltean prin naştere, craiovean, dar copilăria şi 
adolescenţa mi le-am petrecut pe maidanele Grant!-ului. Acolo 


1 Podul Grant este un pod pentru şosea şi tramvai din București. A fost 
inaugurat în 1910, fiind realizat în întregime din metal. Acest pod a fost 


am învăţat să joc fotbal, dar şi să mă port cu „şuţii”. Copilăria 
petrecută printre ei m-a ajutat mai târziu în munca de poliţie, 
pentru că le cunoşteam deja argoul şi modurile de operare. 

Peste ani, dorind să-i învăţ pe concetăţenii mei cum să se 
apere de infractori am scris o carte: „Ne putem apăra 
cunoscând limbajul infractorilor”. A avut mare succes şi nu o 
dată cei care au citit-o au recunoscut că, după lectura ei parcă 
li s-a deschis larg o fereastră către lumea tenebroasă a 
criminalităţii. 

R — Toţi cei ce vă cunosc spun că puneţi un fel de 
„nerăbdare” în tot ceea ce faceţi şi că, în plus, aveţi un spirit de 
frondă care v-a cam „costat” în carieră. 

TT — Sunt, recunosc, un nerăbdător şi un curios. Aşa am fost 
de mic. Mă băgam peste tot nechemat şi neîntrebat, replicam 
celor mari şi, uneori o mai şi încasam. Pe vremea aceea, în 
Grant era riscant. Mai târziu, elev la Şcoala de Miliție, în loc să 
aştept să absolv şi apoi să prind infractori, m-am „grăbit” un 
pic şi am depistat un coleg care furase altuia bursa. Făptaşul şi- 
a încheiat astfel cariera în Miliție, înainte chiar de a o începe. 

Stagiul la Hunedoara a fost prima mea „calificare la locul de 
muncă”. Atunci m-am gândit prima oară că n-ar fi rău să 
povestesc în scris cazurile mai deosebite rezolvate de mine. Am 
făcut-o însă, mult mai târziu. 

Apropos! de statutul meu de poliţist „atipic”, îmi amintesc 
cum am fost sancţionat pentru că „îndrăznisem să beau, cot la 
cot cu un infractor bănuit de crimă şi nu oriunde, ci chiar în 


dărâmat şi refăcut din beton la sfârşitul anilor '70 și începutul anilor '80. 
Asupra căii de rulare a podului s-au efectuat de atunci mai multe lucrări de 
reabilitare şi întreţinere. Pilonii podului iniţial au rămas prezenţi între liniile 
de cale ferată. 

În forma actuală, podul unește Piaţa Crângași de Strada Turda, trecând (de 
la Vest la Est) pe deasupra căii Giulești, căii ferate spre Gara de Nord și căii 
Griviței. Podul are opt bretele de acces pentru cele două străzi care trec pe 
sub el. Pe pod circulă linia de tramvai 41, care este prima linie de metrou 
ușor din București. 

Numele podului vine de la Effingham Grant, secretar al consulatului 
Regatului Unit la București în prima jumătate a secolului al XIX-lea.[1] 
Podul Grant este unul din simbolurile clubului de fotbal Rapid București, al 
cărui stadion este plasat lângă una din bretelele de acces. 

1 Apropó (1) adv., (2) apropouri, s. n. 1. Adv. Fiindcă a venit vorba (de asta); 
bine că mi-am adus aminte. 2. S. n. Aluzie (adesea răutăcioasă) la adresa 
cuiva; propunere făcută cuiva pe ocolite. 


sediul secţiei de Poliţie. În fapt lucrurile erau reale, deşi uşor 
altfel. 

Reţinusem, după zile întregi de anchete, urmăriri, 
confruntări de probe şi martori, pe autorul unui omor deosebit 
de grav. Ştiam că el este autorul, aveam şi probe suficiente dar 
ne lipsea mărturisirea. După cum ştiţi, în munca de Judiciar, 
recunoaşterea faptei de către autor este un fel de corolar. Îmi 
amintesc, parcă s-a întâmplat ieri. Ucigaşul fiind în arest, a 
cerut să vorbească cu mine pentru că eu îl reţinusem şi-l 
interogasem. L-am adus în birou, unde i-am dat ţigări şi am 
început să discutăm. La un moment dat infractorul mi-a spus că 
ştie că am probe solide care îl incriminează şi dacă îi dau 
ocazia să bea un ultim pahar de coniac, va mărturisi cu lux de 
amănunte cum s-a petrecut omorul. Am băut împreună câte un 
pahar de coniac ieftin şi prost, timp în care criminalul mi-a 
povestit tot şirul faptelor sale. Evenimentul s-a aflat, iar eu am 
fost sancţionat, deşi rezolvasem în felul acesta „original” un caz 
extrem de grav de omor. 

R — V-aţi întors greu în Bucureşti? Ştiu că pe atunci era 
aproape imposibil, fiind nevoie de judiciarişti buni şi în 
provincie. 

TT — Nu pot spune. Rezolvasem nişte cazuri deosebit de 
complexe pe teritoriul judeţului Hunedoara şi mi se cam dusese 
buhul. Am venit în Capitală şi, după un stagiu scurt la Secţia 15 
din Berceni unde am mai rezolvat, între altele, două cazuri 
foarte grele, m-am trezit promovat la Serviciul Omoruri de la 
Inspectoratul General al Miliției. Aici am dat lovitura, cum se 
spune, pentru că am intrat pe mâna celebrului criminalist, 
general de brigadă (p.m.) Dumitru Ceacanica. Alături de acest 
geniu al Poliţiei Judiciare am colindat ţara în lung şi-n lat, 
rezolvând cele mai spinoase crime şi enigme criminalistice care 
altfel ar fi rămas cu autori necunoscuţi. Pentru fineţea 
psihologică cu care îi prindeam pe criminali, Ceacanica m-a 
botezat „Comisarul”. Prietenia cu acest geniu al criminalisticii 
romaneşti m-a onorat întotdeauna şi nici nu realizaţi cât îi 
datorez pentru dialogurile purtate împreună pe marginea unor 
cazuri care, astfel şi-au divulgat făptuitorii. Nu de puţine ori eu 
însumi, elevul şi discipolul său, cel care îi cunoştea cel mai bine 
mecanismul analizei logice mă recunoşteam învins de 
raţionamentele subtile şi pertinente ale marelui criminalist. 


R— Se adunaseră deci, câteva sute de cazuri rezolvate la 
început în colaborare cu Dumitru Ceacanica, apoi singur... 

TT — Vedeţi, în munca de investigaţie poliţienească este 
foarte greu să spui că ai rezolvat un caz singur. Este o muncă 
de echipă depusă pentru strângerea, prelucrarea şi 
interpretarea probelor. Sigur, la un moment dat apare 
specialistul care decelează toate informaţiile, le interpretează 
şi oferă soluţiile cele mai potrivite pentru depistarea şi 
reținerea criminalului. 

Aici simt nevoia să-l citez pe marele meu magistru, generalul 
Ceacanica: „Arestarea unui nevinovat - fie şi pentru 24 de ore - 
sau eliberarea celui vinovat constituie grave erori judiciare”. 

Oricum, în 36 de ani de Poliţie s-au adunat peste 3000 de 
cazuri judiciare rezolvate... În anul 1975 am simţit că pot să 
împărtăşesc cititorilor de literatură polițistă o parte din 
experienţa şi succesele mele. Am inventat un personaj 
(căpitanul Roman) şi l-am pus la treabă. Toţi colegii m-au 
recunoscut în tânărul şi dibaciul poliţist care rezolva enigme în 
revista „Pentru Patrie”. 

Apoi au apărut cele 51 de volume printre care „Enigmele 
căpitanului Roman”, „Cazul hRimaru”, „Adio Ringo”, „Din 
jurnalul unui poliţist”, „Galeria marilor criminali”, „Evadări 
celebre”, „Erori judiciare în lume” şi „Erori judiciare în 
România”, „100 cei mai  odioşi criminali români”, 
„Paranormalul în Judiciar”. 

Nu au fost „naşteri grele”. Cei ce aparțin Zodiei Peştilor au o 
uşurinţă deosebită în exprimare, mai ales în scris. Apoi, să nu 
uităm, majoritatea cazurilor prezentate mi-au trecut prin mână, 
cum se spune, eu nefăcând altceva decât să le împărtăşesc 
cititorilor mei. Am fost, să nu râdeţi, primul scriitor cu fan- 
cluburi în România; îmi amintesc că se numeau „Enigma”. 

R — Aţi creat personaje de roman poliţist (căpitanul Roman 
şi câinele Ringo) aţi scris 42 de scenarii de film, dintre care 24 
pentru televiziune, aţi conceput 18 scenarii pentru filme 
didactice, aţi scris şi scrieţi şi acum sute şi sute de articole în 
reviste, periodice şi cotidiane. Când aţi avut timp, ştiut fiind că 
munca în Poliţia Judiciară presupune multe deplasări în teren, 
zile în şir? 

TT — Scriu noaptea. Atunci este linişte, mi se cristalizează 


gândurile şi  retrăiesc întocmai, ca într-un ciné-verité! 
evenimentele pe care apoi le consemnez. A doua zi dimineaţa, 
soţia mea Aurora, găseşte manuscrisul pe masă şi îl citeşte. 
Este cel mai dur critic al meu. Datorită şi cu ajutorul ei am 
scris toate cărţile mele. 

R — Este polițistă? 

TT — Nu, dar într-un fel, totuşi, este. De fapt ne-am 
cunoscut, în urmă cu mulţi ani, rezolvând „împreună” un caz de 
omor. Mai concret, în anul 1980, pe raza comunei Ghidiceni, 
Judeţul Galaţi, într-o sâmbătă, doi băieţi minori, de 11 şi 12 ani, 
au dispărut de pe malul râului Bârlad, unde se aflau la pescuit. 
Ancheta urma să stabilească ce persoane au fost la pescuit în 
acea zi, pe cele două maluri, ţinându-se cont de faptul că toţi 
pescarii aveau locuri de pescuit bine stabilite, iar în preajma 
acestora îşi ascundeau şi uneltele. Bănuitul principal a devenit 
astfel Dumitru Pohrib, de 36 de ani, din comuna vecină, betiv 
notoriu, cel care pescuise în locul cel mai apropiat de cel al 
micilor pescari. Pe anchetatori îi încurca faptul că Pohrib nu 
cunoştea familiile celor doi copii şi nici pe ei, deci nu putea fi 
făcută vreo conexiune care să explice gestul criminalului, 
mobilul omorului. Au fost prelevate urme, s-au adunat probe, 
au fost făcute măsurători, au avut loc interogatorii. Trebuia 
fixată în teren poziţia fiecărui pescar. Au fost făcute fotografii 
aeriene şi, bineînţeles, un plan topografic amănunţit. 
Procuroarea ezita să elibereze mandat de arestare pe 5 zile dar 
a convins-o planul topografic, excelent realizat de Aurora 
Cârligeanu, o desenatoare cu mână de aur. Ajuns în arest, 
bănuitul s-a confesat unui vecin de celulă care a povestit apoi 
totul poliţiştilor. Pus în faţa propriei mărturisiri, ucigaşul a 
recunoscut totul, cu atât mai mult cu cât apăruseră şi alte 
probe zdrobitoare. 

M-am împrietenit atunci cu tânăra care îmi salvase în bună 
măsură ancheta şi, nu după multă vreme, ne-am căsătorit. 
Astfel, în timp, „Mama naşa” (cum îi spun colegii şi prietenii) a 
devenit consultantul meu literar. 

R — Pentru virtuţi inegalabile de investigator-criminalist şi 
rata incredibil de mare a succeselor repurtate în anchete, 
colonelul (comisar-şef) de Poliţie Traian TANDIN a fost 


1 Gen de cinematografie care acordă mare importanţă improvizaţiei şi îşi 
propune să surprindă realitatea în toată spontaneitatea ei. 


decretat „cel mai mare expert în rezolvarea cazurilor de omor 
din România” şi citat de zeci de ori prin Ordine de Zi ale Poliţiei 
Romane. 

L-am întrebat pe „Comisarul TT”, înainte de a sorbi ultima 
picătură de cafea împreună, ce ar face dacă ar putea da timpul 
înapoi. A ridicat din umeri, semn că nu prea şi-ar schimba 
tabieturile, apoi mi-a şoptit, ca să nu-l audă „Mama naşa”: 

„Comisare, aş scrie şi ziua, nu numai noaptea. Mai am atâtea 
de povestit...” 

